
l 


Na početku mjeseca srpnja, za velike žege, jedan je mladić izišao 
pred večer na ulicu iz svoje sobice koju je bio unajmio kod stanara u 
S...koj ulici i polagano, kao da se dvoumi, pošao prema K.. ,nu 
mostu. 

Sretno je izbjegao susretu s gazdaricom na stubištu. Sobica mu 
je bila pod samim krovom visoke četverokatnice i više je nalikovala 
na ormar nego na stan. Gazdarica, koja mu je iznajmljivala tu sobicu 
s hranom i poslugom, stanovala je kat niže, u zasebnu stanu, pa je 
morao, htio-ne htio, kad god bi izlazio na ulicu, proći pored njezine 
kuhinje što je gotovo svakad bila širom otvorena prema stubištu. Kad 
god bi onuda prolazio, mladića je obuzimao nekakav bolan i strašljiv 
osjećaj kojeg se stidio i zbog kojeg se mrštio. Bio je do grla zadužen 
kod gazdarice i zazirao je od susreta s njom. 

Ne bi se moglo reći da je bio osobito plašljiv i zaplašen, naprotiv, 
ali je od nekog vremena bio u nekakvu razdražljivu i napregnutu 
raspoloženju nalik na hipohondriju. Toliko se bio povukao u sebe i 
osamio da je zazirao od svakog susreta, ne samo od susreta s 
gazdaricom. Pritisnulo ga je bilo siromaštvo; ali ga je čak i škripac u 
kojem se nalazio prestao u posljednje vrijeme tištati. Prijekim svojim 
poslovima prestao se baviti i nije se htio baviti. Zapravo se nikakve 
gazdarice nije bojao, što god ona imala na umu protiv njega. Ali da 
se zadržava na stubištu, da sluša kojekakve gluposti o svim onim 
svakidašnjim tričarijama koje ga ni najmanje ne zanimaju, sva ona 
navaljivanja da plati, prijetnje, pritužbe, pa da se još onda izmotava, 
ispričava, laže — ama, najbolje je šmugnuti niza stube kao mačka i 
klisnuti da ga nitko ne vidi. 

Medutim, ovaj put strepnja od susreta s vjerovnicom prenerazi i 
njega sama kad iziđe na ulicu. 

»Na kakav se korak spremam, a kakvih se sve trica bojim!« 
pomisli i čudno se osmjehne. »Hm...da... sve je u rukama 
čovjekovim a opet mu izmakne ispred nosa samo zato što je 


kukavica... to je već aksiom... Zanimljivo je čega se ljudi najviše 
boje!... Novog koraka, svake nove riječi boje se najviše... Ma, 
uostalom, previše brbljam. Upravo zato ništa i ne radim što brbljam. 
Doduše, možda je i ovako: brbljam zato što ništa ne radim. To sam 
se u ovaj mjesec dana navikao brbljati ležeći po cijele bogovetne 
dane u kutu i premišljajući... bog te pitaj o čemu. A zašto onda idem 
tamo? Zar sam kadar da to učinim? Zar to mislim ozbiljno? Uopće ne 
mislim ozbiljno. Tek onako, došlo mi da se zabavljam; igrarije! Jest, 
zacijelo i jesu igrarije!« 

Vani je bila strašna žega, a uz to i sparina, gužva, na sve strane 
vapno, skele, opeke, prašina i onaj posebni ljetni zadah što je dobro 
poznat svakom Petrograđaninu koji nije kadar unajmiti ljetnikovac — 
sve to neugodno uzdrma već ionako razdešene mladićeve živce. 
Nepodnošljiv zadah iz krčama kojih u tom dijelu grada ima sva sila, i 
pijanci koje je neprestance susretao iako je bio radni dan, 
dopunjavahu odvratan i turoban kolorit prizora. Izraz strahovita 
gađenja promakne načas mladićevim finim crtama. Uz put rečeno, 
bio je neobično pristao, divnih tamnih očiju, kestenjaste kose, 
povisok, vitak i sjenit. Ali uskoro je utonuo u nekakvu duboku 
zamišljenost, bolje reći čak u nekakav zanos, i pošao dalje ne 
primjećujući više ništa oko sebe, pa i ne želeći ništa primijetiti. 
Kadikad bi samo nešto promrmljao sebi pod nos, iz one svoje navike 
da razgovara sam sa sobom što ju je maloprije i sam priznao. U 
ovom je času znao da mu se misli na mahove brkaju i da je 
malaksao: već je drugi dan kako nije gotovo ništa okusio. 

Toliko je bio bijedno obučen da bi se neki drugi čovjek, čak i 
naviknut na pohabanost, stidio da u po bijela dana iziđe na ulicu u 
takvim dronjcima. Doduše, ta je gradska četvrt bila takva da je tu bilo 
teško ikoga iznenaditi odjećom. Sijenski trg u blizini, mnoštvo 
stanovitih lokala i uglavnom radničko i obrtničko stanovništvo 
nabijeno u te središnje petrogradske ulice i uličice, sve je to gdjekad 
unosilo u opću panoramu takvo šarenilo tipova da bi bilo i neobično 
da se čovjek čudi kad susretne koju od tih spodoba. Ali u duši 
mladićevoj bilo se već nakupilo toliko pakosna prezira da se, uza svu 
svoju, kadšto upravo mladenačku osjetljivost, najmanje stidio svojih 
dronjaka na ulici. Drugo bi nešto bilo kad bi se sreo s nekim 
znancima _ ili bivšim kolegama s kojima se općenito nerado 


susretao... Pa ipak, kad mu je jedan pijanac, koga su, tko zna zašto i 
kamo, vozili u taj čas ulicom na golemim taljigama što ih je vukao 
golem teretni konj, odjednom u prolazu dobacio: »Hej ti, njemački 
klobučaru!« derući se iz sveg grla i upirući u njega rukom, mladić je 
naglo zastao i grčevito se mašio za šešir. Bijaše to visok, okrugao, 


Cimermanoviii šešir, ali već posve iznošen, dokraja olinjao, pun 
rupa i mrlja, bez oboda i nekako neobično ružno nakrivljen na jednu 
stranu. Ali nije ga obuzeo sram nego sasvim drugi osjećaj, nalik čak 
na strah. 

— To sam znao! — promrmljao je zbunjeno. — To sam si mislio! 
To je ono najgore! Eto, takva neka glupost, takva nekakva 
najobičnija sitnica može pokvariti cijeli naum! Jest, prenapadan je 
ovaj šešir... smiješan je pa je zato i napadan... UZ ove moje dronjke 
bezuvjetno je potrebna kapa, makar kakva stara ravnjača, samo ne 
ova grdoba! Nitko ne nosi tako nešto, na kilometar će me zapaziti, 
upamiiti... to je ono najgore, poslije će se prisjetiti i eto ti dokaza. Tu 
čovjek treba da bude što neprimjetniji... Sitnice, sitnice su 
najvažnije!... Eto, upravo takve sitnice svagda sve upropaste... 

Nije se bio daleko zaputio; čak je znao koliko ima koraka od 
njegove kuće: ravno sedam stotina trideset. Jednom ih je slučajno 
izbrojio, kad se već bio malo previše zanio. Tada još nije bio ni sam 
vjerovao tim svojim sanjarijama i samo je dražio sam sebe njihovom 
ružnom ali primamljivom smionošću. A sad, mjesec dana kasnije, 
već je gledao na to drugačije i, uza sve čangrizave monologe o 
svojoj nemoći i neodlučnosti, navikao se na to da tu »ružnu« 
sanjariju nekako i preko volje smatra već za pothvat, iako 
svejednako nije vjerovao sam sebi. Štoviše, i sad je išao na probu za 
svoj pothvat, i svakim mu je korakom uzbuđenje sve više i više raslo. 

Srce mu je zamiralo a živci treperili kad je prišao glomaznoj 
kućerini kojoj jedan zid bijaše okrenut prema kanalu, a drugi prema 
S...voj ulici. Ta se kućerina sastojala od samih malih stanova u 
kojima su stanovali svakojaki obrtnici — krojači, bravari, kuharice, 
kojekakvi Nijemci, djevojke koje se snalaze kako znaju i umiju, sitni 
činovnici i tako dalje. Ljudi su neprestance ulazili i izlazili na oba 
ulaza i kroz oba dvorišta. Bijahu tu tri ili četiri pazikuće. Mladiću je 
bilo drago što nije sreo ni jednog od njih, te odmah neopazice 


šmugne s ulaza desno na stubište. Stubište bijaše mračno i usko, 
»pomoćno«, ali je već sve to znao i proučio, i cijeli mu se taj 
raspored sviđao: u takvu mraku nije čak ni radoznao pogled opasan. 
»Kad se već sad ovoliko bojim, što bi tek bilo kad bi zaista došlo do 
onog pravog?...« pomisli i nehotice, penjući se na treći kat. Tu mu 
iz jednog stana. Već je otprije znao da u tom stanu stanuje neki 
činovnik Nijemac s obitelji: »Nijemac se dakle seli pa će na trećem 
katu, na ovom stubištu i na ovom odmorištu, biti neko vrijeme 
nastanjen samo babin stan. To je dobro... za svaki slučaj...« pomisli 
opet i pozvoni starici. Zvonce jekne slabo, kao da nije od mjedi nego 
od lima. Po takvim malim stanovima u tim kućama gotovo su sva 
zvonca takva. Već je bio zaboravio kako zvoni to zvonce, pa ga je taj 
posebni zvuk kanda odjednom na nešto podsjetio i jasno mu nešto 
predočio... Sav uzdrhta, živci mu u tom trenutku bijahu isuviše slabi. 
Malo zatim vrata se jedva jedvice odškrinuše: stanarka je motrila 
kroz odškrinuta vrata došljaka očito nepovjerljivo, samo joj je vidio 
sitne oči kako u mraku sijevaju. Ali kad je opazila na odmorištu više 
ljudi, ohrabri se i širom mu otvori vrata. Mladić prekorači prag i stupi 
u mračno predsoblje prepolovljeno pregradom iza koje je bila 
majušna kuhinja. Starica je šutke stajala pred njim i upitno ga 
gledala. Bijaše to sitna suhonjava bakica od svojih šezdeset godina, 
živahnih i pakosnih očiju, malog šiljastog nosa, gologlava. Bjeličasta, 
ponešto progrušana kosa bijaše joj obilato namazana uljem. Tanak i 
dugačak vrat nalik na kokošju nogu bijaše omotala nekakvom 
flanelskom krpom, a oko ramena joj se, unatoč vrućini, klatio haljetak 
obrubljen krznom, sav pohaban i požutio. Starica je svaki čas 
kašljala i hrakala. Bit će da ju je mladić odmjerio nekakvim posebnim 
pogledom jer joj u očima iznenada opet sijevne ona prijašnja 
nepovjerljivost. 

— Ja sam Raskoljnikov, student, bio sam kod vas prije mjesec 
dana — brže-bolje promrmlja mladić i ovlaš se nakloni jer se sjetio 
da treba biti prijazniji. 

— Sjećam se, dragoviću, i te kako se dobro sjećam da ste bili tu 

— razgovijetno prozbori starica svejednako ne odvajajući upitnih 
očiju od njegova lica. 

— Pa, eto, molim lijepo... i opet sam došao, po istom poslu... 


— proslijedi Raskoljnikov, pomalo smeten i iznenađen staričinom 
nepovjerljivošću. 

»A možda je uvijek takva, samo što nisam primijetio,« pomisli 
osjećajući se nelagodno. 

Starica pošuti, kao da se nešto dvoumi, a onda se odmakne u 
stranu, pokaže na sobna vrata i, propuštajući gosta, reče: 

— Udite, dragoviću. 

Omanja soba u koju je ušao mladić, obložena žutim tapetama, s 
geranijama u loncima i s muslinskim zastorima na prozorima, bijaše 
u tom hipu jarko obasjana suncem na zalasku. »I onda će zacijelo 
isto ovako svijetliti -sunce!...« nekako — neočekivano — sune 
Raskoljnikovu u glavu, pa hitrim pogledom razgleda cijelu sobu ne bi 
li što bolje proučio i upamtio raspored u njoj. Ali u sobi nije bilo 
bogzna čega. Pokućstvo neko prastaro od žutog drva sastojalo se 
od divana s golemim izbočenim drvenim naslonom, od ovalnog stola 
ispred divana, toaletnog stolića sa zrcalom između dva prozora, 
stolaca uza zidove i dvije-tri jeftine slike u Žutim okvirima, na kojima 
bijahu prikazane njemačke gospođice sa pticama u rukama — eto, 
to je bilo cijelo posoblje. U kutu ispred omanje ikone gorjelo je 
kandilo. Sve je bilo vrlo čisto: i pokućstvo i pod bijahu ulašteni tako 
da su se ljeskali; sve se caklilo. »Lizavetina zasluga,« pomisli 
mladić. U cijelom stanu nije se moglo naći ni zrnca prašine. »Kod 
opakih starih udovica biva ovako čisto,« nastavi u sebi Raskoljnikov i 
znatiželjno zirne na cicani zastor na vratima u drugu majušnu sobu, 
u kojoj bijahu staričina postelja i komoda — tamo još nikad nije bio 
zavirio. Cijeli se stan sastojao od te dvije sobice. 

— Sto izvolite? — oštro će starica pošto uđe u sobu i stane, kao i 
prije, pravo pred njega da bi ga mogla gledati ravno u lice. 

— Donio sam vam zalog, evo ga, izvolite! 

| izvadi iz džepa star, plosnat, srebrn sat. Na njegovoj stražnjoj 
strani bijaše ugraviran globus. Lančić je bio od čelika. 

— Pa i onom prijašnjem istekao je rok. Još je prekjučer prošlo 
mjesec dana. 

— Platit ću vam kamate za još mjesec dana; strpite se malo. 

— To ovisi o mojoj dobroj volji, dragoviću, hoću li se strpjeti ili ću 
tu stvar odmah prodati. 

— A koliko ćete mi dati za sat, Aljona Ivanovna? 


— Sve neke trice donosite, dragoviću, gotovo da ništa i ne vrijedi. 
Za onaj prstenčić sam vam prošli put dala dvije banknotice, a onakav 
nov možeš dobiti kod zlatara za rubalj i pol. 

— Dajte mi četiri rublja, otkupit ću ga, od oca mi je. Uskoro ću 
dobiti novaca. 

— Rubalj i pol, molim lijepo, i kamate unaprijed, ako izvolite. 

— Rubalj i pol! — uzvikne mladić. 

— Od volje vam. 

| starica mu pruži natrag sat. Mladić ga uze i toliko se rasrdi da 
već htjede otići, ali se začas predomisli jer se sjeti da nema više kud 
i da je još radi nečega došao. 

— Dobro, dajte! — reče osorno. 

Starica zavuče ruku u džep da izvadi ključeve, pa ode u onu 
drugu sobicu iza zastora. Ostavši sam nasred sobe, mladić je 
radoznalo osluškivao i nešto smišljao. Čuo je kako je otključala 
komodu. »Bit će da ih drži u gornjoj ladici,« pomisli. »Ključeve dakle 
nosi u desnom džepu... Svi su joj u jednom svežnju, na čeličnu 
kolutu... | ima jedan ključ tri puta veći od ostalih, s nazubljenom 
sjekiricom, koji naravno nije od komode... Bit će još dakle nekakva 
kutija ili škrinjica... Zanimljivo. Škrinjice imaju uvijek takve ključeve... 
Uh, kako je sve ovo ružno...« 

Baba se vrati. 

— Izvolite, dragoviću: kako je mjesečno deset kopjejaka na 
rubalj, za rubalj i pol vam dođe petnaest kopjejaka, za mjesec dana 
unaprijed, molim lijepo. A za ona dva rublja otprije dužni ste po tom 
istom računu unaprijed platiti dvadeset kopjejaka. U svemu dakle 
trideset pet kopjejaka. Prema tome, imate sad za svoj sat dobiti 
svega rubalj i petnaest kopjejaka. Evo, izvolite. 

— Sto? Zar na kraju samo rubalj i petnaest kopjejaka? 

— Upravo toliko, molim lijepo. 

Mladić se nije htio sporiti pa uze novce. Gledao je staricu i nije su 
Žurio da ode, baš kao da bi još nešto htio reći ili učiniti, ali ni sam ne 
zna pravo što... 

— Možda ću vam, Aljona Ivanovna, ovih dana još jednu stvar 
donijeti... od srebra... lijepu... dozu za cigarete... čim mi je vrati jedan 
moj prijatelj. 

Zbuni se i ušuti. 


— E pa, onda ćemo, dragoviću, o tome porazgovarati. 

— Zbogom... A vi neprestano sami kod kuće čamite, nema vam 
sestre? — priupita je što je mogao prirodnije, izlazeći u predsoblje. 

— A što će vam ona, dragoviću? 

— Pa ništa. Samo onako pitam. A vi odmah... Zbogom, Aljona 
Ivanovna! 

Raskoljnikov iziđe posve zbunjen. Zbunjenost mu je sve više i 
više rasla. Silazeći niza stube, višeput je čak zastao, kao da ga je 
odjednom nešto prenerazilo. | napokon, kad je već bio na ulici, 
usklikne: 

— O, bože! Kako je to sve odurno! | zar zbilja, zar sam zbilja... 
ama, to je glupost, koješta! — nadoda odlučno. — | zar mi je zbilja 
takva strahota mogla pasti na pamet? Na kakvu mi je ipak gadost 
srce spremno! Što je najgore: to je prljavo, gnusno, gadno, gadno!... 
| cijeli mjesec dana... 

Ali nije mogao ni riječima ni uzvicima iskazati svu svoju 
uzrujanost. Beskrajno gađenje, koje mu je počelo stezati i gušiti srce 
još onda dok je išao k starici, toliko je sad bilo poraslo i toliko postalo 
jasno da nije znao kamo bi se djeo od jada. Hodao je pločnikom kao 
pijan ne primjećujući prolaznike i sudarajući se s njima, tek se u 
drugoj ulici pribrao. Obazre se i opazi da stoji pred krčmom u koju se 
silazi s pločnika niza stube. Baš su u taj mah izlazila na vrata dva 
pijanca i, pridržavajući jedan drugoga i psujući, uspinjala se gore, na 
ulicu. Ne razmišljajući mnogo, Raskoljnikov se u tili čas sjuri niza 
stube. Nikad do tada nije ulazio u krčme, ali mu se sad vrijelo u 
glavi, a uz to ga je morila strahovita žed. Zaželio je da popije 
hladnog piva, pogotovo zato što je tu svoju iznenadnu slabost 
pripisivao i gladi. Sjeo je u mračan i prljav kut, za ljepljiv stolić, 
naručio pivo i halapljivo popio prvu čašu. Začas mu je odlanulo i misli 
mu se razbistrile. »Sve su to gluposti,« reče obuzet nadom, »što 
sam se uopće zbunio! Obična tjelesna iscrpljenost! Samo jedna čaša 
piva, komadić dvopeka — i evo, u tili čas, um se okrijepi, misli 
razbistre, namjere učvrste! Fuj, kako je sve to ništavno!...« Ali, 
premda je tako prezirno u mislima otpljunuo, već je gledao vedro oko 
sebe, kao da se najednom oslobodio nekog užasnog tereta, te 
prijateljski obiđe pogledom prisutne. Međutim, čak je i u tom trenutku 


nejasno naslućivao da je sva ta nadobudnost također nešto 
nezdravo. 

U krčmi je u taj mah bilo malo ljudi. Za ona dva pijanca koje je 
sreo na stubama, izišla je odjednom cijela jedna družina, pet-šest 
njih, s jednom djevojkom i harmonikašem. Nakon njihova odlaska 
postalo je nekako tiho i pusto. Ostadoše: neki, reklo bi se majstor, 
pripit ali samo malko, koji je sjedio za pivom; njegov drug, debeo, 
pravi gorostas, u kratku kaputu podstavljenu krznom, sijede brade, 
mrtav pijan, pa bješe zadrijemao na klupi, a ponekad bi iznenada, 
kao iza sna, počeo puckati prstima, širiti ruke i poskakivati gornjim 
dijelom tijela, ali nije ustajao s klupe. Uz to je pjevuckao nekakvu 
besmislicu, trseći se da se prisjeti stihova, ovako nekako: 


Godinicu cijelu ženu milovao, 
Go-dinicu ci-jelu že-nu milo-vao... 


Ili opet odjednom, kad bi se prenuo: 


U Pisarsku sam opet zašo, 
Ljubav svoju staru našo... 


Ali nitko da mu se pridruži U njegovoj sreći; njegov je mučaljivi 
drug gledao na sve te izljeve čak nekako kivno i nepovjerljivo. Bio je 
tu još jedan čovjek za koga bi se po vanjštini reklo da je bivši 
činovnik. Sjedio je sam za se, za svojom staklenkom, pomalo 
pijuckao i promatrao sve oko sebe. | on je bio nekako uzbuđen. 


Raskoljnikov nije bio navikao na svjetinu i, kako već rekosmo, 
klonio se svakog društva, pogotovo u posljednje vrijeme. Ali sad ga 
je najednom nešto privuklo ljudima. Kao da se u njemu zbivalo nešto 
NOVO i U isti mah kao da se nekako zaželio ljudi. Za ovo mjesec dana 
koliko je bio obuzet svojim jadom i sumornim uzbuđenjem, posustao 
je toliko da je poželio da bar načas otpočine u nekom drugom 
Svijetu, bilo kakvom, te se sad rado zadržao u ovoj krčmi, koliko god 
ona bila prljava. 


Krčmar je bio u drugoj prostoriji, ali je često svraćao u ovu 
glavnu, silazeći u nju odnekud niza stube, pri čemu su se najprije 
pomaljale njegove ulaštene gizdave čizme s velikim crvenim 
posuvracima. Bio je u plisiranu kaputu i dozlaboga umašćenu crnu 
atlasnu prsluku, bez rupca oko vrata, a cijelo lice kao da mu je bilo 
namazano uljem, poput željezne brave. Za šankom je stajao dječak 
od svojih četrnaest godina, a uza nj još jedan mlađi dečko koji je 
dvorio kad bi tko što naručio. Na šanku bijahu narezani krastavci, crn 
dvopek i riba izrezana na komade; sve je to grdno zaudaralo. Bijaše 
zagušljivo tako da je bila muka tu i sjediti, a sve je bilo toliko prožeto 
alkoholnim zadahom te se činilo da bi se čovjek mogao od samog 
tog zraka opiti za pet minuta. 

Događa se da se susretnemo i s potpuno nepoznatim ljudima za 
koje se počnemo zanimati od prvog pogleda, nekako naglo, 
neočekivano, prije nego što progovorimo s njima i jednu riječ. 
Upravo je takav dojam izazvao u Raskoljnikova onaj gost što je 
sjedio malo dalje i bio nalik na umirovljenog činovnika. Mladić se 
poslije više puta prisjetio tog svog prvog dojma i pripisivao ga, 
štoviše, nekakvu predosjećaju. Neprestance je zirkao na činovnika, 
naravno i zato što je činovnik uporno njega gledao te je bilo očito da 
bi i te kako rado zapodjeo s njim razgovor. Ostale je ljude u krčmi, pa 
i samog krčmara, činovnik gledao nekako tako kao da se navikao na 
njih, pa kao da su mu i dodijali, a u isti mah i s primjesom nekog 
uznositog nehaja, kao da su to ljudi nižeg položaja i naobrazbe s 
kojima on nema što razgovarati. Bijaše to čovjek koji je prevalio 
pedesetu, srednjeg rasta i čvrste građe, prosijed i dobrano ćelav, žut, 
čak i zelenkast u licu podbuhlom od neprestanog pijančevanja, 
nabreklih vjeđa iza kojih su se caklile kao pukotinice uske ali živahne 
zakrvavljene oči. Međutim, bilo je nešto na njemu vrlo čudno; u 
pogledu mu je blistao čak nekakav zanos — valjda i razum i pamet 
— ali u isto vrijeme kao da je prosijavala i ludost. Na njemu bijaše 
star, posve pohaban crn frak s kojeg su bila pootpadala puceta. 
Samo se još kako-tako držalo jedno puce koje je zakopčavao, želeći 
očito ostati pristojan. Ispod prsluka od nankina visio mu je plastron, 
sav zgužvan, zamazan i ispolijevan. Bio je obrijan, kao činovnik, ali 
već poodavno, tako da mu je po licu bila gusto izbila sivkasta 
čekinjasta dlaka. Pa i u njegovim manirama zapažalo se zaista nešto 


dostojanstveno či-novnički. Ali je bio nemiran, mrsio je kosu i 
pokatkad ojađeno podupirao objema rukama glavu naslanjajući se 
poderanim laktovima na ispolijevani i ljepljivi stol. Najposlije upre 
pogled u Raskoljnikova te prozbori glasno i odrješito: 

— Smijem li vam se, milostivi gospodine, obratiti i uljudno 
porazgovarati s vama? Jer, premda niste naoko osobito ugledni, 
iskustvo mi govori da ste čovjek naobražen i nevičan piću. Oduvijek 
sam cijenio naobraženost udruženu s iskrenim osjećajima, a uz to 


sam i titularni savjetniki. Zovem se Marmeladov; titularni savjetnik. 
Smijem li znati jeste li već izvoljeli služiti? 

— Nisam, studiram... — odgovori mladić, ponešto iznenađen i 
posebnim, kićenim načinom govora i time što mu je pitanje upućeno 
tako otvoreno, bez okolišanja. lako je maloprije časkom bio poželio 
ma kakav dodir s ljudima, pri prvoj riječi koja mu je uistinu bila 
upućena, iznenada ga obuze neugodno i razdražljivo gađenje prema 
svakoj nepoznatoj osobi koja mu pristupa, ili bi tnu samo htjela 
pristupiti. 

— Student, dakle, ili bivši student! — uzvikne činovnik. — Upravo 
sam tako i mislio. Iskustvo, milostivi gospodine, dugogodišnje 
iskustvo! — i hvalisavo se kucne prstom po čelu. — Bili ste student ili 
ste se bavili nekom znanstvenom strukom! Nego, dopustite... 

Pridigne se, posrne, dohvati svoju staklenku i čašicu i sjede do 
mladića, malko ukoso od njega. Bio je pripit ali je govorio glatko i 
tečno, samo je na mahove zapinjao i otezao u govoru. Čak je 
nekako pohlepno saletio Raskoljnikova, baš kao da ni on nije već 
mjesec dana ni s kim razgovarao. 

— Milostivi gospodine — poče gotovo svečano — siromaštvo nije 
porok, to je istina. Znam da ni pijanstvo nije vrlina, baš naprotiv. Ali 
uboštvo, milostivi gospodine, uboštvo je porok, molim lijepo. U 
siromaštvu čovjek još može sačuvati prirođenu plemenitost osjećaja, 
a u uboštvu to više nikad nitko ne može. Zbog uboštva čak ni 
batinom ne tjeraju čovjeka nego ga metlom čiste iz ljudskog društva, 
da bude još uvredljivije; i pravo je tako jer sam u uboštvu prvi ja 
spreman da sam sebe vrijeđam. Pa kako ne bi čovjek pio! Milostivi 
gospodine, prije mjesec dana moju je suprugu istukao gospodin 
Lebezjatnikov, a moja supruga nije isto što i ja! Razumijete li? 


Dopustite još da vas upitam, onako, makar iz puke znatiželje: jeste li 
izvoljeli kad noćiti na Nevi, na šlepovima sa sijenom? 

— Nisam, nisam imao prilike — odgovori Raskoljnikov. — A što? 

— E pa, ja evo odande dolazim, molim lijepo, evo već petu noć... 

Natoči sebi čašicu, iskapi je i zamisli se. | zaista, na njegovu 
odijelu, pa i u kosi, prionule su bile ponegdje vlati sijena. Po svoj 
prilici nije se pet dana svlačio ni umivao. Osobito su mu ruke bile 
zamazane, onako debele, crvene, prljavih nokata. 

Njegove su riječi privukle, čini se, opću iako slabu pozornost. 
Dječaci su se za šankom zasmijuljili, a čini se da je gazda sišao iz 
gornje prostorije upravo zato da posluša »veseljaka«. Sjeo je malo 
dalje i zjevuckao lijeno ali dostojanstveno. Očito su tu Marmeladova 
svi dobro poznavali. Zacijelo je i sklonost kićenu govoru stekao iz 
navike da često vodi razgovore s kojekakvim neznancima po 
krčmama. Ta se navika pretvara u gdjekojih pijanica u potrebu, 
poglavito u onih s kojima kod kuće postupaju strogo i despotski. 
Stoga se u pijanu društvu vazda trse da se nekako opravdaju, pa i 
da steknu poštovanje, ako ikako mogu. 

— Veseljak! — glasno će gazda. — A što ne radite, što ne služite 
kad ste činovnik? 

— Zašto ne služim, milostivi gospodine — prihvati Marmeladov 
obraćajući se jedino Raskoljnikovu, kao da ga je on to pitao — zašto 
ne služim? Pa zar mislite da mene srce ne boli zato što kradem bogu 
dane? Kad je gospodin Lebezjatnikov prije mjesec dana svojim 
rukama istukao moju suprugu, a ja ležao pijan, mislite da nisam tada 
patio? Molim vas, mladiću, je li se vama kad dogodilo... hm... pa eto, 
da utaman molite da vam pozajme novaca? 

— Jest... ali kako to mislite utaman? 

— Pa tako, potpuno utaman, molim lijepo, kad unaprijed znaš da 
od toga neće biti ništa. Eto, znaš, na primjer, unaprijed i pouzdano 
znaš da ti taj i taj čovjek, taj neobično čestiti i vrijedni građanin neće 
dati novaca ni za živu glavu, jer zašto bi mi i dao, pitam ja vas? Pa 
zna on da mu ne bih vratio. Iz samilosti? Ali gospodin Lebezjatnikov, 
koji prati razvoj suvremene misli, tumačio je neki dan kako samilost u 
današnje doba čak i nauka zabranjuje, i rekao je da se toga već drže 
u Engleskoj, zemlji političke ekonomije. | zašto bi mi on dao, pitam ja 


Vas. Pa ipak, eto, premda unaprijed znam da neće dati, odlazim do 
njega i... 

— Zašto onda idete? — priupita ga Raskoljnikov. 

— Pa kad nemam kome drugom, kad više nemam kamo otići! 
Ipak bi trebalo da svaki čovjek može nekamo otići. Jer, ima takvih 
trenutaka kad čovjek svakako treba bar da nekamo ode! Kad je moja 
jedinica kći prvi put izišla sa žutom knjižicom, morao sam i ja otići... 
(moja kći ima žutu knjižicu, znate...) — nadoda onako uz put, 
gledajući mladića pomalo uznemireno. — Ma ništa, milostivi 
gospodine, nije važno! — pohita odmah da doda tobože mirno, kad 
su oba dječaka za šankom prasnula u smijeh, a i sam se gazda 
osmjehnuo. — Nije važno, molim lijepo! Uopće me ne smeta što ljudi 
tako vrte glavom jer svi to već znaju i svaka se tajna otkrije; i na sve 
to ne gledam s visoka nego skrušeno. Neka! Neka! »Evo 

čovjeka!«““ Oprostite mladiću, možete li vi... Ma ne, izrazit ću se 

snažnije i slikovitije: neću reći možete li, nego usuđujete li se, 

gledajući me tako u ovom času, odlučno ustvrditi da ja nisam svinja? 
Mladić ne odgovori ni crne ni bijele. 


— E pa, molim — produži besjednik ozbiljno i još nekako 
dostojanstvenije, pošto je pričekao da se slegne kikot što se opet bio 
razlegao u prostoriji. — E pa, molim, neka sam i svinja, ali ona je 


dama! Ja sam zvijer po svom obličju, ali moja supruga Katerina 
Ivanovna naobražena je osoba i rođena kćerka višeg oficira. Neka, 
neka sam ja hulja, ali ona je plemenita srca i puna osjećaja 
profinjenih odgojem. Pa ipak... eh, kad bi me bar požalila! Milostivi 
gospodine, milostivi gospodine, ama, trebalo bi da svaki čovjek ima 
bar jedno takvo mjesto gdje bi i njega požalili! Katerina Ivanovna je 
doduše velikodušna dama, ali je nepravedna... | premda mi je i 
samom jasno, kad me čupa za kosu, da me čupa samo zato Što me 
od srca žali, jer, ponavljam vam bez stida, mladiću, da me čupa za 
kosu — potkrijepi još dvaput dostojanstvenije kad je ponovo začuo 
kikot — ali, bože moj, kad bi me bar jedanput... Ali ne! Ne! Sve je to 
utaman i nije vrijedno spomena! Nije vrijedno spomena!... Jer je već 
više puta bivalo onako kako želim i već su me više puta požalili, ali... 
takve sam ćudi, skot od rođenja! 
— Dabome! — pripomene gazda zijevajući. 


Marmeladov odlučno lupi šakom o stol. 

— Takve sam ćudi! Znate li, znate li, gospodine moj, da sam joj 
čak i čarape zapio! Ne cipele, molim lijepo, to bi još bilo koliko-toliko 
normalno, nego čarape, čarape sam joj zapio! | rubac sam joj od 
kozje vune, koji je davno nekad dobila na dar, isto tako zapio, njezin 
rođeni rubac, a ne moj; a stanujemo u hladnoj rupčagi pa je zimus 
prozebla i počela kašljati, već i krv baca. A imamo troje nejake djece 
i Katerina Ivanovna radi od jutra do mraka, riba i čisti i djecu pere jer 
je od malih nogu navikla na čistoću, a prsa joj slaba i naginje sušici, i 
sve vam to ja osjećam. Zar mislite da ne osjećam? I što više pijem, 
to više osjećam. Zato i pijem što u piću ovom samilost i osjećaje 
tražim... Pijem jer hoću još dvaput više da patim! 

I glava mu, reklo bi se od očaja, klone na stol. 

— Mladiću — nastavi pridižući ponovo glavu — s lica vam čitam 
kanda neki jad. Čim ste ušli, pročitao sam ga pa sam vam se baš 
zato odmah i obratio. Jer, kazujući vam što sam sve proživio u svom 
vijeku, ne kanim izvrgavati sebe ruglu pred ovim dangubama, koje 
ionako sve to znaju, nego tražim osjećajna i naobražena čovjeka. 
Znajte dakle da se supruga moja školovala u otmjenom 
gubernijskom plemićkom internatu, a na završetku je školovanja 
plesala sa šalom pred gubernatorom i drugim ličnostima te je dobila 
zlatnu medalju i pohvalnicu. Medalju... hja, medalju smo prodali... 
već odavno... hm... a pohvalnica joj i dan-danas leži u škrinji, baš ju 
je nedavno pokazivala gazdarici. lako se s gazdaricom neprestance 
gloži, htjela se bar pred nekim pohvaliti i ispričati ponešto o 
negdašnjim sretnim danima. Ne zamjeram joj, ne zamjeram, jer joj je 
još samo to ostalo u sjećanju, sve je drugo netragom nestalo! Jest, 
jest, nagla je to dama, ponosita i nepopustljiva. Sama riba pod i o 
suhu kruhu živi, ali ne da na se. Zato ni gospodinu Lebezjatnikovu 
nije _ htjela oprostiti njegovu grubost, a kad ju je gospodin 
Lebezjatnikov zbog toga istukao, nije toliko od bubotaka pala u 
postelju koliko od povrijeđenih osjećaja. Uzeo sam je već kao 
udovicu, sa troje djece, jedno drugom do uha. Za prvog muža, 
pješadijskog oficira, pošla je bila iz ljubavi i radi njega je pobjegla od 
kuće. Neizmjerno je voljela muža, ali se on prokartao, dopao pod 
sud pa tako i umro. Pri kraju ju je i tukao; a ona mu doduše nije 
ostajala dužna, što mi je točno i iz dokumenata poznato, ali ga se i 


dan-danas sjeća sa suzama u očima i ističe ga meni za primjer, a 
meni je to drago, drago, jer bar u mašti misli kako je nekad bila 
sretna... | ostala vam ona tako za njim sa troje malodobne djece u 
dalekom i zabitnom kraju, gdje sam i ja tada boravio, ostala je u 
takvoj očajnoj bijedi da vam to nisam kadar ni opisati, iako sam se 
svačeg nagledao u svom vijeku. Rodbina joj sva okrenula leđa. A 
bila je i ponosita, pretjerano ponosita... | eto, tada, milostivi 
gospodine, tada je ja, i sam udovac i sa četrnaestogodišnjom 
kćerkom od prve žene, lijepo zaprosim jer je nisam mogao gledati 
kako se zlopati. Možete po tome prosuditi kolike su bile njene 
nedaće kad je ona, onako naobražena i lijepo odgojena i ugledna 
roda, pristala da pođe za me! Ali je pošla! Plakala je i ridala i ruke 
kršila — ali je pošla! Jer nije imala kud. Razumijete li, razumijete li, 
milostivi gospodine, šta to znači kad se više nema kud? Ne! To vi još 
ne razumijete... | punu godinu dana obavljao sam svoju dužnost 
pošteno i časno i nisam ovo ni pomirisao (tu upre prstom u bocu) jer 
sam po prirodi osjećajan. Ali ni tako joj nisam mogao ugoditi; a onda 
sam i namještenje izgubio, i opet ne svojom krivnjom nego zbog 
kadrovskih promjena, pa sam se odao piću!... Bit će već godina i pol 
dana kako smo se napokon, nakon potucanja od nemila do nedraga 
i nebrojenih neprilika, našli u ovoj velebnoj prijestolnici ukrašenoj 
nebrojenim spomenicima. I ovdje sam dobio namještenje... Dobio ga 
i ponovo izgubio. Razumijete li? Ovaj put sam ga izgubio svojom 
krivnjom jer je iz mene provalila moja prokleta ćud... | sad smo 
podstanari kod gazdarice Amalije Fjodorovne Lipevehzelj, a od čega 
živimo i čime plaćamo, to vam ne bih znao reći. Stanuju tamo i 
mnogi drugi pored nas... Pakao, jeza i užas... hm... da... Dotle mi je i 
kćerka porasla, iz prvog braka, a koliko je samo sirotica pretrpjela, 
kćerka moja, od maćehe dok nije poodrasla, o tome vam neću ni 
govoriti. Jer, premda je Katerina Ivanovna puna plemenitih osjećaja, 
nagla je i razdražljiva dama, učas plane... Jest, molit ću lijepo! Ali, 
nećemo sad o tome! Kao što i sami možete zaključiti, Sonja nije išla 
u škole. Pokušao sam prije četiri godine da prođem s njom zemljopis 
i opću povijest, ali kako baš nisam dobro potkovan, a nisam imao ni 
poštenih priručnika, jer kakve su one knjižice što sam ih imao... hm... 
a sad više ni njih nema, tih knjižica, pa se na tome i svršilo cijelo 
njezino školovanje. Kod perzijskog cara Kira smo stali. Poslije, kad je 


već poodrasla, pročitala je nekoliko knjiga ljubavnog sadržaja, a 
nedavno je dobila od gospodina Lebezjatnikova jednu knjigu, 


Lewesovu Fiziologiju — znate li možda za nju? — i pročitala je s 
velikim zanimanjem, čak je i nama čitala odlomke iz nje: to vam je, 
eto, cijela njezina naobrazba. A sad, da vam, milostivi gospodine, u 
svoje ime postavim jedno osobno pitanje: što mislite koliko može 
zaraditi siromašna ali poštena djevojka poštenim radom?... Ni 
petnaest kopjejaka na dan, gospodine moj, neće zaraditi, ako je 
poštena i ako nema osobita dara, pa i to samo ako ne digne glavu s 
posla! Štoviše, državni savjetnik Klopštok, Ivan Ivanovič — jeste li 
čuli za njega? — ne samo što joj nije do dana današnjeg platio što 
mu je sašila šest košulja od holandskog platna, nego ju je još 
uvrijedio i otjerao, zatoptao nogama i obasuo je pogrdama, tobože 
zato što mu ovratnici nisu sašiveni po mjeri i ukoso mu stoje. A 
onamo dječica gladuju... A Katerina Ivanovna krši ruke i sve hoda po 
sobi i crvene joj pjege izbile po obrazima, kao što svagda biva u toj 
bolesti, i veli: »Živiš kod nas, gotovanko jedna, jedeš i piješ i griješ 
se,« a vraga pije i jede kad ni dječica po tri dana ne vide korice 
kruha! Ja sam tada ležao... ama, što da krijem! Ležao sam pijan, 
molit ću lijepo, i čujem kako Sonja govori (onako pokorna i glasić joj 
tako krotak... plavokosa je a lice joj uvijek blijedo, mršavo), kaže ona: 
»Pa zar zbilja, Katerino Ivanovna, da se u tako što upustim?« A ona 
Darja Francovna, opaka žena i policiji dobro poznata, raspitivala se 
već tri puta kod gazdarice. »Pa što,« odgovara joj Katerina Ivanovna, 
onako po-drugljivo, »što imaš čuvati? Baš mi je to neko blago!« Ali 
ne zamjerite joj, ne zamjerite joj, milostivi gospodine, ne zamjerite 
joj! Nije bila pri zdravoj pameti kad je to rekla, bila je uzrujana, 
bolesna i djeca su plakala jer nisu imala što jesti, i više je to rekla da 
je uvrijedi nego u pravom smislu... Jer, Katerina Ivanovna vam je 
takve ćudi, i čim se djeca rasplaču, pa makar i od gladi, odmah ih 
počne tući. I vidim ja, negdje oko šest sati, Sonječka ustala, ogrnula 
rubac, obukla ogrtač i otišla od kuće, a negdje oko devet se vratila. 
Došla pa ravno do Katerine Ivanovne i na stol pred nju položi bez 
riječi trideset rubalja. Ni riječi nije progovorila, ni da je pogleda, samo 
je uzela naš veliki zeleni rubac od polusukna (imamo takav jedan 
zajednički rubac, od polusukna), pokrila se njime preko glave i legla 


u krevet, okrenula lice zidu, samo joj se ramena i cijelo tijelo 
neprestance tresu... A ja i dalje sve onako ležim, molit ću lijepo... | 
onda vidim, mladiću, kako zatim Katerina Ivanovna, isto tako bez 
riječi, prilazi Sonječkinu krevetu — cijelu je večer do njezinih nogu 
proklečala, ljubila joj noge, nije htjela ustati, i poslije su obadvije tako 
zajedno zaspale, zagrljene... obadvije... obadvije... jest, molit ču 
lijepo... aja... ja sam dotle pijan ležao, molit ću lijepo. 

Marmeladov ušuti kao da ga je izdao glas. Zatim odjednom brže- 
bolje natoči, popije i hrakne. 

— Odonda, gospodine moj — produži nakon kraće šutnje — 
odonda, zbog jedne nemile zgode i prijave zlonamjernih osoba, 
čemu je napose pripomogla Darja Francovna, tobože zato što joj 
nismo iskazali dužno poštovanje, odonda je moja kćerka, Sofja 
Semjonovna, dužna nositi sa sobom žutu knjižicu, pa nije više mogla 
ostati kod nas. Jer i gazdarica, Amalija Fjodorovna, nije htjela 
dopustiti (iako je prije toga i sama pomagala Darji Francovnoj), pa i 
gospodin Lebezjatnikov... hm... Pa eto, zbog Šonje je i došlo do 
njegova sukoba s Katerinom Ivanovnom. Iz početka je i sam 
oblijetao oko Sonječke, a sad se odjednom počeo napuhavati: 
»Kako da ja,« veli, »ovako prosvijećen čovjek, stanujem u istom 
stanu s takvom jednom?« A Katerina Ivanovna nije mu dala za 
pravo, počela se pravdati... pa je tako i došlo do toga... | sad nam 
Sonječka dolazi najčešće pod večer, pomaže Katerini Ivanovnoj i 
daje nam koliko može... A stanuje kod krojača Kapernaumova, kod 
njih je na stanu a Kapernaumov je šepav i mutav, i cijela je ona 
njegova velika obitelj isto tako mutava. I žena mu je mutava... Svi su 
u jednoj sobi, ali Sonja ima svoju, sjpregratkom... Hm, da... 
Siromašan svijet i mutav... da... Čim sam izjutra ustao, obukao sam 
svoje prnje, podigao ruke prema nebesima i zaputio se do 
presvijetloga Ivana Afanasjeviča. Poznajete li možda presvijetloga 
Ivana Afanasjeviča?... Ne poznajete?... E, onda ne poznajete 
pravednika božjeg! To vam je vosak... vosak pred licem Gospodnjim; 


jako tajet voskii. Čak su i suzu pustili kad su izvoljeli sve 
saslušati. »Epa, Marmeladove ,« veli, »jednom si već iznevjerio moje 
nade... Uzet ću te još jedanput na svoju osobnu odgovornost,« baš 
mi tako veli, »upamti,« kaže, »a sad idil« Izljubih mu prah pod 


nogama, u mislima, naravno, budući mi u zbilji ne bi dali jer su 
velikodostojnik i čovjek novih državničkih i prosvijećenih shvaćanja; 
vratim se kući, a kad rekoh da sam opet primljen u službu i da 
primam plaću, bože, kakvo je to veselje bilo... 

Marmeladov opet ušuti od snažna uzbuđenja. Uto upadne s ulice 
cijela družina pijanaca, već dobro nakresanih, i s ulaza se razlegne 
svirka unajmljenog vergla i promukao glasić sedmogodišnjeg djeteta 


koje je pjevalo »Hutorok« š . Nastane graja. Krčmar i posluga 
pozabaviše se pridošlicama. Međutim, Marmeladov nastavi svoje 
kazivanje ne hajući uopće za njih. Reklo bi se da je već klonuo, ali 
na nedavni uspjeh u službi kao da ga oživiše i čak mu nekako 
obasjaše lice. Raskoljnikov ga je pozorno slušao. 

— Bilo je to, gospodine moj, prije pet tjedana. Jest... Čim su to 
doznale Katerina Ivanovna i Sonječka, bože, baš kao da sam se 
preselio u kraljevstvo božje. Nekad sam ležao kao svinja, a psovke 
samo pljušte! A sad: na prstima hodaju, djecu umiruju: »Semjon 
Zaharič se na poslu umorio, odmara se, pst!« Kavom me napajaju 
prije nego što ću na posao, tuku mi slatko vrhnje. Počele su pravo 
slatko vrhnje kupovati, čujete li? | otkud su samo skucale jedanaest 
rubalja i pedeset kopjejaka da me pristojno opreme, to mi nije jasno. 
Čizme, platneni plastron — predivan, mundir, sve su vam to one 
sprtljale za jedanaest i pol rubalja — da bolje ne može biti, molit ću 
ljepo. Vratim se sutradan prvi put s posla kad vidim: Katerina 
Ivanovna zgotovila dva jela, juhu i usoljenu govedinu sa hrenom, o 
čemu do tada ni sanjali nismo. Nema vam ona inače nikakvih 
haljina... ama baš nikakvih, molim lijepo, a sad se najednom 
spremila kao da će u goste, dotjerala se, i nije da kažete bogzna šta, 
nego onako, znaju one od ničega sve da stvore: počešljaju se, pa 
ovratnik kakav čisti nađu, pa orukvice, i kad pogledaš, sasvim druga 
osoba, i pomladila se i proljepšala. Moja je golubica Sonječka 
pripomogla samo novčano, jer joj se, veli, ne priliči da neko vrijeme k 
nama često dolazi, osim možda u sumrak, da je nitko ne vidi. Čujete 
li vi to, čujete li? Prilegnem ja malo poslije ručka kad tamo, šta 
mislite, iako se još prije tjedan dana bila grdno posvađala s 


gazdaricom, Amalijom Fjodorovnom, Katerina Ivanovna nije odoljela 
da je ne pozove na kavu. 

Dva sata su prosjedile i neprestano nešto šaputale. »Sad je,« 
veli, »Semjon Zaharič u službi i plaću prima, sam je otišao do 
presvijetloga i presvijetli je sam izišao pred njega, svima je drugima 
kazao neka čekaju a Semjona Zahariča je uhvatio za ruku i pored 
svih njih uveo u kabinet.« Čujete li to, čujete li? »Sjećam se, 
naravno, vaših zasluga, Semjone Zahariču,« veli, »premda ste bili 
podložni onoj nerazumnoj slabosti, budući da ste sad dali svoju riječ, 
a osim toga je ovdje kod nas krenulo sve nizbrdo bez vas (čujte 
samo čujte!), uzdam se ipak,« veli, »u vašu poštenu riječ,« sve vam 
je to ona, kažem vam, naprosto iz prsta isisala, ali nikako zbog neke 
lakoumnosti nego jedino da se pohvali, molit ću lijepo! Pa i sama u 
sve to vjeruje, zabavlja se sama svojim izmišljotinama, bog bio s 
njom! | ne zamjeram joj; ne, to joj ne zamjeram!... A kad sam joj prije 
šest dana prvu svoju plaću, dvadeset tri rublja i četrdeset kopjejaka, 
netaknutu donio, nazvala me je mališom svojim: »Mališa moj dragi!« 
veli mi. | to kad smo bili nasamu, molim lijepo, razumijete li? A što 
ima na meni lijepo, i kakav sam vam ja muž? I još me za obraz 
uštinula i veli: »Mališa moj dragi!« 

Marmeladov ušuti i kanda se htjede nasmiješiti, ali mu se 
najednom podbradak zatrese. Ipak se obuzda. Ta krčma, taj 
propalica, pet noći na šlepovima sa sijenom i boca, a u isti mah ta 
prevelika ljubav prema ženi i obitelji, sve je to dovodilo njegova 
slušatelja u nedoumicu. Raskoljnikov ga je napeto slušao, ali mu je 
bilo teško pri duši. Ljutio se na sama sebe što je uopće svratio 
ovamo. 

— Milostivi gospodine, milostivi gospodine! — usklikne Marme- 
ladov pošto se opet pribrao. — Eh, gospodine moj, vama je sve ovo 
možda smiješno kao i drugima, samo vas uznemiravam svim ovim 
glupim mizernim pojedinostima iz svog obiteljskog života, ali meni 
nije do smijeha! Jer sve to sad ponovo proživljavam... | cijeli taj rajski 
dan u svom životu, i cijelu tu večer, proveo sam u poletnim 
sanjarijama: naime, kako ću sve to urediti, i dječicu obući, i njoj 
osigurati mir, i svoju jedinicu kćerku iz sramote vratiti u krilo obitelji... 
I mnogo, mnogo što drugo... To se valjda može čovjeku oprostiti, 
gospodine. Međutim, gospodine moj dragi (Marmeladov odjednom 


nekako uzdrhta, podigne glavu i zagleda se u svog slušatelja), 
međutim, već sutradan, nakon svih tih sanjarija (evo, sad će biti 
tome ravno pet dana), pred večer, s pomoću lukavštine, kao noćni 
tat, ukradem Katerini Ivanovnoj ključ od škrinje, izvadim ono što je 
još ostalo od plaće, i evo, molim, pogledajte me lijepo, svi odreda! 
Peti je dan kako sam otišao od kuće, i tamo me traže, i službi je kraj, 
i mundir mi leži u krčmi kod Egipatskog mosta, a u zamjenu sam 
dobio ovu munduru... svemu je kraj! 

Marmeladov se lupi šakom po čelu, stisne zube, sklopi oči i 
snažno se odupre o stol. Ali mu se lice u tili čas naglo izmijeni pa 
tobože lukavo i nekako drzovito zirne na Raskoljnikova, nasmije se i 
reče: 

— A danas sam bio kod Šonje, išao sam tražiti od nje novaca da 
razbijem mamurluk! He-he-he! 

— Pa je li dala? — dovikne netko sa strane od onih koji su 
pridošli, dovikne i prasne u grohotan smijeh. 

— Evo, baš sam ovo pola litre kupio za njene pare — izusti 
Marmeladov obraćajući se jedino Raskoljnikovu. — Trideset 
kopjejaka mi je dala svojim rukama, posljednje što je imala, vidio 
sam svojim očima... Ništa nije rekla, samo me nijemo pogledala... 
Tako tek tamo gore, a ne na zemlji... žale ljude, plaču, a ne kore, ne 
kore! A to još više boli, gospodine, još više boli kad ne kore!... 
Trideset kopjejaka, jest, molim lijepo. A i njoj bi sad dobro došli, je I' 
da? Pa što vi mislite, gospodine dragi? Ona sad mora paziti na 
čistoću. A ta čistoća stoji para, ta posebna čistoća, razumijete li? 
Razumijete? Pa, recimo, treba kupiti neke pomade, ne može opet 
bez toga, molim lijepo; pa suknje uštirkane, pa cipelice neke zgodne, 
nešto ekstra, da može nožice pokazati kad mora prekoračiti lokvu. 
Razumijete li, razumijete valjda, gospodine, što znači ta čistoća? 
Eto, vidite, a ja, njen rođeni otac, izdrančio od nje tih trideset 
kopjejaka da razbijem mamurluk! I pijem, molim lijepo!... | već sam ih 
zapio!... E pa, tko bi još ovako nekog kao što sam ja požalio? A? Je | 
vam sad žao, gospodine, mene, il nije? Recite, gospodine, je | vam 
Žao il nije? He-he-he-he! 

Htjede opet natočiti, ali više nije imao što. Boca je bila prazna. 

— A što da te žali? — dovikne gazda koji se opet našao uz njih. 

Razlegne se smijeh, pa i psovke. Smijali su se i psovali i oni što 


su ga slušali i oni što ga nisu slušali, nego, tek onako, promatrali 
bivšeg činovnika. 


— Zali! Zašto da me žali! — zavapi najednom Marmeladov 
ustajući ispružene ruke, upravo obasjan nadahnućem, kao da je 
samo čekao da čuje te riječi. — Sto da me žali, kažeš? Tako je! 


Nema me što žaliti! Raspeti me treba, raspeti na križ, a ne žaliti! Pa 
dobro, raspni me, suce, raspni, a kad me raspneš, požali me! Onda 
ću i sam poći na raspeće jer ne žudim za veseljem, nego za jadima i 
suzama!... Misliš li ti, trgovce, da sam ovo tvoje piće u slast popio? 
Jade, jade sam tražio na dnu ove boce, jade i suze, i okusio sam ih i 
našao; ali požalit će nas onaj koji je sve požalio i koji je sve i sva 
razumio, on jedini, a on je baš sudac. Doći će na sudnji dan i 
zapitati: »A gdje je kćerka što sebe žrtvova maćehi opakoj i 
sušičavoj, djeci tuđoj i malodobnoj? Gdje je kćerka što se smili na 
oca svojega zemaljskog, pijanduru odurnu, ne libeći se zvjerstva 
njegova?« | kazat će joj! »Hodi! Oprostio sam ti već jedanput... 
Oprostio sam ti jedanput... Opraštaju ti se i sad grijesi tvoji mnogi, 
zato što si mnogo voljela...« | oprostit će mojoj Šonji, oprostiti, znam 
već da će joj oprostiti... To sam maloprije, kad sam bio kod nje, u 
srcu osjetio!... | svima će presuditi i oprostiti, i dobrima i zlima, i 
mudrima i poniznima... | kad svrši sa svima, onda će i nama 
prozboriti: »Izlazite,« reći će, »i vi! Izlazite, pijanice, izlazite, slabići, 
izlazite, sramotnjaci!l« I svi ćemo izaći, bez stida, i stat ćemo pred 
njega. I kazat će nam: »Svinje ste vi, obličja zvjerskog i kova njihova; 
ali dođite i vil« | prozborit će oni mudri, prozborit će oni razumni: 
»Gospodine! Rašta ove primi?« | kazat će im: »Zato ih primih, 
mudraci, zato ih primih, razumnici, što ni jedan od njih nije sebe 
držao ovoga dostojnim...« | raširit će prema nama ruke svoje a mi 
ćemo pasti ničice... i proplakat ćemo... i sve ćemo shvatiti! Tada 
ćemo sve shvatiti!... | svi će shvatiti... i Katerina Ivanovna... i ona će 
shvatiti... Gospodine, dođi kraljevstvo tvoje! 

I klone na klupu, iscrpljen i iznemogao, ne gledajući ni u koga, 
kao da je zaboravio na sve oko sebe, i duboko se zamisli. Njegove 
su riječi izazvale stanovit dojam; načas je nastala šutnja, ali se ubrzo 
opet razlegoše smijeh i psovke: 

— Mudrijaš! 

— Zapleo se u lažima! 


— Činovnik! 

| tako redom. 

— Hajdemo, gospodine — odjednom će Marmeladov pridižući 
glavu i obraćajući se Raskoljnikovu. — Otpratite me do kuće... 
Kozeljevljeva kuća, u dvorištu. Vrijeme je... da se vratim Katerini 
Ivanovnoj... 

Raskoljnikov je već odavno želio otići; a svakako je kanio i 
pomoći čovjeku. Pokazalo se da je Marmeladov kudikamo slabiji na 
nogama nego na jeziku, pa se svom težinom oslonio na mladića. Do 
kuće je njegove bilo dvjesta-trista koraka. Što su se vise primicali 
kući, to su pijanca više obuzimali strah i smetenost. 

— Ne bojim se ja sada Katerine Ivanovne — mrmljao je uzrujano 
— niti toga što će me za kosu čupati. Kakva kosa!... Baš me briga za 
kosu! Kad vam kažem! | bolje da me počupa, ma ne bojim se ja 
toga... ja se... očiju njenih bojim... jest... očiju... I crvenih se pjega na 
obrazima bojim... i onda se još i njezina disanja bojim... Jesi li vidio 
kako takvi bolesnici dišu... kaci su uzrujani? | dječjeg se plača 
bojim... Jer, ako ih Sonja nije nahranila, onda... ne znam šta ču! Ne 
znam! A udaraca se ne bojim... Znaj, gospodine, da me takvi udarci 
ne samo ne bole nego da i uživam u njima... Jer bez toga više i ne 
mogu. Bolje je tako. Neka me istuče, neka se iskali... bolje je tako... 
A evo i kuće, Kozeljevljeve kuće. Bravara, Nijemca, bogataša... vodi 
me! 

Uđoše iz dvorišta u kuću i popeše se na treći kat. Stube su 
bivale, što dalje, to mračnije. Bilo je već gotovo jedanaest sati i, 
premda u to doba nije u Petrograđu još prava noć, na vrhu stubišta 
bijaše vrlo mračno. 

Mala čađava vrata na kraju stuba, na samu vrhu, bijahu otvorena. 
Krnjadak svijeće osvjetljavaše sirotinjsku sobu dugačku desetak 
koraka. Sve bijaše razbacano i u neredu, napose kojekakve dječje 
prnje. Najdalji kut bijaše zastrt poderanom plahtom. Iza nje je 
zacijelo stajala postelja. U samoj sobi bijahu svega dva stolca i divan 
presvučen voštanicom, sav izderan, a ispred njega stajaše stari 
kuhinjski stol od jelovine, neobojen i ničim nepokriven. Na rubu stola 
dogorijevaše krnjadak lojanice u željeznu svijećnjaku. Bilo je očito da 
Marmeladovljevi stanuju u zasebnoj sobi, ne samo u jednom njenu 
dijelu, ali je soba bila prolazna. Vrata što su vodila u druge prostorije 


ili ćelije, na koje je bio razdijeljen stan Amalije Lipevehzelj, bijahu 
odškrinuta. Odande dopirahu graja i vika. Kikot. Reklo bi se da se 
kartaju i piju čaj. Gdjekad bi pala i koja paprena riječ. 

Raskoljnikov odmah prepozna Katerinu Ivanovnu. Bijaše to 
strašno mršava žena, tanka, povisoka i skladno građena, još i sad 
divne kestenjaste kose, a obrazi joj zaista bijahu osuti crvenim 
pjegama. Hodala je gore-dolje po svojoj maloj sobi, ruku stisnutih na 
prsima, ispucalih usana, dišući nepravilno i isprekidano. OČI joj 
bijahu užagrene kao u vrućici, ali pogled joj bijaše oštar i ukočen. 
Bolno se doimalo to sušičavo i uzbuđeno lice pri posljednjim 
zrakama krnjatka svijeće što su treperile na njemu. Raskoljnikovu se 
učini da joj nije više od trideset godina, zaista joj Marmeladov nije bio 
par... Nije čula ni opazila došljake; reklo bi se da je nekako 
zanesena, da niti što čuje niti što vidi. U sobi je bilo zagušljivo, ali 
nije bila otvorila prozor; sa stubišta je zaudaralo, ali ulazna vrata nisu 
bila zatvorena; iz unutarnjih prostorija, kroz odškrinuta vrata, kuljali 
su oblaci duhanskog dima i kašljala je, ali vrata nije zatvorila. Mlađa 
djevojčica od pet-šest godina spavala je na podu, nekako sjedećki, 
skvrčena, žarivši glavu u divan. Dječak, godinu dana stariji od nje, 
sav se tresao u kutu od plača. Bit će da je maloprije dobio batina. 
Starija djevojčica od svojih devet godina, povisoka i tanka kao trlica, 
samo u nekoj bijednoj i posvema poderanoj košuljici i sa starom 
poluplatnenom  pelerinicom prebačenom preko golih ramena, 
sašivenom zacijelo prije dvije-tri godine jer joj nije dopirala ni do 
koljena, stajala je u kutu uz malog brata i držala mu oko vrata svoju 
dugačku ruku suhu kao šibica. Kao da ga umiruje, nešto mu je 
šaputala i kojekako obuzdavala da opet ne zacmizdri, a u isto je 
vrijeme u strahu pratila mater svojim krupnim, prekrupnim tamnim 
očima koje su se doimale još krupnije na onom njenom mršavom i 
zaplašenom licu. Marmeladov nije ni ušao u sobu nego je na samim 
vratima kleknuo, a Raskoljnikova je gurnuo preda se. Kad je opazila 
neznanca, žena je rastreseno zastala pred njim, načas se prenula i 
kao da se upitala: zašto li je ovaj ušao? Ali bit će da je odmah 
pomislila da on ide u one druge sobe jer je njihova soba bila 
prolazna. Pošto je to zaključila, nije se više ni obazirala na njega 
nego je pošla do ulaznih vrata da ih zatvori. Iznenada vrisne kad 
ugleda muža kako kleči na samom pragu. 


— A! — krikne izbezumljeno. — Vratio se! Razbojnice! Izrode!... 
A gdje su ti novci? Što ti je ostalo u džepu, pokazuj! | odijelo drugo! 
Gdje ti je ono odijelo? Gdje su novci? Govori!... 

| uze ga pretresati. Marmeladov je odmah poslušno i pokorno 
raširio ruke da bi joj olakšao pretraživanje džepova. Nigdje ni 
kopjejke. 

— Gdje su ti novci? — vikaše ona. — O, bože, pa valjda nije sve 
zapio! Pa dvanaest je rubalja još bilo u škrinji!... 

| najednom ga u bijesu zgrabi za kosu i uvuče u sobu. 
Marmeladov joj je sam olakšavao posao vukući se ponizno za njom 
na koljenima. 

— | u ovome vam ja uživam! Ni ovo mene ne boli, da-pače, 
upravo mi go-di, mi-lo-sti-vi go-spo-di-ne — uzvikivao je dok ga je 
drmala vukući ga za kosu, tako da je jednom čak udario čelom o 
pod. Dijete što je spavalo na podu probudi se i zaplače. Dječak u 
kutu ne mogaše se svladati, uzdrhta i pohrli do sestre strašno 
uplašen, gotovo kao da ga je spopala kakva bolest. Starija 
djevojčica, onako bunovna, drhtala je kao prut na vodi. 

— Zapio je! Sve je zapio, sve! — vikala je jadnica od očaja. — | 
odijelo je drugo na njemu! A ovi ovdje gladni, gladni! (Kršila je ruke 
pokazujući na djecu.) Uh, prokleta li života! A vas, zar vas nije 
sramota — navali odjednom na Raskoljnikova. — Ravno iz birtije! 
Jesi li pio s njim? I ti si pio s njim! Napolje! 

Mladić se požuri da ode bez riječi. Uto su se još i unutarnja vrata 
bila širom otvorila i na njima se pomolilo nekoliko znatiželjnika. 
Izvirivahu drske nasmijane glave pokrivene kapicama, s cigaretama i 
lulama u zubima. Pojaviše se spodobe u kućnim haljecima, posve 
razdrljene, raskomoćene do nepristojnosti, poneki su držali karte u 
rukama. Osobito su se slatko smijali kad je Marmeladov, dok ga je 
žena vukla za kosu, vikao da uživa u tome. Počeli su čak ulaziti u 
sobu; napokon zaori zloslutna cika: to je krčila sebi put sama Amalija 
Lipevehzelj da uspostavi red na svoj način i da po stoti put uplaši 
sirotu ženu prostačkim nalogom da se već sutra pokupi iz stana. 
Raskoljnikov je na odlasku još stigao turiti ruku u džep, zagrabiti 
nešto od sitniša koji su mu u krčmi bili uzvratili kad je razmijenio 
rubalj i neprimjetno ih ostaviti na prozorčiću. Poslije se, kad je već 
bio na stubištu, predomislio i umalo što se nije vratio. 


»Ma kakvu sam to opet budalaštinu napravio,« pomisli. »Imaju 
oni ipak Šonju, a meni je i samom potreban novac.« Ali zaključi da 
sad više ne može uzeti taj novac i da ga ionako ne bi više uzeo, pa 
odmahne rukom i pođe kući. »Pa i Šonji treba za pomade,« nastavi u 
sebi hodajući po ulici i jetko se osmjehujući. »Skupo je košta ta 
čistoća... Hm! A možda će Sonječka danas i sama bankrotirati jer je 
to uvijek riskantan posao, lov na skupocjenu divljač... kopanje zlata... 
pa bi mogli svi ostati praznih šaka sutra bez mojih para... Pazi ti 
Šonje! Ipak, kakav su tu zlatni rudnik iskopali! | iskorištavaju ga! Još 
ga kako iskorištavaju! | navikli se. Pustili koju suzu i navikli se. Na 
sve se čovjek, podlac, navikne!« 

I zamisli se. 

—E,ašto ako sam slagao — ote mu se odjednom — ako zaista 
čovjek, uopće čovjek, naime cijeli ljudski rod, nije podlac, onda znači 
da su sve ostalo predrasude, puke izmišljene bojazni, i da nema 
nikakvih zapreka i da tako i treba da bude. 


Sutradan se, nakon nemirna sna koji ga nije okrijepio, probudio 
prilično kasno. Probudio se žučljiv, raspaljiv i pakostan i kivno se 
ogledao po svojoj sobici. Bijaše to majušna prostorijica, pet-šest 
koraka dugačka, neobično jadna, s onim svojim žućkastim, prašnim 
tapetama, odlijepljenim na mnogim mjestima od zida, i toliko niska 
da se malo viši čovjek osjećao u njoj tjeskobno, te mu se sve nekako 
činilo da će udariti glavom o strop. Kakva soba, takvo i pokućstvo: tri 
stara stolca, prilično trošna, u kutu obojen stol na kojem ležaše 
nekoliko bilježnica i knjiga; već po tome koliko su bile zaprašene 
vidjelo se da ih odavno nije ničija ruka taknula; i napokon glomazna 
sofa, nekoć presvučena cicom a sad sva izderana, zapremala je 
gotovo cijeli zid i pola širine cijele sobe te služila Raskoljnikovu kao 
postelja. Često je spavao na njoj onakav kako se zatekao, ne 
svlačeći se, bez plahte, i pokrivao se svojim starim, otrcanim 
studentskim ogrtačem i stavljao pod glavu mali jastuk, a pod njega 
podmetao sve što je imao od rublja, čistog i prljavog, da mu uzglavlje 
bude što više. Pred sofom je stajao stolić. 


Teško da bi se čovjek mogao gore zapustiti i zanemariti; ali 
Raskoljnikovu je to u njegovu dotadašnjem raspoloženju čak i godilo. 
Potpuno se bio povukao iz svijeta, kao kornjača u svoj oklop, pa se 
jedio i grčio čak i kad bi ugledao lice služavke koja je bila dužna da 
ga dvori te je kadikad zavirivala u njegovu sobu. Tako to biva kod 
nekih monomana koji sve misli usredotoče na jedno. Gazdarica mu 
je već prije dva tjedna bila prestala davati hranu, a njemu nije ni na 
pamet palo da porazgovara s njom, iako nije uopće ručavao. 
Nastasja, kuharica i gazdaričina jedina sluškinja, bila je donekle i 
zadovoljna što im je podstanar tako raspoložen i potpuno mu je 
prestala pospremati i mesti sobu, samo bi onako, jedanput na 
sedmicu, iznebuha, uzela metlu u ruke. | sad ga je ona probudila. 

— Diž se, šta spavaš! — vikne nad njim. — Prošlo je devet. 
Donijela sam ti čaj; oš li čaja? Mora da si izgladnio? 

Podstanar otvori oči, strese se i prepozna Nastasju. 

— Je li to čaj od gazdarice? — zapita pridižući se na sofi polako i 
kao da mu je zlo. 

— Ma kakve gazdarice! 

| postavi pred njega svoj napukli čajnik, s već prokuhanim, slabim 
čajem, i doda mu dva žuta komadića šećera. 

— De, Nastasja, uzmi, molim te — reče joj pošto prekopa po 
džepu (spavao je opet obučen) i izvadi šačicu bakrenjaka — i donesi 
mi pogačicu. | kupi mi kod kobasičara bar malo kobasice, one 
jeftinije. 

— Pogačicu ću ti sad odma donijet, a ne bi li mjesto kobasice 
šči? Dobar je šči, od jučer. Još sam ti ga jučer spremila, ali si se 
kasno vratio. Dobar je šči. 

Kad mu je donijela šči i on ga se prihvatio, Nastasja sjede do 
njega na sofu i rasprede. Bila je sa sela i vrlo brbljava. 

— Praskovja Pavlovna oče da te tuži policiji — reče mu. 

On se namrgodi. 

— Policiji? Sta opet hoće od mene? 

— Ne plaćaš joj a s kvartira nikako da odeš. Zna se šta oće. 

— E, još mi je samo tog vraga trebalo — promrsi on škrgućući 
zubima. — Ma to mi je sad... došlo baš u nezgodan čas... Budala je 
ona — nadoveže glasno. — Danas ću otići do nje da 
porazgovaramo. 


— Budala je, budala, ko što sam i ja budala, a što ti, taki mudrac, 
ležiš tu ko klada i nikakve fajde od tebe? Prije si, veliš, išo djecu učit, 
a što sad ništa ne radiš? 

— Radim... — odvrati Raskoljnikov nevoljko i osorno. 

— A šta radiš? 

— Svoj posao... 

— Kaki poso? 

— Mislim — odgovori on ozbiljno nakon kraće šutnje. 

Nastasja se naduši smijati. Bila je smješljiva i, kad bi je tko 

nasmijao, smijala se nečujno, ljuljajući se i tresući cijelim tijelom 
sve dok joj se ne bi i samoj smučilo. 

— A jesi | puno para smislio? — jedva nekako protisne 
naposljetku. 

— Kad nemaš cipela, ne možeš ni djecu učiti. Ma pljujem ja na 
sve to. 

— Ne pljuj u izvor! 

— Za djecu se plaća u sitnom. A što možeš s kopjekama? — 
produži on nerado, kao da odgovara nekim svojim mislima. 

— Ati bi odma cijeli kapital? 

On je čudno pogleda. 

— Da, cijeli kapital — odgovori odlučno, nakon kraće šutnje. 

— De ti rade polakše, da me ne prepadneš; straota je ovo! Je | 
da idem po pogačicu il ne? 

— Kako hoćeš. 

— Da, zbilja, zaboravila sam ti reć! Došlo ti pismo jučer dok tebe 
nije bilo. 

— Pismo! Za mene! Od koga? 

— Šta ja znam od koga. Dala sam poštaru tri kopjejke od svojih 
para. Oćeš mi vratit, valjda? 

— Ama, donesi ga, donesi, ako boga znaš! — vikne Raskoljnikov 
neobično uzbuđeno. — O, bože! 

Začas mu se pismo nađe u rukama. Tako je: od majke je, iz 


ra e ' n.. ' 
R... ske gubernije.“ Cak je i problijedio dok ga je uzimao u ruke. 
Već odavno nije primao nikakvih pisama, ali mu se sad još zbog 
nečega drugog steglo srce. 


— Nastasja, odlazi, ako boga znaš; evo ti te tvoje tri kopjejke, 
samo idi što prije, za ime božje! 

Pismo mu jc podrhtavalo u rukama; nije ga htio pred njom 
otvarati: želio je ostati nasamu s tim pismom. Kad je Nastasja izišla, 
brže-bolje ga prinese usnama i poljubi; zatim je još dugo gledao 
rukopis na adresi, onaj poznati i dragi sitni, iskošeni rukopis svoje 
majke koja ga je nekoć učila čitati i pisati. Skanjivao se; kao da se 
čak pribojavao nečega. Napokon otvori omotnicu: pismo je bilo 
veliko i debelo, težilo je oko dvadeset pet grama; dva velika arka 
bijahu sitno, sitno ispisana. 

»Dragi moj Rodja,« pisala mu je majka, »evo već više od dva 
mjeseca kako nisam s tobom u pismu razgovarala. Zbog toga sam 
patila i poneku noć nisam mogla ni oka sklopiti misleći na te. Ali 
sigurno mi nećeš zamjeriti zbog te moje prisilne šutnje. Ti znaš koliko 
te volim; mi imamo samo tebe, ja i Dunja, ti si nam sve, sva nada, 
uzdanica naša. Da znaš kako mi je bilo kad sam doznala da si još 
prije nekoliko mjeseci prestao studirati jer se nemaš čime uzdržavati, 
i da si ostao bez instrukcija i ostalih poslova. A kako sam ti ja mogla 
pomoći sa svojih sto dvadeset rubalja godišnje mirovine? onih 
petnaest rubalja koje sam ti poslala prije četiri mjeseca uzajmila sam 
bila, kao što i sam znaš, na račun te iste mirovine, od našeg trgovca 
ovdašnjeg Afanasija Ivanoviča Vahrušina. To je dobar čovjek i bio je 
prijatelj još tvog pokojnog oca. Ali, kako sam mu ustupila pravo da 
prima moju mirovinu, morala sam čekati dok se ne namiri dug, a to 
se tek sad dogodilo, tako da ti za sve ovo vrijeme nisam mogla ništa 
poslati. Ali sad, bogu hvala, mislim da ću ti moći opet nešto poslati, i 
uopće se sad možemo čak pohvaliti dobrom srećom pa hitam da ti to 
javim. Ponajprije, možeš li uopće zamisliti, dragi Rodja, da sestra 
tvoja evo već mjesec i pol dana živi ovdje sa mnom i da se više 
nećemo ni rastajati? Slava tebi, Gospode, došao je kraj i njenim 
mukama, ali da ti ispripovjedim sve po redu, da čuješ kako je sve to 
bilo i što smo do sada od tebe tajile. Kad si ono prije dva mjeseca 
čuo od nekoga kako Dunja mora svašta podnositi u kući gospode 
Svidrigajlovih, pa si tražio od mene da te točno izvijestim o svemu 
tome — sto sam ti mogla tada odgovoriti? Da sam ti napisala svu 
istinu, zacijelo bi sve ostavio i makar i pješice došao k nama jer ti 
poznajem ćud i osjećaje, ne bi dao da ti vrijeđaju sestru. I sama sam 


bila očajna, ali što sam mogla? Ni ja nisam još tada znala svu istinu. 
A najveća je nevolja bila u tome što je Dunječka, kad je lani stupila 
kod njih u službu kao guvernanta, predujmila cijelu stotinu — rubalja, 
pod uvjetom da joj se svaki mjesec odbija od plaće, pa nije mogla 
ostaviti namještenje prije nego što podmiri cijeli dug. A tu je svotu 
(sad ti mogu sve to razjasniti, predragi moj Rodja) predujmila 
ponajviše zato da bi mogla poslati tebi šezdeset rubalja, koji su ti 
tada bili onoliko potrebni i koje si dobio od nas lanjske godine. Mi 
smo te tada prevarile, napisale smo ti da je to od Dunječkine ranije 
ušteđevine, ali to nije bilo istina, a sad ti javljam pravu istinu jer se 
sad iznenada sve promijenilo, voljom Božjom, nabolje, pa i da znaš 
koliko te Dunja voli i kakvo je u nje zlatno srce. Gospodin 
Svidrigajlov se isprva zaista držao prema njoj vrlo osorno, bio je 
neuljudan i podrugivao joj se za stolom... Ali ne želim se sad upuštati 
u sve te nemile pojedinosti da se ne uzrujavaš bez potrebe, sad kad 
je već sve svršeno. Ukratko, uza sve dobro i plemenito postupanje 
Marfe Petrovne, supruge gospodina Svidrigajlova, i ostalih ukućana, 
Dunječki je bilo vrlo teško, pogotovo kad je gospodin Svidrigajlov, po 
svojoj staroj pukovnijskoj navadi, bio pod vlašću boga Bakha. Ali što 
se poslije pokazalo? Zamisli, taj se luđak bio već odavno pomamio 
za Dunjom, ali je to neprestano krio pod krinkom osornosti i prezira 
prema njoj. Možda se i sam stidio i zgražao uviđajući da je već 
čovjek u godinama i otac obitelji, a ovamo gaji tako lakoumne nade, 
pa se valjda i protiv svoje volje srdio na Dunju. A može biti i da je 
svojim osornim držanjem i porugama želio samo prikriti od drugih 
pravu istinu. Ali na kraju se nije više mogao suzdržati i drznuo se da 
otvoreno iznese Dunji svoju gnusnu ponudu obećavajući joj 
kojekakve nagrade, pa i da će sve ostaviti i pobjeći s njom u neko 
drugo selo ili možda čak u inozemstvo. Neće ti biti teško zamisliti sve 
njene muke! Nije mogla odmah napustiti mjesto, ne samo zbog 
novčanog duga nego i iz obzira prema Marfi Petrovnoj, koja bi 
najednom mogla posumnjati u nju, te bi tako mogla izazvati razdor u 
obitelji. Pa i za Dunječku bi to bio velik skandal; ne bi se lako izvukla. 
Bilo je tu i mnogo drugih razloga tako da se Dunja nikako nije mogla 
nadati da će se prije šest mjeseci iskobeljati iz te grozne kuće. A ti, 
naravno, znaš Dunju, znaš kako je pametna i kakav je čelik-značaj! 
Dunječka može mnogo toga podnijeti, pa i u najtežim prilikama umije 


naći u sebi toliko plemenitosti da ne klone duhom. Nije čak ni meni 
pisala o svemu tome, da me ne uznemiri, iako smo se često 
dopisivale. | neočekivano je došlo do raspleta. Marta Petrovna je 
slučajno čula kako njen muž u vrtu nagovara Dunječku, ali je sve 
pogrešno shvatila i za sve je okrivila nju, misleći da je od nje sve 
poteklo. Odmah se tu u vrtu među njima odigrala strašna scena: 
Marfa Petrovna je čak udarila Dunju, nije htjela ništa da čuje, nego je 
samo vikala cijeli sat i napokon zapovjedila da odmah odvezu 
Dunječku k meni u grad na običnim seljačkim taljigama, na koje su 
pobacali sve njezine stvari, rublje, haljine, sve onako kako su zatekli, 
ni svezano ni složeno. A baš je udario pljusak i Dunja se, onako 
uvrijeđena i osramoćena, morala voziti sa seljakom punih 
sedamnaest vrsta na otvorenim taljigama. Pomisli sad što sam ti 
mogla odgovoriti na pismo koje sam dobila od tebe prije dva 
mjeseca, i o čemu sam ti mogla pisati? Bila sam očajna; istinu ti 
nisam smjela javiti jer bi onda bio vrlo nesretan, ojađen i ozlojeđen, a 
što bi mogao sam učiniti? Još bi mogao sebe upropastiti, a i 
Dunječka mi je branila; a da opet pismo ispunim tricama i da pišem o 
koječemu, dok mi je na duši onakav jad, nisam mogla. Cijeli mjesec 
dana kolale su kod nas po gradu priče o toj nemiloj zgodi i dotle je 
bilo već došlo da ni u crkvu nisam mogla ići s Dunjom od prezirnih 
pogleda i šaputanja; pa čak se i naglas pred nama o tome govorilo. 
Svi se znanci odbili od nas, nitko nas više nije ni pozdravljao, i 
pouzdano sam doznala da su nam trgovački pomoćnici i neki pisari 
htjeli nanijeti grdnu uvredu tako da nam namažu katranom kućna 
vrata, pa su kućevlasnici počeli zahtijevati od nas da se iselimo. 
Svemu je tome kumovala Marfa Petrovna koja je uspjela okriviti i 
ocrniti Dunju po svim kućama. Ona se poznaje ovdje kod nas sa 
svima a tog je mjeseca svaki čas dolazila u grad. Kako je prilično 
brbljava te rado priča o svojim obiteljskim prilikama, a osobito se 
rado svima i svakome tuži na svog muža, što nije nimalo lijepo, 
rastrubila je za kratko vrijeme tu nemilu zgodu ne samo po gradu 
nego i po cijelom kotaru. Ja sam se razboljela, ali je Dunječka bila 
čvršća od mene, da si samo vidio kako je sve to podnosila i još 
mene tješila i bodrila! Anđeo je ona! Ali, milošću Božjom, našim je 
mukama došao kraj: gospodin Svidrigajlov se predomislio i pokajao, 
vjerojatno se sažalio na Dunju i iznio Marfi Petrovnoj nepobitne i 


bjelodane dokaze o posvemašnjoj Dunječkinoj nevinosti, naime: 
pismo koje je Dunja još prije nego što ih je Marfa Petrovna zatekla u 
vrtu bila prisiljena da mu napiše i uruči, kako bi izbjegla osobnim 
objašnjavanjima i tajnim sastancima što ih je on zahtijevao od nje. To 
je pismo nakon Dunječkina odlaska bilo ostalo u rukama gospodina 
Svidrigajlova. U njemu ga je ona žestoko i vrlo ogorčeno pokudila 
upravo zbog njegova nedostojnog vladanja prema Marfi Petrovnoj, 
upozoravajući ga da je otac i da ima svoju obitelj i da je, najposlije, 
gnusno od njega što muči i imesrećuje djevojku koja je ionako već 
nesretna i nezaštićena. Jednom riječju, dragi Rodja, to je pismo tako 
čestito i ganutljivo napisano da sam jecala dok sam ga čitala, pa ni 
sad ga ne mogu čitati bez suza. Osim toga, u Dunjinu je korist 
svjedočila napokon i služinčad koja je znala i vidjela kudikamo više 
nego što je mislio sam gospodin Svidrigajlov, kao što to obično i 
biva. Marfa Petrovna je bila upravo preneražena i »ponovo 
dotučena«, kao što nam je sama priznala, ali se zato potpuno 
uvjerila u Dunječkinu nevinost i odmah je sutradan, u nedjelju, otišla 
ravno u stolnu crkvu i plačući na koljenima molila Bogorodicu da joj 
dade snage da podnese ovu novu kušnju i obavi svoju dužnost. 
Zatim se ravno iz crkve, nikome se ne svraćajući, dovezla k nama i 
sve nam ispripovjedila. Gorko je plakala i, iskreno se kajući, grlila i 
molila Dunju neka joj oprosti. | nakon toga je, ne časeći ni časa, 
ravno od nas krenula po svim kućama u gradu i kotaru i posvuda sve 
najljepše govorila o Dunječki, lijući suze, i ponovo sve uvjerila u 
njezinu nevinost i u njene plemenite osjećaje i vladanje. Štoviše, 
svima je pokazivala i naglas čitala Dunječkino vlastoručno pismo 
gospodinu Svidrigajlovu i davala da ga čak i prepisuju (što mi se čini 
već pretjeranim). Tako je morala nekoliko dana za redom obilaziti 
sve u gradu jer su se jedni našli uvrijeđeni što je drugima dala 
prednost, pa je uvela redoslijed tako da su je u svakoj kući unaprijed 
čekali i svi su znali da će toga i toga dana Marfa Petrovna tamo i 
tamo čitati pismo, a za svako hi se čitanje opet okupili čak i oni koji 
su već nekoliko puta redom čuli pismo, i kod sebe i u drugim 
kućama. Ja mislim da je tu mnogo, mnogo šta bilo pretjerano; ali je 
Marfa Petrovna takve ćudi. Kako bilo da bilo, potpuno je sprala ljagu 
s Dunječke i sva je gnusoba te sablazni pala kao neizbrisiva sramota 
na njena muža, kao na glavnog krivca, tako da mi ga je čak došlo i 


žao; odveć su okrutno postupili s tim luđakom. Dunju su odmah 
počeli pozivati u neke kuće da daje satove, ali je ona to odbila. 
Uopće su joj svi odjednom počeli iskazivati osobito poštovanje. Sve 
je to uglavnom pridonijelo i tome da se zbije neočekivan događaj 
zbog kojeg se sad, moglo bi se reći, mijenja cijela naša sudbina. 
Znaj, dragi Rodja, da je Dunja zaprošena i da je već i isprošena, o 
čemu upravo hitam da te izvijestim. | premda nismo tebe pitali za 
savjet, nećeš se vjerojatno ljutiti ni na mene ni na svoju sestru, jer 
ćeš i sam iz svega skupa razabrati da nismo mogle čekati i odgađati 
odluku dok ne dobijemo od tebe odgovor. A ne bi ni mogao sve 
točno procijeniti kad nisi ovdje. Dogodilo se to ovako. On je već 


dvorski savjetnik, zove se Petar Petrovič Lužin, i u rodu je s 
Marfom Petrovnom koja je mnogo svemu ovome pridonijela. Najprije 
je preko nje izrazio želju da se upozna s nama, pa smo ga primili, 
kao što je red, ponudili ga kavom, a sutradan nam je poslao pismo u 
kojem je vrlo uljudno iznio svoju ponudu i zamolio za hitan i konačan 
odgovor. Poslovan je čovjek i ima mnogo posla i žuri se u Petrograd 
pa mu je svaki trenutak dragocjen. Dakako da smo u prvi mah bile 
vrlo iznenađene jer se sve to zbilo suviše brzo i neočekivano. Mislile 
smo i premišljale zajedno cijelog tog dana. Čovjek je pouzdan i 
imućan, služi na dva mjesta i već ima svoj kapital. Već mu je doduše 
četrdeset pet godina, ali je prilično ugodne vanjštine i još se može 
svidjeti ženama, pa i inače je neobično ozbiljan i pristojan, samo što 
je malko mrgodan i nekako uznosit. Ali možda se to samo tako čini 
na prvi pogled. | upozoravam te, dragi Rodja, kad se budeš s njim 
vidio u Petrogradu, a to će biti uskoro, nemoj o njemu suditi odveć 
naglo i naprečac, kao što obično sudiš, ako ti se štogod na njemu ne 
svidi na prvi pogled. Kažem ti ovo za svaki slučaj, premda sam 
uvjerena da će učiniti na tebe povoljan dojam. A, osim toga, da bi se 
ne znam koji čovjek upoznao, treba mu pristupiti pažljivo i obzirno 
kako se ne bi zapalo u pogrešku i steklo kakvu predrasudu koju je 
poslije neobično teško popraviti i otkloniti. Petar Petrovič je, sudeći 
bar po mnogim znacima, neobično čestit čovjek. Kad nas je prvi put 
posjetio, kazao nam je da je praktičan čovjek, ali da u mnogo čemu 
pristaje, kao što je sam rekao, »uz shvaćanja naših mlađih 
naraštaja« i da je neprijatelj svih predrasuda. I još je štošta kazao jer 


je, čini se, pomalo tašt i voli da ga drugi slušaju, ali to gotovo da i nije 
mana. Ja, dakako, nisam bogzna što shvatila, ali mi je Dunja kazala 
da nije doduše osobito naobražen, ali da je pametan i, čini se, dobar. 
Znaš ti, Rodja, kakva je tvoja sestra. To ti je čvrsta, razborita, 
strpljiva i velikodušna djevojka, ali vatrena srca, što sam odavno 
uočila kod nje. Naravno, tu ni s njene ni s njegove strane nema neke 
osobite ljubavi, ali Dunja nije samo pametna djevojka nego je u isti 
mah i plemenito stvorenje, pravi anđeo, i smatrat će za svoju 
dužnost da usreći muža koji će se sa svoje strane brinuti za njenu 
sreću, o čemu zasad nemamo mnogo razloga da sumnjamo, iako 
valja priznati da smo sve skupa obavili navrat-nanos. Osim toga je to 
vrlo promišljen čovjek pa će, naravno, i sam uvidjeti da će mu sreća 
u braku biti utoliko pouzdanija ukoliko Dunječka bude s njim sretnija. 
A što ima nekih razlika u naravi, nekih starih navika pa čak i 
neslaganja u mišljenjima (bez čega ne može biti ni u najsretnijim 
brakovima), Dunja mi je, što se toga tiče, sama rekla da se uzda u 
sebe, da se zbog toga ne treba zabrinjavati i da ona može svašta 
podnijeti, pod uvjetom da sve ostalo bude pošteno i pravo. | meni se 
on, na primjer, učinio isprva nekako otresit, ali možda je to zato što je 
čovjek neposredan, štoviše, sigurno je tako. Na primjer, kad nas je 
drugi put posjetio, kad je već bio dobio naš pristanak, spomenuo je u 
razgovoru kako je već i prije, dok nije poznavao Dunju, bio nakanio 
da uzme samo poštenu djevojku, ali bez miraza, i to bezuvjetno 
djevojku koja je već iskusila neimaštinu; objasnio je kako je to zato 
što muž ne smije ništa dugovati ženi, i kako je kudikamo bolje da 
žena smatra muža za svoga dobročinitelja. Moram dodati da je on to 
rekao malo blaže i ljubeznije nego što sam to ja ovdje napisala, jer 
sam zaboravila onaj pravi izraz, i sjećam se samo te njegove misli, a 
osim toga nije to nipošto rekao navlaš nego se očito izlanuo, onako, 
u žaru razgovora, tako da je čak poslije nastojao to ispraviti i ublažiti; 
ipak mi se to učinilo nekako malo preoštrim i to sam poslije rekla 
Dunji. Dunja mi je, međutim, čak srdito odvratila da ,same riječi ne 
znače ništa', što je, naravno, istina. Prije nego što se odlučila, 
Dunječka nije cijele noći oka sklopila i, misleći da ja spavam, ustala 
je iz kreveta i cijele noći hodala gore-dolje po sobi; napokon je klekla 
i dugo se i gorljivo molila pred ikonom, a ujutro mi je kazala da se 
odlučila. 


Već sam ti spomenula da se Petar Petrovič upravo sprema u 
Petrograd. Ima tamo nekih važnih poslova i želi otvoriti u Petrogradu 
odvjetničku pisarnicu. Već se odavno bavi posredovanjem u vezi s 
kojekakvim molbama i tužbama i baš je neki dan dobio jednu veliku 
parnicu. Mora u Petrograd i zato što ima neki važan posao na 
vrhovnom sudu. Stoga može i tebi, dragi Rodja, biti od velike koristi, 
u svemu i svačemu; ja i Dunja smo se složile da bi ti već od 
današnjeg dana mogao sasvim lijepo započeti svoju buduću karijeru 
i držati da ti je sudbina već jasno određena. O, kad bi bar tako bilo!! 
Bila bi to takva sreća da se ne bi mogla smatrati ni za što drugo 
nego za izravnu milost Svevišnjega. Dunja samo o tome sanjari. Već 
smo se odvažile natuknuti nešto o tome Petru Petroviču. On je 
odgovorio oprezno i rekao da, naravno, neće moći biti bez tajnika, a 
da se razumije samo po sebi da je bolje plaćati rođaka nego strana 
čovjeka, ako se samo pokaže sposoban za taj posao (kao da ti nisi 
sposoban!), ali je odmah dodao kako sumnja da ćeš imati vremena, 
s obzirom na svoje studije, da radiš u njegovoj pisarnici. Ovaj put se 
na tome i svršilo, ali Dunja sad više ni na šta drugo ne misli. Već je 
nekoliko dana jednostavno kao u nekoj groznici i skovala je već cijeli 
plan o tome kako bi mogao poslije postati pomoćnik, pa i ortak Petra 
Petroviča u vođenju parnica, pogotovo što ionako studiraš pravo. Ja 
se, Rodja, s njom potpuno slažem i pristajem uz sve njene planove i 
nade, vjerujući da se mogu potpuno obistiniti; i uza sve sadašnje, 
posve razumljivo izmotavanje Petra Petroviča (jer te još ne poznaje), 
Dunja je čvrsto uvjerena da će svojom dobrotom postići sve od 
budućeg muža, o tome ni najmanje ne sumnja. Dakako da smo 
pazile da pred Petrom Petrovičem ne izbrbljamo ništa od tih naših 
dalekih planova i snova, a napose ništa o tome da bi mu ti mogao 
postati ortak u poslu. On je praktičan čovjek pa bi to možda primio 
vrlo hladno jer bi mu se sve to učinilo pukom tlapnjom. Isto tako ni ja 
ni Dunja nismo još ni zucnule pred njim o našoj čvrstoj nadi da će 
nam pomoći da te potpomažemo novčano dok god studiraš; nismo 
mu ništa rekle zato što će to, prvo, doći poslije samo od sebe, on će 
zacijelo i sam to ponuditi bez mnogo riječi (kako bi to mogao odbiti 
Dunječki!), pogotovo što mu možeš danas-sutra postati desna ruka u 
pisarnici i ne primati tu pomoć kao dobročinstvo, nego kao pošteno 
zasluženu plaću. Tako želi Dunječka to urediti, a ja se s njom 


potpuno slažem. Drugo, nismo mu ništa rekle zato što je meni bilo 
osobito stalo do toga da možeš s njim razgovarati na ravnoj nozi kad 
se budete uskoro sastali. Dunja mu je oduševljeno pričala o tebi, ali 
joj je on kazao da čovjek mora svakog ponajprije promotriti svojim 
očima, i to izbliza, pa da može o njemu suditi, te da pridržava sebi 
pravo da sam stekne mišljenje o tebi kad te malo bolje upozna. Znaš 
šta, predragi moj Rodja, meni se čini iz nekih razloga (koji, uostalom, 
nemaju nikakve veze s Petrom Petrovičem, nego su to, onako, neke 
moje osobne, možda i ženske, bapske mušice), čini mi se da će 
možda najbolje biti da ja nakon njihova vjenčanja živim sama za se, 
kao što i sad živim, a ne s njima. Potpuno sam uvjerena da će on biti 
toliko plemenit i obziran da će me sam pozvati i ponuditi mi da se ne 
odvajam više od kćerke, i da dosad još nije o tome ništa rekao samo 
zato, naravno, što se to samo po sebi razumije; ali ću ja to odbiti. 
Višeput sam primijetila u životu kako punice nisu baš prirasle srcu 
zetovima, a ja ne samo što ne želim biti nikome ni najmanje na teret, 
nego i sama želim biti posve slobodna, dok god imam svoj kakav- 
takav kruh i djecu kao što ste ti i Dunječka. Budem li mogla, nastanit 
ću se negdje u vašoj blizini jer sam, 

Rodja, ono najljepše ostavila za kraj pisma: znaj, dakle, sinko moj 
dragi, da ćemo se možda uskoro opet svi sastati i sve troje se izgrliti 
prvi put nakon tri godine! Već je čvrsto dogovoreno da ja i Dunječka 
doputujemo u Petrograd, ne znam točno kada, ali svakako vrlo, vrlo 
skoro, možda čak i za tjedan dana. Sve ovisi o poslovima Petra 
Petroviča koji će nam javiti da dođemo čim se malo snađe u 
Petrogradu. On bi htio, zbog nekih svojih razloga, da se što prije 
obavi vjenčanje, štoviše, da se svadba održi, ako bude moguće, još 
za ovog mesojeda, a ako se ne bude moglo, zbog kratkog roka, 
onda odmah nakon Gospojinskog posta. O, kako ću biti sretna kad 
te privijem na svoje srce! Dunja je sva izbezumljena od radosti što 
ćemo se vidjeti s tobom, a jednom mi je rekla, u šali, da bi već radi 
toga pošla za Petra Petroviča. Anđeo je ona! Sad ti neće ništa 
dopisivati, samo mi je rekla neka ti napišem da ima o mnogo čemu 
razgovarati s tobom, da ima toliko toga da joj se sad ne uzima pero u 
ruke, jer se u nekoliko redaka ne može ništa napisati pa bi se samo 
uzrujala; i rekla mi je da te grli od sveg srca i da ti šalje bezbroj 
poljubaca. Ipak, premda ćemo se možda uskoro sastati, poslat ću ti 


ovih dana novaca koliko god budem mogla. Sad kad su svi doznali 
da se Dunječka udaje za Petra Petroviča, moja je kreditna 
sposobnost naglo porasla, te pouzdano znam da će mi Afanasij 
Ivanovič uzajmiti na račun mirovine čak i do sedamdeset pet rubalja, 
tako da ću ti poslati možda dvadeset pet, pa i trideset rubalja. 
Poslala bih ti još i više, ali se bojim naših putnih troškova; i premda 
je Petar Petrovič bio toliko dobar te je preuzeo na sebe dio troškova 
za naše putovanje u prijestolnicu, naime, sam se ponudio da nam na 
svoj račun otpremi prtljagu i veliku škrinju (nekako će to urediti preko 
svojih znanaca), ipak moramo računati i na naš boravak u 
Petrogradu u kojem čovjek ne može biti bez prebijene pare, bar prvih 
dana. Uostalom sve sam već do u tančine izračunala s Dunječkom, 
pa nekako izlazi da putovanje neće biti ni tako skupo. Do željeznice 
ima od nas svega devedeset vrsta, a već smo se za svaki slučaj 
pogodile s jednim našim znancem kočijašem sa sela; a poslije ćemo 
se ja i Dunječka provozati u trećem razredu da će biti divota. | stoga 
ti možda neću poslati dvadeset pet nego po svoj prilici trideset 
rubalja. A sad dosta; ispisala sam ti puna dva arka i nema više ni 
mjesta; sve sam ti ispripovjedila, ali — i koliko se događaja 
nagomilalo! A sad, predragi moj Rodja, grlim te do našeg skorog 
viđenja i blagoslivljem te svojim materinskim blagoslovom. Voli 
Dunju, svoju sestru, Rodja; voli je onako kao što ona tebe voli, i znaj 
da te voli bezgranično, više no samu sebe. Ona je anđeo, ati, 

Rodja, ti si nama sve — sva naša nada i uzdanica. Samo neka ti 
budeš sretan pa ćemo i mi biti sretne. Moliš li se Bogu, Rodja, kao i 
nekad, i vjeruješ li u dobrotu Stvoritelja i Spasitelja našeg? U srcu 
strepim da nije i tebe zahvatilo ovo novo moderno bezvjerje? Ako 
jest, molit ću se za tebe Bogu. Sjeti se, dragi moj, kako si još u 
djetinjstvu, dok ti je otac bio živ, tepao svoje molitve na mom krilu i 
kako smo tada svi bili sretni! Zbogom ili, bolje reći, do viđenja! Grlim 
te od sveg srca i ljubim te bezbroj puta. 

Do groba tvoja 
Puljherija Raskoljnikov 


Gotovo za sve vrijeme dok je čitao pismo, od samog početka, lice 
je Raskoljnikovu bilo mokro od suza; ali kad ga je pročitao, bilo je 
blijedo, iskrivljeno od grča, a na usnama mu je titrao neugodan, 


zajedljiv, pakostan smiješak. Spusti glavu na svoj tanki i prljavi jastuk 
i razmišljaše dugo, dugo. Srce mu je snažno lupalo a misli se silno 
uskomešale. Naposljetku mu bude zagušljivo i tjeskobno u toj žutoj 
sobici nalik na ormar ili škrinju. Pogled i misao tražili su prostora. 
Dohvati šešir i iziđe, ne zazirući više od toga da sretne bilo koga na 
stubištu; smetnuo je bio s uma sve bojazni. Udario je put 
Vasiljevskog otoka preko V... skog prospekta, kao da se žuri onamo 
po nekom poslu, ali je po običaju išao a da nije uopće zapažao kuda 
ide, šapćući nešto sebi pod bradu, pa i razgovarajući glasno sam sa 
sobom, na veliko čudo prolaznika. Mnogi su mislili da je pijan. 


IV 


Izmorilo ga je majčino pismo. Ali, što se tiče onog najvažnijeg, 
onog glavnog, u njega nije bilo ni trunka sumnje, čak ni onda dok je 
čitao pismo. O osnovnom je pitanju donio odluku u glavi, i to jednom 
zasvagda: »Od tog braka neće biti ništa dok sam ja živ, a gospodin 
Lužin neka ide do vraga!« 

»Jer ovo je bar bjelodano jasno,« gunđao je u sebi smješkajući 
se i pakosno unaprijed slaveći uspjeh svoje odluke. »Ne, mama, ne, 
Dunja, nećete vi mene prevariti!... I još se ispričavaju što me nisu 
pitale za savjet i što su bez mene o svemu odlučile! Pazi da ne bi! 
Misle da se sad to više ne može razvrgnuti, ali vidjet ćemo može li 
se ili ne može! A sjajan su izgovor našle: to ti je, vele, takav 

poslovan čovjek, taj Petar Petrovič, da se ni oženiti ne može 
drukčije nego na brzu ruku, tako reći u vlaku! Ama, Dunječka, vidim 
ja sve i znam o čemu kaniš tako mnogo razgovarati sa mnom; znam 
i to o čemu si cijele noći premišljala hodajući po sobi, i za što si se 
molila pred Kazanjskom Bogorodicom koja visi u maminoj spavaćoj 
sobi. Nije lako penjati se na Golgotu. Hm... Odlučeno je dakle 
jednom zasvagda: udajete se za poslovna i razumna čovjeka, 
Avdotja Romanovna, čovjeka koji ima svoj kapital (već ima svoj 
kapital, to zvuči solidnije, značajnije), koji služi na dva mjesta i 
pristaje uz shvaćanja mlađih naših naraštaja (kao što mama piše) i 
koji je, ,čini se, dobar', kao što primjećuje sama Dunječka. To čini se 
najljepše je od svega! I ta ista Dunječka udaje se za to isto čini sei... 
Divota! Divota!...« 


»...A zanimljivo je ipak zašto mi mama spominje ,mlađa 
pokoljenja'? Je li to samo zato da bolje prikaže tu osobu ili ima još 
nešto drugo na umu: da me pridobije za gospodina Lužina? Eh, kako 
su lukave! Zanimljivo bi bilo izvesti još nešto načistac: koliko su bile 
otvorene jedna prema drugoj onoga dana i one noći, i za sve ovo 
posljednje vrijeme? Jesu li sve riječi među njima jasno izgovorene, ili 
su obje shvatile da i jedna i druga nose isto u srcu i mislima pa nema 
smisla sve izricati naglas i uludo se odavati? Vjerojatno je tako 
nekako bilo; iz pisma se vidi: mami se on učinio malko preoštar, a 
naivna je mama odmah iznijela Dunji svoje zapažanje. A Dunja se, 
naravno, ražestila i odgovorila joj srdito! Kako i ne bi! Tko se ne bi 
razbjesnio kad je sve jasno i bez takvih naivnih pitanja, i kad je 
odlučeno da više nema pogovora. | što mi ono piše: ,Voli Dunju, 
Rodja, ona tebe voli više no samu sebe'; da je i samu ne peče 
potajno savjest što je pristala da u sinovu korist žrtvuje kćer? ,Ti si 
nam uzdanica, ti si nam sve!' E, mamice!...« Pakost je u njemu sve 
više rasla, i da se tada sreo s gospodinom Lužinom, valjda bi ga bio 
ubio! 

»Hm, to je istina,« nastavi u sebi prateći vihor misli što mu se 
kovitlao u glavi, »istina je da čovjeku treba ,pristupati pažljivo i 
obzirno da bi ga upoznao'; ali gospodin Lužin je jasan. Sto je 
najvažnije, ,čovjek je poslovan i, čini se, dobar' : nije šala, pobrinuo 
se za prtljagu, veliku škrinju otprema na svoj račun! Pa kako onda ne 
bi bio dobar? A njih dvije, zaručnica i majka, unajmljuju seljaka, 
taljige pokrivene rogožinom (znam, i ja sam se tako vozio)! Nije 
važno! Svega devedeset vrsta, ,a onda ćemo se lijepo provozati u 
trećem razredu', oko tisuću vrsta. Pa tako je i najpametnije: pruži se 
prema gunju; ali što je to s vama, gospodine Lužinu? Pa to je ipak 
vaša zaručnica... | morali ste znati da novac za put majka uzajmljuje 
na račun svoje mirovine! Naravno, to je vaš zajednički trgovački 
posao, poduzeće korisno za obje strane i s jednakim udjelima, pa se 
i troškovi dijele popola; ako smo braća, kese nam nisu sestre, kako 
kaže poslovica. Ali, i tu im je poslovni čovjek malko podvalio: prijevoz 
je prtljage jeftiniji od njihovih putnih karata, a možda će biti čak i 
besplatan. Pa zar to njih dvije zbilja ne vide ili baš neće da vide? | 
zadovoljne su, i te kako zadovoljne! Pa još kad čovjek pomisli da je 
ovo tek cvijeće, a da plodovi istom dolaze! Jer, što je tu važno: nije 


važna škrtost, nije važno tvrdičenje, nego ton svega toga. Pa takav 
će biti i ton u braku, to je nagovještaj... | što se tu mama razbacuje 
novcima? Sa čim će doći u Petrograd? Sa tri rublja ili sa 
dvije,banknotice', kako kaže ona... baba... hm! A od čega kani poslije 
živjeti u Petrogradu? Jer, već je iz nekih znakova i sama razabrala 
da neće moći živjeti s Dunjom nakon njene udaje, čak ni u prvo 
vrijeme! Valjda se onaj dragi čovjek tu nekako izlanuo, pokazao 
kakav je, premda se mama brani rukama i nogama i veli: ,Sama ću 
to odbiti. Pa što, u koga se uzda? U onih sto dvadeset rubalja 
mirovine, kad se odbije dug Afanasiju Ivanoviču? Plete tamo 
nekakve zimske rupce i veze orukvice, kvari staračke oči. A rupci joj 
donose svega dvadeset pet rubalja na godinu, pored onih sto 
dvadeset, znam. Ipak se dakle uzdaje u plemenite osjećaje 
gospodina Lužina: ,Sam će, tobože, ponuditi, molit će nas i 
preklinjati! Pazi da ne bi! I uvijek to tako biva u tih šilerovskih lijepih 
duša: do posljednjeg trenutka kite čovjeka paunovim perjem, do 
posljednjeg se trenutka nadaju dobru, a ne zlu; i premda slute da će 
se okrenuti medalja, neće ni za živu glavu da izgovore sami sebi onu 
pravu riječ; muka ih hvata pri samoj pomisli na to; brane se od istine 
rukama i nogama, sve dok ih taj okićeni čovjek sam ne povuče za 
nos. Da mi je znati ima li gospodin Lužin kakav orden; kladio bih se 
da nosi red svete Ane u zapučku i da ga prikopča kad ide na ručak 
dobavljačima i trgovcima. Valjda će ga prikopčati i za svoju svadbu! 
Ma, uostalom, nek ide do vraga!...« 

»Ama, ne čudim se još mami, bog bio s njom, ona je oduvijek bila 
takva, ali što je Dunji? Dunječka draga, pa znam ja vas! Bilo vam je 
već dvadeset godina kad smo se posljednji put vidjeli: tada sam već 
shvatio kakvi ste. Eto, mama piše da ,Dunječka može svašta 
podnijeti'. Znao sam ja to, molim lijepo. Znao sam to već prije dvije i 
pol godine i otada sam razmišljao o tome dvije i pol godine, naime o 
tome kako ,Dunječka može svašta podnijeti'. Kad već može podnijeti 
gospodina Svidrigajlova i sve što je odatle proisteklo, onda može 
zaista svašta podnijeti. A sad su, eto, uobražile sebi, ona i mama, da 
može podnijeti i gospodina Lužina koji izlaže teoriju o prednosti žena 
koje su potekle iz sirotinje i kojima muževi iskazuju dobročinstvo, i to 
još izlaže tu teoriju tako reći na prvom sastanku. Pa dobro, recimo 
da se ,izlanuo', iako je razuman čovjek (pa se možda uopće nije 


izlanuo nego je baš to želio što prije dati na znanje), ali Dunja, 
Dunja? Pa njoj je taj čovjek jasan, a treba da živi s tim čovjekom. 
Ona bi živjela o kruhu i vodi, ali ne bi dušu prodala, ne bi dala svoju 
duševnu slobodu za komfor; ne bi je dala ni za cijeli Schleswig- 


Holstein, a kamoli za gospodina Lužina. Ne, Dunja nije bila takva, 
koliko ja znam a... ama, naravno, nije ni sad drugačija!... Nema šta, 
nije lako sa Svidrigajlovima! Nije lako potucati se cijeli život kao 
guvernanta po gubernijama za dvjesta rubalja, ali svejedno znam da 
bi mi sestra radije otišla među Crnce na plantažu ili među Letonce 
da nadnici kod gazde baltičkog Nijemca, nego da svoj duh i moralni 
osjećaj opogani vezom sa čovjekom koga ne poštuje i s kojim nema 
nikakve dodirne točke — zauvijek, radi puke osobne koristi! Pa baš 
da je gospodin Lužin sav od suha zlata ili od briljanta u komadu, ni 
tada ne bi pristala da bude zakonita suložnica gospodina Lužina! Pa 
zašto je onda pristala? U čemu je vic? Što je posrijedi? Jasno je: radi 
sebe, radi svog komfora, čak ni da bi se spasila od smrti, ne bi se 
nikad prodala, a radi drugog se, eto, prodaje! Prodat će se radi 
dragog, obožavanog čovjeka! Eto u čemu je cijeli vic: prodat će se 
radi brata, radi majke. Sve će prodati! Eh, tu ćemo, ako treba, 
prigušiti i svoj moralni osjećaj; slobodu, mir, čak i savjest, sve, sve 
ćemo iznijeti na pazar. K vragu i taj naš bijedni život! Samo da nam 
ta naša voljena stvorenja budu sretna! Štoviše, izmislit ćemo i 
posebnu kazuistiku, naučit ćemo ponešto od jezuita pa ćemo možda 
i sami sebe umiriti na neko vrijeme, uvjerit ćemo se da tako treba da 
bude, da zaista tako treba da bude radi plemenita cilja. Takvi smo, 
eto, mi i sve je jasno kao dan. Jasno je da tu nije nitko drugi u pitanju 
nego Rodion Romanovič Raskoljnikov, da je on u prvom planu. Pa 
nego, molim lijepo, može ga usrećiti, uzdržavati ga na studijama, 
učiniti ga ortakom u kancelariji, osigurati mu budućnost; može se još 
poslije i obogatiti, steći ugled, poštovanje, pa čak završiti život kao 
slavan čovjek. A majka? Pa tu je o njenom Rodji riječ, njenom 
predragom Rodji, njenom prvencu! Pa kako ne bi za takva prvenca 
žrtvovala čak i takvu kćer? O, draga i nepravedna srca! 

Ma šta, ne bismo možda prezali čak ni od Sonječkine sudbine! 
Sonječka, Sonječka Marmeladova, vječna Sonječka dok bude svijeta 
i vijeka! A jeste li vi žrtvu, tu žrtvu obadvije dobro odvagnule! Jeste 


li? Možete li je podnijeti? Je li vrijedna? Ima li smisla? Znate li vi, 
Dunječka, da Sonječkina sudbina nije nimalo gora od života s 
gospodinom Lužinom? ,Ljubavi među njima ne može biti' — piše 
mama. A što ako osim ljubavi ne može biti ni poštovanja, nego, 
naprotiv, postoji već gađenje, prezir, kivnost, što će onda biti? Pa i 
opet izlazi na ono da treba dakle paziti na čistoću. Nije li možda 
tako? Razumijete li, razumijete li, razumijete li vi što znači ta čistoća? 
Razumijete li da je Lužinova čistoća isto što i Sonječkina čistoća, pa 
možda još i gora, gadnija, nedostojnija, zato što vi, Dunječka, ipak 
računate na malo više komfora, a onamo se prosto-naprosto radi o 
skapavanju od gladi. 

.Skupa je, skupa, Dunječka, ta čistoća! A ako vam poslije 
ponestane snage, ako se pokajete? Koliko jada, tuge, proklinjanja, 
suza što se kriju od svih, koliko će svega toga biti zato što vi niste 
Marfa Petrovna. A kako će onda biti majci? Već je i sad nemirna, na 
mukama a tek kad bude sve jasno vidjela? A kako će biti meni?... 
Ama, što ste to zapravo pomislile o meni? Ne želim ja vaše žrtve, 
Dunječka, ne želim, mama! Od toga neće ništa biti dok sam ja živ, 
neće, neće! Ne pristajem na to!« 

Odjednom se trgne i zastane. 

»Neće? A što ćeš učiniti da od toga ne bude ništa? Hoćeš li im 
zabraniti da se žrtvuju? A kakvo pravo imaš? Što im možeš zauzvrat 
obećati da bi stekao to pravo? Da ćeš njima posvetiti sav svoj život, 
svu svoju budućnost kad dovršiš studije i dobiješ namještenješ To 
smo već čuli, ali to je na vrbi svirala, nego, što ćeš sada? Jer tu treba 
sad nešto učiniti, razumiješ li? A što sad radiš? Živiš na njihovoj 
grbači. One dobivaju novac na račun mirovine, dobivaju ga od 
gospode Svidrigajlovih! Kako ćeš ih očuvathod tih Svidrigajlovih, od 
tog Afanasija Ivanoviča Vahrušina, ti budući milijunašu, Zeuse, što 
upravljaš njihovom sudbinom? za deset godina? Ali za deset godina 
majka će ti već oslijepjeti od pletenja rubaca, pa možda i od suza; 
iskopnjet će ti od posta; a sestra? Hajde, dosjeti se što bi moglo biti 
od tvoje sestre za deset godina, ili u toku ovih deset godina? Jesi li 
se domislio?« 

Tako je tim pitanjima mučio i dražio sam sebe, čak je nekako i 
uživao u tome. Uostalom, sve to nisu bila ni nova ni neočekivana 
pitanja, nego stara, bolna, davnašnja. Odavno su ga već počela 


kinjiti i srce mu iskinjila. Davno, davno začela se u njemu ova 
sadašnja čama, rasla je, krupnjala i u posljedjije doba sazrela i 
zgusnula se u užasno, nesnosno i fantastično pitanje što mu je 
izmorilo srce i um, neodoljivo zahtijevajući odgovor. Sad ga je pak 
ovo majčino pismo kao gromom ošinulo. Jasno je da sad ne smije 
tugovati, pasivno trpjeti, premišljajući samo o tome kako ne može 
odgovoriti na ta pitanja, nego treba svakako nešto uraditi, i to 
odmah, što prije. Treba se pošto-poto odlučiti, na bilo šta, ili... 

»lli se potpuno odreći životal« vikne odjednom izbezumljeno. 
»Ponizno se pokoriti sudbini, kakva god ona bila, i ugušiti u sebi sve, 
odreći se svakog prava da djelujem, živim i volim!« 

»Razumijete li, razumijete li vi, milostivi gospodine, što to znači 
kad više nemate kud?« sjeti se iznenada Marmeladovljeva 
jučerašnjeg pitanja. — »Jer trebalo bi da svaki čovjek može bar 
nekamo otići... « 

Odjednom se trgne: opet mu je sijevnula u glavi jedna, također 
jučerašnja misao. Ali nije se trgnuo zato što mu je ta misao u glavi 
sljevnula. Ta znao je, slutio je da će mu svakako »sijevnuti« i već ju 
je očekivao; niti je ta misao uopće bila od jučer. Ali je razlika bila u 
tome što je prije mjesec dana, pa i jučer, bila samo snohvatica, a 
sad... sad odjednom nije više snohvatica nego se pojavila u nekom 
novom, strašnom i posve nepoznatom ruhu, i to je sad odjednom 
spoznao. Krv mu udari u glavu i smrači mu se pred očima. 

Brže-bolje se obazre, tražeći nešto. Htio je sjesti i tražio je klupu; 
prolazio je upravo K...skim bulevarom. Na stotinjak koraka dalje 
opazi klupu. Produži što je brže mogao; ali uz put mu se dogodi 
nešto što mu na nekoliko minuta zaokupi svu pozornost. 

Tražeći pogledom klupu, zapazio je kako na dvadesetak koraka 
pred njim ide neka žena. Međutim, isprva nije uopće obraćao na nju 
pažnju, kao što nije obraćao pažnju ni na što od onoga što mu je 
promicalo pred očima. Već mu se više puta dogodilo, na primjer, da 
se vrati kući a da se uopće ne sjeća kojim je putem išao, već se i 
navikao tako hodati. Ali na ženi što je išla pred njim bilo je nešto 
čudno što je već na prvi pogled udaralo u oči, tako da je malo- 
pomalo počeo svraćati na nju pozornost — iz početka nehotice i 
nekako nevoljko, a zatim sve upornije i upornije. Odjednom ga 
spopade želja da dozna što je zapravo na toj ženi toliko čudno. 


Ponajprije, morala je biti vrlo mlada djevojka, a išla je po pripeci 
gologlava, bez suncobrana i rukavica, i nekako smiješno mlatarala 
rukama. Na njoj je bila haljina od neke lagane svilene tkanine, ali 
također nekako čudnovato obučena, jedva da je bila zakopčana, a 
otraga u struku, na gornjem kraju suknje, bijaše poderana; cio se 
komad oderao i visio klateći se. Malen rubac bijaše joj prebačen 
preko golog vrata, ali je stajao nekako ukrivo i nahero. Najposlije, 
djevojka je hodala nesigurno, spoticala se i posrtala sad na ovu, sad 
na onu stranu. Taj je susret zaokupio napokon svu Raskoljnikovljevu 
pozornost. Sustigao je djevojku kod same klupe, ali se ona, čim je 
došla do klupe, svali na nju, na sam kraj, zabaci glavu na naslon i 
sklopi oči, po svoj prilici od silna umora. Zagledavši se u nju, on se 
učas dosjeti da je treštena pijana. Bilo mu je čudno i zazorno gledati 
takav prizor. Čak je pomislio da se možda prevario. Pred njim bijaše 
posve mladenačko lice od svojih šesnaest godina, možda joj je bilo 
tek petnaest — sitno, bjeloputno, ljepuškasto, ali zažareno i nekako 
podbuhlo. Reklo bi se da djevojka jedva da zna što radi; jednu je 
nogu prebacila preko druge i otkrila se mnogo više nego što je red i, 
po svemu sudeći, nije joj baš bilo jasno da je na ulici. 

Raskoljnikov ne sjede, ali ne htjede ni otići nego stajaše pred 
njom u nedoumici. Taj je bulevar i inače uvijek pust, a sad, oko dva 
sata i po-takvoj pripeci, nije bilo nigdje gotovo ni žive duše. Ipak, 
petnaestak koraka dalje, na kraju bulevara, zastao je bio jedan 
gospodin koji je, po svemu sudeći, također i te kako želio pristupiti 
djevojci, u nekoj određenoj namjeri. Zacijelo ju je i on bio izdaleka 
spazio i sustigao, ali mu je Raskoljnikov pokvario posao. Bacao je na 
njega srdite poglede nastojeći, doduše, da ovaj to ne primijeti, i 
nestrpljivo je čekao da dođe na red, kad ode taj mrski dronjavac. Sve 
je to bilo jasno. Taj je gospodin bio tridesetih godina, krupan, ugojen, 
rumen u licu, ružičastih usana, s brčićima i gizdavo odjeven. 
Raskoljnikov se strašno ražesti; odjednom ga spopade želja da na 
neki način uvrijedi tog ugojenog kicoša. Ostavi načas djevojku i priđe 
gospodinu: 

— Hej vi, Svidrigajlove! Što tražite tu? — vikne stišćući šake i 
smijući se usnama zapjenjenim od jeda. 

— Šta to znači? — oštro ga upita gospodin i namršti se, čudeći 
se i gledajući ga s visoka. 


— Tornjajte se odavde, eto što! 

— Kako se usuđuješ, ništarijo jedna! 

| izmahne bičem. Raskoljnikov poleti prema njemu sa stisnutim 
šakama, ne vodeći računa čak ni o tome da bi taj krupni gospodin 
mogao izići na kraj i s dvojicom takvih kao što je on. Ali ga u tom 
času netko čvrsto ščepa odostraga — među njima se pojavi 
policajac. 

— Dosta, gospodo, nemojte se, molim vas, tući na javnom 
mjestu. Što vi hoćete? Tko ste vi? — oštro se obrati Raskoljnikovu 
pošto je zapazio njegove dronjke. 

Raskoljnikov ga pozorno pogleda. Pred njim bijaše odvažno 
vojničko lice sijedih brkova i zalizaka i bistra pogleda. 

— Baš vas trebam — vikne hvatajući ga za ruku. — Ja sam bivši 
student Raskoljnikov... Da znate to i vi — obrati se onom gospodinu. 
— A sad hodite sa mnom da vam nešto pokažem... 

Pa uhvati policajca za ruku i povuče ga prema klupi. 

— Evo, gledajte, totalno je pijana, maloprije je išla bulevarom: tko 
zna tko je i šta je, ali ne bih rekao da joj je to zanat. Sva je prilika da 
su je negdje napili i obrlatili... prvi put... razumijete! Pa su je ovakvu 
pustili na ulicu. Pogledajte kako joj je poderana haljina, pogledajte 
samo kako stoji na njoj: vidi se da se nije sama oblačila nego da ju je 
netko drugi oblačio, nečije nevješte ruke, muške. To se lijepo vidi. A 
sad pogledajte onamo: ja ne poznajem onog kicoša s kojim sam se 
maloprije htio potući, prvi put ga vidim; ali i on ju je maloprije bio 
putem spazio, ovako pijanu, vidio je da ne zna za sebe, pa bi joj sad 
pošto-poto htio pristupiti i domoći se nekako nje, dok je ona u ovom 
stanju, odvesti je nekamo... To vam je sigurno tako; vjerujte mi da se 
ne varam. Vidio sam svojim očima kako ju je motrio i pratio, samo 
što sam ga ja omeo, pa sad čeka da odem. Eno, vidite kako se sad 
malo odmakao, stoji i tobože free cigaretu... Kako da je očuvamo od 
njega? Kako da je otpremimo kući? Što mislite? 

Policajac je učas sve shvatio i odvagnuo u glavi. Bilo je, naravno, 
jasno kakve su namjere debelog gospodina, ali što će s 
djevojčicom? Bivši vojnik nagne se nad nju da je bolje promotri i na 
licu mu se ocrta iskreno sažaljenje. 

— Uh, kakva šteta! — reče vrteći glavom. — Još je pravo dijete. 
Obrlatili je, ništa drugo. Slušajte, gospodična — obrati joj se —gdje 


stanujete, molim vas lijepo? 

Djevojka otvori umorne i zamućene oči, tupo pogleda ljude što je 
ispituju i odmahne rukom. 

— Čujte — reče Raskoljnikov — evo (pročeprka po džepu i izvadi 
dvadeset kopjejaka; našli su mu se pri ruci), evo, uzmite fijaker i 
recite kočijašu neka je odveze kući. Samo da nam je znati gdje 
stanuje! 

— Gospojice, o gospojice! — opet će policajac pošto je uzeo 
novce. — Sad ću vam ja dovesti fijaker i sam ću vas otpratiti. Kamo 
želite? A? Gdje stanujete, molim lijepo? 

— Bježite!... Što su navalili... — promrsi djevojčica i opet 
odmahne rukom. 

— Eh, eh, zlo je, bome! Eh, sramota je to gospojice, grdna 
sramota! — Opet zavrti glavom stideći se, sažaljevajući je i 
zgražajući se. — | sad budi, čovječe, pametan! — obrati se 
Raskoljnikovu i opet ga letimice odmjeri od glave do pete. Zacijelo 
mu je i on bio čudan: u dronjcima a daje mu novac! — Gdje ste je 
zapravo našli? — priupita ga. 

— Pa kažem vam da je preda mnom išla teturajući se, evo 
ovuda, bulevarom. Čim je došla do klupe, svalila se na nju. 

— Eh, bože moj, kako se dan-danas svijet iskvario! Takvo 
bezazleno čeljade, a već pijano! Obrlatili je, ništa drugo! Eto, i haljina 
joj poderana... Eh, sam razvrat na sve strane!... A lako može biti da 
je plemenita roda, iz neke siromašne kuće... Dandanas ima puno 
takvih. I nekako je zbilja nježna, baš ko prava gospojica — i opet se 
nagne nad nju. 

Možda je i on kod kuće imao isto takve kćeri — »ko prave 
gospojice i isto tako nježne«, s otmjenim manirama i već sklone 
kojekakvom pomodarstvu... 

— Najvažnije je — zauzimao se dalje Raskoljnikov — da je ne 
damo onom ondje podlacu! Samo da je još on ne osramoti! Lijepo se 
vidi do čega je njemu stalo; gle podlaca, nikako da ode! 

Raskoljnikov je govorio glasno i upirao prstom ravno u onog 
gospodina. Ovaj ga je čuo i već se htio ponovo rasrditi, ali se 
predomisli i ograniči samo na preziran pogled. Zatim ode još desetak 
koraka dalje i opet zastane. 


— Da mu je ne damo, to možemo, molim lijepo — odvrati 
podoficir zamišljeno. — Samo kad bi rekla kamo da je odvezemo, jer 
inače... Gospojice, o gospojice! — nagne se ponovo nad nju. 

Ona iznenada širom otvori oči i pogleda ga pozorno kao da je 
nešto shvatila, ustane s klupe i pođe opet na onu stranu otkud je i 
došla. 

— Fuj, bezobraznici, što su navalili! — prozbori i još jedanput 
odmahne rukom. Krenula je bila brzo, ali je i dalje isto onako 
glavinjala. Kicoš pođe za njom, ali drugom alejom, ne odvajajući 
očiju od nje. 

— Ne bojte se, neću je dati — odlučno će brkonja i uputi se 
odmah za njima. — Eh, sam razvrat na sve strane! — ponovi glasno 
uzdišući. 

U taj mah kao da nešto bočne Raskoljnikova; kao da se nešto u 
tili čas okrenulo u njemu. 

— Čujte, hej vi! — dovikne za brkonjom. 

Ovaj se okrene. 

— Pustite je! Šta vas briga! Manite! Nek se pozabavi čovjek! 
(Pokaže na kicoša). Baš vas briga! 

Policajac ga nije razumio i zabuljio se u nj. Raskoljnikov se 
nasmije. 

— E-eh! — izusti bivši vojnik, odmahne rukom i pođe dalje za 
kicošem i djevojčicom, pošto je vjerojatno zaključio _ da je 
Raskoljnikov ili lud ili još nešto gore od toga. 

— Odnio mi je dvadeset kopjejaka — progunđa Raskoljnikov kad 
ostade sam. »Pa ako dobije još šta i od onoga, pustit će curicu da 
ode s njim, i na tome će se sve svršiti... | što sam se uopće petljao u 
to! Zar da ja nekom pomažem? Imam li ja pravo ikome pomagati? 
Pa neka se baš živi požderu među sobom, šta me briga! | kako sam 
mu mogao dati onih dvadeset kopjejaka! Zar su bile moje?« 

Unatoč tim čudnim riječima, bje mu teško pri duši. Sjede načas 
na slobodnu klupu. Misli mu odlutale... Uopće, bilo mu je teško u tom 
času misliti o bilo čemu. Najradije bi se bio obeznanio, sve 
zaboravio, pa se probudio i počeo sve iznova... 

— Sirota curica! — reče pošto je pogledao na kraj klupe gdje je 
bila sjedila. »Kad se otrijezni, malo će još plakati, a onda će joj 
majka sve doznati... Prvo će je malo istući pa onda izmlatiti svom 


snagom i izgrditi na pasja kola, možda čak i otjerati... A ako je i ne 
otjera, ipak će je nanjušiti neka Darja Francovna pa će se moja 
curica početi smucati amo-tamo... Pa uskoro bolnica (tako svagda 
biva baš kod onih koje žive kod vrlo čestitih majki i krišom od njih 
traže zabavu), a onda... onda opet bolnica... alkohol... krčme... pa 
opet bolnica... i za dvije-tri godine bit će bogalj, i poživjet će svega 
devetnaest ili osamnaest godina... Koliko sam već takvih vidio? | 
kako su postale takve? Pa eto, isto tako kao i ova... Fuj! Ma neka! 
Kažu da tako mora biti. Kažu da određen postotak mora svake 
godine otići... nekud... do vraga valjda, da ostale mogu ostati svježe i 
biti na miru. Postotak! Zbilja su izmislili sjajne riječi: tako su utješne, 
znanstvene. Kažu: postotak, pa se ne treba dalje zabrinjavati. Da je 
neka druga riječ, e, onda... onda bismo se možda malo zabrinuli... A 
što ako i Dunječka nekako dospije u taj »postotak?... Ako ne baš u 
taj, a ono u neki drugi?...« 

»Nego, kamo sam ono pošao?« pomisli iznenada. »Čudno. 
Pošao sam nekamo radi nečega. Pošao sam čim sam pročitao 
pismo... Na Vasiljevski otok, do Razumihina sam pošao, eto kamo... 
sad sam se sjetio. Pa ipak, zašto? I kako mi je pomisao da idem do 
Razumihina upravo sad pala na pamet? Zanimljivo.« 

Čudio se sam sebi. Razumihin je bio jedan od njegovih bivših 
kolega s fakulteta. Zanimljivo je da se Raskoljnikov, dok je studirao, 
nije gotovo ni s kim družio, od svih se tuđio, nikom nije odlazio u 
posjete i nerado je primao goste. Uostalom, uskoro se i od njega svi 
odbili. Nije sudjelovao _ ni u zajedničkim sastancima, ni u 
razgovorima, ni u zabavama, ni u bilo čemu drugome. Učio je 
mnogo, nije se štedio i stoga su ga poštovali, ali ga nitko nije volio. 
Bio je vrlo siromašan i nekako uznosit, ohol i suzdržljiv; kao da je 
pred svima nešto tajio. Nekim se njegovim kolegama činilo da na sve 
njih gleda kao na djecu, s visoka, kao da ih je sve pretekao i u 
razvoju, i u znanju, i u nazorima, i baš kao da njihove nazore i 
interese smatra za nešto niže. 

S Razumihinom se, međutim, tko zna zašto, nekako zbližio, 
otvoreniji. Uostalom, s Razumihinom nije čovjek ni mogao biti 
drukčiji. Bio je to neobično vedar i društven momak, dobar do 
prostodušnosti. Doduše, ispod te prostodušnosti krila se i dubina i 


dostojanstvo. Najbolji su njegovi drugovi to znali i svi su ga voljeli. 
Bio je vrlo bistar, premda gdjekad zaista priprost. Bijaše upadljive 
vanjštine — visok, mršav, vazda loše obrijan, crnokos. Ponekad je 
zapodijevao kavgu i bio na glasu sa svoje snage. Jednom je noću, u 
društvu, oborio jednim udarcem nekog gorostasnog čuvara reda. Pio 
je kao spužva, ali je mogao biti i bez pića; ponekad bi pretjerao u 
vragolijama, ali je mogao biti i bez njih. Za Razumihina je bilo 
značajno još i to što ga nikad nikakvi neuspjesi ne bi zbunili i što ga, 
čini se, nikakve nepovoljne okolnosti nisu mogle skršiti. Mogao je 
stanovati i na krovu, trpjeti najgoru glad i najveću studen. Bio je vrlo 
siromašan i bez igdje ikoga, zarađivao je novce svakojakim 
poslovima. Znao je bezbroj izvora iz kojih je mogao crpsti, naravno 
poštenim radom. Jednom nije cijele Zime ložio u svojoj sobi tvrdeći 
da je tako čak i ugodnije jer se u hladnoj sobi bolje spava. Nedavno 
je i on bio prisiljen prekinuti studij, ali ne zadugo, i upeo je svim 
silama da popravi svoje imovinske prilike kako bi mogao nastaviti 
studirati. Raskoljnikov nije bio kod njega već oko četiri mjeseca, a 
Razumihin nije ni Znao gdje on stanuje. Jednom su se, negdje prije 
dva mjeseca, susreli bili na ulici, ali je Raskoljnikov okrenuo glavu od 
njega i čak prešao na drugu stranu ulice, samo da ga onaj ne vidi. 
Razumihin ga je svejedno vidio, ali je prošao mimo njega jer nije 
želio uznemiravati pajdaša. 


V 


»Pa zbilja, baš sam nedavno htio zamoliti Razumihina za posao, 
da mi pribavi instrukcije ili što bilo...« prisjećao se Raskoljnikov. »Ali 
kako bi mi sad on mogao pomoći? Recimo da mi i pribavi instrukcije, 
recimo da podijeli sa mnom i posljednju kopjejku ako je uopće ima, 
pa da kupim čak i cipele i dam pokrpati odijelo da bih mogao ići na 
instrukcije... hm... Pa što onda? Što mogu učiniti sa sitnišem koji ću 
zaraditi? Zar mi to sad treba? Zbilja je smiješno što sam uopće 
pošao do Razumihina...« 

Pitanje zašto je pošao do Razumihina uznemiravalo ga je više 
nego što je i sam mislio; nemirno je tražio neko zloslutno značenje u 
tom svom naoko najobičnijem postupku. 


»Pa nisam valjda htio sve popraviti samo s Razumihinovom 
pomoću, i nisam valjda mislio da sam za sve našao izlaz u 
Razumihinu?« — pitao se u čudu. 

Premišljao je i trljao čelo i, začudo, nekako nenadano i gotovo 
samo od sebe, nakon vrlo dugog razmišljanja, pade mu na pamet 
posve neobična misao. 

— Hm... do Razumihina — prozbori iznenada potpuno mirno, kao 
da je donio neku konačnu odluku — do Razumihina ću otići, 
naravno... ali — neću sad... Otići ću do njega... sutradan nakon 
onoga, kad ono već bude svršeno i kad sve počnem iznova... 

Odjednom se prene. 

Nakon onoga — uzvikne i skoči s klupe. — Pa zar će do onog 
doći? Zar će do toga zbilja doći? 

Napusti klupu i pođe dalje, malne potrči; htjede se već vratiti kući, 
ali mu odjednom postade strašno mrsko da se vraća kući: baš ondje, 
u onoj rupi, u onom groznom ormaru dozrijevalo je sve ono već više 
od mjesec dana, te radije pođe kud ga oči vode. 

Nervozna drhtavica prevrati mu se u nekakvu grozničavu; čak ga 
obuze i jeza; na onoj vrućini bijaše mu hladno. Nekako na silu, 
gotovo nesvjesno, iz neke unutarnje potrebe, poče se zagledati u 
sve predmete oko sebe, kao da se silom nastoji rastresti, ali mu to 
baš nije polazilo za rukom i na mahove je zapadao u teške misli. A 
kad bi se opet prenuo, digao glavu i pogledao oko sebe, namah bi 
zaboravio o čemu je čas prije toga razmišljao, pa čak i kuda je sve 
prolazio. Tako prođe cijeli Vasiljevski otok, izbi na Malu Nevu, prijeđe 
preko mosta i svrne na Otoke. Zelenilo i svježina godili su u početku 
njegovim umornim očima naviklim na gradsku prašinu, vapno i 
kućerine što su ga pritiskale i tištale. Tu nije bilo ni 

sparine, ni vonja, ni krčama. Ali domalo se i ti novi, ugodni 
osjećaji prevratiše u bolnu razdražljivost. Gdjekad bi zastao pred 
kojim kićenim ljetnikovcem utonulim u zelenilo, gledao kroz ogradu, 
vidio u daljini, na balkonima i verandama, nagizdane žene i djecu 
kako trčkaraju po vrtu. Osobito ga je zanimalo cvijeće; cvijeće je 
najdulje gledao. Susretao je i raskošne kočije, jahače i jahačice; 
pratio ih je radoznalim pogledima i zaboravljao još prije nego što bi 
mu izmakli iz očiju. Jednom je zastao i prebrojio novce; imao je 
tridesetak kopjejaka. »Dvadeset policajcu, tri Nastasji za pismo... 


Marmeladovima sam dakle jučer dao četrdeset sedam ili pedeset 
kopjejaka,« pomisli ne znajući ni sam zašto to računa, a ubrzo 
zaboravi čak i zašto je uopće izvadio novce iz džepa. Sjetio se tek 
poslije, dok je prolazio pored neke narodne kuhinje nalik na 
prčvarnicu i osjetio glad. Ušavši u prčvarnicu, popije čašicu votke i 
pojede nekakav nadjeven pirog. Dojeo ga je tek vani. Odavno nije 
bio pio votku pa ga je začas uhvatila, iako je popio samo jednu 
čašicu. Noge mu najednom otežaše i osjeti snažnu potrebu za snom. 
Pođe kući, ali kad je već došao do Petrovskog otoka, zastane posve 
iznemogao, skrene s ceste, uđe među grmlje, izvali se na travu i 
istog trena zaspi. 

Kad je čovjek bolestan, snovi su mu često neobično plastični, 
jasni i posve nalik na javu. Gdjekad nastane upravo grozomorna 
slka, ali okolnosti i cijeli proces njena nastajanja toliko su 
vjerodostojni i ispunjeni takvim istančanim i neočekivanim 
potankostima, koje umjetnički potpuno odgovaraju cjelini slike, da ih 
taj isti sanjač ne bi nikad mogao izmisliti na javi, pa upravo da je i 
takav umjetnik kao što su Puškin ili Turgenjev. Takvi se vsnovi, 
bolesni snovi, uvijek dugo pamte i ostavljaju snažan dojam na 
čovjekov oslabljen i već nadražen organizam. 

Strašan je san usnio Raskoljnikov. Prisnilo mu se djetinjstvo, dok 
je još živio u njihovu gradiću. Sedam mu je tek godina i jednog 
blagdanskog dana, pred večer, šeta se s ocem izvan grada. Vrijeme 
je tmurno, dan sparan, okolina upravo onakva kakva mu je ostala u 
sjećanju: štoviše, u sjećanju mu je kudikamo više izblijedjela nego 
što mu se sad prikazala u snu. Gradić je pred njim kao na dlanu, 
nigdje ni vrbe na vidiku; negdje daleko, daleko, na samom rubu 
neba, crni se šumarak. Na nekoliko koraka od posljednjeg gradskog 
povrtnjaka stoji krčma, velika krčma koja ga se oduvijek vrlo 
neugodno doimala i čak ga plašila kad bi prolazio pored nje, u šetnji 
s ocem. Tu je svagda bilo mnogo svijeta, ljudi su se derali iz sveg 
grla, kikotali, psovali, ružno pjevali promuklim glasovima i vrlo se 
često tukli; oko krčme su se vazda vrzle pijane i strašne njuške... kad 
bi se sretali s njima, čvrsto se privijao uz oca i sav drhtao. Pokraj 
krčme vodi put, seoski, uvijek prašan, a prašina je na njemu uvijek 
crna, crna. Put dalje vijuga i na jedno trista metara odande zaobilazi 
s desne strane gradsko groblje. Usred groblja je kamena crkva sa 


zelenom kupolom. U tu je crkvu odlazio dva puta godišnje s ocem i 
majkom kad su se služile zadušnice za njegovu baku, koja je već 
odavno bila umrla i koju nikad nije ni vidio. Tad bi svagda nosili sa 
sobom koljivo u bijeloj zdjeli, u ubrusu, a koljivo je bilo od 
zašećerene riže i grožđica što bijahu utisnute po riži u obliku križa. 
Volio je tu crkvu i starinske ikone u njoj, mahom bez okvira, i starog 
svećenika kome se glava tresla. Uz bakin grob na kojem je stajala 
ploča bijaše i manji grob njegova mlađeg brata, koji je umro kad mu 
je bilo šest mjeseci i koga isto tako nije uopce poznavao niti ga se 
mogao sjećati; ali su mu bili rekli da je imao malog bracu, pa bi se 
svaki put kad bi došao na groblje pobožno i smjerno križao pred tim 
malim grobom, klanjao mu se i ljubio ga. | evo, sad je usnio kako ide 
s ocem na to groblje i prolazi pored krčme; drži oca za ruku i u 
strahu se obzire na krčmu. Nešto mu posebno privlači pozornost: 
kao da je tu neko pučko veselje, sve vrvi od uparađenih građanki, 
seljanki, njihovih muževa i svakojakog ološa. Svi su pijani, svi 
pjevaju, a pokraj stuba pred krčmom stoje taljige, ali čudne neke 
taljige. To su jedne od onih velikih taljiga u koja uprežu velike tovarne 
konje i prevoze na njima robu i vinske bačve. Uvijek je rado gledao 
te goleme tovarne konje, dugih griva i debelih nogu, kako idu mirno, 
odmjerenim korakom, i vuku za sobom cijelo brdo tereta nimalo se 
ne upinjući, kao da im je čak lakše s tovarom nego bez tovara. Ali je 
sad, začudo, u takve velike taljige upregnuto malo mršavo seljačko 
riđe kljuse, jedno od one kljusadi koja — kao što je više puta vidio — 
koji put muku muče s kakvim visokim vozom drva ili sijena, pogotovo 
kad se kola zaglibe ili zapadnu u kolotečinu, a onda ih seljaci tako 
ljuto, tako krvnički tuku bičevima, koji put čak i po njuški i po očima, i 
njemu bude tako teško, tako teško, to gledati da samo što ne 
zaplače, te bi ga mama tada obično odvela od prozora. Ali najednom 
nasta velika graja — iz krčme ispadaju vičući, pjevajući i svirajući na 
balalajkama krupni seljaci, mrtvi pijani, u crvenim i modrim 
košuljama, s gunjcima prebačenim preko ramena. 

— Sjedaj! Sjedajte svi! — viče jedan, još mlad, zadrigle šije i 
mesnata lica crvena kao paprika. — Sve ću vas odvesti, sjedaj! 

Ali se odmah razlegoše smijeh i uzvici: 

— Takvo kljuse pa da nas poveze! 


— Ma jesi | ti, Mikolka, pri pameti: taku kobilicu uprego u take 
taljige! 

— Pa toj će riđuši, braćo, biti najmanje dvaest godina! 

— Sjedaj, sve ću vas odvesti! — viče opet Mikolka skačući prvi 
na taljige, pa dohvati uzde i uspravi se na prednjem dijelu kola. — 
Dorat mi maloprije ode s Matvcjem — viče s taljiga — a ova mi 
kobilica, braćo, samo krv pije: dođe mi, bogme, da je satrem, 
zabadava je hranim. Sjedajte kad vam kažem! Potjerat ću je trkom! 
Trkom će ona! 

| uzima u ruke bič, uživajući kako će mlatiti riđušu. 

— Ma sjedaj, ajde! — kesi se rulja. — Čuješ li, trkom će! 

— Nije ta već deset godina potrčala. 

— Potrčat će! 

— Ne žalite, braćo, neka svak uzme korbač, spremajte se! 

— Tako je! Udri! 

Svi se penju na Mikolkine taljige, kikoću se i šale. Potrpalo ih se 
petorica-šestorica, ali bi ih još moglo stati. Uzimaju sa sobom i jednu 
ženu, debelu i rumenu. Ona je u haljini od crvena katuna, na glavi joj 
biserni ukras, na nogama cokule, krčka lešnjake i smijucka se. Svi 
se naokolo također smiju, a kako se i ne bi smijali: onakva kukavna 
kobilica pa da tolik teret trkom povuče! Dva se momka na taljigama 
odmah hvataju bičeva da pomognu Mikolki. Zaori se: » Đi! « Kljuse 
poteže iz sve snage, ali ne samo što ne može trkom povući nego i 
korakom jedva jedvice vuče, samo prebire nogama, dašće i kleca 
pod udarcima onih triju bičeva što pljušte po njemu kao kiša. Smijeh 
se na taljigama i u rulji udvostručuje, ali se Mikolka ljuti i u bijesu sve 
učestalije mlati kobilicu, baš kao da zaista vjeruje da će ona udariti u 
trk. 

— Primite i mene, braćo! — viče iz rulje jedan momak što se bio 


polakomio. 

— Sjedaj! Sjedajte svi! — viče Mikolka. — Sve će nas povesti. 
Umlatit ću je! — i šiba je, šiba, više ne zna od jarosti čime bi je 
tukao. 


— Tati ce, tatice — viče on ocu — tatice, šta oni to rade? Tatice, 
tuku jadnog konjića! 

— Idemo, idemo! — govori mu otac. — Pijani su pa luduju, 
hajdemo, nemoj to gledati! — i hoće da ga odvede, ali mu se on 


otima iz ruku i izbezumljeno trči do konjića. Jadnom se kljusetu loše 
piše. Dašće, zaustavlja se, pa opet poteže, samo što ne padne. 

— Umlati je — viče Mikolka — kad ne ide drukčije. Satrt ću je! 

— Ma jesi I ti kršteno čeljade il nisi, vraže jedan! — viče jedan 
starac iz svjetine. 

— Ko je to vidio da takav konjičak vuče tolik teret? — dodaje 
drugi. 

— Satrt ćeš je! — viče treći. 

— Odbij! Moja je! Mogu radit od nje šta oću. Sjedaj još ko oče! 
Sjedajte svi! Oću pošto-poto da udari u trk!... 

Odjednom grune salva smijeha i sve zagluši: kobilica nije mogla 
podnijeti učestale udarce i, onako iznemogla, počela se ritati. Čak ni 
starac nije mogao odoljeti da se ne osmjehne. Pa zbilja: takva 
kukavna kobilica a još se rita! 

Još dva momka iz svjetine dograbe bičeve i trče do konjička da 
ga tuku sa strane. Svaki s jedne strane. 

— Po gubici je, po očima mlati, po očima! — viče Mikolka. 

— Zapjevajmo, braćo! — viče netko s taljiga i svi na taljigama 
prihvate pjesmu. Razlegne_ se _ raskalašena pjesma, zvecka 
talambas, neki prate zviždanjem. Žena krčka lešnjake i smijucka se. 

... On trči uz konjića, potrkuje pred njim, vidi kako ga tuku po 
očima, po samim očima! Plače. Srce mu se nadima, suze ćurkom 
cure. Jedan od onih što šibaju konja zahvati ga po licu, ali on ništa 
ne osjeća, krši ruke, viče, hrli do sijedog starca sijede brade koji vrti 
glavom i sve to osuđuje. Jedna ga seljanka hvata za ruku i hoće da 
ga odvede, ali joj se on otima i opet hita do konjića. Konjić je već 
posve klonuo, ali se još jedanput počinje ritati. 

— Ma vrag te odnio! — uzvikuje Mikolka razjareno. Baca bič, 
saginje se i izvlači sa dna taljiga dugačku i podebelu rukunicu, hvata 
je za kraj objema rukama i svom snagom izmahuje na riđušu. 

— Skršit će je! — viču mu sa strane. 

— Ubit će je! 

— Moja je! — viče Mikolka i svom snagom udara rukunicom. 
Razlegne se težak udarac. 

— Mlatite je, mlatite! Sto ste stali? — dovikuju im iz svjetine. 

A Mikolka zamahuje po drugi put, i drugi udarac iz sve snage 


pada na leđa zlosretnom kljusetu. Kljuse se opusti stražnjim 
dijelom, ali opet poskoči i poteže, poteže posljednjim ostacima snage 
sad amo, sad tamo ne bi li povuklo teret, ali ga sa svih strana 
dočekuju šest bičeva, a rukunica se ponovo diže i pada po treći put, 
pa i po četvrti put, odmjereno, punim zamahom. Mikolka je razjaren 
što ne može ubiti kobilicu jednim udarcem. 

— Žilava je — dobacuju sa strane. 

— Sad mora past, braćo, gotova je! — viče jedan sladokusac iz 
svjetine. 

— Sjekirom je mazni, nego šta, da je dokusuriš — dovikuje treći. 

— E, mrcino jedna! Miči se! — pomamno uzvikuje Mikolka, baca 
rukunicu, opet se saginje i vadi iz taljiga željeznu polugu. — Čuvaj 
se! — viče i iz sve snage odalami punim zamahom svog jadnog 
konjića. Udarac tresne; kobilica zaglavinja, poklekne, htjede još 
potegnuti ali joj se poluga ponovo obori punim zamahom na leđa, pa 
pada na zemlju, baš kao da joj se odjednom sve četiri noge 
podsjekoše. 

— Dotući je! — viče Mikolka i skače s taljiga kao da nije pri sebi. 
Nekoliko momaka, isto onako crveni i pijani, grabe tko šta stigne — 
bičeve, štapove, rukunicu — i jure do kobilice što izdiše. Mikolka 
stane sa strane i mlati je nasumce polugom po leđima. Kljuse ispruži 
glavu, teško uzdahne i ugiba. 

— Dokusurio je! — viču iz svjetine. 

— A što nije u trk udarila! 

— Moja je! — dere se Mikolka s polugom u rukama, krvlju 
podljevenih očiju. Stoji kao da mu je žao što nema više koga tući. 

— Pa zbiljam ti, bome, nisi krštena duša! — dovikuju mu već 
mnogi iz svjetine. 

Siroti dječak nije više pri sebi. Vrišteći probija se kroz svjetinu do 
riđuše, grli joj mrtvu, okrvavljenu glavu i ljubi je, ljubi je u oči, u 
gubicu... Zatim odjednom skoči na noge i izbezumljeno navali 
šačicama na Mikolku. U taj hip ga otac, koji je već dugo jurio za njim, 
napokon hvata i iznosi iz svjetine. 

— Idemo! Idemo! — govori mu. — Idemo kući! 

— Tatice! Zašto su oni... jadnog konjića... ubili?... — jeca on, ali 
mu dah zastaje a riječi mu se kao vrisak otimaju iz stiješnjenih prsa. 


— Pijani-su pa luduju, šta nas briga, idemo! — govori mu otac. 
On grli oca, ali ga u prsima nešto guši, guši. Htio bi predahnuti, 
viknuti, i uto se probudi. 

Probudi se sav uznojen, kosa mu mokra od znoja, jedva diše i 
pridiže se užasnut. 

— Hvala bogu, bio je to samo san! — reče sjedajući pod drvo i 
duboko predišući. — Ali šta to znači? Da me ne hvata vrućica: kakav 
ružan san! 

Bio je sav kao isprebijan; u duši mu mutež i tmina. Nalakti se na 
koljena i podboči glavu objema rukama. 

— Bože! — usklikne. — Pa zar ću je zbilja, zar ću zbilja uzeti 
sjekiru i udariti je po glavi, razmrskati joj lubanju... pa gaziti po 
ljepljivoj, toploj krvi, obijati bravu, krasti i tresti se; sakrivati se sav 
obljeven krvlju... sa sjekirom... Bože sveti, zar ću zbilja to učiniti? 

Podrhtavao je kao list na vjetru dok je to govorio. 

— Ama, šta ja ovo radim? — produži uspravljajući se ponovo, 
nekako strahovito iznenađen. — Znao sam da to ne bih mogao, pa 
što sam sve dosad mučio sama sebe? Pa i jučer, jučer, kad sam išao 
na tu probu, i jučer mi je već bilo potpuno jasno da ne bih to 
mogao... Pa što sad hoću? Zašto sam još sve dosad sumnjao? Pa 
upravo jučer, dok sam silazio niza stube, rekao sam da je to podlo, 
gadno, nepošteno, nepošteno... od same pomisli na javi smučilo mi 
se i užas me obuzeo... 

— Ama, ne bih, ne bih to nikako mogao! Baš da i nema nikakve 
sumnje u tim mojim proračunima, kad bi čak sve to što sam smislio u 
ovo mjesec dana bilo jasno kao dan, točno kao matematika, bože 
mili, svejedno se ne bih mogao nakaniti! Ne bih mogao, ne bih 
mogao!... Pa zašto, zašto sam onda sve dosad... 

Ustane, iznenađeno pogleda oko sebe, kao da se čudi kako je 
uopće zašao ovamo, i pođe put T...va mosta. Bio je blijed, oči mu 
gorjele, osjećao je iznemoglost u svim udovima, ali je odjednom 
nekako lakše disao. Ćutio je da je već zbacio sa sebe ono strašno 
breme što ga je toliko dugo pritiskalo, odjednom mu bje lako i mirno 
pri duši. »Bože!« molio se. »Pokaži mi put, a ja se odričem one 
proklete... tlapnje svoje!« 

Prelazeći preko mosta, gledao je mirno i sabrano Nevu, i blistav 
zalazak blistavog crvenog sunca. Uza svu svoju slabost, nije osjećao 


čak ni umora. Baš kao da mu je najednom pukao čir što mu se cijeli 
mjesec dana pravio na srcu. Sloboda, sloboda! Sad je slobodan od 
tih čari, od svih tih čarolija, čina, od tih utvara! 

Kad se poslije prisjećao tog vremena i svega što je doživio tih 
dana, minutu za minutom, točku po točku, pojedinost po pojedinost, 
svagda se čudom čudio, gotovo praznovjerno, jednoj okolnosti koja u 
biti i nije bila bogzna kako neobična, ali mu se poslije neprestano 
činilo da je preodredila svu njegovu sudbinu. Naime, nikako nije 
mogao shvatiti i protumačiti sam sebi zašto se nije tada, onako 
umoran i iscrpljen, vratio kući najkraćim putem, prečacem, kao što 
mu je bilo i najzgodnije, nego preko Sijenskog trga preko kojeg 
uopće nije trebalo da ide. Zaobilazak nije bio velik, ali je bio očit i 
posve nepotreban. Mnogo se puta, doduše, vratio kući a da se 
uopće nije sjećao kojim je ulicama išao. Pa ipak, zašto, pitao se 
svagda, zašto je do tako važnog, za nj tako odsudnog a u isti mah 
posve, posve slučajnog susreta na Sijenskom trgu (preko kojeg nije 
imao razloga da ide) došlo upravo tada, u tom trenutku njegova 
života, upravo kad je bio tako raspoložen, i upravo u takvim prilikama 
u kojima je jedino taj susret mogao zaista odsudno i zasvagda 
djelovati na njegovu sudbinu? Baš kao da ga je ondje navalice 
vrebao! 

Bilo je oko devet sati kad je prolazio Sijenskim trgom. Svi su 
trgovci za stolovima, tezgama, u dućanima i dućančićima zatvarali 
svoje radnje ili skidali i spremali robu i razilazili se svojim kućama, 
baš kao i njihovi kupci. Oko prčvarnica u prizemlju, po prljavim i 
smrdljivim dvorištima kuća na Sijenskom trgu, a ponajvećma pred 
krčmama, okupljalo se mnogo kojekakvih, svakojakih preprodavača i 
protuha. Raskoljnikov je najvolio ta mjesta, pa i sve one uličice u 
blizini, kad bi izišao na ulicu bez cilja. Tu njegovi dronjci nisu privlačili 
ničiju uznositu pozornost, tu je čovjek mogao hodati ne znam kako 
obučen a da se nitko ne bi zgražao. Na samom uglu K... čke ulice 
prodavao je na dva stola neki trgovčić sa svojom ženom seljankom 
svoju robu: konac, vrpce, cicane rupce i slično. I oni su se spremali 
kući, ali su se zadržali razgovarajući sa znanicom koja im je bila 
prišla. Ta je njihova znanica bila Lizaveta Ivanovna, ili naprosto 
Lizaveta, kako su je svi zvali, mlađa sestra one iste starice Aljone 


Ivanovne, udove koleškog registratorav_si i lihvarke kod koje je 
Raskoljnikov jučer bio založio svoj sat i izveo onu svoju probu... 
Odavno je već znao sve o toj Lizaveti, pa i ona je njega donekle 
poznavala. Bijaše to visoka, nezgrapna, plašljiva i ponizna djevojka, 
slaboumnica tako reći, od svojih trideset pet godina. Bila je prava 
ropkinja svoje sestre, radila joj je dan i noć, strepila je od nje i trpjela 
čak i batine. Stajala je neodlučno sa zavežljajem u rukama pred 
trgovčićem i njegovom ženom i pozorno ih slušala. Oni su joj nešto 
vrlo živahno tumačili. Kad ju je Raskoljnikov iznenada spazio, 
obuzeo ga je nekakav čudan osjećaj nalik na silno zaprepaštenje, 
premda u tom susretu nije bilo ničeg čudnovatog. 

— Najbolje da vi-, Lizaveta Ivanovna, sami o tome odlučite — 


glasno je govorio trgovčić. — Dođite sutra oko sedam, molit ću 
lijepo. I oni će doći. 

— Sutra? — otegnuto će i zamišljeno Lizaveta, kao da se 
skanjiva. 


— Ala vam je ta Aljona Ivanovna utjerala strah u kosti! — razveze 
trgovčeva žena, žustra neka seljanka. — Gledam ja vas, manji ste 
od makova zrna. Nije vam ni rođena sestra nego polusestra, a gle 
kako vas mota oko malog prsta! 

— Samo nemojte, molim vas, zasad ništa govoriti Aljoni 
Ivanovnoj — presiječe je muž u riječi. — To vam ja savjetujem, 
dodite lijepo do nas bez pitanja. Isplatit će vam se. A poslije će se 
vaša sestra i sama uvjeriti. 

— Da svratim? 

— Oko sedam, sutra; i od njih će netko doći, pa ćete lijepo sami 
odlučiti. 

— I samovar ćemo pripremiti — nadoda žena. 

— Dobro, doći ću — reče Lizaveta sve još nešto premišljajući, pa 
se poče polako micati s mjesta. 

Raskoljnikov je tada već bio prošao pored njih i nije dalje ništa 
čuo. Prošao je mimo njih mirno, neprimjetno, nastojeći uloviti svaku 
riječ. Njegovo prvotno zaprepaštenje zamijenila je malopomalo jeza; 
kao da ga svega podiđoše srsi. Doznao je, odjedanput, iznenada i 
sasvim neočekivano, da sutra, točno u sedam sati navečer, neće biti 


kod kuće Lizavete, babine sestre i jedine njene ukućanke, i da će 
prema tome baba, točno u sedam sati navečer, biti kod kuće sama. 

Do njegova je stana bilo još svega nekoliko koraka. Ušao je u 
svoju sobu kao čovjek osuđen na smrt. Ni o čemu nije razmišljao, niti 
je uopće mogao razmišljati; ali je cijelim svojim bićem najednom 
oćutio da nema više ni slobode prosuđivanja ni volje, da je sve 
iznenada odlučeno jednom zavazda. 

Naravno, sve da je godine i godine, imajući na umu svoju 
zamisao, vrebao zgodnu priliku, ni tada ne bi mogao pouzdano 
računati na bjelodaniju prigodu za ostvarenje svoje zamisli od ove 
koja mu se sad ovako nenadano ukazala. Bilo kako mu drago, teško 
bi bilo doznati dan ranije i sasvim pouzdano, toliko točno i uz toliko 
malo rizika, bez ikakva opasna raspitivanja i izviđanja, da će sutra, u 
toliko i toliko sati, ta i ta starica, kojoj radi o glavi, biti kod kuće sama 
samcata. 


VI 


Poslije je Raskoljnikov slučajno doznao zašto su zapravo taj 
trgovčić i njegova žena pozivali Lizavetu k sebi. Posrijedi je bilo 
nešto sasvim obično, nije se iza toga krilo ništa osobito. Neka 
doseljena i osiromašena obitelj prodavala je stvari, odjeću i ostalo, 
sve samo za žene. Kako se takva roba ne prodaje dobro na tržnici, 
tražili su preprodavača, a Lizaveta se time bavila: uzimala je robu u 
komisiju, zastupala svoje mušterije i imala veliku praksu zato što je 
bila vrlo poštena i svagda kazivala posljednju cijenu: koju cijenu 
odredi, pri njoj i ostane. Općenito je malo govorila i, kako već 
rekosmo, bila je vrlo skromna i plašljiva... 

Ali je Raskoljnikov postao u posljednje vrijeme praznovjeran. 
Tragovi tog praznovjerja ostali su u njemu još dugo nakon toga, bili 
su gotovo neizbrisivi. | u svemu tome je uvijek poslije bio sklon vidjeti 
nešto tobože čudno, tajanstveno, kao da su posrijedi bili neki 
posebni utjecaji i podudarnosti. Još mu je zimus jedan znanac, 
student Pokorev, koji je odlazio u Harkov, bio spomenuo u razgovoru 
adresu stare Aljone Ivanovne ako slučajno bude morao što založiti. 
Dugo nije odlazio k njoj zato što je zarađivao instrukcijama i kako- 
tako životario. Prije oko mjesec i pol dana sjetio se te adrese; imao 


je dvije stvari koje je mogao založiti: očev stari srebrni sat i mali 
zlatni prsten sa tri nekakva crvena kamička što mu ga je na rastanku 
bila poklonila sestra za uspomenu. Odlučio je da joj odnese prsten; 
kad je došao K starici, već je na prvi pogled, ne znajući još o njoj 
ništa osobito, osjetio prema njoj neodoljivu odvratnost. Dobio je od 
nje dvije »banknotice« i uz put navratio u neku bijednu krčmicu. 
Naručio je čaj, sjeo i duboko se zamislio. Čudnovata mu je misao 
počela kljuvati u glavi, kao pile u jajetu, i posve ga zaokupila. 

Gotovo sasvim do njega, za drugim stolićem, sjedio je student 
kojeg uopće nije poznavao niti ga se otkud sjećao, i neki mladi oficir. 
Odigrali su bili partiju biljara i sjeli da popiju čaj. Odjednom začuje 
kako student govori nešto oficiru o lihvarki Aljoni Ivanovnoj, udovi 
koleškog registratora, i daje mu njenu adresu. Već se to učinilo 
Raskoljnikovu nekako čudnim: upravo dolazi odande, a ovdje baš o 
njoj govore. Dakako da je to bila slučajnost, ali, eto, nikako se ne 
može osloboditi vrlo neobičnog dojma, a ovdje baš kao da mu netko 


došaptava — student je počeo odjednom iznositi svom drugu 
kojekakve potankosti o toj istQj Aljoni Ivanovnoj. 
— Sila ti je ona — veli — kod nje uvijek možeš dobiti para. 


Bogata je kao Čifutin, može ti odjednom isplatiti pet tisuća, a ne libi 
se ni zaloga od jednog rublja. Mnogo je naših bilo već kod nje. Samo 
je strašna gadura... 

| rasprede o tome kako je pakosna i hirovita, kako je dovoljno da 
jedan dan zakasniš pa da ti propadne zalog. Daje četiri puta manje 
nego što stvar vrijedi, a uzima po pet, pa i po sedam posto kamata 
na mjesec dana, i tako dalje. Student se raspričao i spomenuo, 
između ostaloga, kako baba ima sestru Lizavetu koju ona, onako 
sitna i odurna, svakog časa tuče i drži u pravom 

ropstvu, kao nejako dijete, premda je Lizaveta natprosječno 
visoka. 

— To ti je pravi fenomen! — uzvikne student i prasne u smijeh. 

Počeše govoriti o Lizaveti. Student je nekako posebno uživao 

pričajući o njoj i svejednako se smijao, a oficir ga je vrlo pomno 
slušao i zamolio neka mu pošalje tu Lizavetu da mu pokrpa rublje. 
Raskoljnikovu nije izmakla ni jedna riječ i u jedan je mah sve 
doznao: Lizaveta je babina mlađa polusestra (po ocu) i već joj je 
trideset pet godina. Radi kod sestre dan i noć, u kući joj je i kuharica 


i pralja, a uz to šije drugima za novac, čak i podove riba, i sve što 
zaradi daje sestri. Nikakvu narudžbu i nikakav posao ne smije 
preuzeti bez babina odobrenja. Baba je već sastavila oporuku, što 
zna i sama Lizaveta, koja prema toj oporuci neće naslijediti ni 
prebijene pare nego samo pokretnine, stolce i ostalo, a sav je novac 
namijenjen jednom manastiru u N... skoj guberniji, za pokoj vječni 
njene duše. Lizaveta pak nije bila iz činovničkog staleža nego obična 
pučanka, stara djevojka strašno nezgrapna, vrlo visoka rasta, 
dugačkih, nekako iskrenutih nožurda, vazda u izgaženim cipelama 
od jareće kože, ali uvijek vrlo čista. Student se pak najviše čudio i 
smijao tome što je Lizaveta bila svaki čas trudna. 

— Pa kako, veliš da je grdoba? — pripomene oficir. 

— Jest, crna je u licu, rekao bi da je prerušen vojnik, ali, znaš, 
nipošto nije grdoba. Ima tako nekakvo dobro lice i oči. Još i te kako. 
Dokaz ti je to što se mnogima sviđa. Tako je mirna, krotka, 
bezazlena, pokorna, na sve pristaje. A smiješak joj je čak i vrlo lijep. 

— Pa kanda se i tebi sviđa? — nasmija se oficir. 

— Samo zato što je čudna. Nego, znaš šta ću ti reći. Ja bih tu 
prokletu babu ubio i opljačkao, i vjeruj mi da me savjest ne bi nimalo 
pekla — gorljivo nadoveže student. 

Oficir opet prasne u smijeh, a Raskoljnikov se lecne. Kako je to 
bilo čudno! 

— Čekaj malo, da te nešto ozbiljno priupitam — raspali se 
student. — Malo sam se našalio, naravno, ali pazi; na jednoj strani 
glupa, blesava, beznačajna, pakosna, bolesna babetina koja nikom 
nije potrebna nego, naprotiv, svima samo nanosi štetu, ni sama ne 
zna radi čega živi, a danas-sutra će umrijeti sama od sebe. 
Razumiješ li? Razumiješ? 

— Ma razumijem — odgovori oficir i zagleda se u svog 
ražešćenog druga. 

— Pazi dalje! Na drugoj strani mlade, svježe snage što uludo 

propadaju bez potpore, i to na tisuće, na sve strane! Stotinu, 
tisuću dobrih djela i pothvata mogli bi se ostvariti i potpomoći 
babinim parama koje su osuđene da propadnu u manastiru! Stotine, 
možda i tisuće, ljudi mogle bi se izvesti na pravi put; deseci obitelji 
mogle bi se spasiti od neimaštine, od rasula, od propasti, od 
razvrata, od bolnica za venerične bolesti — a sve to njenim parama. 


Da je ubiješ i uzmeš joj pare pa da se s pomoću njih posvetiš 
služenju cijelog čovječanstva i općeg dobra: što misliš, zar ne bi 
tisuće dobrih djela prevagnule nad jednim sićušnim zločinom? za 
jedan život — tisuće života spašenih od gnjileži i raspadanja. Jedna 
smrt u zamjenu za stotinu života — pa to je obična matematika! | 
koliko uopće vrijedi život te sušičave, glupe i opake babetine na vagi 
svega živog? Ništa više od života jedne uši, štakora, pa ni toliko ne 
vrijedi jer je ta baba štetna. Upropaštava život drugima: nedavno je 
Lizavetu od pakosti ugrizla za prst; umalo što joj ga nisu morali 
odrezati! 

— Nije, naravno, vrijedna da živi — pripomene oficir — ali šta 
možeš, takva je priroda. 

— E, brate, pa prirodu valjda zato ispravljaju i usmjeravaju, inače 
bismo svi ogrezli u predrasude i ne bi bilo ni jednog velikog čovjeka. 
Kažu: »dužnost, savjest«, ja nemam ništa protiv dužnosti i savjesti, 
ali kako ih to mi shvaćamo? Stani, da te još nešto priupitam. Slušaj! 

— Neću, nego ti stani; ja ću tebe nešto priupitati. Slušaj! 

— Dobro, hajde! 

— Eto, ti sad tu sve nešto pričaš i držiš govorancije, a kaži ti meni 
bi li ti ubio babu ili ne bi? 

— Dabome da ne bih! Ja mislim općenito na pravednost... Ne 
radi se sad o meni... 

— A vidiš, po mom mišljenju, kad se ti sam ne možeš na to 
odlučiti, onda tu nema nikakve pravednosti! Hajde da odigramo još 
jednu partiju! 

Raskoljnikov je bio neobično uzbuđen. Naravno, sve su to bile 
sasvim obične i česte mladenačke riječi i misli koje je više puta čuo, 
samo u drugom obliku i o drugim temama. Ali zašto je upravo sad 
morao čuti upravo taj razgovor i te misli kad su se i u njegovoj glavi 
bile netom zarojile... navlas iste takve misli? I zašto je upravo sad, 
pošto je netom došao od babe sa začetkom tih misli u glavi, naletio 
baš na taj razgovor o babi?... Uvijek mu se činila čudnom ta 
podudarnost. Taj beznačajni kavanski razgovor neobično je snažno 
utjecao na daljnji razvoj događaja — kao da se zaista tu krilo neko 
predodređenje, neko navještenje... 


Kad se vratio sa Sijenskog trga, svalio se na divan i nepomično 
prosjedio cijeli sat. Dotle se bilo smračilo; nije imao svijeće, niti mu je 
bilo i na kraj pameti da pali svjetlo. Poslije se nikako nije mogao 
prisjetiti: je li mislio tada o čemu? Napokon je opet osjetio kako ga 
hvata ona ista groznica, drhtavica, i odlane mu kad se sjeti da može 
leći na divan. Ubrzo ga tvrd, olovan san obrva, baš kao da ga 
prignječi. 

Spavao je neobično dugo ali ništa nije sanjao. Kad je sutradan 
ujutro u devet sati Nastasja ušla u njegovu sobu, jedva ga je nekako 
probudila. Donijela mu je čaja i kruha. Čaj je opet bio prekuhan, i 
opet je bio u njezinu čajniku. 

— Gle ga kako spava! — uzviknula je ogorčeno. — Spava li, 
spava! 

Jedva se nekako pripodigne. Boljela ga je glava; stane na noge, 
okrene se po svom sobičku i opet klone na divan. 

— Opet na spavanje! — uzvikne Nastasja. — Ma da nisi ti 
bolestan? 

Ništa joj ne odgovori. 

— Oš čaja? 

— Poslije — jedva izusti, ponovo sklopi oči i okrene se zidu. 
Nastasja stajaše časak pokraj njega. 

— Pa možda je zbiljam bolestan — reče, okrene se i iziđe. 

Vrati se opet u dva sata, s juhom. Ležao je kao i onda. Čaja nije 

ni okusio. Nastasja se čak uvrijedi i poče ga ljutito gurkati. 

— Sta tu crkavaš! — vikne na nj gledajući ga gadljivo. 

On se pridigne i sjede, ali ništa ne reče, samo gledaše u pod. 

— Jesi | bolestan il nisi? — upita ga Nastasja, ali ni ovaj put ne 
dobi odgovora. — Bar da malo na ulicu izađeš! — reče mu nakon 
kraće šutnje. — Bar da te vjetar malo propuše! Oćeš li jest il nećeš? 

— Poslije — odgovori joj slabim glasom. — Odlazi! — i mahne joj 
rukom. 

Ona postaja još časak, samilosno ga pogleda i iziđe. 

Nakon nekoliko minuta on otvori oči i zagleda se u čaj i juhu. 
Zatim uze kruh, pa uze žlicu i poče jesti. 

Malo je pojeo, tri-četiri žlice, bez teka, nekako mehanički. Glava 
ga je nešto manje boljela. Pošto je poručao, izvali se ponovo na 


divan, ali više nije mogao zaspati nego je ležao nepomično, ničice, 
Žarivši glavu u jastuk. Sve mu se nešto priviđalo, i sve to bijahu neka 
čudna priviđenja: ponajčešće mu se pričinjalo da je negdje u Africi, u 
Egiptu, u nekoj oazi. Karavana se odmara, mirno leže deve; svuda 
naokolo rastu palme; svi ručaju. On pak neprestance pije vodu, iz 
samog potoka koji odmah tu pokraj njega teče i žubori. Lijepo mu je 
u hladu, a divna, predivna plava hladna voda hita niz šareno 
kamenje i čistom, čistom pijesku punom zlatnih iskrica... Odjednom 
jasno začuje kako odbija sat. Protrne, prene se, pridigne glavu, 
pogleda kroz prozor, odredi koliko je sati i, potpuno se pribravši, 
naglo skoči, kao da ga je tko potegao s divana. Na prstima priđe 
vratima, polagano ih odškrine i poče osluškivati glasove odozdo, sa 
stubišta. Srce mu je strašno lupalo. Ali na stubištu je bilo posve tiho, 
baš kao da svi spavaju... Učinilo mu se čudnim i nevjerojatnim kako 
se mogao tako zanijeti i spavati još od jučer a da nije ništa uradio, 
ništa pripremio... Možda je već i šest sati odbilo... | najednom ga, 
umjesto sna i tuposti, obuzme nekakva neobična, grozničava i kanda 
bezglava užurbanost. Nije, uostalom, imao bogzna što pripremati. 
Upeo se svim silama da sve drži na umu i da ništa ne zaboravi; a 
srce mu je svejednako lupalo, tako lupalo da je teško disao. Najprije 
je trebalo napraviti petlju i prišiti je na ogrtač — čas posla. Zavuče 
ruku pod jastuk i izvadi iz rublja što bijaše naslagano ispod jastuka 
jednu svoju staru, prljavu, posve izderanu košulju. Od njenih 
ostataka odere traku, oko pet centimetara široku i četrdesetak 
centimetara dugačku. Tu traku presavije nadvoje, svuče sa sebe svoj 
širok, čvrst ljetni ogrtač od nekakve debele pamučne tkanine (jedini 
svoj kaput) i poče prišivati krajeve trake iznutra ispod lijevog pazuha. 
Ruke su mu se tresle dok je prišivao, ali je uspješno obavio posao 
tako da se izvana, kad je ponovo obukao ogrtač, nije ništa vidjelo. 
Iglu i konac bio je već odavno spremio, umotane u papir, u stolić. Što 
se pak tiče petlje, to je sam vrlo lukavo izmislio: petlja je bila za 
sjekiru. Nije ipak mogao ulicom nositi sjekiru u ruci. A da ju je sakrio 
pod ogrtač, opet bi je morao pridržavati rukom, što bi se lako 
primijetilo. A sad, kad ima petlju, treba samo u nju utaknuti oštricu 
sjekire pa će mu lijepo cijelim putem visiti unutra ispod pazuha. Kad 
turi ruku u džep sa strane, može pridržavati držalo da se ne klati u 
hodu; a kako mu je ogrtač vrlo širok, prava vreća, ne može se izvana 


uopće primijetiti da kroz džep pridržava nešto rukom. I tu je petlju bio 
izmislio još prije dva tjedna. 

Kad je to obavio, turi prste u malu pukotinu između svog 
»turskog« divana i poda, pročeprka po lijevom kutu i izvadi već 
davno spremljeni i tu sakriveni zalog. Taj zalog, uostalom, nije bio 
nikakav zalog nego obična drvena, glatko ostrugana daščica, velika i 
debela otprilike koliko srebrna doza za cigarete. Tu je daščicu 
slučajno našao na jednoj od svojih šetnja, u nekom dvorišru, gdje se 
u zasebnoj zgradi nalazila nekakva radionica. 

Zatim je primetnuo toj daščici glatku i tanku željeznu pločicu — 
zacijelo odlomljenu od nečega — koju je također tada našao na ulici. 
Pošto je sastavio obje te pločice, od kojih je željezna bila manja od 
drvene, čvrsto ih koncem sveže unakrst; zatim ih uredno i ljupko 
umota u čist bijel papir; sveže tako da bude malo teže odvezati. To je 
bilo zato da odvrati na neko vrijeme babinu pozornost te tako uluči 
zgodan trenutak dok se ona bude baktala s tim zavežljajčićem. A 
željeznu je pločicu primetnuo radi težine, da se baba bar u prvi mah 
ne dosjeti da je »stvar« drvena. Sve je to čuvao ispod divana dok mu 
ne zatreba. Tek što je izvadio zalog, razlegne se iznenada na 
dvorištu nečiji povik: 

— Davno je prošlo šest sati! 

— Davno! Bože moj! 

Jurne do vrata, oslušne, dohvati šešir i poče silaziti niz onih 
svojih trinaest stuba, oprezno, nečujno, kao mačka. Sad dolazi ono 
najvažnije treba ukrasti iz kuhinje sjekiru. Več je odavno bio 
odlučio da će se poslužiti sjekirom. Imao je i vrtlarski nož na 
rasklapanje, ali se u nož nije uzdao, a pogotovo ne u svoju snagu, 
pa je ostao jednom zasvagda pri sjekiri. Napomenut ćemo uzgred 
jednu osobitost u svim tim konačnim odlukama što ih je već bio 
donio. Sve su one imale jednu neobičnu osobinu: što su bivale 
određenije, to su u njegovim očima bivale u isti mah i nesklapnije, 
nesuvislije. Uza svu mučnu borbu u samom sebi, nije mogao ni 
načas, za sve to vrijeme, povjerovati u ostvarljivost svoje zamisli. 

Pa čak kad bi se jednom i dogodilo da sve do posljednje sitnice 
pretrese i konačno riješi, i kad više ne bi ostalo ni tračka sumnje — 
čini mu se da bi baš tada od svega odustao kao od nečega 
nesuvislog, čudovišnog i nemogućeg. Međutim, još je ostala sva sila 


nerazriješenih pitanja i sumnji. Što se tiče toga odakle će pribaviti 
sjekiru, ta ga sitnica nije nimalo zabrinjavala jer ništa nije bilo lakše 
od toga. Nastasja je, naime, izbivala svaki čas od kuće, pogotovo 
navečer: ili bi skoknula do susjeda, ili u dućan, a vrata bi svagda 
ostavila širom otvorena. Gazdarica se samo oko toga neprestano s 
njom svađala. Trebalo je dakle tek kradom ući u kuhinju, kad kucne 
čas, i uzeti sjekiru, i poslije, sat kasnije (kad već bude sve gotovo), 
vratiti sjekiru na mjesto. Ali javljale su se i sumnje: recimo da se vrati 
nakon sat vremena da odloži sjekiru, a Nastasja je već tu, vratila se. 
Naravno, morat će proći pored kuhinje i pričekati dok ona opet 
nekamo ne ode. A što ako dotle opazi da nema sjekire, počne je 
tražiti, nada dreku — eto ti sumnje, ili bar povoda za sumnju. 

Međutim, to su još sve bile sitnice o kojima nije ni počeo 
razmišljati, a nije imao ni kad. Razmišljao je o onom glavnom, a 
Sitnice je odlagao za kasnije, kad se jednom odluči. Ali ovo potonje 
mu se činilo potpuno neostvarivim. Tako mu se bar činilo. Nikako 
nije, primjerice, mogao zamisliti da če jednom prestati razmišljati, 
ustati i — jednostavno otići tamo... Čak i onu svoju nedavnu probu 
(to jest posjet u namjeri da dobro razgleda mjesto) samo je pokušao 
izvesti, to nipošto nije bilo ono pravo nego tek onako: »Hajde,« veli, 
»da se malo ogledam, što da samo snatrim!« — ali nije izdržao, 
digao je ruke od svega i pobjegao, bijesan na sama sebe. Međutim, 
reklo bi se da je svu analizu, što se tiče moralnog rješenja problema, 
već bio obavio: kazuistika mu je bila izoštrena kao britva i nije više u 
samom sebi nailazio ni na kakve svjesne prigovore. U krajnjoj liniji, 
nije jednostavno vjerovao sam sebi i uporno je, svim silama, tražio 
prigovore sa strane, pipajući oko sebe, kao da ga tko sili i navlači na 
to. Posljednji dan, koji je tako nenadano stigao i odjednom o svemu 
odlučio, djelovao je na njega gotovo posve mehanički: kao da ga je 
iko uhvatio za ruku i povukao za sobom, neodoljivo, slijepo, 
vrhunaravnom snagom, bez pogovora. Baš kao da mu je krajičak 
odjeće zapao u kotač na stroju pa ga je stroj počeo uvlačiti u sebe. 

Iz početka — prije mnogo vremena, uostalom — zanimalo ga je 
samo jedno pitanje: zašto se tako lako pronalaze i otkrivaju gotovo 
svi zločini, i zašto gotovo svi zločinci ostavljaju tako jasne tragove za 
sobom? Malo-pomalo je došao do različitih i zanimljivih zaključaka. 
Glavni uzrok tome, po njegovu mišljenju, nije toliko u tome što je 


materijalno nemoguće sakriti zločin koliko u samu zločincu; gotovo 
svakom zločincu klonu nekako u trenutku zločina volja i zdrava 
pamet, štoviše, zamijeni ih fenomenalna djetinja lakoumnost, i to baš 
u onom trenutku kad su im zdrava pamet i oprez prijeko potrebni. 
Držao je da to pomračenje uma i klonulost volje obuzimaju čovjeka 
kao kakva bolest, da se. potpuno razvijaju i dosežu vrhunac malo 
prije nego što se počini zločin, da se zadržavaju u istoj mjeri u času 
samog izvršenja zločina i još neko vrijeme nakon toga, ovisno o 
pojedincu, a onda prolaze kao što prolazi svaka bolest. A na pitanje: 
porađa li sam zločin tu bolest, ili je sam zločin, nekako po svojoj 
osobitoj naravi, svagda popraćen nečim nalik na bolest? — na to 
pitanje nije se još osjećao kadar odgovoriti. 

Došavši do tih zaključaka, pomislio je da u njemu osobno, u 
njegovu pothvatu, ne može doći do sličnih bolesnih reakcija, da 
njemu neće ponestati zdrave pameti i volje dok god bude izvršavao 
svoj naum, iz jednog jedinog razloga što njegov naum — »nije 
zločin«... Preskočit ćemo sav onaj proces kojim je došao do ovog 
posljednjeg zaključka; ionako smo se predaleko zatrčali u pripovi- 
jedanju... Samo ćemo dodati da su stvarne, posve materijalne 
poteškoće općenito u njegovoj glavi bile uvijek najmanje važne. 
»Treba samo da sačuvam svu svoju volju i zdravu pamet pa ću ih 
sve u pravi čas prebroditi, kad se budem morao potanko upoznati sa 
svim pojedinostima svog pothvata...« Ali nikako da se upusti u taj 
pothvat. Sve je manje vjerovao u svoju konačnu odluku, a kad je 
kucnuo čas, sve se zbilo sasvim drugačije, nekako slučajno, gotovo 
čak i neočekivano. 

Jedna sasvim beznačajna okolnost satjerala ga je u škripac, još 
prije nego što je sišao niza stube. Kad je došao do gazdaričine 
kuhinje, koja je, kao i uvijek, bila širom otvorena, oprezno je 
pogledao ispod oka u kuhinju da najprije provjeri nije li u njoj, ako i 
nema Nastasje, sama gazdarica, a ako nije, jesu li dobro zatvorena 
vrata njezine sobe, da ne bi slučajno zavirila u kuhinju kad on uđe da 
uzme sjekiru. Ali, kako se zabezeknuo kad je opazio da Nastasja 
ovaj put ne samo što je kod kuće, u kuhinji, nego je još i pri poslu: 
Vadi iz košare rublje i vješa ga na konopce. Kad ga je ugledala, 
prestala je vješati, okrenula se njemu i gledala ga sve vrijeme dok je 
prolazio. Odvratio je pogled od nje i prošao kao da ništa nije 


primijetio. Ali sve je propalo — nije bilo sjekire! Bio je strahovito 
prenaražen. 

»I otkud mi samo ta ideja,« mislio je ulazeći u vežu, »otkud mi 
samo ta ideja da ona u ovom času nipošto neće biti kod kuće? Kako, 
kako, kako sam mogao biti u to tako siguran?« Bio je utučen, čak 
nekako i ponižen. Došlo mu je da se sam sebi nasmije od pakosti... 
Tupa, zvjerska zloba uzavre u njemu. 

Neodlučno zastane u veži. Nije mu se dalo izići na ulicu tek 
onako, da se tobože prošeta; a još mu se manje dalo vratiti u svoju 
sobu. »Kakvu sam samo priliku zauvijek propustio!« — promrsi 
stojeći bezrazložno u veži, upravo pred pazikućinom mračnom 
sobicom što bijaše također otvorena. Najednom uzdrhta. U 
pazikućinoj sobici, samo na dva koraka od njega, udari mu nešto u 
oči ispod klupe s desne strane... Obazre se oko sebe — nigdje 
nikoga. Na prstima priđe prostorijici, siđe niz dvije male stube i 
potiho zovne pazikuću. »Tako je, nema ga kod kuće! Doduše, negdje 
je u blizini, u dvorištu, jer su vrata širom otvorena.« Munjevito jurne 
do sjekire (bila je to sjekira) i izvuče je ispod klupe gdje je ležala 
između dva komada drva; odmah je, ne izlazeći, utakne u petlju, turi 
obje ruke u džepove i iziđe iz pazikućine sobice; nitko ga nije 
primijetio! »Kad neće pamet, hoće đavol« — pomisli i čudno se 
podsmjehne. Ova ga slučajnost neobično osokoli. 

Išao je svojim putem polako i ozbiljno, da ne bi izazvao nikakve 
sumnje. Nije se mnogo obazirao na prolaznike, čak se trudio da 
uopće ne gleda u lica i da bude što neprimjetniji. Tad se sjeti svog 
šešira. »Bože moj! Prekjučer sam imao i novaca, a nisam se sjetio 
da kupim kapu!« Kletva mu se ote sa dna duše. 

Slučajno zaviri, jednim okom, u dućan i opazi da je ondje, na 
zidnoj uri, već sedam sati i deset minuta. Trebalo je i da se požuri a 
da u isti mah ide naokolo kako bi došao do njene kuće s druge 
strane... 

Prije, kad bi predočavao sebi sve ovo u mašti, gdjekad bi 
pomislio da će se i te kako bojati. Ali se sad nije baš bojao, štoviše, 
uopće se nije bojao. Zaokupljale su ga čak u tom času i neke 
sporedne misli, samo nisu zadugo. Prolazeći pored Jusupova mosta, 
osobito se bio zanio mišlju kako bi trebalo podići visoke fontane i 
kako bi te fontane ugodno osvježavale zrak na svim trgovima. Malo- 


pomalo je dolazio do uvjerenja kako bi bilo prekrasno i neobično 
korisno za grad kad bi se Ljetni perivoj proširio na cijelo Marsovo 
polje i, štoviše, spojio s perivojem dvorca Mihajlovskog. Tada ga 
odjednom zaokupi misao zašto je čovjek u svim velikim gradovima 
ne samo prisiljen nego i nekako osobito sklon da stanuje i nastanjuje 
se upravo u onim dijelovima grada gdje nema ni parkova ni fontana, 
gdje su blato i smrad i svakojake gadosti. Tada se sjeti svojih šetnja 
po Sijenskom trgu i načas se pribere. »Koješta,« pomisli. »Ama, 
najbolje će biti da baš ništa ne mislim!« 

»Tako se valjda oni koje vode na stratište hvataju mislima za sve 
predmete na koje putem nailaze,« sijevne mu u glavi, ali samo 
sijevne, kao munja; brže-bolje sam odbaci tu pomisao... Evo, već je 
blizu, evo i njene kuće, evo i ulaza. Negdje sat izbi jedanput. »Što je 
to, nije valjda već sedam i pol? Ne može biti, sigurno taj sat ide 
naprijed!« 

Na svu sreću, u veži također sve dobro prođe. Dapače, upravo 
kao naručeno, u tom je času ušao u vežu golem voz sijena koji ga je 
zaklanjao dok je god prolazio kroz vežu, a tek što je voz ušao u 
dvorište, on u tren oka šmugne desno. Odande, s druge strane voza, 
čuo je kako viču i prepiru se nekoliki ljudi, ali njega nitko nije 
primijetio niti se je s kim sreo. U tom su času mnogi prozori koji su 
gledali na to golemo četverokutno dvorište bili otvoreni, ali on nije 
podigao glavu — nije imao snage. Stube što vode do babe bile su 
blizu, odmah tu desno od veže. Već je bio na stubištu... 

Pošto je predahnuo i pritisnuo rukom srce što mu je lupalo, te 
ujedno još jednom opipao i namjestio bolje sjekiru, poče se oprezno i 
tiho penjati uza stube neprestance osluškujući glasove. Ali i stubište 
je uto doba bilo sasvim pusto; sva su vrata bila zatvorena; nikog nije 
sreo. Na prvom je katu doduše jedan prazan stan bio širom otvoren i 
u njemu su radili soboslikari, ali ga nisu ni pogledali. Zastao je, 
porazmislio i pošao dalje. »Bilo bi, naravno, bolje da uopće nisu tu, 
ali... iznad njih su još dva kata.« 

Međutim, evo i trećeg kata, evo i vrata, evo i stana s druge 
strane; prazan je. Na drugom katu je, sudeći po svim znacima, stan 
ispod babinog također prazan — nema više posjetnice koja je bila 
pribijena čavlićima na vrata — iselili se!... Zadihao se... Na tren mu 
promakne glavom misao: »Kako bi bilo da odem?« Ali nije uopće 


odgovorio sam sebi na to pitanje, nego poče osluškivati ne bi li što 
čuo iz babina stana — grobna tišina. Zatim još jednom oslušne ne bi 
li što čuo odozdo sa stubišta. Slušao je dugo, pozorno... Zatim se 
posljednji put osvrne, malo se dotjera, sabere i još jedanput opipa 
sjekiru u petlji. »Nisam li... suviše blijed?« pomisli. »Nisam li nekako 
posebno uzbuđen? ona je nepovjerljiva... Da još malo pričekam... 
dok mi se srce ne smiri?« 

Ali mu se srce nije smirivalo. Naprotiv, kao za pakost, lupalo je 
sve snažnije i snažnije i snažnije... Nije više izdržao, polagano pruži 
ruku prema zvoncu i pozvoni. Nakon pola minute pozvoni još 
jedanput, malo glasnije. 

Nema odgovora. Ne vrijedi uzalud zvoniti, a ne bi se ni priličilo. 
Stara je, dakako, kod kuće, ali je sumnjičava i sama. Poznavao je 
donekle njene navike... pa još jednom prisloni uho na sama vrata. 
Jesu li mu osjetila bila toliko izoštrena (što je inače teško 
povjerovati), ili se zaista jasno čulo, tek, odjednom kanda razabere 
kako nečija ruka oprezno šuška oko kvake i kako nečija haljina šušti 
uza sama vrata. Netko je tajom stajao pokraj same brave i, navlas 
isto onako kao i on ovdje vani — osluškivao pritajivši se unutra i 
prislonivši, čini se, isto tako uho na vrata... 

Navlaš se pomakne i malo glasnije nešto promrmlja kako se ne bi 
činilo da se krije; zatim pozvoni po treći put, ali polako, 
dostojanstveno i nimalo nestrpljivo. Kad se svega toga poslije 
prisjećao, taj mu se časak živo i jasno dovijeka urezao u sjećanje; 
nikako nije mogao shvatiti otkud je smogao toliko lukavosti, pogotovo 
kad mu se um na mahove nekako mutio, a tijela gotovo da nije ni 
osjećao... Odmah zatim začuje kako se pomiče zasun. 


VII 


Vrata se, kao i onda, tek malko odškrinuše i opet se iz mraka 
zapiljiše u njega dva lukava i nepovjerljiva oka. Raskoljnikov se 
zbuni i počini krupnu pogrešku. 

Plašeći se da se stara ne uplaši što su njih dvoje sami, i ne 
uzdajući se da će se razuvjeriti kad ga vidi, uhvati za vrata i povuče 
ih k sebi da ne bi babi odnekud palo na pamet da se opet zaključa. 
Kad je to vidjela, ona nije potegnula vrata k sebi, ali nije ispustila ni 


kvaku iz ruke, tako da je malo nedostajalo da je ne izvuče skupa s 
vratima na stubište. A kad je opazio da se ispriječila na vratima i da 
ga ne pušta unutra, pođe ravno na nju. Ona u strahu odskoči, zausti 
da nešto kaže, ali kanda nije mogla, te izvali oči na njega. 

— Dobar večer, Aljona Ivanovna — poče on što je mogao 
prirodnije, ali ga glas nije poslušao nego se pretrgao i zadrhtao. — 
Evo... donio sam vam nešto... ali bolje da stanemo onamo... na 
svjetlo... 

| ostavi je te bez poziva uđe ravno u sobu. Starica potrči za njim; 
razvezao joj se jezik. 

— Bože sveti! Pa šta hoćetp?... Tko ste vi? Sto želite? 

— Ama, zaboga, Aljona Ivanovna... poznajemo se... ja sam 
Raskoljnikov... evo, donio sam vam onaj zalog, kao što sam nedavno 
obećao... 

| pruži joj zalog. 

Starica zirne na zalog, ali odmah zatim upre pogled ravno u oči 
nezvanom gostu. Gledala ga je pozorno, pakosno i nepovjerljivo. 
Prođe tako oko jedne minute; učinilo mu se čak da joj je u očima 
opazio nešto nalik na podsmijeh, kao da je već sve prozrela. 
Osjećao je kako gubi prisebnost, kako ga malne hvata strah, tolik 
strah da mu se učini, ako ga bude još pola minute tako nijemo 
motrila, da će pobjeći od nje glavom bez obzira. 

— Ma što me tako gledate, kao da me ne poznajete? — 
progovori najednom isto onako pakosno. — Ako hoćete, uzmite, a 
ako nećete — idem k drugome, nemam vremena da čekam! 

Nije ni mislio to reći, nego mu je onako, samo od sebe izletjelo. 

Starica se sabere; bilo je očito da ju je ohrabrio posjetiteljev 
odlučan ton. 

— A što ti, dragoviću, tako iznenada... što ti je to? — upita ga 
gledajući zalog. 

— Srebrna tabakera, pa rekao sam vam prošli put. 

Ona ispruži ruku. 

— A što ste tako blijedi? Eto, i ruke vam dršću! Okupao si se, 
valjda, dragoviću? 

— Groznica — odsječno će on. — Kako ne bi čovjek problijedio... 
kad nema šta jesti — nadoda jedva izgovarajući riječi. Opet ga je 


izdavala snaga. Ali odgovor je djelovao vjerodostojno; stara uze od 
njega zalog. 

— Što je to? — upita ga i još jednom pozorno promotri 
Raskoljnikova važući zalog u ruci. 

— Zalog... tabakera... srebrna... pogledajte! 

— Ama nekako ne bih rekla da je srebrna... Ih, što si je zamotao! 

Nastojeći da razveže uzicu, okrene se prozoru, svjetlu (svi su 
prozori bili zatvoreni, iako je bilo sparno), i na nekoliko trenutaka 
odmakne se od njega i okrene mu leđa. On raskopča ogrtač i izvuče 
sjekiru iz petlje, ali je ne izvadi do kraja nego je samo pridržavaše 
desnom rukom ispod ogrtača. Ruke mu bijahu strahovito slabe; ćutio 
je kako mu svakim časom sve više trnu i koče se. Bojao se da ne 
ispusti sjekiru iz ruke... odjednom kao da mu se zavrti u glavi. 

— Ama, gle kako ju je samo zamotao! — zlovoljno uzvikne baba i 
pomakne se prema njemu. 

Ni časka nije više smio čekati. Izvadi sjekiru, zamahne objema 
rukama, jedva i znajući za sebe, i gotovo bez napora, gotovo 
mehanički, spusti ušicu babi na glavu. Kao da uopće nije uložio u to 
ni trunka snage. Ali, čim je spustio sjekiru, nadođe mu snaga. 

Starica je, kao uvijek, bila gologlava. Njena svijetla, prosijeda, 
rijetka kosa, po običaju obilato namazana uljem, bijaše upletena u 
tanku pletenicu nalik na štakorski rep i skupljena komadićem rožnog 
češlja što joj je stršio na potiljku. Kako je bila niska rasta, pogodio ju 
je u samo tjeme. Vrisnula je, ali vrlo slabo, i odjednom se skljokala 
na pod, ali je još stigla prinijeti obje ruke glavi. U jednoj je ruci 
svejednako držala »zalog«. Tada je udari svom snagom još jednom, 
pa još jednom, sve ušicom i sve po tjemenu. Krv je briznula kao iz 
prevaljene čaše i tijelo se izvalilo nauznak. On se odmakne, pusti je 
da padne i odmah se nagne nad njeno lice; bila je već mrtva. OČI joj 
bijahu izbečene, kao da će iskočiti iz duplja, a čelo i cijelo lice 
naborani i iskrivljeni od grča. 

Ostavi sjekiru na pod, do trupla, i odmah posegne u njen džep 
pazeći da se ne uprlja krvlju koja je tekla — u onaj isti desni džep iz 
kojeg je prošli put bila izvadila ključeve. Bio je potpuno pri sebi, u 
glavi mu se nije više mutilo niti vrtjelo, ali su mu ruke svejednako 
podrhtavale. Poslije se sjećao da je bio čak i vrlo pažljiv, oprezan, 


neprestano je pazio da se ne zakrvavi... Začas je izvadio ključeve 
iz džepa; svi su, kao i onda, bili u jednom svežnju, na jednom 
čeličnom kolutiću. Odmah odjuri s njima u spavaonicu. Bijaše to 
sasvim mala soba, a u njoj golem ćivot s ikonama. Uz drugi zid 
stajala je velika postelja, neobično čista, s poplunom sastavljenim od 
komadića svile napunjenih pamukom. Uz treći zid stajala je komoda. 
Začudo, čim je počeo iskušavati ključeve u bravama na komodi, čim 
je začuo njihovo zveckanje, kao da ga spopade grč. Odjednom mu 
opet dođe da sve ostavi i pobjegne. Ali to bijaše samo načas; bilo je 
kasno bježati. Čak se podsmjehne sam sebi, ali mu iznenada sune u 
glavu jedna druga misao koja ga uznemiri. Odjednom mu je palo na 
um da je stara možda još živa i da bi se još mogla osvijestiti. Ostavi 
ključeve i komodu i odjuri natrag, do leša, zgrabi sjekiru i još jednom 
zamahne njome na staricu, ali je ne udari. Nije bilo sumnje da je 
mrtva. Pošto se sagnuo i promotrio je ponovo izbliza, jasno vidje da 
joj je lubanja razmrskana i, štoviše, malčice iskrenuta u stranu. Već 
ju je htio opipati prstom, ali povuče ruku; i ovako je sve lijepo vidio. 
Krvi je dotle bila iscurila cijela lokva. Iznenada opazi na njenu vratu 
uzicu, trgne je, ali je uzica bila čvrsta i nije se dala otkinuti; osim toga 
se bila natopila krvlju. Pokuša je izvući ispod pazuha, ali je nešto 
smetalo, negdje je zapela. Onako nestrpljiv, zamahne već sjekirom 
ne bi li presjekao uzicu onako na njenu tijelu, odozgo, ali se ne usudi 
i jedva nekako, okrvavivši ruke i sjekiru, pošto se natezao oko dvije 
minute, odsiječe uzicu a da ne dodirne leš sjekirom, i skine je; nije se 
prevario — na njoj je bila novčarka. Bijahu tu dva križića, jedan od 
čempresovine a drugi od bakra, i emajlirana ikonica; uz njih je visila 
omanja masna novčarka od jelenje kože sa čeličnim okovom i 
kolutićem. Novčarka je bila dobro nabijena; Raskoljnikov je turi u 
džep a da je i ne otvori, križiće baci starici na prsa pa uze ovaj put sa 
sobom i sjekiru i odjuri natrag u spavaonicu. 

Strašno se žurio. Zgrabi ključeve i opet se poče baktati s njima. 
Ali nikako mu nije išlo od ruke: ključevi nisu pristajali ključanicama. 
Nije to bilo zato što su mu ruke toliko drhtale nego zato što je 
neprestance griješio: vidio je, na primjer, da ključ nije pravi, da ne 
pristaje, ali opet ga gura. Odjednom se dosjeti i pojmi da veliki ključ, 
s nazubljenom sjekiricom, koji se tu klatio s ostalim manjim 
ključevima, nikako ne može biti od komode (kao što je i prošli put bio 


pomislio), nego od neke škrinjice i da je možda baš u toj škrinjici sve 
sakriveno. Ostavi komodu i odmah se zavuče pod postelju jer je 
znao da starice obično drže škrinjice pod posteljama. Tako je i bilo: 
ispod postelje je bila povelika škrinjica, duža od pola metra, s 
ispupčenim poklopcem, presvučena crvenim safijanom i okovana 
čeličnim čavlićima. Nazubljeni je ključ taman pristajao pa otključa 
škrinjicu. Na vrhu, ispod bijele ponjave, ležala je bundica od zečje 
kože podstavljena crvenom svilenom tkaninom; ispod nje je bila 
svilena haljina, pa šal, a još dublje, na dnu, činilo se da leže same 
krpe. Ponajprije uze otirati okrvavljene ruke u crvenu podstavu. 
»Crveno je, a na crvenom se krv toliko ne vidi,« zaključio je, ali se 
odjednom prene: »Bože! Da nisam šenuo?« — pomisli prestrašeno. 

Ali, čim je pomaknuo krpe, ispod bundice iskrsne zlatan sat. Poče 
brže-bolje sve prevrtati. | zaista, s krpama su bili izmiješani zlatni 
predmeti — zacijelo sami zalozi, otkupljeni i još neotkupljeni — 
narukvice, lančići, naušnice, pribadače i slično. Neki su od njih bili u 
kutijicama, a drugi jednostavno umotani u novinski papir, ali uredno i 
pomno, u dvostruke listove, i prevezani vrpcama. Ne časeći ni časa, 
uze njima nabijati dŽepove na hlačama i ogrtaču, ne razgledajući i ne 
otvarajući smotke i kutijice; ali nije ih stigao mnogo pokupiti... 

Odjednom začuje kako u sobi gdje je ležala starica netko hoda. 
Zastane i zamre kao da je mrtav. Ali sve je bilo tiho, valjda mu se 
pričulo. Najednom jasno začuje slabašan krik, ili kao da je netko tiho 
i isprekidano zajecao pa umuknuo. Zatim opet grobna tišina potraje 
minutu-dvije. Čučao je pokraj škrinjice i čekao jedva dišući, ali 
iznenada skoči, zgrabi sjekiru i izjuri iz spavaonice. 

Usred sobe stajaše Lizaveta, s velikim zavežljajem u rukama, i 
zgranuto gledaše ubijenu sestru, blijeda kao krpa. Činilo se da nema 
snage da vrisne. Kad ugleda njega kako je dojurio, zatrepta sva kao 
list na vjetru, pripodigne ruku, otvori već usta, ali ipak ne vrisne nego 
poče polagano uzmicati natraške pred njim, gledajući ga uporno, 
netremice, ali nikako ne puštajući glasa od sebe, baš kao da joj 
nedostaje zraka da bi mogla vrisnuti. On nasrne ng nju sjekirom — 
njoj se usne iskriviše tako žalostivo, kao u sasvim male djece, kad se 
nečega uplaše pa se zagledaju u ono što ih plaši i spremaju se da 
zavrište. | toliko je ta nesretna Lizaveta bila priprosta, jednom 
zauvijek zatucana i zaplašena da nije ni ruke podigla da zaštiti lice, 


lako bi to bila najnužnija i najprirodnija kretnja u tom času jer joj je 
sjekira visila nad glavom. Samo je malko pridigla svoju slobodnu 
lijevu ruku, ni blizu lica, i polako je ispružila prema njemu, kao da ga 
želi skloniti s puta. Udarac ju je pogodio ravno u lubanju, oštricom, i 
odjednom joj prosjekao cijeli gornji dio čela, gotovo do tjemena. 
Samo se stropoštala. Raskoljnikov posve izgubi glavu, dohvati njen 
zavežljaj i opet ga baci pa odjuri u predsoblje. 

Strah ga je hvatao sve više i više, osobito nakon ovog drugog, 
sasvim neočekivanog umorstva. Poželi da što prije pobjegne odatle. 
I da je u tom času bio kadar točnije zapažati i prosuđivati, da je samo 
mogao spoznati svu težinu svog položaja, sav očaj, svu grozotu i svu 
besmislenost njegovu, a uz to shvatiti koliko če poteškoća morati još 
savladati, pa možda i zlodjela počiniti, da bi se odatle izvukao i 
dočepao kuće, vrlo je lako moguće da bi digao ruke od svega i 
odmah otišao da se sam prijavi, i to ne čak iz straha za sama sebe 
nego od pukog užasa i gađenja od onog što je počinio. Napose se 
gađenje u njemu dizalo i raslo svakim trenutkom. Ni za živu glavu ne 
bi više otišao do one škrinje, pa čak ni stupio u onu sobu. 

Ali ga malo-pomalo poče obuzimati nekakva rastresenost, pa 
čak, rekao bi, i zamišljenost — na mahove kao da bi se zanio ili, 
bolje reći, zaboravio ono glavno i hvatao se za sitnice. Kad je, 
međutim, zavirio u kuhinju i opazio na klupi kantu dopola punu vode, 
sjeti se da opere ruke i sjekiru. Ruke su mu bile krvave i ljepljive. 
Spustio je sjekiru s oštricom ravno u vodu, dohvatio komadić sapuna 
što je ležao na polupanu tanjuriću na prozorčiću i počeo onako u 
kanti prati ruke. Pošto ih je oprao, izvadi i sjekiru i opere željezo. 
Zatim je dugo, oko tri-četiri minute, prao držalo, ondje gdje je bilo 
zakrvavljeno, nastojeći i sapunom sprati krv. Potom je sve obrisao 
rubljem koje se tu sušilo na užetu razapetom preko kuhinje, pa je 
dugo, pozorno razgledao sjekiru pokraj prozora. Nije ostalo nikakvih 
tragova, samo je držalo bilo još vlažno. Pomno zadjene sjekiru u 
petlju ispod ogrtača. Zatim, koliko je mogao pri mutnom svjetlu u 
kuhinji, promotri ogrtač, hlače, cipele. Na prvi pogled kao da se ništa 
nije vidjelo; samo je na cipelama bilo mrlja. Namoči krpu i obriše 
cipele. Znao je, uostalom, da ne zapaža dobro, da možda ima na 
njemu nešto što udara u oči a on ne vidi. Zamisli se i zastane nasred 
sobe. U njemu se javljala bolna, mračna misao — misao da je šenuo 


pameću i da u ovom času nije kadar ni promisliti ni zaštititi se, da 
možda uopće ne valja ovo što sad radi... »Bože sveti! Treba bježati, 
bježati!« — procijedi i pojuri u predsoblje. Ali tu ga je očekivala takva 
strahota kakvu, naravno, nije još nikad doživio. 

Stajao je, gledao i nije vjerovao rođenim očima — vrata, ulazna 
vrata, što iz predsoblja vode na stubište, ona ista na koja je nedavno 
pozvonio i ušao, bijahu otključana, štoviše, odškrinuta koliko je dlan 
širok: nit su bila zabravljena nit zakračunata za sve vrijeme, za sve 
ovo vrijeme! Baba ih nije zaključala za njim, možda iz opreza. Ali, 
bože moj: Pa vidio je poslije Lizavetu! I kako, kako se samo nije 
sjetio da je ona morala nekako ući! Nije valjda ušla kroza zid. 

Jurne do vrata i namakne zasun. 

»Ama, ne, ne valja ni to! Treba otići, otići...« 

Skine zasun, otvori vrata i poče osluškivati ne bi li što čuo sa 
stubišta. 

Dugo je osluškivao. Negdje daleko dolje, vjerojatno u veži, neka 
su dvojica glasno i prodorno vikala, svađala se i grdila. »Šta to 
rade?...« Strpljivo je čekao. Napokon u jedan mah, kao odrezano, 
sve utihne; razišli se. Htjede već izići kadli se iznenada na katu ispod 
njega bučno otvoriše vrata i netko poče silaziti niza stube pjevušeći 
neki napjev. »Ma što svi dižu toliku galamu!'« — promakne mu 
glavom. Opet je pritvorio za sobom vrata i pričekao. Napokon je sve 
umuknulo, ni žive duše. Već je zakoračio na stubište kad najednom 
opet začuje nečije korake. 

Ti su koraci dopirali izdaleka, sa samog dna stubišta, ali je vrlo 
dobro i jasno upamtio da je odmah, čim ih je začuo, nekako naslutio 
da je to netko tko svakako ide amo, na treći kat, do babe. Zašto? 
Jesu li ti koraci bili nekako posebni, značajni? Bili su teški, 
odmjereni, polagani. Evo, već je prošao prvi kat, evo se penje dalje; 
sve ga bolje i bolje čuje! Čuje kako penjač teško prediše. Evo, već se 
počeo penjati i na drugi kat... Ide ovamo! I odjednom mu se učini da 
se posve skamenio, da je sve ovo kao u snu, kad sanjaš kako te 
progone, za petama su ti, hoće da te ubiju, a ti stojiš kao ukopan i ne 
možeš ni rukom maknuti. 

I napokon, kad se došljak počeo već penjati na treći kat, tek tada 
se iznenada sav strese i ipak stigne hitro i vješto šmugnuti sa 
stubišta natrag u stan i zatvoriti za sobom vrata. Zatim dohvati zasun 


i tiho, nečujno ga namakne. Pomogao mu je nagon. Kad je sve to 
obavio, pritaji se bez daha uz sama vrata. Nezvani gost bijaše 
također već pred vratima. Stajali su sad jedan prema drugome kao 
što su nedavno stajali on i baba, dok su ih vrata razdvajala a on 
osluškivao. 

Došljak je nekoliko puta teško predahnuo. »Bit će da je debeo i 
krupan,« pomisli Raskoljnikov stišćući sjekiru u ruci. Doista, baš kao 
da sanja. Došljak dohvati zvonce i snažno pozvoni. 

Čim je zvonce zazvečalo svojim limenim glasom, odjednom mu 
se nekako pričini da se netko pomakao u sobi. Nekoliko je časaka 
čak ozbiljno osluškivao. Neznanac zazvoni još jedanput, pa opet 
malo pričeka i najednom poče od nestrpljenja svom snagom drmati 
kvakom na vratima. Raskoljnikov je užasnuto gledao kako kukica 
zasuna poskakuje u petlji i, obuzet tupim strahom, samo je čekao 
kad će zasun iskočiti iz petlje. To mu se zaista činilo mogućim — 
toliko je snažno onaj drmao. Već pomisli da pridrži zasun rukom, ali 
bi se onaj tada možda dosjetio što je posrijedi. Opet mu se kanda 
počelo vrtjeti u glavi. »Evo, još ću se i srušitil« promine mu kroz 
glavu, ali neznanac uto progovori pa se začas sabere. 

— Ma šta to rade, crkavaju ili ih je tko podavio? Proklete bile! — 
zaurla kao iz bureta. — Hej, Aljona Ivanovna, stara vještice! Lizaveto 
Ivanovna, ljepoto djevojko! Otvarajte! Uh, proklete bile, spavaju, što 
li? 

I ponovo se razjari i desetak puta za redom, svom snagom, 
potegne za zvonce. Bilo je jasno da je to čovjek vičan zapovijedanju i 
dobro poznat ukućanima. 

U tom istom trenu odjeknuše iznenada nedaleko na stubištu 
nečiji sitni, žurni koraci. Još je netko dolazio. Raskoljnikov ga u prvi 
mah nije bio ni čuo. 

— Zar nikog nema? — vikne pridošlica zvonkim i veselim 
glasom, obraćajući se izravno prvom posjetitelju što je još i dalje 
potezao za zvonce. — Dobar večer, gospodine Koh! 

»Sudeći po glasu, vrlo je mlad,« pomisli najednom Raskoljnikov. 

— Ma vrag bi ih znao, umalo što im već nisam bravu slomio — 
odgovori Koh. — Ali, oprostite, odakle se mi poznajemo? 

— Eto na! Pa prekjučer sam u »Gambrinusu« dobio za redom tri 
partije biljara protiv vas. 


—A—a—a.. 

— Nema ih dakle?. Čudno. Uostalom, baš blesavo. Kamo je 
stara mogla otići? A ja došao po poslu. 

— Pai ja sam, dragoviću, po poslu! 

— Šta da radimo? Da se vratimo, onda? E-eh! A ja baš mislio 
kako ću doći do novaca! — uzvikne mladić. 

— Moramo se, naravno, vratiti, ali zašto onda zakazuje? Sama 
mi je, vještica, zakazala vrijeme. A meni je još ovo izvan ruke. Pa i 
kud se, do vraga, skita, ne razumijem? Cijelu godinu sjedi, vještica, u 
zapećku, noge je bole, a sad odjednom otperjala u šetnju! 

— Da pitamo pazikuću? 


— Šta? 

— Kamo je otišla i kad će se vratiti? 

— Hm... k vragu... da pitamo... Inače nikud ne ide... — i još 
jednom prodrma kvakom na vratima. — K vragu, šta možemo, 
hajdemo! 


— Stanite! — poviče odjednom mladić. — Gledajte: vidite li kako 
se vrata odmaknu kad ih drmate? 

— Pa šta? 

— Znači da nisu zaključana nego zakračunata, naime 
zakvačena! Čujete li kako zasun zvecka? 

— Pa šta? 

— Ma kako ne razumijete? Znači da je netko od njih kod kuće. 
Da nema nikoga, onda bi izvana bilo zaključano, a ne iznutra 
zakračunato. Evo, čujete li kako zasun zvecka? A da bi se vrata 
iznutra zakračunala, netko mora biti kod kuće, razumijete? Prema 
tome, kod kuće su ali ne otvaraju! 

— Aha! Pa zbilja, pravo kažete! — poviče začuđeni Koh. — Pa 
šta onda rade? 

| uze opet sumanuto drmati vratima. 

— Stanite! — poviče opet mladić. — Nemojte tresti vratima! Tu 
nešto nije u redu... jer, vi ste zvonili, drmali, a nikako ne otvaraju; 
znači, ili su obadvije u nesvijesti, ili... 

— Ili šta? 

— Pa znate šta, idemo po pazikuću; neka ih on razbudi. 

— Imate pravo! 

| obojica krenuše niza stube. 


— Stanite! Ostanite vi ovdje, a ja ću skoknuti dolje po pazikuću. 

— A zašto da ostanem? 

— Tko zna što sve tu ima... 

— Pa dobro... 

— Ja se, znate, spremam za suca istražitelja! Tu očito, o-či-to 
nešto nije u redu! — plahovito uzvikne mladić i sjuri se niza stube. 

Koh ostane, potegne još jednom polagano za zvonce i zvonce 
jedanput zvekne; zatim polako, kao da razmišlja i nešto promatra, 
poče pomicati kvaku, privlačeći i otpuštajući vrata, ne bi li se još 
jednom uvjerio da su zatvorena samo zasunom. Zatim se, stenjući, 
sagne i zagleda u ključanicu, ali je u njoj iznutra bio ključ pa nije 
mogao ništa vidjeti. 

Raskoljnikov je stajao i stiskao sjekiru. Bio je kao u bunilu. 
Spremao se da se čak i potuče s njima kad uđu u stan. Dok su lupali 
i dogovarali se, nekoliko mu je puta iznenada palo na um da svemu 
odjednom stane na kraj, da im dovikne nešto kroz vrata. Na mahove 
ga je spopadala želja da ih počne psovati i zadirkavati dok ne otvore 
vrata. »Samo neka se svrši što prije!« promine mu glavom. 

— Pa kog vraga radi... 

Vrijeme je odmicalo, minuta, dvije, a nitko nije dolazio. Koh se 
uzvrpoljio. 

— Kog vraga radi!... — poviče iznenada nestrpljivo Koh te se 
okani stražarenja i otputi također žurno dolje, lupajući cipelama po 
stubištu. Koraci utihnuše. 

»Bože moj, što da radim?« 

Raskoljnikov skine zasun i odškrine vrata — niotkud ni glasa. 
Odjednom, ne misleći više ama baš ništa, iziđe, zatvori za sobom 
vrata što je bolje mogao i pojuri niza stube. 

Bio je već prošao tri zavoja stuba kad najednom začuje ispod 
sebe veliku graju — kamo li će sad? Nije se imao kud sakriti. Potrči 
već natrag, opet u stan. 

— E, vraže, đavole! Drž ga! 

Netko je vičući izjurio dolje iz nekog stana — nije da je potrčao 
nego se upravo sunovratio niza stube derući se u sav glas: 

— Mićka! Mićka! Mićka! Mićka! Mićka! Vrazi te izjeli-i-i! 

Vika se dokončala vriskom; posljednji su glasovi dopirali već sa 


dvorišta; sve utihne. Ali u isti tren poče se bučno uspinjati uza 
stube nekoliko ljudi govoreći glasno i brzorečicom. Bilo ih je troje ili 
četvoro. Razazna mladićev zvonki glas. »Oni su!« 

Posve obuzet očajem, pođe im ravno u susret — pa kud puklo da 
puklo! Zaustave li ga, sve je propalo, propuste li ga, i opet je sve 
propalo — upamtit će ga. Bili su već blizu; dijelio ga je od njih još 
samo jedan zavoj — kad odjednom spas! Na nekoliko stepenica od 
njega, zdesna, prazan i širom otvoren stan, onaj isti stan na prvom 
katu u kojem su radili ličioci, a sad su, kao naručeno, baš otišli. 
Zacijelo su to oni maloprije istrčali onako bučno. Podovi su netom 
obojeni, usred sobe stoje kačica i polupana posuda s bojom i 
četkom. U hipu šmugne kroz otvorena vrata i pribije se uza zid, u 
posljednji čas jer su oni bili već stigli do odmorišta. Zatim okrenuše 
gore i prođoše mimo njega idući na treći kat i glasno razgovarajući. 
Malo je pričekao, a onda iziđe na prstima i pojuri dolje. 

Na stubištu nigdje nikoga! Ni u veži. Brže iziđe na ulazna vrata i 
udari ulicom nalijevo. 

Vrlo je dobro znao, i te kako je dobro znao da su sad već u stanu, 
da su se začudili kad su vidjeli da su vrata otvorena, a maloprije su 
još bila zatvorena, da već razgledaju trupla i da im neće trebati više 
od minute vremena da se dosjete i dokraja shvate kako je ubojica do 
maloprije bio još ovdje, i kako mu je pošlo za rukom da se negdje 
sakrije, šmugne pored njih, pobjegne; dosjetit će se možda i da je 
stajao u praznu stanu dok su oni išli gore. Međutim, nipošto nije smio 
osjetno ubrzati korak, iako je do prvog ugla bilo još stotinjak 
koračaja. »Kako bi bilo da šmugnem u neku vežu i pričekam gdjegod 
na tuđem stubištu? Ne, ne bi valjalo! A da sjekiru nekud bacim? Ili da 
uzmem fijaker? Ne valja! Ne valja!« 

Evo napokon i sporedne ulice; skrene u nju ni živ ni mrtav; tu je 
već bio napola spasen i znao je to — tu nije toliko sumnjiv, a uz to se 
ovuda vrze mnogo svijeta pa će se izgubiti u masi kao zrno pijeska. 
Ali, sve su ga te muke toliko izmorile da se jedva micao. Znoj je 
ćurkom curio s njega; šija mu je bila posve mokra. 

— Pazi ga kako se nakresao! — dovikne mu netko kad je izbio 
na kanal. 

Jedva da je znao za sebe; što dalje, to gore. Ipak se poslije 
sjećao kako se odjednom, kad je izbio na kanal, prepao da tu ima 


premalo svijeta pa da više upada u oči, te se već htio vratiti u onu 
uličicu. Samo što nije spadao s nogu, ali je svejedno pošao naokolo i 
vratio se kući sa sasvim druge strane. 

Nije bio potpuno pri sebi ni kad je ušao u svoju kuću; bio je već 
na stubištu kad se sjeti sjekire. A pred njim je bio vrlo važan zadatak 
— da je vrati na mjesto i to što neprimjetnije. Dakako da više nije bio 
kadar zaključiti da bi možda bilo kudikamo bolje da uopće ne vraća 
sjekiru na mjesto nego da je baci, makar i poslije, kamo bilo, u neko 
tuđe dvorište. 

Ali imao je sreću. Vrata pazikućine sobice bijahu zatvorena ali ne 
i zaključana, pa je pazikuća po svoj prilici bio kod kuće. — Međutim, 
Raskoljnikov je već bio toliko izgubio sposobnost da bilo što prosudi 
da je ravno prišao pazikućinoj sobici i otvorio vrata. Da ga je 
pazikuća upitao: »Sto želite?« — možda bi mu jednostavno pružio 
sjekiru. Ali pazikuće i opet nije bilo pa je uspio spremiti sjekiru na isto 
mjesto pod klupu; čak ju je prikrio komadom drva, kao što je i bila 
prikrivena. Nikog više, ni žive duše nije zatim sreo sve do svoje 
sobe; gazdaričina su vrata bila zatvorena. Kad je ušao u sobu, izvali 
se, onako obučen, na divan. Nije zaspao ali nije ni znao za sebe. Da 
je tada tko ušao u njegovu sobu, začas bi skočio na noge i proderao 
se. Komadići i odlomci nekakvih misli rojili mu se u glavi, ali ni jedne 
nije mogao uloviti, ni na jednoj se nije mogao zadržati, koliko se god 
trsio... 


DRUGI DIO 
| 


Tako je ležao vrlo dugo. Pokadšto kao da se budio i u tim je 
časovima primjećivao da je već odavno pala noć, ali mu nije bilo ni 
na kraj pameti da ustane. Napokon zapazi da je već svijetlo kao po 
danu. Ležao je poleđuške na svom ležaju, još ukočen od 
maloprijašnjeg polusna. Uši su mu parali strašni, očajni krikovi s 
ulice što ih je, uostalom, slušao svake noći negdje oko tri sata. Od 
njih se baš i probudio. »A! To već izlaze pijanci iz birtijal« pomisli. 
»Prošlo je dva sata.« Najednom skoči baš kao da ga je tko potegao 
s ležaja. — Šta! Već je prošlo dva sata! Sjede na divan — i tada se 
sjeti svega! Odjednom, u jedan mah, sjeti se svega! 

U prvi čas pomisli da će šenuti pameću. Obuze ga strašna 
studen; ali mu je hladno bilo i od groznice koja ga je već odavno u 
snu bila spopala. A sad ga iznenada podiđe takva jeza da zacvokota 
zubima i sve u njemu uzdrhti. Otvori vrata i oslušne-u kući je sve živo 
spavalo. U čudu je gledao sam sebe i sve oko sebe, nije mu bilo 
jasno kako nije sinoć, kad se vratio, zakračunao vrata nego se 
izvalio na divan, ne samo obučen nego i sa šeširom na glavi — šešir 
mu se bio skotrljao i ležao na podu, do uzglavlja. »Da je tko naišao, 
što bi pomislio? Da sam pijan, ali...« Jurne do prozora. Bilo je 
dovoljno svijetlo te poče brže-bolje ogledavati sama sebe, čitava, od 
glave do pete, svu svoju odjeću — nema li kakvih tragova? Ali nije 
mu valjao posao: dršćući od jeze, poče skidati sve sa sebe i ponovo 
pomno razgledati. Sve je isprevrtao, do posljednje niti i krpice i, ne 
vjerujući sam sebi, tri puta ponovio pregled. Ali se činilo da nema 
ničega, nikakvih tragova; samo dolje na hlačama, gdje su se otrčale 
pa su niti visile kao rese, na tim resama bilo je gustih tragova od 
zgrušane krvi. Zgrabi velik džepni nož i obreže rese. Ničega drugog 
nije, čini se, bilo. Odjednom se sjeti da su mu novčarka i stvari što ih 
je bio povadio iz babine škrinje još i sad potrpane po džepovima! 
Sve dotad nije mu bilo uopće palo na um da ih izvadi i sakrije! Nije 
se sjetio čak ni maloprije, dok je razgledao odjeću! Pa šta je ovo? 
Umah ih uze vaditi i bacati na stol. Pošto je sve povadio, štoviše, 
izvrnuo džepove ne hi li se uvjerio da nije još štogod ostalo, prenese 


cijelu tu hrpu u kut. Tu, u samom kutu, dolje, odlijepila se bila na 
jednom mjestu od zida poderana tapeta — odmah poče sve gurati u 
tu rupu, pod tapetu: »sStalo je! Ništa više nije na vidiku, pa ni 
novčarka!« pomisli radosno pošto je ustao i tupo se zagledao u kut, 
u rupu što je sad bila još više nabrekla. Najednom sav potrne od 
strave: »Bože moj,« prošapće očajnički, »što mi je? Pa zar je to 
sakriveno? Zar se tako sakrivaju stvari?« 

Nije, doduše, bio računao na stvari; mislio je da će biti samo 
novaca, pa nije bio pripremio bolje skrovište. »Ali sad, sad, čemu se 
imam veseliti?« mislio je. »Zar se tako sakrivaju stvari? Uistinu 
gubim pamet!« Onako iznemogao, sjede na sofu i učas se ponovo 
poče sav tresti od nesnosne drhtavice. Mehanički posegne za svojim 
starim studentskim zimskim kaputom što je ležao do njega, na 
stolcu, topao ali već gotovo sav u dronjcima, pa se pokrije njime, a 
san i bunilo opet ga u isti čas srvaše. Izgubi svijest. 

Međutim nije bilo prošlo ni pet minuta kad ponovo skoči na noge i 
odmah, izbezumljeno, opet jurne do svoje odjeće. »Kako sam 
mogao opet zaspati a da nisam ništa poduzeo! Da, da, nisam još 
skinuo petlju ispod pazuha! Zaboravio sam, tako sam nešto 
zaboravio! Takav dokaz!« Ždere petlju i poče je brže-bolje trgati na 
komadiće i turati među rublje pod jastuk. »Komadići pokidanog 
platna neće nipošto pobuditi sumnju; bit će da je tako, bit će da je 
tako!« ponavljao je stojeći nasred sobe, pa opet napregne pozornost 
toliko te ga zaboli glava razgledajući oko sebe, po podu i na sve 
strane, da vidi nije li još štogod zaboravio. Počelo ga je nesnosno 
mučiti uvjerenje da ga sve izdaje, čak i pamćenje, pa i obična moć 
prosuđivanja. »Što, zar već zbilja počinje, zar već zbilja dolazi 
kazna? Gle, gle, bogme je tako!« | zaista, komadići resa što ih je 
odrezao s hlača lijepo su ležali na podu, nasred sobe, tako da bi ih 
svak odmah ugledao čim bi ušao u sobu! »Pa šta je ovo sa mnom?« 
uzvikne ponovo posve izbezumljeno. 

Uto mu dođe na um čudna misao — da je možda i cijelo njegovo 
odijelo krvavo, da možda ima na njemu mnogo mrlja, samo ih on ne 
Vidi, ne primjećuje, zato što mu je moć zapažanja oslabljena, 
pomućena... zato što mu je um pomračen... Odjednom se sjeti da je i 
novčarka bila okrvavljena. »Ah! Pa onda mora da je i džep krvav jer 
sam još mokru novčarku bio strpao u džep!« Začas izvrne džep i — 


zaista — na podstavi je bilo tragova, mrlja! »Prema tome, nisam još 
posve izgubio pamet, prema tome, mogu još prosuđivati i pamtiti kad 
sam se sad prisjetio i dosjetio!'« pomisli slavodobitno i uzdahne 
radosno _ i duboko, punim plućima. »To je puka grozničava 
iznemoglost, trenutno bunilo« — pa istrgne cijelu podstavu lijevog 
džepa na hlačama. U tom času sunčana zraka obasja mu lijevu 
cipelu — na čarapi koja mu je visila iz cipele kao da su izbili neki 
tragovi. Zbaci cipele s noge: »Zbilja su tragovi! Cijeli je kraj čarape 
natopljen krvlju.« Bit će da nije pazio pa je stao u onu lokvicu... »Ali 
što ću sad s ovim? Kamo da djenem ovu čarapu, ove rese, džep?« 

Pokupi sve to i zastane nasred sobe. »Da bacim u peć? Ali po 
peći će najprije početi čeprkati. Da sve spalim? Ali čime da spalim? 
Nemam čak ni šibica. Ama, najbolje da nekamo odem i sve bacim. 
Jest! Najbolje će biti da bacim!« ponavljao je sjedajući ponovo na 
sofu. »I to odmah, ovog trena, ne časeći ni časa!...« Ali umjesto toga 
glava mu opet klone na jastuk; opet ga podiđe nesnosna ledena 
jeza; opet navuče na sebe kabanicu. I još dugo, sate i sate, 
svejednako ga na mahove spopadaše pomisao kako bi »sad odmah, 
bez odlaganja, trebalo nekamo otići i sve baciti da mi se skloni s 
očiju, što prije, što prije!« Nekoliko se puta upijao, htio već ustati, ali 
nije mogao. Najposlije se posve probudi od snažne lupe na vratima. 

— Ma otvaraj, jesi | živ il nisi? E, crkava li, crkava! — vikaše 
Nastasja lupajući šakom o vrata. — Po cijele božje dane crkava ko 
kaki pas. Baš i jest pas! Otvaraj kad ti kažem! Prošlo je deset. 

— A možebit nije kod kuće! — progovori muški glas. 

»Aha! To je pazikućin glas... Šta on hoće?« 

Skoči na noge i sjede na ležaj. Srce mu je tako lupalo da ga je 
čak zaboljelo. 

— A ko se onda zarigljo? — odvrati Nastasja. — Gle ga, počeo 
se i zakračunavat! Bojiš se valjda da te ne odnesu? Otvaraj, 
mamlaze, probudi se! 

»Što hoće? Što će tu pazikuća? Sve je otkriveno. Da se branim ili 
da otvorim? Ma neka bude što bude...« 

Pridigne se i sagne te skine kukicu s petlje. 

Cijela mu je soba bila tolicna da je mogao otkračunati vrata a da i 
ne ustane s ležaja. 

Tako je: pred — njim stoje pazikuća i Nastasja. 


Nastasja ga nekako čudno odmjeri pogledom. On izazovno i 
očajnički pogleda pazikuću. Ovaj mu bez riječi pruži siv papirić 
presavijen nadvoje i zapečaćen voskom kojim se pečate boce. 

— Poziv, iz ispostave — progovori pružajući mu papirić. 

— Iz kakve ispostave?... 

— Pa eto, u policiju vas zovu, u ispostavu. Zna se šta je 
ispostava. 

— U policiju!... A zašto? 

— A otkud bih ja znao? Traže te pa idi. 

Pozorno ga pogleda, obazre se i okrene se da ode. 

— Kanda si se zbiljam razbolio? — pripomene Nastasja ne 
odvajajući očiju od njega. Pazikuća se također načas osvrne. — Od 
jučer još ima vatruštinu — nadoda ona. 

On joj ništa ne odgovori, samo je držao u rukama neraspečaćeni 
papirić. 

— Nemoj rade ni ustajat —produži Nastasja, kojoj se smilio kad 
je vidjela kako spušta noge s ležaja. Kad si — bolestan, nemoj nikud 
ni ići: ne gori kuća. Sto ti je to u rukama? 

On zirne — u desnoj mu ruci odrezani komadići resa, čarape i 
krpice od istrgnutog džepa. S njima je dakle i spavao. Tek se poslije, 
kad je razmišljao o svemu tome, prisjetio kako je i onda, kad bi se 
napola probudio, čvrsto, čvrsto stiskao sve to u ruci te opet tako 
zaspao. 

— Gle kake je dronjke pokupio pa spava š njima ko da njeko 
blago drži u ruci... 

| Nastasja se naduši smijati onim svojim nezdravim, nervoznim 
smijehom. On učas turi sve ono pod kabanicu i upije se u nju očima. 
lako nije mogao u tom trenutku bogzna kako suvislo prosuđivati, 
slutio je da ne postupaju tako s čovjekom kad dođu da ga uhite. 
»Ali... što hoće policija?« 

— Bil popio malo čaja? Oćeš li? Donijet ću ti ga; ostalo ga je... 

— Neću... idem, idem sad odmah — mrmljao je ustajući. 

— Ma nećeš moć ni niza stube sić! 

— Idem... 

— Kako oćeš. 

Ona ode za pazikućom. Raskoljnikov odmah jurne prema svjetlu 
da razgleda čarapu i rese: »Mrlja ima, ali se ne vide baš dobro; sve 


se uprljalo, zbrisalo i već izblijedjelo. Tko ne zna već za to — ne bi 
ništa ni primijetio. Nastasja, hvala bogu, nije mogla izdaleka ništa 
zapaziti!'« Zatim, strepeći, raspečati papirić i poče ga čitati; dugo je 
čitao dok napokon ne shvati. Bio je to običan poziv iz policijskog 
poglavarstva da se javi na današnji dan, u devet i pol, u ured 
policijskog inspektora. 

»Ma otkud sad to? Nikad nisam imao nikakva posla s policijom! | 
zašto baš danas?« mislio je obuzet mučnom nedoumicom. »Bože, 
samo neka bude što prije!« Tek što nije kleknuo da se pomoli, ali se 
onda čak i nasmije — ne molitvi, nego sam sebi. Uze se brže-bolje 
oblačiti. »Ako sam propao, baš me briga! Nazut ču baš ovu čarapu!« 
pade mu odjednom na um. »Još će se više zamazati u prašini pa će 
nestati tragova.« Ali, čim ju je nazuo, opet je začas strgne s noge, 
obuzet gađenjem i užasom. Strgao ju je, ali se sjeti da nema druge, 
pa je opet nazuje — i opet se nasmije. »Sve je to konvencionalno, 
sve je relativno, sve su to puke formalnosti,« pomisli načas, samo 
krajičkom uma, drhteći u isti mah cijelim tijelom. »Evo, već sam je 
nazuo! Na kraju sam je ipak nazuo!« Ali smijeh mu začas ustupi 
mjesto očaju. »Ne, nisam ovome dorastao...« pomisli. Noge su mu 
klecale. »Od straha,« promrsi u sebi. Vrtjelo mu se u glavi, i boljela 
ga je glava od vrućice. »To je njihova lukavština! Hoće da me 
lukavštinom namame pa da me onda najednom zaskoče,« nastavio 
je u sebi izlazeći na stubište. »Najgore je što sam tako reći u bunilu... 
mogao bih izvaliti kakvu glupost...« 

Na stubištu se sjeti da je ostavio sve one stvari onako, u rupi iza 
tapete — »a možda će baš navlaš pretražiti sobu dok mene nema« 
— sjeti se i zastane. Ali najednom ga obuze takav očaj i takav, ako 
se može tako reći, cinizam zbog propasti da samo odmahne rukom i 
pođe dalje. 

»Samo neka bude što prije!...« 

Vani je opet bila nesnosna žega; ni da bi kap kiše pala sve te 
dane! Opet prašina, opeke i vapno, opet vonj iz dućana i krčama, 
opet na svakom koraku pijanci, nosači Finci i napola raspali fijakeri. 
Sunce mu zasjeni oči te mu bje bolno gledati preda se i strašno mu 
se zavrti u glavi — kao što se obično osjeća grozničav čovjek kad 
iznenada siđe na ulicu u blistav sunčan dan. 


Kad je došao do ugla one ulice od jučer, zaviri u nju, obuzet 
mučnim nemirom, zirne na onu kuću... i začas svrne pogled na 
drugu stranu. 

»Ako me budu pitali, možda ću im i reći,« pomisli prilazeći 
policijskoj stanici. 

Stanica je bila oko četvrt kilometra daleko od njegove kuće. Tek 
se nedavno bila preselila u nove prostorije, u novu kuću, na treći kat. 
U prijašnje je prostorije bio jednom svratio, ali vrlo davno. Kad je 
ušao u vežu, ugledao je zdesna stube niz koje je silazio seljak s 
bilježnicom u rukama: »Pazikuća, valjda; bit će da je tu policija.« 
Poče se nasumce uspinjati uza stube. Nije htio nikoga ništa pitati. 

»Ući ću, kleknut ću i sve ću im ispričati...« pomisli uzlazeći na 
treći kat. 

Stube su bile uske, strme i ispolijevane napojem. Kuhinje u svim 
stanovima na sva tri kata i u prizemlju bijahu okrenute prema 
stubištu i gotovo cijeli dan širom otvorene. Zbog toga je bilo strašno 
zagušljivo. Neprestance su se uspinjale i silazile pazikuće s 
bilježnicama pod pazuhom, policijski poslužitelji i kojekakav svijet 
muški i ženski — stranke. Vrata same stanice bijahu također širom 
otvorena. Uđe i zastane u predsoblju. Tu su stajali sami neki seljaci i 
čekali. | tu je bilo neobično zagušljivo, a uz to je svježa, još 
neosušena boja s ustajalim firnisom na netom obojenim zidovima 
zaudarala da ti se smuči. Pošto je malo pričekao, odluči da pođe 
dalje, u drugu prostoriju. Sve su prostorije bile majušne i niske. 
Strahovito ga je nestrpljenje vuklo sve dalje i dalje. Nitko ni da ga 
pogleda. U drugoj sobi sjedili su i pisali neki pisari, jedva nešto malo 
bolje obučeni od njega, na prvi pogled sve nekakav čudan svijet. 
Obrati se jednom od njih. 

— Šta je? 

Pokaže mu policijski poziv. 

— Vi ste student? — upita ga onaj pošto zirne na poziv. 

— Da, bivši student. 

Pisar ga promotri ali nimalo radoznalo. Bijaše to neobično 
raščupan čovjek, s nekom fiksnom idejom u pogledu. 

»Od ovoga neću ništa doznati jer mu je sve ravno do mora,« 
pomisli Raskoljnikov. 


— Idite tamo, do perovođe — reče pisar i upre prstom u zadnju 
prostoriju. 

Uđe u tu prostoriju (četvrtu po redu), tijesnu i dupkom punu 
svijeta — tu su ljudi bili malo urednije odjeveni nego u ostalim 
sobama. Među posjetiocima bijahu i dvije dame. Jedna u crnini, 
Ssirotinjski obučena, sjedila je za stolom sučelice perovodđi i pisala 
nešto što joj je on diktirao. Druga je pak dama, punašna i 
grimiznocrvena u licu, pjegava, naočita žena i nekako odviše 
raskošno odjevena, s brošem velikim kao tanjurić na prsima, stajala 
po strani i nešto čekala. Raskoljnikov tutne perovođi poziv pod nos. 
Ovaj zirne na nj i reče: — Pričekajte — te nastavi diktirati dami u 
koroti. 

Raskoljnikov dahne dušom. »Sigurno nije ono!« Malo-pomalo je 
bivao sve hrabriji, sokolio je sam sebe ne bi li se pribrao. 

»Počinim li kakvu glupost, kakvu neznatnu nesmotrenost — 
mogu se lako odati! Hm... samo kad bi ovdje bilo više zraka,« 
dometne. »Zagušljivo je... Još mi se više vrti u glavi... i muti 
pamet...« 

Osjećao je u sebi strahovito komešanje. Bojao se da neće moći 
vladati sobom. Trsio se da se u mislima uhvati za nešto i da o 
nečemu razmišlja, o nečemu posve sporednom, ali mu to nikako nije 
polazilo za rukom. Uostalom, perovođa ga je neobično zanimao; sve 
je nešto htio da mu pročita s lica, da ga prozre. Bijaše to vrlo mlad 
čovjek, od svoje dvadeset dvije godine, crnomanjasta i živahna 
obličja, što se doimalo starijim nego što je uistinu bilo, obučen 
gizdavo i po najnovijoj modi, s razdjelkkom na potiljku, uredno 
počešljan i napomađen, sa svom silom prstenja, s kamenjem i bez 
kamenja, na bijelim prstima očišćenih četkicom i sa zlatnim lančićem 
na pršnjaku. S jednim strancem što se tu našao progovorio je čak 
dvije-tri riječi na francuskom, i to sasvim dobro. 

— Lujza Ivanovna, izvolite sjesti — reče uz put onoj uparađenoj 
grimiznocrvenoj dami, koja je neprestano stajala kao da se ne 
usuđuje sama sjesti, iako je stolac stajao do nje. 

— Ich danke — reče ona pa se polako, šušteći svilom, spusti 
na stolac. Njena svijetloplava haljina obrubljena bijelom čipkom 
rasprostre se oko stolca kao zračni balon i zauze gotovo pola sobe. 


Zamiriše parfem. Ipak, dami je očito bilo neugodno što je zauzela 
pola sobe i što se oko nje širi tolik miris. Premda se smješkala i 
bojažljivo i drzovito u isti mah, bila je zacijelo uznemirena. 

Dama u koroti napokon završi pisanje i poče ustajati. Uto uđe u 
sobu prilično bučno vrlo naočit oficir nekako posebno vrckajući 
ramenima na svakom koraku, baci na stol kapu s kokardom i sjede u 
naslonjač. Nagizdana dama poskoči sa svog mjesta kad ga ugleda, 
te poče nekako osobito ushićeno klecati u znak pozdrava; oficir se i 
ne osvrne na nju ali se ona više nije usuđivala pred njim sjesti. 
Bijaše to poručnik, zamjenik policijskog inspektora, riđastih brkova 
što su mu vodoravno stršali na obje strane, neobično sitnih crta lica, 
koje inače nisu ništa osobito izražavale osim stanovite drskosti. 
Pogleda Raskoljnikova poprijeko i pomalo nezadovoljno — isuviše je 
bijedno bio obučen, ali, koliko god bio jadan i ponižen, držanje mu 
nije bilo u skladu s odjećom; Raskoljnikov ga je iz nesmotrenosti 
odviše slobodno i dugo gledao u oči tako da se ovaj čak i uvrijedio. 

— A što ti hoćeš? — vikne čudeći se valjda što takvu dronjavcu 
nije ni na kraj pameti da propadne u zemlju pred njegovim ubojitim 
pogledom. 

— Pozvan sam... dobio sam poziv... — protisne Raskoljnikov na 
jedvite jade. 

Radi se o potraživanju nekih novaca od njih, od studenta — 
požuri se objasniti perovođa dižući pogled sa spisa. — Izvolite, 
molim lijepo! — i dobaci Raskoljnikovu neki spis pokazujući mu na 
jedno mjesto u njemu. — Pročitajte! 

»Novaca? Kakvih novaca?« pomisli Raskoljnikov. »Ali... sad je 
sigurno da nije ono!« I protrne od radosti. Odjednom mu postane 
strašno, neizrecivo lako pri duši. Pao mu kamen sa srca. 

— Au koliko vam sati ovdje piše da dođete, milostivi gospodine? 
— vikne poručnik vrijeđajući se, sve više i više, tko zna zašto. — 
Ovdje lijepo piše u devet, a već je prošlo jedanaest! 

— Donijeli su mi poziv prije svega četvrt sata — dobaci glasno i 
preko ramena Raskoljnikov, koji se također odjednom i neočekivano 
za sama sebe razljuti, osjećajući čak u tome neko uživanje. — Dosta 
je valjda i to što sam došao ovako bolestan, u groznici. 

— Molim vas da ne vičete! 


— Ja uopće ne vičem nego sasvim mirno govorim, ali vi na mene 
vičete, a ja sam student i ne dopuštam nikom da viče na mene. 

Poručnik se toliko ražesti da u prvi mah ne mogaše ni riječi 
izustiti, samo mu je pjena prskala iz usta. Skoči s mjesta. 

— Izvolite šu-tje-ti! Nalazite se u državnoj ustanovi. Pazite kako 
se po-o-onašate, gospodine! 

— Pai vi ste u državnoj ustanovi — vikne Raskoljnikov — a uz to 
što vičete još i pušite, što znači da nikom od nas ne iskazujete dužno 
poštovanje. 

Pošto je to izgovorio, Raskoljnikov osjeti neizrecivu slast. 

Perovođa ih je gledao smješkajući se. Prijeki se poručnik očito 
našao u neprilici. 

— To se vas ništa ne tiče, molim lijepo! — poviče napokon 
nekako neprirodno glasno. — Nego, radije dajte izjavu koja se od 
vas traži. Pokažite mu, Aleksandre Grigorjeviču. Tuženi ste! Ne 
plaćate dugove! A tu se nešto junačite! 

Međutim, Raskoljnikov ga više nije slušao, nego je požudno 
dohvatio spis ne bi li što prije našao odgonetku. Pročita jedanput, 
dvaput, ali ništa ne shvati. 

— Šta je to? — upita perovođu. 

— To se od vas traže novci na osnovi zadužnice, radi naplate 
duga. Ili ćete platiti dug sa svim troškovima, penalima i ostalim, ili 
ćete dati pismenu izjavu kad ćete moći platiti, a ujedno se obvezati 
da nećete napuštati prijestolnicu do isplate duga i da nećete 
prodavati ni skrivati svoju imovinu. Inače vjerovnik ima pravo prodati 
Vašu imovinu i postupiti s vama po zakonu. 

— Ali ja... nikom ništa ne dugujem. 

— To više nije naša briga. Nama je predana radi naplate vaša 
zadužnica, neisplaćena na vrijeme i zakonski protestirana na sto 
petnaest rubalja, zadužnica koju ste prije devet mjeseci dali udovi 
koleškog asesora Zarnicina, a od udove Zarnicine prešla je isplatom 
u ruke dvorskog savjetnika Čebarova, pa smo vas stoga pozvali da 
dadete pismeno očitovanje. 

— Pato je moja gazdarica! 

— Pa šta onda što vam je gazdarica! 

Perovođa ga je gledao smiješeći se milostivo i sažalno, a ujedno i 
nekako slavodobitno, kao da gleda novajliju pri vatrenom krštenju: 


»Kako ti je sad pri duši?« Ali što, što se sad tiče Raskoljnikova 
nekakva zadužnica, tužba! Vrijedi li se sad zbog toga i najmanje 
uzrujavati, obazirati se uopće na to? Stajao je, čitao, slušao, 
odgovarao, čak i sam nešto zapitkivao, ali sve to potpuno mehanički. 
Likovanje nagona za samoodržanjem, zbog spasa od opasnosti koja 
ga je bila tištala — eto što mu je u tom času ispunjalo cijelo biće; 
život bez ikakvih predviđanja, bez analiziranja, bez zagonetaka i 
odgonetaka o budućnosti, bez sumnji i bez pitanja. Bijaše to časak 
potpune, neposredne, prave životinjske radosti. Ali u tom istom trenu 
u ured kao da opali grom. Poručnik, svejednako uzrujan zbog 
onakva nepoštivanja, sav ustreptao i očito željan da sačuva okrnjen 
ugled, osu drvlje i kamenje na onu nesretnu »gizdavu damu« koja ga 
je od sama početka, čim je ušao, gledala smješkajući se dozlaboga 
glupo. 

— Ati, nesrećo jedna — prodere se odjednom na sav glas (dama 
u koroti bila je već izišla) — šta se to tamo kod tebe noćas opet 
dogodilo? A? Opet neka buka, praviš skandale po cijeloj ulici. Opet 
tučnjava i pijančevanje. Hoćeš li onkraj brave? Pa već sam ti rekao, 
rekao sam ti već deset puta da ti jedanaesti put neću oprostiti! A ti 
opet, opet po starom, nesrećo jedna, mrcino jedna! 

Raskoljnikovu čak spis ispade iz ruke. Linezvjereno gledaše 
gizdavu damu kojoj tako bezobzirno peru glavu; ali ubrzo se dosjeti 
što je posrijedi pa mu se začas poče čak i sviđati cijela ta zgoda. 
Uživao je slušajući, čak je toliko uživao da bi se najradije bio od sveg 
srca nasmijao... Živci su mu samo treperili. 

— Uja Petroviču! — progovori perovođa brižno, ali ušuti ne bi li 
uvrebao zgodniju priliku, jer je znao iz vlastitog iskustva da 
poručnika, kad se ražesti, ne možeš drugačije obuzdati nego 
rukama. 

Što se pak tiče gizdave dame, ona je u prvi mah bila sva 
uzdrhtala od munja i gromova, ali začudo — što su grdnje bivale 
brojnije i žešće, to je ona bivala ljubeznija, to je čarobniji bivao njen 
smiješak upućen groznom poručniku. Vrpoljila se i neprestance se 
klanjala, nestrpljivo čekala da i ona dođe do riječi — i napokon 
dočekala. 

— Nikakav puka i tučnjava kot mene nije bila, gospodin kapiten 
— zašandara ona iznenada, baš kao da tko presipa grašak, govoreći 


ruski brzorečicom, ali zanoseći jako na njemačku — i nikakav, 
nikakav škandal, nego su oni tošli pijan, i to ću ja vama sve ispričat, 
gospodin kapiten, a ja nisam tu ništa kriva... ja imam poštena kuća, 
gospodin kapiten, i pošteno vladanje, gospodin kapiten, i ja uvijek, 
uvijek nisam nikakav škandal htjela. Nego su oni tošli potpuno pijan i 
onta opet tri flaše naručio, a onda jedan podigo noge i počeo nogom 
na klavir svirao, a to nikako ne valja u jedna poštena kuća, i on je 
ganz klavir lupao i potpuno, potpuno bez nikakva manira, i ja njemu 
to rekla. A on uzeo flaša i počeo sve odozad flašom rivao. | onta kat 
ja przo pazikuća pozvala i Karl tošao, on uzeo Karl i u oko udario, i 
Henriete također u oko udario, a meni pet puta lice lupao. A to je 
tako nezgodno u jedna poštena kuća, gospodin kapiten, i ja vikala. A 
on na kanalu prozor otvarao i počeo kroz prozor, kao mala svinja, 
vriskao; a to je sramotski. | kako može kroz prozor na ulica, kao 
mala svinja, vriskao! Fuj, fuj, fuj! | Karl njega odozad za frak od 
prozor vukao i tako je, to je istina, gospodin kapiten, njemu sein 
Rock poderao. A onta on vikao da njemu petnaest rubalja man muss 
Strafe platio. I ja sam, gospodin kapiten, njemu pet rubalja sein Rock 
platila. A to nije pošten gost, gospodin kapiten, i svakakav škandal 
pravio! Ja, kaže, o vama velika satir gedruckt bude jer ja u sve 
novine mogu o vama svašta napisao. 

— Književnik neki, dakle? 

— Da, gospodin kapiten, i kakva je to nepošten gost, gospodin 
kapiten, kad u jedna poštena kuća... 

— No, no, no! Dosta sad! Već sam ti rekao, rekao, lijepo sam ti 
rekao... 

— lija Petroviču! — ponovo značajno dobaci perovođa. Poručnik 
hitro Zirne na nj; perovođa mu ovlaš klimne glavom. 

—... E pa, čuj onda, poštovana Laviza Ivanovna, moju posljednju 
riječ, po posljednji put — nastavi poručnik. — Ako se kod tebe, u toj 
tvojoj poštenoj kući, dogodi još samo jedan jedini skandal, dobro ću 
te prišaraliti kako se to kaže u boljem društvu. Jesi li čula? 
Književnik, dakle, literat, primio lijepo pet rubalja u »poštenoj kući« 
za poderan skut? Eto kakvi su ti književnici! — pa ošine prezirnim 
pogledom Raskoljnikova. — Prekjučer u gostionici isto tako pukla 
bruka: poručao jedan a neće da plati. »Ja ću vas,« veli, »opisati 
zbog toga u satiri.« A na parobrodu opet neki drugi, prošlog tjedna, 


izgrdio na pasja kola uglednu obitelj državnog savjetnika, ženu i 
kćer. Neki dan su opet jednog silom istjerali iz slastičarne. Eto kakvi 
su ti književnici, literati, studenti, glasnogovornici... pih! A ti odlazi! 
Lično ću navratiti do tebe... a onda se čuvaj! Jesi li čula? 

Lujza Ivanovna se poče užurbano i ljubezno klanjati na sve 
strane i, klanjajući se tako, dođe natraške sve do vrata; ali na 
vratima naleti stražnjicom na naočita oficira vedra, svježa lica i 
prekrasnih bujnih plavih zalizaka. Bijaše to Nikodim Fomič glavom, 
policijski inspektor. Lujza se Ivanovna brže-bolje pokloni maltene do 
poda i isperja iz ureda, sve sitno vezući nogama i pocupkujući. 

— Opet lom, opet munje i gromovi, orkan, uragan! — obrati se 
Nikodim Fomič prijazno i prijateljski liji Petroviču. — Opet su te 
pogodili u srce, opet ti je prekipjelo. Čuo sam već sa stubišta. 

— Kako i ne bi! — odvrati lija Petrovič otmjeno i nemarno 
(štoviše, nije ni tako izgovorio nego ovako nekako: »Ka-ako i ne b! 
«), prilazeći sa spisima drugom stolu i slikovito vrckajući na svakom 
koraku ramenina, kud korak, tud i rame. — Evo, vidite, molit ću 
ljepo, gospodin književnik, odnosno student, to jest bivši, ne vraća 
dug, a mjenice porazdavao, i neće da se iseli iz stana, neprestance 
pristižu pritužbe na njega, a ovamo se našao uvrijeđen što sam 
zapalio cigaretu pred njim! Sam je onako zasvinjio, a eto, molim 
lijepo, izvolite ga sad pogledati u njegovu najprivlačnijem izdanju! 

— Siromaštvo nije sramota, pobro, ali sad to nije važno! Zna se, 
kao barut, ne može podnijeti uvredu. Vi ste se sigurno zbog nečega 
uvrijedili na njega pa se niste mogli svladati — proslijedi Nikodim 
Fomič prijazno se obraćajući Raskoljnikovu — ali nije trebalo, to vam 
je naj-ple-me-ni-ti-ji čovjek, kad vam kažem, ali pravi barut, pravi 
barut! Plane, bukne i izgori — i gotovo! Bilo pa prošlo! Na kraju 
ostane samo zlatno srce! Njega su i u pukovniji svi zvali: «poručnik 
Barut«... 

— A kakva je to samo p-p-pukovnija bila! — usklikne lija Petrovič, 
neobično zadovoljan što su ga tako lijepo poškakljali, ali se i dalje 
dureći. 

Raskoljnikovu odjednom dođe da im svima kaže nešto neobično 
ugodno. 

— Ama zaboga, kapetane — poče vrlo slobodno obraćajući se 
izravno Nikodimu Forniču — uživite se malo i u moj položaj... Ja sam 


čak spreman zamoliti za oproštenje ako sam koga bilo čime 
uvrijedio. Siromašan sam i bolestan student, pritisnut (baš je tako 
rekao: »pritisnut«) siromaštvom. Prekinuo sam studij jer se više ne 
mogu uzdržavati, ali ću dobiti novaca... Imam majku i sestru u... skoj 
guberniji... Poslat će mi pa ću... platiti. Moja je gazdarica dobra žena, 
ali se toliko ozlojedila što sam ostao bez instrukcija i što joj ne 
plaćam već četvrti mjesec da mi ni ručak više ne daje... | uopće mi 
nije jasno kakva je to mjenica. Sad od mene traži da joj platim na 
osnovi te zadužnice, a kako da joj platim, prosudite i sami!... 

—E,to se nas ne tiče... — pripomene opet perovođa. 

— Molim, molim, potpuno se slažem s vama, ali dopustite da 
vam objasnim — priklopi opet Raskoljnikov ne obraćajući se 
perovođi nego i dalje Nikodimu Forniču, ali se trudeći svim silama da 
se obraća u isti mah i liji Petroviču, iako se ovaj potonji uporno 
pretvarao da kopa po spisima i da uopće ne obraća pažnju na njega. 
— Dopustite da vam objasnim, stanujem kod nje već oko tri godine, 
sve otkako sam stigao iz provincije, a prije... prije... uostalom, zašto 
vam ne bih i to priznao, na samom početku bio sam obećao da ću se 
oženiti njezinom kćerkom, bilo je to usmeno obećanje, potpuno 
slobodno dano... Bila vam je to djevojka... uostalom, čak mi sc i 
sviđala... iako nisam uopće bio zaljubljen... jednom riječju, mladost, 
naime hoću reći, imao sam tada kod gazdarice otvoren kredit i živio 
sam pomalo onako... bio sam vrlo lakouman... 

— Nitko ne traži od vas takve intimnosti, milostivi gospodine, a 
nemamo ni vremena — osorno i slavodobitno odsiječe lija Petrovič, 
ali mu se Raskoljnikov usrdno unese u riječ, iako mu je odjednom 
postalo neobično teško govoriti. 

— Ali dopustite, dopustite mi da vam ukratko sve ispričam... što 
je bilo posrijedi i... da čujete i mene... iako je to zbilja suvišno, 
slažem se s vama... ali prije godinu dana ta je djevojka umrla od 
tifusa, a ja sam ostao stanovati kod njih i gazdarica mi je, kad se 
preselila u sadašnji stan, rekla... prijateljski mi je rekla... da ima 
potpuno povjerenje u mene i sve ostalo... ali, ne bih li joj ipak 
potpisao tu zadužnicu na sto petnaest rubalja, koliko je držala da joj 
u svemu dugujem. Molim lijepo, gospodo, rekla mi je od riječi do 
riječi da će me, čim joj to potpišem, opet kreditirati koliko god budem 
htio i da nikad, nikad, sa svoje strane — to su doslovno njezine riječi 


— neće iskoristiti taj spis dok joj sam sve ne platim... A eto, sad, kad 
sam ostao bez instrukcija i kad nemam što jesti, podnosi tužbu protiv 
mene... Pa šta da onda čovjek kaže? 

— Sve te sentimentalne potankosti, milostivi gospodine, nas se 
nimalo ne tiču — drsko odreže llja Petrovič — nego samo vi dajte 
ljepo izjavu i obavezu, a što ste vi tamo bili zaljubljeni i sve te 
tragične pojedinosti, to se nas ni najnamje ne tiče. 

— E, ti to baš... siječeš zbilja nemilosrdno... — promrmlja 
Nikodim Fomič, pa sjede za stol i poče nešto potpisivati. Nekako se 
postidio. 

— Dajte pišite — reče perovođa Raskoljnikovu. 

— Što da pišem? — upita ga Raskoljnikov nekako osobito 
osorno. 

— Ja ću vam diktirati. 

Raskoljnikovu se učini da se perovođa nakon njegove ispovijedi 
vlada prema njemu nekako nehajnije i prezirnije, ali — začudo — 
odjednom mu bude potpuno svejedno što o njemu bilo tko misli. Ta 
se promjena zbila nekako u jedan mah, u tren oka. Da je htio malko 
razmisliti, dakako da bi se začudio kako je mogao još prije jedne 
minute onako s njima razgovarati i, štoviše, naturati im svoje 
osjećaje. | odakle mu samo ti osjećaji? Sad, naprotiv, da se 
odjednom ta prostorija sva ispunila — ne policijskim službenicima 
već njegovim ponajboljim prijateljima, činilo mu se da ne bi našao ni 
za njih nijedne ljudske riječi, toliko mu je srce odjednom postalo 
prazno. Odjednom je jasno razabrao u svojoj duši mračno osjećanje 
bolne, beskrajne osamljenosti i otuđenja. Nisu mu tako nenadano 
preokrenuli srce ni onaj njegov nedostojni sentimentalni izljev pred 
ljom Petrovičem ni poručnikovo nedostojno slavljenje pobjede nad 
njim. Ama, što ga je sad briga za svoju osobnu podlost, za sve te 
puste ambicije, za te poručnike, Njemice, utjerivanje dugova, 
državne urede i tako dalje, i tako dalje! Sve da su ga u tom hipu 
osudili na lomaču, ne bi se bio maknuo, teško da bi čak pozorno 
saslušao osudu. U njemu se zbivalo nešto potpuno nepoznato, nešto 
novo, nenadano i nikad nedoživljeno. Ne bi se moglo reći da je 
shvaćao, samo je jasno osjećao, svom snagom osjećanja, da ne 
samo što ne bi više mogao pred tim ljudima u policijskoj stanici 
iznositi svoje sentimentalne osjećaje, nego da se više ne bi mogao 


ama baš ničim obratiti njima; pa sve da su mu tu rođena braća i 
sestre a ne policijski poručnici, ne bi se više imao zbog čega obratiti 
njima, baš da se nađe u ne znam kakvu položaju; nikad do rog časa 
nije osjetio ništa tako čudnovato i strašno. A što je bilo najgore, bio je 
to više osjećaj nego spoznaja, nego misao; neposredan osjećaj, 
bolniji od svih osjećaja koji su ga do tada bili obuzeli u životu. 

Perovođa mu poče kazivati u pero očitovanje uobičajeno u takvoj 
zgodi, to jest — ne mogu platiti, obvezujem se da ću platiti tada i 
tada (kad bilo), neću napustiti grad, neću prodavati svoju imovinu niti 
je kome darivati, i tako dalje. 

— Pa vi ne možete ni pisati, pero vam ispada iz ruke — 
napomene perovođa zagledajući se radoznalo u Raskoljnikova. — 
Jeste li bolesni? 

— Jesam... vrti mi se u glavi... ali diktirajte samo dalje! 

— To je sve; potpišite se. 

Perovođa uze spis i pozabavi se nečim drugim. 

Raskoljnikov mu vrati pero, ali umjesto da ustane i ode, nalakti se 
objema rukama na stol i stisne šakama glavu. Baš kao da mu tko 
zabija klin u tjeme. Iznenada mu čudna misao dođe na um: da 
odmah ustane, priđe Nikodimu Fomiču i ispripovjedi mu sve što je 
jučer učinio, sve do u tančine, pa da onda ode s njim u svoju sobu i 
pokaže mu one stvari u kutu, u onoj rupi. Taj je poriv bio toliko 
snažan da je već ustao s mjesta da tako i uradi. »Kako bi bilo da bar 
načas promislim?« sijevne mu u glavi. »Ama bolje da ništa ne 
mislim, nego da skinem brigu s vrata!« Međutim, iznenada stane kao 
ukopan — Nikodim Fomič govorio je gorljivo nešto liji Petroviču i do 
njega dopriješe ove riječi: 

— Ne može biti, obojicu će ih osloboditi. Prvo, ništa se ne 
poklapa; promislite malo, zašto bi njih dvojica zvali pazikuću da je to 
njihovo maslo? Da sami sebe prijave, valjda? Ili iz lukavstva? Ali, to 
bi bilo već suviše lukavo! | najposlije, studenta Pestrjakova su vidjeli 
na samom ulazu u kuću oba pazikuće i jedna građanka baš u 
trenutku kad je ulazio u kuću: išao je sa tri prijatelja i rastao se s 
njima pred samim ulazom i pitao pazikuće za stan još pred svojim 
prijateljima. Pa zar bi se takav čovjek raspitivao za babin stan kad bi 
došao u takvoj namjeri? A Koh je opet, prije nego što je navratio kod 


stare, sjedio pola sata dolje kod zlatara i točno u četvrt do osam 
otišao od njega gore k staroj. Pa sad promislite malo... 

— Ali, dopustite, otkud opet onakvo protuslovlje, kažu da su 
lupali i da su vrata bila zaključana, a poslije tri minute, kad su došli s 
pazikućom, bila su otvorena? 

— U tome je baš vic, ubojica je svakako bio u stanu i zatvorio se 
bio zasunom; svakako bi ga tamo bili ulovili da nije Koh napravio 
glupost i otišao također dolje po pazikuću. A onaj je lijepo iskoristio 
taj trenutak i uspio sići niza stube i šmugnuti nekako pored njih. Koh 
se križa i lijevom i desnom, veli: »Da sam tamo ostao, on bi izjurio i 
umlatio me sjekirom.« Rusku službu zahvalnicu kaže da će sad dati 
odslužiti, he-he!... 

— | ubojicu nitko nije vidio? 

— Ma gdje bi ga tamo vidjeli? Ona je kuća kao Noina arka — 
pripomene perovođa, koji je za svojim stolom slušao razgovor. 

— Sve je jasno, sve je jasno! — gorljivo ponovi Nikodim Fomič. 

— Nije, uopće nije jasno — ustvrdi lija Petrovič. 

Raskoljkov uze šešir i pođe prema vratima, ali ne dođe do 

vrata... 

Kad se osvijestio, opazio je da sjedi na stolcu, da ga zdesna 
pridržava jedan čovjek, da mu slijeva stoji neki drugi čovjek, sa 
žutom čašom punom žute vode, a da Nikodim Fomič stoji pred njim i 
netremice ga gleda. Ustane sa stolca. 

— Šta je to s vama, bolesni ste? — upita ga Nikodim Fomič 
prilično oštro. 

— Pa i dok se potpisivao, jedva je držao pero u ruci — 
pripomene perovođa sjedajući na svoje mjesto i prihvaćajući se opet 
spisa. 

— Jeste li već dugo bolesni? — dovikne lija Petrovič sa svog 
mjesta prebirući također po spisima. | on je, naravno, promatrao 
bolesnika dok je bio u nesvijesti, ali se odmaknuo od njega čim se 
bolesnik prenuo. 


— Od jučer... — procijedi Raskoljnikov. 
— A jeste li izlazili jučer iz kuće? 

— Jesam. 

— Bolestan? 


— Bolestan. 


— U koliko sati? 

— Sinoć negdje poslije sedam. 

— A kamo, ako smijem pitati? 

— Na ulicu. 

— Kratko i jasno. 

Raskoljnikov je odgovarao oštro, odsječno, blijed kao krpa, ne 
obarajući svojih crnih užagrenih očiju pred pogledom lije Petroviča. 

— Jedva se drži na nogama, a ti... — pripomene Nikodim Fomič. 

— Ne-ma ve-ze! — izgovori nekako neobično lija Petrovič. Ni- 
kodim Fomič htjede još nešto nadovezati, ali ušuti kad zirne na 
perovođu, koji ga je također vrlo uporno gledao. Svi najednom 
ušutješe. Bilo je nekako čudno. 

— Pa dobro, molim lijepo — zaključi lija Petrovič — možete ići. 

Raskoljnikov iziđe. Još je čuo kako se nakon njegova izlaska 
naglo zavrgao živahan razgovor, u kojem se najviše isticao upitni 
glas Nikodima Fomiča... Na ulici se posve pribrao. 

»Premetačina, premetačina, sad će odmah doći da izvrše preme- 
tačinu!« ponavljaše u sebi hitajući kući. »Razbojnici! Sumnjaju 
nešto!« Opet ga svega, od glave do pete, obuze strah, kao ono 
maloprije. 


»A što onda ako je već bila premetačina? Što ako ih baš 
zateknem u svojoj sobi?« 

Ali, evo i njegove sobe. Nigdje nikoga; nitko nije ni zavirio. Čak ni 
Nastasja nije ništa dirala. Ali, bože mili! Kako je mogao maloprije 
ostaviti sve one stvari u toj rupi? 

Jurne u kut, zavuče ruku pod tapetu i uze izvlačiti stvari i trpati ih 
u džepove. Bilo je svega osam komada: dvije kutijice s naušnicama 
ili tako nečim — nije ih dobro ni pogledao; zatim četiri omanje futrole 
od safijana. Jedan je lančić bio jednostavno umotan u novinski papir. 
| još je nešto bilo u novinskom papiru, valjda neko odlikovanje... 

Potrpao je sve to u džepove na ogrtaču i u desni džep na 
hlačama koji mu je ostao čitav, pazeći da bude što neupadljivije. 
Uzeo je i novčarku skupa sa stvarima. Zatim iziđe iz sobe i ostavi 
ovaj put vrata širom otvorena. 


Koračao je brzo i odlučno i, premda se osjećao sav kao 
isprebijan, bio je potpuno pri sebi. Bojao se potjere, bojao se da će 
netko već za pola sata, za četvrt sata, možda, izdati nalog da ga 
prate; trebalo je dakle pod svaku cijenu zamesti trag. Trebalo je to 
obaviti dok još ima koliko-toliko snage i dok može kako-tako 
prosuđivati... A kamo će? 

O tome je već bio odavno odlučio: »Baciti sve u kanal i zamesti 
trag pa da svemu bude kraj.« Tako je bio odlučio još noćas, u bunilu, 
u onim trenucima kad se, dobro se sjeća, nakanjivao da ustane i 
pođe: »Samo što prije, što prije, pa da sve bacim!« Ali pokazalo se 
da je vrlo teško to učiniti. 

Lunjao je po keju Katarinina kanala već oko pola sata, pa možda 
i dulje, i više puta bacio pogled na prilaze kanalu kad bi naišao na 
njih. Ali nije smio ni pomisliti da izvrši svoj naum — ili su uz same 
prilaze stajale splavi na kojima su pralje prale rublje, ili su čamci bili 
ondje privezani i na sve strane vrvio svijet, mogli su ga vidjeti, 
zapaziti — sumnjivo bi bilo kad bi čovjek navlaš sišao, stao i počeo 
bacati nešto u vodu. Pa još ako futrole ne potonu nego zaplutaju? Pa 
i zaplutale bi. Svak bi ih opazio. lonako ga već svi pozorno gledaju 
kad ga sretnu, promatraju ga kao da im je on jedina briga na svijetu. 
»Što me tako gledaju, ili mi se to možda samo čini?« pomisli. 

Napokon mu je palo na um da bi bilo najbolje otići nekamo na 
Nevu. Ondje ima i manje ljudi, i nije tako napadno, i svakako je 
zgodnije, a što je najvažnije — podalje je odavde. | najednom se 
začudi — kako je mogao cijelo pola sata lunjati brižno i uzrujano po 
ovim opasnim mjestima a da se nije toga prije sjetio! I samo je zato 
protratio uludo cijelo pola sata što je tako već bio nakanio u snu, u 
bunilu! Bivao je nekako neobično rastresen i zaboravljiv, i to je znao. 
Svakako se treba požuriti! 

Pođe na Nevu V...skim prospektom, ali mu uz put pade na pamet 
druga misao: »A zašto na Nevu? Zašto u vodu? Ne hi li bilo bolje 
otići nekamo vrlo daleko, pa makar opet i na Otoke, i ondje negdje, 
na nekom pustom mjestu, u šumi, pod grmom — zakopati sve to i 
obilježiti, recimo, drvo?« Premda je slutio da nije kadar u tom hipu 
sve jasno i dobro promisliti, ta mu se misao ipak učini potpuno 
ispravnom. 


Ali nije mu bilo suđeno ni da stigne do Otoka jer se nešto opet 
zbilo — kad je izlazio s V...skog prospekta na trg, iznenada spazi 
slijeva ulaz u dvorište između zidova bez vrata i prozora. S desne 
strane, odmah kako se uđe u dvorište, daleko se protezao 
neokrečen zid susjedne trokatnice. S lijeve strane, usporedo s tim 
zidom i isto tako odmah od ulaza, pružala se drvena ograda na 
dvadesetak koraka unutra u dvorište, a zatim je zavijala nalijevo. 
Bijaše to pusto, zagrađeno mjesto gdje je ležala nekakva građa. 
Dalje, u dnu dvorišta, virio je iza plota ugao niske, čađave zidane 
suše, očito dio nekakve radionice. Tu je zacijelo bila kolarska ili 
bravarska radionica ili tako nešto; posvuda, gotovo od samog ulaza 
u dvorište, crnjelo se sve od ugljene prašine. »Eto, tu bi negdje 
trebalo sve baciti i otići!« pade mu odjednom na pamet. Pošto nije 
opazio nikog u dvorištu, uđe unutra i odmah pokraj ulaza spazi korito 
pričvršćeno uz ogradu (kao što se često postavlja u takvim kućama 
gdje ima mnogo radnika, obrtnika, kočijaša i tako dalje), a iznad 
korita, na samoj ogradi, netko je kredom napisao duhovitost 
uobičajenu na takvim mjestima: »Ovđe je zabranjeno stati s kolima«. 
Dobro je već i zato što nije nimalo sumnjivo što je svratio ovamo i 
stao. »Samo da tu negdje sve pobacam na hrpu i odem! « 

Osvrne se još jednom i već zavuče ruku u džep kadli odjednom, 
uza sam vanjski zid, između vrata i korita, među kojima je bilo svega 
tri četvrti metra razmaka, spazi velik neotesan kamen, težak valjda 
dvadesetak kila, navaljen na sam kameni ulični zid. Iza toga zida bila 
je ulica, pločnik, čuo je kako švrljaju amo-tamo prolaznici kojih tu 
vazda podosta ima; ali iza vrata ga nitko nije mogao vidjeti, osim kad 
bi baš skrenuo s ulice ovamo, što se doduše moglo vrlo lako 
dogoditi, te je stoga valjalo požuriti. 

Nagne se nad kamen, uhvati ga za vrh snažno, objema rukama, 
upre sve sile i prevrne ga. Ispod kamena je nastala omanja udubina 
— odmah poče bacati u nju sve što je imao u džepovima. Novčarka 
je došla na sam vrh, pa ipak je u udubini ostalo još mjesta. Zatim 
ponovo zgrabi kamen i namjesti ga jednim zamahom onako kako je 
prije stajao, samo što se sad kamen možda činio malčice višim. Ali je 
nagrnuo malo zemlje oko njega i utabao je sa strane. Ništa se nije 
moglo zapaziti. 


Tad iziđe iz dvorišta i zaputi se prema trgu. Opet ga načas obuze, 
kao i maloprije na policiji, snažna, gotovo nepodnošljiva radost. 
»Zameo sam trag! Kome, kome bi moglo pasti na pamet da što traži 
pod tim kamenom? Taj kamen ondje leži možda još odonda kad se 
kuća gradila i isto će toliko još ležati. Pa sve kad bi i našli — tko bi 
posumnjao na mene? Mukama je došao kraj! Nema više nikakvih 
dokaza!« | nasmije se. Jest, poslije se sjećao da se nasmijao 
nervoznim, sitnim, nečujnim, dugim smijehom, svejednako se 
smijao, za sve vrijeme dok je prelazio preko trga. Ali, kad je stupio 
na K...Čki bulevar, gdje je prekjučer bio sreo onu djevojku, odjednom 
ga prođe volja da se smije. Druge mu misli navriješe u glavu. 
Odjednom mu se čak učini da mu se gadi da prođe pored one klupe 
na kojoj je onda, nakon djevojčina odlaska, sjedio i razmišljao, i da bi 
mu bilo strašno teško pri duši kad bi opet susreo onog brkonju kome 
je onda dao dvadeset kopjejaka: »Vrag ga odnio!« 

Hodao je gledajući oko sebe rastreseno i srdito. Sve su mu se 
misli sad vrtjele oko nekakve glavne točke — i sam je slutio da zaista 
postoji takva neka glavna točka te da je sad, upravo sad ostao 
nasamu, oči u oči s tom glavnom točkom — i da se to, štoviše, zbilo 
prvi put u ova dva mjeseca. 

»Ma nek ide sve do vraga!« pomisli iznenada, obuzet 
neobuzdanim gnjevom. »E pa, ako je počelo, nek je počelo, k vragu i 
taj novi život! Bože, kako je sve to glupo!... A koliko sam se danas 
nalagao i nepodopština počinio! Kako sam se maloprije ružno 
dodvoravao i ulizivao onom kukavnom liji Petroviču! Ma, uostalom, i 
to je besmislica! Pljujem ja na sve njih, pa i na to što sam im se 
dodvoravao i ulizivao! Nije to ono pravo! Nije to ono pravo!...« 

Najednom stane; novo, potpuno neočekivano i posve 
jednostavno pitanje snebi ga i grdno zaprepasti: 

»Ako si sve to počinio svjesno, a ne budalasto, ako si doista imao 
određen i čvrst cilj, kako to da sve dosad nisi ni zavirio u novčarku 
pa ne znaš ni čega si se domogao, radi čega si podnio sve te muke i 
svjesno se dao na to nedostojno, gadno, gnusno zlodjelo? Maloprije 
si je još htio baciti u vodu, tu novčarku, sa svim onim stvarima koje 
isto tako još nisi pogledao... Pa kako sad to?« 

Jest, tako je; sve je to istina. Uostalom, već je to i prije znao i nije 
to za njega bilo nikakvo novo pitanje; i kad je ono noćas odlučio da 


sve baci u vodu, odlučio je to bez ikakva kolebanja i premišljanja, 
kao da tako i treba da bude, kao da drugačije i ne može biti... Jest, 
sve je to znao i sve pamtio; pa gotovo da je to već jučer odlučio, u 
onom istom času dok je čučao nad onom škrinjom i vadio iz nje 
kutijice... Jest, tako je!...« 

»Sve je to zato što sam teško bolestan,« zaključi napokon 
snuždeno. »Sam sam sebe izmučio i iskinjio pa ni sam više ne znam 
što radim... I jučer, i prekjučer, i sve ovo vrijeme mučio sam sama 
sebe... Ali ozdravit ću i... neću više mučiti sam sebe... A što onda 
ako uopće ne ozdravim? Bože! Kako mi je sve to dozlogrdilo!...« 
Išao je dalje ne zastajkujući. Strašno je želio da se kako bilo 
rastrese, ali nije znao što da učini i čega da se prihvati. Nekakav nov, 
neodoljiv osjećaj obuzimao ga je gotovo svakim trenutkom sve više i 
više — bijaše to nekakvo beskrajno, gotovo fizičko gađenje od svega 
na što je nailazio i što ga je okružavalo, nekako tvrdokorno, pakosno, 
kivno gađenje. Gadili su mu se svi prolaznici — gadila su mu se 
njihova lica, hod, kretnje. Najradije bi bio pljunuo na nekog od njih i 
činilo mu se da bi ugrizao svakog tko bi mu i riječ dobacio... 

Naglo stane kad iziđe na kraj Male Neve, na Vasiljevskom otoku, 
pokraj mosta. »Eto, tu on stanuje, u toj kući,« pomisli. »Sta je ovo, 
pa uopće nisam pošao k Razumihinu! Opet se dogodilo isto kao i 
onda... Pa ipak, da mi je znati: jesam li baš pošao ovamo ili sam 
slučajno naišao ovuda? Svejedno; rekao sam... prekjučer... da ću 
svratiti do njega sutradan nakon onoga, pa ću i svratiti! Baš kao da 
više ne smijem do njega...« 

Popne se do Razumihina na četvrti kat. 

Razumihin je bio kod kuće, u svojoj komorici, baš je nešto radio, 
pisao, pa mu je sam otvorio vrata. Četiri mjeseca se nisu bili vidjeli. 
Razumihin je sjedio kod kuće u dronjavu kućnu kaputu, u papučama 
nazuvenim na bosu nogu, raščupan, neobrijan i neumiven. Na licu 
Mu se pojavi zabezeknut izraz. 

— Što ti je? — poviče mjereći pogledom od glave do pete druga 
koji je ušao, pa pošuti i tućne. — Zar si dotle dotjerao? Pa ti si, brate, 
i mene. nadmašio u gizdavosti! — nadometne gledajući 
Raskoljnikovljeve dronjke. — De sjedi, sigurno si se umorio! — a kad 
se Raskoljnikov svali na turski divan presvučen voštanim platnom, 


koji je bio još gori od njegova, Razumihin odjednom pojmi da mu je 
gost bolestan. — Pa ti si ozbiljno bolestan, znaš li ti to? 

Opipa mu bilo, ali Raskoljnikov istrgne ruku. 

— Ne treba — reče. — Došao sam... evo šta je, ostao sam bez 
instrukcija... baš sam te htio... uostalom, ne trebaju mi uopće 
instrukcije... 

— Ama, znaš šta? Pa ti buncaš! — pripomene Razumihin, koji ga 
je netremice motrio. 

— Ne, ne buncam... 

Raskoljnikov ustane s divana. Dok se bio penjao do Razumihina, 
nije ni pomislio da će se naći s njim licem u lice. A sad je u jednom 
hipu uvidio, spoznao da je u ovom trenutku ponajmanje raspoložen 
da se nađe licem u lice bilo s kim na cijelom svijetu. Sva žuč uzavre 
u njemu. Umalo što se nije bio zagrcnuo od srdžbe na sama sebe 
čim je prekoračio Razumihinov prag. 

— Do viđenja! — reče iznenada i pođe prema vratima. 

— Ma čekaj malo, čekaj, čudni svate! 

— Ne treba!... — ponovi Raskoljnikov izvlačeći opet ruku. 

— Pa kog si vraga onda uopće dolazio! Jesi li pošašavio, što ti 
je? Pa ovo je... uvreda tako reći. Neću te samo tako pustiti. 

— Ma slušaj, došao sam KK tebi zato što nikog drugog ne 
poznajem tko bi mi pomogao... da počnem... jer si ti od svih njih bolji, 
naime pametniji, pa možeš prosuditi... Ali sad vidim da mi ništa ne 
sam... A sad dosta! Ostavite me svi na miru! 

— Ma čekaj malčice, vjetropiru! Potpuno si poludio! Što se mene 
tiče, radi što te je volja. Nego, vidiš, instrukcija nemam ni ja, ali mi se 
fućka jer na kramarskoj tržnici ima neki knjižar Heruvij-jiov, koji je i 
sam u neku ruku instrukcija. Ne bih ga mijenjao ni za pet instrukcija 
u trgovačkim kućama. On ti priređuje neka mala izdanja, objavljuje 
prirodno-znanstvene knjižice, a da znaš kako se prodaju! Već sami 
naslovi zlata vrijede! Eto, ti si uvijek tvrdio da sam ja glup, ali, 
bogami, brate, ima i glupljih od mene! Sad se već i u avangardu trpa, 
a nema pojma ni o čemu, ali ga ja, naravno, još i bodrim. Eto, tu je 
nešto više od dva arka njemačkog teksta, po mom mišljenju 
najglupljeg šarlatanstva što ga može biti, ukratko, raspravlja se o 
tome je li žena čovjek ili nije čovjek. | dabome, svečano se dokazuje 


da je čovjek. Heruvimov to priprema u vezi sa ženskim pitanjem, a ja 
mu prevodim. Rastegnut će ti on ta dva i pol arka na jedno šest- 
sedam araka, smislit ćemo nekakav bombastičan naslov od pola 
stranice i prodavati po pola rublje. Prodat će se. Za prijevod mi plaća 
šest rubalja po arku, pa ću dakle za ovo dobiti svega petnaest 
rubalja, od čega sam šest rubalja već uzeo kao predujam. Kad to 
završimo, počet ćemo prevoditi nešto o kitovima, a zatim smo u 

da je Rousseau tobože nešto kao naš Radiščevnai, Ja mu, naravno, 
ne protuslovim, neka ga voda nosi! E pa, hoćeš li da prevedeš drugi 
arak Je li žena čovjek? Ako hoćeš, uzmi sad odmah tekst, uzmi 
pero, papir — sve je to besplatno — i uzmi tri rublja. Budući da sam 
ja podigao predujam za cijeli prijevod, za obadva arka, na tebe sad 
otpadaju točno tri rublja. Kad završiš taj arak, dobit ćeš još tri rublja. | 
onda još nešto, molim te, nemoj to smatrati za neku moju uslugu. 
Dapače, čim si došao, pomislio sam kako ćeš mi biti od koristi. Prvo, 
ja sam ti u pravopisu slab, a drugo, u njemačkom sam ovda-onda 
jednostavno schwach tako da uglavnom sve sam izmišljam, a jedina 
mi je utjeha da tako ispada još bolje. Doduše, tko bi ga znao, možda 
i nije bolje, nego gore... Hoćeš li ili nećeš? 

Raskoljnikov uze šutke listiće njemačkog teksta, pa uze tri rublja i 
iziđe bez riječi. Razumihin je u čudu gledao za njim. Ali, kad je došao 
već do prve ulice, Raskoljnikov se naglo okrene i ponovo popne do 
Razumihina, stavkna stol i njemački tekst i tri rublja te pođe van a da 
i opet ne izusti ni riječi. 

— Ama jesi li ti pri sebi, što ti je? — zaurla Razumihin pošto se 


napokon ražestio. — Kakvu to komediju izvodiš? Već si i mene 
izludio... Sto si onda uopće dolazio, vraže jedan? 
— Ne treba mi... prijevoda... — progunđa Raskoljnikov silazeći 


već niza stube. 
— Pa koji ti vrag onda treba? — poviče odozgo Razumihin. 
Raskoljnikov je šutke i dalje silazio. 
— Hej, ti! Gdje stanuješ? 
Nema odgovora. 
— Ama, idi do vr-r-raga!... 


Raskoljnikov je već izlazio na ulicu. Na Nikolajevskom mostu 
morao se još jednom prenuti zbog jedne nemile zgode. Neki kočijaš 
ga je snažno ošinuo bičem po leđima zato što mu je malne bio 
podletio pod konje, iako mu je kočijaš tri-četiri puta bio doviknuo 
neka se pazi. Udarac bičem toliko ga je rasrdio da je odskočio do 
ograde mosta (tko bi ga znao zašto je hodao po samoj sredini kuda 
idu kola, a ne pješaci) i ljutito zaškrgutao i zaškripao zubima. Oko 
njega se, naravno, razlegao smijeh. 

— Pravo mu budi! 

— Probisvijet neki! 

— Jasno, pravi se pijan i namjerno srlja pod kotače, a ti poslije 
odgovaraj za njega. 

— Tako i rade, gospodine dragi, tako i rade... 

Ali u tom trenu, dok je stajao uz ogradu i, češući se po leđima, 
svejednako tupo i srdito gledao za kočijom kako odlazi, iznenada 
osjeti kako mu netko tutka novce u ruke. Pogleda — postarija 
trgovkinja, ubrađena rupcem, u cipelama od jareće kože, a uz nju 
djevojka, u šeširiću, sa zelenim suncobranom, zacijelo kćerka. — 
Uzmi, sinko, Krista radi! — On uze a one odoše dalje. Novčić od 
dvadeset kopjejaka. Po njegovu odijelu i vanjštini mogle su lako 
pomisliti da je prosjak, pravi sakupljač milodara na ulici, a što je 
dobio čak dvadeset kopjejaka, imao je valjda zahvaliti udarcu bičem 
— zacijelo im se bio smilio. 

Stisne novčić u ruci, prođe desetak koraka i okrene se licem 
Nevi, prema carskom dvoru. Na nebu nije bilo ni oblačka, a voda 
bijaše gotovo plava, što na Nevi malokad biva. Kupola saborne 
crkve, koja se ni s jednog mjesta ne ocrtava ljepše nego kad se 
gleda odatle, s mosta, na dvadesetak koraka od kapelice, sva je 
blistala i u čistom zraku mogao se jasno razabrati svaki, i najmanji 
ukras. Bol od udarca je minuo i Raskoljnikov je već zaboravio 
udarac; sad ga je posve zaokupila jedna nemirna i ne baš potpuno 
jasna misao. Stajao je i gledao u daljinu dugo i pozorno; to je mjesto 
osobito dobro poznavao. Dok je nekad išao na fakultet, obično bi 
zastao, ponajčešće kad bi se vraćao kući — to mu se možda 
dogodilo i stotinjak puta — upravo na tom istom mjestu, pa bi se 
zagledao u tu doista veličanstvenu panoramu i svaki put bi se malne 
začudio jednom nejasnom i nerazjašnjivom dojmu. Neka zagonetna 


studen izbijala je svagda iz te veličanstvene panorame; ta mu je 
raskošna slika bila ispunjena nekakvim nijemim i gluhim duhom... 
Svaki put bi se čudio tom svom nujnom i zagonetnom dojmu i, ne 
vjerujući sam sebi, odlagao odgonetku za budućnost. Sad se 
odjednom živo sjeti tih svojih nekadašnjih pitanja i sumnji i učini mu 
se da ih se nije slučajno sjetio. Već mu se to učini fantastičnim i 
čudnovatim što je stao na onom istom mjestu kao i nekad, kao da je 
doista uvrtio sebi u glavu da može misliti o onom istom kao i nekad, 
da ga mogu zanimati one iste nekadašnje teme i slike koje su ga 
zanimale... još ne tako davno. To mu je štoviše, bilo gotovo 
smiješno, ali u isti mah nešto ga bolno steglo u prsima. Sve to 
nekadašnje, prošlo učini mu se sad da je negdje duboko, dolje, jedva 
da ga vidi pod nogama, i one nekadašnje misli, i nekadašnji zadaci, i 
nekadašnje teme, i nekadašnji dojmovi, i cijela ta panorama, i on 
sam, i sve, sve... Kao da leti nekamo uvis a sve se gubi pred 
njegovim očima... Učinivši jednu nesvjesnu kretnju rukom, odjednom 
oćuti u stisnutoj šaci novčić od dvadeset kopjejaka. Otvori šaku, 
zagleda se u novčić, zamahne i baci ga u vodu; zatim se okrene i 
pođe kući. Baš kao da je u tom času škarama odrezao sam sebe od 
svih i svega. 

Vratio se kući tek podvečer, izbivao je dakle oko šest sati. Kuda i 
kako se vraćao, nije se uopće sjećao. Svuče se i, sav uzdrhtao, kao 
premoren konj, legne na svoj ležaj, navuče na sebe kabanicu i u tili 
čas zadrijema... 

Probudi se već kasno u sumrak od užasne vike. Bože, kakva je 
to bila vika! Takvih neprirodnih glasova, takva zapomaganja, vapaja, 
škrguta, udaraca i kletvi nije još bio nikad čuo. Ni zamisliti nije 
mogao takva divljaštva, takve bjesomučnosti. Prestravljeno se 
pridigne i sjedne na postelju, neprestano premirući i strepeći. A 
tučnjava, kuknjava i kletve bivahu sve glasniji i glasniji. Kad gle, na 
svoje veliko čudo, odjednom razabra gazdaričin glas. Jaukala je, 
cičala i jadikovala brzorečicom, naglo, gutajući riječi tako da nije 
mogao ništa razumjeti, molila je nešto — dakako, da je prestanu tući 
jer ju je netko nemilice tukao na stubištu. Glas onoga što ju je tukao 
bijaše toliko užasan od srdžbe i bijesa da je još samo siktao, ali je i 
on nešto govorio, isto onako brzo, nerazgovijetno, žureći se i 
grcajući. Odjednom Raskoljnikov zatreperi kao list na vjetru — 


prepoznao je taj glas; bijaše to glas lije Petroviča. lija Petrovič je 
ovdje i tuče gazdaricu! Tuče je nogama, treska joj glavom o stube — 
to je jasno, to se može razabrati po odjecima, po jaucima, po 
udarcima! Sto je ovo, da se nije svijet prevrnuo naglavce? Čuje kako 
se na svim katovima, po cijelom stubištu, okuplja svijet, čuje glasove, 
uzvike, penju se, tutnje, lupaju vratima, jate se. »Ma zašto, zašto... i 
kako je sve to moguće?« ponavlja i ozbiljno pomisli da je posve 
šenuo. Ali nije, isuviše dobro sve čuje... Ali, kad je tako, onda će sad 
i k njemu doći, »jer... sigurno je sve to zbog onog... jučer... Bože 
sveti!« Htjede se već zakračunati, ali ne može podići ruku... a i nema 
smisla! Strah mu sledi dušu, smoždi ga, skameni ga... Ali evo, 
napokon, cijela ta halabuka što je trajala dobrih deset minuta pomalo 
se stišava. Gazdarica stenje i uzdiše, Ilija Petrovič svejednako joj 
prijeti i psuje... Ali evo, napokon je i on, čini se, umuknuo; više ga ne 
čuje. »Zar je zbilja otišao? Bože sveti!l« Jest, evo odlazi i gazdarica, 
svejednako stenjući i plačući... evo, i njena se vrata zalupiše... Evo, 
svijet se razilazi sa stubišta po stanovima — uzvikuju, prepiru se, 
dozivaju, govor im čas naraste do vike, čas se spusti do šapta. Mora 
da ih ima mnogo; gotovo se cijela kuća bila sjatila. »Ali, bože moj, 
zar je sve to moguće? I zašto, zašto li je dolazio ovamo?« 

Raskoljnikov klone sav iznemogao na ležaj, ali više nije mogao ni 
oka sklopiti; ležao je oko pola sata u takvim mukama, u takvoj 
nesnosnoj, beskrajnoj stravi kakve još nikad nije bio osjetio. Uto 
jarka neka svjetlost obasja sobu — uđe Nastasja sa svijećom i s 
tanjurom juhe. Pozorno ga pogleda, a kad vidje da ne spava, metne 
svijeću na stol i poče po stolu razmještati sve ono što je donijela: 
kruh, sol, tanjur i žlicu. 

— Nisi valjda od jučer ništa jevo. Cijeli si dan samo landro a 
čamolica te lomi. 

— Nastasja... zašto su gazdaricu tukli? 

Ona se zapilji u njega. 

— Ko je tuko gazdaricu? 

— Maloprije... prije pola sata, lija Petrovič, zamjenik inspektora, 
na stubištu... Zašto ju je onako istukao? I... zašto je dolazio? 

Nastasja se šutke namršti i zagleda u njega. Dugo ga je tako 
gledala. Njemu je bilo vrlo neugodno, čak i jezivo što ga tako motri. 


— Nastasja, što šutiš? — progovori naposljetku bojažljivim i 
slabim glasom. 

— To je tebi od krvi — odgovori ona napokon tiho, kao da govori 
sama sa sobom. 

— Od krvi!... Kakve krvi?... — promrmlja on i problijedi odmičući 
se prema zidu. Nastasja ga je i dalje šutke motrila. 

— Niko nije tuko gazdaricu — opet će ona strogo i odlučno. 

Gledao ju je jedva dišući. 

— Čuo sam na svoje uši... nisam spavao... sjedio sam — 
propenta još bojažljivije. — Dugo sam slušao... Dolazio je i zamjenik 
inspektora... Svi su se bili sjatili na stubište, iz svih stanova... 

— Niko nije dolazio. A to krv u tebi hukti. Tako to biva kad nema 
kud pa se počne grušati ko jetra, onda se čovjeku svašta privida... 
Oš li jest il neš? 

Ne odgovori joj. Nastasja jednako stoji onako do njega, netremice 
ga gleda i nikako da ode. 

— Žedan sam... Nastasjuška. 

Ona siđe i vrati se za dvije-tri minute s vodom u bijelom glinenom 
vrču; ali se poslije nije više sjećao što je bilo dalje. Samo se sjećao 
da je otpio gutljaj hladne vode i prolio vodu iz vrča po prsima. Zatim 
se obeznanio. 


Ipak nije za sve vrijeme bolesti bio bez svijesti — bijaše to neko 
grozničavo stanje, sad je buncao, sad bio napola pri sebi. Mnogo se 
čega poslije prisjetio. Čas mu se činilo da se oko njega okuplja 
mnogo svijeta i da ga žele nekamo odnijeti, da se prepiru i gložu oko 
njega. Čas bi opet ostao sam u sobi, svi su otišli i boje ga se i samo 
kadikad malko odškrinu vrata da ga pogledaju, pa mu prijete, 
dogovaraju se o nečemu, smiju se i zadirkuju ga. Sjećao se da je 
Nastasja bila često uza nj; razabirao je još jednog čovjeka koga kao 
da je dobro poznavao, ali nikako nije mogao da se sjeti tko je 
zapravo, pa se jedio, čak i plakao zbog toga. Koji put bi mu se učinilo 
da već mjesec dana leži, a drugi put da je to još onaj isti dan. 
Međutim ono — ono je bio posve smetnuo s uma; ali bi se zato svaki 
čas sjetio da je smetnuo s uma nešto što nije smio — mučio se, 


upinjao, prisjećajući se, stenjao, zapadao u bijes ili ga je obuzimao 
strašan, nepodnošljiv strah. Tada bi se otimao s mjesta, htio bježati, 
ali bi ga svagda netko kanda silom zadržao, te bi opet malaksao i 
obeznanio se. Napokon se potpuno osvijestio. 

Zbilo se to prije podne, u deset sati. U to doba dana, kad bi bilo 
vedro, sunce bi svagda kao dugačka pruga prelazilo preko desnog 
zida i obasjavalo kut uz vrata. Do postelje mu je stajala Nastasja i još 
jedan čovjek koji mu je bio potpuno nepoznat a koji ga je vrlo 
radoznalo motrio. Bijaše to mlad momak u kaftanu, s bradicom, po 
vanjštini bi se reklo da je poslužitelj. Na poluotvorena vrata 
provirivala je gazdarica. Raskoljnikov se pripodigne. 

— Tko je to, Nastasja? — zapita pokazajući na momka. 

— Gle ga, povratio se! — reče ona. 

— Povratili se — javi se poslužitelj. 

Kad je vidjela da se osvijestio, gazdarica koja je izvirivala na 
vrata brže-bolje ih pritvori i izgubi se. | inače je bila snebivljiva i teško 
je podnosila razgovore i objašnjavanja; bilo joj je četrdesetak godina 
a bijaše gojazna i tusta, crnih obrva i crnih očiju, dobroćudna od 
debljine i lijenosti, inače čak vrlo ljupka. Stidljiva je bila preko svake 
mjere. 

— Tko ste... vi? — pitaše Raskoljnikov dalje obraćajući se 
samom poslužitelju. 

Ali uto se opet širom otvore vrata i uđe Razumihin, malo pognut 
jer je bio visok. 

— Prava brodska kabina — poviče ulazeći. — Svaki put se čelom 
udarim; i to se zove stan! A ti, brajko, došao k sebi? Upravo sam sad 
čuo od Pašenjke. 

— Ovog časa se povratio — reče Nastasja. 

— Ovog časa se povratili — potkrijepi opet poslužitelj smješkajući 
se. 

— Atko ste vi, molim lijepo? — zapita Razumihin obraćajući se 
iznenada njemu. — Ja sam eto, znate, Vrazumihin; nisam 
Razumihin, kao što me svi zovu, nego Vrazumihin, student, plemićki 
sin, a ovo je moj pajdaš. A sad mi recite tko ste vi? 

— Pa ja sam u našem uredu poslužitelj, kod trgovca Šelopajeva, 
molim lijepo, a došo sam po poslu. 


— Izvolite sjesti na ovaj stolac! — Razumihin pak sjede na drugi 
stolac, s druge strane stola. — Dobro si, brajko, učinio što si došao k 
sebi — produži on obraćajući se Raskoljnikovu. — Već četvrti dan 
jedva da što jedeš i piješ. Vjeruj mi da smo ti žličicom čaj davali. Dva 
puta sam ti dovodio Zosimova. Sjećaš li se Zosimova? Temeljito te 
pregledao i odmah rekao da to nije ništa — neki ti vrag u glavu 
udario, što li. Nekakva živčana glupost, slaba ishrana, veli, premalo 
su ti piva i hrena davali, zato si i obolio, ali nije to ništa, proći će i sve 
će biti opet u redu. Lafčina je taj Zosimov! Liječi ljude naveliko. E pa, 
ne bi vas htio zadržavati — obrati se opet poslužitelju — hoćete li 
nam objasniti što želite? Znaš, Rodja, iz tog njihovog ureda dolazili 
su već jedanput, samo što prošli put nije bio ovaj nego jedan drugi, s 
kojim sam ja lijepo porazgovarao. Tko je to prije vas bio već ovdje? 

— Pa valjda je to bilo prekjučer, jest, molim lijepo. Bio je to 
Aleksej Semjonovič koji isto kod nas u uredu radi. 

— I kao da je malo bistriji od vas, što mislite? 

— Jest, molim lijepo; on je zbilja malo ozbiljniji čovjek. 

— Lijepo od vas; e pa, nastavite! 

— Pa eto, preko; Afanasija Ivanoviča Vahrušina, o kome ste, 
vjerujem, više puta imali priliku čuti, a na molbu vaše gospođe 
mame, stigla vam je preko naše blagajne novčana doznaka-poče 
poslužitelj obraćajući se izravno Raskoljnikovu. — U slučaju da ste 
već došli k sebi, da vam isplatimo trideset pet rubalja, jer su Semjon 
Semjonovič dobili o tome obavijest od Afanasija Ivanoviča, a na 
molbu vaše gospođe mame. Znate li što o tome, molim lijepo? 

— Da... sjećam se... Vahrušin... — zamišljeno će Raskoljnikov. 

— Čujete li, poznaje trgovca Vahrušina! — vikne Razumihin. — 
Pa kako da onda nije pri sebi? Uostalom, sad vidim da ste i vi bistar 
čovjek. E pa, molim lijepo! Pravo je zadovoljstvo slušati kad netko 
pametno govori. 

— To su baš oni, molim lijepo, Vahrušin, Afanasij Ivanovič, a na 
molbu vaše gospođe mame, koja vam je već jednom na taj isti način 
preko njih uputila doznaku, pa ni ovaj put nisu odbili i ovih su dana 
sa svoje strane izvijestili Semjona Semjonoviča da vam isplate 
trideset pet rubalja, molim lijepo, u nadi na bolje dane. 

— Eto »u nadi na bolje dane«, to vam je najbolje ispalo, a nije 
loše ni ono o »vašoj gospođi mami«. E pa, sad, šta vi mislite: je li 


potpuno pri sebi ili nije, a? 

— Pameni je svejedno. Samo bi trebalo potpisati, molim lijepo. 

— Načrčkat će! Sto, imate li potpisnu knjigu, što li? 

— Evo knjige, molim lijepo. 

— Dajte ovamo. E pa, Rodja, pridigni se! Ja ću te pridržati; 
nadrljaj mu Raskoljnikova, uzmi pero, da i nas, brajko, sunce ogrije! 

— Ne treba — reče Raskoljnikov otklanjajući pero. 

— Šta to ne treba? 

— Neću ništa da potpisujem. 

— Ma kako će, do vraga, bez potpisa? 

— Netreba mi... novaca... 

— A, novaca ti ne treba! E, sad, brajko, lažeš, to ti ja kažem! 
Budite bez brige, molim vas, to on samo onako... opet fantazira. To 
ga, uostalom, spopada i u normalnom stanju... vi ste razborit čovjek 
pa ćemo ga lijepo rukovoditi, naime lijepo ćemo mu voditi ruku pa će 
potpisati. Hvatajte ga... 

— Pa mogu ja i drugi put doći. 

— Nemojte, nemojte, što da se trudite! Vi ste razborit čovjek... 
Hajde, Rodja, nemoj zadržavati gosta... vidiš da čeka — i ozbiljno se 
pripremi da vodi Raskoljnikovu ruku. 

— Ostavi me, sam ću... — reče Raskoljnikov, uze pero i potpiše 
se u knjigu. 

Poslužitelj izbroji novce i ode. 

— Bravo! A sad, brajko, hoćeš li što pojesti? 

— Hoću — odgovori Raskoljnikov. 

— Imate li juhe? 

— Ima od jučer — odgovori Nastasja, koja je cijelo vrijeme stajala 
uz njih. 

— S krumpirom i rižinom kašicom? 

— S krumpirom i kašicom. 

— Napamet znam. Donesi tu juhu, a daj i čaja. 

— Evo odma. 

Raskoljnikov je sve to gledao u veliku čudu i tupu, nerazumnu 
strahu. Nakanio je šutjeti i čekati da vidi što če biti dalje. »Čini mi se 
da nisam u bunilu,« mislio je. »Rekao bih da je ovo java...« 

Nakon dvije minute vrati se Nastasja s juhom i javi da će domalo 
donijeti i čaj. Uz juhu je donijela dvije žlice, dva tanjura i sav 


potreban pribor: soljenku, paprenku, gorušicu za govedinu i ostalo, 
što već odavno nije učinila. Stolnjak je na stolu bio čist. 

— Ne bi bilo zgorega, Nastasjuška, kad bi Praskovja Pavlovna 
poslala po jedno dvije boce pivca. Malo bismo gucnuli. 

— Pazi ti lisca! — promrsi Nastasja i ode da izvrši nalog. 
Raskoljnikov je i dalje sve motrio unezvjereno i napregnuto. Dotle je 
Razumihin bio sjeo do njega na ležaj, pa mu nespretno, kao 
medvjed, obuhvatio ljevicom glavu, iako se Raskoljnikov mogao i 
sam pridići, a desnicom mu prinio ustima žlicu juhe, pošto je prije 
toga bio više puta puhnuo u nju da se ne opeče. Međutim, juha jedva 
da je bila topla. Raskoljnikov halapljivo proguta jednu žlicu juhe, pa 
drugu i treću. Ali, pošto mu je tako dao nekoliko žlica, 

Razumihin ga najednom prestane hraniti i reče da se o daljnjoj 
ishrani treba posavjetovati sa Zosimovom. 

Uđe Nastasja i donese dvije boce piva. 


—Abili čaja? 

— Bih. 

— Brže amo i čaja, Nastasja, jer što se tiče čaja, tu može valjda i 
bez fakulteta. A evo i piva! — i ponovo sjede na svoj stolac, prikuči 


sebi bliže juhu, govedinu i uze jesti u slast, kao da tri dana nije jeo. 
— Ovako ti ja, brate moj Rodja, svaki dan kod vas uživam — 
promrmlja, koliko je mogao, ustima punim govedine — a sve mi to 
priskrbljuje Pašenjka, tvoja draga gazdarica, časti me od sveg srca. 
Ja, naravno, ništa ne tražim, ali se i ne bunim. A evo i Nastasje s 
čajem. Što je okretna! Nastenjka, bi li ti piva? 

— Bjež od mene, napasti jedna! 

— A čaja? 

— Čaja mogu. 

— Natoči si. Čekaj malo, ja ću ti natočiti, sjedaj za stol. 

I odmah učini sve što treba, natoči joj, pa natoči još jednu šalicu, 
ostavi svoju užinu i ponovo sjede na ležaj. Isto onako kao i prije, 
obuhvati ljevicom bolesniku glavu, pripodigne ga i uze napajati 
čajnom žličicom, neprestance vrlo revno pušući u žličicu, kao da je 
baš to puhanje ono najvažnije i spasonosno od čega će bolesnik 
ozdraviti. Raskoljnikov je šutio i nije se opirao, premda je osjećao da 
ima sasvim dovoljno snage da se pridigne i sjedi na ležaju bez ičije 
pomoći, i ne samo da vlada rukama toliko da može držati žlicu ili 


šalicu nego da bi možda mogao i hodati. Međutim, iz neke čudne, 
moglo bi se reći zvjerinje lukavosti, dođe mu najednom na um da 
neko vrijeme još ne pokazuje svu svoju snagu, da se pritaji, da se 
čak, ako treba, pravi kao da još sve ne razumije, a da dotle sluša i 
dozna što se to oko njega zbiva. Nije, doduše, mogao obuzdati 
gađenje — posrkavši desetak žličica čaja, najednom izvuče glavu, 
mušičavo odgurne žličicu i izvali se opet na uzglavlje. Pod glavom su 
mu sad ležali pravi jastuci — ispunjeni perjem i u čistim navlakama; 
to također zapazi i zapamti. 

— Morala bi nam Pašenjka još danas dati slatkog od malina da 
mu spravimo napitak — reče Razumihin sjedajući na svoje mjesto i 
ponovo se prihvaćajući juhe i piva. 

— A oklen joj maline? — zapita Nastasja držeći tanjurić na 
raširenim prstima i srčući iz njega čaj »preko šećera«. 

— Maline će, draga moja, kupiti u dućanu. Eto vidiš, Rodja, ovdje 
se u međuvremenu svašta dogodilo. Kad si onako lopovski klisnuo 
od mene a da mi nisi rekao ni gdje stanuješ, najednom sam se toliko 
raspalio da sam nakanio da te potražim i kaznim. Onog sam te istog 
dana počeo tražiti. Hodao sam na sve strane, hodao i raspitivao se. 
Ovu tvoju sadašnju adresu bio sam zaboravio; uostalom, nisam je se 
ni mogao sjećati jer nisam ni znao za nju. E, a od tvoje prijašnje 


adrese sjećao sam se samo da je negdje kod Pet uglovaići, kuća 
Harlamova. Tražio sam i tražio tu kuću Harlamova, a poslije sam 
otkrio da to uopće nije kuća Harlamova nego Buhova, kako čovjek 
ponekad pobrka imena! E, onda sam se razljutio. Razljutio se i 
otišao sutradan, kud puklo da puklo, u prijavni ured i zamisli — za 
dvije minute su te tamo našli. Zapisan si tamo. 

— Zapisan! 

— Nego šta; a eto, generala Kobeljeva nikako nisu mogli pronaći 
dok sam bio tamo. Ma duga ti je to priča. Samo, kad sam banuo 
ovamo, odmah sam se uputio u sve tvoje poslove; u sve, brajko moj, 
u sve, sve znam; eto, i ona ti može reći: upoznao sam se i s 
Nikodimom Fomičem, i s Ujom Petrovičem, i s pazikućom, i s 
gospodinom Zamjotovom, Aleksandrom Grigorjevičem, perovođom u 
ovdašnjoj policijskoj stanici, pa najposlije i s Pašenjkom — to je ipak 
bila kruna svega; i ona ti, evo, može posvjedočiti... 


— Zavrtio joj glavom — promrsi Nastasja smješkajući se 
previjano. 

— Što ne metnete šećer u čaj, Nastasja Nikiforovna? 

— Bjež otale, napasti! — uzvikne odjednom Nastasja i prasne u 
smijeh. — A meni se otac zvao Petar, a ne Nikifor — dometne 
iznenada, kad se prestala smijati. 

— Vodit ćemo o tome računa, molim lijepo. I eto tako, brate moj, 
da ne duljim, htio sam najprvo ovdje napraviti rusvaj, da odjednom 
iščupam iz korijena sve predrasude u ovoj sredini, ali je Pašenjka 
slavila pobjedu... Nisam se, brate, uopće nadao da je ona tako... 
atraktivna... a? Šta ti veliš? 

Raskoljnikov je šutio, iako nije ni načas odvajao od njega svojih 
zabrinutih očiju, pa i sad je piljio u njega. 

— Još kako — produži Razumihin, nimalo zbunjen njegovom 
šutnjom, štoviše, kao da povlađuje njegovu odgovoru. — Još kako je 
zgodna, u svakom pogledu. 

— Pazi ti huncuta! — uzvikne opet Nastasja, kojoj je taj razgovor, 
očito, pričinjao neizrecivo blaženstvo. 

— Ne valja ti, brate, što od samog početka nisi pogodio u pravu 
žicu. Nisi smio onako s njom. Pa to ti je, tako reći, sasvim 
proturječan karakter. Ali o karakteru ćemo poslije... Samo kako si 
mogao, na primjer, dotjerati dotle da ti ne daje ručak? Ili potpisati, na 
primjer, onu mjenicu? Pa jesi li ti poludio, što li, da potpisuješ 
mjenice! ili, na primjer, onaj planirani brak dok joj je još kćerka, 
Natalja Jegorovna, bila živa... Sve ti ja to znam! Ma, uostalom, vidim 
da je to bolna tema i da sam magare; oprosti. Ali, kad smo već kod 
gluposti: što misliš, je li, brate, da Praskovja Pavlovna uopće nije 
tako glupa kako bi se reklo na prvi pogled, a? 

— Nije... — procijedi Raskoljnikov gledajući u stranu, ali znajući 
da je bolje podržavati razgovor. 

— Je li, je li da je tako? — vikne Razumihin, koji se, očito, 
obradovao što je napokon dobio odgovor. — Ali nije ni pametna, a? 
Potpuno, potpuno proturječan karakter! Katkad sam, brate, u 
nedoumici, vjeruj mi... Četrdeset joj je godina, ko brat bratu. Ona 
kaže trideset šest i ima potpuno pravo da to tvrdi. Uostalom, kunem 
ti se da sudim o njoj uglavnom apstraktno, posve metafizički; 
zapetljali smo se, brate, u takvu neku simboliku, što je algebra 


prema tome! Ništa mi nije jasno. Ma sve su to gluposti, samo kad je 
ona vidjela da ti više ne studiraš, da si ostao bez instrukcija i odijela, 
pa da nakon kćerine smrti nema više razloga da postupa s tobom 
kao s rođakom, odjednom se prepala; a kako si se opet ti zavukao u 
kut i nisi podržavao ništa od onog prije, naumila je da te izbaci iz 
sobe. | odavno je već imala tu namjeru, samo joj žao bilo mjenice. 
Osim toga si je ti uvjeravao da će ti mama sve platiti... 

— To je bilo nepošteno od mene... Moja majka samo što i sama 
ne prosi... a lagao sam gazdarici zato da me i dalje drži na stanu i... 
košti — izusti Raskoljnikov jasno i glasno. 

— Jest, to ti je bilo pametno. Samo je nevolja u tome što je 
odnekud iskrsnuo gospodin Čebarov, dvorski savjetnik i poslovan 
čovjek. Da nije bilo njega, Pašenjka ne bi bila ništa smislila, onako 
stidljiva kakva jest; e, ali poslovan čovjek nije stidljiv i ponajprije je, 
razumije se, postavio pitanje: ima li nade da se mjenica naplati? 
Odgovor: ima jer je tu mamica koja će sa svojih sto dvadeset pet 
rubalja godišnje mirovine izbaviti Rodenjku iz neprilike, pa makar i 
sama morala gladovati, a tu je i sestrica koja će za svog bracu i u 
ropstvo ako treba. Na to je on upravo računao... Što se sad tu 
meškoljiš? Ja sam ti sad, brate, pohvatao sve konce, nisi uzalud bio 
s Pašenjkom onako otvoren dok ste se još pazili kao svojta, ali sve ti 
ovo govorim onako prijateljski... Eto, to je baš ono: čestit i osjećajan 
čovjek nema dlake na jeziku, a poslovan čovjek sluša i jede, a 
najposlije te i pojede. | tako je ona ustupila tu mjenicu, tobože je 
preprodala, tom istom Čebarovu, a ovaj ni pet ni šest nego 
službenim putem zatraži naplatu. Kad sam sve to doznao, već sam 
htio da i njega malo prodrmam, onako, da umirim sam sebi savjest, 
ali sam se dotle bio već lijepo složio s Pašenjkom pa sam joj rekao 
neka obustavi cijeli taj postupak, naime dok je još u začetku, i 
zajamčio joj da ćeš ti sve sam platiti. Zajamčio sam za tebe, brate, 
čuješ li? Pozvali smo Čebarova, ispljunuli mu deset rubalja a on 
nama šaru, i evo, čast mi je predočiti vam je — sad vam i na riječ 
vjerujem — evo, izvolite, zaderao sam je, kao što je red. 

I Razumihin položi na stol zadužnicu; Raskoljnikov zirne na nju i 
bez riječi se okrene zidu. Čak je i Razumihina to zaboljelo. 

— Vidim, brate — prozbori nakon jedne minute — da sam opet 
napravio od sebe budalu. Mislio sam kako ću te rastresti i 


brbljarijama zabaviti, a čini mi se da sam te samo ozlojedio. 

— Je li to tebe nisam prepoznao u bunilu? — priupita ga 
Raskoljnikov pošto je također časak pošutio, ne okrećući glave. 

— Mene, i čak vas je zbog toga bijes spopadao, pogotovo kad 
sam vam bio doveo Zamjotova. 

— Zamjotova?... Perovodđu?... A zašto? 

Raskoljnikov se brzo okrene i upre pogled u Razumihina. 

— Pa što sad ti tako... Sto si se uznemirio? Htio se čovjek 
upoznati s tobom; sam je poželio jer sam s njim mnogo pričao o 
tebi... Od koga bih inače doznao toliko toga o tebi? Sjajan je to, 
brate, čovo, prekrasan... na svoj način, dakako. Sprijateljili smo se; 
gotovo se svaki dan viđamo. Jer, i ja sam se preselio u ovaj vaš kraj. 
Nisi još znao? Maloprije sam se preselio. Bio sam s njim dva-tri puta 
i kod Lavize. Sjećaš se Lavize, Lavize Ivanovne? 

— A jesam li štogod buncao? 

— Dakako da jesi! Niste bili pri sebi, molim lijepo. 

— Što sam buncao? 

— Eto ti ga na! Što si buncao! Zna se što čovjek bunca... Ali, 
brate, da sad ne tratimo vrijeme, prijeđimo na posao. 

| ustane sa stolca i dohvati kapu. 

— Što sam buncao? 

— Pazi ga što je zapeo! Da se ne bojiš možda za kakvu tajnu? 
Budi bez brige: o grofici nisi ništa pričao. Nego o nekom buldogu, pa 
o naušnicama, pa o nekakvim lančićima, pa o Krestovskom otoku, 
pa i o nekom pazikući, pa o Nikodimu Fomiču, pa o liji Petroviču, 
zamjeniku inspektorovom, o njemu si mnogo nadrobio. Da, čak ste 
se i za svoju vlastitu čarapu vrlo mnogo izvoljeli zanimati, vrlo 
mnogo! Cendrali ste: dajte mi čarapu, i sve tako. 

Sam vam je Zamjotov po zakucima tražio čarape i davao vam to 
smeće sam svojim rukama punim prstenja opranim u mirišljavoj vodi. 
Tek ste se tada smirili pa ste dan i noć držali u rukama to smeće: 
nismo vam ga mogli oteti. Sigurno ti i sad leži tu negdje ispod 
pokrivača. | još si nekakve rese od hlača tražio, upravo sa suzama u 
očima! Domišljali smo se: kakve su ti to opet rese? Ali ništa nismo 
mogli razabrati... Nego, sad na posao! Evo, ovdje je trideset pet 
rubalja; uzimam od njih deset i za dva sata položit ću ti račun o 
njima. Dotle ću javiti i Zosimovu, premda je već davno morao biti 


ovdje jer je već prošlo jedanaest. A vi, Nastenjka, navraćajte češće 
do njega dok mene nema, pitajte ga hoće li što popiti, ili da li što 
želi... A Pašenjki ću sam reći sve što treba. Do viđenja! 

— Pašenjkom je zove! Kaki je to lukavac! — dobaci za njim 
Nastasja, pa otvori vrata i poče prisluškivati, ali ne odoli te otrči dolje. 
Neobično ju je zanimalo da čuje o čemu to on razgovara s 
gazdaricom; i inače se vidjelo da je posve očarana Razumihinom. 

Tek što je ona za sobom zatvorila vrata, bolesnik zbaci sa sebe 
pokrivač i skoči s ležaja kao sumanut. Obuzet grozničavom 
nestrpljivošću, jedva je bio dočekao da oni odu kako bi se mogao 
odmalh latiti posla. Ali čega, kakva posla da se lati? Reklo bi se da je 
baš sad, kao za pakost, zaboravio. »Gospode! Reci mi samo jedno 
— znaju li oni već sve ili još ne znaju? A što ako već znaju i samo se 
pretvaraju, draže me dok još ležim, a onda će najednom banuti i reći 
da već odavno sve znaju i da su to tek onako... | što da sad radim? 
Baš sam zaboravio, kao za pakost; odjednom sam zaboravio, a 
maloprije mi je još bilo na pameti!...« 

Stajao ja nasred sobe i obzirao se u mučnoj nedoumici; priđe 
vratima, otvori ih i oslušne; ali nije to bilo ono. Odjednom, kao da se 
Sjeti, jurne u kut u kojem je bila rupa ispod tapeta i poče sve 
razgledati, zavuče ruku u rupu, opipa, ali ni to nije bilo ono.-Priđe 
pećici, otvori je i uze pipati po pepelu — tu su i dalje ležali komadići 
resa od hlača i krpice od razderana džepa, onako kako ih je onda bio 
ostavio, nitko dakle nije ovamo zavirivao! Tad se sjeti čarape o kojoj 
mu je Razumihin bio netom pričao. Tako je, eno je gdje leži na 
ležaju, ispod pokrivača, ali je već toliko istrljana i uprljana da 
Zamjotov, naravno, nije mogao ništa više razabrati. 

»Aha, Zamjotov!... Policija!... A zašto me zovu u policiju? Gdje je 
poziv? Aha!... Sve sam pobrkao — to su me onda bili zvali! | onda 
sam razgledao čarapu, a sad... dosad sam bio bolestan. A zašto je 
Zamjotov dolazio? Zašto ga je Razumihin dovodio?...« mrmljao je 
nemoćno, sjedajući opet na svoj ležaj. 

»Šta je ovo? Jesam li još u bunilu ili je ovo stvarnost? Rekao bih 
da je stvarnost... A, sjetio sam se — treba bježati! Što prije bježati, 
svakako, svakako treba bježati! Jest... a kamo? A gdje mi je odijelo? 
Nema ni cipela! Spremili ih! Sakrili! Jasno! A, evo ogrtača — nisu ga 
vidjeli! Evo i novaca na stolu, hvala bogu! Tu je i mjenica... Ponijet ću 


novce i otići, i uzet ću drugu sobu, neće me naći!... Jest, a prijavni 
ured? Naći će me! Razumihin će me naći. Najbolje bi bilo da zbilja 
pobjegnem... daleko... u Ameriku, i baš me onda briga za njih! I da 
mjenicu ponesem... tamo će mi još dobro doći. I što još da uzmem? 
Oni misle da sam bolestan. I ne znaju da mogu hodati, he-he-he!... U 
očima sam im pročitao da sve znaju! Samo da siđem niza stube! A 
što onda ako su postavili tamo stražu, policajce? Šta je ovo, čaj? A, 
evo, i piva je ostalo, pola boce, hladno je!« 

Zgrabi bocu u kojoj je još ostalo piva za cijelu čašu i slatko ga 
nadušak popije, kao da gasi vatru u prsima. Ali nije prošla ni minuta 
vremena kad mu pivo udari u glavu, a niz leđa mu prođe neka laka i 
čak ugodna jeza. Legne i navuče na se pokrivač. Misli, ionako 
bolesne i nesuvisle, počeše se sve više i više brkati, i uskoro ga srva 
san, lagan i ugodan. Uživajući, namjesti glavu na jastuku, umota se 
bolje u mekani poplun koji sad bijaše na njemu umjesto stare 
poderane kabanice, tiho uzdahne i zaspi dubokim, tvrdim, ljekovitim 
snom. 

Probudio se kad je čuo kako mu je netko ušao u sobu, pa otvori 
oči i ugleda Razumihina koji je upravo širom otvorio vrata i zastao na 
pragu, u nedoumici bi li ušao ili ne bi. Raskoljnikov se brže pridigne 
na ležaju i zagleda se u njega kao da se upinje da se prisjeti nečeg. 

— A, ne spavaš, a evo, ja baš došao! Nastasja, daj ovamo taj 
zavežljaj! — dovikne Razumihin onamo dolje. — Sad ću ti odmah 
položiti račun... 

— Koliko je sati? — upita ga Raskoljnikov, nemirno se obzirući 
oko sebe. 

— Dobro si se, brate, naspavao: već je večer, bit će oko šest. 
Spavao si više od šest sati... 

— Bože! Šta mi je bilo!... 

— Pa šta onda? Na zdravlje ti bilo! Kamo ti se žuri? Na ljubavni 
sastanak, valjda? Sad bar imamo vremena napretek. Već tri sata 
čekam da se probudiš; dolazio sam dva-tri puta, a ti samo spavaš. | 
do Zosimova sam bio dva puta skoknuo, ali nema ga pa nema! Ma 
ništa, doći će... Obavio sam i neke svoje posliće. Danas sam se 
preselio, definitivno preselio, sa stricem. Sad je i stric sa mnom... Ma 
do vraga sve to, nego, da prijeđemo na posao!... paj ovamo taj 


zavežljaj, Nastenjka. Sad ćemo mi odmah... A kako se ti, brate, 
osjećaš? 

— Zdrav sam; nisam uopće bolestan... Razumihine, jesi li ti već 
dugo ovdje? 

— Pa kažem ti da sam čekao tri sata. 

— Ne mislim sad, nego prije. 

— Kako prije? 

— Otkad dolaziš ovamo? 

— Pa maloprije sam ti sve to ispričao, zar se ne sjećaš? 

Raskoljnikov se zamisli. Kao u snu je nazivao ono što se tek 

nedavno bilo dogodilo. Nije se mogao sam prisjetiti pa upitno 
pogleda Razumihina. 

— Hm! — nato će Razumihin. — Zaboravio si! Pa meni se i onda 
činilo da nisi još sasvim pri sebi... Ali sad te je san okrijepio... Zbilja, 
mnogo bolje izgledaš. Prava junačina! Nego, da prijeđemo na posao. 
Sad ćeš se odmah svega sjetiti. Pazi ovamo, dragi moj! 

| poče razvezivati zavežljaj do kojeg mu je očito bilo mnogo stalo. 

— Ovo mi je, brate, vjeruj mi, posebno ležalo na srcu. Jer, 
moramo od tebe napraviti čovjeka. Hajde da počnemo odozgo. Vidiš 
li ovu šepku? — poče vadeći iz zavežljaja prilično zgodnu ali u isti 
mah sasvim običnu i jeftinu kapu. — Daj da probamo! 

— Ma poslije, poslije — reče Raskoljnikov odmahujući rukom 
nekako gadljivo. 

— Ma nemoj, brate Rodja, nemoj se sad opirati jer će poslije biti 
kasno; a ni ja ne bih mogao cijele noći oka sklopiti jer sam ti ovo 
kupovao bez mjere, onako nasumce. Eto, taman! — usklikne 
slavodobitno pošto ogleda na njemu kapu. — Taman ti pristaje! 
Pokrivalo za glavu, to ti je, brate, najvažnija stvar od cijele odjeće, 
svojevrsna preporuka. Moj prijatelj Tolstjakov mora svaki put skinuti 
svoju čamulju kad dođe na neko javno mjesto gdje svi nose kape i 
šešire. Svak misli da to čini iz neke poniznosti, a on ti to čini 
naprosto zato što se stidi onog svog ptičjeg gnijezda: tako ti je stidljiv 
taj čovjek! E pa, Nastenjka, evo pogledajte ova dva pokrivala za 
glavu, koji je ljepši: ovaj palmerston — i tu izvuče iz kuta 
Raskoljnikovljev iskrivljeni cilindar što ga je, tko zna zašto, nazvao 
palmerstonom.— ili ovaj mali dragulj? De, procijeni, Rodja, što misliš 


koliko sam platio? A ti, Nastasjuška? — obrati se nJoj kad vidje da 
Raskoljnikov šuti. 

— Pa bit će da si dao dvad'set kopjejaka — odgovori Nastasja. 

— Dvadeset kopjejaka, ludo jedna! — uzvikne on uvrijeđeno. — 

Dan-danas ne bi mogao za dvadeset kopjejaka ni tebe kupiti! 
Osamdeset kopjejaka! I to samo zato što je nošena. Ali zato pod 
pogodbom: kad ovu. iznosiš, dogodine će ti badava dati novu, 
bogami! A sad ćemo prijeći na Sjedinjene Američke Države, kao što 
su govorili kod nas u gimnaziji. Upozoravam te da se ovim hlačama 
ponosim! — pa raširi pred Raskoljnikovom sive hlače od lagane, 
ljetne vunene tkanine. — Nit ima rupice nit mrljice na njima, sasvim 
pristojne hlače premda su polovne, a takav je i prsluk, jednobojni, 
baš kao što zahtijeva moda. A što su nošene, to je zapravo i bolje: 
mekše su, nježnije. Vidiš, Rodja, da bi čovjek napravio karijeru u 
otmjenu društvu, dovoljno je, po mom mišljenju, samo voditi računa 
o sezoni; ako u siječnju ne tražiš šparge, ostat će ti nekoliko rubalja 
više u džepu; to ti isto vrijedi i za ovu kupovinu. Sad je ljetna sezona 
pa sam ti kupio ljetnu odjeću, jer će za jesensku sezonu ionako biti 
potreban topliji materijal i ovo će se morati baciti... pogotovo što će 
dotle sve ovo samo otići do vraga, ako ne zbog tvog višeg standarda 
a ono zbog vlastitih unutarnjih slabosti. Hajde, procijeni ovako od 
oka! Koliko sam platio, šta misliš? Dva rublja i dvadeset pet 
kopjejaka! | zapamti, opet pod onom istom pogodbom: kad ove 
iznosiš, dobit ćeš dogodine druge besplatno! U trgovini kod 
Fedjajeva drugačije i ne trguju: kad jednom platiš, dosta ti je za cijeli 
život jer drugi put nećeš više ni doći. E pa, a sad da prijeđemo na 
čizme — kako ti se sviđaju? Vidi se, naravski, da su malo nošene, ali 
će izdržati dva-tri mjeseca jer je to strana proizvodnja i strana roba: 
prodao ih je prošlog tjedna na kramarskoj tržnici tajnik engleskog 
poslanstva; nosio ih je svega šest dana, a onda su mu hitno 
zatrebale pare. Cijena jedan rubalj i pedeset kopjejaka. Je li 
povoljno? 

— A ako mu ne pristaju na nogu? — pripomene Nastasja. 

— Ne pristaju? A što je ovo? — i tu Razumihin izvadi iz džepa 
staru, poderanu, skorenu Raskoljnikovu čizmu svu oblijepljenu suhim 
blatom. — Ponio sam bio uzorak pa su mi po ovom čudu odredili 
pravi broj. Sve ti se to radilo onako od srca. A što se tiče rublja, 


dogovorio sam se već sa gazdaricom. Evo ti najprije tri košulje, 
platnene, ali s prsima po najnovijoj modi... E pa, to ti stoji: 
osamdeset kopjejaka kapa, dva rublja i dvadeset pet kopjejaka 
ostala odjeća, svega tri rublja i pet kopjejaka; rubalj i pedeset čizme 
jer su još vrlo dobre, svega četiri rublja i pedeset pet kopjejaka, i pet 
rubalja košulja i ostalo, onako, poprijeko smo se pogodili, u svemu 
devet rubalja i pedeset pet kopjejaka. Ostatak od četrdeset i pet 
kopjejaka, u bakrenim peticama, evo izvolite primiti, molim lijepo, i na 
taj način si se ti, Rodja, posvema ponovio jer ti taj tvoj ogrtač, po 
mom mišljenju, ne samo što može još poslužiti nego čak djeluje 
nekako posebno otmjeno: eto vidiš Što znači naručiti nešto kod 
Šarmera! Što se tiče čarapa i sveg ostalog, to prepuštam tebi; ostaje 
nam još dvadeset pet rubalja, a za Pašenjku i za stanarinu budi bez 
brige; rekao sam ti: otvoren ti je neograničen kredit. A sad, brate, 
dopusti da te presvučemo jer ti je možda sva bolest još samo u toj 
košulji... 

— Ostavi me! Neću! — branio se Raskoljnikov, koji je gadljivo 
slušao Razumihinov nategnuto šaljivi izvještaj o kupovini odjeće i 
obuće. 

— Pa ne može, brate, ovako; zašto sam onda derao svoje čizme! 
— navaljivaše Razumihin. — Nastasjuška, nemojte se stidjeti, nego 
pomozite, eto tako, vidite! — i koliko se god Raskoljnikov opirao, 
ipak ga presvukoše. Raskoljnikov se nakon toga izvali na uzglavlje i 
dvije-tri minute ne progovori ni riječi. 

»Neće me se tako lako okaniti!« pomisli. 

— A kojim je novcima sve to kupljeno? — napokon zapita 
gledajući u zid. 

— Kojim novcima? Eto ga na! Pa tvojim rođenim novcima. Danas 
je tu bio poslužitelj od Vahrušina, mama ti je poslala pare; zar si i to 
zaboravio? 

— A, sad se sjećam... — izusti Raskoljnikov nakon duge i 
sumorne šutnje. 

Razumihin ga je namršteno i nemirno pogledavao. 

Otvore se vrata i uđe visok i krupan čovjek koji je također bio 
nekako iz viđenja poznat Raskoljnikovu. 

— Zosimov! No, hvala bogu! — usklikne Razumihin oduševljeno. 


IV 


Zosimov je bio visok i ugojen čovjek, podbuhla i bezbojno blijeda, 
glatko izbrijana lica, svijetle ravne kose, s naočalama i s velikim 
zlatnim prstenom na prstu nabreklom od debljine. Bilo mu je oko 
dvadeset sedam godina. Na sebi je imao širok gizdelinski lagan 
kaput, svijetle ljetne hlače i uopće je sve na njemu bilo nekako 
široko, gizdavo i novo novcato; rublju mu nije bilo zamjerke a lančić 
na satu bijaše podebeo. Kretnje mu bile spore, nekako mlitave, a u 
isti mah promišljeno slobodne; svaki čas izbijaše iz njega taština, 
lako se trudio da je prikrije. Svi njegovi znanci držali su da je težak 
čovjek, ali su tvrdili da zna svoj posao. 

— Dvaput sam, brate, svraćao do tebe... Vidiš, došao je k sebi! 
— dovikne mu Razumihin. 

— Vidim, vidim; e pa, kako se sad osjećamo, a? — obrati se 
Zosimov Raskoljnikovu, netremice ga motreći i sjedajući do njega na 
ležaj, pokraj nogu, gdje se odmah razvagani koliko je mogao. 

— Nikako da se raspoloži — nastavi Razumihin — maloprije smo 
ga presvukli pa umalo što nije proplakao. 

— Jasna stvar; mogao se i poslije presvući ako nije baš sad 
htio... Puls je odličan. A glava vas još malo boli, je li? 

— Ja sam zdrav, potpuno zdrav! — reče Raskoljnikov tvrdokorno 
i razdražljivo, pošto se naglo pridigao na ležaju i sijevnuo očima, ali 
se začas opet izvali na jastuk i okrene zidu. Zosimov ga je netremice 
motrio. 

— Dobro je... sve je kako treba — izusti mlitavo. — Je li što jeo? 

Rekoše mu i zapitaše ga što mu smiju davati. 

— Pa sve mu možete davati... Juhe, čaja... Gljiva i krastavaca 
nemojte, naravno, pa ni govedine i... ma, što sad tu treba pričati!... 
— zgleda se s Razumihinom. — Miksturu možete baciti, i sve ostalo; 
a sutra ćemo vidjeti... Moglo bi se i danas... ali, dobro... 

— Sutra navečer izvest ću ga u šetnju! — zaključi Razumihin. — 

U Jusupov park, a poslije ćemo svratiti u Palais de Cristal“ “. 
— Sutra ga još ne bih dirao. Uostalom... možda malo... ali, još 
ćemo vidjeti. 


— Eh, šteta, danas baš slavim naselje, nema ni dva koraka 
odavde; kad bi bar mogao doći! Pa makar da leži na divanu među 
nama! Ti ćeš valjda doći? — obrati se iznenada Razumihin 
Zosimovu. — Nemoj zaboraviti, pazi, obećao si! 

— Dobro, samo možda malo kasnije. A što si priredio? 

— Ma ništa, čaja, votke, haringe. I piroga. Bit će sve sami naši. 

— Tko sve? 

— Pa sve sami ovdašnji, a opet gotovo sve sami novi, zapravo, 
osim možda mog starog strica, ali i on je nov: tek je jučer stigao u 
Petrograd, radi nekih svojih poslova; vidim se s njim jedanput u pet 
godina. 

—Aštaje on? 

— Pa protavorio je cijeli svoj vijek kao upravitelj pošte u 
kotarskom gradiću... prima penzijicu, šezdeset pet mu je godina, šta 
da vam pričam... Volim ga, uostalom. Doći će i Porfirij Petrovič, šef 
ovdašnjeg istražnog odjela... pravnik. Pa poznaješ ga. 

—Jelitii on u nekom rodu? 

— U vrlo dalekom; a što si se smrknuo? Zar nećeš doći samo 
zato što ste se jednom malo porječkali? 

— Ma fućka se meni za njega... 

— Tako je i najbolje. Bit će još nekih studenata, pa jedan 
nastavnik, pa jedan činovnik, pa neki muzičar, pa neki oficir, pa 


Zamjotov... 
— A reci mi, molim te, što može biti zajedničko između tebe ili, 
eto, njega — Zosimov mahne glavom na Raskoljnikova — i tamo 


nekakvog Zamjotova? 

— E, vi čistunci! Principi!... Ma sav si mi na tim principima kao na 
oprugama; ne možeš se ni maknuti po svojoj volji; a ja mislim, ako je 
čovjek dobar, eto ti principa, ništa drugo neću da znam. Zamjotov je 
duša od čovjeka. 

— A sve samo grabi. 

— Pa dobro, neka grabi, šta me briga! Šta onda što grabi! — 
vikne odjednom Razumihin, nekako se neprirodno srdeći. — Zar 
sam ga hvalio zato što grabi? Samo sam rekao da je dobar na svoj 
način! A kad bismo baš svakog sa svih strana razmatrali, koliko bi 
dobrih ljudi ostalo? Uvjeren sam da bi onda za mene čitavog, skupa 


s drobom, dali svega jednu pečenu glavicu luka, pa i to jedino kad bi 
tebe dodali pride!... 

— Malo je to; ja bih za tebe dao dvije glavice... 

— A ja za tebe samo jednu! Hajde, tjeraj dalje! Zamjotov je još 
balavac, još ću ga za uši izvući, ali njega treba pridobijati, a ne 
odbijati. Ako čovjeka odbiješ, nećeš ga popraviti, pogotovo ne takvog 
balavca. S balavcem treba biti dvostruko obzirniji. E, vi napredni 
tupani, ništa pod bogom ne shvaćate! Ako čovjeka ne poštivate, 
sami sebi nažao činite... A ako baš hoćeš znati, nas smo dvojica 
poveli jednu zajedničku akciju. 

— Zanima me kakvu. 

— Pa sve u vezi s onim slikarom, to jest soboslikarom... Izvući 
ćemo ga! Doduše, sad je već dobro. Već je sve potpuno, potpuno 
jasno! Samo ćemo još malko pogurati stvar. 

— Kakav ti je sad to opet soboslikar? 

— Što, zar ti nisam pričao? Nisam? Pa da, zbilja, samo sam ti 
početak bio ispričao... znaš, u vezi s ubojstvom one babe što je 
držala zalagaonicu, činovničke udovice... e pa, sad su u to upleli i 
jednog soboslikara... 

— O tom sam ubojstvu bio već nešto načuo i čak me zanima taj 
slučaj... donekle... zbog jedne okolnosti... čitao sam o tome i u 
novinama! I tako... 

— I Lizavetu su ubili! — izvali najednom Nastasja obraćajući se 
Raskoljnikovu. Ona je za sve to vrijeme bila u sobi, pribijena uz 
vrata, i slušala. 

— Lizavetu? — propenta Raskoljnikov jedva čujnim glasom. 

— Ma Lizavetu piljaricu, zar je ne znaš? Zalazila je i ovamo dolje. 
Još ti je i košulju pokrpala. 

Raskoljnikov se okrene zidu i na prljavim žutim tapetama s bijelim 
cvjetićima izabere jedan nezgrapni bijeli cvjetić, s nekakvim smeđim 
crticama, i poče ga proučavati — koliko ima na njemu listića, kakvi 
su zupci na listićima i koliko ima crtica? Ćutio je kako su mu utrnule 
ruke i noge, baš kao da su mu oduzete, ali se i ne pokuša maknuti 
nego i dalje uporno gledaše cvjetić. 

— Pa što je onda bilo s tim soboslikarom? — prekine Zosimov 
nekako vrlo nezadovoljno Nastasjino naklapanje. Nastasja uzdahne i 
ušuti. 


— Ma i njega strpali među ubojice! — gorljivo prihvati Razumihin. 

— A ima li kakvih dokaza protiv njega? 

— Kakvi vražji dokazi! Ma, uostalom, ščepali su ga upravo zbog 
nekih dokaza, samo što ti dokazi nisu nikakvi dokazi, a to baš treba 
dokazati! To je na dlaku isto onako kao što su u prvi mah bili uhapsili 
i osumnjičili one, kako se ono zovu... Koha i Pestrjakova. Ih, kako se 
sve to glupo radi, čovjeku se zgadi i kad gleda samo sa strane! 
Pestrjakov će možda navratiti danas do mene... Inače, Rodja, ti znaš 
već o čemu se radi, to se dogodilo još prije nego što si se razbolio, 
baš uoči onog dana kad si na policiji pao u nesvijest dok se o tome 
pričalo... 

Zosimov radoznalo pogleda Raskoljnikova, ali se ovaj i ne 
makne. 

— Nego, znaš šta, Razumihine? Baš te gledam: nekako se 
previše brineš za taj slučaj — pripomene Zosimov. 

— Nije važno, uglavnom, izvući ćemo ga! — vikne Razumihin i 
lupi šakom o stol. — Jer, šta tu najviše vrijeđa čovjeka? Ne vrijeđa 
ga to što svašta trabunjaju; trabunjanje može čovjek lako oprostiti; 
trabunjanje je simpatično jer vodi do istine. Nije to, nego mi je krivo 
što svašta trabunjaju a onda se još klanjaju tim svojim 
budalaštinama. Ja Porfirija cijenim, ali... Što je njih, na primjer, prvo 
smelo? Vrata su bila zaključana, a kad su se vratili s pazikućom, bila 
su otvorena: i to znači da su Koh i Pestrjakov ubojice! Eto ti njihove 
logike. 

— Ma što se odmah ljutiš; njih su samo pritvorili; kako bi 
drukčije... Da, zbilja, ja sam viđao tog Koha; navodno je kupovao od 
babe zaloge kojima je istekao rok, je li? 

— Ma jest, lupež neki! | mjenice kupuje. Mućkaroš. Ma nek ga 
voda nosi! Nego, znaš na što se ljutim, možeš li ti to shvatiti? Ljutim 
se na tu njihovu rutinu, na tu njihovu otrcanu, kukavnu, okorjelu 
rutinu... A baš tu, u samom tom slučaju, mogla bi se otkriti jedna 
sasvim nova metoda. Moglo bi se samim psihološkim podacima 
pokazati kako se neminovno dolazi na pravi trag. »Mi,« vele 
»raspolažemo činjenicama!« Ali činjenice još nisu sve; najmanje pola 
uspjeha ovisi o tome koliko se znaš služiti činjenicama! 

— Ati se znaš služiti činjenicama? 


— Pa ne možeš valjda šutjeti kad osjećaš, naprosto osjećaš da bi 
mogao pomoći, samo kad bi... Eh!... Poznaješ li ti uopće dobro taj 
slučaj? 

— Pa eto, sve čekam ono o soboslikaru. 

— Ah, da, zbilja! E pa, slušaj onda! Točno treći dan nakon 
ubojstva, prije podne, dok su se još natezali s Kohom i 
Pestrjakovom, premda su im obadvojica bili dokazali svaki svoj 
korak, sve je bilo bjelodano jasno, najednom iskrsava posve 
neočekivana činjenica. Neki seljak Duškin, vlasnik krčme preko puta 
one kuće, dolazi na policiju i donosi zlatarsku kutijicu sa zlatnim 
naušnicama i ispriča cijelu priču: »Dojurio do mene prekjučer 
navečer, negdje poslije osam« — pazi u koji dan i sat! — 
»Ssoboslikarski radnik koji je i prije toga svraćo do mene preko dana, 
Mikolaj, i donio mi, evo, ovu škatuljicu, sa zlatnim naušnicama i 
dragim kamenjem, i zamolio me da ih uzmem u zalog za dva rublja, 
a na moje pitanje otkud mu to, reče da ih je našo na ulici. Nisam ga 
dalje o tome ispitivo« — tako priča taj Duškin — »nego sam mu 
donio banknoticu,« to jest rubalj, »jer sam si mislio, ako ne založi 
kod mene, založit će kod nekog drugog, svejedno će zapit, pa bolje 
da kod mene bude, što dalje sakriješ, to ćeš lakše naći, a ako se šta 
objavi ili pročuje, odma ću prijaviti stvar.« Ma, naravno, priča za malu 
djecu, laže ko pas jer ja znam tog Duškina, i on se bavi tim poslom i 
sakriva ukradene.stvari, i nije se na prevaru domogao od Mikolaja te 
stvarčice koja vrijedi trideset tri rublja zato da je »prijavi«. 
Jednostavno ga uhvatila trta. Ma nek ide k vragu, nego slušaj dalje 
što kaže Duškin: »A tog istog seljaka, Mikolaja Dementjeva, znam od 
malih nogu, iz naše je gubernije i kotara zarajskog, jer i ja sam rođen 
Rjazanjac. Mikolaj nije doduše pijanica, ali voli popit, i poznato mi je 
bilo da baš u toj kući radi, da farba, skupa s Mitrejem, a on i Mitrej su 
iz istog sela. | čim je dobio od mene banknoticu, razmijenio ju je, 
popio dvije čašice jednu za drugom, uzeo sitniš i otišo, a Mitreja 
nisam taj put ni vidio s njim. Kad, sutradan čujem kako je neko 
sjekirom zatuko Aljonu Ivanovnu i njezinu sestru Lizavetu Ivanovnu, 
a ja sam ih obadvije znao, i tad mi dođu nekako sumljive one 
naušnice jer mi je bilo poznato da je pokojnica uzimala stvari u 
zalog. | odem ja u njihovu kuću i počmem se oprezno raspitivat, 
onako izdaleka, i najprvo upitam: je I tu Mikolaj? A Mitrej mi kaže da 


Mikolaj lumpa, da je dqšo kući u zoru, pijan, da je osto kod kuće 
jedno deset minuta pa opet otišo nekud, i Mitrej ga poslije više nije 
vidio pa sad sam dovršava poso. A rade na istom stubištu gdje su i 
one ubijene stanovale, samo na prvom katu. Kad sam sve to čuo, a 
ja ljepo nikom ni riječi« — tako veli Duškin — »nego se još raspitam 
o ubojstvu koliko sam mogo, pa se vratim kući, a ona mi sumlja 
nikako ne izlazi iz glave. Kad, jutros u osam sati« — to jest treći dan 
nakon ubojstva, shvaćaš? — »vidim, dolazi Mikolaj, nije trijezan, ali 
nije baš ni trešten pijan, može se š njim razgovarat. Sjedne na klupu 
i šuti. A izim njega bio u taj čas u krčmi samo još jedan nepoznat 
čovjek, i još je jedan poznati, baš je spavo na klupi, i ona moja dva 
dečka. Jesi I' vidio Mitreja?' upitam ga. ,Ne;' veli, ,nisam ga vidio. — 


I nisi ni bio tu?" — ,Nisam/ veli, ,od prekjučer. — ,A đe si noćas 
spavo?' — ,Pa na Pescima,' veli, ,kod kolomenskih seljaka. — ,A 
otkud ti,' pitam ga, ,onda one naušnice?' — ,Pa našo ih na ulici" — 


ali veli to tako ko da nešto nije u redu i ne gleda mi u oči. ,A jesi | 
čuo,' pitam ga, ,da se to i to desilo te iste večeri i baš u to isto 
vrijeme u jednom stanu na tom istom stubištu?' — ,Ne;' veli, ,nisam 
čuo' — i samo sluša, izvalio oči i najednom vas problijedio, ko krpa. | 
dok ja njemu to pričam, gledam ga a on se vata za kapu i diže se. 
Još sam ga htio zadržat: ,Čekaj malo, Mikolaju,' velim mu, ,zar 
nećeš malo gucnut?' Pa namignem dečku nek pridrži vrata pa 
izađem iza šanka al kad on odjedared skoči pa napolje, pa bjež u 


onu uličicu — i ko da je u zemlju propo. Tad više nisam nimalo 
sumljo, njegova je krivica, nikog drugog...« 
— Dašto!... — ubaci Zosimov. 


— Čekaj! Slušaj do kraja! Razišli se na sve strane da traže 
Mikolaja, a Duškina pritvorili i izvršili premetačinu kod njega, Mitreja 
isto tako ščepali; pritegnu i Kolomence, ali tek prekjučer našli 
Mikolaja: uhvatili ga nedaleko od...ske mitnice, u svratištu. Došao 
tamo, skinuo sa sebe srebrn križić i zatražio za njega polić votke. 
Dali mu. Nakon nekoliko minuta otišla žena u štalu kad opazi kroz 
pukotinu kako on u šupi, tamo odmah, pored štale, privezao pojas za 
gredu, napravio omču, stao na panj i hoće omču da namakne na 
vrat; žena vrisnula na sav glas, sjatili se ljudi: »Tako ti, dakle!« — 
»Ma vodite me,« veli im on »u tu i tu stanicu, sve ću priznati.« | 
odvedu lijepo njega, iskazujući mu sve dužne počasti, u tu i tu 


policijsku stanicu, to jest ovamo. Pa onda ovo, pa ono, tko si, što si, 
koliko ti je godina — »dvadeset dvije« — i tako dalje, i tako dalje. 
Pitaju ga: »Kad si radio s Mitrejem, jeste li vidjeli koga na stubištu, u 
toliko i toliko sati?« — A on im kaže: »Naravski, prolazili su možebit 
neki ljudi, al ko bi ih sve primijetio!« — A jeste li što čuli, kakvu buku 
ili štogod slično?« — »Nismo čuli ništa osobito.« — »A jesi li znao, 
Mikolaju, da je tog istog dana tu i tu udovieu i sestru njezinu netko 
ubio i opljačkao?« — »Nisam znao, pojma nisam imao. Prvi put sam 
čuo od Afanasija Pavliča, prekjučer, u birtiji.« — »A otkud ti 
naušnice?« — »Našo ih na ulici.« — »A zašto nisi sutradan došao s 
Mitrejem na posao?« — »Zato što sam se zalumpo.« — »A gdje si 
lumpao« — »Pa tamo i tamo.« — »A zašto si pobjegao od 
Duškina?« — »Zato što sam se bio grdno prepo.« — »Čega si se 
prepao?« — »Pa da će me osudit.« — »A kako si se mogao toga 
bojati ako se ne osjećaš kriv?...« Eto, vjerovao ili ne, Zosimove, to su 
Mu pitanje postavili, upravo tako, od riječi do riječi, pouzdano znam, 
točno su mi prenijeli! Šta kažeš na to? Šta kažeš? 

— Ipak, postoje tu neke indicije. 

— Ma ne mislim ja sad na indicije nego na to pitanje, na to kako 
oni shvaćaju suštinu svog posla! Ma nek idu do vraga!... | tako ga 
pritiskali, pritiskali, pritezali, pritezali, dok nije najposlije priznao: 
»Nisam,« veli, »našo na ulici nego u kvartiru u kojem sam radio s 
Mitrejem.« — »Kako si našao?« — »Pa tako, radio sam s Mitrejem 
cijeli taj dan, sve do osam sati, i baš smo se spremali da odemo kad 
Mitrej zagrabi kefu pa mene namaže farbom po njušci, namaže me 
farbom po njušci pa bjež, a ja za njim. I tako jurim ja za njim i derem 
se iz sveg grla, a kad sam bio na dnu stepenica, naletim onako u 
trku na pazikuću i neku gospodu, al koliko je bilo tamo gospode, ne 
sjećam se, i pazikuća me još izgrdi, pa i drugi me pazikuća izgrdi, i 
još izašla pazikućina žena napolje i isto nas izgrdila, a jedan je 
gospodin baš ulazio u haustor, s nekom damom, i on nas izgrdio jer 
smo se ja i Mitka izvalili poprijeko baš onuda kud su prolazili: ja 
dovatio Mićku za kose i povalio ga i bubetam ga, a Mićka mene isto 
tako, poda mnom, dovatio za kose i bubeta me, ali nismo se ljutili 
nego smo to radili iz puke dragosti, šalili smo se. A onda mi se Mićka 
oteo pa izletio na ulicu pa bjež, a ja za njim, ali ga nisam stigo pa 
sam se vratio sam u kvartir — jer je već bilo vrijeme da spremimo 


alat. Počeo se ja spremat i sve čekam Mitreja, neće | doć. Kad 
najednom kod vrata u predsoblju, pokraj zida, u kutu, stanem na 
neku škatuljicu. Gledam, leži škatuljica umotana u papir. Odmotam 
papir, kad vidim maljucne neke kvačice, pa ih otkvačim, kad ono u 
škatuljici naušnice...« 

— Za vratima? Za vratima je ležala? Za vratima? — poviče 
iznenada Raskoljnikov upirući u Razumihina mutan, uplašen pogled, 
pa se polako pridigne na ležaju oslanjajući se rukom. 

— Jest... pa šta? Šta ti je? Šta te je opet sad spopalo? 

I Razumihin se pridigne s mjesta. 

— Ništa!... — jedva čujno odgovori Raskoljnikov, pa se opet izvali 
na jastuk i opet se okrene zidu. Svi časkom pošutješe. 

— Zadrijemao je, valjda, pa se prenuo — reče napokon 
Razumihin i upitno pogleda Zosimova, ali ovaj lagano zavrti glavom. 

— Pa hajde, nastavi — reče Zosimov — što je bilo dalje? 

— Ma šta bi bilo? Čim je ugledao naušnice, zaboravio je istog 
časa i na stan i na Mićku, dohvatio kapu i odjurio do Duškina i, kao 
što znamo, dobio od njega rubalj, pošto mu je slagao da je naušnice 
našao na ulici, pa je odmah počeo lumpati. A o ubojstvu samo 
govori: »Ništa ne znam, pojma nemam, tek sam prekjučer prvi put 
ČUO« — »A zašto se nisi sve do sad javio?« — »lz straha.« — »A 
zašto si se htio objesiti?« — »Od crnih misli.« — »Što si to mislio?« 
— »Pa da će me osudit.« I eto, to je sve. I sad, šta misliš što su oni 
iz svega toga zaključili? 

— Ma što se tu ima misliti, trag je tu, kakav jest da jest. Činjenice 
su tu. Neće valjda pustiti na slobodu tog tvog soboslikara? 

— Ali sad su ga jednostavno strpali među ubojice! Uopće više i 
ne sumnjaju... 

— Ma koješta; što se odmah ljutiš! A naušnice? Priznaj i sam, 
kad su tog istog dana i sata naušnice iz babine škrinje dopale 
Mikolaju šaka, priznaj i sam da su mu ipak nekako morale dopasti 
šaka? To ipak nije beznačajno u takvoj istrazi. 

— Kako su mu dopali šaka! Kako su mu dopali šaka? — uzviknu 
Razumihin. — Pa zar ti zbilja, liječnik, ti koji si nadasve dužan 
proučavati čovjeka i imaš priliku, prije nego neki drugi, proučavati 
ljudsku narav, zar zbilja ne vidiš, na temelju svih tih podataka, kakve 
je naravi taj Mikolaj? Zar ne vidiš već na prvi pogled da je sve ono 


što je iskazao na saslušanju živa istina? Naušnice su mu dopale 
šaka upravo onako kako je ispričao. Stao je na kutijicu i podigao je! 

— Živa istina, je li! A sam je priznao da je prvi put lagao? 

— Slušaj, slušaj me dobro: i pazikuća, i Koh, i Pestrjakov, i onaj 
drugi pazikuća, i žena prvog pazikuće, i ona građanka što je u to 
vrijeme sjedila kod pazikuće, i dvorski savjetnik Krjukov koji je baš u 
tom času sišao s fijakera i ulazio u vežu s damom ispod ruke, svi oni, 
dakle njih osmero, ili devetero svjedoka, tvrde u jedan glas da je 
Mikolaj povalio Dmitrija na zemlju, da je ležao na njemu i bubetao 
ga, i da je Dmitrij njega zgrabio za kosu i isto ga tako bubetao. I leže 
oni tako upoprijeko, zakrčili svima prolaz, grde ih sa svih strana, a 
oni, »kao mala djeca« (tako od riječi do riječi kažu svjedoci), leže 
jedan na drugom, vrište, tuku se i kikoću, obadvojica samo što ne 
puknu od smijeha, lica im smiješno iscerena, pa baš kao djeca izjurili 
na ulicu hvatajući jedan drugog. Čuješ li? A sad dobro upamti: leševi 
Mikolaj sam, i uz to još obili i opljačkali škrinje, ili samo na neki način 
sudjelovali u pljački, dopusti onda da ti postavim samo jedno jedino 
pitanje: slaže li se takvo raspoloženje, naime cičanje, kikot, dječja 
tučnjava u veži — sa sjekirama, s krvlju, sa zlikovačkom lukavošću, 
oprezom, pljačkom? Tek što su ih pobili, svega prije pet ili deset 
minuta — tako bi moralo biti jer su leševi još bili topli — a eto, već su 
ostavili i leševe i otključan stan, iako znaju da su maloprije tuda 
prošli ljudi, ostavili su i plijen i valjaju se po putu kao mala djeca, 
kikoću se, svraćaju na sebe opću pažnju, i sve to potvrđuje deset 
svjedoka u jedan glas! 

— Čudno je, naravno! Dakako da je nemoguće, ali... 

— Ne, brajko moj, nema tu nikakvih ali, nego ako naušnice što su 
tog istog dana i sata dopale Nikolaju šaka zaista znače važan 
materijalni dokaz protiv njega (koji se ipak može jednostavno 
objasniti njegovim iskazom, pa je to zapravo još uvijek sporan 
dokaz), treba ipak uzeti u obzir i činjenice koje ga opravdavaju, 
pogotovo zato što su te činjenice nepobitne. A što ti misliš, sudeći po 
karakteru naše pravne znanosti, hoće li oni prihvatiti, ili jesu li uopće 
kadri prihvatiti, takvu činjenicu — činjenicu koja se zasniva isključivo 
na pukoj psihološkoj nemogućnosti, na pukom duševnom 
raspoloženju — kao nepobitnu činjenicu koja obara sve one 


materijalne dokaze što ga terete, kakvi god ti dokazi bili da bili? Ne, 
neće je prihvatiti, neće je nipošto prihvatiti jer su, eto, našli onu 
kutijicu, i čovjek se još htio objesiti, »a to bi bilo nemoguće kad se ne 
bi osjećao kriv«! Eto, to je ono osnovno pitanje i zato se ja ljutim! 
Shvati me već jednom! 

— Ma vidim da se ljutiš. Ali čekaj, zaboravio sam te pitati: kako je 
dokazano da je kutijica s naušnicama zaista iz babine škrinje? 

— To je pouzdano dokazano — odgovori Razumihin i namršti se 
nekako preko volje. — Koh je prepoznao tu stvar i rekao tko ju je 
založio, a ovaj je opet pouzdano dokazao da je stvar zaista njegova. 

— To ne valja. Još nešto: nije li tko vidio Mikolaja kad su Koh i 
Pestrjakov prošli stubištem, i ne može li se to nekako dokazati? 

— To je baš ono što ga nitko nije vidio — odgovori Razumihin 
zlovoljno — to je ono što ne valja; čak ih ni Koh i Pestrjakov nisu 
primijetili kad su išli gore, iako njihovo svjedočenje ne bi sad baš 
mnogo vrijedilo. »Vidjeli smo,« vele, » da su vrata bila otvorena, da u 
stanu valjda nešto rade, ali nismo se u prolazu na to obazirali i ne 
sjećamo se pravo jesu li u tom času radnici bili tamo ili nisu.« 

— Hm. Prema tome, cijelo im je opravdanje samo u tome što su 
se bubetali i smijali. Recimo da je to jak dokaz, ali... Molim te sad da 
mi kažeš kako ti tumačiš sve te činjenice? Kako tumačiš nalaz 
naušnica ako ih je zaista onako našao kao što on tvrdi? 

— Kako tumačim? Pa što se tu ima tumačiti: sve je jasno! Bar je 
put kojim treba voditi istragu jasan i dokazan, a dokazala ga je 
upravo ta kutijica. Pravom su ubojici ispale te naušnice. Ubojica je 
bio gore u stanu kad su Koh i Pestrjakov lupali na vrata, zatvorio se 
bio tamo zasunom. Koh je napravio glupost i pošao dolje, a tada je 
ubojica izletio i pojurio također dolje jer nije imao drugog izlaza. Na 
stubištu.se sakrio pred Kohom, Pestrjakovom i pazikućom u prazan 
stan baš u trenutku kad su iz njega bili izjurili Dmitrij i Mikolaj, stajao 
je za vratima dok su pazikuća i ostali prolazili mimo, pričekao dok im 
nisu utihnuli koraci, a onda je lijepo sišao niza stube, baš u času kad 
su Dmitrij i Nikolaj bili istrčali na ulicu i svi se bili razišli, nikog nije 
bilo u veži. Možda su ga i vidjeli ali ga nisu zapazili; koliko ljudi 
onuda prolazi! A kutijica mu je ispala iz džepa dok je stajao za 
vratima, i nije primijetio da mu je ispala jer tada nije na to pazio. Ta 


kutijica jasno dokazuje da je baš tamo stajao. Eto, u tome ti je cijela 
majstorija! 

— Lukavo! Zbilja lukavo, brate! Malo previše lukavo. 

— Ma zašto, zašto? 

— Pa zato što je nekako sve previše sretno ispalo... i steklo se... 
baš kao u kazalištu. 

— E-eh! — usklikne Razumihin, ali se uto otvore vrata i uđe 
jedna nova osoba koju nitko od prisutnih nije poznavao. 


V 


Bijaše to gospodin već u godinama, uštogljen i naočit, s opreznim 
i kiselim izrazom na licu. Ponajprije je zastao na vratima i pogledao 
oko sebe izražavajući uvredljivo i neiskreno čuđenje, baš kao da pita 
sve pogledima: »Kamo li sam ovo zašo?« Nekako nepovjerljivo, 
pretvarajući se, štoviše, da je pomalo uplašen, pa malne i uvrijeđen, 
razgledaše Raskoljnikovljevu tijesnu i nisku »brodsku kabinu«. Isto 
tako začuđen, svrne tada pogled i zadrža ga na samom 
Raskoljnikovu, koji je onako neobučen, raščupan i neumiven ležao 
na svom bijednom, prljavom ležaju i također netremice njega 
promatrao. Zatim, isto onako — polagano — poče — promatrati 
Razumihinovu neurednu, neobrijanu i nepočešljanu priliku, dok je 
Razumihin opet drsko i upitno gledao njega ravno u oči, ne mičući se 
s mjesta. Napeta šutnja potraje minutu-dvije dok se naposljetku, kao 
što se moglo i očekivati, donekle ne promijeni dekoracija. Pošto je 
zacijelo zaključio, po nekim, inače vrlo upadljivim znacima, da se 
ovdje, u ovoj »brodskoj kabini«, pretjerano strogim držanjem ne 
može ama baš ništa postići, gospodin se malko smekša i uljudno ali 
još pomalo strogo prozbori, obraćajući se Zosimovu i naglašavajući 
svaki pojedini slog u svom pitanju: 

— Jeste li vi gospodin Rodion Romanic Raskoljnikov, student, 
odnosno bivši student? 

Zosimov se promeškolji i možda bi mu bio i odgovorio da ga nije 
u istom času preduhitrio Razumihin, koga nitko ništa nije pitao: 

— Pa eno ga, leži na divanu! A što hoćete? 

To familijarno: »A što hoćete?« kao da podsiječe noge 
uštogljenom gospodinu; umalo što se i ne okrene Razumihinu, ali se 


na vrijeme svlada i brže-bolje ponovo obrati Zosimovu. 

— Eto vam Raskoljnikova! — promrsi Zosimov i mahne glavom 
prema bolesniku, pa zijevne i pri tom nekako neobično razjapi usta 
te ih neobično dugo držaše tako razjapljena. Zatim se polagano maši 
džepa na prsluku, izvadi iz njega pogolem zlatni sat s ispupčenim 
zaklopcem, otvori ga i pogleda, te ga uze isto tako polagano i lijeno 
trpati opet u džep. 

Raskoljnikov je za sve to vrijeme ležao šutke na leđima i blenuo u 
došljaka. Njegovo lice, što ga je bio odvratio od onog zanimljivog 
cvjetića na tapetama, bijaše posve blijedo i iskazivaše neobičnu 
patnju, kao da je netom bio podvrgnut teškoj operaciji ii kao da se 
ovog časa vratio iz mučilišta. Ali pridošli gospodin izazivao je malo- 
pomalo kod njega sve veću i veću pozornost, pa onda nedoumicu, 
pa onda nepovjerljivost i, štoviše, kanda neku strpnju. A kad je 
Zosimov pokazao na njega i rekao: »Eto vam Raskoljnikova«, naglo 
se pridigao, tako reći poskočio, sjeo na ležaju i izustio gotovo 
izazovnim ali isprekidanim i slabim glasom: 

— Da! Ja sam Raskoljnikov! Što želite? 

Gost ga pozorno pogleda i značajno izusti: 

— Petar Petrovič Lužin. Čvrsto se ufam da vam moje ime nije 
baš sasvim nepoznato. 

Ali Raskoljnikov, koji je očekivao nešto posve drugo, pogleda ga 
tupo i zamišljeno i ništa mu ne odgovori, baš kao da zaista prvi put 
čuje ime Petra Petroviča. 

— Šta? Zar sve dosad niste još izvoljeli primiti nikakvih 
obavijesti? — zapita ga Petar Petrovič pomalo se uvijajući. 

Umjesto odgovora na to pitanje, Raskoljnikov se polako izvali na 
jastuk, zabaci ruke za glavu i zagleda se u strop. Na Lužinovu se licu 
pojavi tjeskoban izraz. Zosimov i Razumihin počeše ga još 
radoznalije promatrati, pa se on napokon očito zbuni. 

— Ja sam pretpostavljao i računao — promuca — da je pismo 
koje vam je upućeno prije više od deset dana, dapače, prije gotovo 
dva tjedna... 

— Čujte, što sad tu neprestano stojite na vratima? — unese mu 
se najednom Razumihin u riječ. — Ako nam imate što objasniti, onda 
sjedite, jer je vama i Nastasji tu tijesno tako stajati. Nastasjuška, 


makni se, skloni se s puta gospodinu! Dođite ovamo, eto vam stolca! 
Provucite se! 

I odmakne svoj stolac i napravi malo mjesta između stola i svojih 
koljena, čekajući u tom pomalo nezgodnu položaju da se gost 
»provuče« kroz taj uski prolaz. Odabrao je bio takav trenutak da ga 
gost nikako nije mogao odbiti, te se ovaj progura kroz uski prolaz, 
Žureći se i spotičući. Kad dođe do stolca, sjede i sumnjičavo pogleda 
Razumihina. 

— Nemojte se ništa snebivati — izvali Razumihin — Rodja je već 
peti dan bolestan, tri dana je buncao i sad je tek došao k sebi i jeo 
čak s apetitom. Tu eto sjedi njegov liječnik, upravo ga je pregledao, 
a ja sam Ročkin kolega, također bivši student, i sad ga evo 
njegujem; prema tome, ne obazirite se na nas i ne ustručavajte se, 
nego nastavite samo, kažite što želite. 

— Hvala vam. Ipak, da ne bih uznemirio bolesnika svojom 
prisutnošću i razgovorom? — obrati se Petar Petrovič Zosimovu. 


— N-nećete — promrsi Zosimov — možda ćete ga čak i 
razonoditi — pa opet zijevne. 
— Ah, već je odavno pri sebi, još od jutros! — produži 


Razumihin, čija se prisnost doimala tako prirodno i prostodušno da 
se Petar Petrovič predomisli i osokoli, možda dijelom i zato što mu 
se taj odrpanac i drznik ipak bio predstavio kao student. 

— Vaša gospođa mama... — poče Lužin. 

— Hm! — glasno će Razumihin. Lužin ga upitno pogleda. 

— Ništa, ništa, ja to samo onako; nastavite! 

Lužin slegne ramenima. 

—... Vaša gospođa mama, dok sam još bio kod njih, počela vam 
je pisati pismo. Kad sam doputovao ovamo, namjerno sam pričekao 
nekoliko dana i nisam dolazio k vama kako bih bio potpuno siguran 
da ste o svemu obaviješteni; ali sad, na svoje veliko čudo... 

— Znam, znam! — iznenada će Raskoljnikov pokazujući krajnju 
nestrpljivost i zlovolju. — Vi ste taj? Mladoženja? Ma znam!... A sad 
dosta! 

Petar Petrovič duboko se uvrijedi, ali ne reče ni riječi. Upinjao se 
ne bi li shvatio što sve to znači. Šutnja potraje časak-dva. 

Međutim se Raskoljnikov, koji se bio donekle okrenuo njemu dok 
mu je odgovarao, iznova zagleda u njega, nekako posebno 


radoznalo, kao da ga maloprije nije još bio dobro promotrio ili kao da 
ga je nešto novo iznenadilo na njemu, čak se i pridigne radi toga s 
jastuka. | zaista, u vanjštini Petra Petroviča iznenađivalo je čovjeka 
nešto osobito, naime nešto što kao da je opravdavalo naziv 
»mladoženje« koji mu maloprije bješe onako bezobzirno prišiven. 
Ponajprije, zapažalo se i, štoviše, malo previše udaralo u oči da se 
Petar Petrovič svojski požurio da iskoristi ovo nekoliko dana u 
prijestolnici kako bi se što bolje dotjerao i uljepšao prije nego što mu 
dođe zaručnica, što je, uostalom, bilo posve bezazleno i dopušteno. 
Čak bi mu se i osobna spoznaja, možda isuviše samodopadna, 
spoznaja o ugodnoj promjeni nabolje, mogla oprostiti u takvoj prilici 
zato što je Petar Petrovič igrao ulogu zaručnika. Cijelo mu je odijelo 
bilo netom sašiveno i sve je na njemu bilo lijepo, samo je, možda, 
bilo suviše novo i suviše je odavalo određenu svrhu. Čak je i 
gizdelinski, novi novcati cilindar svjedočio o toj svrsi — Petar 
Petrovič je postupao s njim nekako odveć obzirno i držao ga u 
rukama suviše _ oprezno. Pa i prekrasne rukavice originalne 
Louvainove proizvodnje, rukavice boje jorgovana, svjedočile su to 
isto, ako ničim drugim a ono time što ih nije navlačio nego samo 
nosio u rukama, za paradu. U svoj odjeći Petra Petroviča 
prevladavale su svijetle i mladenačke boje. Na njemu bijaše zgodan 
svijetlosmed ljetni kaput, tanke hlače svijetle boje, isto takav pršnjak, 
netom kupljena fina košulja, posve lagana batistena kravata s 
ružičastim prugama, a što je najljepšesve je to čak i pristajalo licu 
Petra Petroviča. Njegovo lice, neobično svježe i, štoviše, lijepo, 
ionako se doimalo mlađim od četrdeset pet godina. Tamni zalisci 
zgodno su ga osjenčavali s obje strane, nalik na dva kotleta, i vrlo se 
lijepo zgušnjavali oko glatko izbrijane, blistave brade. Čak ni kosa, 
uostalom tek malčice progrušana, počešljana i nakovrčana kod 
frizera, nije zbog toga bila ni najmanje smiješna niti mu je pridavala 
glup izraz, kao što obično biva kad se nakovrča kosa, jer onda 
čovjek neminovno nalikuje na Nijemca koji ide na vjenčanje. Ako je 
na tom prilično lijepom i ozbiljnom obličju i bilo nečeg neugodnog i 
odbojnog, tome su bili krivi neki drugi uzroci. Pošto je bezobzirno 
promotrio gospodina Lužina, Raskoljnikov se otrovno podsmjehne, 
ponovo se izvali na jastuk i zagleda, kao i prije, u strop. 


Ali gospodin Lužin upre svu svoju snagu i kao da naumi da se 
trenutno ne obazire na sve te čudne pojedinosti. 

— Zaista, zaista mi je žao što sam vas zatekao u takvu stanju — 
poče iznova, kako bi prekinuo šutnju. — Da sam znao da ste se 
razboljeli, bio bih i ranije navratio. Ali, znate kako je, poslovi!... Osim 
toga, imam na vrhovnom sudu jedan neobično važan slučaj iz svoje 
advokatske prakse. A da i ne spominjem sve one brige koje i sami 
pogađate da imam. Vaše, to jest mamu i seku, očekujem svaki čas... 

Raskoljnikov se pomakne i zausti da nešto kaže; na licu mu se 
ogledaše stanovito uzbuđenje. Petar Petrovič ušuti, popričeka, ali 
kako ništa nije uslijedilo, produži: 

—... Svaki čas. Našao sam im stan za prvo vrijeme... 

— Gdje? — jedva nekako protisne Raskoljnikov. 

— Nije daleko odavde, kuća Bakalejeva... 

— To je na Voznesenskom prospektu — presiječe ga Razumihin 
U riječi. — Tamo su na dva kata same sobe za iznajmljivanje, drži ih 
trgovac Jušin, bio sam tamo. 

— Jest, sobe za iznajmljivanje, molim lijepo... 

— Jezivo mjesto: nečisto, smrdljivo, pa i sumnjivo; svašta se 
tamo događalo; a vrag bi ga znao tko tamo sve ne stanuje!... Pa | ja 
sam tamo bio zbog neke afere. Inače je jeftino. 

— Ja, naravno, nisam mogao prikupiti toliko podataka o tome jer 
sam i sam novajlija ovdje — kiselo će Petar Petrovič — ali sam inače 
našao dvije vrlo, vrlo čiste sobice, a kako je to samo za vrlo kratko 
vrijeme... Našao sam već i pravi, to jest naš budući stan — obrati se 
Raskoljnikovu — i sad ga uređuju za nas, pa sam se i ja privremeno 
stisnuo u jednu sobu, nema ni dva koraka odavde, kod gospođe 
Lipevehzelj, u stanu jednog mog mlađeg prijatelja, Andreja 
Semjoniča Lebezjatnikova; on me je i uputio na kuću Bakalejeva... 

— Lebezjatnikova? — polako će Raskoljnikov, kao da se nečeg 
prisjeća. 

— Jest, Andreja Semjoniča Lebezjatnikova, radi u ministarstvu. 
Poznajete ga možda? 

— Da... ne... — odgovori Raskoljnikov. 

— Oprostite, učinilo mi se, po vašem pitanju, da ga poznajete. Ja 
sam nekad bio njegov skrbnik... vrlo simpatičan mladić... i 


napredan... Ja se rado sastajem s mladeži, od nje čovjek najbolje 
sazna što ima novo. 

Petar Petrovič obiđe sve nazočne pogledom punim nade. 

— U kojem to smislu? — upita ga Razumihin. 

— U najozbiljnijem, da tako kažem, u onom najhitnijem — 
prihvati Petar Petrovič kao da se obradovao tom pitanju. — Nisam, 
eto, bio u Petrogradu već deset godina. Sve te naše novosti, 
reforme, ideje, sve je to doprlo i do nas u provinciju, ali da bi se bolje 
vidjelo i da bi se vidjelo sve, treba biti u Petrogradu. E, a ja mislim da 
se najviše može zapaziti i doznati kad se promatra naš mlađi 
naraštaj. I moram priznati da sam se obradovao... 

— Čemu zapravo? 

— Vaše je pitanje vrlo široko. Možda se varam ali meni se čini da 
sam otkrio jasnije poglede, više, da tako kažem, kritike, više 


poslovnosti... 

— To je istina — procijedi Zosimov. 

— Koješta, nema tu nikakve poslovnosti — zakvači se 
Razumihin. — Poslovnost se teško stječe, ne pada samo tako s 


neba. A već je gotovo dvjesta godina kako smo se odučili od svakog 
ozbiljnijeg rada... Ideje još nekako i kolaju — obrati se on Petru 
Petroviču — ima i želje za dobrim, makar i djetinjaste; čak se i 
čestitosti može naći, iako su sa svih strana navalili lupeži, ali 
poslovnosti nema! Poduzetnosti nema ni za lijek. 

— Ne slažem se s vama — odsiječe Petar Petrovič, očito 
uživajući u svom protivljenju. — Ljudi se, naravno, zanose i griješe, 
ali treba imati razumijevanja: taj zanos svjedoči o volji za rad i o 
nepovoljnim vanjskim prilikama u kojima se taj rad obavlja. Malo je 
učinjeno ali nije ni vremena bilo mnogo. A o sredstvima da i ne 
govorimo. Po mom osobnom mišljenju, ako baš hoćete, nešto je čak 
i učinjeno: proširile su se nove, korisne misli, postala su poznata 
neka nova, vrijedna književna djela umjesto — nekadašnjih 
sentimentalnih i romantičnih; književnost poprima  zreliji oblik; 
iskorijenjeno je i ismijano mnogo štetnih predrasuda... Jednom 
riječju, otkinuli smo se jednom zauvijek od prošlosti, a već je to, po 
mom mišljenju, velika stvar, molim lijepo... 

— Deklamira! Hvali se — odjednom će Raskoljnikov. 


— Što, molim? — priupita ga Petar Petrovič, koji ga nije dobro 
čuo, ali ne dobije odgovora. 

— Sve je to istina — požuri se da ubaci Zosimov. 

— Je | te da je tako? — proslijedi Petar Petrovič i prijazno 
pogleda Zosimova. — Priznajte i sami — produži obraćajući se 
Razumihinu, ali već s prizvukom nekog likovanja i nadmoćnosti u 
glasu, te umalo što ne dometne: »mladiću« — da postoji napredak 
ili, kako se sad kaže, progres, bar u ime znanosti i ekonomske 
istine... 

— Otrcana fraza! 

— N€, nije to otrcana fraza, molim lijepo! Kad su mi, na primjer, 
sve dosad govorili: »Ljubi bližnjega svoga«, što je bilo od toga? — 
produži Petar Petrovič, možda i malo brzopleto. — Bilo je samo to da 
sam prepolavljao kabanicu i dijelio je sa svojim bližnjim, pa smo 
obojica ostajali dopola goli, prema onoj ruskoj poslovici: »Tko dva 
zeca lovi, ni jednog ne ulovi.« A znanost kaže: ljubi nadasve sama 


sebe jer se sve na svijetu temelji na osobnom probitku al Budeš li 
ljubio sama sebe, i svoje ćeš poslove obavljati kako treba i kabanica 
će ti ostati čitava. A ekonomska istina dodaje: što je u društvu više 
sređenih osobnih poslova i, da tako kažem, čitavih kabanica, to su 
čvršći temelji toga društva i to je sređenije u njemu opće dobro. 
Prema tome, kad privređujem jedino i isključivo za sebe, time ujedno 
privređujem za sve i pripomažem da moj bližnji dobije i nešto više od 
razderane kabanice, i to ne više iz osobne, pojedinačne izdašnosti 
nego zbog općeg napretka. Ta je misao jednostavna, ali nam, na 
žalost, nije dugo padala na pamet jer je bila u zasjenku zanosa i 
sanjarenja, a reklo bi se da ne treba biti osobito oštrouman da se 
čovjek dosjeti... 

— Oprostite, ni ja nisam baš oštrouman — oštro ga presiječe u 
riječi Razumihin — pa se radije okanimo ovog razgovora. Poveo 
sam ga doduše s određenim ciljem, ali su mi se u ove tri godine 
toliko zgadila sva ta naklapanja kojima je svrha da čovjek zabavi 
sam sebe, sve te vječite, beskrajne frazetine, i sve to jedno te isto da 
se bogami zacrvenim i kad netko drugi povede preda mnom takav 
razgovor, a kamoli još ako ga sam povedem. Vi ste se, naravno, 
požurili da nam pokažete što sve znate, to vam možemo lako 


oprostiti i ništa vam zbog toga ne zamjeram. Samo sam htio da vidim 
kakav ste čovjek jer eto, vidite, uz javno dobro se u posljednje 
vrijeme prikrpilo toliko kojekakvih sljepara, koji su toliko iskrivili u 
svoju korist sve čega su se dotakli da su sve dokraja okaljali. Ali 
dosta o tome! 

— Milostivi gospodine — poče gospodin Lužin kiselo i neobično 
dostojanstveno — želite li možda time reći, na tako bezobziran 
način, da i ja... 

— Ama, zaboga, zaboga... Kako bih mogao!... Ma dosta o tome! 
— odsiječe Razumihin i naglo se okrene Zosimovu, pa nastavi onaj 
njihov prijašnji razgovor. 

Petar Petrovič bijaše toliko pametan da otprve povjerova 
Razumihinovoj isprici. Nakanio je, uostalom, da ode nakon dvije-tri 
minute. 

— Nadam se da će se naše današnje poznanstvo — obrati se 
Raskoljnikovu — kad ozdravite, još više učvrstiti, s obzirom na 
okolnosti koje su vam poznate... Navlastito vam želim da ozdravite... 

Raskoljnikov se i ne osvrne na njega. Petar Petrovič poče ustajati 
sa stolca. 

— Svakako ih je ubio neki zalagač! — ustvrdi Zosimov. 

— Svakako zalagač! — povladi mu Razumihin. Porfirij ne govori 
što misli, ali svejedno preslušava zalagače... 

— Preslušava zalagače? — glasno će Raskoljnikov. 

— Da, pa šta? 

— Ništa. 

— A kako ih pronalazi? — zapita Zosimov. 

— Za neke mu je Koh kazao, nekima su imena bila popisana na 
papirićima u koje su bile zamotane stvari, a neki su i sami došli kad 
su čuli... 

— E, to mora da je bio neki spretan i iskusan nitkov! Kakva 
odvažnost! Kakva odlučnost! 

— Upravo to nije! — upade mu Razumihin u riječ. — Upravo je to 
sve vas zavelo u bludnju. Ja vam kažem da nije ni spretan ni iskusan 
i da mu je to jamačno prvi takav korak! Ako uzmeš da je proračunat i 
spretan nitkov, onda sve ispada nevjerojatno. A ako uzmeš da je 
neiskusan, onda ispada da ga je neki slučaj izbavio iz neprilike, a što 
sve slučaj ne može! Pa on, zaboga, nije možda bio ni predvidio 


nikakvih zapreka! A kako izvodi pljačku? Uzima stvari koje vrijede 
deset ili dvadeset rubalja, nabija njima džepove, kopa po babinoj 
škrinji, po krpama — a u komodi, u najgornjoj ladici, našli su poslije u 
kutiji oko tisuću i pol rubalja u gotovini, bez mjenica! Ni opljačkati je 
nije znao, samo ju je znao ubiti! To mu je prvi korak, velim ti, prvi 
korak; izgubio je glavu! I nije se proračunatošću izvukao, nego pukim 


slučajem! 
— Cini mi se da govorite o nedavnom ubojstvu one starice, 
činovničke udovice? — uplete se Petar Petrovič obraćajući se 


Zosimovu. Već je stajao sa šeširom i rukavicama u ruci, ali je poželio 
da prije odlaska progovori još koju pametnu. Bilo mu je očito stalo do 
toga da ostavi povoljan dojam, pa je taština nadvladala razboritost. 

— Da. Čuli ste za taj slučaj? 

— Kako ne bih čuo kad stanujem u susjedstvu... 

— A znate li sve pojedinosti? 

— To ne bih mogao ustvrditi, ali mene tu zanima nešto drugo, 
cijeli problem, da tako kažem. Da i ne govorimo o tome kako je u 
posljednjih pet godina broj zločina u nižim društvenim slojevima 
porastao, da i ne govorimo o posvudašnjim i neprestanim grabežima 
i paležima, meni je ipak najčudnije od svega to što broj zločina i u 
višim društvenim slojevima isto tako raste, paralelno, da tako kažem. 
Eno ondje, kažu, bivši student orobio poštu na glavnoj cesti; negdje 
drugdje opet ljudi na visokim društvenim položajima krivotvore 
novčanice; u Moskvi opet pohvatali cijelu družinu krivotvoritelja 
obveznica posljednjeg lutrijskog zajma, a među kolovođama je i 
jedan predavač svjetske povijesti; pa onda ubili, eno, našeg tajnika u 
inozemstvu iz nekih financijskih i zagonetnih razloga... A ako je sad 
još i ovu staru lihvarku ubio netko iz višeg društva, jer seljaci ne 
zalažu zlatninu, kako se onda može protumačiti ova, na neki način, 
pokvarenost civiliziranog dijela našeg društva? 

— Došlo je do mnogih ekonomskih promjena... — umetne 
Zosimov. 

— Kako se to može protumačiti? — zakvači se Razumihin. — Pa 
eto, moglo _ bi se _ baš protumačiti duboko  ukorijenjenom 
neposlovnošću. 

— Dobro, kako to mislite, molim lijepo? 


— Što je odgovorio u Moskvi taj vaš predavač na pitanje zašto je 
krivotvorio obveznice: »Svi se bogate na kojekakve načine, pa sam i 
ja poželio da se što prije obogatim.« Ne sjećam se točno njegovih 
riječi, ali je smisao taj: na tuđ račun, što prije, bez muke! Navikli smo 
se da dođemo na gotovo, da se oslanjamo na tuđu pomoć, da 

jedemo ono što je već sažvakano. E, a kad je kucnuo veliki čas“, 
pokazalo se tko je kakav... 

— Ašta je s moralom? | s načelima da tako kažem... 

— Pa što se vi tu brinete? — neočekivano se umiješa 
Raskoljnikov. — To se slaže s vašom teorijom. 

— Kako to mislite, s mojom teorijom? 

— Pa povucite samo konzekvencije iz onoga što ste maloprije 
pripovijedali, pa će proizići da se ljudi smiju klati... 

— Za boga miloga! — uzvikne Lužin. 

— NE, neće biti tako! — oglasi se Zosimov. 

Raskoljnikov je ležao blijed, uzdrhtale gornje usne, i jedva je 
disao. 

— U svemu postoji mjera — uznosito nastavi Lužin. — 
Ekonomska ideja još ne znači pozivanje na ubojstvo, a ako se samo 
uzme... 

— A je li istina da ste vi — presiječe ga ponovo u riječi 
Raskoljnikov glasom koji je drhtao od srdžbe i odavao nekakvo 
uživanje u vrijeđanju — je li istina da ste rekli svojoj zaručnici... baš 
onda kad ste dobili njen pristanak, da vam je najdraže to... što je ona 
puka sirota... jer je bolje izvući ženu iz siromaštva kako bi poslije 
čovjek mogao gospodariti njome... i nabijati joj na nos dobročinstvo 
što joj je učinio?.... 

— Mlilostivi gospodine! — pakosno i ljutito uzvikne Lužin 
ražešćen i zbunjen. — Milostivi gospodine... kako ste samo iskrivili 
moju misao! Oprostite, ali moram vam reći da glasovi koji su doprli 
do vas ili, bolje reći, koji su vam dojavljeni, nemaju ni trunka zdrave 
osnove i ja... mislim da znam tko je... jednom riječju... ta strelica... 
jednom riječju, vaša gospođa mama... | mače mi se učinilo da je 
ona, uza sve _ svoje izvanredne osobine, pomalo sklona 
zanesenjačkom i romantičnom načinu mišljenja... 


Ali mi svejedno nije bilo ni na kraj pameti da pomislim da je 
mogla shvatiti i predočiti moju misao u takvu obliku iskrivljenom 
fantazijom... I najposlije... najposlije... 

— Znate šta? — vikne Raskoljnikov pridižući se na jastuku i 
gledajući ga netremice prodornim, usijanim pogledom. — Znate šta? 

— Što, molim lijepo? — Lužin je zastao i čekao držeći se 
uvrijeđeno i izazovno. Šutnja potraje nekoliko sekunda. 

— Pa znate, ako se još samo jednom... usudite izgovoriti i jednu 
jedinu riječ... na račun moje majke... letjet ćete naglavce niza stube... 

— Ma što ti je? — vikne Razumihin. 

— A, tako, dakle! — Lužin problijedi i ugrize se za usnu. — Čujte 
onda i vi mene, gospodine — poče otržito, suzdržavajući se svim 
silama ali svejedno predišući — još sam maloprije, od prvog časa, 
osjetio vašu kivnost, ali sam navlaš ostao ovdje da vas još bolje 
upoznam. Štošta bih mogao oprostiti bolesniku i rođaku, ali sad... 
vama... nikada... 

— Nisam ja bolestan! — uzvikne Raskoljnikov. 

— Onda pogotovo... 

— Tornjajte se do vraga! 

Ali Lužin je već i sam izlazio, iako nije bio rekao sve što je htio. 
Provlačio se između stola i stolca, a Razumihin je ovaj put čak ustao 
da ga propusti. Ne pogledavši nikoga i ne klimnuvši glavom čak ni 
Zosimovu, koji mu je već dugo namigivao neka ostavi na miru 
bolesnika, Lužin iziđe. Dok je pognut prolazio kroz vrata, podigao je 
iz opreza šešir do ramena, a čak su mu i pogrbljena leđa nekako 
pokazivala da u ovoj prilici odnosi sa sobom užasnu uvredu. 

— Kako si mogao, kako si mogao biti takav? — reče zgranuti 
Razumihin vrteći glavom. 

— Manite me se, manite me se svi skupa! — bjesomučno vrisne 
Raskoljnikov. — Hoćete li me napokon ostaviti na miru, mučitelji 
jedni? Ne bojim se ja vas! Nikog, nikog se više ne bojim! Što dalje od 
mene! Hoću sam da budem, sam, sam, sam! 

— Hajdemo! — reče Zosimov i klimne glavom Razumihinu. 

— Ama, zaboga, kako ga možemo ovako ostaviti? 

— Hajdemo! — navali opet Zosimov i iziđe. Razumihin porazmisli 
i potrči za njim da ga stigne. 


— Moglo je biti i gore da ga nismo poslušali — reče Zosimov kad 
su već bili na stubištu. — Ne valja ga ljutiti... 

— Ama, što mu je? 

— Eh, kad bi ga bar što ugodno potreslo, kamo sreće! Nedavno 
je još imao snage... Njemu je, znaš, neprestano nešto na pameti! 
Nešto što ga postojano tišti... Toga se najviše bojim; a to je sigurno! 

— Pa možda je zbog tog gospodina, tog Petra Petroviča! Iz 
razgovora je bilo jasno da će se oženiti njegovom sestrom i da je 
Rodja, baš prije nego što se razbolio, dobio o tome pismenu 
obavijest... 

— Da, sam ga je vrag donio, možda je sad sve pokvario. A jesi li 
primijetio kako je na sve ravnodušan, kako preko svega šutke 
prelazi, osim nečega što ga upravo izbezumljuje, tog ubojstva... 

— Jest, jest — priklopi Razumihin. — Kako ne bih primijetio! 
Zanima me to i plaši. Baš su ga onog dana kad se razbolio zaplašili, 
u policijskoj stanici, čak je i u nesvijest pao. 

— Pričat ćeš mi opširnije o tome večeras, a i ja ću onda tebi 
koješta reći. Zanima me to zaista. Navratit ću opet za pola sata do 
njega... Inače, upale neće hiti... 

— Hvala ti! A ja ću dotle pričekati kod Pašenjke i reći ću Nastasji 
da pripazi na njega... 

Kad je ostao sam, Raskoljnikov nestrpljivo i ojađeno pogleda 
Nastasju, ali se ona još skanjivaše da ode. 

— Oćeš li sad čaja? — upita ga. 

— Poslije! Htio bih spavati! Ostavi me... 

I naglo se okrene zidu. Nastasja iziđe. 


VI 


Ali čim je Nastasja izišla, on ustane, zakračuna vrata, razveže 
zavežljaj s odjećom, što ga je maloprije bio donio Razumihin i poslije 
ponovo zavezao, pa se poče oblačiti. Kao da se, za divno čudo, 
učas potpuno smirio; nije bilo ni traga onom maloprijašnjem 
sumanutom bulažnjenju, ni paničnom strahu što ga je obuzimao u 
posljednje vrijeme. Bijaše to prvi časak nekog čudnog, nenadanog 
smirenja. Kretnje mu bile točne i odmjerene, a u njima se ogledao 
neki tvrdi naum. »Još danas, još danas!...« mrmljao je u sebi. Ipak 


mu je bilo jasno da je još slab, ali je snagu i samopouzdanje stekao 
velikim duševnim naporom koji je prerastao u smirenje, u postojanu 
ideju; nadao se, doduše, da se neće srušiti na ulici. Pošto je obukao 
svu onu novu odjeću, pogleda novce što su ležali na stolu, 
porazmisli i strpa ih u džep. Bilo je u svemu dvadeset pet rubalja. 
Uzme i sve one bakrene petice, ostatak od deset rubalja što ih je 
Razumihin bio potrošio na odjeću. Zatim polako izvadi kukicu iz 
petlje, iziđe iz sobe, pođe niza stube i zaviri u širom otvorenu kuhinju 
— Nastasja mu je bila okrenuta leđima i, sagnuvši se, puhala pod 
gazdaričin samovar. Ništa nije čula, a tko bi i pomislio da će on 
nekamo otići? U tili čas bio je na ulici. 

Bijaše oko osam sati, sunce je zalazilo. Opet ista onakva sparina, 
ali je požudno udahnuo onaj smrdljivi, prašni, zagađeni gradski zrak. 
U glavi mu se malko zavrtjelo; nekakva neobuzdana snaga zacakli 
mu se najednom u upaljenim očima i izmršavjelu, blijedožutu licu. 
Nije znao kamo će niti je razmišljao o tome; znao je samo jedno, da 
»Ssve to treba dokončati još danas, u jedan mah, odmah; da se inače 
neće vratiti kući jer neće tako da živi.« A kako dokončati? Čime 
dokončati? O tom nije imao ni pojma, niti je htio razmišljati o tome. 
Tjerao je od sebe misli — misli su ga samo mučile. Tek, slutio je i 
znao da sve treba da se promijeni, ovako ili onako, »kako god bilo«, 
ponavljaše obuzet očajničkim, postojanim samopouzdanjem i 
odlučnošću. 

Po starom običaju, zaputi se tragom svojih prijašnjih šetnja, ravno 
na Sijenski trg. Još prije nego što je došao do njega, na kaldrmi 
ispred sitničarije naišao je na mlada crnomanjasta verglaša koji je 
svirao neku vrlo sentimentalnu romancu. Pratio je pjevanje 
petnaestogodišnje djevojke što je stajala pred njim na pločniku, 
obučena kao mlada dama, u krinolini, zaogrnuta plaštom, u 
rukavicama i sa slamnim šeširićem za koji bješe zataknuto pero 
jarkocrvene boje; sve je na njoj bilo staro i otrcano. Glasom napuklim 
od uličnog pjevanja ali prilično ugodnim i snažnim, otpjevala je 
romancu nadajući se da će dobiti dvije kopjejke iz dućana. 
Raskoljnikov je zastao uz dvoje-troje slušatelja, poslušao malo, 
izvadio peticu i tutnuo je djevojci u ruku. Ona naglo prestane pjevati 
na najganutljivijoj i najvišoj noti, kao da je odsjekla na panju, oštro 


dobaci verglašu: »Dosta!« te se oboje odvukoše dalje, do drugog 
dućana. 

— Volite li vi ulično pjevanje? — obrati se iznenada Raskoljnikov 
jednom već postarijem prolazniku što je stajao do njega uz orguljice i 
doimao se kao kakav besposličar. Ovaj ga unezvjereno pogleda i 
začudi se. — Ja volim — produži Raskoljnikov, ali se držao tako 
nekajco kao da uopće ne govori o uličnom pjevanju — volim kad 
pjevaju uz pratnju vergla u hladnu, mračnu i vlažnu jesensku večer, 
svakako treba da bude vlažno, kad su svim prolaznicima lica blijeda, 
zelena i nezdrava,; ili, još bolje, kad pada mokar snijeg, posve ravno, 
bez vjetra, znate? A kroz snijeg se sjaje plinske svjetiljke... 

— Ne znam;.. Oprostite... — promrsi gospodin uplašen i tim 
pitanjem i čudnom vanjštinom Raskoljnikova, te prijeđe na drugu 
stranu ulice. 

Raskoljnikov pođe ravno dalje i dođe do onog ugla na Sijenskom 
trgu gdje su onda tržili onaj piljar i njegova žena seljanka i 
razgovarali s Lizavetom. Ali ih sad nije tu bilo. Pošto je prepoznao to 
mjesto, zastane, obazre se i obrati mladu momku u crvenoj košulji 
što je zijevao na ulazu u trgovinu brašnom. 

— Tu na uglu obično trži neki građanin sa ženom, seljankom, je 
li? 

— Kojekaki tu trže — odgovori momak gledajući s visoka Ra- 
skoljnikova. 

— A kako se zove? 

— Kako su ga krstili, tako se i zove. 

— Da nisi i ti Zarajac? Iz koje si gubernije? 

Momak ponovo pogleda Raskoljnikova. 

— Kod nas, vaša svjetlosti, nema gubernije, nego je samo kotar. 
Brat mi je putovo a ja sam sjedio kod kuće, pa i ne znam, molit ću 
ljepo... Budite tako dobri pa mi oprostite, vaša svjetlosti. 

— Je lito neki bircuz tu gore? 

— To vam je birtija, a igra se i biljar; naći ćete tu i princeza... lju- 
ju! 

Raskoljnikov prođe kroz tržnicu. Na jednom uglu stajala je 
zbijena svjetina, sve sami seljaci. Progura se do same sredine 
zagledajući ljudima u lice. Nešto ga je tjeralo da sa svima 
porazgovara. Ali se seljaci nisu obazirali na njega i sve su nešto, u 


manjim skupinama, galamili za svoj račun. Postaja časak, porazmisli 
i udari desno, pločnikom, prema V... skom prospektu. Prešavši preko 
trga, zađe u jednu uličicu... 

I ponekad je često prolazio tom kratkom uličicom koja zavija i 
vodi od trga do Sadove ulice. U posljedne vrijeme, kad bi mu bilo 
teško oko srca, čak ga je nešto vuklo da se vrze po svim tim 
mjestima, »da mu bude još teže«. Međutim, ovaj put nije ništa mislio 
kad je ovamo skrenuo. Ondje ima jedna velika kuća u kojoj su same 
krčme i drugi lokali u kojima se jede i pije; iz njih su neprestance 
istrčavale žene obučene kao da idu »do susjeda« — gologlave i 
samo u haljinama. Na dva-tri mjesta okupljale su se na pločniku, 
poglavito pred stubama, obično od po dvije stepenice sto vode u 
suteren, u kojekakve neobično vesele lokale. Iz jednog od njih 
upravo se razlijegala buka i graja tako da se cijela ulica orila, 
brenčala je gitara, pjevale se pjesme i bilo je uopće vrlo veselo. 
Velika skupina žena natisnula se oko ulaza; jedne su sjedile na 
stepenicama, druge na pločniku, a treće su stajale i razgovarale. 
Oko njih se na kaldrmi smucao neki pijani vojnik s cigaretom u 
zubima, psujući na sav glas, i kao da je htio nekamo ući ali je valjda 
zaboravio kamo. Dva su se dronjavca grdila među sobom, a jedan je 
čovjek, mrtav pijan ležao poprijeko na ulici. Raskoljnikov zastane 
pokraj velike skupine žena. Razgovarale su promuklim glasovima, a 
sve su bile u cicanim haljinama, u cipelama od jareće kože i 
gologlave. Nekima je od njih bilo više od četrdeset godina, ali je bilo i 
sedamnaestogodišnjakinja, i gotovo su sve imale velike podočnjake. 

Nekako ga je privlačilo pjevanje i sva ona buka i graja ondje 
dolje... Čuo je odonud kako netko, usred kikota i pocikivanja, uz 
svirku gitare i razuzdanu pjesmu u piskutljivu falsetu, pomamno 
pleše udarajući takt petama. Nagnuo se nad ulaz, radoznalo 
zavirujući s pločnika u hodnik i pozorno, mrko i zamišljeno 
osluškujući. 


Oj, stražaru, sivi tiću, 
Ne tuci me, poludit ću! 


razljegao se pjevačev tanani glasić. Raskoljnikova spopade 
žarka želja da čuje sve što se pjeva, baš kao da je to najvažnije od 


svega. 

»Da svratim?« pomisli. »Smiju sc! Pripiti su. A kako bi bilo da se i 
ja onako pošteno napijem?« 

— Hoćete li svratiti, dragi gospodine? — upita ga jedna od onih 
žena prilično zvonkim glasom koji još nije bio sasvim ohrapavio. Bila 
je mlada a nije bila ni odbojna — jedina takva iz cijele skupine. 

— Pazi je kako je zgodna! — odvrati on pošto se uspravi i 
pogleda je. 

Ona se osmjehne; kompliment joj se i te kako svidio. 

—Paivi ste vrlo zgodni — reče mu ona. 

— Sto je mršav! — pripomene u basu neka druga. — Izašo ste 
valjda iz bolnice? 

— Reko bi čovjek da su generalske ćeri, a nosovi im svima 
prćasti! — uplete se najednom pripit seljak lukavo nacerena lica i 
razdrljena gunjca. — Pazi, bogati, kako je ovđe veselo! 

— Ulazi kad si već došao! 

— Pa iući ću! Haj, haj, uživaj! 

| stušti se dolje. 

Raskoljnikov krene dalje. 

— Čujte, gospodine! — vikne za njim ona djevojka. 

— Šta je? 

Ona se zbuni. 

— Ja bih, dragi gospodine, uvijek rado provodila s vama vrijeme, 
ali me sad nekako sram pred vama. Dajte mi, kavaliru moj dragi, 
šest kopjejaka da nešto popijem! 

Raskoljnikov izvadi koliko je zahvatio u džepu — tri petice. 

— Oho, dobra li gospodina! 

— A kako se zoveš? 

— Samo za Duklidu pitajte. 

— Pa šta je sad ovo — pripomene odjednom jedna djevojka iz 
skupine mašući glavom na Duklidu. — Ja bome ne bih znala tako 
nešto zamoliti! Mislim da bih prije od stida u zemlju propala... 

Raskoljnikov radoznalo pogleda tu djevojku. Bila je kozičava, 
tridesetih godina, puna masnica, otečene gornje usne. Govorila je i 
kudila mirno i ozbiljno. 

»Negdje sam,« pomisli Raskoljnikov odlazeći dalje, »negdje sam 
pročitao kako jedan čovjek, osuđen na smrt, govori ili misli sat prije 


smrti: kad bi morao živjeti gdjegod na nekom visu, na stijeni, i to na 
tako usku zaravanku da jedva može stati na nj obadvjema nogama, 
a naokolo da bude provalija, ocean, vječiti mrak, vječita samoća i 
vječita bura, pa da mora tako prostajati na aršinu prostora do kraja 
života, tisuću godina, cijelu vječnost — radije bi i tako živio nego da 
odmah umre! Samo da živi, živi, živi! Kako god živio da živio — 
samo da živi!... | to je zbilja istina! Gospode, živa istina! Čovjek je 
hulja! | hulja je onaj tko ga zbog toga huljom naziva,« nadoda malo 
zatim. 

Uđe u drugu ulicu. »Gle! Kristalni dvorac! Nadavno je Razumihin 
spominjao Kristalni dvorac. Nego, što sam ono htio? Da, da 
pročitam!... Zosimov je spomenuo da je čitao o onome u 
novinama...« 

— Imate li novina? — zapita čim je ušao u vrlo prostran i, štoviše, 
čist restoran, u kojem je bilo više prostorija što su, doduše, bile 
prilično prazne. Dva-tri gosta pila su čaj, a u jednoj daljoj prostoriji 
sjedilo je društvo od četiri osobe i pilo šampanjac. Raskoljnikovu se 
učini da je među njima i Zamjotov, ali nije mogao izdaleka sasvim 
dobro vidjeti. 

»Pa neka!« pomisli. 

— Želite li možda votke? — upita ga konobar. 

Daj mi čaja. I donesi mi novine, stare, od posljednjih pet dana, 
pa ćeš dobiti napojnicu. 

— U redu! Izvolite današnje. Želite li i votke? 

Donesoše mu stare novine i čaj. Raskoljnikov sjede i poče tražiti: 


18 [19 : 
»Izlerči Izler... AstekidižI Asteki... Izler... Bartola... Massimo... 
Asteki... Izler... Uh, do vraga! Aha, evo kratkih vijesti: pala niza 


stube... građanin izgorio od alkohola... požar na Peskimaći., požar 
na Petrogradskoj strani... još jedan požar na Petrogradskoj... Izler... 
Izler... Izler... Izler... Massimo... Aha, evo ga...« 

Napokon je našao ono što je tražio, pa poče čitati; reci mu titrahu 
pred očima, ali pročita cijelu »vijest« i uze pomamno tražiti u kasnijim 
brojevima najnovije vijesti. Ruke su mu podrhtavale od grozničava 
nestrpljenja dok je prevrtao listove. Iznenada netko sjede do njega, 
za njegov stol. Pogleda a ono Zamjotov, onaj isti Zamjotov, isti 
onakav, načičkan prstenjem i lančićima, s razdjeljkom u crnoj 


kovrčavoj i napomađenoj kosi, u gizdelinskom pršnjaku, i u ponešto 
izlizanu redengotu i ne sasvim čistoj košulji. Bio je dobro raspoložen, 
bar se vrlo vedro i dobroćudno smješkao. Tamnoputno lice bijaše mu 
malko zažareno od šampanjca. 

— Šta? Otkud vi ovdje? — poče Zamjotov u čudu i takvim tonom 
kao da se odvajkada poznaju. — Pa još mi je jučer Razumihin rekao 
da nikako ne dolazite svijesti. Čudno! A ja bio kod vas... 

Raskoljnikov je znao da će mu ovaj pristupiti. Odloži novine i 
okrene se Zamjotovu. Na usnama mu titraše podsmijeh, a iz tog 
podsmijeha izbijaše neka nova, ljutita nestrpljivost. 

— Znam da ste bili kod mene — odvrati — čuo sam. Tražili ste mi 
čarapu... A znate li da je Razumihin lud za vama, kaže da ste išli s 
njim Lavizi Ivanovnoj u posjete, onoj istoj za koju ste se onda 
zauzimali pa ste još namigivali poručniku Barutu, a on nikako da vas 
shvati, sjećate li se? A bar to nije bilo teško shvatiti — to je bar bilo 
jasno... a? 

— E, što je ono usijana glava! 

— Barut, mislite? 

— Ma ne, nego onaj vaš pajdaš, Razumihin... 

— Pa lijepo vi živite, gospodine Zamjotove, u najzgodnije vam 

je lokale pristup slobodan! A tko vas je to sad napajao 


šampanjcem? 
— Pato smo mi... samo malo popili... Kako odmah napajao?! 
— Honorar! Sve iskorištavate! — Raskoljnikov se nasmije. — 


Ništa, ništa, zlatni moj dečko! — dometne i potapše Zamjotova po 
ramenu. — Ne govorim vam ja ovo da vas rasrdim, nego onako, »iz 
puke dragosti, šalim se«, kao što je rekao onaj vaš radnik koji je 
izbubetao Mićku, znate, ono u vezi s ubojstvom one babe. 

— A otkud vi to znate? 

— Pa možda ja znam više od vas. 

— Nekako ste mi čudni... Sigurno ste još bolesni. Niste smjeli 
izlaziti iz kuće... 

— Zar vam se činim čudnim? 

— Da. Šta to radite, čitate novine? 

— Čitam. 

— Mnogo o požarima piše. 


— Da, ali ja ne čitam o požarima. — Tu zagonetno pogleda 
Zamjotova; usne mu se ponovo iskriviše od podrugljiva smiješka. — 
Ne, ja ne čitam o požarima — ponovi namigujući Zamjotovu. — A 
priznajte, dragi momče, da vas strašno zanima što sam čitao? 

— Uopće me ne zanima, samo sam vas onako pitao. Zar se ne 
smije pitati? Što neprestano... 

— Čujte, vi ste naobražen čovjek, načitan, je I' te? 

— Išao sam u gimnaziju do šestog razreda — odgovori Zamjotov 
pomalo dostojanstveno. 

— Do šestoga! Oho, vrapčiću moj! Kosa na razdjeljak, prstenje, 
bogat čovjek! Ah, baš ste drag dečko! 

Raskoljnikov se nervozno nasmije u lice Zamjotovu. Zamjotov se 
odmakne. Nije se toliko uvrijedio koliko se začudio. 

— Ih, kako ste čudni! — ponovi Zamjotov vrlo ozbiljno. — Sve bih 
rekao da još buncate. 

— Buncam? Koješta, vrapčiću!... A veliš da sam ti čudan? 
Zanimam vas, je li? Zanimam vas? 

— Zanimate. 

— Pa da vam kažem što sam čitao, što sam tražio u novinama? 
Pazite samo koliko sam brojeva tražio da mi donesu! Sumnjivo, a? 

— Pa kažite onda! 

— Nađulili ste uši! 

— Kako mislite naćulio? 

— Poslije ću vam reći kako, a sad, dragoviću moj, izjavljujem 
vam... ne, bolje će biti: »priznajem«... Ne, ni to ne valja, nego... 
»dajem iskaz, a vi me preslušavate« — eto tako! Dajem vam dakle 
iskaz da sam čitao, zanimao se... tražio u novinama... istraživao... — 
Raskoljnikov priškilji i počeka. — Tražio sam, i radi toga sam i svratio 
ovamo, da vidim što piše o ubojstvu one babe, činovničke udovice — 
izusti naposljetku gotovo šaptom i unese se Zamjotovu u lice. 
Zamjotov ga je netremice motrio, nije se ni pomaknuo niti odmaknuo 
lice od njegova lica. Poslije je Zamjotovu bilo najčudnije od svega što 
su cijelu minutu nakon toga šutjeli i cijelu se minutu tako gledali. 

— Pa šta onda što ste čitali? — uzvikne on iznenada začuđeno i 
nestrpljivo. — Što se to mene tiče! Pa šta onda? 

— Pa to vam je ona ista baba — produži Raskoljnikov isto onako 
šaptom, a da nije ni trepnuo na Zamjotovljev uzvik — ona ista o kojoj 


ste onda, sjećate se, počeli pričati u stanici, a ja se onesvijestio. No, 
shvaćate li sad? 

— Ma šta je vama? Što vam znači to... »shvaćate li«? — izusti 
Zamjotov gotovo unezvjereno. 

Raskoljnikovljevo nepomično i ozbiljno lice preobrazi se u jedan 
mah, pa se opet naduši isto onako nervozno smijati kao i maloprije, 
baš kao da se uopće više ne može svladati. U jednom mu času 
neobično jasno iziđe pred oči onaj nedavni trenutak kad je stajao za 
vratima, sa sjekirom u ruci, zasun poskakuje, oni vani psuju i 
drmusaju vratima, a njega odjednom spopala želja da im nešto 
dovikne, da se ispsuje s njima, da im isplazi jezik, da ih draži, smije 
se, da se kikoće, kikoće, kikoće! 

Vi ste ili ludi, ili... progovori Zamjotov i ušuti, kao da je preneražen 
mišlju što mu je iznenada sijevnula u glavi. 

— Ili? Što »ili«? Hajde, recite! 

— Ma ništa! — srdito odgovori Zamjotov — Sve su to 
budalaštine! 

Obojica zašutješe. Nakon one iznenadne provale smijeha, Ra- 
skoljnikov se najednom zamisli i sneveseli. Nalakti se na stol i 
podupre glavu rukom. Reklo bi se da je potpuno zaboravio na 
Zamjotova. Šutnja potraje prilično dugo. 

— Što ne pijete čaj? Ohladjet će vam se — reče Zamjotov. 

— A? Šta? Caj?... Pa, dobro... 

Raskoljnikov gutne iz čaše, metne u usta komadić kruha i 
najednom, pogledavši Zamjotova, kao da se svega prisjeti i nekako 
prene — na licu mu se pojavi isti onaj prvotni podrugljiv izraz. 
Nastavi piti čaj. 

— Dan-danas ima tih lopovluka na sve strane — reče Zamjotov. 
— Eto, baš sam nedavno čitao u Moskovskim novostima kako su u 

Moskvi pohvatali cijelu bandu krivotvoritelja novca. Bila je to cijela 
organizacija. Falsificirali su novčanice. 

— Ah, pa kad je to bilo! O tome sam čitao još prije mjesec dana 
— mirno odvrati Raskoljnikov. — Oni su dakle, po vašem mišljenju, 
lopovi? — nadoda smješkajući se. 

— Ašto su drugo nego lopovi? 

— Oni? To su vam djeca, žutokljunci, a ne lopovi! Pola stotine 
ljudi udružuje se radi tog posla! Pa zar se tako radi? I trojica bi bila 


previše, čak i kad bi svaki svakom vjerovao više nego samom sebi! 
A ovako, neka se samo tko u pijanstvu izbrblja — sve je propalo! 
Žutokljunci! Angažiraju nepouzdane ljude da im na blagajnama 
razmjenjuju novce: zar se tako nešto povjerava prvom čovjeku na 
koga naiđeš? Pa dobro, recimo da su uspjeli i sa žutokljuncima, 
recimo da je svaki porazmjenjivao za sebe po milijun, a što bi bilo 
poslije? Do kraja života? Svaki od njih ovisio bi o svima ostalima do 
kraja života! Bolje se onda objesiti! A nisu znali ni razmijeniti pare: 
počeo na blagajni mijenjati, dobio pet tisuća i ruka mu zadrhtala. 
Četiri je prebrojio, a petu uzeo i ne brojeći, onako na vjeru, samo da 
što prije strpa pare u džep pa da pobjegne glavom bez obzira. | tako 
je pobudio sumnju. I sve je crklo zbog jedne budale! Pa zar se tako 
radi? 

— Mislite to što mu je ruka zadrhtala? — prihvati Zamjotov. — Pa 
to je prirodno, molim lijepo. Dapače, čvrsto sam uvjeren da je to 
prirodno. Koji put se čovjek ne može svladati. 

— U takvoj prilici? 

— A vi biste se valjda svladali? Ne, ja se ne bih! Za sto rubalja 
nagrade odvažiti se na takvu strahotu! Krivotvorenu novčanicu nositi 
— kamo? — u banku na blagajnu gdje su sami majstori u tom poslu, 
ama, ja bih se zbunio. A vi se ne biste? 

Raskoljnikova opet snađe silna želja da »isplazi jezik«. Na 
mahove su ga podilazili srsi. 

— Ja ne bih tako uradio — poče onako izdaleka. — Evo kako bih 
ja mijenjao pare: prebrojio bih prvu tisuću, tako, jedno četiri puta, s 
jedne i s druge strane, svaku bih novčanicu zagledao, pa bih se latio 
druge tisuće; počeo bih nju brojiti, a kad bih došao do polovice, 
izvadio bih jednu banknotu od pedeset rubalja, pa je prinio svjetlu, 
pa je okrenuo, pa opet prinio svjetlu — da nije krivotvorena? »Bojim 
se,« rekao bih, »jedna mi je rođakinja nedavno ovako ostala bez 
dvadeset pet rubalja«; i ispričao bih lijepo cijelu priču. A kad bih 
počeo brojiti treću tisuću — čekajte, dopustite, čini mi se da tamo, u 
drugoj tisući, nisam dobro izbrojio sedmu stotinu, nešto mi je 
sumnjivo, pa bih ostavio treću tisuću i ponovo se prihvatio druge — i 
tako sa svih pet tisuća. A kad bih završio, izvukao bih iz pete i iz 
druge tisuće po jednu novčanicu, opet ih prinio svjetlu, opet bi mi bilo 
nešto sumnjivo, »promijenite mi, molim vas« — i tako bih vraški 


uznojio blagajnika da više ne bi znao ni kako da me se otarasi. Kad 
bi napokon sve bilo gotovo, pošao bih, otvorio vrata — ama, 
oprostite, opet bih se vratio da nešto pitam, da zatražim neku 
obavijest — eto, tako bih ja uradio! 

— Uh, kakve vi to strahote pričate! — reče Zamjotov smijući se. 

— Samo, sve su to puste priče, a volio bih ja vas vidjeti kad bi 
došlo do onog pravog. U tako nečemu, kažem vam, po mom 
mišljenju, ne samo da ja i vi ne možemo jamčiti za sebe, nego ne 
može ni iskusan i ludo odvažan čovjek. Ne moramo ni ići dalje, evo 
vam primjera: u našem je kvartu ubijena starica. Eto, rekao bi čovjek 
da je to počinio neki ludo odvažan tip, u po bijela dana stavio je sve 
na kocku i spasio se pukim čudom, pa ipak mu je ruka zadrhtala: nije 
znao opljačkati žrtvu, nije se mogao svladati; vidi se po svemu... 

Raskoljnikov kao da se uvrijedi. 

— Vidi se! Pa dobro, hajde, ulovite ga onda! — vikne bockajući 
zlurado Zamjotova. 

— Pa i ulovit će ga. 

— Tko? Vi? Vi ćete ga uloviti? Pazi da ne hi! Jer, znate što je 
vama najvažnije: troši li čovjek pare ili ne troši? Prije nije imao para, 
a sad najednom počeo naveliko trošiti, pa kako onda ne bi bio on? 
Ama, vas bi i dijete nasamarilo, samo kad bi htjelo! 

— To je baš ono što svi tako rade — odvrati Zamjotov. — Vješto 
ubije žrtvu, stavi život na kocku, a odmah se zatim uhvati na lijepak u 
krčmi. Ulove ih baš kad troše pare. Nisu opet svi takvi lukavci kao vi. 
Vi, dakako, ne biste svratili u krčmu? 

Raskoljnikov se namršti i zagleda u Zamjotova. 

— Rekao bih da ste se vi nešto pomamili i da biste htjeli znati 
kako bih ja i u toj prilici postupio? — priupita ga nezadovoljno. 

— Pa bih — odgovori onaj odlučno i ozbiljno. Nekako je previše 
ozbiljno počeo govoriti i gledati ga. 

— Baš biste htjeli znati? 

— Baš bih htio znati. 

— Pa, dobro. Evo kako bih ja postupio — poče Raskoljnikov i 
opet se unese Zamjotovu u lice, opet se netremice zagleda u njega i 
opet progovori šaptom tako da Zamjotov ovaj put čak i uzdrhta. 

— Evo kako bih ja postupio: pokupio bih novce i stvari i odmah, 
čim bih izišao van, ne bih nikamo ni svraćao nego bih otišao 


nekamo, na neko pusto mjesto, gdje su sami plotovi i gdje gotovo 
nikog nema — u neki povrtnjak ili tako nešto. Već bih prije našao 
tamo, na tom dvorištu, neki kamen težak dvadeset ili dvadeset pet 
kila, gdjegod u kutu, uz plot, gdje možda leži još odonda kad se kuća 
gradila, podigao bih taj kamen, i ispod njega bi bila udubina, pa bih u 
tu udubinu potrpao sve stvari i pare. Kad bih ih potrpao, navalio bih 
na njih kamen, da leži isto onako kao i prije, utabao bih zemlju oko 
njega i lijepo otišao dalje. | godinu dana, dvije, ne bih ništa uzimao, 
pa i tri godine ne bih ništa uzimao — a vi lijepo dotle tražite! Nigdje 
nikakvog traga! 

— Vi ste ludi — izusti Zamjotov isto onako gotovo šaptom, tko 
zna zašto, i naglo se, tko zna zašto, odmakne od Raskoljnikova. 
Ovaj potonji sijevne očima i strahovito problijedi, a gornja mu usna 
uzdrhta i zatitra. Nagne se prema Zamjotovu što je mogao bliže i 
poče micati usnama ne dajući ni glasa od sebe; tako to potraje oko 
pola minute; znao je što radi, ali se nije mogao obuzdati. Strašna 
riječ titrala mu je na usnama, kao onda onaj zasun na vratima — 
samo što se nije otkinula, samo što mu nije prešla preko jezika, 
samo što je nije izustio! 

— A šta onda ako sam baš ja ubio babu i Lizatevu? — izreče 
odjednom i — sabere se. 

Zamjotov ga izbezumljeno pogleda i problijedi kao krpa. Lice mu 
se isceri od smiješka. 

— Ma je li moguće? — izusti jedva čujno. 

Raskoljnikov ga pakosno pogleda. 

— Priznajte da ste mi povjerovali? Je li? Je li da jeste? 

— Ni govora! Sad vam još manje vjerujem nego prije! — brže- 
bolje će Zamjotov. 

— E, napokon je dolijao! Ulovili smo vrapčića. Prije ste dakle 
vjerovali, kad sad »još manje vjerujete nego prije«? 

— Ma ni govora! — usklikne Zamjotov, očito zbunjen. — Jeste li 
me zato plašili da me na to navedete? 

— Onda mi ne vjerujte? A o čemu ste poveli razgovor kad sam 
izišao iz vaše stanice? A zašto me je poručnik Barut ispitivao kad 
sam se osvijestio? Hej, ti — dovikne konobaru ustajući i uzimajući 
kapu — koliko sam dužan? 


— Svega trideset kopjejaka, molit ću lijepo — odgovori konobar 
pritrčavajući mu. 

— Evo ti još dvadeset kopjejaka napojnice. Pazi koliko para! — i 
pruzi prema Zamjotovu svoju drhtavu ruku u kojoj je držao 
novčanice. — Ima i crvenih i plavih, dvadeset pet rubalja. Otkale mi? 
A otkale ovo novo odijelo na meni? Pa znate da nisam imao ni 
prebijene pare! Gazdaricu ste mi valjda već ispitali... E, a sad dosta! 


Assez causćii., Bit će mi drago!... 

| iziđe sav drhteći od nekog mahnitog histeričnog osjećaja u 
kojem je, međutim, bilo i nepodnosive slasti — ali inače sumoran i 
strašno iscrpljen. Lice mu bilo iskrivljeno, kao poslije napada kakve 
bolesti. Umor je u njemu naglo rastao. Snaga mu se budila i vraćala 
naglo, na prvi poticaj, na prvi nadražaj, ali se isto tako brzo gubila 
kao što se gubio i nadražaj. 

A Zamjotov je, kad je ostao sam, još dugo zamišljeno sjedio na 
istom mjestu. Raskoljnikov mu je i nehotice poremetio sve misli o 
jednom određenom predmetu i konačno ga učvrstio u određenu 
mišljenju. 

»lija Petrovič je zvekan!« zaključi najposlije. 

Tek što je Raskoljnikov otvorio vrata što vode na ulicu kad se na 
samim stubama skobi s Razumihinom koji je ulazio. Ni na korak 
udaljenosti nisu bili spazili jedan drugog pa se malne sudariše 
glavama. Neko su se vrijeme mjerili pogledima. Razumihin je bio 
presenećen od čuda, ali mu najednom gnjev, pravi gnjev prijeteći 
sijevne iz očiju. 

— A, tu li si dakle! — vikne na sav glas. — Iz kreveta si 
pobjegao! A ja te tamo i pod divanom tražio! | na tavan smo se 
penjali! Umalo što nisam zbog tebe Nastasju izlemao... A gle ti 
njega! Roćka! Pa šta ovo znači? Reci mi sve po istini! Priznaj! Čuješ 
li? 

— Pa znači samo to da ste mi svi skupa dozlaboga dodijali, i da 
hoću da budem sam — mirno mu odgovori Raskoljnikov. 

— Sam? A ne možeš još ni hodati, blijed si kao krpa i jedva 
dišeš! Budalo jedna!... Sto si radio u Kristalnom dvorcu? Kazuj mi 
odmah! v 


— Pusti me! — reče Raskoljnikov i htjede proći mimo njega. To 
upravo izbezumi Razumihina i ovaj ga svom snagom ščepa za rame. 

— Da te pustim? I ti se usuđuješ da mi kažeš: »Pusti me«? Ma 
znaš li što ću ja sad napraviti s tobom? Zgrabit ću te, svezat ću te 
kao zavežljaj i odnijet ću te lijepo ispod pazuha kući, pod ključ! 

— Čuj ti, Razumihine — poče Raskoljnikov tiho i naoko posve 
mirno — zar ne vidiš da ne želim tvojih dobročinstava? | kako ti se 
da činiti dobro onima koji... pljuju na to? Onima, uostalom, koji to 
zaista teško podnose? Hajde, reci mi zašto si me uopće tražio kad 
sam se razbolio? Možda bih ja bio najradije umro? Pa zar ti nisam 
danas dovoljno jasno pokazao da me mučiš, da si mi... 

dozlogrdio! Kakvo ti je to uživanje da mučiš ljude! A uvjeravam te 
j da me sve to ozbiljno priječi da ozdravim zato što me neprestano 
razdražuješ. Zosimov je, eto, maloprije otišao da me ne razdražuje. 
Okani me se, za ime božje, i ti! I, napokon, otkud ti pravo da me 
silom zadržavaš? Pa zar zbilja ne vidiš da sam potpuno pri sebi dok 
ti ovo govorim? Kako, kako, reci mi, da te namolim, napokon, da mi 
ne dosađuješ i ne iskazuješ nikakva dobročinstva? Možda sam 
nezahvalan, možda sam i hulja, samo me se okanite svi skupa, za 
miloga boga, okanite me se! Okanite me se! Okanite me se! 

Počeo je bio mirno, unaprijed se radujući svom onom otrovu koji 
će istresti iz sebe, a završio je izbezumljeno i zadihano, kao i onda 
kad je razgovarao s Lužinom. 

Razumihin stajaše časak, porazmisli i ispusti mu ruku. 

— Ma idi ti lijepo do vraga! — reče mu tiho i nekako zamišljeno. 
— Stani! — zaurla iznenada kad je Raskoljnikov već bio krenuo s 
mjesta. — Slušaj me dobro! Znaj da ste svi vi do jednoga brbljavci i 
hvalisavci! Čim vas snađe neki sitni jad, sjedite na njemu kao kokoš 
na jajetu! Čak i tu potkradate tuđe autore. Nema u vas ni trunka 
samostalnosti! Od spermaceta ste sazdani, a umjesto krvi vam u 
žilama teče surutka! Nikome od vas ništa ne vjerujem! Prvo vam je, 
u svakoj prilici, da budete što manje nalik na čovjeka! Staa-ani! — 
vikne još dvaput bješnje kad primijeti kako se Raskoljnikov opet 
pomaknuo da pođe. — Saslušaj me do kraja! Znaš da se danas kod 
mene sastaje društvo da proslavimo naselje, možda su već i došli, 
ali sam ostavio tamo strica da dočekuje goste, maloprije sam bio 
tamo. Pa eto, kad ti ne bi bio budala, obična budala, totalna budala, 


nalik na prijevod sa stranog jezika... vidiš, Rodja, moram ti priznati 
da si pametan momak, ali si budala! Pa eto, kad ne bi bio budala, 
bolje bi ti bilo da danas svratiš do mene, da malo posjediš, nego što 
badava dereš čizme. Kad si već izišao,.nek ti bude! Dovukao bih ti 
jedan mekan, mekan, naslonjač, od mojih gazda... Bit će čaja, 
društva... A ako nećeš, dat ću ti ležaljku, pa ćeš ipak malo ležati 
među nama... Doći će i Zosimov. Hoćeš li svratiti? 

— Neću. 

— Koj-j-ješta! — nestrpljivo uzvikne Razumihin. — Kako znaš da 
nećeš? Ti uopće ne možeš odgovarati za sama sebe! | ništa od 
svega toga ne razumiješ... Ja sam tisuću puta upravo isto tako 
raskrštavao s ljudima, pa sam im se opet trkom vraćao... Postidiš se 
i vratiš se čovjeku! E pa, upamti onda, Počinkova kuća, na drugom 
katu... 

— Vi ćete, gospodine Razumihine, isto tako dopustiti nekom, 
možda, i da vas tuče, samo da možete uživati čineći mu dobro? 

— Koga? Mene! Da netko samo pomisli, otkinuo bih mu nos! 
Dakle, Počinkova kuća, broj četrdeset sedam, stan činovnika 
Babuškina... 

— Neću doći, Razumihine! — Raskoljnikov se okrene i pođe 
dalje. 

— Kladim se da ćeš doći! — dovikne Razumihin za njim. — Inače 
si... inače neću da znam za tebe! Čekaj malo, hej! Je li tu Zamjotov? 

— Tu je. 

— Jesi li ga vidio? 

— Jesam. 

— | razgovarao si s njim? 

— Jesam. 

— O čemu? Ma idi do vraga, ne moraš mi ni reći. Počinkova kuća 
broj četrdeset sedam, Babuškin, upamti! 

Raskoljnikov dođe do Sadove ulice i zamakne za ugao. 
Razumihin zamišljeno gledaše za njim. Napokon odmahne rukom i 
uđe u kuću, ali zastane nasred stubišta. 

»Vrag ga odnio!« nastavi gotovo naglas. »Govori suvislo, ali kao 
da je... Ma i ja sam budala! Pa zar i luđaci ne govore suvislo? Čini mi 
se da se Zosimov baš toga pribojava!« Kvrcne se prstom po čelu. »A 


šta onda ako... ma kako sam ga sad mogao pustiti onako samog? 
Još će se i utopiti... Eh, uprskao sam stvar! Ne valja!« 

| potrči natrag za Raskoljnikovom, ali Raskoljnikovu nije bilo ni 
traga ni glasa. Otpljune i vrati se hitrim koracima u Kristalni dvorac 
da se što prije raspita kod Zamjotova. 

Raskoljnikov je otišao ravno na V...ski most, stao na njegovu 
sredinu, uz ogradu, nalaktio se na nju objema rukama i zagledao u 
daljinu. Kad se rastao s Razumihinom, toliko je malaksao da se 
jedva dotle dovukao. Htio je gdjegod vani sjesti ili leći. Onako 
nadnesen nad vodu, makinalno je gledao posljednji rumeni odsjaj 
sunca na zalasku, niz kuća što su se crnjele u sve gušćem sutonu, 
jedan dalek prozorčić, negdje na mansardi, na lijevoj obali, što se 
Sjajio kao na plamenu od posljednje sunčanice koja ga je načas 
zahvatila, sve tamniju vodu u kanalu — reklo bi se da baš zuri u tu 
vodu. Napokon mu se pred očima uskovitlaše nekakvi crveni 
krugovi, pokrenuše se kuće, prolaznici, kejovi, ekipaže — sve se to 
uskovitla i zapleše oko njega. Najednom uzdrhti, i možda ga od 
nesvjestice izbavi samo jedan fantastičan i ružan prizor. Osjetio je 
kako je netko stao odmah do njega, s desne strane; zirne i — ugleda 
neku visoku ženu, s rupcem na glavi, žuta, duguljasta, ispijena lica i 
crvenkastih, upalih očiju. Gledala je ravno njega, ali očito ništa nije 
vidjela niti je što razaznavala. Najednom se oduprla desnom rukom o 
ogradu, podigla desnu nogu i prebacila je preko rešetke, pa onda i 
lijevu i skočila u kanal. Prljava se voda raširi i proguta na tren žrtvu, 
ali začas utopljenica izroni i voda je lagano ponese, glava i noge 
bijahu joj u vodi, leđa na površini, a suknja joj se zadigla i napuhala 
iznad vode kao jastuk. 

— Utopila se! Utopila se! — javiše se deseci glasova; ljudi se 
Sjatili, na obadva keja nanizali se gledaoci, na mostu se oko 
Raskoljnikova natiskao silan svijet pa ga gura i pritišće odostraga. 

— Ljudi božji, pa to je naša Afrosinjuška! — dopre odnekud iz 
blizine plačni ženski glas. — Spasite je, ljudi božji! Izvucite je, rođeni! 

— Čamac! Čamac! — dovikivahu iz svjetine. 

Ali više nije bio potreban čamac — policajac je strčao niza stube 
do kanala, zbacio sa sebe kabanicu i čizme i skočio u vodu. Nije 
imao mnogo posla — voda je nosila utopljenicu na dva koraka od 
stuba, dohvatio ju je desnicom za odjeću, a ljevicom se uhvatio za 


motku koju mu je dodao drug, pa utopljenicu začas izvukoše. 
Položiše je na granitne ploče pokraj stuba. Ubrzo se osvijestila i 
pridigla, sjela, počela kihati i frktati te tupo brisati haljinu rukama. 
Ništa nije govorila. 

— Napila se ko majka, ljudi božji, ko majka — kukaše ona ista 
žena, sad već nad Afrosinjuškom. — Neki dan se ćela i objesit, sa 
štrika smo je skinuli. Ja maloprije ošla u dućan, ostavila curicu da 
pazi na nju — kad eto ti zla! Građanka je, dragi gospodine, naša je, 
tu blizu stanuje, druga kuća od kraja, eto tu... 

Svijet se razilazio, ali policajci su se još baktali s utopljenicom. 
Netko spomene policijsku stanicu... Raskoljnikov je sve to gledao 
obuzet čudnim osjećanjem ravnodušnosti i bešćutnosti. Smučilo mu 
se. »Ma gadno je... voda... ne valja,« mrmljaše za se, »Neće biti 
ništa od toga,« nadoda. »Ne vrijedi čekati. Šta kažu, policijska 
stanica... A zašto Zamjotov nije u stanici? Stanica je do deset 
otvorena...« 

Okrene se od ograde i pogleda oko sebe. 

»Pa šta onda! Molim!« reče odlučno, krene s mosta i uputi se na 
onu stranu gdje je bila policijska stanica. Srce mu bijaše pusto i 
nijemo. Ništa nije htio misliti. | tuga ga je prošla, ni traga onoj 
maloprijašnjoj snazi koju je osjećao u sebi kad je otišao od kuće da 
«svemu učini kraj«! Zamijenila ju je posvemašnja bezvoljnost. 

»Pa i to je ipak neki izlaz!« mislio je hodajući polako i mlitavo po 
keju kanala. »Ipak ću učiniti tome kraj zato što hoću... Samo, je li to 
izlaz? Ma svejedno! Imat ću ipak aršin prostora — he! Ali, kakav 
svršetak! Zar je zbilja ovo svršetak? Da im kažem, ili da ne kažem? 
Eh... k vragu! Pa i posustao sam — samo da što prije gdjegod 
legnem ili sjednem! Najviše me je sramota što je ovo tako užasno 
glupo. Ma fućka mi se i za to. Ih, kakve mi sve gluposti padaju na 
pamet!...« 

U policijsku je stanicu trebalo ići samo ravno i na drugom uglu 
skrenuti nalijevo — odatle nije bilo ni dva koraka do nje. Ali kad je 
došao do prvog ugla, zastane, porazmisli, skrene u prvu uličicu i 
pođe naokolo — možda bez ikakve svrhe, a možda zato da otegne 
bar još koji trenutak i dobije na vremenu. Hodao je gledajući u 
zemlju. Najednom kao da mu tko šapne nešto na uho. Podigne glavu 


i opazi da stoji pred onom kućom, pred samim vratima. Od one 
večeri nije bio ovdje niti je ovuda prolazio. 

Povuče ga neka neodoljiva i neobjašnjiva želja. Stupi u kuću, 
prođe kroz vežu, uđe na prvi ulaz zdesna i poče se uspinjati uz 
poznate stube, na treći kat. Na uskom i strmom stubištu bijaše vrlo 
mračno. Zastajkivao je na svakom odmorištu i radoznalo sve 
razgledao. Na odmorištu u prizemlju bijaše izvađen cijeli okvir iz 
prozora. »Onda nije bilo tako,« pomisli. Evo i stana na prvom katu 
gdje su radili Nikolaška i Mićka: »Zaključano; i vrata su nanovo 
obojena; iznajmljuje se, dakle«. Evo i drugog kata... i trećeg... »Tu 
je!« Nađe se u nedoumici — vrata stana bijahu širom otvorena a u 
njemu bijahu ljudi, čuo je njihove glasove; tome se nikako nije 
nadao. Pošto se malko skanjivao, pope se uz posljednje stube i uđe 
u stan. 

| taj su stan preuređivali i u njemu bijahu radnici; to kao da ga 
prenerazi. Nekako je mislio, tko zna zašto, da će sve zateći navlas 
isto onako kako je onda ostavio, možda čak i leševe na onim istim 
mjestima na podu. A kad tamo — goli zidovi, nema uopće pokućstva; 
sve nekako čudno! Priđe prozoru i sjede na dasku. 

Bila su samo dva radnika, obojica mlađi ljudi, jedan stariji, drugi 
znatno mlađi od njega. Lijepili su na zidove nove tapete, bijele s 
ljubičastim cvjetićima, umjesto prijašnjih Žutih,  poderanih i 
pohabanih. Raskoljnikovu, tko zna zašto, to nikako nije bilo po volji; 
gledao je kivno te nove tapete, baš kao da mu je žao što se sve iz 
temelja promijenilo. 

Radnici su se očito bili malo dulje zadržali pa su sad na brzinu 
zavijali papire i spremali se kući. Nisu gotovo ni svratili pozornost na 
Raskoljnikovljev dolazak. Razgovarali su o nečemu. Raskoljnikov 
prekriži ruke i poče slušati što govore. 

— Dođe ti ta ista k meni izjutra — kazivaše stariji mlađemu — u 
ranu zoru, sva napirlitana. »A što se tu,« velim joj, »gizdaš preda 
mnom, što se tu,« velim joj, »prčiš preda mnom?« A ona če ti meni: 
»Ja sam, Tite Vasiljeviču, odsad pa ubuduće potpuno u vašoj vlasti.« 
Eto ti ga na! A da znaš kako je napirlitana, baš kao da je iz žurnala 
izrezana! 

— A što je to, čikice, žurnal? — upita ga onaj mlađi. Očito je učio 
Od »čikice«. 


— Pa žumal ti je, brajko moj, tako, neke sličice, ofarbane, a 
dobivaju ih ovi naši ovdašnji šnajderi svake subote poštom, izvana, 
da znadu, naime, kako će se koji obući, kako muško a kako opet 
žensko. Risarije, kažem ti. Muški su najviše u kaputima narisani, a 
što se tiče ženskinja, brajko, to su ti pravi bomboni, ne bi ih se nikad 


zasitio! 

— Čega li sve nema u ovom Piteru će! 
mlađi. — Možeš nać sve izim oca i matere! 

— Izim njih, brajko moj, sve drugo možeš nać! — poučno zaključi 
stariji. 

Raskoljnikov ustane i ode u drugu sobu u kojoj su prije stajale 
škrinja, postelja i komoda; ovako, bez pokućstva, soba mu se učini 
strašno malom. Tapete su bile one iste; u kutu se na tapetama jasno 
razaznavalo mjesto na kojem je visio ćivot s ikonama. Pogleda i vrati 
se opet do onog prozorčića. Stariji radnik gledao ga je poprijeko. 

— A što biste vi? — upita ga iznenada. 

Umjesto odgovora, Raskoljnikov ustane, iziđe u hodnik, dohvati 
zvonce i cimne. Isto ono zvonce, isti onaj limeni cilik! Cimne po drugi 
i po treći put; pozorno je slušao i prisjećao se. Sve se jasnije i življe 
prisjećao ondašnjeg bolnog, strašnog i ružnog osjećanja, pa se pri 
svakom ciliku trzao i sve više i više uživao. 

— Ma šta ti oćeš? Ko si ti? — vikne radnik i iziđe pred njega. 

Raskoljnikov opet uđe u stan. 

— Htio bih unajmiti stan — reče — pa ga razgledam. 

— Kvartir se ne unaima obnoć; a osim toga, morate s pazikućom 
doć. 

— Pod je opran; hoće li ga prefarbati? — nastavi Raskoljnikov. — 
Nema krvi? 

— Kakve krvi? 

Pučko ime za bivši Petrograd. 

— Pa tu je ubijena ona baba i njezina sestra. Tu je bila cijela 
lokva krvi. 

— Ma koji si ti? — vikne radnik uznemireno. 

— Ja? 

— Da. 

— Baš bi htio znati?... Hajdemo na policiju pa ću ti reći. 


— ushićeno usklikne 


Radnici ga pogledaše u nedoumici. 

— Vrijeme je da krenemo, zadržali smo se. Ajdemo, Aljoška. 
Treba zaključat vrata — reče stariji radnik. 

— Pa idemo! — ravnodušno odvrati Raskoljnikov i iziđe prvi iz 
stana, te poče polagano silaziti niza stube. — Hej, pazikućo! — vikne 
ulazeći u vežu. 

Nekoliko je ljudi stajalo na samom ulazu u kuću i blenulo u 
prolaznike — oba pazikuće, jedna seljanka, jedan građanin u 
kućnom kaputu i još neki. Raskoljnikov pođe ravno prema njima. 

— Šta oćete? — odazva se jedan pazikuća. 

— Jesi li bio na policiji? 

— Bio sam baš maloprije. A što? 

— Ima li tamo koga? 

— Ima. 

— Je li i pomoćnik tamo? 

— Bio je neko vrijeme. A zašto? 

Raskoljnikov mu ne odgovori nego samo stane do njega i zamisli 
se. 

— Došo je gledat kvartir — reče stariji radnik prilazeći im. 

— Koji kvartir? 

— Pa onaj đe radimo. »Zašto su,« pita, »krv sprali? Tu je,« veli, 
»izvršeno ubojstvo, a ja sam došo da unajmim stan.« Pa počeo 
zvoniti, umalo što ne otkine zvonce. «Ajdemo,« veli, »na policiju, 
tamo ću vam sve dokazat.« Ne možeš ga se riješit. 

Pazikuća je smeteno i natmureno mjerkao Raskoljnikova. 

— Ako ste vi? — podvikne. 

— Ja sam Rodion Romanic Raskoljnikov, bivši student, stanujem 
u Šiljevoj kući, u susjednoj uličici, nedaleko odavde, u stanu broj 
četrnaest. Pitaj pazikuću... poznaje me. 

Raskoljnikov je sve to izgovorio nekako lijeno i zamišljeno, nije se 
ni okrenuo nego je neprestano gledao na ulicu u kojoj se već bilo 
smrklo. 

— A što ste išli u taj kvartir? 

— Da ga pogledam. 

— Što imate tamo gledat? 

— Ama, što ga lijepo ne odvedete na policiju? — umiješa se 
najednom građanin i ušuti. 


Raskoljnikov zirne na njega preko ramena, pozorno ga pogleda i 
dobaci mu isto onako tiho i lijeno: 

— Hajdemo! 

— Pa i odvedite ga! — prihvati osokoljeni građanin. — Sto ima tu 
dolaziti zbog onog, bogzna što mu je na pameti, a? 

— Da nije pijan, nije, a bog bi ga znao — promrsi radnik. 

— Pa šta oćete? — vikne opet pazikuća, koji se ozbiljno naljutio. 
— Što si nas se tu dopovezo! 

— Nemaš tri čiste da pođeš sa mnom na policiju! — posprdno će 
mu Raskoljnikov. 

— Što ne bi imo? Što si nas se tu dopovezo? 

— Bitanga jedna! — dovikne seljanka. 

— Ma šta mi tu imamo š njim razgovarat — vikne drugi pazikuća, 
gorostasan seljak u razdrljenu gunjcu, s ključevima za pojasom. — 
Bjež otale!... Baš neka prava bitanga... Bjež otale! 

Pa zgrabi Raskoljnikova za rame i izbaci ga na ulicu. 
Raskoljnikov poleti naglavce, ali ne pade nego se uspravi, bez riječi 
pogleda sve promatrače i ode dalje. 

— Čudan neki svat — reče radnik. 

— Čudan li je ovaj današnji svijet — reče seljanka. 

— Ipak je trebalo š njim na policiju — dometne građanin. 

— Bolje nemat š njim posla — presudi gorostasni pazikuća. — 
Prava pravcata bitanga! On to i oče, dabome, a kad se zapetljaš, ne 
možeš se više otpetljat... Znamo mi kako to ide! 

»Da odem ili da ne odem?« razmišljaše Raskoljnikov, stojeći 
nasred kaldrme na raskršću i gledajući oko sebe, kao da od nekog 
očekuje presudnu riječ. Ali nigdje se ništa ne odazva; sve bijaše 
nijemo i mrtvo, kao kamenje po kojem je gazio, mrtvo za nj, jedino za 
nj... Najednom, u daljini, oko dvjesta koraka od njega, na kraju ulice, 
u sve gušćoj tami, opazi svjetinu, začuje žagor, uzvike... Usred 
svjetine stajaše nekakva ekipaža... Nasred ulice zatreperi slabašno 
svjetlo. »Što je to?« Raskoljnikov skrene desno i pođe prema 
svjetini. Baš kao da se za svaku sitnicu hvatao, a kad to shvati, 
hladno se podsmjehne jer je već bio tvrdo naumio da će na policiju, 
te je pouzdano znao da će uskoro svemu doći kraj. 


VII 


Nasred ulice stajala je gizdava gospodska kočija u koju bijahu 
upregnuta dva plahovita zelenka; u njoj nije bilo nikoga; samo je 
kočijaš sišao sa svog sjedala i stajao sa strane držeći konje za uzde. 
Unaokolo se tiskalo mnoštvo svijeta, a pred svima su stajali policajci. 
Jedan je od njih držao u ruci upaljen fenjer kojim je, sagnuvši se, 
osvjetljavao nešto na kaldrmi, pokraj samih kotača. Svi su nešto 
govorili, vikali, uzdisali; kočijaš je bio nekako zbunjen i kadikad bi 
samo ponovio: 

— Kakva nesreća! Bože moj, kakva nesreća! 

Raskoljnikov se progura koliko je mogao, te napokon ugleda 

razlog svoj toj strci i radoznalosti. Na zemlji je ležao, očito u 
nesvijesti, čovjek koga su konji bili netom pregazili, vrlo bijedno 
obučen ali u »gospodskom« odijelu, sav u krvi. S lica, s glave curila 
mu je krv; lice mu bilo posve izubijano, oguljeno, unakaženo. Odmah 
se vidjelo da je teško ozlijeđen. 

— Ljudi božji! — jadikovaše kočijaš. — Kako da čovjek više pazi! 
Da sam jurio il da mu nisam viko, al sam tjero polako, s noge na 
nogu. Svi su vidjeli: ako drugi lažu, lažem i ja. Ali zna se da pijanac 
ništa ne pazi!... Vidim ga, prelazi ulicu, tetura, samo što ne padne — 
viknem mu jedanput, pa drugi put, pa treći put, i konje zadržim, al on 
pravo njima pod noge!... A sad, je | baš navlaš il je bio zbiljam vraški 
nakresan... A konji mladi, plahi, potegli, on vikne pa oni još jače... i 
eto ti nesreće. 

— Upravo je tako bilo! — razlegne se glas nekog svjedoka iz 
svjetine. 

— Vikao mu je, to je istina, triput mu je doviknuo — javi se i drugi 
čovjek. 

— Taman tri puta, svi smo čuli! — dovikne treći. 

Uostalom, kočijaš nije ni bio odveć ojađen ni uplašen. Bilo je 

očito da kočija pripada bogatu i uglednu čovjeku koji je zacijelo 
negdje očekuje; policajci su se, naravno, svojski trudili da i tome 
doskoče kako najbolje znaju i umiju. Pregaženog je čovjeka trebalo 
otpremiti na policiju i u bolnicu, a nitko nije znao ni kako se zove. 

Međutim se Raskoljnikov bio progurao i još više sagnuo. Uto 
fenjer jasno osvijetli lice nesretnikovo; Raskoljnikov ga prepozna. 


— Ja ga poznajem! — poviče i progura se pred ostale. — To je 
bivši činovnik, titularni savjetnik Marmeladov! Tu u blizini stanuje, u 
Kozeljevoj kući... Brže pozovite doktora! Ja ću platiti,evo, 

pogledajte! — | izvadi iz džepa novce i pokaže ih policajcu. Bio je 
neobično uzrujan. 

policajcima je bilo drago što su doznali tko je pregaženi prolaznik. 
Raskoljnikov im reče i kako se zove, navede svoju adresu i poče 
svim silama, kao da je riječ o rođenom ocu, nagovarati ljude neka 
što prije prenesu onesviještenog Marmeladova kući. 

— Eto, tu je to, četvrta kuća odavde — zauzimao se dalje — 
kuća Kozelja, Nijemca, bogataša... Valjda se pijan vraćao kući. 
Poznajem ga ja... Pijanica je... Ima obitelj, ženu, djecu, ima i jednu 
kćerku. Čemu ga vući u bolnicu kad tu u njegovoj kući ima sigurno 
koji liječnik! Ja plaćam, ja plaćam!... Ipak će ga njegova obitelj 
njegovati, odmah će mu pomoći, a inače bi i umro dok bi stigao do 
bolnice... 

Čak mu je pošlo za rukom da policajcu neopazice tutne nešto 
novca u ruku; sve je, uostalom, bilo jasno i po zakonu, i svakako je 
pomoć tu bila bliže. Unesrećenoga podigoše i ponesoše; nađoše se 
pomagači.  Kozeljeva kuća bijaše tridesetak koraka dalje. 
Raskoljnikov je išao za njima pridržavajući oprezno glavu 
Marmeladovu i pokazujući put. 

— Ovuda, ovuda! Uza stube mu treba glavu držati gore; okrenite 
se... eto tako, vidite! Ja sve plaćam i bit ću vam zahvalan — mrmljao 
je Raskoljnikov. 

Katerina Ivanovna, kao i svagda kad bi ugrabila koji slobodni 
trenutak, ushodala se bila gore-dolje po svojoj sobici, od prozora do 
peći i natrag, čvrsto prekriženih ruku na prsima, govoreći nešto sama 
sa sobom i kašljući. U posljednje je vrijeme sve češće i sve više 
razgovarala sa svojom starijom kćerkicom, desetogodišnjom 
Polenjkom, koja još mnogo šta nije, doduše, shvaćala, ali je zato vrlo 
dobro shvaćala da je potrebna majci, pa ju je stoga povazdan pratila 
svojim krupnim pametnim očima i svojski se trudila da pokaže kako 
sve razumije. U taj mah Polenjka je svlačila svog malog brata kome 
cijelog dana nekako nije bilo dobro te ga je spremala za spavanje. 
Čekajući da mu promijene košulju koju je trebalo obnoć oprati, 
mališan je sjedio na stolcu nijemo, ozbiljno, uspravno i nepomično, 


nožice je bio čvrsto stisnuo i pružio preda se, pete sastavio a vrhove 
stopala rastavio. Slušao je što mamica razgovara sa sekom, napućio 
usne, izbečio oči i sjedio nepomično, baš onako kako obično sjede 
svi pametni mališani kad ih svlače Ptije spavanja. Druga djevojčica, 
još mlađa od njega, sva u prnjama, stajala je pred paravanom i 
čekala da dođe na red. Ulazna vrata bijahu otvorena kako bi se 
koliko-toliko zaštitili od oblaka duhanskog dima što su kuljali iz 
susjednih soba i svakog časa nagonili sušičavu sirotu ženu da dugo i 
mučno kašlje. Katerina Ivanovna kao da je još više bila omršavjela u 
posljednji tjedan dana, a crvene mrlje na obrazima još su joj se više 
žarile nego prije. 

— Nećeš mi vjerovati, Polenjka, ne možeš ni zamisliti — govorila 
je hodajući po sobi — koliko smo lijepo i raskošno živjeli kod mog 
tatice, i kako me je ta pijandura upropastila, a upropastit će i sve vas! 
Tatica je bio pukovnik u civilu i samo što nije postao gubernator; 
nedostajao mu je još samo jedan korak tako da su mu svi dolazili i 
govorili: »Mi vas, Ivane Mihajliču, već smatramo za našega 
gubernatora«. Kad sam ja... khe! Kad sam ja... khe-khekhe... o, 
prokleti živote! — uzvikne, iskašljavajući se i hvatajući se za prsa. — 
Kad sam ja... uh, kad me je na posljednjem plesu... kod predstavnika 
plemstva... ugledala kneginja Bezemeljna, koja mi je poslije dala 
blagoslov umjesto majke kad sam se udavala za tvog tatu, Polja, 
odmah me je upitala: »Nije li to ona draga djevojka koja je sa šalom 
plesala na završnoj školskoj svečanosti?...« Tu rupu treba zakrpati; 
najbolje da odmah uzmeš iglu i zakrpaš je kako sam te učila, jer će 
je inače sutra... khe! Sutra... khe-khe-khe!... još više razde-ra-ti! — 
vikne guleći grlo... — Tada je baš iz Petrograda doputovao 


kamerjunkerižš knez Ščegoljski... otplesao je sa mnom mazurku i 
odmah sutradan htio doći da me zaprosi; ali sam mu se ja zahvalila 
na časti lijepim riječima i kazala mu da moje srce već odavno 
pripada drugome. A taj je drugi bio tvoj otac, Polja. Moj se tatica 
strašno naljutio... Je li voda gotova? Pa dobro, daj mi košuljicu; a 
čarapice?... Lida — obrati se mlađoj kćerkici — ti noćas spavaj tako, 
bez košuljice, snađi se nekako... a čarapice metni tamo... Da i njih 
operem... Što nema još onog dronjavca, pijanice! Košulju je iznosio 
pa mu je nalik na kuhinjsku krpu, svu ju je izderao... Sve ću to 


zajedno, da se ne moram mučiti dvije noći za redom! Bože moj! Khe- 
khe-khekhe! Evo opet! Što je sad to? — uzvikne kad ugleda svijet u 
hodniku i ljude kako se probijaju u njenu sobu noseći nešto. — Šta je 
to? Šta to nose? Bože! 

— Kamo da ga metnemo? — /apita policajac gledajući oko sebe 
kad su već bili unijeli u sobu krvavog i onesviještenog Marmeladova. 

— Na divan! Položite ga ravno na divan, a glavu mu okrenite 
ovamo — pokazivaše im Raskoljnikov. 

— Pregazili ga na ulici! Pijanog! — dovikne netko iz hodnika. 

Katerina Ivanovna stajaše posve blijeda, teško dišući. Djeca se 
preplašiše. Mala Lidočka cikne, pohrli u naručaj Polenjki, zagrli je j 
sva se strese. 

Kad su namjestili Marmeladova, Raskoljnikov pritrči Katerini 
Ivanovnoj. 

— Umirite se, zaboga, ne bojte se! — progovori brzorečicom. — 
Pregazila ga kočija dok je prelazio ulicu, ali ne brinite, osvjestit će se, 
rekao sam im neka ga donesu ovamo... ja sam već jednom bio kod 
Vas, sjećate se... Osvijestit će se on, a ja ću sve platiti! 

— Dobio je svoje! — očajno uzvikne Katerina Ivanovna i jurne do 
muža. 

Raskoljnikov ubrzo primijeti da ta žena nije od onih koje začas 
padnu u nesvijest. U tren oka nađe se pod nesretnikovom glavom 
jastuk — na koji još nitko nije bio ni pomislio; Katerina Ivanovna poče 
ga razodijevati i pregledavati, užurbala se ali nije izgubila glavu, 
zaboravila je na samu sebe, grizući uzdrhtale usne i prigušujući 
krikove što su joj se otimali iz grudi. 

Raskoljnikov je dotle bio nekog nagovorio da skokne po liječnika. 
Pokazalo se da liječnik stanuje u susjednoj kući. 

— Poslao sam po liječnika — ponavljao je Katerini Ivanovnoj — 
ne brinite se, ja ću već sve platiti. Imate li vode?... | dajte brže neku 
salvetu, ručnik, bilo što; još se ne zna koliko je teško ranjen... Ranjen 
je, ali je živ, vjerujte mi... Vidjet ćemo što će reći liječnik! 

Katerina Ivanovna jurne do prozora; tu je, na provaljenu stolcu, u 
kutu, stajao velik zemljan lavor s vodom pripremljen za noćno pranje 
dječjeg i muževa rublja. Katerina Ivanovna je sama noću prala rublje, 
najmanje dva puta na tjedan, a gdjekad i češće, jer su bili dotjerali 
dotle da nisu više gotovo imali rubenine za presvlaku, svaki je član 


obitelji imao samo po jedan komad, a Katerina Ivanovna nije mogla 
podnijeti nečistoću pa se radije zlopatila obnoć, dok svi spavaju, 
kako bi mogla do jutra na razapetu užetu posušiti mokro rublje, nego 
da gleda prljavštinu u kući. Već je dohvatila lavor da ga, na 
Raskoljnikovljevo traženje, donese, ali umalo što se ne sruši pod tim 
teretom. Međutim, Raskoljnikov je već našao ručnik, nakvasio ga 
vodom i počeo brisati njime Marmeladovu lice obljeveno krvlju. 
Katerina Ivanovna stajaše pokraj njih, teško predišući i držeći se 
rukama za prsa. Njoj je i samoj bila potrebna pomoć. Raskoljnikovu 
je počelo svitati da možda i nije dobro uradio što je nagovorio ljude 
da prenesu unesrećenoga ovamo. | policajac je bio u neprilici. 

— Polja! — vikne Katerina Ivanovna. — Trkni brže po Šonju. Ako 
je ne nađeš kod kuće, svejedno, poruči joj da su oca pogazili 

konji i da odmah dođe ovamo... čim se vrati. Brže, Polja! Na, 
ogrni se rupcem! 

— Tici sto te noge nose! — dovikne joj najednom mališan sa 
stolca, a nakon toga utone opet u ono prijašnje nijemo mirovanje, 
onako izbečenih očiju, isturenih peta i rastavljenih vrhova stopala. 

Dotle se soba bila toliko natrpala svijetom da ni igla ne bi imala 
kamo pasti. Policajci su otišli, osim jednog koji je ostao još neko 
vrijeme i nastojao istjerati na stubište publiku što je bila nagrnula na 
vrata. Ali su zato iz unutarnjih soba bili povrvjeli gotovo svi 
podstanari gospođe Lipevehzelj i isprva se samo tiskali na vratima, a 
onda su u čoporu navalili u sobu. Katerina Ivanovna se posve 
izbezumila. 

— Mogli biste bar pustiti čovjeka da na miru umre! — prodere se 
na svjetinu. — Baš ste našli što da gledate! S cigaretama u zubima! 
Khe-khe-khe! Još i sa šeširima udite!... Pa i ušao je, eno, onaj... Van! 
Imajte bar obzira prema mrtvom čovjeku! 

Zagrcnula se od kašlja, ali je njezina prijetnja djelovala. Katerine 
Ivanovne su se očito čak i pribojavali; podstanari se jedan za drugim 
proguraše natrag do vrata, obuzeti onim čudnim zadovoljstvom koje 
se svagda zapaža, čak i u najbližih ljudi, kad nesreća iznenada 
snađe njihove bližnje, zadovoljstvom od kojeg nije pošteđen ni jedan 
jedini čovjek na svijetu, uza sve najiskrenije žaljenje i sućut. 

Kroz vrata doduše dopriješe glasovi o bolnici i o tome kako nije 
red da se ovdje uznemiruju ljudi bez potrebe. 


— Nije red ni umirati, je li! — podvrisne Katerina Ivanovna i već 
pojuri da otvori vrata i ospe na susjede drvlje i kamenje, ali se na 
vratima skobi sa samom gospodom Lipevehzelj koja je bila netom 
čula za nesreću i dojurila da uspostavi red. Bijaše to neobično 
svadljiva i neuravnotežena Njemica. 

— Ah, bok moj! — pljesnula je rukama. — Faš muš pijan konj 
izgazio! U polnic ga! Ja sam kazdarica! 

— Amalija Ludvigovna! Molim vas da pazite što govorite — 
uznosito poče Katerina Ivanovna (s gazdaricom je svagda 
razgovarala takvim tonom kako bi ova »znala gdje joj je mjesto«, pa 
čak ni sad nije mogla sebi uskratiti to zadovoljstvo). — Amalija 
Ludvigovna... 

— Ja fama kazala jedanput prije da fi nikat ne smjela kovorit 
meni Amalj Ludvigovna; ja sam Amalj Ivan! 

— Niste vi nikakva Amalj-Ivan, nego Amalija Ludvigovna, a ja ne 
spadam među vaše podle laskavce_ kao što je gospodin 
Lebezjatnikov koji se sad tu smije za vratima — za vratima se zaista 
razlegoše smijeh i uzvik: »Dohvatile se!« — pa ću vas uvijek zvati 
samo Amajlijom Ludvigovnom, iako mi nikako nije jasno zašto vam 
to ime nije po volji. Vidite i sami što je snašlo Semjona Zaharoviča; 
umire. Molim vas da odmah zatvorite ta vrata i da nikog ne puštate 
ovamo. Pustite čovjeka da bar na miru umre! Inače će, vjerujte mi, 
već sutra za vaš postupak doznati sam general-gubernator. Knez 
mene poznaje još iz vremena kad sam bila djevojka, a vrlo se dobro 
sjeća i Semjona Zaharoviča kome je više puta iskazao dobročinstvo. 
Svi znaju da je Semjon Zaharovič imao mnogo prijatelja i zaštitnika, 
koje je on sam napustio iz plemenita ponosa, znajući za svoju 
nesretnu slabost, a sad nam je — tu pokaže na Raskoljnikova — 
priskočio u pomoć jedan velikodušan mladić koji je imućan i ima 
dobre veze, i koga je Semjon Zaharovič poznavao još kao dijete, i 
budite uvjereni, Amalija Ludvigovna... 

Sve je to izgovorila neobično brzoreko, što dalje, to brže, ali 
kašalj umah prekine rječitost Katerine Ivanovne. U taj hip se 
samrtnik prene i proštenje, pa ona odjuri do njega. Ranjenik je 
otvorio oči i, ne prepoznajući još nikoga i ništa ne shvaćajući, 
zagleda se u Raskoljnikova koji je stajao do njega. Disao je teško, 
duboko i polagano; u kutovima usana pojavila mu se krv a na čelu 


mu izbio znoj. Pošto nije prepoznao Raskoljnikova, poče vjetriti 
kojekuda očima. Katerina Ivanovna gledaše ga turobno ali strogo, a 
na oči joj grunuše suze. 

— Bože moj! Sva su mu prsa zdrobljena! Gle koliko krvi! — izusti 
očajnički. — Treba skinuti s njega cijelo odijelo! Okreni se malo, 
Semjone Zaharoviču, ako možeš — vikne mu. 

Marmeladov je prepozna. 

— Popa! — progovori promuklim glasom. 

Katerina Ivanovna ode do prozora, nasloni čelo na prozorski okvir 
i zdvojno uzvikne: 

— O, prokleti živote! 

— Popa! — ponovo će samrtnik, nakon trenutne šutnje. 

— O-o-otišli su već po njega! — otrese se na njega Katerina 
Ivanovna; on se pokunji i ušuti. Bojažljivim, tjeskobnim, pogledom 
tražio ju je po sobi; ona se opet vrati do njega i stane pokraj njegova 
uzglavlja. Malko se umirio ali nije zadugo. Domalo mu se pogled 
zadrži na maloj Lidočki (njegovoj ljubimici) što se tresla u kutu, kao 
da ju je spopala bolest, i motrila ga svojim začuđenim i djetinjim 
pozornim pogledom. 

—A.. a... — pokazivaše uznemireno na nju. Htio je nešto kazati. 

— Šta opet hoćeš? — vikne Katerina Ivanovna. 

— Bosa je! Bosa! — promrmlja upirući sumanut pogled u bose 
dječje nožice. 

— Šu-u-uti! — srdito se obrecne na nj Katerina Ivanovna. — | 
sam znaš zašto je bosa! 

— Hvala bogu, evo doktora! — vikne obradovani Raskoljnikov. 

Ude liječnik, uredan starčić, Nijemac, zirkajući nepovjerljivo 

oko sebe; priđe bolesniku, opipa mu bilo, pažljivo mu pregleda 
glavu i, uz pomoć Katerine Ivanovne, raskopča košulju natopljenu 
krvlju i ogoli unesrećenome prsa. Prsa mu bijahu sva ugruhana, 
zgnječena i iskidana; nekoliko je rebara na desnoj strani bilo 
slomljeno. Na lijevoj strani, iznad samog srca, bijaše zlokobna, 
krupna, žućkastocrna mrlja, trag od snažnog udarca kopitom. 
Liječnik se namršti. Policajac mu ispriča kako je unesrećenoga 
zahvatio kotač pa ga vukao, vitlajući njime, tridesetak koraka po 
kaldrmi. 


— Pravo je čudo kako se uopće osvijestio — potiho će liječnik 
Raskoljnikovu. 

— Što mislite? — upita ga Raskoljnikov. 

— Ubrzo će umrijeti. 

— Zar nema baš nikakve nade? 

— Ni najmanje! Na samrti je... Pa i glava mu je vrlo teško 
ozlijeđena... Hm. Možemo mu pustiti krv... ali... to mu ne bi ništa 
pomoglo. Svakako će umrijeti za pet do deset minuta. 

— Onda mu ipak pustite krv! 

— Dobro... Ali upozoravam vas da mu to ništa neće pomoći. 

Uto odjeknuše još nečiji koraci, svijet se u hodniku razmakne i 

na pragu se pojavi svećenik, sijed starac, s pripremljenom 
pričesti. Za njim je ušao policajac, onaj s ulice. Liječnik odmah ustupi 
svoje mjesto svećeniku i izmijeni s njim značajan pogled. 
Raskoljnikov zamoli liječnika neka još bar malo pričeka. Liječnik 
slegne ramenima i ostane. 

Svi uzmaknuše. Ispovijed nije dugo potrajala. Samrtnik jedva da 
je što shvaćao, a izgovarati je mogao samo isprekidane, nejasne 
glasove. Katerina Ivanovna uze Lidočku, skine mališana sa stolca, 
ode u kut do peći, klekne i namjesti djecu tako da kleče pred njom. 
Djevojčica se neprestano tresla, a mališan je, na golim koljenima, 
odmjereno dizao ručicu, križao se kao veliki i klanjao do zemlje, 
udarajući čelom, u čemu je zacijelo posebno uživao. Katerina 
Ivanovna griskaše usne i susprezaše suze; i ona se molila, 
popravljajući gdjekad košuljicu na dječaku, a stigla je i prebaciti 
djevojčici preko golih ramena rubac što ga je bila izvukla iz komode, 
svejednako se moleći i klečeći. Dotle su opet radoznalci iz unutarnjih 
soba bili počeli otvarati vrata. U hodniku su se pak sve tješnje i 
tješnje zbijali promatrači, stanari s cijelog stubišta, samo što nisu 
prelazili preko sobnog praga. Cijeli prizor bijaše osvijetljen jednim 
jedinim krnjatkom svijeće. 

Uto se iz hodnika, kroz svjetinu, brzo progura Polenjka koja je 
bila otrčala po sestru. Ušavši, jedva je došla do daha od trčanja, 
skinula je rubac, potražila pogledom majku, prišla joj i rekla: — Ide! 
Srela sam je na ulici! — Majka je natjera da klekne i namjesti je 
pored sebe. Kroz svjetinu se, nečujno i plašljivo, progura jedna 
djevojka. Čudnovata je bila njena iznenadna pojava u toj sobi, usred 


neimaštine, dronjaka, smrti i očaja. | ona je bila u prnjama, odjeća joj 
bila jeftina ali uličarski kićena, s jasno i sramotno istaknutim ciljem, 
po ukusu i pravilima što su nastala u jednom zasebnom svijetu. 
Sonja zastane u hodniku na samu pragu, ali ne prekorači prag nego 
samo zbunjeno gledaše, kao da ništa ne shvaća i kao da je 
zaboravila na svoju šarenu svilenu haljinu, kupljenu iz četvrte ruke i 
ovdje posve nepriličnu, s predugačkim i smiješnim skutom, i na 
pozamašnu krinolinu što je zakrčila cijela vrata, i na svijetle cipelice, i 
na suncobran koji joj noću ne treba a ipak ga je ponijela, i na 
smiješan slamnati okrugli šešir za koji je zataknula pero plamene 
boje. Ispod tog mangupski naherenog šeširića virilo je mršavo, 
blijedo i prestrašeno lice, otvorenih usta i očiju ukočenih od strave. 
Sonja je bila niska rasta, od svojih osamnaest godina, mršava ali 
prilično zgodna plavojka, izvanredno lijepih plavih očiju. Netremice je 
gledala u postelju, u sveće-nika; i ona je bila zadihana od brza hoda. 
Napokon joj zacijelo dopre do ušiju šaputanje, poneka riječ iz 
svjetine. Ponikne očima, prekorači prag i zastane u sobi, ali i opet do 
samih vrata. 

Završiše se ispovijed i pričest. Katerina Ivanovna ponovo priđe 
muževoj postelji. Svećenik se ukloni a na odlasku se okrene-da sa 
dvije-tri riječi naputi i utješi Katerinu Ivanovnu. 

— A kamo da njih djenem? — upade mu ona oštro i srdito u riječ 
pokazujući na mališane. 

— Milostiv je Bog; uzdajte se u pomoć Svevišnjega — poče 
svećenik. 

— E, da! Milostiv je ali nije prema nama! 

— To je grijeh, gospođo, grijeh — pripomene svećenik vrteći 
glavom. 

— A ovo nije grijeh? — vikne Katerina Ivanovna pokazujući na 

samrtnika. 

— Možda će oni koji su to nehotice skrivili pristati da vam 
nadoknade gubitak, bar što se tiče prihoda... 

— Ma ne razumijete vi mene! — srdito vikne Katerina Ivanovna i 
odmahne rukom. — Što mi imaju nadoknaditi? Pa on je sam, onako 
pijan, podletio pod konje! | kakvih prihoda? Od njega nisam imala 
nikakvih prihoda nego samo muka. Ma ta je pijanica zapila sve što je 


imao. Potkradao nas je i sve u krčmu nosio, upropastio je i njima i 
meni život! | hvala bogu što umire! Bit će manje štete! 

— Treba da mu oprostite kad je na samrti, jer to je grijeh, 
gospođo, velik je grijeh to što osjećate. 

Katerina Ivanovna baktala se s ranjenikom, davala mu piti, 
brisala mu znoj i krv s glave, namještala jastuke i razgovarala sa 
svećenikom tek od vremena do vremena, kad bi stigla, onako u 
poslu, da mu se obrati. Međutim, sad se odjednom gotovo mahnito 
okomi na nj: 

— Eh, oče moj! To su sve samo puste riječi! Da mu oprostim! 
Eto, da ga nisu pregazili, vratio bi se kući pijan, u ovoj jednoj jedinoj 
košulji koja je na njemu, potpuno iznošena i poderana, pa bi se lijepo 
izvalio da crkava, a ja bih sve do zore brčkala po vodi, prala njegove 
i dječje prnje, pa bih ih metnula sušiti ispod prozora, pa onda, čim 
svane, sjela da krpam — eto kako bih provela noć!... Pa što se tu 
onda ima pričati o praštanju! lonako sam mu oprostila! 

Potmuo, strašan kašalj presiječe je u riječi. Iskašlje se u rupčić i 
pokaže ga svećeniku, a drugom se rukom od boli uhvati za prsa. 
Rupčić je bio sav krvav... 

Svećenik obori glavu i ne reče ni crne ni bijele. 

Marmeladov je bio u agoniji; nije odvajao očiju od lica Katerine 
Ivanovne koja se opet nadvila nada nj. Sve joj je nešto htio kazati, 
već je i zaustio jedva mičući jezikom i nerazgovijetno izgovarajući 
riječi, ali Katerina Ivanovna shvati da je želi zamoliti za oproštenje, 
pa se istog časa zapovjednički okomi na nj: 

— Šu-u-uti! Ne treba!... Znam što bi htio reći! 

I ranjenik umukne, ali u istom trenu zabludjeli pogled pade mu na 
vrata te ugleda Šonju... 

Sve do tada nije ju bio primijetio jer je stajala u kutu i u sjeni. 

— Tko je to? Tko? — prozbori najednom promuklo i zadihano, 
sav unezvjeren, prestravljeno pokazujući očima na vrata na kojima 
mu je stajala kćerka, upinjući se da se pridigne. 

— Lezi! Le-e-ezi! — podvikne na nj Katerina Ivanovna. 

Ali se on natprirodnom snagom uspio poduprijeti rukom. Gledao 
je neko vrijeme kćerku tupo i ukočeno, kao da je ne poznaje. Nikad 
je prije nije bio vidio tako obučenu. Najednom je prepozna, onako 
poniženu, satrvenu, nakinđurenu i posramljenu, i vidje kako ponizno 


čeka da dođe na red da se oprosti s ocem na samrti. Na licu mu se 
odrazi beskrajna patnja. 

— Sonja! Kćeri moja! Oprosti! — vikne i htjede joj pružiti ruku, ali 
izgubi oslonac, oklizne se i strovali s divana ravno licem na pod; 
pritrčaše da ga podignu, položiše ga na postelju, ali je već izdisao. 
Sonja je tiho ciknula, pritrčala mu, zagrlila ga i ukočila se u tom 
zagrljaju. Umro joj je na rukama. 

— Dobio je svoje! — uzvikne Katerina Ivanovna kad vidje 
muževo mrtvo tijelo. — A što ću sad? Kako ću ga pokopati? A čime 
ću njih, čime ću njih sutra nahraniti? 

Raskoljnikov priđe Katerini Ivanovnoj. 

— Katerina Ivanovna — reče joj — prošlog mi je tjedna vaš 
pokojni muž ispričao cijeli svoj život i u kakvim prilikama živite... 
Vjerujte mi da je o vama govorio ushićeno i smjerno. Te večeri, kad 
sam se uvjerio kako je svima vama privržen i kako napose vas, 
Katerina Ivanovna, poštuje i voli, uza svu onu njegovu nesretnu 
slabost, te smo se večeri odmah sprijateljili... Dopustite mi... da vam 
pomognem... da se odužim svom pokojnom prijatelju. Eto, tu je... 
valjda dvadeset rubalja... pa ako vam to može pomoći... ja ću... 
ukratko, navratit ću... svakako ću navratiti... možda već i sutra... Do 
viđenja! 

| hitro iziđe iz sobe probijajući se što je brže mogao kroz svjetinu 
prema stubištu, ali u onoj gužvi nabasa na Nikodima Fomiča, koji je 
bio doznao za nesreću te je došao da osobno ureduje. Nisu se bili 
vidjeli od onog prizora u policijskoj stanici, ali ga je Nikodin Fomič 
umah prepoznao. 

— O, to ste vi! — reče mu. 

— Umro je — dobaci mu Raskoljnikov. — Bio je tu liječnik, bio je i 
svećenik, sve je u redu. Nemojte previše uznemirivati sirotu ženu, 
ionako je sušičava. Ohrabrite je ako možete nekako... Jer znam da 
ste dobar čovjek... — nadoda smješkajući se i gledajući ga ravno u 
oči. 

— Ali, kako ste se samo vi okrvavili — pripomene Nikodim 
Fomič, pošto je na svjetlu fenjera opazio nekoliko svježih mrlja na 
Raskoljnikovljevu prsluku. 

— Da, okrvavio sam se... sav sam u krvi! — reče Raskoljnikov 
nekako posebno, pa se osmjehne, klimne glavom i pođe niza stube. 


Silazio je polagano, bez žurbe, sav u groznici i, premda to nije 
znao, ispunjen nekim novim neizmjernim osjećajem punog i snažnog 
života što ga je bio preplavio. Taj je osjećaj možda bio nalik na 
osjećaj čovjeka osuđenog na smrt kome su neočekivano i iznenada 
saopćili da je pomilovan. Negdje na sredini stubišta sustigne ga 
svećenik što se vraćao kući; Raskoljnikov ga bez riječi propusti i 
pozdravi se s njim nijemim naklonom. Ali, kad je već bio na dnu 
stubišta, začuje iznenada za sobom nečije žurne korake. Netko ga je 
sustizao. Bijaše to Polenjka; trčala je za njim i dovikivala mu. 

— Čekajte! Čekajte! 

Okrene se. Štrcala je niz posljednje stube i stala pravo preda nj, 
jednu stepenicu iznad njega. Mutno svjetlo probijalo se iz dvorišta. 
Raskoljnikov promotri mršavo ali milo lice djevojčice što mu se 
osmjehivala i gledala ga djetinje vedro. Dotrčala je bila da mu 
prenese poruku koja je očito i njoj bila i te kako po volji. 

— Čujte, kako se zovete?... | još nešto: gdje stanujete? — zapita 
ga brže-bolje, onako zadihana. 

On joj stavi obje ruke na ramena i nekako se blaženo zagleda u 
nju. Uživao je gledajući je — a da ni sam nije znao zašto. 

— Atko vas je poslao? 

— Pa poslala me seka Sonja — odgovori djevojčica smiješeći se 
još vedrije. 

— Znao sam odmah da vas je poslala seka Sonja. 

— I mama me poslala. Kad me je seka Sonja slala, prišla je i 
mama i rekla mi: »Trči brže, Polenjko!« 

— Volite li seku Šonju? 

— Nju od svih najvolim! — nekako osobito odlučno ustvrdi 
Polenjka i najednom se malko uozDilji. 

— A hoćete li i mene voljeti? 

Umjesto odgovora, vidje kako mu se primiče lice djevojčice i 
punašne usne što mu ih bezazleno pružaše da ih poljubi. Najednom 
ga ruke, tanke kao šibice, zagrliše čvrsto, čvrsto, glava joj klone na 
njegovo rame i djevojčica tiho zaplače pripijajući se uza nj sve 
snažnije i snažnije. 

— Zao mi je tate! — izusti malo zatim, podižući svoje uplakano 
lišće i otirući rukama suze. — Nešto su zaredale same nesreće — 


neočekivano dometne, držeći se nekako posebno ozbiljno, kao što 
se djeca obično drže kad odjednom zažele da govore kao »veliki«. 

— A je li vas tatica volio? 

— Od svih je najvolio Lidočku — produži ona vrlo ozbiljno, bez 
smiješka, upravo isto onako kao što govore odrasli. — Najvolio ju je 
zato što je ona mala, a i zato što je bolesna, i njoj je uvijek donosio 
darove a nas je učio čitati, a mene gramatiku i vjeronauk — nadoda 
dostojanstveno. — Mama nije ništa govorila, samo smo znali da joj 
je to drago, i tata je znao, a mama će mene učiti francuski jer je već 
vrijeme da se školujem. 

— A znate li se moliti? 

— O, kako ne bismo znali! Već odavno znamo; ja se molim sama 
zato što sam već velika, a Kolja i Lidočka se mole s mamom naglas; 
najprije izmole »Zdravumariju«, a onda još jednu molitvu: »Bože, 
oprosti seki Šonji i blagoslovi je,« i onda još: »Bože, oprosti našem 
dragom tati i blagoslovi ga,« jer je naš stariji tata već umro i ovaj 
nam je bio drugi, a molimo se i za onoga. 

— Polečka, ja se zovem Rodion; pomolite se kadgod i za mene: 


»I za rabaćći Rodiona« — ništa više. 

— Molit ću se za vas do kraja života — gorljivo izusti djevojčica i 
najednom se opet nasmije, raširi ruke i opet ga čvrsto zagrli. 

Raskoljnikov joj reče kako se zove, dade joj svoju adresu i obeća 
da će već sutra svakako navratiti do njih. Djevojčica ode kući sva 
ushićena njime. Kad je izišao na ulicu, bilo je već prošlo deset sati. 
Nakon pet minuta stajao je na mostu, na onom istom mjestu s kojeg 
je nedavno bila skočila ona žena. 

»Dosta je toga bilo!« izusti odlučno i svečano. »Dalje od mene, 
utvare, izmišljene strepnje, priviđenja!... Ima još života! Zar nisam 
sad ovo maloprije živio? Nije mi se još život ugasio s onom 
babuskarom! Bog da joj duši dao lako i... dosta je bilo, bakice, 
vrijeme je da se smirite! Sad je zavladalo kraljevstvo razuma i svjetla 
i... i volje, i snage... i da vidimo sada! Da se ogledamo!« đometne 
pakosno, kao da se obraća nekoj mračnoj sili i izaziva je. »A već 
sam bio voljan živjeti i na aršinu prostora!« 

«... U ovom sam času posustao, ali... čini mi se da je bolest 
potpuno prošla. Znao sam da će proći kad sam maloprije otišao od 


kuće. Da, zbilja, Počinkova kuća je tu negdje blizu. Otišao bih 
svakako do Razumihina kad i ne bi bilo tako blizu... neka dobije 
okladu!... Neka i njemu bude srce na mjestu, nek ga voda nosi!... 
Snaga, snaga je potrebna, bez snage ne možeš ništa, a snaga se 
opet mora stjecati snagom, to je ono što oni ne znaju,« nadoda 
ponosno i samopouzdano, pa krene s mosta jedva vukući noge. 
Ponos i samopouzdanje rasli su u njemu od časa do časa; ni u 
jednom času nije više bio ono što je bio čas prije toga. Što se to ipak 
dogodilo tako osobito što ga je iz temelja izmijenilo? Ni sam nije 
znao; odjednom mu se učinilo, kao čovjeku koji se hvata za 

Rab (rob Božji) u staroslavenskim crkvenim molitvama. 

slamku, da i on »može živjeti, da ima još života, da mu se život 
nije ugasio s onom babuskarom«. Možda je malo brzopleto izveo taj 
zaključak, ali nije sad o tome mislio. 

»Pa ipak sam je zamolio da spomene u molitvi raba Rodiona,« 
sijevne mu najednom u glavi. »Ali to je... onako, za svaki slučaj!« 
nadoda, pa se istog časa i sam nasmije toj svojoj djetinjariji. Bio je 
izvrsno raspoložen. 

Našao je Razumihina bez po muke; u Počinkova kući već su 
poznavali novog podstanara i pazikuća mu odmah pokaže put. Već 
negdje na sredini stubišta začuo je buku i žamor velikog skupa ljudi. 
Vrata stana bijahu širom otvorena; razlijegahu se vika i prepirka. 
Razumihinova je soba bila povelika, a okupilo se bilo kod njega 
petnaestak ljudi. Raskoljnikov zastane u predsoblju. Tu su, za 
pregradom, dvije gazdaričine služavke poslovale oko dva velika 
samovara, oko boca, tanjura i plitica s pirogima i jelima donesenim iz 
gazdaričine kuhinje. Raskoljnikov pošalje po Razumihina, a ovaj 
dotrči sav razdragan. Na prvi pogled moglo se vidjeti da je 
neuobičajeno mnogo popio. Premda se gotovo nikad nije mogao 
potpuno opiti, ovaj put se vidjelo na njemu da mu je piće udarilo u 
glavu. 

— Slušaj — zabrza Raskoljnikov — došao sam ti samo reći da si 
dobio okladu i da zaista nitko ne zna što sve može doživjeti. Ali ući 
ne mogu, toliko sam slab da bih se odmah srušio. | zato zdravo i do 
viđenja! Sutra dođi do mene... 

— Znaš šta, otpratit ću te do kuće! Jer, kad već sam kažeš da si 
slab, onda... 


— A što će dotle tvoji gosti? Tko je taj kuštravi što je ovog časa 
zavirio ovamo? 

— Taj? Ma vrag bi ga znao! Valjda neki stričev znanac, a možda 
je i sam došao... Ostavit ću strica s njima, taj čovjek zlata vrijedi, 
šteta što ga ne možeš sad upoznati. Ma, uostalom, nek idu svi skupa 
do vraga! Nije sad njima do mene, a moram se ionako malo osvježiti, 
baš si, brate, dobro došao; još koji čas pa bih se bogme, valjda i 
potukao! Trabunjaju takve besmislice... Ne možeš ni zamisliti što sve 
ljudi mogu natrabunjati! Uostalom, kako ne bi mogao zamisliti? Kao 
da i mi ne lupetamo koješta! Pa neka i trabunjaju, zato će bar poslije 
manje trabunjati... Sjedi tu načas, idem po Zosimova. 

Zosimov je čak nekako pomamno saletio Raskoljnikova; na 
njemu se zapažala nekakva osobita radoznalost; lice mu se naglo 
razvedrilo. 

— Odmah u krevet — odredi pošto je pregledao bolesnika koliko 
je mogao — a prije spavanja mogli biste još nešto uzeti. Hoćete li? 
Već sam vam priredio... jedan prašak. 

— Može i dva — odvrati Raskoljnikov. 

I odmah popije prašak. 

— Baš je dobro što ćeš ga sam odvesti kući — napomene 
Zosimov Razumihinu. — Vidjet ćemo kako će biti sutra, ali sad nije 
uopće loše, mnogo je bolje nego što je bilo. Čovjek se uči dok je 
ŽIV... 

— Znaš šta mi je Zosimov šapnuo maloprije, kad smo odlazili — 
izvali Razumihin čim iziđoše na ulicu. — Reći ću ti, brate, sve 
otvoreno jer su ti to same budale. Zosimov mi je rekao neka brbljam 
putem s tobom i neka te navedem na brbljanje, pa da mu poslije sve 
ispričam jer je uvrtio sebi u glavu... da si ti... lud, ili na rubu ludila. 
Zamisli ti to! A ti si, prvo, tri puta pametniji od njega, drugo, ako nisi 
šenuo, onda ti se fućka što se njemu vrzu takve gluposti po glavi, a 
treće, taj komad mesa kome je struka kirurgija poludio je sad za 
duševnim bolestima, a u tom mišljenju o tebi konačno ga je učvrstio 
tvoj današnji razgovor sa Zamjotovom. 

— Je li ti Zamjotov sve ispričao? 

— Sve, i dobro je uradio. Sad sam tek shvatio što se sve iza toga 
krije, a shvatio je i Zamjotov... Ama, jednom riječju, Rodja... radi se o 
tome... Sad sam malčice pijan... Ali to ništa ne znači... radi se o tome 


da ih je ta misao... razumiješ, zbilja kopkala... razumiješ? Naime, 
nitko je od njih nije smio naglas izreći jer je to zbilja totalna glupost, a 
pogotovo kad su uhapsili onog soboslikara, sve se to rasplinulo kao 
mjehur od sapunice. Ali kako mogu biti takve budale? Ja sam onda 
Zamjotova malo izdevetao, to neka ostane među nama, brate, molim 
te da mu ničim ne pokažeš da znaš nešto o tome; primijetio sam da 
je osjetljiv; to ti je kod Lavize bilo, ali danas, danas je sve jasno kao 
sunce. A najviše je svemu kriv onaj lija Petrovič! On je onda 
iskoristio tvoju nesvjesticu u policijskoj stanici, ali se poslije i sam 
postidio; ma znam ja... 

Raskoljnikov ga je napeto slušao. Razumihin je u pijanstvu 
svašta izbrbljao. 

— Ja sam se onda onesvijestio zato što je tamo bilo zagušljivo i 
zaudaralo je na uljenu boju — reče Raskoljnikov. 

— Ma još mi sad tu objašnjavaš! Nije bila samo boja posrijedi; ta 
ti se upala spremala već mjesec dana; nek ti Zosimov kaže! A da 
znaš samo kako je sad taj balonja utučen! »Ne vrijedim,« veli, »ni 
malog prsta tog čovjeka.« Tvoga, misli. Katkad se u njemu, brate, 
probude i dobri osjećaji. Ali lekcija, lekcija koju si mu danas očitao u 
Kristalnom dvorcu, to je bio vrhunac savršenstva. Jer, najprije si ga 
bio uplašio da se sav tresao! Pa gotovo si ga primorao da opet 
povjeruje u svu onu odvratnu besmislicu, a onda si mu najednom — 
jezik isplazio, kao da veliš: »Eto ti sad nal« Savršeno! Satrven je, 
smožden! Majstor si ti bogami, tako i treba s njima. Eh, što nisam ja 
bio onda tamo! Sad je jedva čekao da dođeš. | Porfirij se želi s 
tobom upoznati... 

— O... zarion... A što su me svrstali među luđake? 

— Ma nisu baš među luđake. Čini mi se, brate, da sam se malo 
previše razbrbljao pred tobom... Iznenadilo ga je, vidiš, onda što te 
samo onaj događaj zanima, ali sad je jasno zašto te zanima, kad se 
znaju sve okolnosti... i kako te je to onda naljutilo i poklopilo se s 
tvojom bolešću... Ja sam ti sad malo pijan, samo, vrag bi ga znao, 
on je uvrtio sebi nešto u glavu... Kažem ti: poludio za duševnim 
bolestima. Ali, baš te briga... 

Pošutješe oko pola minute. 

— Čuj, Razumihine — progovori Raskoljnikov — reći ću ti 
otvoreno: upravo sam bio kod pokojnika, umro je jedan činovnik... i 


ostavio sam tamo sve svoje novce... a, osim toga, maloprije me je 
poljubilo jedno stvorenje koje bi, baš da sam i ubio koga, isto tako... 
jednom riječju, vidio sam tamo još jedno stvorenje... s perom 
plamene boje... ali, uostalom, mlatim gluposti; posustao sam, pridrži 
me... evo i mog stubišta... 

— Što ti je? Što ti je? — pitaše ga uznemireno Razumihin. 

— Malo mi se vrti u glavi ali nije to važno, nego da znaš kako 
sam tužan, tužan! Kao kakvo žensko... zbilja! Pazi, šta je ovo? 
Gledaj! Gledaj! 

— Sto? 

— Kako ne vidiš? Svjetlo gori u mojoj sobi, zar ne vidiš? Kroz 
pukotinu se vidi 

Stajali su već pred stubama što su vodile u potkrovnicu, pokraj 
gazdaričinih vrata, i zaista su odozdo vidjeli da u Raskoljnikovljevoj 
sobici gori svjetlo. 

— Čudno! Možda je Nastasja — pripomene Razumihin. 

— Nikad ona u ovo doba ne dolazi u moju sobu, i već odavno 
spava, ali... baš me briga! Zbogom! 

— Šta ti je? Pa otpratit ću te, zajedno ćemo ući! 

— Znam da ćemo zajedno ući, ali bih ti htio ovdje stisnuti ruku i 
oprostiti se s tobom. Hajde, daj mi ruku, zbogom! 

— Ma šta je tebi, Rodja? 

— Ništa; idemo; ti ćeš biti svjedok... 

Počeše se penjati uza stube i Razumihin pomisli načas da 
Zosimov možda ipak ima pravo. »Eh! Uzrujao sam ga svojim 
brbljanjem!« promrsi više za se. Odjednom, kad priđoše vratima, 
začuše nečije glasove iz sobe. 

— Pa šta je sad ovo? — uzvikne Razumihin. 

Raskoljnikov se prvi maši za kvaku i otvori širom vrata, otvori i 
stane na pragu kao ukopan. 

Njegova majka i sestra sjedile su na njegovu ležaju — čekale su 
ga već sat i pol. Zašto se njima baš najmanje nadao i najmanje na 
njih mislio, iako je danas bio ponovo obaviješten da su krenule na 
put, da su na putu i da će ubrzo stići? Cijeli taj sat i pol one su 
naizmjence zapitkivale Nastasju koja je i sad stajala pred njima, iako 
im je već bila ispripovjedila sve do u tančine. Umalo što nisu svisnule 
od straha kad su čule da je »danas utekao«, onako bolestan i, koliko 


se moglo razabrati, svakako u bunilu! »Bože, što li je sad s njim?« 
Obadvije su plakale i pretrpjele grdne muke za taj sat i pol 
iščekivanja. 

Radosna, zanosna cika dočeka Raskoljnikova. Obadvije mu 
pohrliše u susret. Ali on stajaše kao mrtav; nepodnošljiva iznenadna 
spoznaja ošinula ga poput groma. Nije ni ruke podigao da ih zagrli — 
nije mogao. Majka i sestra stezale ga u zagrljaju, smijale se, 
plakale... On zakorači, zaglavinja i strovali se obeznanjen na pod. 

Uzbuna, užasna vriska, kuknjava... Razumihin koji je stajao na 
pragu uleti u sobu, prihvati bolesnika svojim snažnim rukama te se 
ovaj začas nađe na ležaju... 

— Nije to ništa, ništa! — dovikivaše Raskoljnikovljevoj majci i 
sestri. — To je samo nesvjestica, tričarija! Maloprije je liječnik rekao 
da mu je mnogo bolje, da je već potpuno zdrav! Dajte vode! Evo, već 
dolazi k sebi, evo, već se osvijestio!... 
je da vidi kako se »evo, već osvijestio«. I majka i sestra gledahu u 
Razumihina kao u samu providnost, razdragano i zahvalno; već su 
od Nastasje bile čule što je za njihova Rodju bio u toku cijele njegove 
bolesti taj »okretni mladić«, kako ga je još te iste večeri nazvala 
sama Puljherija Aleksandrovna Raskoljnikov, u povjerljivu razgovoru 
s Dunjom. 


TREĆI DIO 
I 


Raskoljnikov se pridigne na ležaju i sjedne. 

Malaksalo mahne rukom Razumihinu ne bi li prekinuo bujicu 
njegovih — nesuvislih_ i gorljvih — utješnih riječi — upućenih 
Raskoljnikovljevoj majci i sestri, pa ih uhvati obadvije za ruke i 
minutu-dvije gledaše šutke sad jednu, sad drugu. Majka se uplaši 
njegova pogleda. Iz tog pogleda izbijaše snažno osjećanje što je 
graničilo s patnjom, ali u isto vrijeme bijaše taj pogled nekako 
ukočen, pa i sumanut. Puljherija Aleksandrovna proplače. 

Avdotja Romanovna bijaše blijeda; ruka joj je podrhtavala u 
bratovoj ruci. 

— Idite kući... S njim — reče isprekidanim glasom pokazujući na 
Razumihina. — Zbogom do sutra, sutra će se sve... Kad ste 
doputovale? 

— Večeras, Rodja — odgovori Puljherija Aleksandrovna. — Vlak 
je strahovito kasnio. Ali ja sad, Rodja, nipošto neću otići od tebe! 
Prespavat ću ovdje pokraj... 

— Nemojte me mučiti! — reče on i srdito mahne rukom. 

— Ja ću ostati uz njega! — uzvikne Razumihin. — Neću ga ni 
načas ostavljati, a svi oni moji tamo nek idu lijepo do vraga, makar 
svisnuli od jada! Tamo sad moj stric predsjedava. 

Kako, kako da vam zahvalim! — reče Puljherija Ivanovna 
stišćući iznova Razumihinu ruku, ali je Raskoljnikov opet presiječe u 
riječi: 

— Neću, neću — ponavljao je srdito — nemojte me mučiti! Dosta 
je,odlazite... Neću!... 

— Hajdemo, mamice, bar da iz sobe načas iziđemo — šapne 
prestrašena Dunja — vidite da ćemo ga još dotući. 

— Pa zar da ga i ne pogledam, nakon pune tri godine! — 
proplače Puljherija Aleksandrovna. 

— Stanite! — zadrži ih on opet. — Neprestano mi upadate u riječ, 
a meni se misli brkaju u glavi... Jeste li se vidjele s Lužinom? 

— Nismo, Rodja, ali on već zna da smo stigle... Čule smo, Rodja, 
da je Petar Petrovič bio tako dobar pa da te je posjetio danas — 


dometne Puljherija Aleksandrovna ponešto bojažljivo. 

— Jest... bio je tako dobar... Dunja, rekao sam Lužinu da ću ga 
baciti niza stepenice, i poslao sam ga do vraga... 

— Ma, Rodja, što ti je! Valjda... valjda ne misliš reći... — počne u 
strahu Puljherija Aleksandrovna, ali ušuti i zagleda se u Dunju. 

Avdotja Romanovna je netremice gledala brata i čekala što će 
reći dalje. Nastasja ih je već bila obavijestila o svađi, koliko ju je ona 
uopće mogla shvatiti i ispripovjediti, pa su se izmučile od nedoumice 
i iščekivanja. 

— Dunja — nastavi Raskoljnikov na jedvite jade — ja ne želim taj 
brak, pa ćeš zato morati odmah sutra, čim se budeš vidjela s njim, 
otkazati Lužinu, da ne bude više o njemu ni spomena. 

— Bože moj! — usklikne Puljherija Aleksandrovna. 

— Promisli, brate, što govoriš! — plane Avdotja Romanovna, ali 
se začas obuzda. — Možda nisi sad sabran, umoran si — blago će 
ona. 

— Misliš da bulaznim? Ne bulaznim... Udala bi se za Lužina radi 
mene. Ali ja ne prihvaćam tvoju žrtvu. | zato mu napiši do sutra 
pismo... otkaži mu... Donesi mi ujutro da pročitam i kvit posla! 

— Ne mogu to! — uzvikne uvrijeđena djevojka. — Kojim 
pravom... 

—Iti si, Dunječka, nagla, okani se, sutra ćemo... Zar ne vidiš... 
— preplaši se majka i pohrli do Dunje. — Ah, najbolje da odemo! 

— Bunca! — poviče nakresani Razumihin. — Jer, kako bi se 
inače usudio! Do sutra će mu sva ta glupost izvjetriti iz glave... A 
danas je zbilja istjerao onoga odavde. Zaista je bilo tako. E, a onaj 
se naljutio... Održao je ovdje govoranciju, razbacivao se znanjem, ali 
je otišao podvijena repa... 

— Onda je to istina? — uzvikne Puljherija Aleksandrovna. 


— Do viđenja, brate — sažalno će Dunja. — Idemo, mama... 
Zbogom, Rodja! 
— Cuješ, sestro — protisne on za njom, pošto je prikupio 


posljednje snage — ja nisam u bunilu; taj bi brak bio nečastan. 

jsjyka sam ja i podlac, ali ti ne smiješ... dosta je jedan... a ja, 
makar bio i podlac, takvu sestru neću smatrati za sestru. Ili ja ili 
Lužin! Idite sad... 


— Pa ti si poludio! Despote jedan — zaurla Razumihin, ali 
Raskoljnikov mu nije više odgovarao, a možda nije bio ni kadar. 
Legao je na ležaj i okrenuo se zidu posve iznemogao. Avdotja 
Romanovna radoznalo pogleda Razumihina; crne joj oči sijevnuše, a 
Razumihin čak uzdrhta od tog pogleda. Puljherija Aleksandrovna 
stajala je kao gromom ošinuta. 


— Ja nipošto ne mogu otići! — šaptala je Razumihinu upravo 
očajnički. — Ostat ću ovdje, bilo gdje... a vi otpratite Dunju. 
— Pa da sve pokvarite!' — šapne i Razumihin, potpuno 


izbezumljen. — Hajde da izađemo bar na stubište. Posvijetli nam, 
Nastasja! Kunem vam se — nastavi polušapatom kad su već bili na 
stubištu — da danas umalo što nas nije istukao, mene i doktora! 
Pomislite! Čak i doktora! I doktor je popustio samo da ga ne ljuti, pa 
je otišao, a ja sam ostao dolje na straži, ali se on lijepo obukao i 
kidnuo. I opet će kidnuti ako ga budete ljutile, i to po noći, pa će još 
možda učiniti nešto sam sebi... 

— Ah, šta to govorite! 

— Ani Avdotja Romanovna ne može sama, bez vas, u onu sobu! 
Sjetite se samo gdje stanujete! Pa zar vam ona hulja Petar Petrovič 
nije mogao naći bolji stan... Ma, uostalom, znate, ja sam malo pijan i 
zato sam... malo grub; nemojte se obazirati na mene... 

— Idem ja do gazdarice — navaljivaše dalje Puljherija Aleksan- 
drovna. — Zamolit ću je da meni i Dunji dade kakav kutak da se 
samo noćas nekako sklonimo. Ne mogu ga samo tako ostaviti, ne 
mogu! 

Dok su to govorili, stajali su na stubištu, na odmorištu, pred 
samim gazdaričinim vratima. Nastasja im je svijetlila s jedne 
stepenice niže. Razumihin je bio neobično uzbuđen. Još prije pola 
sata, dok je pratio kući Raskoljnikova, bio je doduše previše brbljav, 
što je i sam znao, ali posve čio i gotovo svjež, premda je te večeri 
bio popio strahovito mnogo vina. Sad je pak njegovo raspoloženje 
nalikovalo čak i na nekakav zanos, a u isto vrijeme kao da mu je sve 
ono vino što ga je bio popio ponovo naglo i još dvostruko snažnije 
udarilo u glavu. Stajao je s damama i držao ih obadvije za ruke 
uvjeravajući ih i iznoseći im svoje razloge nevje-rojatno otvoreno. 
Kako bi ih valjda bolje uvjerio, gotovo im je pri svakoj riječi objema 
stiskao ruke čvrsto, čvrsto, kao kliještima, i tako reći gutao očima 


Avdotju Romanovnu, bez imalo ustručavanja. One su od bola 
gdjekad izvlačile ruke iz njegove koščate ručetine, ali on ne samo da 
nije zapažao što je posrijedi, nego ih je još snažnije pritezao sebi. Da 
su mu tada rekle neka, njima za volju, skoči naglavce niza stube, 
odmah bi to bio učinio, bez razmišljanja i skanjivanja. Onako 
usplahirena mislima _ o svom Rodji, Puljherija Aleksandrovna 
zapažala je doduše da je taj mladić neobično ekscentričan i da joj 
suviše snažno steže ruku, ali u isto vrijeme kao da im ga je poslala 
sama providnost, pa se nije obazirala na sve te ekscentrične 
pojedinosti. Međutim, uza svu svoju isto takvu usplahirenost, Avdotja 
Romanovna je, premda nije bila plašljive naravi, u čudu, pa gotovo i 
u strahu, dočekivala poglede bratova prijatelja, poglede koji su gorjeli 
divljim plamenom, te ju je samo neograničeno povjerenje što joj ga je 
bilo ulilo Nastasjino kazivanje o tom čudnom svatu priječilo da ne 
pokuša pobjeći od njega i odvući za sobom i majku. Isto je tako 
uviđala da možda više ne bi ni mogle pobjeći od njega. Uostalom, 
nakon desetak minuta prilično se bila umirila — Razumihin je bio 
kadar da učas pokaže kakav je čovjek, ma kako raspoložen bio, tako 
da je svak ubrzo znao s kim ima posla. 

— Ne možete do gazdarice, a i inače bi to bila najveća glupost! 
— uzvikne uvjeravajući Puljheriju Aleksandrovnu. — Premda ste mu 
majka, razbjesnit ćete ga ako ostanete, a onda vrag zna što se sve 
može dogoditi! Pazite što ću ja učiniti: sad će Nastasja ostati uz 
njega, a ja ću vas odvesti do vašeg stana jer ne možete same hodati 
po ulici; kod nas vam je u Petrogradu, što se toga tiče... Ma, nije sad 
važno!... Onda ću od vas odmah opet trknuti ovamo i za četvrt sata, 
poštenja mi, podnijet ću vam izvještaj: kako mu je? Spava li ili ne 
spava? | sve ostalo. Onda ću, pazite, onda ću od vas načas skoknuti 
kući, tamo su kod mene gosti, svi su pijani, uhvatit ću Zosimova, to 
vam je doktor koji ga liječi, sad je tamo kod mene, ali nije pijan, taj 
nije pijan. Taj nikad nije pijan! Odvući ću ga do Roćke pa onda 
odmah do vas, dakle za sat vremena primit ćete o njemu dva 
izvještaja, i to od doktora, razumijete li, od samog doktora; a to vam 
više vrijedi nego od mene! Ako bude loše, kunem vam se da ću vas 
sam ovamo opet dovesti, a ako bude dobro, onda ćete lijepo leći. Ja 
ću ovdje lijepo prespavati, u hodniku, neće me on ni čuti, a Zosimova 
ću natjerati da prenoći kod gazdarice, da mu bude pri ruci. E pa, što 


je sad za njega bolje, vi ili doktor? Pa valjda je doktor korisniji, valjda 
je korisniji. Prema tome, idite lijepo kući! A do gazdarice ne možete; 
ja mogu ali vi ne možete, neće vas pustiti jer... jer je budala. Ona bi, 
ako baš hoćete znati, bila ljubomorna na Avdotju Romanovnu, pa i 
na vas. A na Avdotju Romanovnu svakako. To vam je potpuno, 
notpuno neobjašnjiva narav! Uostalom, i ja sam budala... Baš me 
briga! Idemo! Vjerujete li vi meni? Recite, vjerujete li vi meni ili ne 
vjerujete? 

— Hajdemo, mamice — reče Avdotja Romanovna — sigurno će 
biti tako kako kaže. Već je jednom spasio Rodju, a ako je istina da će 
doktor htjeti da ovdje prenoći, kud ćete bolje? 

— Eto, vidite, Vi... Vi... Vi me razumijete zato što ste vi — anđeo! 
— ushićeno usklikne Razumihin. — Idemo! Nastasja! Odmah gore i 
sjedi tamo uz njega, nemoj gasiti svjetlo; ja ću se vratiti za četvrt 
sata... 

Puljherija Aleksandrovna nije mu doduše potpuno vjerovala, ali 
se nije više ni opirala. Razumihin ih obadvije uhvati ispod ruke i 
povuče niza stube. Uostalom, majka je i dalje bila zabrinuta: 
»Okretan je doduše, i dobar, ali je li kadar učiniti sve što je obećao? 
U kakvom je samo stanju!...« 

— A, shvaćam, mislite u kakvom sam stanju! — Razumihin je 
pogodio njene misli i prekinuo njihov tok, grabeći svojim golemim 
koracima po pločniku tako da su ga dame jedva nekako stizale, što 
on, uostalom, nije ni primjećivao. — Koješta! Naime... ja jesam pijan 
ko majka, ali nije to sad važno; nisam pijan od vina. Nego mi je 
udarilo u glavu kad sam vas ugledao... Ma k vragu i ja! Nemojte se 
obazirati na mene; trabunjam; nisam vas dostojan... Nimalo vas 
nisam dostojan!... Ali, čim vas odvedem, časkom ću odmah ovdje, u 
kanalu, izliti sebi na glavu dvije kante vode pa će sve biti u redu... 
Samo da znate koliko vas obadvije volim!... Nemojte se smijati i 
nemojte se ljutiti!... Ljutite se na koga god hoćete, samo nemojte na 
mene! Ja sam mu prijatelj, pa sam valjda i vaš prijatelj. Kako bih 
želio... Predosjećao sam nekako to... lani, u jednom trenutku... 
Uostalom, ništa nisam predosjećao jer ste kao s neba pale. A ja 
možda neću noćas ni oka sklopiti... Taj Zosimov se danas pobojao 
da nije Rodja šenuo... Eto, zato ga ne smijemo ljutiti... 

— Šta to govorite! — uzvikne majka. 


— Zar je to zbilja sam doktor rekao? — prestrašeno zapita 
Avdotja Romanovna. 

— Rekao je, ali nije istina, uopće nije istina. I lijek mu je neki dao, 
prašak, vidio sam, ali baš ste tada vi došle. Eh!... Bilo bi bolje da ste 
sutra doputovale! Dobro je što smo otišli. Za jedan sat o svemu će 
Vas izvijestiti sam Zosimov. On nije ovako pijan! Ni ja više neću biti 
pijan... A znate li zašto sam se ovako naljoskao? Pa zato što su me 
uvukli u prepirku, prokleti bili! A zarekao sam se bio da se neću 
prepirati!... Kakve gluposti mlate! Umalo što se nisam potukao! 
Ostavio sam tamo strica, da predsjedava... Ama, nećete mi vjerovati, 
traže posvemašnju bezličnost i u njoj najviše uživaju! Samo da 
čovjek ne bude ono što jest, da što manje bude nalik na sama sebe! 
To oni smatraju za najveći progres. Pa kad bi bar trabunjali svojim 
riječima, nego... 

— Ma čujte — bojažljvo mu upade u riječ Puljherija 
Aleksandrovna, ali je time samo dolila ulje na vatru. 

— A nego šta mislite? — vikne Razumihin još glasnije. — Mislite 
da ja imam šta protiv trabunjanja? Koješta! Ja volim kad trabunjaju! 
Trabunjanje je jedina čovjekova povlastica koja je uskraćena ostalim 
stvorenjima. Trabunjanjem ćeš doći do istine! Upravo zato i jesam 
čovjek što trabunjam. Ni do kakve istine nisu ljudi došli dok nisu prije 
toga po četrnaest puta bubnuli bez veze, a možda i stotinu četrnaest 
puta, i to im u neku ruku služi na čast, samo što mi ne znamo ni 
trabunjati svojom glavom! Trabunjaj mi što hoćeš, ali mi trabunjaj na 
svoj način, pa ću te čak i poljubiti. Trabunjati na svoj način, to je 
gotovo bolje nego ponavljati tuđe istine; u prvom slučaju si čovjek, a 
u drugom nisi drugo nego papiga! Istina neće pobjeći, ali se život 
može upropastiti; bilo je takvih slučajeva. I na čemu smo sad? Svi 
mi, svi dojednoga, što se tiče znanosti, razvoja, mišljenja, izuma, 
ideala, želja, liberalizma, razboritosti, iskustva i svega, svega, svega, 
svega, svega, još smo u prvom, pripravnom razredu gimnazije! 
Osladilo nam se da se promećemo tuđom pameću, navikli smo se 
na to. Je li tako? Imam li pravo ili nemam? — vikaše Razumihin 
tresući i stežući damama ruke. — Je li tako? 

— Ah, bože moj, ne znam — protisne sirota Puljherija Aleksan- 
drovna. 


— Tako je, tako je... iako se ne slažem u svemu s vama — 
ozbiljno nadoda Avdotja Romanovna, a odmah zatim vrisne — toliko 
joj je snažno Razumihin stisnuo ruku. 

— Tako je? Kažete da je tako? E pa, onda ste vi... vi ste... — 
poviče on zaneseno. — Vi ste vrelo dobrote, čistote, razuma i... 
savršenstva! Dajte mi ruku, dajte... dajte mi i vi, hoću da vam 
poljubim ruke, ovog časa, klečeći pred vama! 

I klekne nasred pločnika koji je, srećom, u taj mah bio pust. 

— Prestanite, molim vas, šta to radite? — uzvikne Puljherija 
Aleksandrovna, usplahirena preko svake mjere. 

— Ustanite, ustanite! — nasmije se isto tako usplahirena Dunja. 

— Ni za živu glavu dok mi ne dadete ruke! Eto tako, sad je dosta, 
ustao sam, idemo dalje! Ja sam vam nesretan mamlaz, nisam vas 
dostojan, pijan sam i stid me je... Nisam dostojan da vas volim, ali je 
svak dužan, samo ako nije običan skot, da se klanja pred vama. I ja 
se klanjam... A evo i vašeg prenoćišta, već je i zbog toga imao 
Rodion pravo što je danas izbacio onog vašeg Petra Petroviča! Kako 
se usudio da vas smjesti u ovakvo prenoćište? Pa to je skandal! 
Znate li koga ovdje primaju? A vi ste mu zaručnica! Zaručeni ste, je 
li? E pa, onda vam kažem da je vaš zaručnik hulja! 


— Čujte, gospodine Razumihine, zaboravili ste... — poče 
Puljherija Aleksandrovna. 

— Da, da, imate pravo, zaboravio sam se i stidim se! — popravi 
se Razumuhin. — Ali... ali... nećete se valjda ljutiti na mene što 


ovako govorim! Jer vam od srca govorim, a ne zato što... hm! To ne 
bi bilo pošteno od mene; ukratko, ne zato što sam se u vas... hm!... 
Ali, dobro, ne treba, neću reći zašto, ne smijem! Nego, čim je danas 
Lužin ušao u sobu, svi smo shvatili da to nije čovjek našeg soja. Ne 
zato što je došao od frizera, nakovrčane kose, ne zato što se požurio 
da se razmeće svojom pameću, nego zato što je njuškalo i 
špekulant, zato što je škrtica i pajac, a to se sve lijepo vidi. Mislite da 
je pametan? Nije, budala je, budala! Pa zar je on vama par? O, 
bože! Znate, moje dame — zastane najednom penjući se već uza 
stube — svi su oni tamo kod mene pijani, ali su zato svi pošteni, i svi 
mi doduše trabunjamo, pa i ja isto tako trabunjam, ali ćemo na kraju 
dotrabunjati do istine zato što smo na pravom putu, a Petar 
Petrovič... nije na pravom putu. lako sam ih maloprije sve izgrdio na 


pasja kola, ipak ih sve poštujem; Zamjotova doduše ne poštujem, ali 
ga volim zato što je — štene! Pa čak i onu životinju Zosimova, zato 
što je pošten i što zna svoj posao... Ali dosta, sve smo si već rekli i 
oprostili. Jesmo li oprostili? Jesmo li? E pa, hajdemo! Znam da je 
ovaj hodnik, bio sam već ovdje; evo ovdje, u sobi broj tri, izbio je 
skandal... A gdje ste vi odsjeli? U kojoj sobi? Broj osam? E pa, 
zaključajte se preko noći i nikog ne puštajte. Ja ću se za četvrt sata 
vratiti s izvještajem, a onda, nakon još pola sata, sa Zosimovom, 
vidjet ćete! Do viđenja, odoh ja trkom! 

— Bože moj, Dunječka, što li će sad biti? — reče Puljherija 
Aleksandrovna obraćajući se kćeri uzrujano i prestrašeno. 

— Umirite se, mama — odgovori joj Dunja skidajući šešir i ogrtač. 
— Sam nam je bog poslao toga gospodina, premda je došao ravno s 
neke pijanke. Na njega se možemo osloniti, vjerujte mi. Pa sve ono 
što je već učinio za Rodju... 

“ Ah, Dunječka, bog bi ga znao hoće li doći! I kako sam samo 
mogla ostaviti Rodju!... Nikako, nikako nisam očekivala da ću ga 
takvog naći! Kako je bio osoran, baš kao da nam se nije ni 
obradovao... 

Na oči joj grunuše suze. 

— Ne, nije tako, mama. Niste dobro vidjeli, samo ste plakali. 
Utukla ga je ta boleština, ona je svemu kriva. 

— Uh, ta boleština! Sto li će samo biti, što li će samo biti! A kako 
je tek s tobom razgovarao, Dunja! — reče majka, bojažljivo zavirujući 
u oči kćeri ne bi li pročitala sve što misli, već napola utješena time 
što Dunja brani Rodju, pa mu je valjda već i oprostila. — Uvjerena 
sam da će se do sutra predomisliti — dometne ne bi li je do kraja 
ispipala. 

— A ja sam uvjerena da će sutra govoriti isto tako... o tome — 
odsiječe Avdotja Romanovna. Tu je, naravno bio i kraj razgovoru jer 
je to bilo nešto o čemu je Puljherija Aleksandrovna suviše zazirala 
da sad razgovara. Dunja priđe majci i poljubi je. Majka je bez riječi 
čvrsto zagrli, a onda sjede, zabrinuto čekajući da se vrati Razumihin, 
i uze bojažljivo pratiti pogledom kćerku koja je prekrižila ruke i, isto 
tako obuzeta iščekivanjem, počela hodati gore-dolje po sobi, 
razmišljajući. Takvo hodanje iz kuta u kut i razmišljanje bijaše prešlo 


u naviku Avdotji Romanovnoj, a majka je svagda nekako zazirala da 
joj u takvim časovima remeti tok misli. 

Dakako da je Razumihin bio smiješan sa svojom iznenadnom 
strašću što je u pijanstvu bila buknula prema Avdotji Romanovnoj; ali 
mnogi bi mu možda i oprostili kad bi vidjeli Avdotju Romanovnu, 
osobito sad kako hoda, prekriženih ruku, po sobi, tužna i zamišljena, 
te pogotovo kad bi uzeli u obzir njegovo ekscentrično raspoloženje. 
Avdotja Romanovna bijaše izvanredno lijepa — visoka, divnog stasa, 
snažna, samouvjerena, što se očitovalo u svakoj njenoj gesti ali što 
inače nije oduzimalo njenim kretnjama nimalo od njihove gipkosti i 
ljupkosti. U licu je nalikovala na brata, ali se moglo mirne duše reći 
da je ljepotica. Kosa joj bijaše tamnoplava, malo svjetlija nego u 
brata; oči gotovo crne, sjajne, ponosite, a u isti mah gdjekad, na 
trenutke, neobično dobre. Bila je blijeda, ali joj bljedoća nije bila 
nezdrava; lice joj blistalo od svježine i zdravlja. Imala je prilično 
malena usta, a donja usna, svježa i rumena, bijaše joj malčice 
isturena, zajedno s bradom — jedina nepravilnost na tom krasnom 
licu, nepravilnost koja mu je, međutim, pridavala nekakvu osebujnost 
i, pored svega ostalog, stanovitu uznositost. Izraz na licu bijaše joj 
svagda prije ozbiljan i zamišljen nego vedar, ali kako je tom licu 
pristajao osmijeh, kako mu je pristajao smijeh, vedar, mladenački, 
neobuzdan smijeh! Nije ni čudo što je vatreni, iskreni, priprosti, 
pošteni, kao junak iz priča snažni a pijani Razumihin, koji nikad nije 
vidio ništa slično, od prvog pogleda izgubio glavu. Uz to je slučaj htio 
da prvi put ugleda Dunju u divnom trenutku ljubavi i radosti pri njenu 
sastanku s bratom. Zatim je vidio kako joj je od srdžbe zadrhtala 
donja usna na one drske, nezahvalne i nesmiljene bratove naloge — 
i nikako joj nije mogao odoljeti. 

Uzgred budi rečeno, rekao je istinu kad se maloprije onako pijan 
izlanuo na stubištu da bi Raskoljnikovljeva ekscentrična gazdarica 
Praskovja Pavlovna bila ljubomorna _ ne _ samo _ na  Avdotju 
Romanovnu, nego možda i na samu Puljheriju Aleksandrovnu. 
Premda je Puljheriji Aleksandrovnoj bilo več četrdeset tri godine, na 
licu joj bijahu sačuvani tragovi nekadašnje ljepote, a osim toga se 
doimala mnogo mlađa nego što je uistinu bila, kao što gotovo 
svagda biva u žena koje su do pod stare dane sačuvale bistrinu 
duha, svježinu dojmova i čestit, čist žar srca. Da kažemo uzgred da 


je očuvanje svega toga jedini način da se ni u starosti ne izgubi 
ljepota. Kosa joj je več bila počela sijedjeti i proređivati se, oko očiju 
su joj se več odavno bile razgranale sitne bore, obrazi joj upali i 
osušili se od briga i jada, pa ipak je to lice bilo još divno. Bijaše to 
slika i prilika Dunječkina, samo nakon dvadeset godina, i bez onog 
izraza donje usne što je u nje stršila. Puljherija Aleksandrovna bijaše 
osjećajna ali ne i sentimentalna, bila je bojažljiva i popustljiva ali 
samo do određene granice — mogla je dugo popuštati, na mnogo je 
šta mogla pristati, čak i na ono što se protivilo njenim uvjerenjima, ali 
je svagda postojala jedna granica poštenja, pravila i najdubljih 
uvjerenja preko koje je nikakve okolnosti nisu mogle natjerati da 
prijeđe. 

I očno dvadeset minuta nakon Razumihinova odlaska razlegoše 
se dva tiha ali hitra udarca u vrata; vratio se Razumihin. 

— Neću ulaziti, nemam kad! — zabrza kad mu otvoriše vrata. — 
Spava ko klada, divno, mirno, i daj bože da spava još deset sati! 
Nastasja je kod njega, rekao sam joj neka ne izlazi dok se ne vratim. 
Sad idem po Zosimova, on će vam podnijeti izvještaj, a onda ćete i vi 
na spavanje; vidim da se jedva držite na nogama. 

I odjuri niz hodnik. 

— Kako je to okretan i... odan mladić! — usklikne neobično 
obradovana Puljherija Aleksandrovna. 

— Duša od čovjeka, što bi se reklo! — priklopi pomalo gorljivo 
Avdotja Romanovna, pa se opet ushođa po sobi. 

Gotovo nakon sat vremena začuše korake u hodniku i ponovno 
kucanje na vratima. Njih su dvije i dalje čekale jer su ovaj put čvrsto 
vjerovale u Razumihinovo obećanje; i zaista, uspio je dovući 
Zosimova sa sobom. Zosimov je bio odmah pristao da napusti gozbu 
i obiđe Raskoljnikova, ali je nerado i vrlo nepovjerljivo pošao do 
dama jer nije mnogo vjerovao pijanom Razumihinu. Međutim, učas 
je njegova taština bila umirena i, štoviše, polaskana — uvidio je da 
su ga doista čekale kao proroka. Posjedio je kod njih točno deset 
minuta i uspio potpuno utješiti i umiriti Puljheriju Aleksandrovnu. 
Govorio je neobično suosjećajno, ali suzdržljivo i nekako izvanredno 
ozbiljno, upravo kao dvadesetsedmogodišnji liječnik na važnom 
konziliju, i ni jednom jedinom riječju nije skrenuo s predmeta 
razgovora niti je pokazao i najmanje želje da stupi u osobniji i prisniji 


odnos s damama. Pošto je još pri dolasku bio zapazio kako je 
Avdotja Romanovna čarobno lijepa, odmah se potrudio da je čak i ne 
primjećuje, za sve vrijeme posjeta, te se obraćao jedino Puljheriji 
Aleksandrovnoj. Sve mu je to pričinjalo izvanredno zadovoljstvo. O 
samom je bolesniku rekao kako ga njegovo trenutno stanje potpuno 
zadovoljava. Koliko je mogao zapaziti, toj su bolesti, pored loših 
materijalnih prilika u posljednjih nekoliko mjeseci, pridonijeli i heki 
duševni uzroci, »bolest je, da tako kažem, posljedica mnogih 
zamršenih duševnih i materijalnih utjecaja, nemira, strepnji, briga, 
nekih ideja... i tako dalje«. Pošto je uzgred zapazio kako ga je 
Avdotja Romanovna počela neobično pozorno slušati, Zosimov se 
malo raspričao na tu temu. A na zabrinuto i bojažljivo pitanje 
Puljherije Aleksandrovne o tome »postoje li kakvi znaci da je šenuo 
pameću«, osmjehnuo se mirno i iskreno te odgovorio da su njegove 
riječi odviše napuhane; da se u bolesnika može, naravno, zapaziti 
neka fiksna ideja, nešto nalik na monomaniju — on se, Zosimov, 
trenutno bavi napose tom izvanredno zanimljivom granom medicine 
— ali treba ipak imati na umu da je gotovo sve do današnjeg dana 
bolesnik bio u bunilu, ali... ali, naravno, dolazak majke i sestre 
okrijepit će ga, rastresti i spasonosno djelovati na nj, »samo ako se 
budu mogla izbjeći neka nova osobita uzbuđenja«, nadoda 
značajno. Zatim je ustao i poklonio se ozbiljno i prijazno, ispraćen 
blagoslovima, usrdnom zahvalnošću i molbama, a Avdotja 
Romanovna mu je čak, bez njegova zahtjeva, pružila ruku da joj je 
stisne, te je izišao neobično zadovoljan svojim posjetom a još više 
samim sobom. 

— Sutra ćemo porazgovarati a sad bezuvjetno odmah ležite! — 
na kraju će Razumihin, odlazeći sa Zosimovom. — Sutra ću vam 
doći s izvještajem što god ranije budem mogao. 

— Kako je samo bajna djevojka ta Avdotja Romanovna! — 
pripomene Zosimov i umalo što se ne oblizne, kad su zajedno izišli 
na ulicu. 

— Bajna? Kažeš bajna! — zaurla Razumihin pa najednom 
nasrne na Zosimova i ščepa ga za gušu. — Ako se ikad drzneš... 
Razumiješ li? Razumiješ li? — vikaše drmusajući njime i pritišćući ga 
uza zid. — Jesi li čuo? 


— Ma pusti me, vraže pijani! — branio se Zosimov, a kad ga je 
već Razumihin pustio, zagleda se u njega i iznenada prasne u 
grohotan smijeh. Razumihin je stajao pred njim spuštenih ruku, 
zadubljen u mračne i ozbiljne misli. 

— Jasno je da sam obično magare — reče, natmuren kao tmast 
oblak. — Ali... i ti si. 

— E, nisam, brate, to ipak nije isto. Ja. se ne zanosim 
glupostima. 

Pođoše dalje šuike, a tek kad se približiše Raskoljnikovljevu 
stanu, Razumihin, ozbiljno zabrinut, prekine šutnju. 

— Slušaj — reče Zosimovu — ti si sjajan dečko, ali si, pored svih 
ostalih mana, još i ženskar, znam ja to, čak si i razvratnik. Ti si 
nervozna, slaba ništarija, luckast si, ugojio si se i ništa ne možeš 
sebi uskratiti, a to je već za mene prljavo jer vodi ravno u kal. Toliko 
si se raskvasio da moram priznati da mi nikako ne ide u glavu kako 
možeš, uza sve to, biti još dobar i, štoviše, požrtvovan liječnik. Na 
perinama spava (doktor!), a po noći ustaje radi bolesnika! Za tri-četiri 
godine nečeš više ustajati radi bolesnika... Ali, do vraga, nije sad o 
tome riječ, nego o ovom: noćas ćeš spavati u gazdaričinu stanu 
(jedva sam je nagovorio da te primi!), a ja ću u kuhinji: eto vam 
prilike da se malo bolje upoznate! Nije to ono što ti misliš! Nema 
tome ni traga, brajko moj... 

— Pa nisam ništa ni mislio. 

— To ti je, brate, puka stidljivost, šutljivost, snebivljivost, okorjela 
čednost, a uza sve to — uzdasi, topi se kao vosak, samo se topi! 
Izbavi me od nje, tako ti svih vragova na svijetu! A da znaš kako je 
atraktivna!... Odužit ću ti se, bit ću ti do groba zahvalan! 

Zosimov prasne u još grohotniji smijeh. 

— Sto te je spopalo? Pa što će ona meni? 

— Vjeruj mi da ti je to čas posla, samo melji što ti god padne na 
pamet, samo sjedi pored nje i pričaj! Osim toga, ti si doktor, počni je 
liječiti od nečega. Kunem ti se da se nećeš pokajati. Ima i klavir, a 
znaš da ja pomalo drndam, znam jednu pjesmicu, rusku, onu pravu: 
»Suze ću gorke liti...« Ona voli te prave pjesme, e pa, od pjesmice je 
sve i počelo; a ti si na klaviru virtuoz, maestro, Rubinstein... Vjeruj mi 
da ti neće biti žao! 


—Atisl joj valjda obećao brda i doline? Napismeno? Možda si 
joj i brak obećao... 

— Ništa, ništa, ama baš ništa pod milim bogom! A i nije ti ona 
takva; njoj je Čebarov bio počeo... 

— Pa što je onda ne ostaviš? 

— Ma ne mogu je opet samo tako ostaviti! 

— A zašto ne bi mogao? 

— Ma nekako ne ide, i bog! To ti je, brate, cijela zavrzlama. 

— Pa što si je onda zavodio? 

— Uopće je nisam zavodio nego sam možda ja zaveden, iz svoje 
gluposti, a njoj će biti potpuno svejedno, ti ili ja, samo da netko uz 
nju sjedi i uzdiše. Tu ti je, brate... Ne mogu ti sad to opisivati, tu ti 
je... pa eto, ti dobro znaš matematiku, još se i sad njome baviš, 
znam... eto, počni joj tumačiti integralni račun, bogami se ne šalim, 
ozbiljno ti kažem, njoj će to biti potpuno svejedno: gledat će te i 
uzdisat će, i tako cijelu godinu. Ja sam joj, između ostalog, vrlo 
dugo, dva dana za redom, pričao o pruskom Gornjem domu (jer o 
čemu uopće možeš s njom razgovarati?), samo je uzdisala i znojila 
se. Jedino joj o ljubavi nemoj ništa govoriti, snebivljiva je dozlaboga, 
ali se pravi kao da ne možeš otići od nje, i ništa više ne treba. A 
komfor je savršen; baš kao da si kod kuće, možeš čitati, sjediti, 
ležati, pisati... Možeš je čak i poljubiti, samo oprezno... 

— Ali, što će mi ona? 

— Eh, nikako da ti to objasnim! Vidiš, vas dvoje kao da ste 
stvoreni jedno za drugo! | prije sam već bio pomišljao na tebe... Jer, 
svakako ćeš tako jednom završiti! Pa zar nije onda svejedno, prije ili 
kasnije? Tu ti je, brate, perina posrijedi — pa i nije samo perina! 
Nešto te vuče tamo; tu ti je kraj svijeta, sidro, mirno pristanište, 
Zemljin pupak, tri ribe na kojima se temelji svijet, esencija palačinki, 
masnih pašteta, večernjeg samovara, tihih uzdaha i toplih haljetaka, 
zagrijanog ležaja, ama, baš kao da si umro a u isto si vrijeme živ, 
uživaš prednosti i jednog i drugog u isti mah! E pa, brate, zapričao 
sam se, do vraga, a vrijeme je spavanju! Slušaj, ja se katkad noću 
probudim, pa ću otići do njega da ga prigledam. Ama ništa, gluposti, 
sve je u redu. Nemoj se ni ti previše uznemiravati, a ako baš hoćeš, 
zaviri koji put. Ali, čim štogod primijetiš, da bunca, na primjer, ili da 


ima vatruštinu, ili bilo šta, odmah me probudi! Uostaiom, ne može 
ništa biti... 


Probudio se Razumihin sutradan ujutro negdje poslije sedam 
sati, zabrinut i ozbiljan. Odjednom se tog jutra našao pred mnogim 
novim i nepredviđenim nedoumicama. Nikad prije toga nije ni sanjao 
da će se jednog dana ovako probuditi. Sjećao se do u tančine svega 
što se jučer dogodilo, i shvaćao je da je doživio nešto nesvakidašnje, 
da je stekao dojam koji mu je do tada bio posve nepoznat i koji nije 
bio ni nalik na njegove prijašnje dojmove. U isto mu je vrijeme bilo 
jasno da je san koji mu je bio raspalio maštu gotovo potpuno 
neostvarljiv — toliko neostvarljiv da ga se čak i stidio, pa je brže- 
bolje prešao u mislima na druge, preče brige i sumnje što mu ih je 
bio namro »taj sto puta prokleti jučerašnji dan«. 

Najstrašnije mu je bilo kad se sjetio kako je jučer bio »nepošten i 
oduran«, ne samo zato što je bio pijan nego i zato što je, iz neke 
glupe i brzoplete ljubomore, iskoristio djevojčin položaj da pred njom 
grdi njena zaručnika, iako ne samo što ne zna kakvi su njihovi 
međusobni odnosi i obaveze, nego i ne poznaje čestito samog 
čovjeka. Pa i kakvo pravo ima da sudi o njemu tako nepromišljeno i 
naprečac? I tko ga je zvao da bude tu nekakav sudac? I zar bi se 
moglo takvo čeljade kao što je Avdotja Romanovna predati u ruke 
nevrijednu čovjeku radi novaca? Ima dakle čovjek neke dobre 
osobine. A prenoćište? Pa otkud je zaista on mogao znati kakvo je to 
prenoćište? Upravo im, eto, uređuju stan... uh, kako je sve to prljavo! 
I kakva mu je to isprika što je bio pijan? Glup izgovor koji ga još više 
ponizuje! U vinu je istina, i istina je, eto, izbila na vidjelo, naime, 
izbila je na vidjelo sva prljavština njegova zavidljiva, okorjela srca! | 
kako se uopće on, Razumihin, smije zanositi takvim snom? Što je on 
prema toj djevojci — on, pijani bukač i jučerašnji hvalisavac? »Zar je 
uopće moguća takva cinična i smiješna usporedba?« Razumihin 
grdno pocrveni pri toj pomisli i najednom se, kao za pakost, u istom 
času, jasno prisjeti kako im je sinoć na stubištu rekao da će 
gazdarica biti ljubomorna na Avdotju Romanovnu... to je već bilo 


previše. Iz sve snage tresne šakom po kuhinjskoj peći, izbije jednu 
opeku i ozlijedi ruku. 

»Naravno,« progunđa u sebi nakon jedne minute, osjećajući da 
se nekako ponizio pred samim sobom, »naravno, sve te gadarije 
nikad više neće moći popraviti ni zataškati... prema tome, nema 
smisla o tome ni razmišljati, nego se treba bez riječi javiti i... 

izvršiti svoju dužnost... isto tako bez riječi i... i ne moliti za 
oproštenje, i mukom mučati, i... i sad je već, naravno, sve propalo!« 

Pa ipak, dok se oblačio, pregledao je svoje odijelo pomnije nego 
obično. Drugog odijela nije ni imao, a da ga je i imao, ne bi ga 
možda ni obukao — »tako, navlas ga ne bi obukao«. Međutim, kako 
bilo da bilo, nikako ne treba da i dalje ostane cinik i neuredan 
musavac — nema prava vrijeđati tuđe osjećaje, pogotovo kad je tim 
ljudima potreban i kad ga sami pozivaju k sebi. Brižljivo očetka 
odijelo. Rublje je pak na njemu uvijek bilo pristojno; što se toga tiče, 
bio je vrlo uredan. 

Tog se jutra pošteno umio — kod Nastasje se našlo sapuna — 
oprao je kosu, vrat i napose ruke. A kad je iskrslo pitanje: bi li obrijao 
svoje čekinje ili ne bi (Praskovja Pavlovna imala je izvrsne britve koje 
su joj ostale od pokojnog gospodina Zarnicina), odgovori na to 
pitanje čak ogorčeno: »Neka bude kako jest! Još bi mogle pomisliti 
da sam se obrijao radi... ma sigurno bi to pomislile! Ama, ni za živu 
glavu!« 

|... i, što je najvažnije, tako je neotesan, prljav, kavanski se vlada 
i... i, recimo da zna da je i on, bar donekle, ipak pošten čovjek... pa 
šta se ima dičiti time što je pošten čovjek? Svak treba da bude 
pošten, pa i malo čistiji, a... a ipak (sjeća se), bilo je tu i mutnih 
poslova... nisu baš bili nečasni ali svejedno!... A na što je sve 
pomišljao! Hm... i sad da se sve to mjeri s Avdotjom Romanovnom! 
Uh, do vraga! Ma neka! »Baš ću navlas biti ovako prljav, mastan, 
kavanski čovjek, baš mi se fućka! Bit ću još gori!... « 

U takvim ga je monolozima zatekao Zosimov koji je prenoćio bio 
u gostinskoj sobi Praskovje Pavlovne. 

Odlazio je kući i žurio se da prije toga još obiđe bolesnika. 
Razumihin ga izvijesti da bolesnik spava kao top. Zosimov naloži da 
ga ne bude dok se sam ne probudi. Obeća da će navratiti poslije 
deset. 


— Samo ako bude kod kuće — dometne. — Eh, do vraga! 
li možda hoće li on otići do njih ili će one doći do njega? 

— Mislim da će one doći ovamo — odgovori Razumihin koji je 
shvatio cilj pitanja. — I, naravno, razgovarat će o svojim obiteljskim 
poslovima. Ja ću se povući. Ti, kao liječnik, imaš, dabome, više 
prava nego ja. 

— Nisam ni ja ispovjednik; doći ću i otići; i bez njih imam dosta 
posla. 

— Samo me nešto zabrinjava — upade mu Razumihin, onako 
namršten, u riječ. — Jučer sam mu, onako pripit, nabrbljao putem 
kojekakve gluposti... svašta... između ostaloga, da se ti bojiš kalco 
on tobože... naginje ludilu... 

— I damama si to sinoć izbrbljao. 

— Znam da sam zabrljao! Izmlati me ako hoćeš! A što, jesi li ti to 
ozbiljno mislio? 

— Ma koješta, kad ti kažem; što bih ozbiljno mislio! Ti si mi ga 
sam opisao kao monomana kad si me doveo Kk njemu... E, a jučer 
smo još dolili ulja na vatru, naime ti onim svojim pričama... o 
soboslikaru; lijepi razgovori, pogotovo ako je on možda baš zbog 
toga šenuo pameću! Da sam samo pouzdano znao što se onda 
dogodilo na policiji, da ga je tamo neka hulja uvrijedila... takvom 
sumnjom! Hm... Ne bih bio jučer dopustio takav razgovor. Jer ti 
monomani naprave od muha slona, a svoje tlapnje vide kao da 
stvarno postoje... Koliko se sjećam, jučer mi je tek iz Zamjotovljeva 
pričanja pola toga misterija postalo jasno. Ma šta! Znam za jedan 
slučaj u kojem je jedan hipohondar, četrdesetogodišnjak, zaklao 
osmogodišnjeg derana samo zato što nije mogao podnijeti da mu se 
deran svaki dan podsmjehuje za stolom! A ovdje, on sav u 
dronjcima, pa onda bezobrazan policijski službenik, pa bolest u 
začetku, pa još takva sumnja! Sumnja na izbezumljena hipohondra! 
Koji još pati od lude, neizmjerne taštine! U tome se možda baš i krije 
klica bolesti! Ma, uostalom, do vraga!... Nego, da, zbilja, taj je 
Zamjotov zaista simpatičan dečko, samo, hm... nije trebalo da sve 
ono jučer ispriča. Strašan brbljavac! 

— Pa kome je ispričao? Meni i tebi? 

— I Porfiriju. 


— Pa šta onda ako je i Porfiriju? 

— Zbilja, možeš li ti tako utjecati na njih dvije, na majku i sestru? 
Danas bi trebalo opreznije s njim... 

— Već će se oni sporazumjeti! — preko volje odgovori 
Razumihin. 

— I što se toliko okomio na tog Lužina? Čovjek ima para, njoj, 
čini se, nije mrzak... a oni nemaju ni prebijene pare? A? 

— Ma šta me sad tu ispituješ? — srdito vikne Razumihin. — 
Otkud da ja znam imaju li šta ili nemaju? Pitaj sam, možda ćeš nešto 
i doznati... 

— Ih, kako si ti katkad glup! Još si mamuran od jučer... Do 
viđenja; zahvali u moje ime toj svojoj Praskovji Pavlovnoj za konak. 
Zaključala se, na moj bonjour kroz vrata nije ni odgovorila, a ustala 
je bila u sedam sati i samovar su joj iz kuhinje odnijeli kroz hodnik u 
sobu... Nije me udostojila časti ni da je vidim... 

Točno u devet sati Razumihin je došao u Bakalejevljevo 
prenoćište. Dame su ga već odavno čekale, obuzete histeričnim 
nestrpljenjem. Ustale su bile oko sedam sati ili još ranije. Ušao je u 
sobu mračan kao noć, nespretno ih pozdravio i zbog toga se odmah 
rasrdio — na samog sebe, dakako. Ali pravio je račun bez krčmara: 
Puljherija Aleksandrovna pohrlila mu je u susret, uhvatila ga za obje 
ruke i umalo što mu ih nije izljubila. Bojažljivo je zirnuo na Avdotju 
Romanovnu; ali i na njenu uznositu licu bijaše u tom času takav izraz 
zahvalnosti i prijateljstva, toliko dubokog i neočekivanog poštovanja 
(umjesto podrugljivih pogleda i nesvjesnog, loše prikrivenog prezira!) 
da bi mu uistinu bilo lakše pri duši da su ga dočekali pogrdama; 
ovako mu je bilo isuviše neugodno. Na svu sreću, imali su o čemu 
razgovarati pa on brže-bolje rasprede. 

Kad je čula da se »još nije probudio«, ali da je, »sve u redu«, 
Puljherija Aleksandrovna reče da je i bolje tako, »jer je njoj mnogo, 
mnogo, mnogo stalo do toga da se najprije porazgovaraju«. Slijedilo 
je pitanje o čaju i poziv da ga popije s njima; one ga još nisu bile 
popile jer su čekale njega. Avdotja Romanovna pozvoni i na njen 
poziv pojavi se prljav odrpanac od koga naručiše čaj. Napokon im ga 
on donese i posluži, ali je sve bilo tako prljavo i neuredno da je dame 
bila sramota. Razumihin žestoko izgrdi takvo svratište, ali se tad sjeti 
Lužina pa zašuti i zbuni se, te se strašno obraduje kad zapljuštaše 


napokon pitanja Puljherije Aleksandrovne jedno za drugim, bez kraja 
i konca. 

Odgovarao je na njih oko tri četvrti sata, a za to su mu vrijeme 
neprestance upadale u riječ i zapitkivale ga. Napokon im je 
ispripovjedio sve najvažnije i najnužnije pojedinosti što ih je uopće 
znao o protekloj godini u životu Rodiona Romanoviča i završio 
opširnim kazivanjem o njegovoj bolesti. Mnogo je šta doduše 
izostavio, što je i trebalo izostaviti, između ostalog i scenu na policiji, 
sa svim njenim posljedicama. Požudno su ga slušale, ali kad je već 
mislio da je završio i zadovoljio svoje slušateljice, uvidio je da one 
drže da nije još pravo ni počeo. 

— Recite mi, recite mi što vi mislite... ah, oprostite, još ne znam 
ni kako se zovete? — zabrza Puljherija Aleksandrovna. 

— Dmitrij Prokoljič. 

— E pa, eto, Dmitriju Prokofjiču, veoma me, veoma zanima... što 
on uopće... misli sad o svemu, naime, shvatite me, ne znam kako da 
vam kažem, naime, bolje reći, što voli a što ne voli? Je li uvijek tako 
razdražljiv? Kakve su mu želje i, da tako kažem, snovi, ako se može 
tako reći? Što upravo sad najviše utječe na njega? Jednom riječju, 
htjela bih... 

— Ah, mama, kako može čovjek na sve to tako naprečac 
odgovoriti? — pripomene Dunja. 

— Oh, bože moj, Dmitriju Prokofjiču, nikako, nikako se nisam 
nadala da ću ga takvog zateći. 

— Pa to je, molim, sasvim prirodno — odgovori Dmitrij Prokoljič. 
— Ja nemam majke, ali mi svake godine dolazi stric i, kad god dođe, 
jedva me prepozna, čak i po vanjštini, iako je pametan čovjek; e, a 
za ove tri godine koliko se niste vidjeli mnogo je vode proteklo. Pa i 
što da vam kažem? Rodiona poznajem godinu i pol dana: natmuren 
je, mrk, uznosit i ohol; u posljednje je vrijeme (a možda i znatno 
ranije) postao nepovjerljiv i sklon hipohondriji. Velikodušan je i dobar. 
Nerado iskazuje osjećaje i radije će biti okrutan nego da riječima 
iskaže što mu je na srcu. Inače, ponekad uopće nije hipohondar 
nego je naprosto hladan i bešćutan, u čemu ide sve do 
nečovječnosti, baš kao da se u njemu redom smjenjuju dva suprotna 
karaktera. Ponekad ne možeš riječi izvući iz njega! Nikad nema 
vremena, neprestano mu netko nešto smeta, ništa ne radi. Nije 


podrugljiv ali ne zato što nema duha, nego baš kao da nema 
vremena za takve tričarije. Ne sluša do kraja što mu govore. Nikad 
se ne zanima za ono što u tom trenutku zanima sve druge. 
Neizmjerno cijeni sam sebe, a čini se da ima donekle i pravo. | šta 
još?... Rekao bih da će vaš dolazak spasonosno djelovati na njega. 

— Ah, daj bože! — uzvikne Puljherija Aleksandrovna, ojađena 
Razumihinovim riječima o njenu Rodi. 

Razumihin pogleda napokon malo slobodnije — Avdotju 
Romanovnu. Često je zirkao na nju u toku razgovora, ali letimice, 
samo na tren, i odmah odvraćao pogled. Avđotja Romanovna je čas 
sjedala za stol i pozorno ga slušala, čas opet ustajala i počinjala 
hodati, po svom običaju, iz kuta u kut, prekriženih ruku, stisnutih 
usana, te dobacivala pokoje pitanje, ne prestajući hodati, onako 
duboko zamišljena. | ona je imala običaj da ne sluša do kraja što joj 
govore. Bila je u nekoj tamnoj haljini od lake tkanine a oko vrata je 
nosila bijeli prozirni šal. Razumihin je po mnogim znacima ubrzo 
zaključio da obje žene žive u vrlo teškim prilikama. Da je Avdotja 
Romanovna bila obučena kao kraljica, valjda je se ne bi uopće 
bojao, ali ovako, možda baš zato što je bila tako siromaški obučena i 
što je uvidio u kakvim bijednim prilikama živi, u srce mu se uvukao 
strah pa je počeo strepiti za svaku svoju riječ, za svaku gestu, što je, 
naravno, bilo na nepriliku čovjeku koji se ionako nije mnogo uzdao u 
sebe. 

— Ispričali ste nam štošta zanimljivo o karakteru moga brata i... 
ispričali ste nam to nepristrano. To je dobro; mislila sam da osjećate 
prema njemu preveliko strahopoštovanje — pripomene Avdotja 
Romanovna osmjehujući se. — Sve bih rekla da bi uz njega 
neprestano morala biti neka žena — nadoda zamišljeno. 

— Ja to nisam rekao, ali, uostalom, možda imate pravo, samo... 

— Što? 

— Pa on nikog ne voli; možda nikad neće nikog ni zavoljeti — 
odbrusi Razumihin. 

— Mislite da nije kadar nikog voljeti? 

— Pa znate, Avdotja Romanovna, vi ste strašno nalik na svoga 
brata, dapače u svemu! — izvali on odjednom, neočekivano i za 
sama sebe, ali se odmah sjeti što je čas prije govorio o njenu bratu, 


pa pocrveni kao rak i dozlaboga se smete. Avdotja Romanovna nije 
mogla da se ne nasmije gledajući ga. 

— Što se tiče Rodje, možda se oboje varate — prihvati Puljherija 
Aleksandrovna, ponešto pogođena. — Ne govorim o ovome sada, 
Dunječka. Ono što piše Petar Petrovič u ovom pismu... i što smo 
mislile nas dvije — možda i nije istina, ali nemate pojma, Dmitriju 
Prokofjiču, koliko je on svojeglav i, kako da kažem mušičav. Nikad se 
nisam mogla pouzdati u njegov karakter, čak ni kad mu je bilo 
petnaest godina. Uvjerena sam da bi i sad mogao iznenada učiniti 
nešto što nitko drugi ne bi pomislio da učini... Ma što da vam kažem, 
da znate kako me je prije godinu i pol zaprepastio, potresao i malne 
posve dotukao kad je naumio da se oženi onom, kako se zove... 
kćerkom te Zarnicinke, svoje gazdarice. 

— Znate li vi što potanje o tome? — zapita Avdotja Romanovna. 

— Mislite li — gorljivo nastavi Puljherija Aleksandrovna — mi-slite 
li da bi njega tada zadržale moje suze, moje molbe, moja bolest, 
moja smrt, možda od jada, ili naša neimaština? Mirne bi duše prešao 
preko svih tih zapreka. A ipak nas voli! 

— Nikad mi ništa nije rekao o tome — oprezno odgovori Ra- 
zumihin — ali sam ponešto čuo od same gospođe Zarnicin, koja isto 
tako nije baš bogzna kako razgovorljiva, a ono što sam čuo zaista je 
pomalo čudno... 

—Ašto, što ste čuli? — upitaše ga obje žene u isti mah. 

— Pa nije to opet ništa tako osobito. Samo sam doznao da ni 
samoj gospođi Zarnicin nije baš bio po volji taj brak koji je bio već 
uglavljen i do kojeg nije došlo samo zbog smrti zaručnice... Osim 
toga, kažu da zaručnica nije bila čak ni lijepa, dapače, da je bila 
ružna... i vrlo boležljiva, i... i čudna... ali, inače, čini se da je imala 
neke dobre osobine. Svakako je morala imati neke vrline; inače bi 
bilo posve nerazumljivo... Ni miraza nije imala, ali on ne bi ni gledao 
na miraz... Uopće je o tome teško suditi... 

— Ja sam uvjerena da je to bila dobra djevojka — kratko 
napomene Avdotja Romanovna. 

— Bog neka mi oprosti, ali ja sam se upravo obradovala njenoj 
smrti, iako ne znam tko bi od njih dvoje koga upropastio: on nju ili 
ona njega? — završi Puljherija Aleksandrovna; zatim oprezno, 
zapinjući u govoru i neprestance zirkajući na Dunju, zbog čega je 


ovoj, očito, bilo neugodno, poče opet zapitkivati o jučerašnjem 
sukobu između Rodje i Lužina. Vidjelo se da je taj događaj 
zabrinjava više od svega, da upravo strahuje i strepi. Razumihin im 
ispripovjedi sve iznova do u tančine, ali ovaj put pridoda i svoj 
zaključak — otvoreno okrivi Raskoljnikova da je navalice uvrijedio 
Petra Petroviča, ne opravdavajući ga gotovo nimalo bolešću. 

— To je on smislio još prije bolesti — nadoda. 

— I ja tako mislim — reče Puljherija Aleksandrovna sva satrvena. 

Ali se neobično iznenadila što se Razumihin ovaj put izrazio o 
Petru Petroviču tako oprezno, čak i pomalo smjerno. To je iznenadilo 
i Avdotju Romanovnu. 

— Takvo je dakle vaše mišljenje o Petru Petroviču? — ne odoli 
Puljherija Aleksandrovna da ga ne upita. 

— Pa i kako mogu imati drugačije mišljenje o budućem suprugu 
vaše kćerke — odlučno i gorljivo odgovori Razumihin. — I ne kažem 
to samo iz uobičajene pristojnosti nego i zato... zato... pa makar i 
samo zato što je Avdotja Romanovna sama, od svoje volje, izvoljela 
izabrati tog čovjeka. A što sam ga jučer onako grdio pred vama, to je 
bilo samo zato što sam bio onako grozno pijan, pa i... lud; jest, lud, 
izbezumljen, izgubio sam bio glavu, posvema... i danas se toga 
stidim! 

Pocrveni i ušuti. Avdotja Romanovna se zajapuri ali ne prekine 
šutnju. Od onog časa kad su počeli govoriti o Lužinu nije bila izustila 
ni riječi. 

Međutim je Puljherija Aleksandrovna, ostavši bez njene podrške, 
bila očito u neprilici. Napokon, zapinjući u govoru i neprestance 
zirkajući na kćer, reče da je nešto posebno zabrinjava. 

— Vidite, Dmitriju Prokofjiču... — poče ona. — Da budem 
potpuno otvorena s Dmitrijem Prokofjičem, Dunječka? 

— Pa naravno, mamice — povladi joj Avdotja Romanovna. 

— Evo šta je — zabrza Puljherija Aleksandrovna, kao da joj je 
pao kamen sa srca kad je dobila odobrenje da se izjada. — Jutros 
smo, vrlo rano, dobile od Petra Petroviča pismo, odgovor na našu 
jučerašnju obavijest o dolasku. Jučer nas je, znate, trebalo da 
dočeka, kao što je obećao, na samom kolodvoru. Ali umjesto toga je 
poslao na kolodvor pred nas nekog lakaja, da nam dade adresu 
ovog prenoćišta i da nam pokaže put, a Petar Petrovič nam je 


poručio da će doći ovamo k nama jutros rano. Umjesto toga, dobili 
smo jutros rano od njega evo ovo pismo... Najbolje će biti da ga sami 
pročitate; ima tu jedno mjesto koje me ozbiljno zabrinjava... vidjet 
ćete i sami koje je to mjesto i... recite mi otvoreno svoje mišljenje, 
Dmitriju Prokofjiču! Vi najbolje poznajete Rodjin karakter pa nas 
možete i najbolje posavjetovati. Upozoravam vas da je Dunječka o 
svemu već odlučila, odmah, ali ja, ja još ne znam što da radim i... i 
sve sam čekala vas. 

Razumihin razmota list na kojem je stajao jučerašnji datum, pa 
pročita ovo: 


»Milostiva gospođo Puljherija Aleksandrovna, čast mi je izvije-stiti 
vas da sam zbog nepredviđenih razloga bio spriječen da Vas 
dočekam na peronu, te sam u tom cilju poslao pred Vas vrlo okretna 
čovjeka. Isto tako neću imati čast ni sutra ujutro da se sastanem s 
Vama, zbog neodgodivih poslova na vrhovnom sudu, te kako ne bih 
smetao obiteljskom sastanku Vašem s Vašim sinom, a Avdoije 
Romanovne s njezinim bratom. Bit će mi čast da Vas posjetim i 
pozdravim se s Vama u Vašem stanu tek sutra, točno u osam sati 
navečer, a usuđujem se da Vam uputim ozbiljnu i, dodao bih, usrdnu 
molbu da na tom našem sastanku ne bude nazočan Rodion 
Romanovič, koji me je nečuveno i grubo uvrijedio kad sam ga jučer 
posjetio u njegovoj bolesti, a osim toga neophodno je potrebno da se 
s Vama potanko objasnim u vezi s jednom stvari o kojoj bih želio 
doznati Vaše osobno tumačenje. Čast mi je uz to upozoriti Vas da 
ću, ako kod Vas, unatoč svojoj molbi, zateknem Rodiona 
Romanoviča, biti prisijen da se smjesta udaljim, a ako se to dogodi, 
bit ćete sami sebi krivi. Pišem Vam ovo imajući na umu da je Rodion 
Romanovič, koji je prilikom mog posjeta bio, čini mi se, ozbiljno 
bolestan, nakon dva sata iznenada ozdravio, a ako je izišao iz kuće, 
može i do Vas doći. O tome sam se osvjedočio rođenim očima u 
stanu jednog pijanca koga su pregazili konji te je od toga umro, a 
čijoj je kćerci, djevojci nedolična vladanja, dao jučer oko dvadeset 
pet rubalja, tobože za ukop, što me je neobično iznenadilo jer znam 
koliko ste teško prikupili tu svotu novaca. Izražavajući ovim svoje 
osobito štovanje cijenjenoj Avdotji Romanovnoj, molim Vas da 
primite izraze smjerne odanosti od 


Vašeg pokornog sluge 
P. Lužina« 


— I što da sad radim, Dmitriju Prokofjiču? — prozbori Puljherija 
Aleksandrovna i umalo što ne proplače. — Pa kako mogu Rodji reći 
da ne dođe? Jučer je onako navaljivao da odbijemo Petra Petroviča, 
a sad nam ovaj zabranjuje da njega primimo! Ama, on će navlaš doći 
kad sazna i... što će onda biti? 

— Učinite onako kako je odlučila Avdotja Romanovna — mirno i 
spremno odgovori Razumihin. 

— Ah, bože moj! Ona kaže... sam bog zna što ona kaže, a neće 
da mi objasni ni što želi time postići! Kaže da će biti bolje, naime ne 
da će biti bolje, nego da je zbog nečega tobože prijeko potrebno da i 
Rodja dođe baš večeras u osam sati pa da se sretnu... A ja mu 
nisam kanila ni pismo pokazivati i htjela sam nekako, uz vašu 
pomoć, da ga lukavštinom odvratim od toga da dođe... kad je tako 
razdražljiv... Ništa tu ne razumijem, kakav je to pijanac umro, i kakva 
mu je to kćerka, i kako je mogao toj kćerci dati svoje posljednje 
pare... koje... 

— Koje ste tako teško skucali, mamice — doda Avdotja Roma- 
novna. 

— On jučer nije bio pri sebi — zamišljeno će Razumihin. — Da 
samo znate što je sve jučer nadrobio u gostionici, iako to nije bilo 
tako ludo... hm! A zaista mi je nešto pričao o nekom pokojniku i o 
nekakvoj djevojci sinoć, kad smo išli kući, ali nisam shvatio ni riječi... 
Uostalom, i ja sam sinoć... 

— Najbolje će biti, mamice, da odemo same do njega, i vjerujte 
mi da ćemo tamo odmah vidjeti što treba da radimo. A osim toga je 
već i vrijeme... bože! Prošlo je deset! — uzvikne kad pogleda na svoj 
divni emajlirani zlatni sat što joj je visio oko vrata na tankom 
venecijanskom lančiću i što se nikako nije slagao s njenom odjećom. 
»Dar od zaručnika«, pomisli Razumihin. 

— Oh, pa da, vrijeme je!... Vrijeme je, Dunječka, vrijeme! — 
uznemiri se i uzvrpolji Puljherija Aleksandrovna. — Još će pomisliti 
da se ljutimo na njega zbog onog jučer, kad nas tako dugo nema. O, 
bože moj! 


Dok je to govorila, žurno je oblačila ogrtač i usticala šešir na 
glavu. Dunječka se također obukla. Rukavice su joj bile ne samo 
iznošene nego i poderane, što primijeti i Razumihin, ali je ta 
bjelodana siromaština u odijevanju pridavala objema damama čak i 
nekakvu posebnu dostojanstvenost, kao što svagda biva u onih koji 
znaju nositi siromaško ruho. Razumihin je osjećao strahopoštovanje 
gledajući Dunječku i dičio se što će je voditi kroz grad. »Kraljica, koja 
je krpala svoje čarape u tamnici djelovala je u tim trenucima kao 
prava kraljica,« mislio je, »Jjoš više nego u danima svečanog slavlja i 
ceremonija.« 

— Bože moj! — usklikne Puljherija Aleksandrovna. — Nisam ni 
sanjala da ću strepiti od sastanka sa sinom, sa svojim dragim, 
dragim Rodjom, kao što evo sad strepim!... Bojim se, Dmitriju 
Prokofjiču! — doda i bojažljivo Zirne na nj. 

— Ne bojte se, mamice — reče Dunja i poljubi je. — Radije se 
uzdajte u njega. Ja se uzdam. 

— Ah, bože moj! | ja se uzdam, iako nisam cijele noći oka 
sklopila! — uzvikne sirota žena. 

Iziđoše na ulicu. 

— Znaš, Dunječka, čim sam pred jutro malo zadrijemala, odje- 
dnom mi došla na san pokojna Marfa Petrovna... i to sva u bjelini... 
prišla mi, uhvatila me za ruku, pa sve vrti glavom gledajući me, i to 
onako strogo, strogo, kao da me kori... Sluti li to na dobro? O, bože 
moj, Dmitriju Prokofjiču, vi još i ne znate da je umrla Marfa Petrovna! 

— Ne, ne znam; a koja to Marfa Petrovna? 

— Iznenada je umrla! Zamislite... 

— Poslije, mamice — umiješa se Dunja — pa gospodin još i ne 
zna tko je bila Marfa Petrovna. 

— Ah, ne znate? A ja mislila da vi već sve znate. Oprostite mi, 
Dmitriju Prokofjiču, ovih dana jednostavno ne znam gdje mi je glava. 
Zbilja, kao da nam je sama providnost poslala vas, pa sam bila 
nekako uvjerena da već sve znate. Smatram vas kao svog 
rođenog... Nemojte se srditi što ovako govorim. Ah, bože moj, što 
vam je to na desnoj ruci? Udarili ste se? 

— Da, udario sam se — promrsi razdragani Razumihin. 

— Ja ponekad govorim isuviše od srca pa me Dunja ispravlja... 
Ali, bože moj, u kakvom ono sobičku stanuje! Samo, je li se 


probudio? | ona žena, gazdarica njegova, smatra ono za sobu? 
Čujte, kažete da on nerado pokazuje što mu je na srcu... Onda ću 
mu ja možda i dojaditi svojim... slabostima?... Kako bi bilo da me 
poučite, Dmitriju Prokofjiču? Kako treba s njim? Potpuno sam, znate, 
izgubila glavu. 

— Nemojte ga ni o čemu suviše ispitivati ako vidite da se mršti; 
osobito ga nemojte za zdravlje mnogo pitati, to ne voli. 

— Ah, Dmitriju Prokofjiču, kako je teško biti majka! Ali, evo i 
njegove veže... Kakvo grozno stubište! 

— Mama, čak ste i problijedjeli, umirite se, dušo — reče Dunja 
umiljavajući joj se. — Treba da bude sretan što vas vidi, a vi se još 
tako mučite — nadoda i sijevne očima. 

— Čekajte malo, da vidim je li se probudio. 

Dame polako pođoše za Razumihinom koji je hitao uza stube, a 
kad već stigoše na treći kat, do gazdaričinih vrata, opaze da su ta 
vrata malko odškrinuta i da ih iz tame promatraju dva živahna crna 
oka. Međutim, kad im se pogledi sretoše, vrata se naglo zalupiše, i 
to uz takav tresak da Puljherija Aleksandrovna umalo što ne vrisne 
od straha. 


— Zdrav je, zdrav! — veselo dovikne Zosimov pridošlicama. 
Došao je bio već prije desetak minuta i sjedio u onom istom kutu na 
ležaju gdje i jučer. Raskoljnikov je sjedio na drugom kraju, potpuno 
obučen, štoviše, brižljivo umiven i počešljan, kao što nije već odavno 
bio. Sobica se začas napuni, ali Nastasji ipak pođe za rukom da se 
ugura za gostima i ostane tu da sluša. 

Raskoljnikov je doista bio tako reći zdrav, pogotovo prema onom 
kakav je bio jučer, samo što je bio vrlo blijed, rastresen i neveseo. 
Vanjštinom je bio nalik na ranjenika ili na čovjeka koji trpi veliku 
tjelesnu bol — obrve mu bijahu skupljene, usne stisnute, oči 
užagrene. Govorio je malo i nevoljko, nekako na silu ili kao iz 
dužnosti, a u kretnjama mu se gdjekad očitovao nekakav nemir. 

Samo da mu je još neki zavoj na ruci ili kapica od tafta na prstu 
pa bi potpuno nalikovao na čovjeka kome se, na primjer, gnoji prst i 
jako ga boli, ili kome je ozlijeđena ruka, ili nešto slično. 


Ali i to blijedo i natmureno lice kao da načas obasja svjetlost kad 
mu uđoše majka i sestra, samo što je to njegovoj dotadašnjoj 
turobnoj rastresenosti dodalo tek izraz još veće patnje. Svjetlost se 
ubrzo ugasi ali patnja ostane, a Zosimov, koji je svog pacijenta 
promatrao i proučavao sa svim mladenačkim žarom liječnika koji tek 
počinje liječiti jude, u čudu zapazi na njemu, kad su mu došle majka 
i sestra, umjesto radosti, neku mučnu pritajenu odlučnost da 
podnese još sat-dva muke kojima ne može više izbjeći. Zatim je 
primijetio kako gotovo svaka riječ u kasnijem razgovoru baš kao da 
dira njegova pacijenta u živu ranu i pozljeđuje ga; ali u isto se 
vrijeme i zadivio donekle današnjoj sposobnosti jučerašnjeg 
monomana da vlada sobom i prikriva svoje osjećaje, jer je jučer zbog 
najmanje sitnice malne zapadao u bijes. 

— Da, sad i sam vidim da sam gotovo posve zdrav — reče 
Raskoljnikov, srdačno ljubeći majku i sestru, tako da Puljherija 
Aleksandrovna učas zasja od sreće. — | ovo ne govorim više kao 
jučer — nadoda obraćajući se Razumihinu i prijateljski mu stežući 
ruku. 

— Čak sam mu se i začudio danas — poče Zosimov, koji se 
neobično obradovao gostima zato što je njegov razgovor s bole- 
snikom već nakon desetak minuta bio zapeo. — Ako se bude ovako 
oporavljao, za tri-četiri dana bit će potpuno isto onako kao i prije, to 
jest onako kako je bilo prije mjesec dana, ili dva... ili možda i tri? Jer, 
to se bilo odavno začelo i kuhalo... je li? Priznajete li sad da ste 
možda i sami bili tome krivi? — dometne osmjehujući se oprezno, 
kao da se svejednako boji da ga ne razljuti. 

— Sasvim je moguće — hladno odgovori Raskoljnikov. 

— Govorim to zato — nastavi razdragani Zosimov — što vaše 
potpuno ozdravljenje ovisi sad uglavnom o vama. Sad kad se već 
može s vama razgovarati, htio bih istaknuti da je prijeko potrebno 
odstraniti prvobitne, da tako kažem, osnovne uzroke vašoj bolesti da 
biste se izliječili, a ako se to ne učini, bit će još i gore. Ja ne znam 
koji su to prvobitni uzroci, ali vama su zacijelo poznati. Vi ste 
pametan čovjek i dakako da ste promatrali sami sebe. Meni se čini 
da su vaše smetnje počele otprilike onda kad ste prestali studirati. 
Ne smijete ostati i dalje besposleni, nekako mislim da bi vam rad i 
čvrsto postavljen cilj najviše pomogli. 


— Da, da, imate potpuno pravo... gledat ću da što prije nastavim 
studije, a tada će sve krenuti... kao podmazano... 

Zosimov, koji je svoje mudre savjete počeo davati donekle i zato 
da se istakne pred damama, bio je, naravno, pomalo zabezeknut 
kad je završio svoj govor, pogledao slušatelja i zapazio na njegovu 
licu neosporan izraz podrugljivosti. Doduše, to potraja samo časak. 
Puljherija Aleksandrovna poče odmah zahvaljivati Zosimovu, napose 
na tome što ih je noćas posjetio u prenoćištu. 

— Šta, zar je noćas bio kod vas? — zapita Raskoljnikov nekako 
uznemireno. — Onda ni vi niste spavale poslije puta? 

— Ah, Rodja, pa sve je to bilo noćas još prije dva sata. Ja i Dunja 
ni kod kuće nikad ne idemo na spavanje prije dva. 

— Ni ja ne znam kako da mu zahvalim — produži Raskoljnikov, 
koji se odjednom namršti i obori pogled. — Ostavimo li po strani 
pitanje novca... oprostite što to spominjem — obrati se Zosimovu — 
uopće ne znam čime sam zaslužio da mi iskazujete takvu osobitu 
pažnju? Naprosto ne razumijem... i... i čak me to tišti jer mi je 
nerazumljivo, otvoreno vam priznajem, 

— Ma nemojte se samo žestiti — nasmije se Zosimov nekako na 
silu — uzmite u obzir da ste moj prvi pacijent, a mi liječnici koji tek 
počinjemo praksu volimo svoje prve pacijente kao rođenu djecu, 
gdjekoji se od nas čak i zaljube u njih. A ja baš nemam pacijenata 
napretek. 

— A o njemu da i ne govorimo — nadoda Raskoljnikov pokazu- 
jući na Razumihina — iako sam mu do sada zadavao samo brige i 
uvrede. 

— Eto, opet trabunja! Ti si danas valjda nekako razdragan, što li? 
— vikne Razumihin. 

Da je bio malo pronicaviji, Razumihin bi bio zapazio da tu nema 
ni traga nekoj razdraganosti, nego da je posrijedi čak nešto posve 
suprotno. Međutim, Avdotja Romanovna je to primijetila. Zabrinuto je 
i netremice motrila brata. 

— Ao vama se, mama, ne usuđujem ni govoriti — produži on, 
kao da je jutros naučio lekciju napamet. — Tek sam danas koliko- 
toliko shvatio koliko ste jučer morali pretrpjeti straha dok ste me 
čekali ovdje da se vratim. 


Rekavši to, iznenada i bez riječi, smiješeći se, pruži ruku sestri. 
Ali u tom smiješku sijevne načas pravo, nepatvoreno osjećanje. 
Dunja umah uhvati i srdačno stisne pruženu ruku, radosna i 
zahvalna. Prvi put joj se sad obratio nakon one jučerašnje razmirice. 
Majci se lice obasja ushitom i srećom kad vidje kako su se brat i 
sestra nijemo pomirili. 

— Eto, upravo ga zato i volim! — šapne Razumihin koji. je sve 
preuveličavao, pa se odlučno okrene na stolcu. — Zbog takvih 
gesta!... 

»I kako to samo njemu sve lijepo polazi za rukom,« mislila je opet 
majka, »kako su mu plemenite pobude i kako je jednostavno, 
tankoćutno dokončao onaj svoj jučerašnji nesporazum sa sestrom... 
jednostavno tako što joj je u takvu trenutku pružio ruku i lijepo je 
pogledao... | kako su mu oči divne, i kako mu je cijelo lice divno!... 
Čak je ljepši od Dunječke... Ali, bože moj, kakvo mu je to odijelo, 
kako je grozno obučen! Raznosač Vaska u dućanu Afanasija 
Ivanoviča bolje je obučen od njega!... A najradije, najradije bih mu, 
eto, čini mi se, pohrlila u zagrljaj i... 

zaplakala, ali se bojim, bojim... kakav je, bože moj!... Eto, i 
prijazno govori, ali se opet bojim. Ama, čega se to bojim?...« 

— Ah, Rodja, nećeš mi vjerovati — prihvati najednom, žureći se 
da odgovori na njegove riječi — kako smo ja i Dunječka bile jučer... 
nesretne! Sad kad je već sve prošlo i svršilo se, i kad smo opet svi 
sretni, mogu valjda to ispričati. Zamisli, dojurimo ovamo, tako reći 
ravno s vlaka, a ona žena... a, tu je! Dobar dan, Nastasja!... Kaže 
nam odjednom da ležiš u vatruštini i da si upravo kriomice pobjegao 
od doktora, onako u bunilu, na ulicu i da su odjurili za tobom da te 
traže. Ne bi mi vjerovao kako nam je bilo! Odmah mi je izašlo pred 
oči kako je tragično poginuo poručnik Potančikov, naš znanac, 
prijatelj tvog oca... ti ga se, Rodja, ne sjećaš... isto je tako bio u 
vatruštini i isto je tako odjurio i u dvorištu pao u bunar, tek su ga 
sutradan izvukli iz njega. A mi smo ti još i pretjerale u tom svom 
strahu. Već smo htjele poletjeti da potražimo Petra Petroviča da nam 
bar on pomogne... jer smo ipak bile same, potpuno same — otegne 
ona žalostivim glasom i najednom zastane u pola riječi, jer se sjeti 
da je još prilično opasno spominjati Petra Petroviča, premda su »sad 
opet svi potpuno sretni«. 


— Da, da... sve je to, naravno, nezgodno... — promrsi umjesto 
odgovora Raskoljnikov, ali toliko rastreseno i gotovo neljubezno da 
ga Dunječka u čudu pogleda. — Sto sam još ono htio reći? — 
nastavi, jedva se nekako prisjećajući. — Ah, da, molim vas, mama, a 
i ti, Dunječka, nemojte misliti da nisam htio danas doći prvi k vama i 
da sam čekao da najprije vi dođete. 

— Ma šta to govoriš, Rodja! — uzvikne Puljherija Aleksandrovna 
također se čudom čudeći. 

»Kako nam on to nekako, kao iz dužnosti, odgovara?« pomisli 
Dunječka. »I miri se i moli za oproštenje baš kao da službu božju 
služi ili kao da je naučio lekciju napamet.« 

— Tek što sam se bio probudio, htio sam poći do vas, ali nisam 
mogao zbog odijela; zaboravio sam joj sinoć reći... Nastasji... da 
spere krv... Tek sam se maloprije obukao. 

— Krv? Kakvu krv? — usplahiri se Puljherija Aleksandrovna. 

— Ma nije to ništa... nemojte se uzrujavati. Jučer sam, 
tumarajući, onako pomalo u bunilu, nabasao na jednog pregaženog 
čovjeka... nekog činovnika... 

— U bunilu? A svega se tako dobro sjećaš — upade mu 
Razumihin u riječ. 

— To je istina — odgovori Raskoljnikov nekako osobito brižno — 
sjećam se svega, čak do i najmanje sitnice, ali eto, zašto sam to 
radio i tamo išao i to govorio, to nikako ne bih znao objasniti kako 
treba. 

— Pa to je dobro poznata pojava — uplete se Zosimov. — Posao 
je katkad majstorski obavljen, neobično vješto, ali upravljanje po- 
stupcima, osnova postupaka, sve je to zbrkano i ovisi o kojekakvim 
nezdravim dojmovima. Nalik je na san. 

»Možda je i dobro što on misli da sam sulud,« pomisli 
Raskoljnikov. 


— Pa i zdravi ljudi ponekad isto tako rade — pripomene 
Dunječka zabrinuto gledajući Zosimova. 
— To ste prilično točno zapazili — odgovori Zosimov — u tom 


smislu se svi mi, i to neobično često, ponašamo gotovo kao umno 
poremećeni ljudi, samo s tom malom razlikom što su »bolesnici« 
ipak malo poremećeniji od nas, pa je baš zato tu i potrebno povući 
granicu. Ali potpuno duševno zdrava čovjeka, to je istina, gotovo 


uopće i nema; jedan na desetke, a možda i na stotine tisuća ljudi, pa 
čak ni taj nije posvema čist. 

Svi su se namrštili na riječi »umno poremećeni« što su se omakle 
Zosimovu kad je raspreo o svojoj omiljenoj temi. Raskoljnikov je 
sjedio kao da ništa nije čuo, svejednako zamišljen, a na blijedim 
usnama titrao mu je čudan smiješak. Sve je nešto premišljao. 

— Pa što je bilo s tim pregaženim čovjekom? Prekinuo sam te u 
riječi! — brže-bolje vikne Razumihin. 

— Šta? — priupita Raskoljnikov, kao da se probudio. — Da... ma 
eto, zakrvavio sam se kad sam im pomagao da ga prenesu kući... 
Da, zbilja, mama, učinio sam sinoć nešto neoprostivo; zbilja nisam 
bio pri sebi. Sinoć sam sav novac koji ste mi poslali dao... njegovoj 
ženi... za pogreb. Udovica je sušičava, sirota žena... troje nejake 
siročadi, gladne... i još jedna kćerka... Možda biste i sami dali da ste 
ih_ vidjeli... Priznajem, doduše, da nisam imao nikakvih prava, 
pogotovo kad znam kako ste teško skucali te pare. Da čovjek 
pomaže, treba najprije da ima pravo na to, inače: »Crevez, chiens, si 


Vous n €tes pas contentst«žl — nasmije se. — Je li tako Dunja? 

— NE, nije tako — odlučno odgovori Dunja. 

— Ih! Pa i ti... imaš neke namjere!... progunđa on, pogleda je 
gotovo kivno i podsmjehne se. — Morao sam to znati... Pa ništa, to 
je hvale vrijedno; bolje za tebe... i doći ćeš do granice, pa ako je ne 
prekoračiš, bit ćeš nesretna, a ako je prekoračiš, bit ćeš možda još 
nesretnija... Ma, uostalom, sve su to budalaštine! — dometne 
mrzovoljno, ljuteći se na sama sebe što se i nehotice zanio. — Samo 
sam htio reći, mama, da vas molim da mi oprostite — završi oštro i 
odsječno. 

— Prestani, Rodja, uvjerena sam da je sve što ti radiš divno! — 
reče mu obradovana majka. 

— Nemojte baš biti previše uvjereni u to — odvrati on i naceri se. 
Nastane šutnja. Bilo je nečega nategnutog u cijelom tom razgovoru, i 
u šutnji i u pomirbi i u praštanju, i svi su to ćutjeli. 

»Pa oni se zbilja mene boje,« mislio je Raskoljnikov gledajući 
majku i sestru ispod oka. I zaista, Puljherija Aleksandrovna, što je 
dulje šutjela, to se više plašila. 


»Dok nisu bile tu, čini mi se da sam ih ipak volio,« promine mu 
glavom. 

— Znaš li, Rodja, da je umrla Marfa Petrovna? — izvali najednom 
Puljherija Aleksandrovna. 

— Koja Marfa Petrovna? 

— Ah, bože moj, pa Marfa Petrovna, Svidrigajlova! Bar sam ti o 
njoj mnogo pisala. 

— A-a-a, da, sjećam se... umrla je, veliš? Ma šta ne kažeš? — 
prene se odjednom, baš kao da se probudio. — Zbilja je umrla? A od 
čega? 

— Ma pomisli, naprasno! — zabrza Puljherija Aleksandrovna, 
osokoljena njegovom radoznalošću. — | to baš onda kad sam ti ono 
pismo poslala, onog istog dana! Pomisli, čini se da je baš onaj 
užasni čovjek kriv za njenu smrt. Kažu da ju je strašno istukao. 

— Zar su tako loše živjeli? — upita on sestru. 

— Nisu, baš naprotiv. S njom je uvijek bio strpljiv, pa i uljudan. U 
mnogo je navrata bio isuviše popustljiv prema njenoj naravi, punih 
sedam godina... Nekako je naglo izgubio strpljenje. 

— Pa onda uopće nije tako strašan kad se sedam godina svlada- 
vao? Čini mi se, Dunječka, da ga ti opravdavaš? 

— Ne, ne opravdavam, to je užasan čovjek! Užasnijeg čovjeka 
ne mogu ni zamisliti — odgovori Dunja i umalo se ne strese, te se 
namršti i zamisli. 

— Dogodilo se to kod njih prije podne — nastavi žurno Puljhe-rija 
Aleksandrovna. — Nakon toga je ona zapovjedila da upregnu konje 
kako bi se poslije ručka odmah odvezla u grad, jer je u takvim 
prilikama uvijek odlazila u grad; kažu da je za ručkom imala dobar 
apetit... 

— Onako izubijana? 

—... Pa i inače je oduvijek imala tu... naviku, i čim je poručala, 
otišla je u kupaonicu da krene ranije u grad... Liječila se, znaš, 
kupkama; oni imaju tamo hladan izvor pa se ona u njemu kupala 
redovito svaki dan, ali čim je ušla u vodu, udarila ju je kap! 

— Pa jasno! — reče Zosimov. 

— Ajelije jako istukao? 

Ma to je sad svejedno — ubaci Dunja. 


— Hm! A, uostalom, kako vam se, mama, da pričati o takvim 
glupostima? — iznenada će Raskoljnikov srdito i nekako protiv volje. 

— Ah, zlato moje, pa nisam više znala o čemu da ti pričam — ote 
se Puljheriji Aleksandrovnoj. 

— A što se vi svi mene nešto bojite? — reče on cerekajući se. 

— To je živa istina — reče Dunja gledajući oštro i ravno u oči 
brata. — Mama se čak i križala dok smo se penjali uza stube. 

Njemu se lice iskrivi kao od grča. 

— Ma šta to pričaš, Dunja! Nemoj se ljutiti, molim te, Rodja... Što 
je tebi, Dunja! — zbunjeno progovori Puljherija Aleksandrovna. — 
Istinabog, kad sam putovala ovamo, cijelim sam putem sanjarila u 
vlaku: kako ćemo se sastati, kako ćemo sve ispričati jedno 
drugome... i bila sam toliko sretna da mi je putovanje prošlo kao u 
snu! Ma što sad opet govorim! I sad sam sretna... Čemu ti to, Dunja? 
Sretna sam već i zato što te vidim, Rodja... 

— Prestanite, mama — promrmlja on zbunjeno, ne gledajući je, i 
stisne joj ruku. — Još ćemo se napričati! 

Rekavši to, iznenada se smete i problijedi — opet mu neki 
nedavni užasni osjećaj obuze dušu kao smrtna studen; opet mu 
iznenada postane posve jasno i razumljivo da je ovog časa izrekao 
strašnu laž, da ne samo što se nikad više neće moći s njima dosita 
napričati, nego da nikad i ni s kim više neće uopće moći razgova-rati. 
Toliko je snažan bio dojam te mučne misli da se načas gotovo posve 
zanese, ustane s mjesta i, ne gledajući nikoga, pođe iz sobe. 

— Što ti je? — vikne Razumihin i uhvati ga za ruku. 

Raskoljnikov opet sjede i poče se šutke obazirati; svi ga gledahu 

u nedoumici. 

— Ma što ste mi svi tako neveseli! — uzvikne odjednom, posve 
nenadano. — Recite štogod! Nećemo valjda samo ovako sjediti! 
Ama, guknite već jednom! Hajde da malo porazgovaramo... Okupili 
se i sad šutimo... Hajde, bilo što! 

— Hvala bogu! A ja već pomislila da će opet biti kao ono 
jučerreče Puljherija Aleksandrovna i prekriži se. 

— Što ti je, Rodja? — nepovjerljivo ga priupita Avdotja Roma- 
novna. 

— Tako, ništa, sjetio sam se nečeg — odgovori on i najednom se 
nasmije. 


— Ako ste se samo nečeg sjetili, to je dobro! Jer i ja sam već bio 
pomislio... — promrmlja Zosimov ustajući s ležaja. — Nego, moram 
ići; Još ću možda svratiti... ako vas nađem... 

Pozdravi se i ode. 

— Kakav divan čovjek! — pripomene Puljherija Aleksandrovna. 

— Jest, divan, krasan, naobražen, pametan... — progovori naje- 
dnom Raskoljnikov nekako neočekivano brzoreko i živahnije nego do 
tada. — Ne sjećam se više gdje sam ga viđao prije nego što sam se 
razbolio... Čini mi se da sam ga negdje viđao... A evo, i ovo je dobar 
čovjek! — mahne glavom na Razumihina. — Sviđa li ti se, Dunja? — 
priupita je i najednom se, tko zna zašto, nasmije. 

— I te kako — odgovori Dunja. 

— Uh, baš si... prasac! — reče Razumihin strašno zbunjen i 
zajapuren, pa ustane sa stolca. Puljherija Aleksandrovna se ovlaš 
osmjehne, a Raskoljnikov prasne u grohotan smijeh. 

— Ama, kamo ćeš sad? 

— Odoh ija... moram. 

— Uopće ne moraš, ostani samo! Čim je Zosimov otišao, moraš i 
ti. Nemoj još... A koliko je sati? Je li već dvanaest? Kako imaš 
zgodan sat, Dunja! Ma što ste sad opet ušutjeli? Neprestano samo ja 
govorim!... 

— To mi je poklonila Marfa Petrovna — odgovori Dunja. 

— Vrlo je skupocjen — dometne Puljherija Aleksandrovna. 

— A-ha! A kako je velik, kao da nije ženski. 

— Ja baš volim ovakve satove — reče Dunja. 

»Nije dakle zaručnikov dar,« pomisli Razumihin i obraduje se, tko 
zna zašto. 

— A ja sam mislio da ti je to Lužin poklonio — pripomene 
Raskoljnikov. 

— Nije, nije on još ništa poklonio Dunječki. 

— A-ha! A sjećate li se, mama, kako sam ja bio zaljubljen i kako 
sam se htio ženiti — iznenada će on, gledajući majku preneraženu 
ovim nenadanim obratom i tonom kojim je progovorio o tome. 

— Ah, dušo moja, kako se ne bih sjećala! 

Puljherija Aleksandrovna zgleda se s Dunječkom i Razumihinom. 
Hm! Da! Sto da vam pričam? Čak se i slabo svega toga 
sjećam. Bila je to boležljiva djevojka — proslijedi, ponikne očima i 


kao da se opet najednom zamisli. — Neprestano je pobolijevala; 
rado je darivala prosjake i vječito je sanjarila o manastiru, jednom je 
briznula u plač kad mi je počela o tome pričati; da, da... sjećam se... 
dobro se sjećam. Bila je kao ružno pače... Zbilja ne znam zašto mi je 
onako prirasla srcu, valjda zato što je vječito bolovala... Da je bila još 
i hroma_ ili grbava, mislim da bih je bio još više zavolio... — 
Zamišljeno se osmjehne. — Eto, tako... bio je to neki proljetni 
zanos... 

— NE, nije to bio samo proljetni zanos — žustro će Dunječka. 

On pozorno i napeto pogleda sestru, ali nije dobro čuo njene 

rijeci ili ih nije uopće razumio. Zatim, onako duboko zamišljen, 
ustane, priđe majci, poljubi je, vrati se na svoje mjesto i sjede. 

— Još je i sad voliš! — reče raznježena Puljherija Aleksandrovna. 

— Nju? Još i sad? Ah, da... još o njoj govorite! Ne volim. Sve mi 
se to sad čini kao da se dogodilo na drugom svijetu... i to davno, 
davno. | baš kao da se i sve ostalo oko mene ne događa ovdje... — 
Pozorno ih pogleda. — Pa evo, i vas... baš kao da gledam s 
udaljenosti od tisuću kilometara... A vrag bi ga znao zašto uopće o 
tome govorimo! | čemu to zapitkivanje? — doda zlovoljno i ušuti, 
griskajući nokte i ponovo tonući u misli. 

— Kako ti je jadna soba, Rodja, baš kao lijes — iznenada će 
Puljherija Aleksandrovna prekidajući mučnu šutnju. — Uvjerena sam 
da si donekle i zbog toga postao takav melankolik. 


— Soba?... — odvrati on rastreseno. — Jest, soba je dosta tome 
pridonijela... i ja sam već o tome mislio... Pa ipak, da znate, mama, 
kakvu ste čudnu misao ovog časa izrekli — đometne i čudno se 
osmjehne. 


Još malo pa bi mu i to društvo, majka i sestra koje nije bio vidio tri 
godine, taj obiteljski ton razgovora u kojem se nema što reći, postali 
na kraju posve nepodnošljivi. Postojao je ipak hitan zadatak koji je 
pošto-poto morao danas obaviti — tako je bio odlučio još jutros, kad 
se probudio. Sad se obradovao tom zadatku kao izbavljenju. 

— Znaš šta, Dunja — poče ozbiljno i suhoparno — molim te, 
naravno, da mi oprostiš za ono jučer, ali smatram da mi je dužnost 
da te opet podsjetim da ne odustajem od svog glavnog zahtjeva. Ili 
ja ili Lužin. Ja mogu biti i hulja, ali ti ne smiješ. Jedna je hulja dosta. 
Ako se ipak udaš za Lužina, neću te više smatrati za sestru. 


— Rodja, Rodja! Opet se ponavlja isto ono od jučer — jadovito 
cikne _Puljherija Aleksandrovna. — | što neprestano sam sebe 
nazivaš huljom, to nikako ne mogu podnijeti. I jučer je bilo isto tako... 

— Brate — odlučno mu i isto onako suhoparno odvrati Dunja — u 
svemu tome si ti negdje ipak pogriješio. Noćas sam o tome 
razmišljala i otkrila pogrešku. Stvar je u tome što ti valjda misliš da 
se ja tobože nekome i za nekoga žrtvujem. A to uopće nije istina. 
Udajem se jednostavno za svoj račun zato što mi je teško samoj; a 
poslije, naravno, bit će mi drago ako budem mogla i pomoći svojima, 
ali to nikako nije najvažniji motiv moje odluke... 

»Laže!« pomisli Raskoljnikov grizući nokte od jada. »Oholica! 
Neće da prizna da želi biti dobročiniteljica! O, ti bijedni karakteri! | 
kad vole, baš kao da mrze... O, kako ih... sve mrzim!« 

— Ukratko, udajem se za Petra Petroviča — nastavi Dunječka — 
zato što između dva zla biram manje. Namjeravam pošteno učiniti 
sve što on od mene očekuje, prema tome, ne obmanjujem ga... Što 
si se tako osmjehnuo? 

| ona plane, a u očima joj sijevne gnjev. 

— Baš ćeš sve učiniti? — priupita je on smješkajući se jetko. 

— Do određene granice. | način i forma prosidbe Petra Petroviča 
odmah su mi pokazali što on traži. Dakako da mnogo drži do sebe, 
možda i previše, ali se nadam da drži i do mene... Što se opet 
smiješ? 

— A što se ti opet crveniš? Lažeš, sestro, svjesno lažeš, iz puke 
ženske tvrdoglavosti, samo da bude po tvome... Ne možeš ti 
poštovati Lužina jer sam ja njega vidio i razgovarao s njim. Prema 
tome, prodaješ se za pare i, prema tome, u svakom slučaju, 
postupaš nečasno, i drago mi je što se još možeš bar crvenjeti! 

— Nije istina, ne lažem!... — uzvikne Dunječka, pošto je posve 
izgubila hladnokrvnost. — Ne bih se udala za njega kad ne bih bila 
uvjerena da me poštuje i da mu je stalo do mene; ne bih se udala za 
njega kad ne bih bila čvrsto uvjerena da i ja mogu njega poštovati. 
Na svu sreću, mogu se o tome pouzdano osvjedočiti, i to još danas. 
A takav brak nije nečastan, kao što ti tvrdiš! Ali i sve kad bi imao 
pravo, kad bih se zaista odlučila da učinim nešto nečasno, zar nije 
bezdušno od tebe što tako govoriš sa mnom? Zašto tražiš od mene 
junaštvo koje možda i tebi nedostaje? To je despotizam, to je nasilje! 


Ako koga upropastim, upropastit ću samo sebe... Nikog još nisam 
zaklala!... Što me tako gledaš? Što si tako problijedio? Rodja, što ti 
je?.Rodja, dragi moj! 

— Bože moj! Eto što si učinila, onesvijestio se! — uzvikne 
Puljherija Aleksandrovna. 

— Nisam, nisam... koješta... nije mi ništa!... Samo mi se malo 
zavrtjelo u glavi. Uopće se nisam onesvijestio... A vi neprestano o toj 
nesvijesti!... Hm! Da... Što sam ono htio reći? Jest, kako ćeš se to 
još danas osvjedočiti da ga možeš poštovati i da je... njemu stalo do 
tebe, jesi li tako rekla? Čini mi se da si rekla danas? Ili te nisam 
dobro čuo? 

— Mamice, pokažite mu pismo Petra Petroviča — reče Dunječka. 

Puljherija Aleksandrovna pruži drhtavim rukama pismo sinu, a 
ovaj ga radoznalo primi. Ali, prije no što će ga razmotati, iznenada 
nekako začuđeno pogleda Dunječku. 

— Čudno — izusti polagano, kao da ga je najednom prenerazila 
neka nova misao — što se ja uopće toliko brinem. Čemu sva ta 
vika? Udaj se za koga hoćeš! 

Rekao je to nekako više za se, ali naglas i neko je vrijeme gledao 
sestru pomalo zabezeknuto. 

Napokon razmota pismo, svejednako neobično začuđen; zatim 
poče čitati polako i pažljivo i pročita pismo dva puta. Puljherija 
Aleksandrovna bila je strašno uznemirena, a i svi su ostali očekivali 
nešto osobito. 

— Čudim se — poče on nakon kraćeg razmišljanja vraćajući 
pismo majci, ali se ne obraćajući nikome posebice — vodi neke 
parnice, advokat je, pa i govori tako nekako... otmjeno, a kako je 
nepismen! 

Svi se uzvrpoljiše; nikako se nisu ovome nadali. 

— Pa svi oni tako pišu — odsječno će Razumihin. 

— Azarsi ti ovo pročitao? 

— Jesam. 

— Pokazale smo mu, Rodja... posavjetovale smo se s njim jutros 
— poče zbunjeno Puljherija Aleksandrovna. 

— To je zapravo sudski stil — upade joj Razumihin u riječ. — | 
dan-danas se sudski spisi tako sastavljaju. 


— Sudski? Jest, upravo sudski, poslovni... Ne može se baš reći 
da je sasvim nepismeno, ali nije ni osobito literarno; baš poslovno! 

— Petar Petrovič i ne taji da se sirotinjski školovao, čak se diči 
time što se probio bez ičije pomoći — pripomene Avdotja Roma- 
novna, ponešto uvrijeđena bratovim novim tonom. 

— Pa dobro, ako se hvali, ima i čime, ne poričem. Čini mi se da 
si se ti, sestro, uvrijedila što sam iz cijelog tog pisma izvukao takav 
isprazan zaključak, i misliš da sam namjerno počeo govoriti o takvim 
tricama da bih ti se iz pakosti narugao. A meni je, naprotiv, u povodu 
tog stila pala na um jedna misao koja mi se u ovoj prilici čini prilično 
umjesnom. Ima tu jedan izraz: »bit ćete sami sebi krivi«, koji je vrlo 
značajan i jasan, a uz to je tu i prijetnja da će on odmah otići ako ja 
dođem. Ta prijetnja da će otići isto je što i prijetnja da će vas 
obadvije ostaviti ako budete neposlušne, i to ostaviti sad kad vas je 
već doveo u Petrograd. E pa, što misliš: može li se čovjek zbog 
takva izraza uvrijediti na Lužina isto onako kao da je to, recimo, 


napisao on — tu pokaže na Razumihina — ili Zosimov, ili tko drugi 
od nas? 
— N-ne može — odgovori Dunječka i živne — dobro sam 


shvatila da se izrazio suviše naivno i da možda jednostavno nije 
vješt peru... To si dobro prosudio, brate. Nisam se ni nadala... 

— To je sudski stil, a sudski se i ne može pisati drugačije, pa je 
ispalo grublje nego što je možda želio. Uostalom, moram te donekle 
razočarati: u tom pismu ima još jedan izraz, jedna kleveta na moj 
račun, i to prilično prljava. Jučer sam dao novce udovici, sušičavoj i 
satrvenoj, ali ne »tobože za ukop«, nego zaista za ukop, i nisam dao 
taj novac u ruke kćeri, kao što on piše, »djevojci nedolična vladanja« 
(koju sam jučer prvi put u životu vidio), nego baš samoj udovici. U 
svemu tome razabirem odviše brzopletu želju da me ocrni i zavadi s 
vama. | to je izrečeno na sudski način, to jest s odviše jasno 
otkrivenim ciljem i s neobično naivnom brzopletošću. Pametan je 
čovjek, ali da se pametno postupi — nije dovoljna samo pamet. Sve 
to oslikava čovjeka i... mislim da on ne drži mnogo do tebe. Ovo ti 
govorim jedino radi pouke jer ti od sveg srca želim dobro... 

Dunječka mu ništa ne odgovori; već je jučer bila donijela odluku, 
samo je čekala večer. 


— Pa što si onda odlučio, Rodja? — upita ga Puljherija Aleksan- 
drovna, još uznemirenija no maloprije tim njegovim iznenadnim 
novim, poslovnim tonom. 

— Kako to misliš: što sam »odlučio«? 

— Pa eto, Petar Petrovič zahtijeva da ne budeš kod nas večeras 
i da će on otići... ako ti dođeš. Pa šta onda... hoćeš li doći? 

— Nije na meni, naravno, da o tome odlučujem, nego, prvo, na 
vama je ako vas ne vrijeđa takav zahtjev Petra Petroviča, a drugo — 
na Dunji ako ni nju to ne vrijeđa. A ja ću učiniti onako kako vama 
bolje odgovara — nadoda suhoparno. 

— Dunječka je već odlučila i ja se s njom potpuno slažem — 
brže-bolje umetne Puljherija Aleksandrovna. 

— Odlučila sam da te zamolim, Rodja, da te izričito zamolim da 
svakako dođeš večeras k nama — reče Dunja. — Hoćeš li doći? 


— Hoću. 

— Molim vas da i vi dođete u osam sati — obrati se ona 
Razumihinu. — Mamice, ja i gospodina pozivam. 

— Pravo imaš, Dunječka. I kad ste već tako odlučili — doda 


Puljherija Aleksandrovna — neka tako i bude. | meni je ovako 
lakše; ne volim se pretvarati i lagati; najbolje će biti da govorimo 
samo istinu... Pa bilo to pravo Petru Petroviču ili ne bilo! 


IV 


U taj čas tiho se otvoriše vrata i u sobu uđe, bojažljivo se 
osvrćući, jedna djevojka. Svi se okrenuše prema njoj začuđeno i 
radoznalo. Raskoljnikov je u prvi mah ne prepozna. Bijaše to Sofja 
Semjonovna Marmeladova. Jučer ju je bio prvi put vidio, ali u takvu 
času, u takvim prilikama i tako odjevenu da mu je u sjećanju ostala 
slika posve drugačijeg lica. Sad je to bila skromno i, štoviše, 
siromaški obučena djevojka, još sasvim mlada, gotovo nalik na 
djevojčicu, skromna i pristojna vladanja, vedra, ali ponešto 
zaplašena lica. Na njoj bijaše priprosta domaća haljinica a na glavi 
staromodni šeširić; samo je u rukama držala kao i jučer suncobran. 
Kad je iznenada ugledala punu sobu ljudi, ne samo što se zbunila 
nego je posve izgubila glavu, prepala se kao malo dijete i čak je 
ustuknula, kao da će pobjeći. 


— Ah... to ste vi? — reče Raskoljnikov neobično začuđeno pa se 
i sam smete. 

Odmah se bio sjetio da mu majka i sestra već ponešto znaju, iz 
Lužinova pisma, o nekoj djevojci »nedolična vladanja«. Baš je 
maloprije prosvjedovao protiv Lužinove klevete i spomenuo da je tu 
djevojku jučer prvi put vidio, a sad mu najednom ona sama dolazi. 
Sjetio se isto tako da uopće nije prigovorio zbog izraza »nedolična 
vladanja«. Sve mu je to nejasno i munjevito prpletjelo glavom. Ali, 
kad je malo bolje pogledao, umah je zapazio da je to poniženo 
stvorenje već toliko poniženo da mu se najednom smili. | kad je već 
načinila kretnju kao da će od straha pobjeći, u njemu se kanda nešto 
preokrene. 

— Nisam vam se uopće nadao — zabrza zadržavajući je 
pogledom. — Izvolite, molim vas, sjesti. Vjerojatno vas je poslala 
Katerina Ivanovna. Oprostite, nemojte tamo, evo ovamo sjedite... 

Kad je Sonja ušla, Razumihin je, koji je sjedio na jednom od 
Raskoljnikovljeva tri stolca, do samih vrata, ustao da je propusti. U 
prvi mah Raskoljnikov joj je pokazao mjesto na kraju ležaja gdje je 
prije sjedio Zosimov, ali se sjetio da je to suviše intimno mjesto pa joj 
je brže-bolje ponudio Razumihinov stolac. 

— Ati sjedi ovamo — reče Razumihinu posjedajući ga u kut, gdje 
je prije sjedio Zosimov. 

Sonja sjede malne se tresući od straha, te bojažljivo zirne na 
dame. Bilo je očito da joj ni samoj nije jasno kako je mogla sjesti do 
njih. Čim je to pojmila, toliko se prestrašila da najednom opet ustane 
i potpuno se zbunjeno obrati Raskoljnikovu. 

— Ja... ja sam... svratila samo na trenutak, oprostite što sam vas 
uznemirila — prozbori  zamuckujući. — Dolazim od Katerine 
Ivanovne, nije imala koga drugog poslati... Katerina Ivanovna vas 
ljepo moli da dođete sutra na opijelo, sutra ujutro... poslije liturgije... 
na Mitrofanijevskom groblju, a poslije k nama... k njoj... na ručak... 
Da joj učinite čast... Rekla mi je da vas zamolim. 

Sonja se zagrcne i zašuti. 

— Svakako ću gledati da dođem... svakako — odgovori 
Raskoljnikov, koji je također ustao i isto tako zamuckivao i zapinjao u 
govoru... — Molim vas da sjednete — reče najednom — moram s 


vama porazgovarati, možda se žurite ali budite tako dobri, ostanite 
još dvije-tri minute... 

| prikuči joj stolac. Sonja opet sjede i opet bojažljivo, smeteno, 
časkom zirne na dame i odjednom ponikne očima. 

Raskoljnikovljevo blijedo lice bukne; sav se strese; oči mu se 
užagre. 

— Mama — reče odlučno i usrdno — ovo je Sofja Semjonovna 
Marmeladova, kćerka onog nesretnoga gospodina Marmeladova 
koga su jučer na moje oči pregazili konji i o kome sam vam već 
govorio... 

Puljherija Aleksandrovna pogleda Šonju i malko prižmiri. Uza svu 
svoju smetenost pred Rodjinim upornim i izazovnim pogledom, nije 
mogla uskratiti sebi to zadovoljstvo. Dunječka se ozbiljno i netremice 
zagledala u lice sirote djevojke i promatrala je u nedoumici. Kad je 
Sonja čula kako ju je Raskoljnikov predstavio, opet je uzgledala, ali 
se smela još više nego prije. 

— Htio sam vas pitati — obrati joj se brže-bolje Raskoljnikov — 
kako se sve to kod vas danas svršilo? Da vas nije tko uznemiravao... 
policija, na primjer? 

— Nije, nije, sve je dobro prošlo... Pa bilo je sasvim jasno od 
čega je smrt nastupila; nisu nas uznemiravali; samo se stanari ljute. 

— Zašto? 

— Pa što tijelo tako dugo leži... sad su velike vrućine, pa taj 
zadah... pa će ga večeras, oko večernje, prenijeti na groblje, u 
kapelicu, da tamo leži do sutra. Katerina Ivanovna nije isprva htjela 
ni čuti za to, ali je i sama uvidjela da se ne može drukčije... 

— Danas, dakle? 

— Moli vas da nam učinite čast da dođete sutra na opijelo, a 
poslije da dođete k njoj, na parastos. 

— Zar će dati parastos? 

— Hoće, zakusku; rekla mi je da vam mnogo zahvalim što ste 
nam jučer pomogli... da nije bilo vas, ne bismo ga uopće imali čime 
sahraniti. 

I odjednom joj zadrhtaše usne i brada, ali ona stisne zube i 
suspregne se te opet brže-bolje ponikne očima. 

Raskoljnikov ju je u toku razgovora pozorno motrio. Bijaše to 
mršavo, posve mršavo i blijedo lišće, prilično nepravilno, nekako 


ušiljeno, šiljasta nosića i brade. Čak se ne bi moglo reći da je 
ljepuškasta, ali su joj zato plave oči bile tako bistre, a kad bi živnule, 
lice bi joj postalo tako dobro i prostodušno da je i nehotice privlačilo 
čovjeka. Povrh toga, na njenu licu, pa i na cijeloj njenoj pojavi, bila je 
još jedna karakteristična crta — iako joj je bilo osamnaest godina, 
izgledala je još gotovo kao djevojčica, doimala se mnogo mlađe 
nego što je uistinu bila, tako reći pravo dijete, a to se gdjekad čak i 
smiješno očitovalo u nekim njenim kretnjama. 

— Ali kako je Katerina Ivanovna mogla sve to namiriti s ono malo 
novaca, a sad još i zakusku sprema?... — zapita je Raskoljnikov 
uporno nastavljajući razgovor. 

— Pa lijes će biti sasvim običan... i sve će biti obično, tako da 
neće biti skupo... Katerina Ivanovna i ja smo maloprije sve 
izračunate, ostat će još i za parastos... a Katerini Ivanovnoj je do 
toga mnogo stalo. Ipak se nešto mora... to joj je jedina utjeha... znate 
i sami kakva je ona... 

— Razumijem, razumijem... naravno... A što razgledate tako 
moju sobu? Evo, i mama mi kaže da je nalik na lijes. 

— A jučer ste nama dali sve što ste imali! — najednom će 
Sonječka umjesto odgovora, nekakvim glasnim i brzim šaptom, pa 
se opet sva pokunji. Ponovo joj zadrhtaše usne i brada. Od početka 
je bila iznenađena Raskoljnikovljevom sirotinjskom sobicom i sad su 
joj se te riječi odjednom otele same od sebe. Nastane šutnja. 
Dunječki se oči nekako razvedriše, a Puljherija Aleksandrovna čak 
prijazno pogleda Šonju. 

— Rodja — reče ona ustajući — zajedno ćemo, naravno, ručati. 

Hajdemo, Dunječka... A ti, Rodja, ne bi bilo zgorega da se malo 
prošetaš, pa da se zatim odmoriš, da prilegneš, a onda dođi što prije 
do nas... Bojim se da te nismo zamorili... 

— Hoću, hoću, doći ću — odgovori on, ustane i ustumara se... — 
Uostalom, imam još posla... 

— Pa zar nećete zajedno ručati? — vikne Razumihin gledajući u 
čudu Raskoljnikova. — Šta to govoriš? 

— Da, da, doći ću, naravno, naravno... Ali ti ostani još malo. Sad 
ga valjda ne trebate, mama? Ili, da vam ga možda ne otimam? 

Ah, ne, ne otimaš! Ali Dmitrij Prokofjič će valjda doći na ručak, 
bit će tako dobar? 


— Dođite, molim vas — zamoli ga Dunja. 

Razumihin se pokloni i sav prosja. Na trenutak se svi nekako 
čudno zbuniše. 

— Zbogom, Rodja, to jest do viđenja; ne volim govoriti »zbo- 
gom«. Zbogom, Nastasja... ah, opet sam rekla »zbogom«! 

Puljherija Aleksandrovna se htjela i sa Sonječkom oprostiti, ali joj 
nekako ne pođe za rukom te se užurba i iziđe. 

Međutim, Avdotja Romanovna kao da je čekala na red i, dok je 
išla za majkom pored Šonje, pozdravi je pažljivim i uljudnim, pravim 
poklonom. Sonječka se smete, pokloni se nekako užurbano i 
preplašeno, a na licu joj se odrazi čak nekakav bolan osjećaj, kao da 
su joj uljudnost i pažnja Avdotje Romanovne na smetnju i teret. 

— Zbogom, Dunja! — dovikne Raskoljnikov kad je ona već bila u 
hodniku. — Dajder mi ruku! 

— Pa rukovali smo se već, zar si zaboravio? — odgovori mu 
Dunja okrećući se prijazno i nespretno. 

-, — Pa šta onda, daj još jedanput! 

I snažno joj stisne prste. Dunječka mu se nasmiješi, porumeni, 
brže-bolje izvuče ruku i ode za majkom, također sva sretna, bogzna 
zašto. 

— E pa, lijepo! — reče Raskoljnikov Šonji pošto se vratio u sobu i 
vedro je pogledao. — Dao bog mir mrtvima, a živi neka još požive! 
Je li tako? Je li tako? Je li da je tako? 

Sonja je čak u čudu gledala kako se iznenada razvedrio — 
nekoliko ju je trenutaka šutke i netremice gledao. Sve ono što mu je 
njen pokojni otac pričao o njoj proleti mu u tom času glavom... 


— Bože, Dunječka! — progovori Puljherija Aleksandrovna čim su 
izišle na ulicu. — Evo, sad mi je čak i drago što smo otišle; 

nekako mi je lakše. Kako sam mogla jučer u vlaku i pomisliti da 
ću se tome radovati! 

— Opet vam kažem, mama, da je još ozbiljno bolestan. Zar ne 
vidite? Možda se i razbolio pateći za nama. Treba čovjek da bude 
milostiv, jer onda može mnogo, mnogo toga oprostiti. 

— Ali ti baš nisi bila milostiva! — gorljivo i ljubomorno upade joj 
odmah u riječ Puljherija Aleksandrovna. — Znaš, Dunja, gledala sam 
vas obadvoje, ti si njegova slika i prilika, i to ne toliko u licu koliko u 


duši: obadvoje ste melankolični, obadvoje ste neveseli i nagli, 
obadvoje ste ponositi i obadvoje ste velikodušni... Pa ne može ipak 
biti da je on sebičnjak, Dunječka, je li?... A kad pomislim što će biti 
kod nas večeras, sve me nešto oko srca zazebe! 

— Budite bez brige, mamice, bit će onako kako mora biti. 
Dunječka! Ama, pomisli samo u kakvom smo sad položaju! Pa 
što će biti ako se Petar Petrovič povuče? — izlane najednom sirota 
Puljherija Aleksandrovna. 

— Kakav bi to onda bio čovjek! — oporo i prezirno odsiječe 
Dunječka. 

— Dobro smo učinile što smo sad otišle — unese joj se brže- 
bolje u riječ Puljherija Aleksandrovna. — Žurio se nekamo po poslu; 
neka se prošeta, neka se bar nadiše zraka... kod njega je tamo 
strahovito zagušljivo... ali gdje se tu uopće možeš nadisati zraka? 
Ovdje je i na ulicama kao u sobama bez otvora za provjetravanje. 
Bože, kakav je ovo gradi... Čekaj, skloni se, zgnječit će te, nose 
nešto! Pa to su, bome, klavir pronijeli... kako se samo guraju... A i 
one se djevojke bojim... 

— Koje djevojke, mamice? 

— Pa one, znaš, Sofje Semjonovne, što je maloprije došla... 

— A zašto? 

— Imam takav neki predosjećaj, Dunja. Ma vjerovala ti meni ili ne 
vjerovala, čim je došla, pomislila sam da se baš tu krije ono glavno... 

— Ništa se tu ne krije! — zlovoljno uzvikne Dunja. — Vi i ti vaši 
predosjećaji, mamice! Tek se od jučer s njom poznaje, nije ju ni 
prepoznao kad je ušla... 

— E pa, vidjet ćeš!... Sumnjiva mi je nekako, vidjet ćeš, vidjet 
ceš! | kako sam se samo prepala: gleda u mene, gleda, onim svojim 
očima, a kad ju je počeo predstavljati, sjećaš se, samo što nisam 
skočila sa stolca. | sve se čudim, Petar Petrovič onako piše o njoj a 
on nam je predstavlja, i to još tebi! Znači da mu je stalo do nje! 

— Ma što on sve ne piše! | o nama su svašta pričali, pa i pisali, 
zar ste već zaboravili? A ja sam uvjerena da je to... divna djevojka i 
da su sve te priče gluposti! 

— Daj bože! 

— A Petar Petrovič ima pogan jezik — odsiječe Dunječka. 

Puljherija Aleksandrovna pogne glavu. Razgovor se prekine. 


— Znaš šta, imam nešto da ti kažem... — reče Raskoljnikov 
odvodeći Razumihina do prozora. 

— Ja ću, onda, reći Katerini Ivanovnoj da ćete doći... — požuri se 
Sonja da se oprosti. 

— Samo čas, Sofja Semjonovna, nemamo mi nikakvih tajni, ništa 
nam ne smetate... Htio bih vam još nešto reći... Znaš šta — obrati se 
najednom Razumihinu a da nije dovršio, kao da je nešto pregrizao. 
— Ti poznaješ onog... Kako se ono zove?... Porfirija Petroviča? 

— Kako ga ne bih poznavao! U rodu smo. A što? — dometne 
Razumihin naglo obuzet radoznalošću. 

— Pa on sad vodi istragu... ma znaš, o onom ubojstvu... jučer ste 
baš o tome govorili. 

— Da... pa šta? — izbeči oči Razumihin. 

— Ispitivao je zalagače, a i ja sam imao tamo neke zaloge, 
onako, tričarije neke, ali je bio i prsten koji mi je sestra poklonila za 
uspomenu, kad sam odlazio od kuće, i očev srebrn sat. Sve skupa 
ne vrijedi više od pet-šest rubalja, ali su mi drage uspomene. Pa što 
da sad radim? Ne bih htio da mi propadnu te stvarčice, pogotovo sat. 
Maloprije sam strepio da mama ne zatraži da pogleda taj sat, kad 
smo počeli govoriti o Dunječkinu satu. To je jedina stvar koja mi je 
ostala od oca. Ona bi se razboljela kad bi taj sat propao! Znaš kakve 
su žene! Pa eto, uputi me što da radim! Znam da bi trebalo prijaviti 
na policiju. Ali, ne bi li bilo bolje otići do samog Porfirija, a? Sto ti 
misliš? Da se to što prije svrši! Vidjet ćeš da će me mama još prije 
ručka pitati za taj sat! 

— Nipošto na policiju nego svakako do Porfirijal! — vikne 
Razumihin nekako neobično uzbuđeno. — E, baš mi je drago! Ma 
što da čekamo, idemo odmah, to je tu blizu, sigurno ćemo ga naći 
kod kuće. 

— Pa dobro... idemo... 

— A njemu će biti vrlo, vrlo, vrlo drago da se s tobom upozna! 
Pričao sam mu mnogo o tebi, u više navrata... | jučer sam mu pričao. 
Idemo!... Ti si dakle poznavao tu babu? A, tako!... Pa to se slaže da 
je di-vo-ta!... Ah, da... Sofja Ivanovna je još tu. 

— Sofja Semjonovna — ispravi ga Raskoljnikov. — Sofja Semjo- 
novna, ovo je moj prijatelj, Razumihin, dobar čovjek... 


— Ako morate ići... poče Sonja a da nije ni pogledala 
Razumihina, pa se još više zbuni. 

— Pa hajdemo! — odluči Raskoljnikov. — Još ću danas skoknuti 
do vas, Sofja Semjonovna, samo mi recite gdje stanujete. 

Nije da se smeo nego onako, kao da se žurio i kao da se klonio 
njenih pogleda. Sonja mu je kazala svoju adresu i pocrvenjela. Svi 
zajedno iziđoše. 

— Zar ne zaključavaš vrata? — upita ga Razumihin silazeći za 
njima niza stube. 

— Nikadi!... Doduše, ima već dvije godine kako kanim kupiti bravu 
— nadoda nehajno. — Zar nisu sretni ljudi koji nemaju šta 
zaključavati? — reče Šonji smijući se, 

Na ulici zastadoše pred vratima. 

— Vi ćete desno, Sofja Semjonovna? Da, zbilja, kako ste me 
uopće našli? — upita je kao da joj želi reći nešto sasvim drugo. Sve 
je htio da gleda u njene mirne, vedre oči, ali mu to nekako nije baš 
polazilo za rukom... 

— Pa jučer ste Polječki dali svoju adresu. 

— Polja? Ah, da... Polječka! To je... ona mala... vaša sestra? Njoj 
sam dakle dao adresu? 

— Zar ste zaboravili? 

— Nisam... sjećam se... 

— A ja sam još od pokojnika bila čula za vas. Samo što onda još 
nisam znala kako se zovete, pa ni on nije znao... A sad sam došla... i 
kad sam jučer doznala kako se zovete... danas sam samo ovdje 
pitala: gdje tu stanuje gospodin Raskoljnikov?... Nisam ni znala da 
ste i vi podstanar... Zbogom, gospodine... Idem do Katerine 
Ivanovne... 

Bila je presretna kad se napokon rastala s njima; otišla je 
pognute glave, žurno, kako bi im što prije umakla iz očiju, kako bi što 
prije prošla onih dvadesetak koraka do ugla gdje će skrenuti desno i 
napokon ostati sama, i onda onako u hodu, hitajući, ni na koga se ne 
obazirući, ništa ne primjećujući, razmišljati, sjećati se, razmatrati 
svaku izgovorenu riječ, svaku pojedinost. Nikad, nikad nije osjećala 
ništa slično. Cijeli novi svijet uselio se neopazice i nejasno u njenu 
dušu. Odjednom se sjeti da Raskoljnikov želi svratiti danas do nje, 
možda još danas prije podne, možda sad odmah! 


— Samo neka ne dođe još danas, neka ne dođe, zaboga, danas! 
— mrmljala je sa zebnjom u srcu, baš kao da koga preklinje, poput 
ustrašena djeteta. — Bože! Kod mene... u onoj sobi... vidjet će... o, 
bože! 

Dakako da nije u tom trenutku mogla primijetiti jednog nepoz- 
natog gospodina koji ju je budno pratio i išao za njom ustopice. 
Slijedio ju je još odonda kad je izišla na ulicu. U času kad su sve 
troje, Razumihin, Raskoljnikov i ona, bili zastali da izmijene još koju 
riječ na pločniku, taj ih je prolaznik obišao i kao da se naglo trgnuo 
kad je slučajno u prolazu čuo Sonjine riječi: »Samo sam ovdje pitala: 
gdje tu stanuje gospodin Raskoljnikov?« Hitro je ali pozorno 
promotrio sve troje, a napose Raskoljnikova kome se Sonja upravo 
obraćala; zatim je pogledao kuću i upamtio je. Sve je to učinio u tren 
oka, onako u prolazu, pa je pošao dalje kao da ništa nije čuo ni vidio, 
samo je usporio korak, baš kao da nešto očekuje, Pričekao je Šonju; 
vidio je da se opraštaju i da će Sonja uskoro poći sama nekamo 
dalje. 

»Gdje li samo stanuje? Vidio sam već negdje to lice,« pomislio je 
prisjećajući se Sonjina lica... »Moram to svakako doznati.« 

Kad je došao do ugla, prijeđe na drugu stranu ulice, okrene se i 
opazi da Sonja već ide za njim, istim putem, i da ništa nije primijetila. 
Kad je došla do ugla, skrenula je baš u istu ulicu. On pođe za njom 
drugom stranom ulice, ne odvajajući očiju od nje; iza pedesetak 
koraka prešao je opet na onu stranu kojom je išla Sonja, sustigao je i 
išao za njom na svega pet-šest koraka udaljenosti. 

Bio je to čovjek pedesetih godina, povisok, krupan, širokih i 
povijenih ramena tako te se činilo da je malko pogrbljen. Bio je 
kicoški i komotno obučen, kao pravi gospodin. U ruci mu bijaše lijep 
trskovac kojim je lupkao po pločniku pri svakom koraku, a na rukama 
nove rukavice. Njegovo široko lice krupnih jagodica bijaše prilično 
zgodno, a boja lica svježa, kao da nije Petrograđanin. Kosa mu bila 
još vrlo bujna, posve plava i tek ponegdje progrušana, a široka, 
gusta lepezasta brada još svjetlija od kose. Oči mu bijahu plave i 
gledale su čovjeka hladno, pozorno i zamišljeno; usne mu se 
rumenjele. Uopće je to bio dobro uščuvan čovjek koji se doimao 
kudikamo mlađi nego što je uistinu bio. 


Kad je Sonja izbila na kanal, njih dvoje se nađoše sami na 
pločniku. Promatrajući je, zapazio je da je zamišljena i rastresena. 
Došavši do svoje kuće, Sonja uđe u vežu a on za njom, reklo bi se 
ponešto iznenađen. Kad je ušla u dvorište, pođe desno, u kut, gdje 
bijaše stubište što je vodilo do njena stana. — Oho! — promrsi 
nepoznati gospodin i poče se uspinjati za njom uza stube. Tek ga tu 
Sonja primijeti. Pope se na drugi kat, skrene u hodnik i pozvoni na 
vrata stana broj devet, na kojima bijaše ispisano kredom: 
Kapernaumov, krojač. — Oho! — ponovi neznanac, iznenađen tom 
čudnom podudarnošću, pa pozvoni na susjedna vrata, na broj osam. 
Ta su dvoja vrata bila udaljena svega oko šest koraka jedna od 
drugih. 

— A, vi stanujete kod Kapernaumova! — reče on gledajući Šonju 
i smijući se. — Baš mi je jučer prepravljao prsluk. A ja sam ovdje, 
odmah do vas, kod madame Reslih, Gertrude Karlovne. Kakva 
slučajnost! 

Sonja ga pozorno pogleda. 

— Susjedi smo — nastavi on nekako osobito raspoloženo. — Ja 
sam tek treći dan ovdje u gradu. E pa, onda, do viđenja! 

Sonja mu ne odgovori; otvoriše joj vrata i ona šmugne unutra. 
Nekako se posramila i kao da se preplašila... 


Dok su išli do Porfirija, Razumihin je bio nekako posebno 
uzbuđen. 

— To je zbilja divota, brajko moj — ponovio je više puta — baš mi 
je drago! Baš mi je drago! 

"Ama, što ti je drago?« pomisli Raskoljnikov. 

— Nisam ni znao da si i ti zalagao stvari kod te babe. A... a... kad 
je to bilo? Naime, kad si bio kod nje? 

»Ala je ovo glupa naivčina!« 

— Kada? — zastane Raskoljnikov prisjećajući se. — Pa bio sam 
kod nje, čini mi se, tri-četiri dana prije njezine smrti. Uostalom, ne 
idem ja sad da otkupim te svoje stvari — priklopi pokazujući nekakvu 
naglu i osobitu skrb za stvari — jer mi je ostao svega još jedan 
rubalj... poslije onog jučerašnjeg prokletog bunila!... 

To o bunilu izrekao je osobito uvjerljivo. 


— Ma da, da, da — poče mu brzo i tko zna zašto povlađivati 
Razumihin — zato te je onda onako... pomalo zaprepastilo... a znaš 
li da si i u bunilu spominjao nekakvo prstenje i lančiće!... Ma da, da... 
To je bar jasno, sad je sve jasno. 

»»Eto kako se među njima proširila ta misao!« Eto, ovaj bi se 
čovjek dao raspeti za mene, a sad je presretan što se ipak razjasnilo 
zašto sam u bunilu spominjao prstenje! Toliko se kod njih ukorijenila 
ta misao!...« 

— A hoćemo li ga naći kod kuće? — zapita naglas. 

— Hoćemo, hoćemo — zabrza Razumihin. — To ti je, brajko moj, 
sjajan čovo, vidjet ćeš! Malko je nespretan, naime, inače je svjetski 
čovjek, ali mislim nespretan u drugom smislu. Bistar 

čovjek, bistar, dapače vrlo pametan, samo što mu je način 
mišljenja nekako osebujan... Nepovjerljiv je, skeptik, cinik... voli da 
podvali, to jest ne da podvali nego da tjera šegu... | drži se stare 
metode, materijalnih dokaza... Ali zna svoj posao, zna... Lani je 
rasvijetlio takav jedan slučaj ubojstva u kojem su tako reći svi tragovi 
bili Zameteni! A mnogo, mnogo, mnogo mu je stalo do toga da se 
upozna s tobom! 

— Zašto baš tako mnogo? 

— Ma nije opet baš tako... znaš, u posljednje vrijeme, otkako si 
se razbolio, nekako sam mu često i mnogo govorio o tebi... E, a on 
je slušao... i kad je čuo da studiraš pravo i da ne možeš završiti 
studij, zbog teških prilika, rekao je: »Kakva štetal« Pa sam 
zaključio... naime, iz svega toga skupa, a ne samo iz toga; a jučer je 
još Zamjotov... Vidiš, Rodja, sinoć sam ti pijan nešto blebetao kad 
smo se vraćali kući... pa se bojim, brate, da ne shvatiš pogrešno 
moje riječi, znaš... 

— Sta to? Da me drže za luđaka? Pa možda je to i istina. 

Usiljeno se osmjehne. 

— Jest... jest... naime, uh, nije!... Ama, sve ono što sam ti rekao, 
pa i o onom drugom, sve su to bile gluposti i posljedica pijanstva. 

— Što se sad ispričavaš! Kako mi je sve to dozlogrdilo! — vikne 
Raskoljnikov pretjerano razdražljivo. Uostalom, pomalo se i pre- 
tvarao. 

— Znam, znam, razumijem. Vjeruj mi da te razumijem. Čak me je 
i sramota govoriti... 


— Pa ako te je sramota, onda nemoj govoriti! 

Obojica ušutješe. Razumihin je bio više nego ushićen, a Ra- 
skoljnikov je to naslućivao i to mu se gadilo. Zabrinjivalo ga je i ono 
što je Razumihin bio maloprije rekao o Porfiriju. 

»I pred njim se treba jadati na sudbinu,« mislio je blijedeći, dok 
mu je srce lupalo. »I to što prirodnije se jadati. Najprirodnije bi bilo da 
se uopće ne jadam. Da se baš navlaš ne jadam! Ne, navlas bi bilo 
opet neprirodno... vidjet ćemo... za koji čas... je li dobro što idem k 
njemu ili nije? Leptirića sama leti na svijeću. Srce mi lupa, to nije 
dobro!...« 

— Tu je, u toj sivoj kući — reče Razumihnin. 

»Najvažnije je od svega zna li Porfirij ii ne Zna da sam jučer bio u 
stanu one vještice... i pitao za krv? To odmah moram doznati, na 
samu početku, čim uđem, s lica mu moram pročitati; i-na-če... doznat 
ću pa makar crko!« 

— Nego, znaš šta? — obrati se iznenada Razumihinu 
smješkajući se obješenjački. — Primijetio sam, brate, danas da si od 
jutros nekako neobično uzbuđen. Imam li pravo? 

— Kako uzbuđen? Nisam uopće uzbuđen — lecne se Razumihin. 

— Ama, nemoj mi, brate, pričati koješta, vidi se to lijepo na tebi. 
Maloprije si sjedio na stolcu kao što nikad ne sjediš, na samom 
kraju, i sve si se nešto grčio. Poskakivao si sa stolca iz čista mira. 
Čas se ljutiš, a čas ti opet njuška slatka kao sam šećer. Čak si se i 
crvenio; osobito kad su te pozvale na ručak, strašno si pocrvenio. 

— Ma nisam; lažeš!... O čemu to govoriš? 

— Što se tu izmotavaš kao kakav školarac! Uh, do vraga, gle, 
opet je pocrvenio! 

— Uh, što si svinja! 

— Pa što si se sad zbunio! Romeo! Čekaj samo dok to danas 
negdje ispričam, ha-ha-ha! Ala će se mama nasmijati... i još netko... 

— Ma slušaj, slušaj, slušaj, pa to je ipak ozbiljno, pa to je... Pa 
šta je to, na kraju krajeva, do vraga! — dokraja se smete Razumihin, 
sleđen od užasa. — Što ćeš im ispričati? Ja sam, brate... Uh, što si 
svinja! 

— Prava proljetna ruža! | da znaš kako ti to dobro pristaje; 
Romeo od dva metra! I kako si se samo umio danas, i nokte očistio, 


a? Kad se to prije dogodilo? Pa, boga mu, i pomadom si se 
namazao! Daj se sagni! 

— Svinjo jedna!!! 

Raskoljnikov se smijao kao da se uopće ne može više 
suspregnuti, pa su tako nasmijani ušli i u stan Porfirija Petroviča. A 
to je baš i trebalo Raskoljnikovu — iz sobe se moglo čuti kako se 
smiju ulazeći u stan, kako se još i u predsoblju grohotom smiju. 

— Da nisi ovdje ni zucnuo... jer ću te inače smlaviti! — šapne 
raspomamljeni Razumihin hvatajući Raskoljnikova za rame. 


V 


Raskoljnikov je već ulazio u sobu. Držao se kao da se svim 
silama suzdržava da slučajno ne prasne u smijeh. Za njim uđe, 
onako protegljast i nezgrapan, posramljeni Razumihin, posve 
izobličena i krvožedna obličja, crven kao božur. Njegovo lice i cijela 
njegova spodoba bijahu u tom času zaista smiješni pa su 
opravdavali Raskoljnikovljev smijeh. Raskoljnikov se još onako 
nepredstavljen pokloni domaćinu koji je stajao nasred sobe i upitno 
ih gledao, te mu pruži ruku i rukova se s njim svejednako se očito 
svojski trudeći da priguši svoje veselje i da bar izgovori dvije-tri riječi, 
da se predstavi. Ali, tek što mu je pošlo za rukom da se uozbilji i da 
nešto promrmlja kad opet, tobože nehotice, pogleda Razumihina i ne 
uzmogne više odoljeti — prigušeni smijeh provali iz njega utoliko 
neobuzdanije ukoliko ga je do tada bio više susprezao. Neobična 
krvožednost s kojom je Razumihin dočekao taj smijeh »od srca«, 
davala je cijelom tom prizoru pečat najiskrenijeg veselja i, što je 
najvažnije, prirodnosti. Razumihin kao da je navlaš tome još 
pripomogao. 

— Idi do vraga! — zaurla, odmahne rukom i udari njome baš u 
okrugli stolić na kojem je stajala prazna čaša za čaj. Sve poleti i 
zazveči. 

— Ali čemu krhati stolce, gospodo, od toga samo država štetuje! 
28] — veselo podvikne Porfirij Petrovič. 


Scena je bila ovakva — Raskoljnikov je zaboravio da drži 
domaćina za ruku i svejednako se smije, ali kako zna za red, čeka 


priliku da se što prije i prirodnije prestane smijati. Razumihin se 
dokraja zbunio kad je srušio stolić i razbio čašu, pa je mrko pogledao 
krhotine, otpljunuo i naglo se okrenuo prozoru i tako stao, okrenut 
leđima publici, strašno namrgođen, gledajući kroz prozor i ništa ne 
videći. Porfirij Petrovič se smije i želi se smijati, ali je očito da mu je 
potrebno objasniti što je posrijedi. U kutu je najprije sjedio na stolcu 
Zamjotov, ali je ustao kad su ušli gosti, pa sad stoji i čeka, razvukao 
usta u osmijeh, ali gleda cijeli taj prizor u nedoumici, čak nekako i 
nepovjerljivo, a Raskoljnikova pomalo i u neprilici. Ovoga se pak 
neočekivana prisutnost Zamjotova neugodno dojmila. 

»O tome još treba razmisliti!« pomisli. 

— Oprostite, molim vas — poče, hineći još veću zbunjenost — 
Raskoljnikov... 

Ništa, ništa, vrlo mi je drago, baš ste zgodno ušli... A šta, ovaj 
neće ni da se pozdravi? — mahne Porfirij Petrovič glavom na 
Razumihina. 

— Bogami, ne znam zašto se raspalio na mene. Samo sam mu 
putem rekao da je nalik na Romea i... i dokazao mu to, ništa više nije 
bilo, čini mi se. 

— Svinjo jedna! — oglasi se Razumihin a da se i ne osvrne. 

— Imao je dakle vrlo ozbiljnih razloga kad se zbog jedne jedine 
riječi toliko rasrdio — nasmije se Porfirij. 

— Eh ti, istražitelju!... Ma idite svi vi lijepo do vraga! — odbrusi 
Razumihin, pa se najednom i sam nasmije, razvedri se i priđe 
Porfiriju Petroviču kao da ništa nije bilo. — Dosta je bilo! Svi smo mi 
obične budale; na posao. Evo, moj prijatelj Rodion _Romanic 
Raskoljnikov, prvo, čuo je za tebe i htio se upoznati s tobom, a 
drugo, ima da obavi neki mali posao s tobom. Oho! Zamjotove! 
Otkud ti ovdje? Pa zar se vi poznajete? Kad ste se upoznali? 

»Šta je opet ovo?« uznemireno pomisli Raskoljnikov. 

Zamjotov kao da se zbuni, ali ne osobito. 

— Pa jučer smo se kod tebe upoznali — odgovori nekako slobo- 
dno. 

— Bog mi je dakle prištedio dangupu: prošlog me je tjedna ovaj 
molio i kumio da ga nekako predstavim tebi, Porfirije, a sad ste se, 
eto, slizali i bez mene... Gdje ti je duhan? 


Porfirij Petrovič je bio obučen po domaći, u kućnom kaputu, u 
posve čistoj košulji i u izgaženim papučama. Bio je to čovjek od 
svojih trideset pet godina, onizak, punašan, pa i trbušast, glatko 
izbrijan, bez brkova i zalizaka, kratko podšišane kose na velikoj 
okrugloj glavi, koja bijaše nekako posebno ispupčena na potiljku. 
Njegovo nabuhlo, okruglo lice s pomalo prćastim nosom bijaše 
nezdrave, tamnožute boje, ali prilično živahno i, štoviše, podsmje- 
šljivo. Bilo bi možda i dobroćudno da nije bilo izraza očiju koje su se 
sjale nekakvim žitkim, vodenastim sjajem i bile zastrte gotovo bijelim 
trepavicama što su treptale baš kao da namiguju. Pogled tih očiju 
nekako je čudno odudarao od cijele njegove pojave na kojoj je bilo 
čak nečega ženskog, te joj pridavao mnogo više ozbiljnosti nego što 
bi čovjek na prvi pogled očekivao. 

Čim je čuo da gost ima da obavi s njim neki »mali posao«, Porfirij 
Petrovič mu ponudi da sjedne na divan, pa sjede i sam na drugi kraj i 
upre pogled u gosta očekujući da mu odmah izloži što je posrijedi, 
pogled koji je pokazivao onu napetu i preozbiljnu pažnju što čovjeka 
čak tišti i smućuje u prvi mah, pogotovo kad se ne poznaje sa 
sugovornikom i kad ono što izlaže nije, po njegovu osobnu mišljenju, 
nimalo u skladu s tom neobično velikom pažnjom koja mu se 
iskazuje. Pa ipak, Raskoljnikov kratko i jezgrovito, jasno i točno izloži 
što je posrijedi, te bijaše toliko zadovoljan sam sobom da još stiže 
prilično dobro promotriti Porfirija. Porfirij Petrovič nije isto tako za sve 
to vrjeme odvajao očiju od njega. Razumihin je bio sjeo sučelice 
njima, za isti stol, prateći usrdno i nestrpljivo prijateljevo izlaganje i 
prelazeći pogledom svaki čas s jednog na drugog, što je već pomalo 
prevršavalo mjeru. 

»Budala!« progunđa Raskoljnikov u sebi. 

— Treba da to prijavite policiji — odgovori Porfirij držeći se 
sasvim poslovno — da zamolite, pošto ste doznali za taj i taj 
događaj, to jest za to ubojstvo, da se obavijesti istražitelj kome je 
povjeren taj slučaj da te i te stvari pripadaju vama i da ih želite 
otkupiti... ili pak... uostalom, to će vam tamo već oni sami reći. 

— Baš je u tome stvar što trenutno nisam pri parama... — potrudi 
se Raskoljnikov da se još više smete. — Pa čak ni takvu sitnicu ne 
mogu... nego bih zasad, vidite, htio samo izjaviti da su te stvari moje, 
a kad dođem do novaca, onda bih... 


— To je potpuno svejedno — odvrati Porfirij Petrovič, hladno 
primajući objašnjenje o novčanim neprilikama. — Uostalom, ako baš 
želite, možete i direktno meni napisati nešto u tom smislu kako ste, 
eto, doznali to i to, pa izjavljujete da su te i te stvari vaše, te molite... 

— Mogu li i na običnom papiru? — unese mu se brže-bolje u riječ 
Raskoljnikov zanimajući se i opet za novčanu stranu. 

— Pa da, na najobičnijem! 

I odjednom ga Porfirij Petrovič pogleda nekako sasvim podrug- 
ljivo, priškilji i kao da mu namigne. Uostalom, možda se to tek učinilo 
Raskoljnikovu jer je potrajalo samo tren. U svakom slučaju, nešto je 
bilo posrijedi, Raskoljnikov bi se mogao prisegnuti da mu je 
namignuo, vrag bi ga znao zašto. 

»Zna,« promine mu glavom kao munja. 

— Oprostite što vas uznemiravam takvim sitnicama — produži, 
ponešto smeten. — Te moje stvari ne vrijede više od pet rubalja, ali 
su mi posebno drage kao uspomena na one od kojih sam ih dobio, i 
moram vam priznati da sam se pobojao kad sam čuo... 

— Zato si valjda onako i poskočio jučer kad sam _ izbrbljao 
Zosimovu da Porfirij ispituje zalagače! — ubaci Razumihin, s posve 
prozirnim ciljem. 

To je već bilo previše. Raskoljnikov ne odoli da ga bijesno ne 
ošine svojim crnim očima usplamtjelim od gnjeva. Međutim, odmah 
se opet sabere. 

— Ti mi se, brajko, valjda podsmjehuješ? — priupita ga, vješto 
hineći ljutnju. — Slažem se da se možda i previše brinem za nešto 
što je u tvojim očima takva tričarija, ali me ne smiješ zato smatrati ni 
za sebičnjaka ni za gramzljivca, jer u mojim očima te dvije 
bezvrijedne stvarčice možda uopće nisu tričarije. Već sam ti 
maloprije rekao da mi je onaj srebrni sat koji ne vrijedi ni pet para 

jedina stvar koja mi je ostala od oca. Možeš mi se smijati, ali 
meni je došla majka — okrene se odjednom Porfiriju — a kad bi ona 
doznala — tu se ponovo brže-bolje okrene Razumihinu nastojeći 
pošto-poto da mu glas zadršće — da je taj sat propao, kunem ti se 
da bi bila očajna. Znate kakve su žene! 

— Ma uopće se ne podsmjehujem! Nisam uopće tako mislio! Baš 
naprotiv! — uzviče se ojađeni Razumihin. 


»Je li bilo dobro? Je li bilo prirodno? Nisam li pretjerao?« strepio 
je u sebi Raskoljnikov. »Zašto sam rekao ono: ,Znate kakve su 
žene'?« 

— A, došla vam je mati? — pripita ga Porfirij Petrovič, tko zna 
zašto. 

— Jest. 

— A kada, molim? 

— Sinoć. 

Porfirij ušuti kao da nešto razmišlja. 

— Vaše stvari nisu nikako mogle propasti — produži mirno i 
hladno. — Ja sam vas već odavno očekivao. 

I kao da to uopće nije važno, poče brižljivo podmetati pepeljaru 
Razumihinu koji je nemilice tresao pepeo s cigarete po sagu. 
Raskoljnikov se lecnuo, ali Porfirij kao da ga nije ni gledao, 
svejednako zaokupljen Razumihinovom cigaretom. 

— Šta-a? Očekivao si ga! Pa zar si znao da je i on tamo zalagao 
stvari? — vikne Razumihin. 

Porfirij Petrovič obrati se izravno Raskoljnikovu: 

— Obje vaše stvari, i prsten i sat, bile su kod nje umotane u 
jedan papir, a na papiru je vaše ime bilo jasno ispisano olovkom, kao 
i datum kad ih je primila od vas... 

— Kako samo imate dobro pamćenje!... — nevješto se osmjehne 
Raskoljnikov, nastojeći pošto-poto da ga gleda ravno u oči, ali ne 
odoli da ne dometne iznenada: — Kažem to zato što je vjerojatno 
bilo vrlo mnogo zalagača... pa nije bilo lako sve popamtiti... Međutim, 
Vi ih se, tako dobro svih sjećate i... 1... 

»Glupo! Slabo! Zašto sam ovo dometnuo?« 

— Pa već su gotovo svi zalagači poznati, jedino se vi još niste 
izvoljeli javiti — odgovori Porfirij s jedva primjetnim trunkom 
podrugljivosti u glasu. 

— Nisam baš bio sasvim zdrav. 

— I to sam čuo, molim. Čak sam čuo i da vas je nešto strašno 
razjadilo. | sad ste nekako blijedi? 

— Nisam uopće blijed... dapače, potpuno sam zdrav! — grubo i 
srdito odbrusi mu Raskoljnikov, naglo mijenjajući ton. U njemu je 
kuhao bijes koji više nije mogao svladati. »U bijesu ću se još i 
izlanuti!« sijevne mu opet u glavi. »Ali zašto me ovoliko muče?« 


— Nije baš sasvim zdrav! — prihvati Razumihin. — Bubne i 
ostane živ! Sve do jučer je bio tako reći u bunilu... Ama, ne bi 
vjerovao, Porfirije, jedva se jučer držao namogama, ali tek što smo 
Mu ja i Zosimov okrenuli leđa, obukao se i lijepo kidnuo, pa tjerao 
negdje kera skoro do ponoći, iako je bio, kažem ti, u pravom bunilu, 
pomisli samo! Zbilja neobičan slučaj! 

— Zar zbilja u pravom bunilu? Ma što ne kažete! — zavrti Porfirij 
glavom nekakvom ženskom kretnjom. 

— Koješta! Ne vjerujte mu! Uostalom, ionako mu ne vjerujete! — 
omakne se Raskoljnikovu onako u bijesu. Ali Porfirij Petrovič kao da 
nije ni čuo te čudne riječi. 

— Pa kako si mogao otići od kuće ako nisi bio u bunilu? — 
ražesti se najednom Razumihin. — Zašto si izišao? Radi čega?... | 
zašto baš kradom? Jesi li tada bio pri zdravoj pameti? Sad kad je 
već prošla svaka opasnost, mogu ti govoriti sasvim otvoreno! 

— Jučer su mi zbilja dozlogrdili — obrati se najednom 
Raskoljnikov Porfiriju smješkajući se drzovito i izazovno — pa sam 
pobjegao da unajmim stan negdje gdje me neće naći, i ponio sam sa 
sobom hrpu novaca. Eto, gospodin Zamjotov je vidio pare. Što 
mislite vi, gospodine Zamjotove, jesam li bio jučer pri sebi ili u bunilu, 
dajte razriješite ovaj spor! 

Najradije bi bio u tom trenutku zadavio Zamjotova. Nikako mu 
njegov pogled i šutnja nisu bili po volji. 

— Mislim da ste govorili vrlo razumno, čak i lukavo, samo što ste 
bili malo previše razdražljivi — hladno će Zamjotov. 

— A danas mi reče Nikodim Fomič — umetne Porfirij Petrovič — 
da vas je vidio sinoć kasno u stanu jednog činovnika koga su 
pregazili konji... 

— Pa eto, na primjer, to s tim činovnikom! — prihvati Ra-zumihin. 
— Zar nisi bio lud kad si bio kod njega? Dao si posljednje pare 
udovici za ukop! Pa dobro, ako si joj već htio pomoći — mogao si joj 
dati petnaest, pa i dvadeset rubalja, ali da si bar tri rublja sebi 
ostavio nego lijepo istresao pred nju svih dvadeset pet rubalja! 

— Možda sam negdje neko blago našao, a ti i ne znaš? Eto, 
možda sam zato jučer bio tako široke ruke... Pa i gospodin Zamjotov 
zna da sam našao blago!... Oprostite, molim vas — obrati se 


uzdrhtalih usana Porfiriju — što vas gnjavimo već pola sata ovim 
pustim naklapanjem. Jesmo li vam dodijali, a? 

— Ah, molim vas, naprotiv, na-a-protiv! Da samo znate koliko me 
zanimate! Rado vas i gledam i slušam... i moram priznati da mi je 
vrlo drago što ste napokon izvoljeli doći... 

— Pa daj onda bar čaja! Osušilo mi se grlo! — vikne Razuminin. 

— Izvrsna ideja! Možda će nam se i ostali pridružiti. A ne bi li... 
možda nešto jače, mislim prije čaja? 

— Ma hajde bježi! 

Porfirij Petrovič iziđe da naloži da se skuha čaj. 

Raskoljnikovu su se misli kovitlale u glavi kao vihor. Bio je 
strahovito uzrujan, 

»Što je najgore, uopće ništa ne taje i nimalo se ne ustručavaju! 
Ma kako si došao na to da razgovaraš s Nikodimom Fomičem o 
meni kad me uopće ne poznaješ? Prema tome, uopće ne taje da me 
prate u stopu, kao čopor pasa! Baš mi pljuju ravno u lice!« drhtao je 
od bijesa. »E pa, navalite onda otvoreno, nemojte se igrati sa mnom 
kao mačka s mišem. To je ipak neprilično, Porfiriju Petroviču, možda 
to ipak još neću dopustiti, molim lijepo!... Ustat ću i skresat ću svu 
istinu svima u lice, pa ćete onda vidjeti koliko vas prezirem!...« Jedva 
nekako predahne. »A šta onda ako se meni samo tako čini? Šta 
onda ako je sve to priviđenje i ako se u svemu varam, ako se ljutim 
iz neiskustva, ako ne mogu podnijeti ovu svoju prljavu ulogu? Možda 
se u tome ne krije nikakva zla namjera? Sve su im riječi obične, ali 
ima nešto u njima... Sve se to može svagda isto tako kazati, ali ima u 
tome nešto. Zašto je onako otvoreno rekao ,kod nje'? Zašto je 
Zamjotov dodao da sam lukavo govorio? Zašto govore takvim 
tonom? Da... taj ton... Pa i Razumihin eto tu sjedi, a zašto se njemu 
ništa ne pričinja? Tom bezazlenom zvekanu nikad se ništa ne 
pričinja! Opet groznica!... Je li mi ono maloprije Porfirij namignuo ili 
nije? Sigurno nema veze; zašto bi mi namigivao? Možda mi hoće 
razdražiti živce ili me zadirkuju? Ili je sve to puko priviđenje — ili 
znaju!... Čak je i Zamjotov drzak... Je li Zamjotov drzak? Predomislio 
se preko noći. Pa i slutio sam ja da će se predomisliti! Ovdje se 
osjeća kao kod kuće, a prvi put je došao. Porfirij ga i ne smatra za 
gosta, okrenuo mu leđa. Slizali se! Svakako su se zbog mene slizali! 
Svakako su o meni razgovarali prije nego što smo došli!... Znaju li 


ono o stanu? Samo neka bude što prije!... Kad sam rekao da sam 
jučer pobjegao zato da unajmim stan, nije se na to ni osvrnuo, nije 
shvatio... A to sam o stanu vješto ubacio — poslije će mi dobro 
doći!... U bunilu, vele!... Ha-ha-ha! Zna sve što se sinoć dogodilo! 
Nije znao da mi je došla majka! A ona je vještica čak i datum 
zapisala!... Koješta, ne dam se još! Pa to i nisu nikakve činjenice, to 
je puko priviđenje! Nego, dajte vi meni činjenice! Ni stan nije 
činjenica nego bunilo; znam ja što treba da im kažem... A znaju li za 
stan? Neću otići dok ne doznam! Zašto sam uopće došao? Ali evo, 
sad se opet ljutim, to je zbilja činjenica! Uh, kako sam razdražljiv! A 
možda je i dobro tako; bolesnička uloga... Ispipava me. Hoće da me 
zbuni. Zašto sam uopće došao?« 

Sve mu je to, kao munja, sijevnulo kroz glavu. 

Porfirij Petrovič se vrati u tren oka. Iznenada se nekako 
raspoložio. 

— Od onoga tvog jučerašnjeg, brate, još me glava... Pa i sav 
sam se nekako razglavio — reče Razumihinu posve drugačijim 
tonom, smijući se. 

— A što, je li bilo zanimljivo? Ja sam vas jučer ostavio baš kad je 
bilo najzanimljivije! Tko je slavio pobjedu? 

— Ma nitko, dakako. Zabrazdili smo na vječne teme, hodali po 
oblacima. 

— Pomisli, Rodja, do čega smo jučer dotjerali; ima li zločina ili 
nema? Rekao sam ti da su svašta nadrobili! 

— Pa što ima u tome čudno? Obično društveno pitanje — 
rastreseno će Raskoljnikov. 

— Ali pitanje nije bilo tako formulirano — pripomene Porfirij. 

— Nije baš tako, to je istina — odmah se složi Razumihin, 
brzajući i žesteći se po svom običaju. — Evo, Rodine, slušaj sad i 
reci što ti misliš. Hoću da tebe čujem. Jučer umalo što nisam iz kože 
iskočio; govorio sam im da ćeš ti doći... Sve je počelo od stanovišta 
socijalista. Njihovo je stanovište poznato: zločin je protest protiv 
abnormalnog društvenog poretka, samo to i ništa više, nikakvi drugi 
razlozi ne dolaze u obzir, i gotovo!... 

— Opet lažeš! — vikne Porfirij Petrovič. Očito je bio živnuo i na 
mahove se smijao gledajući Razumihina, čime ga je još više 
podbadao. 


— N-ništa drugo ne dolazi u obzir! — gorljivo nastavi Razumihin. 
— Ništa ja ne lažem!... Pokazat ću ti njihove knjige; svemu je kod 
njih kriv »utjecaj sredine« — i ništa drugo! To im je omiljena fraza! 
Odatle odmah slijedi: ako se društvo normalno uredi, automatski će 
nestati i svi zločini jer neće biti razloga da se protestira, i svi će u 
jedan mah postati pravednici. Ljudska se narav ne uzima u obzir, 
ona se isključuje, nje tobože nema! Po njihovu shvaćanju, neće se 
čovječanstvo razvijati povijesnim, živim tokom do kraja pa se samo 
od sebe napokon pretvoriti u normalno društvo, nego će, naprotiv, 
društveni sistem, ispreden iz glave nekog matematičara, odmah 
urediti cijelo čovječanstvo i učiniti ga u tren oka pravednim i 
bezgrešnim, prije bilo kakvog živog procesa, bez ikakvog povijesnog 
i živog toka! Upravo zato ti ljudi instinktivno ne vole povijest, same su 
tobože gadarije i gluposti u njoj, i sve objašnjavaju pukom glupošću! 
Upravo zato nikako ne vole živi proces života: ne treba im žive duše! 
jer živa će duša tražiti da živi, živa se duša neće pokoriti mehanici, 
živa je duša sumnjičava, živa je duša natražnjačka! A ona druga 
možda i zaudara na strvinu, ali se može napraviti od kaučuka i zato 
nije živa, zato je bez volje, zato je ropska i neće se pobuniti! | na 
kraju izlazi da su sve sveli samo na slaganje opeka i na raspored 

hodnika i soba u falansteriji“ “. Falansterija je doduše gotova, ali 
vam ljudska narav još nije gotova za falansteriju, hoće da živi, još 
nije završila svoj životni proces, nije još za groblje! Ne može se 
pukom logikom preskočiti priroda! Logika će predvidjeti tri 
mogućnosti, ali mogućnosti ima milijun! Odbaciti cijeli milijun i svesti 
sve samo na pitanje komfora — to je najlakše rješenje! Sablažnjivo 
je jasno i ne treba uopće misliti! Najvažnije je što ne treba misliti! 
Cijela životna tajna može stati na dva tiskana arka! 

— Pazi ga kako je razvezao! Trebalo bi ga za ruke držati — 
smijaše se Porfirij. — Pomislite — obrati se Raskoljnikovu — eto, 
isto je tako bilo sinoć, u jednoj sobi šest ljudi govore u isti mah, a 
prije toga nas je još napojio punčem, možete zamisliti! Ne, nemaš 
pravo, brajko moj, »sredina« mnogo znači kad je u pitanju zločin, to 
ti ja kažem. 

— Znam i ja da mnogo znači, ali mi odgovori na ovo pitanje: ako 
četrdesetogodišnjak siluje desetogodišnju djevojčicu, je li ga možda 


sredina na to nagnala? 

— Pa, ako ćemo pravo, možda i jest — ustvrdi Porfirij, začudo 
ozbiljno. — Takav zločin može se sasvim lijepo objasniti »utjecajem 
sredine«. 

Razumihin umalo što ne pobjesni. 

— Pa dobro, hoćeš li da ti ja sad odmah dokažem — zaurla — da 


su tebi trepavice bijele jedino zato što je Ivan Veliki će visok 
osamdeset dva metra, i to da ti dokažem jasno, točno, progresivno, 
čak i s nijansom liberalizma? Evo ti ruke! Hoćeš li da se kladimo? 

— Hoću! Da čujemo, molim vas, kako će to dokazati! 

— Ma vječito se nešto pretvara, vrag jedan! — uzvikne 
Razumihin, skoči i odmahne rukom. — Što uopće vrijedi s tobom 
razgovarati! Sve to on navlaš radi, ne znaš ti još njega, Rodione! | 
sinoć je stao na njihovu stranu samo da nas sve nasamari. | što je 
sve sinoć govorio, bože mili! A oni mu se još obradovali!... | tako po 
dva tjedna izdrži. Lani nas je uvjerio, bogzna zašto, da ide u 
kaluđere: dva mjeseca je to neprestano tvrdio! Nedavno mu opet 
palo na pamet da nas uvjerava kako će se oženiti, kako je već sve 
spremno za vjenčanje. Čak je novo odijelo dao sašiti. Već smo mu 
počeli čestitati, a kad tamo, ni mlade ni bilo čega drugog, sve 
izmislio! 

— E, sad si slagao! Odijelo sam dao prije sašiti. Upravo mi je 
zbog novog odijela i palo na pamet da vas sve povučem za nos. 

— Zar se zbilja tako dobro pretvarate? — nehajno ga priupita 
Raskoljnikov. 

— Niste mislili, a? Čekajte samo, i vas ću nasanjkati, ha-ha-ha! 
Nego, znate šta, reći ću vam sve po istini. Sva ta pitanja, zločini, 
sredina, djevojčice, podsjetili su me sad na jedan vaš člančić, koji 
me je, uostalom, i inače zainteresirao. O zločinu... ill kako se ono 
zove, zaboravio sam mu naslov, ne mogu se sjetiti. S užitkom sam 
ga pročitao prije dva mjeseca u Periodičnoj riječi. 

— Moj članak? U Periodičnoj riječi? — začuđeno ga priupita 
Raskoljnikov. — Ja jesam napisao jedan članak, u povodu neke 
knjige, prije pola godine, kad sam prekinuo studij, ali sam ga tada 
odnio u uredništvo Tjedne riječi, a ne Periodične. 

— Ali je dospio u Periodičnu. 


— Pa Tjedna riječ je prestala izlaziti i zato mi nisu ni objavili 
članak... 

— To je istina, ali kad je prestala izlaziti, Tjedna riječ udružila se s 
Periodičnom, pa se zato vaš člančić i pojavio prije dva mjeseca u 
Periodičnoj riječi. Zar niste to znali? 

Raskoljnikov nije zaista imao o tome ni pojma. 

— Pa zaboga, možete zatražiti od njih pare za svoj članak! Zbilja 
ste čudan čovjek! Živite tako samotnički da ne znate čak ni ono što 
Vas se izravno tiče! To je činjenica, molim lijepo. 

— Bravo, Roćka! Ni ja nisam ništa o tome znao! — usklikne 
Razumihin. — Još ću danas skoknuti do čitaonice da potražim taj 
broj! Prije dva mjeseca? A koji je to bio datum? Svejedno, naći ću 
ga! Gle ti njega! | ni da bi riječi rekao! 

— A kako ste doznali da sam ja napisao taj članak? Potpisao 
sam ga samo jednim slovom. 

— Pa slučajno, i to ovih dana. Od urednika, poznajem se s njim... 
Neobično me je zainteresirao taj vaš članak. 

— Koliko se sjećam, u njemu sam razmatrao psihološko stanje 
zločinca u toku cijelog zločina. 

— Tako je, i ustvrdili ste da je sam čin zločina uvijek popraćen 
bolešću. Vrlo, vrlo originalno, ali... ali mene nije zapravo zanimao taj 
dio vašeg člančića, nego jedna misao koju ste iznijeli negdje pri 
kraju, ali koja je, na žalost, nejasna, samo ste je nabacili... Ukratko, 
ako se sjećate, natuknuli ste kako tobože ima na svijetu ljudi koji 
mogu... to jest ne da mogu nego imaju puno pravo da počinjaju 
svakojaka nedjela i zločine, i da se tobože zakon ne odnosi na njih. 

Raskoljnikov se podsmjehne tom grubom i namjernom izvrtanju 
svoje ideje. 

— Kako? Sta? Pravo na zločin? Pa ne valjda zbog »utjecaja 
sredine«? — zapitkivaše ih Razumihin čak pomalo preplašeno. 

— Ne, ne, ne baš zbog toga — odgovori Porfirij. — Cijeli je vic u 
tome što se u njegovu članku svi ljudi otprilike dijele na »obične« i 
»neobične«. Obični moraju biti poslušni i nemaju prava da krše 
zakon zato što su, eto, obični. A neobični imaju pravo da počinjaju 
svakakve zločine i da svakojako krše zakon upravo zato što su 
neobični. Tako je to nekako kod vas, ako se ne varam? 


— Ma kako to? Ne može biti da je tako! — promrmlja Razumihin 
u nedoumici. 

Raskoljnikov se opet podsmjehne. Učas je pojmio što je posrijedi 
i na što ga ovaj želi navesti; sjećao se tog svog članka. Odlučio je da 
prihvati izazov. 

— Pa nije to baš kod mene tako — poče jednostavno i skromno. 
— Moram priznati, doduše, da ste prilično točno iznijeli moju misao, 
pa čak ako hoćete, i potpuno točno... — Baš kao da mu je bilo drago 
priznati da je njegova misao iznesena potpuno točno. — Jedina je 
razlika u tome što ja uopće na tvrdim da bi neobični ljudi bili svakako 
dužni i da bi morali svagda počinjati svakojaka nedjela, kako vi 
kažete. Štoviše, čini mi se da se takav članak ne bi mogao ni 
objaviti. Ja sam prosto-naprosto natuknuo da »neobični« čovjek ima 
pravo... naime, nema službeno pravo, nego ima sam pravo odobriti 
svojoj savjesti da savlada... izvjesne zapreke, i to jedino u slučaju 
ako to iziskuje ostvarenje njegove ideje (koja ponekad može biti 
spasonosna za cijelo čovječanstvo). Rekli ste da je moj članak 
nejasan; spreman sam da vam ga razjasnim, koliko mogu. Možda se 
ne varam kad mislim da upravo to valjda i želite; pa dobro onda! Po 
mom mišljenju, da su Keplerova i Newtonova otkrića, zbog ne znam 
kakvih kombinacija, mogla biti obznanjena ljudima jedino tako da se 
žrtvuje život jednog čovjeka, ili desetero, stotine ili ne znam koliko 
ljudi, koji su ometali to otkriće ili mu stajali na putu, onda je Newton 
imao pravo i, štoviše, bio je dužan... da ukloni tih desetero ili stotinu 
ljudi kako bi svoja otkrića mogao obznaniti cijelom čovječanstvu. 
Odatle, međutin, nipošto ne slijedi da je Newton imao pravo ubijati 
koga god hoće, svakog tko naiđe, ili krasti svaki dan na tržnici. 
Nadalje, koliko se sjećam, razvijam u tom svom članku ideju da su 
Svi... pa, recimo, i zakonodavci i vođe čovječanstva, počev od onih 
najstarijih pa preko Likurga, Solona, Muhameda, Napoleona i tako 
dalje, da su svi oni odreda bili zločinci već samim time što su, dajući 
nov zakon, kršili stari zakon koji je društvo bilo baštinilo od svojih 
predaka i poštivalo kao svetinju, pa nisu prezali ni od krvi, samo ako 
im je krv (ponekad posve nedužna i junački proljevena za stari 
zakon) mogla pomoći. Značajno je, štoviše, da su ti dobrotvori i vođe 
čovječanstva mahom bili strašni krvoloci. Ukratko, dolazim do 
zaključka da svi, ne samo veliki ljudi nego i oni koji se koliko-toliko 


izdižu iznad prosjeka, to jest koji su, štoviše, koliko-toliko sposobni 
da kažu nešto novo, moraju, po samoj svojoj prirodi, biti svakako 
zločinci — tko više, tko manje, naravno. Inače im je teško da se 
izvuku iz kolotečine, a dakako da ne mogu pristati da ostanu u 
kolotečini, i opet po samoj svojoj prirodi, čak mislim da i ne smiju. 
Ukratko, vidite da tu i nema zasad ničeg osobito novog. To je već 
tisuću puta štampano i pročitano. A što se tiče moje podjele ljudi na 
obične i neobične, slažem se da je ta podjela donekle proizvoljna, ali 
ja ne inzistiram na točnim ciframa. Ja vjerujem samo u svoju glavnu 
misao. A to je upravo misao da se ljudi, po prirodnom zakonu, 
općenito dijele na dvije vrste: na nižu (obične), to jest, da tako 
kažem, na materijal koji služi jedino razmnožavanju sebi sličnih, i na 
one prave ljude, to jest one koji imaju dar ili sposobnost da u svojoj 
sredini izreknu novu riječ. Dakako da ima bezbroj podvrsta, ali se 
ove dvije osnovne vrste prilično jasno razlikuju: prvu vrstu, to jest 
materijal, sačinjavaju, općenito govoreći, ljudi koji su po svojoj naravi 
konzervativni, pristojni, žive u pokornosti i rado se pokoravaju. Oni, 
po mom mišljenju, i moraju biti pokorni zato što su za to 
predodređeni, i to ih nimalo ne ponizuje. Oni pak iz druge vrste svi 
krše zakon, to su rušioci ili su bar skloni rušenju, svaki prema svojim 
sposobnostima. Zločini su tih ljudi, dakako, relativni i različiti; 
ponajčešće zahtijevaju, u vrlo raznolikim iskazima, da se sruši ovo 
današnje u ime nečega boljeg. Ali, ako takav čovjek treba, radi svoje 
ideje, da prekorači i preko leša, da zagazi u krv, on može sam sebi, 
u svojoj duši, po mom mišljenju, odobriti takav korak, ovisno doduše 
O ideji i njenim razmjerima, to valja dobro upamtiti. Samo u tom 
smislu govorim u svom članku o njihovu pravu na zločin. (Sjećate se 
da smo i pošli od pravnog pitanja.) Uostalom, nema pravog razloga 
za zabrinutost: masa im gotovo nikad ne priznaje to pravo, 
pogubljuje ih i vješa (manje-više) i tako, posve pravilno, ispunjava 
svoju konzervativnu misiju, samo što buduća pokoljenja te iste mase 
uzdižu one pogubljene na pijedestal i klanjaju im se (manje-više). 
Prva je vrsta svagda gospodar današnjice, a druga vrsta gospodar 
sutrašnjice. Oni prvi održavaju svijet i brojčano ga produžuju, a drugi 
ga pokreću i vode prema cilju. | jedni i drugi imaju posve jednako 


pravo na postojanje. Ukratko, kod mene svi imaju podjednako pravo 


i — vive la guerre čternellen Žž! — dakako, do Novog Jeruzalema! 

— Onda, ipak, vjerujete u Novi Jeruzalem? 

— Vjerujem — odlučno odgovori Raskoljnikov, ali dok je to 
govorio, pa i za cijele svoje duge tirade, gledao je u zemlju, u točku 
koju je bio izabrao na sagu. 

— l-i-i u Boga vjerujete? Oprostite što sam ovako radoznao. 

— Vjerujem — odgovori Raskoljnikov dižući pogled na Porfirija. 

— I-i u uskrsnuće Lazarevo vjerujete? 

— Vje-vjerujem. A što će vam sve to? 

— Doslovce vjerujete? 

— Doslovce. 

— A, tako, dakle... pa baš me je zanimalo da čujem. Oprostite, 
molim vas. Nego, dopustite da se vratim na ono maloprije, ipak ih ne 
pogube uvijek; naprotiv... 

— Trijumfiraju još za života? Pa da, neki još za života postignu 
SVOJ cilj, i onda... 

— Sami počnu skidati glave? 

— Ako treba, a znate da ponajčešće i bude tako. Uopće je vaša 
primjedba duhovita. 

— Hvala vam lijepa. Nego, recite vi meni ovo: po čemu se ti 
neobični ljudi razlikuju od običnih? Ima li možda kakvih znakova pri 
rođenju? Pitam vas to zato što bi tu bilo potrebno malo više točnosti, 
više, da tako kažem, vanjske određenosti: oprostite na ovoj prirodnoj 
zabrinutosti praktična i dobronamjerna čovjeka, ali ne bi li tu trebalo, 
recimo, uvesti posebno odijelo, da se nešto nosi, neko obilježje ili 
tako nešto?... Jer, priznajte i sami, ako nastane zbrka pa jedan iz 
jedne vrste uobrazi sebi da pripada onoj drugoj vrsti i počne 
»uklanjati sve zapreke« pred sobom, kao što ste se vi vrlo zgodno 
izrazili, onda će tu... 

— O, pa to vrlo često biva! Ta je vaša primjedba još duhovitija od 
one prve... 

— Hvala vam lijepa... 

— Nema na čemu, ali morate uzeti u obzir da tu pogrešku mogu 
počiniti samo oni iz prve vrste, to jest »obični« ljudi (kao što sam ih 
ja, možda vrlo nezgodno, nazvao). Uza svu njihovu urođenu sklonost 


poslušnosti, mnogi od njih, zahvaljujući obijesnoj naravi koja nije 
uskraćena čak ni kravi, rado uobraze sebi da su napredni ljudi, 
»rušitelji«, pa se upinju da izgovore »novu riječ«, i to posve iskreno. 
A one koji su doista novi vrlo često uopće ne primjećuju, čak ih i 
preziru, kao nazadne i zatucane ljude. Ali tu, po mom mišljenju, ne 
može biti ozbiljne opasnosti i zaista nema razloga da se zabrinjavate 
jer oni ipak nikad daleko ne doguraju. Kad se zanesu, treba im, 
dakako, ponekad dati po prstima da upamte gdje im je mjesto, ali 
ništa više od toga; tu ne treba čak ni izvršitelja: ti će ljudi sami sebi 
dati po prstima jer su vrlo ponizni; neki će učiniti tu uslugu jedan 
drugome, a drugi će sami sebi, svojim rukama... Uz to se javno 
posipaju pepelom, što je lijepo i poučno, ukratko, nema razloga da 
se zabrinjavate... Takav je zakon. 

— E pa, bar ste me u tom pogledu donekle umirili, ali evo jedne 
druge nevolje: recite mi, molim vas, ima li mnogo takvih ljudi koji 
imaju pravo da druge kolju, tih »neobičnih« ljudi? Ja sam, naravno, 
spreman da im se pokorim, ali priznajte i sami da je ipak malo 
škakljivo ako ih ima zaista mnogo, a? 

— O, ne morate se ni zbog toga zabrinjavati — produži 
Raskoljnikov istim onakvim tonom. — Općenito se vrlo malo, 
zapravo je čudo koliko se malo rađa ljudi koji donose neku novu 
misao, koji su koliko-toliko sposobni da kažu bar nešto novo. Samo 
je jedno jasno, da je redoslijed rađanja ljudi svih tih vrsta i podvrsta 
zacijelo vrlo pouzdano i točno određen nekim prirodnim zakonom. 
Taj nam je zakon, naravno, zasad nepoznat, ali ja vjerujem da postoji 
i da će se možda jednom i otkriti. Golema masa ljudi, materijal, samo 
radi toga i postoji na svijetu da bi se napokon, nekim naporom, 
nekim zasad tajnovitim procesom, putem nekakvog ukrštanja rodova 
i rasa, napregnuo i donio napokon na svijet makar i na tisuću jednog 
koliko-toliko samostalnog čovjeka. A na deset tisuća možda se rađa 
jedan koji je još malo samostalniji (govorim onako približno, odoka). 
Na sto tisuća — jedan još samostalniji. Genijalan čovjek dolazi na 
milijune ljudi, a veliki geniji, vrhunci čovječanstva, možda se rađaju 
na više tisuća milijuna ljudi na zemlji. Jednom riječju, nisam mogao 
zaviriti u retortu u kojoj se sve to zbiva. Ali određeni zakon 
bezuvjetno postoji i mora postojati; tu ne može biti nikakve 
slučajnosti. 


— Ma šta je vama dvojici, šalite se valjda? — uzvikne napokon 
Razumihin. — Vučete za nos jedan drugoga? Sjede lijepo i tjeraju 
šegu! Jeli ti to ozbiljno, Rodja? 

Raskoljnikov šutke digne prema njemu svoje blijedo i gotovo 
tužno lice i ništa mu ne odgovori. Uz to mirno i turobno lice, 
Razumihinu se učini čudnom Porfirijeva neskrivena, nasrtljiva, 
razdražljiva i neuljudna zajedljivost. 

— E pa, brate, ako ti to zaista ozbiljno govoriš, onda... Imaš, 
naravno, pravo kad kažeš da to nije ništa novo i da je slično svemu 
onome što smo već tisuću puta pročitali i čuli; ali ono što je zbilja 
originalno u svemu tome, i što je zbilja jedino tvoje, na moj užas, to 
je da ipak u duši odobravaš prolijevanje krvi, i to, oprosti, upravo 
fanatički odobravaš... U tome je valjda i glavna misao tvog članka. 
Jer to odobravanje u duši da se prolijeva krv, to je... to je, po mom 
mišljenju, strašnije nego što bi bilo službeno, zakonom dopušteno 
prolijevanje krvi... 

— Potpuno točno, strašnije je — priklopi Porfirij. 

— Ama, tu si se ipak malo prebacio! Tu si pogriješio. Pročitat ću 
baš... Prebacio si se! Ne možeš ipak tako misliti. Baš ću pročitati. 

— U članku svega toga nema, tamo su samo neke aluzije — reče 
Raskoljnikov. 

— Tako je, tako je — nikako da se Porfirij smiri — sad mi je već 
gotovo jasno kako vi gledate na zločin, ali... oprostite mi što vam 
ovoliko dosađujem (previše vam dodijavam, i samog me je stid), ali, 
vidite, molim lijepo, maloprije ste me zbilja umirili što se tiče onih 
slučajeva u kojima se te dvije vrste mogu pobrkati, ali meni tu nikako 
ne daju mira razni praktički slučajevi! Recimo, što će biti ako neki 
čovjek ili mladac uobrazi sebi da je Likurg ili Muhamed... budući 
Muhamed, dakako... pa počne rušiti sve zapreke koje stoje pred 
njim... Dalek je, recimo, put pred njim, a za taj put treba novaca... pa 
počne grabiti novac za taj put... znate? 

Zamjotov iznenada frkne u svom kutu. Raskoljnikov ga i ne 
pogleda. 

— Moram priznati — mirno odgovori — da zaista mora doći i do 
takvih slučajeva. Pogotovo priglupi i tašti ljudi hvataju se na tu udicu; 
osobito mladež. 

— Eto vidite, molim lijepo. Pa što ćemo onda? 


— Pa ništa — osmjehne se Raskoljnikov — nisam ja tome kriv. 
Tako je i tako će uvijek biti. Eto, on je — tu mahne glavom na 
Razumihina — maloprije rekao da ja odobravam prolijevanje krvi. Pa 
šta onda? Društvo se osiguralo i više nego što treba progonstvima, 
zatvorima, sucima istražiteljima, robijom, i što se onda bojite? Samo 
potražite lopova!... 

— A ako ga nađemo? 

— Pravo mu budi. 

— Bar ste dosljedni. Pa dobro, a što je s njegovom savjesti? 

— Što se još za. nju brinete? 

— Pa onako, iz humanosti. 

— Tko je ima, neka pati ako misli da je pogriješio. To mu je i 
kazna, pored robije. 

— Dobro, a oni koji su doista genijalni — zapita Razumihin 
mršteći se — oni, mislim, kojima je dano pravo da kolju, ti ne moraju 
uopće patiti, čak ni zbog krvi koju su prolili? 

— Čemu ta riječ: moraju? Tu nema ni dopuštenja ni zabrane. 
Neka pati ako mu je žao žrtve... Patnja i bol nedjeljivi su od široke 
Svijesti i duboka srca. Meni se čini da uistinu veliki ljudi moraju 
osjećati silnu tugu na ovom svijetu — doda iznenada zamišljeno, 
štoviše, tonom koji nije odgovarao cijelom razgovoru. 

Uzgleda, ozbiljno ih sve redom pogleda, osmjehne se i uze kapu. 
Bio je odviše miran prema onom kako je bio ušao u sobu, i to je 
osjećao. Svi također ustadoše. 

— Pa sad, grdili me ili ne grdili, ljutili se ili ne ljutili, ipak ne mogu 
odoljeti — na kraju će opet Porfirij Petrovič — da vas još nešto ne 
priupitam (baš vam dodijavam!), htio bih vam samo iznijeti jednu 
svoju malu ideju, jedino zato da je ne zaboravim... 

— Pa dobro, da čujemo tu vašu malu ideju. 

Raskoljnikov je stajao pred njim blijed i ozbiljan, čekajući. 

— Pa evo, molim lijepo... zbilja ne znam kako bih se izrazio... ta 
je idejica suviše neozbiljna... psihološka... Pa eto, kad ste sastavljali 
taj svoj člančić, neće valjda biti, he-he, da niste i sami sebe smatrali, 
ama bar malčice, za »neobična« čovjeka, čovjeka koji izriče novu 
riječ, u tom vašem smislu, naime... Je li da je tako? 

— Bit će da je tako — prezirno mu odgovori Raskoljnikov. 

Razumihin se promeškolji. 


— A ako je već tako, ne biste li se možda i sami odlučili, pa 
recimo, uslijed nekih životnih nedaća i tegoba, ili za dobrobit, recimo, 
cijelog čovječanstva, da savladate neku zapreku pred sobom?... Pa 
eto, na primjer da ubijete i opljačkate nekog?... 

I opet mu nekako iznenada namigne lijevim okom i nečujno se 
nasmije, navlas isto onako kao i maloprije. 

— Kad bih je i savladao, ne bih to, naravno, vama rekao — 
odgovori mu Raskoljnikov izazovno, nabusito i prezirno. 

— Ama, ja se to samo onako interesiram, zapravo samo zato da 
bih bolje razumio vaš članak, jedino u literarnom pogledu... 

»Ih, kako je to prozirno i drsko!« pomisli Raskoljnikov gadljivo. 

— Dopustite da vam napomenem — odvrati hladno da ne 
smatram sebe ni za Muhameda ni za Napoleona... niti uopće za bilo 
koju od takvih osoba, pa kad nisam to, ne mogu vam dakle dovoljno 
dobro objasniti kako bih ja postupio. 

— Ama, molim vas, tko danas kod nas u Rusiji ne smatra sebe 
za Napoleona? — izusti Porfirij najednom strašno familijarno. Čak je 
i u intonaciji njegova glasa bilo ovaj put nečeg osobito jasnog. 

— A da nije kakav budući Napoleon i našu Aljonu Ivanovnu 
prošlog tjedna umlatio sjekirom? — izvali najednom iz kuta 
Zamjotov. 

Raskoljnikov je šutio i netremice odlučno gledao Porfirija. 
Razumihin se smrkne. Već je i prije bio ponešto kanda naslutio. 
Srdito pogleda oko sebe. Prođe časak sumorne šutnje. Raskoljnikov 
se okrene da pođe. 

— Zar već odlazite? — prijazno mu dobaci Porfirij i neobično 
ljubezno pruži ruku. — Baš mi je drago što smo se upoznali. A što se 
tiče vaše molbe, budite bez brige! Samo napišite onako kako sam 
vam rekao. I najbolje će biti da svratite sami do mene... recimo, ovih 
dana... može i sutra. Bit ću tamo oko jedanaest, sigurno. Sve ćemo 
ljepo urediti... i popričati... Vi biste nam, kao jedan od posljednjih koji 
su tamo bili, mogli i štogod korisno kazati... — doda posve 
dobroćudno. 

— Želite me službeno preslušati, po svim propisima? — oštro ga 
upita Raskoljnikov. 

— Ama zašto, molim vas lijepo? Zasad to uopće nije potrebno. 
Niste me dobro razumjeli. Ja, vidite, ne propuštam nijedne prilike i... 


već sam razgovarao sa svim ostalim zalagačima... od nekih sam 
uzeo iskaze... vi ste posljednji... Ah, pa da, zbilja! — uzvikne kao da 
se iznenada nečemu obradovao. — Baš sam se dobro sjetio, umalo 
što nisam zaboravio!... — okrene se Razumihinu. — Ti si mi onda uši 
probio onim svojim Nikolaškom... ama, znam i sam, znam — okrene 
se Raskoljnikovu — znam da momak nije ništa kriv, ali što se može, 
morali smo i Mićku uznemiriti svejedno... nego, evo što je posrijedi, 
zapravo ono glavno. Kad ste onda prolazili stubištem... oprostite, bili 
ste tamo negdje poslije sedam? 

— Tako je — odgovori Raskoljnikov i u isti mah osjeti nelagodu 
znajući da je to mogao mirne duše prešutjeti. 

— Kad ste dakle prolazili stubištem negdje poslije sedam, niste li 
barem vi vidjeli na prvom katu, u onom otvorenom stanu, sjećate se, 
dva radnika, ili bar jednoga od njih? Ličili su stan, niste li ih možda 
primijetili? To je za njih vrlo, vrlo važno!... 

— Soboslikare? Ne, nisam ih vidio... — odgovori Raskoljnikov 
polako, kao da prebire po sjećanju, a u isti mah upre sve snage, 
premirući od muke, ne hi li što prije otkrio gdje se tu krije zamka, i 
pazeći da ne bi što previdio. — Ne, nisam ih vidio, nekako nisam ni 
primijetio da je taj stan bio otvoren... nego, na trećem katu — već je 
bio izbjegao zamku te je likovao — sjećam se da se jedan činovnik 
selio iz stana... baš nasuprot.Aljoni Ivanovnoj... sjećam se... toga se 
baš dobro sjećam... vojnici su iznosili nekakav divan i pritjerali me 
uza zid... a soboslikara, ne, ne sjećam se da je bilo soboslikara... pa 
ni stana otvorenog nisam nigdje vidio. Ne, nisam vidio... 

— Ma šta je tebi! — vikne odjednom Razumihin, kao da se 
prenuo i nešto shvatio. — Pa soboslikari su tamo radili na sam dan 
ubojstva, a on je bio tamo tri dana ranije? Što ga onda uopće to 
pitaš? 

— Uh! Zabunio sam se! — lupi se Porfirij po čelu. — K vragu, već 
mi se i pamet muti od tog slučaja! — obrati se Raskoljnikovu kao da 
mu se čak ispričava. — Toliko nam je važno da saznamo je li ih tko 
vidio između sedam i osam u tom stanu da mi se ovaj čas pričinilo 
da biste nam vi mogli nešto reći... sve sam pobrkao! 

— Morao bi ipak biti malo pažljiviji! — progunđa Razumihin. 

Te je riječi već izrekao u predsoblju. Porfirij Petrovič ispratio ih 


je neobično ljubezno sve do vrata. Obojica su izišli na ulicu 
zlovoljni i natmureni i nekoliko koraka nisu progovorili ni riječi. 
Raskoljnikov duboko odahne... 


VI 


—... Ne vjerujem! Ne mogu vjerovati! — ponavljaše zgranuti 
Razumihin, nastojeći svim silama opovrgnuti Raskoljnikovljeve 
zaključke. Već su prilazili Bakalejevljevu prenoćištu gdje su ih 
poodavno čekale Puljherija Aleksandrovna i Dunja. Razumihin je 
neprestance u žaru razgovora putem zastajkivao, zbunjen i uzrujan 
već samim tim što su prvi put otvoreno progovorili o onome. 

— Pa i ne moraš vjerovati! — odgovori Raskoljnikov smješkajući 
se hladno i nehajno. — Ti po svom običaju nisi ništa primijetio, ali ja 
sam mjerio svaku riječ. 

— Mjerio si zato što si sumnjičav... Hm... ali moram priznati da je 
Porfirijev ton bio prilično čudan, a pogotovo se čudno držao onaj 
hulja Zamjotov!... Imaš pravo, bilo je kod njega nešto... ali zašto? 
Zašto? 

— Predomislio se preko noći. 

— Ma naprotiv, naprotiv! Kad bi u njih bila takva luda misao, onda 
bi i te kako dobro pazili da je zataje i sakriju svoje karte, pa da te tek 
onda ulove... A ovako... ovo je drsko i neoprezno! 

— Kad bi oni imali činjenice u rukama, to jest prave činjenice, ili 
bar koliko-toliko osnovane sumnje, onda bi se zaista potrudili da 
prikriju tu svoju igru, u nadi da bi tako mogli još više dobiti (uostalom, 
već bi odavno hili izvršili premetačinu!) Ali nemaju činjenica, ni jedne 
jedine, sve je to tlapnja, batina sa dva kraja, tek jedna trenutna 
misao, pa me zato pokušavaju drskošću zbuniti. A možda se i 
ozlojedio što nema činjenica, pa se od bijesa izlanuo. Možda ima i 
kakvu namjeru... Rekao bih da je pametan čovjek... Možda me je 
htio zaplašiti time kako tobože zna... Tu ti je, brate moj, neka 
posebna psihologija posrijedi... Ma, uostalom, mrsko mi je sve to 
tumačiti. Mani ga! 

— | uvredljivo je, uvredljivo! Potpuno te razumijem! Ali... kad smo 
već otvoreno progovorili (a to je izvrsno što smo napokon otvoreno 
progovorili, baš mi je drago!), priznat ću ti sad iskreno da sam već 


odavno primjećivao to kod njih, tu misao, za sve ovo vrijeme, dakako 
u jedva primjetnom obliku, u samom začetku, ali zašto i u začetku? 
Kako se usuđuju? Gdje, gdje se tu krije taj korijen? Da znaš kako 
sam bio bijesan! Sta, zar zato što jedan siromašni student, izmožden 
neimaštinom i hipohondrijom, uoči teške bolesti i bunila što se 
možda već javlja u njemu (pazi ovo!), sumnjičav, ponosit čovjek koji 
zna koliko vrijedi i koji se šest mjeseci nije maknuo iz svoga kuta, u 
dronjcima i cipelama bez potplata, stoji tamo pred nekim policajcima 
i trpi njihovu drskost; a ovamo neočekivani dug na vratu, protestirana 
mjenica i dvorski savjetnik Čebarov, smrdljiva boja, trideset 
stupnjeva Reaumura, zagušljiv zrak, gomila ljudi, priča o ubojstvu 
osobe kod koje je jučer bio, a sve to — na prazan želudac! Pa koji tu 
čovjek ne bi pao u nesvijest! I onda na tome, na tome sve zasnivaju! 
Vrag ih odnio! 

Znam da je čovjeku krivo, ali ja bih im se, Roćka, da sam na tvom 
mjestu, nasmijao svima u brk, ili još bolje: plju-nu-o bih im svima u 
njušku, ali onako pošteno, i prilijepio bih na sve strane dvadesetak 
ćušaka, onako pametno, kao što to treba uvijek raditi, i kvit posla. 
Pljuni! Digni glavu! Sramota! 

»Ovo je ipak dobro kazao,« pomisli Raskoljnikov. 

— Da pljunem? A sutra će me opet preslušavati — reče 
ogorčeno. — Zar da se s njima upuštam u spor? Krivo mi je i to što 
sam se jučer toliko ponizio da razgovaram sa Zamjotovom... 

— Do vraga! Otići ću sam do Porfirija! | pritegnut ću ga, onako 
rođački; ima da mi izloži sve do u tančine. A tek onog Zamjotova... 

»Napokon se dosjetio jadu!« pomisli Raskoljnikov. 

— Stani! — poviče Razumihin i uhvati ga iznenada za rame. — 
Stani! Prešao si se! Sad sam prokljuvio da si se prešao! Ma kakva je 
to uopće smicalica? Kažeš da je ono pitanje o radnicima bila 
smicalica? Ali daj promozgaj malo: da si ti ono zbilja uradio, kako bi 
mogao izlanuti da si vidio kako liče stan... i te radnike? Naprotiv, 
ništa ne bi vidio, sve da i jesi vidio! Tko bi govorio protiv samog 
sebe? 

— Da sam ja ono uradio, onda bih svakako rekao da sam vidio i 
radnike i stan — odgovaraše dalje Raskoljnikov nerado i očito 
gadljivo. 

— Ali zašto bih govorio protiv samog sebe? 


— Pa zato što jedino seljaci ili sasvim neiskusne novajlije na 
preslušavanju od početka sve redom poriču. A svaki koliko-toliko 
naobražen i iskusan čovjek nastoji svakako priznati što više vanjskih 
činjenica koje se ne mogu ukloniti, samo što im pripisuje druge 
uzroke, ubacuje među njih neku posebnu i neočekivanu značajku 
koja im daje sasvim drugačiji smisao i prikazuje ih u drugačijem 
svjetlu. Porfirij se valjda nadao da ću ja baš tako odgovarati i da ću 
svakako kazati da sam ih vidio, da bude što vjerodostojnije, i da ću 
ubaciti nešto radi objašnjenja... 

—Paon bi ti bio odmah sam rekao da dva dana prije toga nisu 
tamo ni mogli biti radnici i da si, prema tome, bio tamo baš na sam 
dan ubojstva, negdje poslije sedam. Ulovio bi te dakle na sitnici. 

— Pa upravo je na to i računao da neću imati kad da promislim 
pa da ću se požuriti da odgovorim što vjerodostojnije, i tako smetnuti 
s uma da dva dana prije toga nisu ni mogli biti tamo radnici. 

— Ali kako bi to ti mogao smetnuti s uma? 

— Ništa lakše od toga! Upravo se na takvim beznačajnim 
sitnicama najlakše ulove upravo lukavi ljudi. Što je čovjek lukaviji, to 
manje vjeruje da če ga tko uloviti na nečem običnom. Velike lukavce 
treba loviti baš na onom najobičnijem. Porfirij uopće nije tako glup 
kako ti misliš... 

— Ali je onda velika hulja! 

Raskoljnikov nije mogao da se ne nasmije. Međutim, u isti mu se 
mah učini čudnim kako je živahno i voljko iznio ovo potonje 
objašnjenje, iako je prije toga bio sudjelovao u razgovoru mrzovoljno 
i preko volje, očito s nekim ciljem, iz gole nužde. 

»U ponečem već pomalo i uživam!« pomisli. 

Ali gotovo u isti tren nekako se naglo uznemiri, kao da ga je 
prenerazila neka nenadana i neugodna misao. Bivao je sve nemir- 
niji. Došli su već do ulaza u Bakalejevljevo prenoćište. 

— Idi ti sam — odjednom će Raskoljnikov — ja ću doći brzo za 
tobom. 

— Kamo ćeš? Pa evo, upravo smo stigli! 

— Moram, moram; imam posla... doći ću za pola sata.... Tako im 
reci. 

— Kako hoćeš, ali idem i ja s tobom. 


— Šta, zar i ti hoćeš da me mučiš! — uzvikne Raskoljnikov toliko 
gorko i razdražljivo, s toliko očaja u pogledu, da Razumihinu klonuše 
ruke. Neko je vrijeme stajao na ulaznim stubama i mrko gledao za 
Raskoljnikovom, kako grabi put svoje uličice. Napokon se, stegnuvši 
zube i stisnuvši šake, zareče sam sebi da će još danas iscijediti 
Porfirija kao limun, pa pode gore da umiri Puljheriju Aleksandrovnu, 
koja se već bila usplahirila što ih tako dugo nema. 

Kad je Raskoljnikov stigao kući, sljepoočnice su mu bile oznojene 
i teško je disao. Žurno se popeo uza stube, ušao u svoj nezaključani 
stan i odmah se zakračunao. Zatim preplašeno i sumanuto jurne u 
kut, do one rupe u tapetama u kojoj su prije ležale one stvari, zavuče 
u nju ruku i nekoliko minuta brižno opipavaše po njoj, pretražujući 
svaki kutak i svaki nabor u tapetama. Pošto nije ništa našao, ustane i 
duboko odahne. Kad su se maloprije već bili primicali ulazu u 
Bakalejevljevo prenoćište, uobrazio je odjednom sebi da mu je neka 
stvarčica, neki lančić, kopča ili čak papirić u koji su te stvari bile 
umotane, s nekom babinom oznakom, mogla nekako iskliznuti iz 
ruke i zaturiti se u kakvu pukotinu, a onda poslije iskrsnuti pred njim 
kao neočekivan i neoboriv dokaz. 

Stajao je nekako zamišljen, a na usnama mu titrao čudan, 
skrušen i pomalo tup osmijeh. Napokon uze kapu i tiho iziđe iz sobe. 
Misli mu se brkale. Zamišljeno siđe u vežu. 

— Evo vam ga! — vikne netko glasno. On digne glavu. 

Pazikuća je stajao na vratima svoje sobice i pokazivao ravno u 

njega nekom oniskom čovjeku koji je ličio na obrtnika, u prsluku i 
nečem nalik na kućnu haljinu; izdaleka bi se reklo da je žensko. 
Glavu je, u masnoj kapi, oborio, i sav je bio nekako pogrbljen. 
Podbuhlo, smežurano lice govorilo je da je prevalio pedesetu; sitne 
oči urasle u salo gledale su nekako mrzovoljno, strogo i nezado- 
voljno. 

— Sto je? — zapita Raskoljnikov prilazeći pazikući. 

Čovjek ga pogleda ispod oka i promotri bez žurbe, pomno i 
pozorno, a onda se polako okrene i bez riječi iziđe iz veže na ulicu. 

— Sta je to bilo? — uzvikne Raskoljnikov. 

— Pa eto, pito me čovjek stanuje li ovđe jedan student, reko mi je 
vaše ime i kod koga ste. Uto ste vi baš naišli, ja mu pokažem vas, a 
on lijepo ode. Eto na. 


| pazikuća je bio pomalo u nedoumici, ali nije bio previše, još 
malčice porazmisli, pa se okrene i vrati u svoju sobicu. 

Raskoljnikov pojuri odmah za onim čovjekom i učas ga spazi 
kako ide drugom stranom ulice, istim onakvim odmjerenim i laganim 
korakom, pogleda uprtog u zemlju, kao da nešto premišlja. Ubrzo ga 
sustiže, ali neko vrijeme još koračaše za njim; napokon se poravna s 
njim i zaviri mu sa strane u lice. Onaj ga odmah opazi i brzo 
promotri, ali onda opet obori oči. Tako su išli oko jedne minute, jedan 
uz drugog, mukom mučeći. 

— Pitali ste za mene... pazikuću? — prozbori najposlije Raskolj- 
nikov, ali nekako vrlo tiho. 

Čovjek mu ništa ne odgovori, čak ga i ne pogleda. Opet 
pošutješe. 

— Ama, kako vi to... dođete i pitate... pa šutite... Šta to znači? — 
Raskoljnikovu se prekidao glas i nekako nije mogao jasno izgovarati 
riječi. 

Ovaj put čovjek uzgleda i ošine Raskoljnikova zloslutnim, mrskim 
pogledom. 

— Ubojico! — progovori najednom tiho, ali jasno i razgovijetno... 

Raskoljnikov je išao dalje uz njega. Noge kao da mu se 
odjednom podsijekle, podišli ga srsi i srce mu načas kanda zamrlo; 
zatim mu opet zalupa, baš kao da se otkinulo s lanca. Tako prođoše 
još stotinjak koraka, isto onako usporedo, i dalje mukom mučeći. 

Čovjek ga ne gledaše. 

— Ma šta je vama... šta... tko je ubojica? — procijedi 
Raskoljnikov jedva čujno. 

— Ti si ubojica — izusti onaj još jasnije i značajnije, smješkajući 
se smiješkom punim nekog kivnog likovanja, pa opet pogleda ravno 
u blijedo lice Raskoljnikova i u njegove ukočene oči. Došli su bili do 
raskršća. Neznanac skrene lijevo i pođe dalje ne osvrćući se za 
sobom. Raskoljnikov je ostao na mjestu i dugo gledao za njim. Vidio 
je kako se onaj iza pedesetak koraka ipak okrenuo i pogledao ga — 
Raskoljnikov je svejednako nepomično stajao na istom mjestu. Nije 
ga mogao dobro vidjeti, ali mu se učinilo da se onaj opet osmjehnuo 
onim svojim hladnim, kivnim i slavodobitnim osmijehom. 

Laganim, iznemoglim korakom, klecavih koljena, osjećajući se 
kao da je strahovito prozebao, Raskoljnikov se vrati u svoju sobicu. 


Skine kapu i metne je na stol, te desetak minuta stajaše tako pokraj 
stola, ne mičući se s mjesta. Zatim klone na ležaj i ispruži se na 
njemu, tiho jaučući od bola; oči mu bijahu sklopljene. Tako je 
proležao oko pola sata. 

Ni o čemu nije razmišljao. Bilo mu je u glavi nekih misli ili 
odlomaka misli, nekih slika, bez reda i veze — lica ljudi koje je vidio 
još u djetinjstvu ili koje je samo jedanput negdje sreo i kojih se nikad 


poslije nije sjetio; zvonik V-ske crkve: biljar u jednoj gostionici i 
neki oficir pokraj biljara, miris cigara u nekoj trafici u suterenu, neka 
pivnica, neko stubište za poslugu, posve mračno, sve ispolijevano 
napojem i posuto ljuskama od jaja, a odnekud dopire nedjeljna 
zvonjava... Slike se smjenjivale i kovitlale kao vihor. Poneke su mu 
se čak i sviđale, pa se hvatao za njih ali su se gasile, uopće ga je 
nešto tištalo unutra, ali ne previše. Ponekad mu je čak bilo i lijepo. 
Laka drhtavica nije ga prolazila. Međutim čak je i to bilo gotovo 
ugodno. 

Začuje Razumihinove hitre korake i njegov glas, sklopi oči i 
napravi se da spava. Razumihin otvori vrata i zastane na pragu, kao 
da premišlja. Zatim tiho korakne u sobu i oprezno priđe ležaju. S 
vrata dopre Nastasjin šapat: 

— Ne diraj ga; nek se ispava; poslije će jest. 

— Pravo veliš — odvrati joj Razumihin. 

Oboje oprezno iziđoše i pritvoriše vrata za sobom. Prođe još oko 
pola sata. Raskoljnikov otvori oči, opet se izvali nauznak i podavije 
ruke pod glavu... 

»Tko li je to? Tko je taj čovjek koji kao da je iznikao iz zemlje? 
Gdje je bio i što je vidio? Sve je vidio, o tom nema sumnje. Ali gdje je 
onda stajao i odakle je sve gledao? Zašto je tek sad iznikao iz 
zemlje? | kako je mogao sve vidjeti — zar je to zbilja moguće?... 
Hm...« nastavljaše Raskoljnikov, uzdrhtao i leden od jeze. »A ona 
kutijica koju je Nikolaj našao za vratima, zar je i to bilo moguće? 
Dokazi? Ako previdiš i najsitniju pojedinost, eto ti dokaza velikog kao 
egipatska piramida! Muha je proletjela i vidjela! Zar je to zbilja 
moguće?« 

I zgadi se sam sebi kad osjeti kako je onemoćao, tjelesno 
onemoćao. 


»Morao sam to znati,« mislio je podsmjehujući se gorko, »a kako 
sam se usudio, poznajući sam sebe, sluteći kakav sam, latiti se 
sjekire i okrvaviti ruke? Morao sam unaprijed znati... Eh, pa i znao 
sam unaprijed!«... — prošapće očajnički. 

Na mahove bi se ukočio pred nekom mišlju. 

»Ama, nisu oni ljudi onakva kova; pravi gospodar, kome je sve 
dopušteno, ruši Toulon, vrši pokolj u Parizu, zaboravlja vojsku u 
Egiptu, trati pola milijuna vojnika u pohodu na Moskvu i izvlači se u 


Wilnu kalamburom Ši: i njemu poslije smrti dižu spomenike — 
njemu je dakle sve dopušteno. Eh, takvi ljudi nisu očito od krvi i 
mesa, nego od bronce!« 

Odjednom umalo što se ne nasmije jednoj nenadanoj i usputnoj 
misli. 

»Napoleon, piramide, Waterloo — i ona gadna činovnička 
udovica, kost i koža, babuskara, lihvarka, s crvenom škrinjicom pod 
krevetom — kako bi to mogao probaviti čak i Porfirij Petrovič!... Kako 
bi to oni mogli probaviti?... Estetika bi ih u tome spriječila: ,Zar bi se 
Napoleon zavlačio pod krevet onoj babuskari?' Ih, koješta!...« 

Na mahove mu se činilo da bulazni — zapadao je u neko 
grozničavo i zanosno raspoloženje. 

»Vrlo važno za babuskaru!« mislio je uzrujano i plahovito. 
»Možda sam tu i pogriješio, ali nije sad to važno! To je bila tek 
bolest... htio sam što prije prekoračiti granicu... nisam ubio čovjeka, 
nego načelo! Načelo sam zaista ubio, ali da sam prekoračio granicu, 
nisam, ostao sam na ovoj strani... Samo sam ubiti znao. Pa ni to 
nisam znao, kao što se vidi... Načelo? Zašto je maloprije onaj 
luckasti Razumihin grdio socijaliste? To su vrijedni ljudi i poduzetni; 
bave se ,općom srećom'... Ama, meni je samo jedanput život dan i 
nikad ga više neće biti — neću da čekam ,opću sreću". Hoću i sam 
da živim, što će mi inače život! Pa što? Samo nisam htio da prolazim 
pored gladne majke stišćući u džepu svoj rubalj i očekujući ,opću 
sreću'. Prinosim, tobože, svoju malu opeku općoj sreći pa mi je srce 

na mjestu«“ '. Ha-ha! A zašto ste baš mene zaobišli? Samo 
jednom živim, pa i ja hoću... Eh, baš sam gnjida estetičarska i ništa 
više,« dometne i najednom se nasmije kao lud. »Da, baš sam 
gnjida,« produži zlurado se hvatajući za tu misao, kopkajući po njoj, 


igrajući se i zabavljajući se njome, »i to već zbog toga što, prvo, 
upravo razmišljam o tome kako sam gnjida, i drugo, zato što sam 
cijeli mjesec dana dodijavao preblagoj Providnosti pozivajući je za 
svjedoka kako to, tobože, ne činim radi svoje puti i požude, nego 
zato što mi je na umu veličanstven i lijep cilj, ha-ha! I treće, zato što 
sam naumio da pazim pri izvršenju koliko mogu na pravednost, 
težinu i mjeru i račun: od svih sam gnjida izabrao onu koja je bila 
najbeskorisnija, a kad sam je ubio, naumio sam da uzmem od nje 
taman onoliko koliko mi treba za prvi korak, ni više ni manje (a ono 
ostalo bi valjda otišlo manastiru, prema oporuci, ha-ha!)... Zato, zato 
sam prava gnjida,« nadoda škrgućući zubima, »zato što sam možda 
i sam još odvratniji i poganiji od one ubijene gnjide, i što sam slutio 
da ću ovo reći sam sebi tek pošto je ubijem! Pa zar se može uopće 
šta usporediti s ovakvom strahotom? O, ništavnosti! O, podlosti!... O, 
kako dobro razumijem ,proroka' na konju, sa sabljom u ruci — Alah 
zapovijeda a ti se pokoravaj ,kukavni' stvore! Pravo, pravo ima 
.prorok' kad postavi negdje nasred ulice dobr-r-ru neku bateriju pa 
tuče i u pravog i u krivog, bez ikakva objašnjenja! Pokoravaj se, 
kukavni stvore i — ništa ne želi jer to nije za tebe!... Ama, nipošto, 
nipošto neću oprostiti babi!« 

Kosa mu je bila mokra od znoja, drhtave mu se usne osušile, 
ukočen pogled bijaše mu uprt u strop. 

»Majka, sestra, koliko sam ih samo volio! A zašto ih sad mrzim? 
Da, mrzim ih, organski mrzim, ne trpim ih u svojoj blizini... Danas 
sam sam prišao majci i poljubio je, sjećam se... Grliti je i misliti: kad 
bi ona znala... pa da joj kažem? To bih još mogao lako učiniti... Hm! 
Ona je zacijelo ista takva kao i ja,« nadoda upinjući se da razmišlja, 
kao da se bori s bunilom što ga hvata. »O, kako sad mrzim onu 
babuskaru! Mislim da bih je i po drugi put ubio kad bi oživjela! Sirota 
Lizaveta! Zašto se ona morala tamo zateći!... Čudno je ipak što na 
nju gotovo i ne mislim, baš kao da je nisam ni ubio... Lizaveta! Sonja! 
Sirotice, krotke, krotkih očiju... Mile moje!... Zašto ne plaču? Zašto ne 
jecaju?... Sve bi dale što imaju... gledaju čovjeka krotko i mirno... 
Sonja, Sonja! Mirna Sonja!...« 

Izgubi svijest; učini mu se čudnim što se ne sjeća kako se našao 
na ulici. Bilo je već kasno uvečer. Mrak je bivao sve gušći, pun 
mjesec svijetlio je sve jarce i jarce, ali je bilo nekako osobito sparno. 


Po ulicama vrvjeli ljudi; obrtnici i namještenici razilazili se kućama, a 
neki se i šetali; zaudaralo je na vapno, prašinu, ustajalu vodu. 
Raskoljnikov je hodao neveselo i zabrinuto — dobro se sjećao da je 
otišao od kuće u nekoj namjeri, da treba nešto obaviti i požuriti se, ali 
što zapravo — to je zaboravio. Najednom stane i opazi kako na 
drugoj strani ulice, na pločniku, stoji neki čovjek i maše mu rukom. 
Pođe preko ulice do njega, ali se najednom čovjek okrene i pođe 
dalje kao da ništa nije bilo, oborio glavu, ne osvrće se za sobom i 
ničim ne pokazuje da ga je zvao. »Pa zbilja, je li me uopće zvao?« 
pomisli Raskoljnikov, ali svejedno pohita za njim. Kad mu se 
primakao na desetak koraka, najednom ga prepozna i — prepadne 
se: bijaše to onaj isti čovjek kojeg je nedavno sreo, u onoj istoj 
kućnoj haljini i isto onako pogrbljen. Raskoljnikov ga je poizdalje 
pratio; srce mu lupalo; skrenuli su u neku uličicu — onaj nikako da 
se obazre. »Zna li uopće da idem za njim?« pomisli Raskoljnikov. 
Čovjek uđe u vežu neke velike kuće. Raskoljnikov brže-bolje dođe 
do veže i pogleda unutra — neće li se onaj osvrnuti i pozvati ga? | 
zaista, kad je prošao kroz cijelu vežu i već stupio na dvorište, onaj se 
iznenada okrene i opet baš kao da mu mahne rukom. Raskoljnikov 
začas prođe kroz vežu, ali u dvorištu nije više bilo čovjeka. Bit će da 
je ušao odmah u prvo stubište. Raskoljnikov pojuri za njim. I zaista, 
čuo je nečije odmjerene, polagane korake na drugom katu. Stubište 
mu je, začudo, bilo nekako poznato! Eno prozora u prizemlju — 
turobno i tajanstveno prosipa se mjesečina kroz okna; evo i prvog 
kata. Oho! Pa to je onaj isti stan u kojem su radili soboslikari... Kako 
nije odmah prepoznao kuću? Utihnuli su koraci čovjeka koji je išao 
pred njim: »Bit će da je stao ili se negdje sakrio.« Evo i drugog kata; 
da ide dalje? Kakva je tu samo tišina, čak je i jezivo... Ipak pođe 
dalje. Plašio ga je i uznemirivao bat vlastitih koraka. Bože, kakav je 
mrak! Onaj se sigurno tu negdje sakrio u kutu. Aha! Stan je širom 
otvoren; porazmisli i uđe. U predsoblju je posve mračno i pusto, 
nigdje ni žive duše, kao da su sve iznijeli; lagano, na prstima, uđe u 
salon — cijela je soba jarko obasjana mjesečinom; sve je tu kao i 
nekad: stolci, ogledalo, žuti divan i sličice u okvirima. Golem, 
okrugao, bakarnocrven mjesec gleda ravno kroz prozore. »To je 
zbog mjeseca ovakva tišina,« pomisli Raskoljnikov, »on sad sigurno 
zadaje neku zagonetku.« Stoji tako i čeka, dugo čeka, a što je 


mjesečina tiša, to mu snažnije lupa srce, već ga i boli. | svejednako 
tišina. Iznenada začuje časovit suh prasak, kao da je tko slomio 
trijesku, pa opet sve zamre. Probuđena muha najednom se zaleti u 
staklo i žalostivo zazuji. U tom istom trenu učini mu se da u kutu, 
između malog ormara i prozora, visi na zidu ženski zimski kaput. 
»Što će tu taj kaput?« pomisli. »Pa prije ga nije bilo...« Polagano mu 
priđe i dosjeti se da se iza kaputa zacijelo netko krije. Oprezno 
odmakne rukom kaput i vidi da je tu stolac, a na stolcu u kutu sjedi 
baba, sva skvrčena i oborene glave, tako da joj nikako ne može 
vidjeti lica, ali je to sigurno ona. Zastane malo uz nju i pomisli: »Boji 
se!l« pa krišom izvadi sjekiru iz omče i udari staricu po tjemenu, 
jedanput pa još jedanput. Ali, začudo, ona se čak i ne pomakne od 
tih udaraca, baš kao da je drvena. Uplaši se on, sagne se niže i 
zagleda u nju, ali je baba još niže oborila glavu. Tad se on sagne sve 
do samog poda i zaviri joj odozdo u lice, zaviri i premre od jeze — 
baba sjedi i smije se, upravo se kida od tihog, nečujnog smijeha, 
zatomljujući iz sve snage smijeh da je on ne čuje. Odjednom mu se 
pričini da su se vrata spavaće sobe malčice odšknnula i da se ondje 
isto tako smiju i šapuću. Spopadne ga bijes: svom snagom počne 
udarati sjekirom babu po glavi, ali se svakim udarcem sve snažnije i 
glasnije razliježu iz spavaće sobe smijeh i šaputanje, a babuskara se 
sva trese od smijeha. Nagne bježati, ali je cijelo predsoblje već puno 
ljudi, ulazna su vrata širom otvorena, a pred vratima, na stubištu i 
ondje dolje, sve vrvi od ljudi, glava do glave, svi nešto gledaju — ali 
se svi pritajili i čekaju, šute!... Srce mu se stislo, noge ne može 
pomaknuti, kao da su mu ukopane... Htjede vrisnuti i — probudi se. 

Jedva nekako predahne ali, začudo, kao da još sanja: vrata su 
širom otvorena a na njima stoji posve nepoznat čovjek i pozorno ga 
motri. 

Raskoljnikov još nije pravo ni otvorio oči, pa ih učas opet sklopi. 
Leži na leđima i ne miče se. »Sanjam li još ovo ili ne sanjam?« 
pomisli pa malčice, neopazice odigne trepavice da pogleda — 
neznanac svejednako stoji na istom mjestu i netremice ga motri. 
Najednom oprezno preskoči prag, brižljivo zatvori za sobom vrata, 
priđe stolu, počeka časak — za sve to vrijeme nije odvajao očiju od 
njega — i polagano, nečujno sjedne na stolac do ležaja; šešir odloži 
do sebe na pod, pa se objema rukama podupre o trskovac i bradu 


nasloni na ruke. Očito je bio spreman da dugo čeka. Koliko je 
Raskoljnikov mogao razabrati kroz trepavice kojima je treptao, bio je 
to čovjek već u godinama, stamen, bujne, svijetle, gotovo bijele 
brade... 

Prođe desetak minuta. Još se u sobi vidi ali se već smrkava. 
Grobni muk. Čak ni sa stubišta ne dopire nikakav šum. Samo neka 
velika muha zvrnda i batrga se udarajući o prozorsko okno. Napokon 
Raskoljnikov ne može više to podnijeti — iznenada se pridigne i 
sjedne na ležaj. 

— Pa dobro, recite što želite? 

— Ma znao sam ja da ne spavate, da se samo pretvarate — 
čudno mu odgovori neznanac i mirno se nasmije. — Dopustite da se 
predstavim: Arkadij Ivanovič Svidrigajlov... 


ČETVRTI DIO 
I 


»Je li moguće da još sanjam?« pomisli ponovo Raskoljnikov. 
Pozorno i nepovjerljivo promatrao je neočekivana gosta. 

— Svidrigajlov? Koješta! Ne može biti! — reče napokon naglas, u 
nedoumici. 

Reklo bi se da se gost nije ni najmanje iznenadio tom uzviku. 

— Svratio sam do vas iz dva razloga, prvo, želio sam se osobno 
upoznati s vama jer sam već odavno čuo o vama mnogo toga 
zanimljivog i lijepog, a drugo, nadam se da mi možda nećete uskratiti 
pomoć u nečemu što se tiče izravno vaše sestre Avdotje 
Romanovne. Mene samog, bez preporuke, možda ne bi htjela ni 
pustiti u svoju blizinu, zbog nekih svojih predrasuda, ali uz vašu 
pomoć računam, naprotiv... 

— Slabo računate — upade mu Raskoljnikov u riječ. 

— Dopustite da vas upitam: jesu li tek jučer stigle? 

Raskoljnikov mu ne odgovori. 

— Jučer su stigle, znam. Pa i ja sam tek prekjučer stigao. E pa, 
znate što ću vam reći o svemu tome, Rodione Romanoviču, držim da 
je suvišno da se opravdavam, ali dopustite da vas ipak priupi-tam: 
što sam ja tu, u svemu tome, zapravo, tako strašno zgriješio, naime, 
ako ćemo pravo suditi, bez predrasuda? 

Raskoljnikov ga je i dalje šutke motrio. 

— Zar to što sam u svojoj kući napastovao nezaštićenu djevojku i 
»Vrijeđao je svojim gnusnim ponudama«, je li to možda? (Unaprijed 
znam što ćete reći!) Ali uzmite samo u obzir da sam i ja čovjek et 


[33] 


nihil humanum“ “... ukratko, da se i ja mogu zanijeti i zavoljeti 
nekog (što se, naravno, ne zbiva po našoj volji), pa se sve to može 
sasvim prirodno objasniti. Tu se jedino postavlja pitanje: jesam li ja 
izrod ili, nisam li možda i sam žrtva? A što onda ako sam žrtva? Jer, 
kad sam objektu svoje ljubavi predlagao da pobjegne sa mnom u 
Ameriku ili u Švicarsku, možda sam osjećao prema njoj najdublje 
poštovanje i, dapače, mislio kako ću nas obadvoje usrećiti!... Jer, i 
razum služi strasti; ta najviše sam, zaboga, sam sebi naudio!... 


— Ma nije to sad uopće važno — presiječe ga Raskoljnikov u 
riječi gadeći se. — Vi ste prosto-naprosto odvratni, pa imali pravo ili 
nemali, i eto, nećemo da znamo za vas, eno vam vrata, odlazite!... 

Svidrigajlov iznenada prasne u grohotan smijeh. 

— Ipak je vas... ipak je vas teško zbuniti! — reče smijući se u brk 
Raskoljnikovu. — Mislio sam vas nadmudriti, ali nisam uspio, odmah 
ste se dosjetili jadu! 

— Pai u ovom času gledate kako da me nadmudrite. 

— Pa šta onda? Pa šta onda? — ponavljaše Svidrigajlov smijući 

se posve slobodno. — To je ono što se naziva bonne guerre “-", 
sasvim dopuštena lukavština!... Nego, prekinuli ste me u riječi; bilo 
kako mu drago, opet vam kažem da ne bi bilo nikakvih neugodnosti 
da se nije dogodilo ono u vrtu. Marfa Petrovna... 

— Kažu da ste i Marfu Petrovnu otjerali u grob? — grubo ga 
Raskoljnikov presiječe u riječi. 

—Aizato ste čuli? Uostalom, kako ne bi čuli... E pa, što se tog 
vašeg pitanja tiče, zbilja ne znam što da vam kažem, iako mi je 
savjet u tom pogledu potpuno čista. Naime, nemojte misliti da se ja 
tu možda nečega bojim, sve je bilo kako treba i po propisima: 
medicinski je pregled ustanovio apopleksiju koja je nastupila zbog 
kupanja neposredno nakon obilata ručka i gotovo cijele boce vina, a 
ništa se drugo nije ni moglo utvrditi... Ali, znate što sam mislio neko 
vrijeme, pogotovo sad na putu, dok sam sjedio u vlaku: nisam li ipak 
pridonio svemu tome... toj nesreći, u moralnom smislu, time što sam 
je sekirao ili tako čime? Ali sam zaključio da ni od toga nije ama baš 
ništa moglo biti. 

Raskoljnikov se nasmije. 

— Pa što se onda toliko uzrujavate? 

— A što se vi smijete? Pomislite, samo sam je dva puta ošinuo 
korbačem, nije bilo čak ni modrica... Nemojte, molim vas, misliti da 
sam neki cinik; i te kako dobro znam kako je to bilo ružno od mene, i 
tako dalje, ali isto tako pouzdano znam da je Marfi Petrovnoj čak bila 
po volji ta moja, da tako kažem, plahovitost. Priču o vašoj sestri 
iscijedila je bila do posljednje kapi. Več je treći dan morala sjediti kod 
kuće; nije imala sa čime da se pokaže u gradu, a i dojadila je bila 
svima tamo onim svojim pismom (čuli ste valjda kako jc čitala to 


pismo?). | najednom joj ta dva udarca korbačem padaju kao s neba! 
Odmah je naložila da joj upregnu kočiju!... A da i ne govorimo o tome 
kako ženama u nekim prilikama i te kako godi da ih tko uvrijedi, ma 
koliko tobože bile ogorčene. Svima se njima to događa; pa i inače, 
ljudi vole da budu uvrijeđeni, jeste li to primijetili? A žene pogotovo. 
Čak bi se moglo reći da im je to važnije od svega. 

Raskoljnikov je neko vrijeme kanio ustati i otići te tako dokon-čati 
ovaj razgovor, ali su ga stanovita radoznalost, pa čak i neki računi, 
načas odvratili od toga. 

— Volite li se vi tući? — priupita rastreseno. 

— Ne, baš ne volim — mirno odgovori Svidrigajlov. — S Marfom 
Petrovnom gotovo se nikad nisam tukao. Živjeli smo lijepo i u slozi i 
ona je uvijek bila sa mnom zadovoljna. Korbača sam se latio, u toku 
svih sedam godina našeg braka, svega dva puta (ako ne računamo 
još jednu, treću zgodu koja je inače vrlo sumnjiva): prvi put dva 
mjeseca nakon našeg vjenčanja, čim smo stigli na selo, i evo sad, 
ovaj posljednji put. A vi ste već mislili da sam ja neki takav izrod, 
natražnjak, despot? He-he... A zbilja, sjećate li se možda, Rodione 
Romanoviču, kako su prije nekoliko godina, još u doba blaženih 
javnih osuda, osramotili bili kod nas pred cijelim svijetom i u svim 
novinama jednog plemića — zaboravio sam kako se zvao — zato 

što je išibao u vlaku neku Njemicu, sjećate li se? A onda je, te 


iste godine, čini mi se, slijedio i onaj »ružni postupak Vijeka«2l (Ta 
sjećate se valjda Egipatskih noćh onog javnog čitanja? Onih crnih 
očiju! O, gdje li si, zlatno,doba naše mladosti!) E pa, evo što ja 
mislim o tome: gospodinu koji je išibao Njemicu nikako ne 
odobravam jer je to zbilja... pa tko bi još tome mogao odobravati! 
Ipak, moram reći da čovjek gdjekad naiđe na takve izazovne 
»Njemice« da nema takva naprednjaka koji bi uz njih mogao 
potpuno jamčiti za sebe. Tada nije nitko s tog gledišta razmotrio taj 
predmet, a baš je to ono pravo ljudsko gledište, vjerujte mi! 

Rekavši to, Svidrigajlov se najednom opet nasmije. Raskoljnikovu 
je bilo jasno da je to čovjek koji je nešto tvrdo naumio te zna što radi. 

— Vjerojatno niste već nekoliko dana ni s kim razgovarali? — 
priupita ga Raskoljnikov. 


— Pa gotovo da i jest tako. Nego, valjda se čudite što sam ovako 
dobroćudan? 

— Ne, nego se čudim što ste nekako suviše dobroćudni. 

— Zato što se ne vrijeđam na vaša osorna pitanja? Je li tako? 
Ali... što da se vrijeđam? Kako ste me pitali, tako sam vam i 
odgovorio — dometne držeći se neobično prostodušno. — Jer ja se, 
bogami, gotovo ni za što osobito ne zanimam — produži nekako 
zaneseno. — Osobito sam sad potpuno besposlen... Doduše, 
možete lako pomisliti da vam se iz nekog razloga dodvoravam, 
pogotovo što trebam vašu sestru, kao što sam vam rekao. Ali, reći 
ću vam otvoreno: dozlaboga mi je dosadno, osobito ova tri 
posljednja dana, pa sam vam se čak i obradovao... Nemojte se ljutiti, 
Rodione Romanoviču, ali i vi ste meni nekako strašno čudni. Recite 
što vam drago, ali nešto s vama nije u redu; i to upravo sad, naime 
ne baš u ovom trenutku, nego općenito sad... Dobro, dobro, neću, 
neću, nemojte se samo mrštiti! Nisam ja opet takav medvjed kao što 
mislite. 

Raskoljnikov ga mrko pogleda. 

— Možda uopće niste medvjed — reče. — Čak bih rekao da ste 
vrlo dobro odgojeni, ili da bar znate biti, kad zatreba, i pristojan 
čovjek. 

— Ama nije meni ni do čijeg mišljenja osobito stalo — odvrati 
Svidrigajlov hladno i, štoviše, s primjesom uznositosti u glasu. — A 
zašto i ne bih ponekad bio prostak kad se u našoj klimi to ruho tako 
dobro nosi, i... i pogotovo kad je čovjek tome sklon po prirodi — 
nadoda i opet se nasmije. 

— Čuo sam, ipak, da imate ovdje mnogo znanaca. Navodno ste 
čovjek koji »ima veza«. Pa što ću vam onda ja, ako nemate nekih 
posebnih ciljeva sa mnom? 

— To je istina što ste rekli da imam podosta znanaca — prihvati 
Svidrigajlov ne odgovarajući na ono glavno. — Već sam bio s 
nekima od njih jer je već treći dan kako se ovuda potucam, 
prepoznajem ih, a i oni mene, čini mi se. Obučen sam, dakako, 
pristojno i smatraju me za imućna čovjeka, jer nas nije ni seljačka 
reforma pogodila: same šume i podvodne livade, pa prihod ostao isti, 
ali... ne idem k njima; i prije mi je već bilo dojadilo: švrljam evo već 
treći dan i nikom se još nisam javio... Pa onda ovaj grad! Naime, 


kako je mogao postati ovakav, recite mi to, molim vas! Grad 
birokrata i svakojakih seminarista! Zbilja mnogo toga ni-sam prije 
ovdje primjećivao, prije jedno osam godina, kad sam se ovuda 
motao... Sad se još, bogami, jedino u anatomiju uzdam! 

— U kakvu anatomiju? 


— Što se pak tiče tih klubova, Dussotasi, tih vaših pomodnih 
lokala ili, ako hoćete, i samog progresa, e pa, bez toga bismo mogli 
sasvim lijepo živjeti — nastavi on, kao da i opet nije čuo pitanje. — 
Uostalom, tko uživa u tome da vara na kartama? 

— A varali ste na kartama? 

— Kako da ne! Bilo nas je cijelo društvo, fino da ne može biti 
finije, prije jedno osam godina, zabavljali smo se, i sve su to, znate, 
bili otmjeni ljudi, bilo je i pjesnika i kapitalista. Uopće su kod nas, u 
ruskom društvu, najotmjeniji ljudi oni koji su svašta prošli, jeste li to 
primijetili? Ja sam vam se tek sad na selu zapustio. Ipak su me onda 
bili strpali u zatvor zbog dugova, bilo je to maslo nekog bijednog 
Grka iz Nežina. I tu se baš našla Marfa Petrovna, malo se cjenkala s 
njim i iskupila me za trideset tisuća rubalja. (Svega sam bio dužan 
sedamdeset tisuća.) Vezali smo se zakonskim brakom i odmah me 
odvela u svoje selo, kao kakvo blago. Bila je pet godina starija od 
mene. Mnogo me je voljela. Sedam godina nisam se micao iz sela. | 
pazite, za sve to vrijeme čuvala je onaj dokument koji me je teretio, 
na onih trideset tisuća, na tuđe ime, pa da sam samo pomislio da se 
pobunim, zacijelo bi me strpala u bajbok! | znate da bi! Jer, kod žena 
se sve to lijepo slaže jedno s drugim. 

— A da nije bilo tog dokumenta, biste li strugnuli? 

— Ne znam što da vam kažem. Mene taj dokument gotovo da i 
nije sputavao. Nikud mi se nije išlo, a Marfa Petrovna mi je sama dva 
puta nudila da otputujemo u inozemstvo, kad je vidjela kako se 
dosađujem. Ali što! | prije sam putovao u inozemstvo i svagda bi me 
tamo muka spopadala. Bez ikakva razloga, onako, eto, zora sviće, 
gledaš Napuljski zaljev, more, i nekako te uhvati tuga. Najgore je od 
svega što zaista tuguješ za nečim! Ipak je ljepše kod kuće: ovdje bar 
za sve okrivljuješ druge, a sebe opravdavaš. Sad bih možda pošao i 

s ekspedicijom na Sjeverni pol zato što j'ai le vin mauvais i gadi 
mi se piće, a osim pića — što imate drugo? Pokušao sam i to. A što, 


je li istina što kažu da će Berg u nedjelju poletjeti u Jusupovu 
parku nekim golemim balonom, pa da traži suputnike uz određenu 
nadoknadu? 

— Zar biste vi poljetjeli? 

— Ja? Ne bih... samo onako pitam — promrmlja Svidrigajlov pa 
kao da se zaista nešto zamisli. 

»Ma govori li on to zaista ozbiljno?« pomisli Raskoljnikov. 

— N€, nije mene taj dokument sputavao — nastavi Svidrigajlov 
sjetno — nego naprosto nisam htio otići sa sela. A bit će već godina 
dana i kako mi je Marfa Petrovna za imendan vratila taj dokumenat i 
još mi uz to poklonila popriličnu svotu novaca. Imala je lijep kapital. 
»Vidite li koliko vam vjerujem, Arkadije Ivanoviču« — tako mi je, 
bogami, sama rekla. Ne vjerujete da mi je tako rekla? Nego, znate li 
da sam na selu postao pravi gazda; pročuo sam se i po okolici. | 
knjige sam naručivao. Isprva mi je Marta Petrovna odobravala, a 
poslije se sve bojala da ne pretjeram u učenju. 

— Kao da vam je teško bez Marfe Petrovne? 

— Teško? Možda. Pa zbilja, može biti. Nego, uz put da vas 
zapitam, vjerujete li vi u priviđenja? 

— U kakva priviđenja? 

— Pa u obična priviđenja, kakva druga! 

— A vjerujete li vi? 


— Možda i ne vjerujem, pour vous plaire ći Naime, nije da ne 
vjerujem... 

— Da vas možda ne muče? 

Svidrigajlov ga nekako čudno pogleda. 

— Dolazi mi Marfa Petrovna u posjete — reče i iskrivi usta u 
nekakav čudan osmijeh. 

— Kako vam to dolazi u posjete? 

— Pa već mi je tri puta dolazila. Prvi put sam je vidio na sam dan 
pogreba, sat nakon povratka s groblja, uoči mog odlaska na put. 
Drugi put sam je vidio prekjučer, na putu, u zoru, na stanici. Maloj 
Višeri; a treći put prije dva sata, u kući gdje stanujem, u svojoj sobi, 
kad sam bio sam. 

— Budan? 

— Potpuno budan. Sva tri puta bio sam budan. Dođe, popriča 


časak i iziđe na vrata; svaki put na vrata. Čak mi se učinilo i da je 
čujem. 

— Ne znam zašto sam mislio da se vama upravo tako nešto 
događa! — izusti najednom Raskoljnikov i u isti mah se začudi što je 
to rekao. Bio je neobično uzbuđen. 

— Šta-a? To ste pomislili? — u čudu ga pripita Svidrigajlov. — 
Ma nije moguće? Pa zar vam nisam rekao da među nama postoji 
nešto zajedničko, a? 

— Uopće niste rekli! — odsiječe Raskoljnikov oštro i gorljivo. 

— Nisam rekao? 

— Niste! 

— A mislio sam da sam rekao. Maloprije, kad sam ušao i vidio 
kako ležite sklopljenih očiju i pravite se da spavate, odmah sam 
rekao sam sebi: »To je baš on!« 

— Šta vam to znači: to je baš on? O čemu govorite? — uzvikne 
Raskoljnikov. 

— O čemu? Pa da vam pravo kažem, ne znam... — promrmlja 
Svidrigajlov sasvim iskreno i kao da se smete. 

Pošutješe časak. Obojica gledahu netremice jedan drugoga. 

— Sve su to budalaštine! — zlovoljno uzvikne Raskoljnikov. — A 
što vam kaže kad dođe? 

— Ona mislite? Pomislite samo, govori mi o posve beznačajnim 
sitnicama, i da znate: baš me to ljuti. Kad je prvi put došla (bio sam, 

znate, umoran: pogrebni obred, so svjatimi upokoji“ ", pa sprovod, 
daća, i napokon sam ostao sam u kabinetu, zapalio cigaru, zamislio 
se), kad je došla, veli mi: »A vi ste danas, Arkadije Ivanoviču, 
zaboravili, od silna posla, naviti sat u blagovaonici.« I zaista sam taj 
sat punih sedam godina svakog tjedna sam navijao, a kad bih 
zaboravio, svaki put bi me podsjetila. Sutradan već putujem ovamo. 
Siđem u zoru na stanicu -rpreko noći sam bio malko zadrijemao, bio 
sam sav izlomljen, bunovan — naručim kavu, kad pogledam — a 
Marfa Petrovna najednom sjeda do mene, u rukama joj snop karata: 
»Da vam pogledam, Arkadije Ivanoviču, u karte prije puta?« A bila je 
pravi majstor u gatanju. I još ne mogu oprostiti sam sebi što nisam 
dao da mi gata! Prepao sam se i pobjegao od nje, a baš je i zvonce 
zazvonilo. Danas opet sjedim poslije mizernog ručka u gostionici, 


želudac mi težak, sjedim i pušim, kad eto ti opet Marfe Petrovne, uđe 
sva nacifrana, u novoj haljini od zelene svile, s dugom, dugom 
povlakom: »Dobar dan, Arkadije Ivanoviču! Kako vam se sviđa ova 
moja haljina? Ni Aniska je ne bi bolje sašila.« (Aniska je krojačica u 
našem selu, dijete naših bivših kmetova, u Moskyvi je izučila zanat, 
zgodna cura.) | stoji tako, vrcka se preda mnom. Pogledam ja 
haljinu, pa se onda zagledam u nju i velim joj: »Kako vam se da, 
Marfa Petrovna, zbog takvih trica dolaziti k meni, toliko se truditi?« 
— »Ah, bože moj, dušo, zar te ne smijem više uopće uznemirivati?« 
A ja ću njoj, tek toliko da je pecnem: »Mislim se ženiti, Marfa 
Petrovna.« — »Od vas se čovjek može svemu nadati, Arkadije 
Ivanoviču; neće vam baš biti na čast, jedva da ste ženu pokopali a 
već se ženite. Pa da ste bar dobro odabrali, ali već znam da nećete 
usrećiti ni nju ni sebe, samo će vam se svijet smijati.« Pa se okrene i 
ode, a povlakom baš kao da šušti. Kakva budalaština, a? 

— A da niste vi sve to meni slagali? — reče Raskoljnikov. 
Malokad lažem — zamišljeno odgovori Svidrigajlov, kao da 
uopće nije primijetio koliko je to pitanje neuljudno. 

— A ranije, prije toga, nije vam se nikad ništa prividjelo? 

— N..nije, samo jedan jedini put otkako znam za sebe, prije 
jedno šest godina. Imao sam nekog slugu Filjku, tek što smo ga bili 
pokopali, a ja zaboravim pa viknem: »Filjka, lulu!« A on uđe i ode 
ravno do police na kojoj mi stoje lule. Ja sjedim i mislim: »To se on 
sad meni osvećuje,« zato što smo se bili grdno dohvatili baš prije 
nego što je umro. »Kako se usuđuješ,« velim mu, »ulaziti u moju 
sobu s poderanim laktom, van, ništarijo!« A on se lijepo okrene, iziđe 
i više nije dolazio. Nisam to onda ni rekao Marfi Petrovnoj. Već sam 
mu htio dati parastos u crkvi, ali me nekako bilo stid. 

— Otiđite do liječnika! 

— Znam ja i bez vas da nisam zdrav, iako pojma nemam što mi 
je; ipak, rekao bih da sam sigurno pet puta zdraviji od vas. Ja vas 
nisam pitao vjerujete ili ne vjerujete da se javljaju priviđenja, nego 
sam vas pitao: vjerujete li da zaista ima priviđenja? 

— N€, nikad neću u to povjerovati! — vikne Raskoljnikov čak 
pomalo srdito. 

— Kako ono obično kažu? — promrmlja Svidrigajlov, više za se, 
gledajući u stranu, pa nakrivi malko glavu. — Kažu: »Bolestan si pa 


je ono što ti se privida puka tlapnja«. Ali kakva je to logika? Ja 
priznajem da se priviđenja javljaju samo bolesnima, ali to jedino 
dokazuje da se priviđenja mogu javljati samo bolesnima, a ne da 
priviđenja samih po sebi nema. 

— Dakako da ih nema! — ostane Raskoljnikov srdito pri svome. 

— Nema? Mislite da ih nema? — preuze Svidrigajlov riječ pošto 
ga je polako odmjerio pogledom. — Pa dobro, a što ako ovako 
prosudimo (hajde, pomozite mi): »Priviđenja su, da tako kažemo, 
komadići i odlomci drugih svjetova, njihovi začeci. Zdrav čovjek, 
dakako, nema razloga da ih vidi zato što je zdrav čovjek posve 
zemaljski stvor, pa mora prema tome živjeti samo ovdašnjim 
životom, radi cjelovitosti dojma i reda. Ali, čim se razboli, čim se 
naruši normalan zemaljski red u organizmu, odmah se počinje 
očitovati mogućnost da postoji drugi svijet, i što je čovjek bole-sniji, 
to ima više dodira s drugim svijetom, a kad umre, prelazi ravno na 
drugi svijet.«« O tome sam već odavno razmišljao. Ako vjerujete u 
budući život, onda možete povjerovati i u ovakvo prosuđivanje. 

— Ja ne vjerujem u budući život — reče Raskoljnikov. 

Svidrigajlov je sjedio zamišljen. 

— A šta onda ako su tamo sami pauci ili tako nešto? — reče 
iznenada. 

»Ovaj je čovjek lud,« pomisli Raskoljnikov. 

— Eto, uvijek zamišljamo vječnost kao ideju koju ne možemo 
pojmiti, kao nešto golemo, golemo! A zašto bi moralo biti baš nešto 
golemo? Kad najednom, umjesto svega toga, pomislite da je tamo 
samo jedna sobica, onako nešto kao kupaonica na selu, sva čađava, 
a po zakucima sami pauci, i to vam je, eto, cijela vječnost. Meni se, 
znate, ponekad sve nešto tako pričinja. 

— Zar je zbilja moguće da ne možete zamisliti ništa utješnije ni 
pravednije? — uzvikne Raskoljnikov nekako tjeskobno. 

— Pravednije? A što znate, možda bi baš tako i bilo pravedno. 
Znajte da bih ja navlaš baš tako udesio! — odgovori Svidrigajlov 
smješkajući se nekako neodređeno. 

Raskoljnikova obuze nekakva jeza od njegova nesklapnog od- 
govora. Svidrigajlov podigne glavu, zagleda se u njega i najednom 
prasne u smijeh. 


— Ama, pomislite samo — vikne — do prije pola sata nismo se 
još nikad bili vidjeli, smatramo se za neprijatelje, među nama je 
nerazriješen spor, a sad se lijepo okanili briga i evo vidite u kakvu 
smo se filozofiju upustili! Pa zar nisam dobro rekao da smo jedne 
gore list? 

— Budite tako dobri — srdito preuzme Raskoljnikov riječ — pa mi 
što prije objasnite i kažite radi čega ste me počastili svojim 
posjetom... i... Žuri mi se, nemam vremena, htio bih izići... 

— Molim, molim. Vaša seka, Avdotja Romanovna, udaje se za 
gospodina Lužina, Petra Petroviča, je li tako? 

— Ne biste li nekako mogli izbjeći svako pitanje o mojoj sestri i 
ne spominjati je izrijekom? Dapače, ne razumijem kako se usuđujete 
preda mnom izgovarati njezino ime, ako ste zaista Svidrigajlov? 

— Pa zato sam i došao da o njoj porazgovaramo, kako da je 
onda ne spominjem? 

— Dobro, onda, govorite, samo što brže! 

— Uvjeren sam da ste već sami stekli mišljenje o tom gospodinu 
Lužinu, mom rođaku po ženi, samo ako ste bili s njim bar pola sata, 
ili ako ste bar čuli štogod točno i istinito o njemu. Nije on nikakav par 
Avdotji Romanovnoj. Po mom mišljenju, Avdotja Romanovna se tom 
udajom neobično velikodušno i nepromišljeno žrtvuje za... svoju 
obitelj. Po svemu onome što sam čuo o vama, zaključio sam da bi 
vama osobno bilo i te kako drago da do tog braka ne dođe, pod 
uvjetom da se ne oštete ničiji interesi. A sad, kad sam vas osobno 
upoznao, čak sam i uvjeren u to. 

— Od vas je opet sve to vrlo naivno; oprostite, htio sam reći: 
bezobrazno — reče Raskoljnikov. 

— To jest, hoćete reći da radim za svoj račun. Budite bez brige, 
Rodione Romanoviču, kad bih radio samo u svoju korist, onda ne bih 
ovako otvoreno razgovarao s vama, nisam valjda tolika budala. S tim 
u vezi, otkrit ću vam jedan psihološki kuriozitet. Maloprije, dok sam 
opravdavao pred vama svoju ljubav prema Avdotji Romanovnoj, 
rekao sam vam da sam i sam žrtva. E pa, znajte onda da nikakve 
ljubavi više ne osjećam, ama baš n-nikakve, tako da mi je i samom 
čudno, jer sam zaista nešto ipak osjećao... 

— Od besposlice i pokvarenosti — upade mu Raskoljnikov u 
riječ. 


— Pa zaista jesam pokvarenjak i besposličar. Ali, uostalom, vaša 
sestra ima takvih osobina da nisam mogao odoljeti dojmu koji je 
ostavila na mene. Ali sve su to bile budalaštine, kao što i sam 
uviđam. 

— A kad ste to uvidjeli? 

— Počeo sam već i prije uviđati, ali sam se konačno uvjerio 
prekjučer, tako reći onog istog trenutka kad sam stigao u Petro-grad. 
Doduše, još sam u Moskvi umišljao sebi kako idem da isprosim 
Avdotju Romanovnu i da istisnem gospodina Lužina. 

— Oprostite što vas prekidam, ali molim vas da malo skratite i 
prijeđete direktno na cilj svoga posjeta. Žuri mi se, moram izaći... 

— Vrlo rado. Kad sam stigao ovamo i odlučio da se otisnem na... 

voyage htio sam da najprije obavim ovdje sve što treba. Djeca su 
mi ostala kod tetke; bogata su a ja im osobno nisam potreban. Pa i 
kakav sam ja otac? Uzeo sam sebi samo ono što mi je prije godinu 
dana bila poklonila Marfa Petrovna. To mi je dovoljno. Oprostite, sad 
ću odmah prijeći na ono glavno. Prije voyagea, do kojeg će možda i 
doći, htio bih da sredim račune i s gospodinom Lužinom. Nije da ga 
baš nikako ne trpim, ali je upravo zbog njega došlo do one moje 
svađe s Marfom Petrovnom, kad sam doznao da je ona kumovala toj 
svadbi. Sad želim da se, vašim posredovanjem, vidim s Avdotjom 
Romanovnom i da joj, makar i pred vama, objasnim, prvo, kako od 
gospodina Lužina ne samo što neće imati nikakve koristi nego, 
štoviše, jamačno samo štete. Zatim bih je zamolio da mi oprosti zbog 
svih onih nedavnih neugodnosti, i isto bih je tako zamolio za 
dopuštenje da joj ponudim deset tisuća rubalja i tako joj olakšam 
raskid s gospodinom Lužinom, raskid protiv kojeg, uvjeren sam, ni 
ona sama ne bi imala ništa protiv, samo kad bi joj se ukazala prilika. 

— Pa vi ste zbilja, zbilja ludi! — uzvikne Raskoljnikov, koji ne 
bijaše toliko srdit koliko začuđen. — Kako se usuđujete govoriti tako 
nešto! 

— Znao sam odmah da ćete se razvikati; ali, prvo, iako nisam 
bogat, bez tih deset tisuća rubalja mogu lako biti, naime, nimalo, 
nimalo mi nisu potrebne. Ako ih Avdotja Romanovna ne primi, 
možda ću ih još gluplje protratiti. To je jedno. Drugo, savjest mi je 
potpuno čista; nudim joj te novce bez ikakve primisli. Vjerovali vi sad 


ili ne, ali poslije ćete se uvjeriti o tome i vi i Avdotja Romanovna. 
Posrijedi je samo to da sam zaista zadao poprilično briga i 
neugodnosti vašoj veleštovanoj sestri, pa osjećam dakle iskreno 
kajanje i od sveg srca želim — ne da se iskupim ni da platim za sve 
one neugodnosti, nego da prosto-naprosto učinim za nju nešto 
korisno, zbog toga što nemam valjda privilegij da činim samo zlo. 
Kad bi u ovoj mojoj ponudi bio i milijunti djelić promišljenosti, ne bih 
joj valjda sad nudio svega deset tisuća, kad sam joj prije svega pet 
tjedana nudio više. Osim toga, možda ću se za vrlo kratko vrijeme i 
oženiti jednom gospođicom, pa već samim tim moraju otpasti sve 
sumnje o nekakvim mojim zlim namjerama prema  Avdotji 
Romanovnoj. Na kraju još da kažem da će Avdotja Romanovna, ako 
se uda za gospodina Lužina, uzeti te iste novce, samo s druge 
strane... A vi se nemojte ljutiti, Rodione Romanoviču, nego prosudite 
sad o svemu mirno i hladnokrvno. 

Govoreći sve to, Svidrigajlov je bio neobično hladnokrvan i miran. 

— Molim vas da već jednom završite — reče Raskoljnikov. — 
Kako bilo da bilo, to je ipak neoprostivo drsko od vas. 

— Ni najmanje. Kad bi tako bilo, onda bi čovjek čovjeku na ovom 
svijetu smio činiti samo zlo i, obratno, ne bi imao prava da učini ni 
trunka dobra, a sve zbog pustih uobičajenih formalnosti. To nema 
smisla. Kad bih, recimo, umro i ostavio tu istu svotu oporučno vašoj 
sestri, zar bi i onda odbila da primi? 

— Po svoj prilici. 

— E, neće biti tako, molim lijepo. Uostalom, ako neće, neće, 
neka joj bude. Samo, deset tisuća je lijepa svotica, može svakom 
dobro doći. U svakom slučaju, molim vas da prenesete Avdoiji 
Romanovnoj ovo što sam vam rekao. 

— Ne, neću joj ništa reći. 

— U tom slučaju, Rodione Romanoviču, morat ću se potruditi da 
se s njom osobno sastanem, da je, dakle, uznemirujem. 

— A ako joj prenesem vašu poruku, nećete nastojati da se s 
njom osobno sastanete? 

— Zbilja ne znam što da vam kažem. Veoma bih želio da se bar 
još jedanput vidim s njom. 

— Nemojte se tome nadati. 


— Šteta. Uostalom, ne poznajete vi još mene. Možda ćemo se, 
eto, ipak malo zbližiti? 

— Mislite da ćemo se zbližiti? 

— A zašto nc? — reče Svidrigajlov, pa se osmjehne, ustane i uze 
šešir. — Nisam baš htio da vas mnogo uznemiravam, i kad sam 
dolazio ovamo, nisam se mnogo nadao, iako me je, doduše, vaša 
fizionomija već jutros iznenadila... 

— A gdje ste me to jutros vidjeli? — upita ga Raskoljnikov 
nekako uznemireno. 

— Sasvim slučajno, molim lijepo... Meni se sve čini da nas 
dvojica imamo nešto zajedničko... Ali ne bojte se, nisam ja nametljiv; 
i s varalicama sam se u kartanju dobro slagao, nisam dodijavao ni 
knezu Svirbeju, svom daljem rođaku i velikašu, i znao sam napisati 
nešto o Rafaelovoj Madoni u album gospođi Prilukovoj, i s Marfom 
Petrovnom proživio sam sedam godina ne odlazeći nikamo, i u kući 

sam Vjazemskog na Sijenskom trgu nekoć noćivao, i možda ću 
još s Bergom poletjeti u njegovu balonu. 

— E pa, lijepo. Dopustite mi da vas upitam hoćete li skoro na 
put? 

— Na kakav put? 

— Pa na taj vaš voyage... Sami ste mi to spomenuli. 

— Na voyage? Ah, dal... Pa zbilja sam vam rekao nešto o 
voyageu... E pa, na to pitanje nije lako odgovoriti... Ali, kad biste 
samo znali što me pitate! — nadoda i odjednom se glasno i kratko 
nasmije. — Možda ću se umjesto voyagea oženiti; prose mi 
djevojku. 

— Ovdje? 

— Da. 

— Kad brže? 

— Međutim, želio bih da se još jedanput vidim s Avdotjom 
Romanovnom. Ozbiljno vas to molim. E pa, do viđenja... ah, da! 
Pomislite što sam zaboravio! Kažite, Rodione Romanoviču, svojoj 
sestri da joj je Marfa Petrovna oporučno ostavila tri tisuće. To je 
sasvim pouzdano. Marfa Petrovna je to uradila tjedan dana prije 
svoje smrti, i to u mojoj prisutnosti. Za dva-tri tjedna moći će Avdotja 
Romanovna podići taj novac. 


— Je li to istina? 

— Jest, samo joj tako kažite. E pa, sluga pokoran! Ja tu blizu 
stanujem. 

Izlazeći, Svidrigajlov se na vratima sudari s Razumihinom. 


Bilo je već gotovo osam sati; obojica se požure do Bakalejevljeva 
prenoćišta ne bi li stigli onamo prije Lužina. 

— Tko je taj koji je bio kod tebe? — zapita Razumihin čim iziđoše 
na ulicu. 

— To ti je Svidrigajlov, onaj vlastelin u čijoj su kući uvrijedili moju 
sestru dok je kod njih bila guvernanta. Otišla je od njih zato što ju je 
on napastovao, otjerala ju je njegova žena, Marfa Petrovna. Poslije 
je ta ista Marfa Petrovna molila Dunju da joj oprosti, a sad je 
iznenada umrla. O njoj smo nedavno pričali. Ne znam zašto ali se 
strašno bojim tog čovjeka. Doputovao je odmah nakon ženine 
sahrane. Vrlo je čudan i nešto smjera... Kao da nešto zna... Treba 

— Čuvati! Pa što on može Avdotji Romanovnoj? Nego, hvala ti, 
Rodja, što mi to kažeš... Čuvat ćemo je, čuvat ćemo je!... A gdje on 
stanuje? 

— Ne znam. 

— Zašto ga nisi pitao? E, šteta! Uostalom, doznat ću već nekako! 

— Ajesi li ga vidio? — upita ga Raskoljnikov nakon kraće šutnje. 

— Jesam, promotrio sam ga; dobro sam ga promotrio. 

— Jesi li ga uistinu vidio? Jesi li ga dobro vidio? — navaljivaše 
dalje Raskoljnikov. 

— Pa jesam, dobro sam ga upamtio; prepoznao bih ga između 
tisuću ljudi, dobro pamtim lica. 

Opet pošutješe. 

— Hm... tako, tako... — promrsi Raskoljnikov. — Jer, znaš... već 
sam pomislio... sve se mi čini... da je to možda bila utvara. 

— Ma što ti to govoriš? Ne razumijem te sasvim dobro. 

— Pa eto, svi vi govorite — nastavi Raskoljnikov i naceri se — da 
sam poludio, pa mi se sad učinilo da sam možda zbilja poludio, da 
sam vidio samo prikazu! 


— Ma šta to govoriš? 

— Atko bi ga znao! Možda sam zaista lud, i možda je sve što se 
ovih dana zbilo samo plod moje mašte... 

— Eh, Rodja! Opet su te iznervirali!... Ma što ti je taj rekao, zbog 
čega je došao? 

Raskoljnikov mu ue odgovori, a Razumihin časak porazmisli. 

— A sad da čuješ moj izvještaj — poče on. — Dolazio sam k tebi 
ali si spavao. Zatim smo ručali a onda sam otišao do Porfirija. Onaj 
Zamjotov je neprestano kod njega. Htio sam nekako povesti 
razgovor, ali mi nije išlo. Nikako nisam znao započeti kako treba. 
Baš kao da ništa ne shvaćaju i ne mogu shvatiti, ali se ni najmanje 
ne zbunjuju. Odveo sam Porfirija do prozora i počeo mu govoriti, ali 
opet nije išlo kako treba: on gleda u stranu, ja gledam u stranu. Na 
kraju sam mu prinio šaku pod njušku i rekao mu da ću ga smlaviti, 
onako rođački. Samo me je pogledao. Pljunuo sam i otišao, i eto, to 
ti je sve. Zbilja glupo. Sa Zamjotovom nisam ni riječi progovorio. 
Samo, znaš šta: mislio sam da sam uprskao stvar, ali kad sam 
silazio niza stube, sinula mi je jedna misao i naprosto me razdragala: 
zbog čega se ti i ja uopće brinemo? Još kad bi tebi prijetila kakva 
opasnost ili ne znam šta, hajde-de. Ali ovako, šta te briga! Ni luk jeo 
ni lukom mirisao, fućka ti se za njih; poslije ćemo im se još nasmijati 
U brk, a ja bih ih sad, da sam na tvom mjestu, još vukao za nos. Šta 
misliš kako će ih poslije biti stid! Ni briga te; poslije ih možemo i 
izlemati, a sad ćemo im se samo narugati! 

— Tako je, dabome! — odgovori Raskoljnikov. »A što li ćeš sutra 
reći?« pomisli u sebi. Začudo, sve mu do tada nije uopće pala na um 
misao: »Što će pomisliti Razumihin kad dozna?« Pomislivši to, 
Raskoljnikov se zagleda u njega. Nije ga mnogo zanimao 
Razumihinov izvještaj o posjetu Porfirijukoliko je toga odonda 
prohujalo i iskrsnulo!... 

U hodniku su se sreli s Lužinom — došao je točno u osam sati i 
tražio sobu tako da su sva trojica zajedno ušla, ali se nisu gledali ni 
pozdravili. Mladići uđu prvi, a Petar Petrovič zadrži se iz pristojnosti 
malo u predsoblju svlačeći ogrtač. Puljherija Aleksandrovna odmah 
iziđe da ga dočeka na vratima. Dunja se dotle pozdravljala s bratom. 

Petar Petrovič uđe i pokloni se damama prilično prijazno ali malo 
previše ozbiljno. Inače, reklo bi se da se malko zbunio i da se još nije 


snašao. Puljherija Aleksandrovna također se ponešto smela, ali se 
odmah požuri da posjedne goste za okrugli stol na kojem je vrio 
samovar. Dunja i Lužin zauzeli su mjesta jedno nasuprot drugome. 
Razumihin i Raskoljnikov sjedoše sučelice Puljheriji Aleksandrovnoj, 
Razumihin bliže Lužinu a Raskoljni-kov do sestre. 

Nastane časovita šutnja. Petar Petrovič polagano izvadi iz džepa 
batisten rupčić od kojeg zamiriše parfem, pa se usekne kao čovjek 
koji je doduše dobrohotan, ali je opet malko pozlijeđen u svom 
dostojanstvu te je tvrdo naumio da zatraži objašnjenje. Još mu je u 
predsoblju bila pala na pamet misao da ne svuče ogrtač nego da 
ode, te tako, strogo i primjerno, kazni obje dame kako bi jednom 
zauvijek shvatile.s kim imaju posla. Ali se nije mogao na to odlučiti. 
Osim toga, taj čovjek nije volio nikakve neizvjesnosti, a tu je valjalo 
izvesti načistac — kad su se one ovako bjelodano oglušile na njegov 
nalog, mora da je nešto ozbiljno posrijedi, pa će najbolje biti da to 
ponajprije dozna; za kaznu uvijek ima vremena, a osim toga, to stoji 
samo do njega. 

— Nadam se da ste ugodno putovale? — službeno se obrati 
Puljheriji Aleksandrovnoj. 

— Jesmo, hvala bogu, Petre Petroviču. 

— Baš mi je drago. Ni Avdotja Romanovna se nije previše 
umorila? 

— Ja sam mlada i jaka, ne umaram se lako, ali je mami bilo vrlo 
teško — odgovori Dunječka. 

— Šta možemo kad su naše državne pruge tako dugačke. Velika 
je ta naša takozvana »majčica Rusija«... Ja pak, ni uz najbolju volju, 
nisam nikako mogao jučer dohitati pred vas. Nadam se da je ipak 
sve prošlo bez većih neprilika? 

— Ah, nije, Petre Petroviču, bile smo već potpuno klonule — reče 
brže-bolje Puljherija Aleksandrovna naglašajući svaku riječ — i da 
nam nije valjda sam Bog poslao jučer u pomoć Dmitrija Prokofjiča, 
bile bismo jednostavno propale. Evo, ovo je ovdje Dmitrij Prokofjič 
Razumihin — nadoda predstavljajući ga Lužinu. 

— A, znam, imao sam čast... jučer — promrsi Lužin i poprijeko 
pogleda Razumihina, a onda se namrgodi i ušuti. | inače je Petar 
Petrovič pripadao onom soju ljudi koji su naoko neobično ljubezni u 
društvu i koji mnogo polažu na ljubeznost, ali, čim im štogod nije po 


volji, gube sve svoje lijepe manire i više su nalik na vreće brašna 
nego na bezbrižne kavalire koji uveseljavaju društvo. Svi su ponovo 
ušutjeli — Raskoljnikov je mukom mučao, Avdotja Romanovna nije 
još htjela prekidati šutnje, Razumihin nije imao što reći, pa se 
Puljherija Aleksandrovna opet usplahiri. 

— Jeste li čuli da je umrla Marfa Petrovna? — poče ona 
pribjegavajući svom glavnom oružju. 

— Kako da ne, čuo sam. Odmah su me obavijestili i, štoviše, sad 
sam evo došao da vam kažem da je Arkadij Ivanovič Svidrigajlov 
odmah nakon ženine sahrane brže-bolje otputovao u Petrograd. 
Tako sam bar saznao iz sasvim pouzdanih izvora. 

— U Petrograd? Ovamo? — uznemireno priupita Dunječka i 
zgleda sc s majkom. 

— Jest, tako je, molim lijepo, i dakako da nešto smjera, s obzirom 
na to da je tako žurno otputovao i, uopće, na sve okolnosti koje su 
tome prethodile. 

— Bože moj! Zar ni ovdje neće ostaviti Dunječku na miru? — 
usklikne Puljherija Aleksandrovna. 

— Meni se čini da nema razloga da se previše uznemirujete, ni vi 
ni Avdotja Romanovna, naravno samo ako ne budete htjele imati s 
njim nikakva posla. Ja naime motrim na njega i upravo se raspitujem 
gdje je odsjeo... 

— Ah, Petre Petroviču, nećete mi vjerovati koliko ste me pre-pali! 
— proslijedi Puljherija Aleksandrovna. — Ja sam ga svega dva puta 
vidjela i učinilo mi se da je grozan, grozan! Uvjerena sam da je on 
kriv za smrt pokojne Marfe Petrovne. 

— Što se toga tiče, ne može se ništa određeno zaključiti. Ja 
imam posve točne obavijesti. Ne kažem, možda je pripomogao da se 
ubrza tok događaja, da tako reknem, moralnim utjecajem nanesene 
uvrede; ali, što se tiče vladanja i, uopće, moralnog lika te osobe, tu 
se s vama slažem. Ne znam je li sad bogat i što mu je zapravo 
ostavila Marfa Petrovna; o tome ću biti obaviješten u vrlo kratkom 
roku; ali, naravno, ovdje, u Petrogradu, ako ima koliko-toliko 
novčanih sredstava, odmah će opet krenuti starim putem. To je 
najpokvareniji čovjek što može biti, ogrezao u porocima! Imam 
mnogo razloga vjerovati da mu je Marfa Petrovna, koja je imala tu 
nesreću da ga onako zavoli i izbavi iz dugova prije osam godina, 


pomogla i u jednom drugom pogledu: jedino njezinim zauzimanjem i 
žrtvama bio je zabašuren u samom začetku jedan kriminalni slučaj, s 
elementima zvjerskog i, da tako reknem, nevjerojatnog umorstva, 
zbog kojeg je sasvim lako mogao završiti u Sibiru. Eto kakav je to 
čovjek, ako vas baš zanima. 

— Ah, bože moj! — uzvikne _Puljherija Aleksandrova. 
Raskoljinkov je sve to pozorno slušao. 

— Jeste li stvarno o time pouzdano obaviješteni? — priupita ga 
Dunja strogo i značajno. 

— Govorim vam samo ono što mi je u povjerenju bila rekla sama 
pokojnica Marfa Petrovna. Valja napomenuti da je s prav-nog 
gledišta taj slučaj vrlo nejasan. Ovdje je negdje živjela, a čini mi se 
da i dan-danas živi, neka Reslihovka, strankinja, a uz to i sitna 
lihvarka koja se bavi i drugim poslovima. S tom je Reslihovkom 
gospodin Svidrigajlov poodavno bio u nekakvim vrlo pri-snim i 
tajanstvenim odnosima. Kod nje je živjela neka njena daljnja 
rođakinja, nećakinja, mislim, gluhonijema djevojčica od svojih 
petnaest, možda čak i četrnaest godina, koju je ta Resli-hnovka mrzila 
iz dna duše i brojila joj svaki zalogaj; čak ju je i nemilice tukla. 
Jednog su dana našli djevojčicu na tavanu obje-šenu. Zaključeno je 
da je posrijedi samoubojstvo. Nakon uobiča-jene procedure, na tome 
je i ostalo, ali je poslije stigla prijava da je djevojčicu... okrutno 
povrijedio Svidrigajlov. Sve je to doduše bilo mutno, a prijava je 
potjecala od jedne druge Njemice, žene na zlu glasu, koja nije 
uživala ničije povjerenje; naposljetku nije zapravo ništa bilo od 
prijave zahvaljujući zauzimanju i novcima Marfe Petrovne; sve je 
ostalo na pričama. Ali su te priče ipak bile vrlo značajne. Vi ste, 
Avdotja Romanovna, naravno, čuli i o onom njihovom sluzi Filipu koji 
je umro od zlostavljanja, prije pet-šest godina, još u doba kmetstva. 

— Naprotiv, čula sam da se taj Filip sam objesio. 

— Tako je, ali ga je na samoubojstvo nagnao ili, bolje reći, naveo 
gospodin Svidrigajlov neprekidnim, sistematskim progonjenjem i 
kažnjavanjem. 

— To ne znam — hladno odvrati Dunja — samo sam čula neku 
vrlo čudnu priču o tome kako je taj Filip bio hipohondar, nekakav 
kućni filozof, ljudi su govorili da su ga knjige »zaludile«, i da se 
objesio više zbog toga što ga je gospodin Svidrigajlov ismijavao 


nego što ga je tukao. A dok sam ja bila tamo, on je dobro postupao 
sa slugama i sluge su ga čak i voljele, iako su ga zaista krivile za 
Filipovu smrt. 

— Vidim da ste vi, Avdotja Romanovna, odjednom postali nekako 
skloni da ga opravdavate — pripomene Lužin, a usta mu se iskriviše 
od dvosmislena smiješka. — Zaista je to čovjek lukav i privlačan za 
dame, kao što se vidi i po žalosnom primjeru Marfe Petrovne koja je 
tako čudnovato umrla. Samo sam htio da vama i vašoj mami 
pomognem savjetom, s obzirom na njegove nove pokušaje do kojih 
će nesumnjivo doći. Što se tiče mog mišljenja, ja sam tvrdo uvjeren 
da će taj čovjek nesumnjivo ponovo završiti u dužničkom zatvoru. 
Marfa Petrovna nije nikad imala namjere da mu što ostavi jer je 
imala na umu djecu, a ako mu je što i ostavila, onda će to biti samo 
nešto najnužnije, neznatne vrijednosti, nešto efemerno što čovjeku 
njegovih navika neće doteći ni za godinu dana života. 

— Molim vas, Petre Petroviču, da se okanimo razgovora o 


gospodinu Svidrigajlovu — reče Dunja. — Mene od toga muka 
spopada. 
— Maloprije je bio kod mene — odjednom će Raskoljnikov 


prekidajući prvi put šutnju. 

Sa svih se strana razlegoše uzvici, svi se okrenuše njemu. Čak 
se i Petar Petrovič uzbudi. 

— Došao je prije jedno sat i pol, dok sam spavao, probudio me i 
predstavio se — nastavi Raskoljnikov. — Bilo je prilično neusiljen i 
dobro raspoložen. Čvrsto se uzda da će se sprijateljiti sa mnom. 
Između ostalog, usrdno moli i traži da se sastane s tobom, Dunja, a 
mene je zamolio da mu pomognem da dođe do tog sastanka. Želi ti 
nešto predložiti, rekao mi je i što. Osim toga, odlučno tvrdi da je 
Marfa Petrovna tjedan dana prije smrti oporučno ostavila tebi, Dunja, 
tri tisuće rubalja, i da ćeš taj novac dobiti u vrlo skoro vrijeme. 

— Hvala bogu! — usklikne Puljherija Aleksandrovna i prekriži se. 
— Moli se za njenu dušu, Dunja, moli se! 

— Ta je vijest potpuno točna — ote se Lužinu. 

— Dobro, dobro, a što je bilo dalje? — zabrza Dunječka. 

— Onda je rekao da on sam nije bogat i da je cijelo imanje 
pripalo djeci koja su sad kod tetke. Zatim, da je odsjeo negdje 
nedaleko od mene, ali ne znam gdje, nisam ga pitao... 


— Ali što, što to kani predložiti Dunječki? — zapita ga uplašena 
Puljherija Aleksandrovna. — Nije ti rekao? 

— Jest, rekao mi je. 

— Pa što to? 

— Poslije ću vam reći. 

Raskoljnikov zašuti i prihvati se čaja. 

Petar Petrovič izvadi sat i pogleda na nj. 

— Moram dalje za poslom pa vam neću biti na smetnju — 
nadoda s ponešto uvrijeđenim izrazom na licu i poče ustajati. 

— Ostanite još, Petre Petroviču — reče Dunja — ta kanili ste 
ostati cijelu večer. Osim toga, sami ste nam pisali da želite nešto 
izvesti na čistac s mamom. 

— Tako je, Avdotja Romanovna — značajno će Petar Petrovič, 
pa ponovo sjede, ali ne ispusti šešir iz ruku — zaista sam htio izvesti 
nešto načistac i s vama i s vašom veleštovanom gospođom mamom, 
i to nešto neobično važno. Ali kao što ni vaš brat ne može preda 
mnom govoriti o nekim prijedlozima gospodina Svidrigajlova, tako ni 
ja ne želim i ne mogu govoriti... pred drugima... o nekim i te kako 
važnim stvarima. Osim toga, nije ispunjena moja glavna i izričita 
molba... 

Lužinu se na licu ocrta gorak izraz, i dostojanstveno ušuti. 

— Vaša molba da moj brat ne bude prisutan.na našem sastanku 
nije ispunjena jedino na moj zahtjev — reče Dunja. — Pisali ste da 
vas je moj brat uvrijedio; mislim da to treba odmah izvesti načistac i 
da se vas dvojica morate pomirit. A ako vas je Rodja zaista 
uvrijedio, onda vas on mora zamoliti i zamolit će vas za oproštenje. 

Petar Petrovič se učas ojunači. 

— Ima nekih uvreda, Avdotja Romanovna, koje se ni uz najbo-Iju 
volju ne mogu zaboraviti. Svemu ima granica koju je opasno prijeći 
jer, kad je jednom prijeđete, ne možete više natrag. 

— Nisam zapravo to imala na umu, Petre Petroviču — unese mu 
se Dunja pomalo nestrpljivo u riječ. — Znajte da cijela naša 
budućnost zavisi sad od toga hoće li se sve to što prije raspraviti i 
srediti ili neće. Otvoreno vam, sad odmah na početku, kažem da ne 
mogu na to drukčije gledati, pa ako vam je bar malo stalo do mene, 
cijeli se taj slučaj mora još danas razriješiti, koliko god to bilo teško. 


Još jednom vam kažem, ako je moj brat kriv, on će vas zamoliti za 
oproštenje. 

— Čudim vam se, Avdotja Romanovna, što tako postavljate taj 
problem — žestio se Lužin sve više i više. — lako vas cijenim pa, 
tako reći, i obožavam, ne mogu u isto vrijeme nipošto voljeti sve 
vaše najbliže. Žudim za tim da me usrećite svojom rukom, ali ne 
mogu u isto vrijeme preuzeti na sebe obaveze koje su nespojive... 

— Ah, nemojte sad biti toliko osjetljivi, Petre Petroviču — upade 
mu Dunja plahovito u riječ — budite onako pametan i plemenit 
čovjek kakvim sam vas oduvijek smatrala i kakvim vas želim 
smatrati. Obećala sam vam da ću poći za vas, vaša sam zaručnica, 
pouzdajte se što se toga tiče u mene i vjerujte da ću biti kadra 
nepristrano presuditi. Ovo što se prihvaćam uloge suca isto je takvo 
iznenađenje za moga brata kao i za vas. Kad sam ga danas, nakon 
vašeg pisma, pozvala da svakako dođe na ovaj naš sastanak, nisam 
mu ništa kazala o svojim namjerama. Shvatite da ću morati, ako se 
vas dvojica ne pomirite, birati: ili vi ili on. To ste zatražili od mene i vi i 
on. Ne želim i ne smijem se prevariti u izboru. Radi vas bih morala 
raskrstiti s bratom; a radi brata bih morala raskrstiti s vama. Sad 
želim i mogu pouzdano doznati: je li mi on brat? A o vama: jesam li 
vam draga, držite li do mene; jeste li muž za mene? 

— Avdotja Romanovna — reče Lužin meškoljeći se — vaše su 
riječi odviše važne za mene, rekao bih čak i uvredljive, s obzirom na 
položaj koji imam čast zauzimati prema vama. Da i ne govo-rimo o 
tome kako me uvredljivo i čudnovato izjednačavate s... jednim 
drzovitim mladićem, svojim riječima dopuštate mogućnost da 
prekršite obećanje što ste mi ga zadali. Kažete: »ili ja ili on« i samim 
mi time pokazujete koliko vam malo značim... a to nikako ne mogu 
dopustiti, s obzirom na naše odnose i... obaveze koje postoje među 
nama. 

— Sta! — plane Dunja. — Ja vaše interese izjednačavam sa 
svim onim što mi je do sada bilo najdraže u životu, što je do sada 
sačinjavalo sav moj život, a vi se još vrijeđate što vas toliko malo 
cijenim. 

Raskoljnikov se jetko osmjehne, Razumihin se sav strese, ali se 
Petar Petrovič ne zadovolji tim odgovorom; naprotiv, svakom svojom 
riječju bivao je sve nasriljiviji i razdražljiviji, baš kao da se ostrvio. 


— Ljubav prema budućem životnom suputniku, prema mužu, 
mora biti veća od ljubavi prema bratu — izusti poučno — a, u 
svakom slučaju, meni ipak ne može biti ravan jedan... lako sam 
maloprije ustvrdio da ne mogu i ne želim pred vašim bratom iznijeti 
sve ono radi čega sam došao, ipak ću se sad obratiti vašoj 
veleštovanoj gospođi mami da mi objasni nešto što je neobično 
važno i po mene uvredljivo. Vaš me je sin jučer — obrati se Puljheriji 
Aleksandrovnoj — u prisutnosti gospodina Razborkina (ili... jesam li 
dobro rekao? Oprostite, zaboravio sam vam pre-zime) — i ljubezno 
se nakloni Razumihinu — uvrijedio iskrivljavanjem moje misli koju 
sam vam onda bio iznio u privatnom razgovoru, za kavom, naime, da 
je po mom mišljenju za muža probitačnije u bračnom pogledu da 
uzme sirotu djevojku koja je več iskusila životne nevolje, nego 
djevojku koja je odrasla u izobilju, jer je to u interesu morala. Vaš je 
sin navlas preuveličao smisao mojih riječi tako da su postale 
besmislene, optužujući me za zle namjere a oslanjajući se, po mom 
mišljenju, na vaša pisma. Bit ću sretan, Puljherija Aleksandrovna, 
ako me možete uvjeriti u protivno i tako donekle umiriti. Recite mi 
dakle kojim ste zapravo riječima javili u svom pismu Rodionu 
Romanoviču ono što sam vam bio rekao. 

— Ne sjećam se više — smete se Puljherija Aleksandrovna — ali 
sam mu napisala onako kako sam shvatila. Ne znam što vam je 
rekao Rodja... Možda je štogod i preuveličao. 

— Ne bi mogao ništa preuveličati da ga niste vi naveli na to. 

— Petre Petroviču — dostojanstveno izusti Puljherija Aleksan- 
drovna — da ja i Dunja nismo baš loše protumačile vaše riječi, dokaz 
je ito što smo sad ovdje. 

— Bravo, mama! — povladi joj Dunja. 

— Dakle, i za to sam ja kriv! — uvrijedi se Lužin. 

— Eto, vidite, Petre Petroviču, vi sve nešto krivite Rodiona, a 
sami ste nedavno napisali neistinu o njemu — dometne Puljherija 
Aleksandrovna, pošto se malo ohrabrila. 

— Ne sjećam se, oprostite, da sam napisao neku neistinu. 

— Napisali ste — oštro prozbori Raskoljnikov ne okrećući se 
Lužinu — da nisam jučer dao novac udovici pregaženog čovjeka, 
kao što je zaista bilo, nego njegovoj kćeri (koju do jučer nisam nikad 
bio ni vidio). Napisali ste to da biste me zavadili s mojima, a radi toga 


ste dodali i one gnusne izraze o vladanju te djevojke koju uopće ne 
poznajete. Sve je to podla kleveta. 

— Oprostite, milostivi gospodine — odvrati Lužin drhteći od 
gnjeva — u pismu sam se raspisao o vašim osobinama i postupcima 
jedino zato što su me vaša sestra i majka bile zamolile da im opišem 
kako sam vas zatekao i kakav ste dojam ostavili na mene. A što se 
tiče onog što sam naveo u pismu, nađite mi jedan jedini neistinit 
redak, naime da niste protratili one novce i da u toj obitelji, koliko god 
bila nesretna, nema i nedostojnih osoba... 

— A ja mislim da vi sa svim svojim vrlinama niste vrijedni ni 
malog prsta te nesretne djevojke na koju se nabacujete kamenjem. 

— Usudili biste se dakle da je uvedete i u društvo svoje majke i 
sestre? 

— To sam već i učinio, ako baš hoćete da znate. Danas sam je 
posjeo do mame i Dunje. 

— Rodja! — uzvikne Puljherija Aleksandrovna. 

Dunječka porumeni; Razumihin se malko namrišiti, a Lužin se 
osmjehne zajedljivo i osiono. 

— Sad vidite i sami, Avdotja Romanovna — reče — kakve tu 
može biti sloge? Nadam se da je sad sve to svršeno i izvedeno 
načistac, jednom zauvijek. A ja ću sad otići, da ne smetam više 
ugodnom obiteljskom skupu i povjeravanju tajni — ustane i uze šešir. 
— Ali na odlasku bih bio slobodan napomenuti kako se nadam da ću 
ubuduće biti pošteđen ovakvih sastanaka i, da tako reknem, 
kompromisa. Posebno bih to vas zamolio, veleštovana Puljherija 
Aleksandrovna, pogotovo što je moje pismo bilo upu-ćeno vama i 
nikom drugom. 

Puljherija Aleksandrovna se malčice uvrijedi. 

— Nekako ste nas već potpuno uzeli pod svoju vlast, Petre 
Petroviču. Dunja vam je rekla zašto vaša želja nije ispunjena: imala 
je najboje namjere. A i vi meni pišete baš kao da mi zapovijedate. 
Zar zbilja mora svaka vaša želja za nas biti zapovi-jed? Ja vam, 
naprotiv, kažem da bi trebalo da sad vi budete prema nama vrlo 
obzirni i milostivi zato što smo sve ostavile i doputovale ovamo 
uzdajući se u vas, pa smo ionako već gotovo potpuno u vašoj vlasti. 

— To nije sasvim točno, Puljherija Aleksandrovna, pogotovo ne u 
ovom trenutku, kad ste doznali za one tri tisuće koje vam je ostavila 


Marfa Petrovna, što vam je, čini se, i te kako dobro došlo, sudeći po 
tom novom tonu kojim ste počeli razgovarati sa mnom — dometne 
zajedljivo. 

— Po tim bi se vašim riječima zaista moglo zaključiti da ste 
računali na našu bespomoćnost — srdito napomene Dunja. 

— Ali sad bar ne mogu više na to računati, a napose ne želim 
smetati vašem bratu koji je ovlašten da vam saopći tajne prijed-loge 
Arkadija Ivanoviča Svidrigajlova, prijedloge koji, kako vidim, imaju za 
vas veliko, a možda i vrlo ugodno značenje. 

— O, bože moj! — uzvikne Puljherija Aleksandrovna. 

Razumihin kao da je sjedio na iglama. 

— Pa zar te još nije stid, sestro? — uzvikne Raskoljnikov. 

— Stid me je, Rodja — reče Dunja. — Petre Petroviču, izvolite 
napolje! — reče sva blijeda od srdžbe. 

Čini se da Petar Petrovič nikako nije očekivao ovakav kraj. 
Suviše se bio pouzdavao u sebe, u svoju moć i u nemoć svojih 
žrtava. Nije još ni sad mogao pravo vjerovati. Problijedio je a usne 
mu zatitrale. 

— Avdotja Romanovna, ako sad iziđem na ova vrata, otprav-ljen 
takvim vašim riječima, onda možete slobodno računati da se nikad 
više neću vratiti. Dobro promislite! Moja je riječ tvrda kao stanac 
kamen. 

— Kakve li drskosti! — uzvikne Dunja naglo ustajući s mjesta. — 
Pa ja i ne želim da se vratite! 

— Šta? Ta-a-ako, dakle! — uzvikne Lužin nikako se ne nadajući, 
sve do posljednjeg trenutka, ovakvu raspletu, te posve izgubi glavu. 
— Tako, dakle! A znate li, Avdotja Romanovna, da bih ja mogao i 
protestirati! 

— Otkud vam pravo da tako govorite s njom! — žustro se 
umiješa Puljherija Aleksandrovna. — Što vi imate protestirati? | 
kakva su ta vaša prava? Pa zar da vama, takvome, dam svoju 
Dunju? Odlazite, ostavite nas zauvijek na miru! Same smo krive što 
smo se upustile u tako nešto nepošteno, a najviše sam kriva 

ja... 

— Pa ipak, Puljherija Aleksandrovna — žestio se dalje Lužin — vi 
ste mene vezali riječju koju ste mi zadali, a koju sad gazite... i 


najposlije... najposlije, naveli ste me time, da tako reknem, na neke 
troškove... 

Ova je posljednja pritužba bila toliko u skladu s karakterom Petra 
Petroviča da Raskoljnikov, koji je bio problijedio od srdžbe i napora 
da se obuzda, ne odoli da ne prasne u smijeh. Ali se Puljherija 
Aleksandrovna izbezumi: 

— Troškove? Kakve to troškove? Da ne mislite možda na,onu 
našu škrinju? Pa kondukter vam ju je besplatno prevezao. Bože moj, 
mi vas vezale! Ama, šta je vama, Petre Petroviču, vi ste nama vezali 
i ruke i noge, a ne mi vama! 

— Dosta je, mama, molim te dosta! — preklinjaše je Avdotja 
Romanovna. — Petre Petroviču, budite tako dobri pa otiđite! 

— Otići ću, molim lijepo, ali samo još jednu, posljednju riječ da 
reknem! — reče on ne vladajući više gotovo uopće sobom. — Čini 
mi se da je vaša gospoda mama potpuno smetnula s uma da sam se 
ja bio nakanio oženiti vama, kako da kažem, nakon onog govorkanja 
po gradu koje se pronijelo i po cijeloj okolici, ono o vašoj časti. 
Budući da se nisam osvrtao na javno mnijenje te sam vam povratio 
dobar glas, mogao sam se valjda pouzdano nadati nagradi i, štoviše, 
zahtijevati od vas zahvalnost... Ali tek su mi se sad otvorile oči! Sad 
vidim da sam postupio vrlo, vrlo nepromiš-ljeno kad nisam vodio 
računa o javnom mnijenju... 

— Ma hoće li on zbilja da mu razbijemo glavu! — vikne 
Razumihin skačući sa stolca, spreman da se fizički obračuna. 

— Vi ste podao i zao čovjek! — reče Dunja. 

— Ni riječi više! Ni makac! — vikne Raskoljnikov zadržavajući 
Razumihina, a onda priđe sasvim blizu Lužinu i reče mu tiho i 
razgovijetno: — Izvolite napolje! | ni riječi više, jer inače... 

Petar Petrovič gledaše ga koji časak blijeda i iskrivljena lica od 
srdžbe, a onda se okrene i iziđe. Dakako da je malo koji čovjek ikad 
odnio u svom srcu toliko zlobne mržnje na nekoga koliko taj čovjek 
na Raskoljnikova. Njega, samo njega krivio je za sve. Značajno je da 
je i onda kad je već silazio niza stube svejednako umišljao sebi da 
još možda nije sve propalo i da bi se, što se tiče samih dama, još 
sve moglo »bez po muke« popraviti. 


Najvažnije je bilo to što se sve do posljednjeg trenutka nije nadao 
ovakvu raspletu. Junačio se bio preko svake mjere i nije ni pomišljao 
na to da bi se dvije siromašne i nezaštićene žene mogle izbaviti od 
njegove vlasti. Tom su njegovu uvjerenju znatno pridonijeli taština i 
onaj stupanj samopouzdanja što se najbolje, može nazvati 
zaljubljenošću u sama sebe. Petar Petrovič je bio počeo od ničega 
pa se u njega bila razvila bolesna navika da uživa u samom sebi. 
Mnogo je držao do svoje pameti i sposobnosti i čak je kadikad, dok 
je bio sam, uživao gledajući se u zrcalu. Ali najviše je na svijetu volio 
i cijenio svoje novce stečene radom i kojekakvim dovijanjem — novci 
su ga izjednačavali sa svime što je bilo iznad njega. 

Kad je ono maloprije gorko napomenuo Dunji kako je bio nakanio 
da je uzme za ženu iako su se o njoj pronosili ružni glasovi, Petar 
Petrovič je govorio posve iskreno i, štoviše, osjećao je duboko 
ogorčenje zbog takve »crne nezahvalnosti«. Međutim, kad je prosio 
Dunju, bio je čvrsto uvjeren da su sva ta govorkanja besmislena jer 
ih je sama Marfa Petrovna bila javno opovrgla i cijeli ih je gradić bio 
već davno odbacio te, štoviše, vatreno branio 

Dunju. Pa ne bi ni sad porekao da je već onda to znao. Ipak je i 
te kako mnogo držao do svoje odluke da uzvisi Dunju do sebe i 
držao je to za pravi pothvat. Kad je maloprije o tome govorio Dunji, 
izricao je zapravo svoju skrovitu, dugo njegovanu misao kojom se 
više puta naslađivao. Nikako nije mogao shvatiti kako i drugi ne 
uživaju u njegovu pothvatu. Kad je ono posjetio Raskolj nikova, 
osjećao se pri dolasku kao dobročinitelj što se sprema da požanje 
plodove i sasluša preslatke komplimente. A naravno, sad kad je 
silazio niza stube, držao je da je duboko povrijeđen i da mu nije 
iskazana dužna zahvalnost. 

Dunja mu je, međutim, bila prijeko potrebna; nije mogao ni 
zamisliti da se nje odrekne. Već se odavno, nekoliko godina, bio 
naslađivao snatreći o ženidbi, ali je dotle cijelo vrijeme samo zgrtao 
pare i čekao. Zanosio se potajno mišlju o kreposnoj siroti djevojci 
(bezuvjetno _siroti), vrlo _ mladoj, vrlo —zgodnoj, plemenitoj i 
naobraženoj, vrlo zaplašenoj, koja je iskusila vrlo mnogo nedaća i 
koja će pred njim posve prignuti glavu, djevojci koja će ga do kraja 
života smatrati za svoj spas, koja će zamirati pred njim, pokoravati 


mu se i diviti se njemu, samo njemu i nikom drugom. Koliko je scena, 
koliko slatkih epizoda sazdao u svojoj mašti na tu sablažnjivu i 
veselu temu dok se na miru odmarao od poslova! | evo, ono o čemu 
je toliko godina sanjario samo što se nije ostvarilo — ljepota i 
naobrazba Avdotje Romanovne bijahu ga zadivile, a njen bezizlazni 
položaj sablaznio ga je preko mjere. Bilo je tu čak i nešto više od 
onoga što je priželjkivao — Dunja bijaše ponosita, karakterna i 
kreposna djevojka koja ga je naikriljivala svojim odgojem i 
uljuđenošću (što je i sam naslućivao), a takvo će mu stvorenje biti 
ropski zahvalno do kraja života na njegovu pothvatu i puzit će pred 
njim, a on će neograničeno i potpuno gospodariti njome!... Baš je 
tada nekako, malo prije toga, nakon dugotrajnog premišljanja i 
skanjivanja, bio napokon nakanio da iz temelja promijeni karijeru i 
stupi na šire polje rada, te se tako ujedno malo-pomalo vine i u više 
društvo na koje je bio već odavno požudno pomišljao... U jednu riječ, 
nakanio je potražiti sreću u Petrogradu. Znao je da se uz pomoć 
žene može i te kako mnogo postići. Čari divne, kreposne i 
naobražene žene mogle bi mu znatno olakšati put, privući ljude, 
pribaviti mu aureolu... a sad se sve to najednom ruši! Ovaj sadašnji 
nenadani, nemili raskid pogodio ga je kao grom. Bijaše to neka 
neslana šala, glupost! A tek se malko napravio važan; nije čak stigao 
ni reći sve, samo se malo našalio, zanio, a završilo se, eto, tako 
ozbiljno! Na kraju krajeva, čak je na svoj način i volio Dunju, već je 
gospodario njome u svojini sanjarijama — i gle sad čuda!... Ali, ništa! 
Sutra, sutra već treba sve to obnoviti, popraviti, zagladiti i, što je 
najvažnije — smlaviti onog nadobudnog žutokljunca, balavca, koji je 
svemu kriv. Bolan ga osjećaj obuze kad se sjeti, isto tako preko 
volje, Razumihina... ali se uskoro umiri, što se toga tiče — otkud bi 
se još takav jadnik mogao mjeriti s njim! Ali onaj koga se uistinu 
bojao — to je bio Svidrigajlov... Ukratko, pred njim je bilo još mnogo 
briga i poslova... 

— Ama, ja sam svemu najviše kriva! — reče Dunječka grleći i 
ljubeći majku. — Pomamila sam se na njegove novce, ali kunem ti 
se, brate, da nisam ni sanjala da je takav bijednik. Da sam ga prije 
prozrela, ne bih se bila ni na što pomamila! Ne zamjeri mi, brate! 

— Bog nas je sačuvao! Bog nas je sačuvao! — mrmljala je 
Puljherija Aleksandrovna, ali nekako nesvjesno, kao da joj još nije 


posve jasno sve što se dogodilo. 

Svi su se radovali, a za pet minuta već su se i smijali. Samo je 
Dunječka kadikad blijedjela i mrštila se sjećajući se svega što se 
zbilo. Puljherija Aleksandrovna nije ni sanjala da će i njoj biti drago; 
raskid s Lužinom činio joj se još jutros strahovitom nesre-ćom. Ali 
Razumihin je bio ushićen. Nije se još usuđivao iskazati sav svoj 
ushit, ali se tresao kao u groznici, kao da mu je težak kamen pao sa 
srca. Sad ima pravo da im pokloni sav svoj život, da im služi... Ma 
gdje mu je sad kraj! Doduše, sad je još plašljivije tjerao od sebe 
daljnje misli i bojao se svoje mašte. Samo je Raskoljnikov sjedio i 
dalje na svom mjestu, gotovo namrgođen i, štoviše, rastresen. On, 
koji je najviše od svih tražio da otjeraju Lužina, kao da se sad 
najmanje od svih zanimao za ono što se dogodilo. Dunja je i 
nehotice _ pomislila da se i dalje ljuti na nju, a Puljherija 
Aleksandrovna zagledala se bojažljivo u njega. 

— Ašto ti je to rekao Svidrigajlov? — priđe mu Dunja i upita ga. 

— Ah, pa da, pa da! — usklikne Puljherija Aleksandrovna. 

Raskoljnikov digne glavu. 

— Pošto-poto želi da ti pokloni deset tisuća rubalja, a uz to je 
izrazio želju da se još jedanput sastane s tobom u mojoj prisutno-sti. 

— Da se sastanu! Ni za što na svijetu! — uzvikne Puljherija 
Aleksandrovna. — | kako joj se samo usuđuje nuditi novce! 

Zatim Raskoljnikov prepriča (prilično suhoparno) svoj razgo-vor 
sa Svidrigajlovom, ne spominjući kako se ovome privida Marfa 
Petrovna, zato da ne bi zabrazdio a i zato što mu se gadilo da vodi 
kakav bilo razgovor osim onog najnužnijeg. 

— A kako si mu ti odgovorio? — upita ga Dunja. 

— Najprije sam mu rekao da ti neću ništa kazati. Tad je on rekao 
da će sam svim silama uznastojati da se vidi s tobom. Uvjeravao me 
je kako je njegova strast prema tebi bila trenutna slabost; kako više 
ništa ne osjeća prema tebi... Ne želi da se udaš za Lužina... Uopće 
je govorio onako, zbrda-zdola. 

— A što ti misliš o njemu, Rodja? Kako te se dojmio? 

— Moram priznati da ništa tu pravo ne razumijem. Nudi ti deset 
tisuća, a sam veli da nije bogat. Kaže da želi nekamo otputovati, a 
nakon deset minuta je već zaboravio da je to uopće spomenuo. Isto 
tako najednom veli da se kani oženiti i da mu već prose djevojku... 


Dakako da nešto smjera, po svoj prilici ništa dobro. Ali je opet 
nekako čudno i pomisliti da bi se tako glupo prihvatio posla kad bi 
imao kakve zle namjere prema tebi... Dakako da sam, u tvoje ime, 
odbio te novce, jednom zasvagda. Uopće mi se učinilo da je prilično 
čudan i... štoviše... kao da pokazuje neke znakove ludila. Ali možda 
sam se i prevario; možda je posrijedi naprosto svojevrsna podvala. 
Čini mi se da je smrt Marfe Petrovne ostavila na njega snažan 
dojam... 

— Bog joj duši dao lako! — usklikne Puljherija Aleksandrovna. — 
Dovijeka, dovijeka ću se moliti Bogu za nju! Pa eto, što bi sad bilo od 
nas, Dunja, da nije tih triju tisuća! Bože moj, baš kao da su s neba 
pale! Ah, Rodja, jutros smo ostale sa svega tri rublja pa smo ja i 
Dunječka sve mislile na to kako da što prije založimo negdje sat, 
samo da ne pozajmljujemo od onoga, dok se sam ne dosjeti. 

Dunju je nekako suviše prenerazila Svidrigajlovljeva ponuda. 
Neprestano je još stajala zamišljena. 

— Nešto je strašno naumio! — prozbori gotovo šaptom, više za 
se, i umalo što se ne strese. 

Raskoljnikov zapazi taj njen prekomjerni strah. 

— Čini mi se da ću se morati još više puta vidjeti s njim — reče 
on Dunji. 

— Pazit ćemo na njega! Ja ću ga već pronaći! — odrješito vikne 
Razumihin. — Neću ga pustiti s oka! Rodja mi je to dopustio. Sam mi 
je maloprije rekao: »Čuvaj mi sestru«. Hoćete li mi i vi to dopustiti, 
Avdotja Romanovna? 

Dunja se nasmiješi i pruži mu ruku, ali joj zabrinutost nije silazila 
s lica. Puljherija Aleksandrovna bojažljivo je pogledaše; doduše, one 
su je tri tisuće, očito, bile umirile. 

Nakon četvrt sata svi su neobično živo sudjelovali u razgovoru. 
Cak je i Raskoljnikov neko vrijeme sve pozorno slušao, iako nije 
ništa govorio. Glavnu je riječ vodio Razumihin. 

— A zašto, zašto da otputujete? — zanio se i oduševljeno 
razvezao. — | što ćete sad raditi u onom gradiću? Što je najvažnije, 
ovdje ste svi na okupu i potrebni ste jedno drugome, i te kako 
potrebni, shvatite ovo što vam govorim! Ostanite bar još neko 
vrijeme... Mene pak primite za prijatelja, za ortaka, a vjerujte mi da 
ćemo napraviti dobar posao. Čujte, sve ću vam sad potanko izložiti 


— cijeli plan! Meni se još jutros, dok se još ništa nije bilo dogodilo, 
sve nešto vrzlo po glavi... Evo o čemu se radi: ja imam strica 
(upoznat ću vas s njim, velika je to dobričina i čestita starina!), taj 
moj stric ima kapital od tisuću rubalja, a živi od penzije i ništa mu ne 
fali. Već drugu godinu navaljuje na mene da uzmem od njega tu 
tisuću, pa da mu plaćam po šest posto kamata. Vidim ja šta on hoće: 
jednostavno želi da mi pomogne; lani mi to nije trebalo, ali ove 
godine jedva sam čekao da dođe i odlučio sam da uzmem. Vi ćete 
onda priložiti još jednu tisuću, od one tri, i to će biti sasvim dovoljno 
za prvi mah, lijepo ćemo se dakle udružiti. A što mislite što ćemo 
raditi? 

| tu Razumihin poče razlagati svoj plan, rasprede o tome kako se 
gotovo svi naši knjižari i nakladnici slabo razumiju u knjige pa zato 
obično i jesu loši nakladnici, a ipak se valjana izdanja općenito dobro 
prodaju i donose dobit, gdjekad i poveliku. Upravo o nakladničkoj 
djelatnosti sanjao je Razumihin, koji je več dvije godine radio za 
druge i dobro poznavao tri evropska jezika, premda je prije šest- 
sedam dana bio rekao Raskoljnikovu da je u njemačkom schwach, 
ne bi li ga nagovorio da uzme od njega polovicu prijevoda i tri rublja 
na ime predujma — tada je naravno slagao, pa i Raskoljnikov je 
znao da laže. 

— Zašto, zašto, da propustimo priliku kad imamo u rukama jedan 
od najvažnijih preduvjeta za uspjeh — vlastiti kapital? — žestio se 
Razumihin. — Dakako da treba uložiti mnogo truda, ali ćemo se 
potruditi, vi, Avdotja Romanovna, ja, Rodion... poneka izdanja 
donose i te kako lijepu dobit! A glavna je osnova cijelog pothvata u 
tome što ćemo znati što zapravo treba prevesti. | prevodit ćemo, i 
izdavati, i učit ćemo se, sve u isti mah. Sad ću bar ja moći biti od 
neke koristi jer imam iskustva. Evo, već gotovo dvije godine obijam 
pragove izdavača i znam za sve njihove tajne: nije to nikakva 
mudrost, vjerujte mi! | zašto, zašto da ne iskoristimo priliku koja nam 
se pruža? Pa ja znam i čuvam u tajnosti takva dva-tri djela da bih 
samo za ideju da se to prevede i objavi mogao dobiti po sto rubalja 
za svaku knjigu, a jednu od njih ne bih dao ni za pet stotina rubalja. 
A što mislite, da nekom predložim tu svoju ideju, još bi se možda i 
skanjivali, takvi su vam to bukvani! Što se pak tiče same brige i posla 
oko tiskanja, papira, prodaje, to samo meni prepustite! Sve to ja 


imam u malom prstu! Počet ćemo od malog pa ćemo dogurati do 
velikog, ako ništa drugo, imat ćemo se čime prehraniti, a svakako 
ćemo izvući svoje pare. 

Dunji su se oči sjale. 

— To što predlažete, Dmitrije Prokofjiču, meni se neobično sviđa 
— reče ona. 

— Ja se, naravno, u to ništa ne razumijem — javi se Puljherija 
Aleksandrovna — možda bi to bilo i dobro, ali, opet, bog bi ga znao. 
Nekako mi je novo, nepoznato. Dakako da moramo ostati ovdje, bar 
još neko vrijeme... 

I pogleda Rodju. 

— Što ti misliš, brate? — upita ga Dunja. 

— Ja mislim da je ta njegova ideja vrlo dobra — odgovori on. — 
Nema smisla, naravno, odmah sanjati o nekoj izdavačkoj kući, ali 
pet-šest knjiga mogu se nesumnjivo uspješno izdati. I ja znam za 
jedno djelo koje bi svakako dobro išlo. A da će on znati voditi taj 
posao, o tome nema sumnje: ispekao je zanat... Uostalom, imat ćete 
još vremena da se dogovorite... 

— Hura! — usklikne Razumihin. — A sad čekajte, ima tu jedan 
stan, u ovoj istoj kući, pripada ovim istim vlasnicima. Za sebe je, 
odvojen, nema veze s ovim sobama, i namješten je a stanarina je 
umjerena, ima tri sobice. Eto, unajmite to za prvu silu. Sat ću vam 
već sutra založiti i donijeti vam novce, a onda ćemo lijepo sve urediti. 
Što je najvažnije, moći ćete sve troje zajedno stanovati, i Rodja s 
vama... Ma kamo ćeš sad ti, Rodja? 

— Šta, Rodja, već odlaziš? — upita ga Puljherija Aleksandrovna 
čak pomalo u strahu. 

— U ovom trenutku! — vikne Razumihin. 

Dunja je gledala brata nepovjerljivo i začuđeno. U rukama mu je 
bila kapa, spremao se da ode. 

— Nekako kao da me već pokapate ili kao da se zauvijek 
opraštate sa mnom — reče nekako čudno. 

I kanda se osmjehne, ali nekako to i nije bio pravi osmijeh. 

— A tko zna, možda smo se sad posljednji put vidjeli — doda 
iznenada. 

Bio je to tek pomislio ali mu se nekako samo otelo. 

— Ma što je tebi? — uzvikne majka. 


— Kamo ćeš, Rodja? — upita ga Dunja nekako čudno. 

— Tako, moram otići — odgovori on neodređeno, kao da se 
dvoumi što da kaže. Ali na njegovu blijedu licu ogledaše se nekakva 
opora odlučnost. — Htio sam vam reći... kad sam dolazio ovamo... 
htio sam reći vama, mama... pa i tebi, Dunja, da bi najbolje bilo da se 
rastanemo na neko vrijeme. Nije mi dobro, nemam mira... doći ću 
poslije, sam ću doći kad... budem mogao. Ja mislim na vas i volim 
Vas... Ostavite me! Ostavite me na miru! Tako sam odlučio, još 
prije... To sam čvrsto odlučio... Što bilo da bilo od mene, propao ili ne 
propao, hoću da budem sam. Zaboravite me posvema. Tako će biti 
najbolje... Ne raspitujte se za mene. Kad bude trebalo, doći ću sam 
ili ću vas... pozvati. Možda će još sve uskrsnuti!... A sad, ako me 
volite, odrecite me se... inače ćete mi omrznuti, nekako to 
naslućujem... Zbogom! 

— Bože moj! — zavapi Puljherija Aleksandrovna. 

I majka i sestra bijahu strašno preplašene, pa čak i Razumihin. 

— Rodja, Rodja! Pomiri se s nama, da bude opet kao nekad! — 
zavapi sirota majka. 

On se polako okrene vratima i polako pođe iz sobe. Dunja ga 
sustiže. 

— Brate! Šta to radiš od majke? — prošapće, a oči joj plamtjele 
od ogorčenja. 

On je sumorno pogleda. 

— Ništa, doći ću opet, dolazit ću! — promrmlja u pol glasa, baš 
kao da mu nije posve jasno što hoće da kaže, te iziđe iz sobe. 

— Bezdušni, pakosni sebičnjače! — vikne za njim Dunja. 

— Nije on bezdušan, on je po-lu-dio! Šenuo je! Zar ne vidite? Ako 
to ne vidite, onda ste vi bezdušni!... — gorljivo joj prošapće 
Razumihin na samo uho i čvrsto joj stisne ruku. — Odmah ću se 
vratiti! — dovikne obamrloj Puljheriji Aleksandrovnoj i istrči iz sobe. 

Raskoljnikov ga dočeka na kraju hodnika. 

— Znao sam da ćeš dojuriti za mnom — reče mu. — Vrati se k 
njima i budi uz njih... Budi i sutra uz njih... i uvijek. Ja ću... možda, 
doći... ako budem mogao. Zbogom! 

| ne pruživši mu ruke, pođe dalje. 

— Ma kamo ćeš? Šta ćeš sad? Šta je to s tobom? Pa kako 
možeš biti takav?... — mrmljaše posve smeteni Razumihin. 


Raskoljnikov još jednom zastane. 

— Upamti jednom zauvijek: nikad me ništa nemoj pitati. Ne-mam 
ti šta reći... Ne dolazi mi. Možda ću ja još doći ovamo... Ostavi me, 
ali njih... nemoj ostaviti. Razumiješ li? 

U hodniku je bio mrak; stajali su pokraj svjetiljke. Casak su se 
bez riječi gledali. Razumihin se poslije sjećao tog trenutka do kraja 
života. Raskoljnikovljev uporni pogled kao da je gorio svakim 
trenutkom sve to jače, prodirao mu u dušu, u svijest. Odjednom se 
Razumihin lecne. Nešto čudnovato kao da je prostrujalo između 
njih... Nekakva misao proleti kao kakav nagovještaj; nešto užasno, 
ružno, što su obojica odjednom shvatila... Razumihin problijedi kao 
krpa. 

— Razumiješ li sad?... — odjednom će Raskoljnikov, a lice mu se 
iskrivi od bola. — Vrati se, idi k njima — nadoda iznenada, hitro se 
okrene i ode iz kuće... 

Neću sad opisivati što je sve bilo te večeri kod Puljherije 
Aleksandrovne, kako se Razumihin vratio do njih, kako ih je 
umirivao, kako se zaklinjao da treba pustiti Rodju neka se oporavi od 
bolesti, zaklinjao se da će Rodja svakako doći, da će dolaziti svaki 
dan, da je vrlo, vrlo uzrujan, da ga ne valja razdraživati, kako će on, 
Razumihin, paziti na njega, naći mu dobra liječnika, najboljeg, cijeli 
konzilij... U jednu riječ, od te im je večeri Razumihin postao sin i brat. 


IV 


A Raskoljnikov je otišao ravno do one kuće na kanalu u kojoj je 
stanovala Sonja. Bila je to dvokatnica, stara i zeleno obojena. Jedva 
nađe pazikuću koji ga pomalo neodređeno uputi gdje stanuje krojač 
Kapernaurnov. Pošto je u kutu dvorišta našao ulaz u usko i mračno 
stubište, popne se napokon na prvi kat i iziđe na galeriju koja je 
opasivala kat sa dvorišne strane. Dok je bazao po mraku, pitajući se 
gdje li bi mogao biti ulaz u Kapernaumovljev stan, iznenada se na tri 
koraka od njega otvoriše neka vrata i On se makinalno maši za njih. 

— Tko je to? — uznemireno ga upita nečiji ženski glas. 

— Ja sam... došao sam k vama — odgovori Raskoljnikov i uđe u 
majušno predsoblje. Tu je, na provaljenu stolcu, stajala svijeća u 
iskrivljenu mjedenu svijećnjaku. 


— Vi ste to? Bože! — tiho cikne Sonja i ostane kao ukopana. 

— Kud se ide u vašu sobu? Ovuda? 

I nastojeći da je ne gleda, Raskoljnikov uđe brže-bolje u sobu. 

Začas uđe sa svijećom i Sonja, ostavi svijeću i stane pred njega, 
posve zbunjena, neizrecivo uzbuđena i očito uplašena njegovim 
nenadanim posjetom. Odjednom joj rumen oblije blijedo lice, čak joj i 
suze navriješe na oči... Bilo joj je i teško, i drago, i bilo ju je stid... 
Raskoljnikov se brzo okrene i sjede na stolac za stol. Letimice je bio 
obuhvatio pogledom cijelu sobu. 

Bijaše to velika soba ali neobično niska, jedina soba što su je 
Kapernaumovljevi iznajmljivali. Slijeva su bila zatvorena vrata što su 
nekad vodila u njihov stan. Na suprotnoj strani, zdesna, bijahu još 
jedna vrata koja su uvijek bila zaključana. Ondje je već bio drugi, 
susjedni stan, pod drugim brojem. Sonjina je soba bila nalik na 
kakvu pojatu, imala je oblik posve nepravilna četverokuta, zbog čega 
se doimala pomalo nakaradno. Zid sa tri prozora što su gledala na 
kanal presijecao je sobu nekako ukoso, zbog čega se jedan kut, 
strahovito oštar, gubio negdje u dubini tako da se pri slabom 
osvjetljenju jedva mogao i vidjeti; drugi je pak kut bio suviše, ružno 
tup. U cijeloj toj velikoj sobi gotovo da i nije bilo pokućstva. U 
desnom kutu bijaše postelja, a do nje, bliže vratima, stolac. Uz taj zid 
gdje je stajala postelja, pokraj samih vrata tuđeg stana, nalazio se 
stol sklepan od dasaka i pokriven plavkastim stolnjakom, a uza nj 
dva pletena stolca. Zatim, uz suprotni zid, prilično blizu onog oštrog 
kuta, stajala je omanja komoda od običnog drva koja se nekako 
gubila u toj praznini. To je sve što je bilo u sobi. Žućkaste, otrcane i 
poderane tapete potamnjele su bile po kutovima; zimi je tu zacijelo 
bilo vlažno i zagušljivo. Neimaština je udarala u oči; čak ni na postelji 
nije bilo zastora. 

Sonja je šutke motrila svoga gosta koji je tako pozorno i bez 
ustručavanja razgledao njezinu sobu, a naposljetku je i zadrhtala od 
straha, baš kao da stoji pred sucem i gospodarem svoje sudbine. 

— Malo sam kasno došao... Ima li već jedanaest? — upita je, 
svejednako ne dižući očiju na nju. 

— Ima — promrmlja Sonja. — Ah, da, ima! — zabrza odjednom, 
kao da je u tome izlaz iz neprilike. — Maloprije je kod gazde otkucao 
sat... sama sam čula... Ima. 


— Došao sam vam posljednji put — neveselo produži Raskoljni- 
kov, iako je bio tek prvi put kod nje — možda vas više nikad neću 
vidjeti... 

— Sto... putujete? 

— Ne znam... sve će se sutra znati... 

— Onda nećete doći sutra Katerini Ivanovnoj? — zadrhta Šonji 
glas. 

— Ne znam. Sve će se sutra prije podne znati... Ali ne radi se 
sad o tome, došao, sam da vam nešto kažem... 

On digne na nju svoj zamišljeni pogled i odjednom primijeti da on 
sjedi, a ona svejednako stoji pred njim. 

— Što stojite? Sjedite — reče joj iznenada izmijenjenim, tihim i 
umiljatim glasom. 

Sonja sjede. On se načas zagleda u nju prijazno i gotovo 
sažalno. 

— Kako ste mršavi! Gle kakva vam je ruka! Sasvim je prozirna. 
Prsti su vam kao u mrtvaca. 

Uhvati je za ruku. Sonja se ovlaš osmjehne. 

— Oduvijek sam bila takva — reče mu. 

— | onda kad ste bili kod kuće? 

— Da. 

— Pa naravno! — odsječno će on, a izraz lica i glas opet mu se 
iznenada promijeniše. Još jednom pogleda oko sebe. — To ste od 
Kapernaumova iznajmili? 

— Da... 

— Oni stanuju tu, iza tih vrata? 

— Da... Imaju istu ovakvu sobu. 

— | svi su u jednoj sobi? 

— Da, svi su u jednoj sobi. 

— Ja bih se u ovoj vašoj sobi bojao po noći — neveselo pripo- 
mene Raskoljnikov. 

— Gazde su jako dobri ljudi, jako prijazni — odgovori Sonja, koja 
kao da se još nikako nije mogla snaći i pribrati. — | sve ovo 
pokućstvo, sve... sve je njihovo. | jako su dobri, i djeca im često 
dolaze k meni... 

— Jesu li to oni mutavi? 

— Jesu... gazda muca, i šepav je. I žena isto tako... 


Nije baš da muca, nego kao da ne može sve izgovoriti. Dobra je, 
jako. A on je nekad služio kod vlastelina. Imaju sedmero djece... i 
samo najstarije muca, a ostali su samo bolesni... ali ne mucaju... A 
otkud vi znate za njih? — doda pomalo začuđeno. 

— Sve mi je to onda ispričao vaš otac. Ispričao mi je sve o 
vama... | o tome kako ste otišli u šest sati, a oko deset se vratili, i o 
tome kako je Katerina Ivanovna klečala pred vašim krevetom. 

Sonja se smete. 

— Danas mi se učinilo da sam ga vidjela — prošapće neodlučno. 

— Koga? 

— Oca. Išla sam oko deset sati ulicom, tu u blizini, na uglu, a on 
kao da je išao preda mnom. Baš kao da je bio on. Već sam htjela 
svratiti do Katerine Ivanovne... 

— Šetali ste? 

— Da — odsječno će Sonja, pa se opet smete i ponikne očima. 

— A dok ste bili kod oca Katerina Ivanovna, samo što vas nije 
tukla? 

— Ma nije, šta to govorite, ni govora! — pogleda ga Sonja čak 
nekako prestrašeno. 

— Volite je dakle? 

— Nju? Pa, na-a-aravno! — otegne Sonja žalostivo i najednom 
ojađeno prekriži ruke. — Ah, vi ste nju... Da samo znate... Pa ona 
vam je baš kao dijete... Njoj kao da se pamet sasvim pomutila... od 
jada. A kako je bila pametna... kako velikodušna... kako dobra! Ništa, 
ništa vi ne znate... ah! 

Sonja je sve to izgovorila nekako očajnički, uzrujavajući se, i 
pateći, i kršeći ruke. Blijedi joj se obrazi opet zažarili, u očima se 
odrazila patnja. Bilo je očito da je dirnuta u samo srce, da joj je 
strašno stalo do toga da nešto izrazi, iskaže, obrani. Nekakvo 
nezasitno sažaljenje, ako se može tako reći, pokazalo se odjednom 
na svim crtama njena lica. 

— Da me je tukla! Ma što vi to govorite! Bože moj, da me je tukla! 
Pa baš da i jest, šta onda! Pa šta onda! Ništa, ništa vi ne znate... 
Kako je ona nesretna, ah, kako je nesretna! | bolesna... Pravdu 
traži... Čista je. Tvrdo vjeruje da u svemu mora biti pravde, i traži je... 
Pa i da je na muke udarite, ne bi nikom učinila nepravde. Nikako da 


uvidi da ne može biti pravde među ljudima, pa se srdi... Kao dijete je, 
baš kao dijete! Pravednica je, prave-dnica! 

— A što će od vas biti? 

Sonja ga upitno pogleda. 

— Pa oni su sad ostali na vašoj brizi. | prije je, doduše, bilo sve 
na vama, pa i pokojnik vam je dolazio da mu dadete novaca da 
razbije mamurluk. Ali što će sad biti? 

— Ne znam — žalosno će Sonja. 

— Hoće li oni ostati tamo? 

— Ne znam, duguju za stanarinu; baš je danas gazdarica, čujem, 
rekla da će im otkazati, a Katerina Ivanovna kaže da ni sama ne bi 
više ni trenutka ostala tamo. 

— Sto se toliko junaci? U vas se valjda uzda? 

— Ma ne, nemojte tako!... Mi smo jedno, zajedno živimo — opet 
se najednom uzruja, čak i rasrdi Sonja, navlas isto onako kao što bi 
se naljutio kanarinac ili koja druga ptičica. — Pa i što da radi? Hajde, 
recite i sami, što da radi? — zapitkivaše ga ona žesteći se i 
uzrujavajući. — A koliko, koliko se danas samo naplakala! Pamet joj 
se siroti muti, jeste li primijetili? Muti joj se; čas se kao dijete brine da 
sutra bude sve kako treba, da bude jela i svega... a čas opet ruke 
krši, krv pljuje, plače, pa odjednom počne udarati glavom o zid, od 
pukog očaja. A onda se opet utješi, najviše se u vas uzda: veli da ste 
joj vi sad desna ruka, i da će negdje uzajmiti nešto novaca pa da će 
otići sa mnom u svoj rodni grad, pa da će tamo otvoriti internat za 
plemićke kćeri, a mene će uzeti za nadstojnicu, pa ćemo započeti 
sasvim nov, prelijep život, pa me onda ljubi, grli, tješi, i da znate kako 
samo vjeruje, kako samo vjeruje tim svojim fantazijama! Pa kako da 
joj čovjek protuslovi? A danas cijeli božji dan pere, čisti, krpa, sama 
je, onako slabašna, dovukla korito u sobu, zadihala se i srušila na 
krevet; jutros smo i u grad išle, da kupimo cipelice Polječki i Leni jer 
su im se stare potpuno raspale, samo nam nije doteklo novaca 
koliko su tražili, puno nam je još falilo, a ona je baš odabrala tako 
zgodne cipelice jer ima ukusa, to još i ne znate... | odmah se tamo u 
dućanu rasplakala, pred trgovcima, što nam je uzmanjkalo novaca... 
Ah, kako je bilo žalosno gledati je! 

— E pa, onda je jasno zašto... tako živite — reći će Raskoljnikov 
smiješeći se gorko. 


— A zar vama nije žao? Nije vam žao? — zaokupi ga opet Sonja. 
— Pa vi ste, znam ja, dali i posljednje pare što ste ih imali a da još 
niste bili ništa vidjeli. A da ste samo sve ono vidjeli, o, bože moj! | 
koliko sam je, koliko puta ja rasplakala! Pa još i prošlog tjedna! O, 
kakva li sam! Svega tjedan dana prije očeve smrti. Okrutno sam se 
ponijela! | koliko sam, koliko puta bila isto takva! Ah, kako mi je 
cijelog dana bilo teško dok sam se toga sjećala! 

Sjećanje ju je toliko boljelo da je kršila ruke dok je sve to govorila. 

— Vi da ste okrutni? 

— Jesam, jesam! Došla sam onda kući — nastavi ona plačući — 
a pokojnik mi veli: »Pročitaj mi,« veli, »Sonja, nešto, glava, me 
nekako boli, pročitaj mi... eto ti knjige,« imao je nekakvu knjižicu koju 
je dobio od Andreja Semjoniča, od gospodina Lebezjatnikova, koji 
tamo stanuje i sve mu tako neke smiješne knjige posuđivao. A ja mu 
velim: »Moram ići,« i nisam mu hijela čitati, a navratila sam bila do 
njih najviše zato da pokažem svoj novi ovratnik Katerini Ivanovnoj; 
donijela mi bila Lizaveta, preprodavačica, ovratnik i manšete i jeftino 
mi ih je dala, zgodne, nove novcate, izvezene. A Katerini Ivanovnoj 
se ovratnik baš svidio, metnula ga na sebe pa se gleda u ogledalo, 
mnogo, mnogo joj se svidio, pa mi veli: »Pokloni mi ga, Sonja, molim 
te«. Rekla mi je baš tako, molim te, toliko ga je poželjela. A što će 
njoj? Nego onako: samo se sjetila starih, lijepih vremena! Gleda se u 
ogledalo, uživa, a nikakvih, ama baš nikakvih haljina nema, nikakve 
poštene odjeće, nikakvih stvari, već godine i godine! A nikad ništa ne 
bi ni od koga zamolila; ponosna je, prije će dati i posljednje što ima, 
a sad je eto mene zamdlila, toliko joj se svidio taj ovratnik! A meni 
bilo žao da joj dam: »Što će vam,« velim, »Katerina Ivanovna?« Baš 
sam tako rekla: »Što će vam«. A to joj baš nisam smjela reći! Tako 
me je pogledala, i tako joj došlo teško, preteško što joj nisam dala, i 
tako je to bilo žalosno gledati... | nije joj teško bilo zbog ovratnika 
nego zato što joj nisam dala, to sam dobro vidjela. Ah, kako bih sad 
rado da se sve to vrati, da sve to promijenim, sve što sam joj tada 
kazala... Oh, ja sam... ma šta!... Vama je to svejedno! 

— Poznavali ste tu preprodavačicu Lizavetu? 

— Jesam... Zar ste je i vi poznavali? — uzvrati mu Sonja 
pitanjem, pomalo začuđeno. 


— Katerina Ivanovna je teško bolesna od sušice, ubrzo će 
umrijeti — reče Raskoljnikov nakon kraće šutnje a da joj nije 
odgovorio na pitanje. 

— Ma neće, neće, neće! 

I Sonja ga nesvjesnom kretnjom uhvati za obje ruke, kao da ga 
preklinje neka se to ne zbude. 

— Pai bolje je da umre. 

— NE, nije bolje, nije bolje, nikako nije bolje! — ponavljaše ona 
prestravljeno i nesvjesno. 

— A djeca? Kamo ćete onda s njima ako ih ne uzmete k sebi? 

— Ah, ne znam ni sama! — uzvikne Sonja gotovo očajnički i 
uhvati se za glavu. Bilo je očito da joj je ta misao već mnogo, mnogo 
puta prominula glavom, i da ju je on sad samo probudio u njoj. 

— A što ako se vi sad, još za života Katerine Ivanovne, razbolite 


pa vas otpreme u bolnicu, što će onda biti? — nesmiljeno 
navaljivaše on dalje. 

— Ma šta, šta to govorite! To je nemoguće! — i Šonji se lice 
iskrivi od silna straha. 

— Kako nemoguće? — nastavi Raskoljnikov smješkajući se 
oporo. — Niste valjda osigurani protiv toga? A što će onda biti s 


njima? Poći će svi skupa na ulicu, ona će kašljati i prositi i negdje 
lupati glavom o zid, kao i danas, a djeca će plakati... A kad se sruši, 
odvest će je na policiju, u bolnicu, i umrijet će, a djeca... 

— Ma neće!... Bog to neće dopustiti! — ote se napokon Šonji iz 
prsa stegnutih bolom. Slušala ga je, umolno gledala i sklapala ruke u 
nijemoj molbi, baš kao da od njega sve zavisi. 

Raskoljnikov ustane i ushoda se po sobi. Prođe oko jedne 
minute. Sonja je stajala opuštenih ruku i oborene glave, strahovito 
ojađena. 

— A ne biste li mogli štedjeti? Stavljati na stranu za crne dane? 
— zapita on i naglo stane pred nju. 

— Ne možemo — prošapće Sonja. 

— Dakako da ne možete! A jeste li pokušali? — dometne on 
gotovo se podsmjehujući. 

— Jesam. 

— I niste uspjeli! Dabome! Ne treba ni pitati. 

| opet se ushoda po sobi. Prođe još jedna minuta. 


— Ne zarađujete svaki dan? 

Sonja se još više smete nego maloprije a rumenilo joj ponovo 
oblije lice. 

— Ne — prošapće nekako na jedvite jade. 

— S Polječkom će sigurno biti isto tako — najednom će on. 

— Neće! Neće! To ne može biti, ne može! — glasno uzvikne 
Sonja, sva očajna, kao da ju je tko iznenada ranio nožem. — Bog, 
Bog neće dopustiti takvu strahotu!... 

— A druge strahote dopušta. 

— Ne, ne! Nju će Bog očuvati, Bog!... — ponavljaše ona 
izbezumljeno. 

— A možda Boga i nema — odvrati Raskoljnikov čak nekako 
zlurado, nasmije se i pogleda je. 

Šonji se lice odjednom strašno izmijeni — sve zatitra od sitnih 
grčeva. Pogleda ga neizrecivo prijekorno, zausti da nešto kaže, ali 
ne mogaše ni riječi izustiti, nego najednom samo gorko, gorko 
zajeca i pokrije lice rukama. 

— Kažete da se Katerini Ivanovnoj muti pamet; pa i vama se muti 
— reče on nakon kraće šutnje. 

Prođe još pet-šest minuta. On je neprestano hodao gore-dolje, 
šuteći i ne gledajući je. Napokon joj priđe; oči su mu se caklile. 
Uhvati je objema rukama za ramena i pogleda je ravno u zapla-kano 
lice. Oči mu bijahu suhe, užagrene, prodorne, a usne mu silno 
podrhtavahu... Najednom se brzo sagne, pade ničice na pod i poljubi 
joj nogu. Sonja ustukne prestravljeno od njega, kao od luđaka. | 
zaista je bio nalik na luđaka. 

— Šta vam je, šta to radite? Preda mnom! — promrmlja ona i 
problijedi, a srce joj se bolno, bolno stegne. 

On odmah ustane. 

— Nisam se ja to tebi poklonio, nego sam se svekolikoj patnji 
ljudskoj poklonio — izusti on nekako čudnovato i ode do prozora. — 
Slušaj — nadoda kad se časak kasnije vrati do nje — nedavno sam 
rekao jednom bezobrazniku da nije vrijedan ni tvog malog prsta... i 
da sam svojoj sestri danas iskazao čast kad sam te posjeo do nje. 

— Ah, što ste im to rekli! | to još pred njom! — uzvikne Sonja 
uplašeno. — Sa mnom da sjedi! Da je to čast! Pa ja sam... bez časti, 
ja sam velika, velika grešnica! Ah, što ste to rekli! 


— Nisam to o tebi rekao zbog tvoje obeščašćenosti i grijeha, 
nego zbog tvoje velike patnje. A da si velika grešnica, to je istina — 
nadoda u nekom zanosu — ponajviše si grešnica zato što si uludo 
upropastila i iznevjerila samu sebe. Pa zar to nije užasno? Zar nije 
užasno što živiš u tom kalu koji mrziš iz dna duše, a u isto vrijeme i 
sama znaš (treba samo da oči otvoriš) da nikome time ništa ne 
pomažeš i da nikoga ni od čega ne spašavaš! Pa reci mi najposlije 
— nastavi gotovo raspomamljeno — kako se mogu u tebi takva 
sramota i takva gadost slagati s onim drugim, oprečnim i svetim 
osjećajima? Pa bilo bi bolje, tisuću puta bilo bi bolje i razumnije 
skočiti ravno u vodu i svršiti s tim jednom zauvijek! 

— A što bi onda bilo s njima? — upita ga Sonja slabašnim 
glasom i pogleda ga patnički, ali u isti mah kao da se uopće i ne 
začudi njegovu prijedlogu. Raskoljnikov je odmjeri čudnim pogledom. 

Sve je pročitao u tom njenom jednom jedinom pogledu. | ona je 
dakle već pomišljala na to. Možda je više puta i ozbiljno razmiš-ljala, 
obuzeta očajem, o tome kako da svrši s tim jednom zauvijek, i to 
toliko ozbiljno da se sad nije gotovo ni začudila njegovu prijedlogu. 
Nije ni primijetila koliko su okrutne njegove riječi (nije, naravno, 
pojmila ni smisla njegovih prijekora i njegova posebna shvaćanja 
njene sramote, sve je to njemu bilo jasno). Ali je isto tako dobro znao 
koliko ju je grdno boljela i izmorila, i to već poodavno, misao o njenu 
nečasnu i sramotnu položaju. Pa što li ju je, što li ju je moglo, mislio 
je, sve dosad spriječiti da ne svrši sa svim tim jednom zauvijek? I tek 
tada potpuno shvati što joj znače ona sirota nejaka dječica siročići, i 
ona jadna, suluda Katerina Ivanovna što boluje od sušice i lupa 
glavom o zid. 

Međutim, bilo mu je posve jasno da Sonja, po svom karakteru i 
kakvoj-takvoj naobrazbi koju je stekla, nipošto ne može tako dalje 
živjeti. Ipak mu nije davalo mira pitanje — kako je mogla toliko 
vremena biti u takvu položaju a da nije poludjela, kad već nije imala 
snage da skoči u vodu? Shvaćao je, naravno, da je 

Sonjin položaj slučajna pojava u društvu, iako nipošto nije, na 
žalost, osamljena niti iznimna. Ali baš su je ta slučajnost, ta stanovita 
naobrazba i cijeli njen raniji život mogli, čini se, satrti pri prvom 
koraku na tom odvratnom putu. Pa što ju je onda održalo na životu? 
Nije valjda razvrat? Sva ta gadost dotakla je se, očito, samo 


mehanički; nijedna kap pravog razvrata nije još kanula u njeno srce 
— to je jasno vidio; čitao ju je kao knjigu... 

»Pred njom su tri puta,« mislio je, »da skoči u kanal, da zaglavi u 
ludnici ili... ili, napokon, da se oda razvratu koji zamagljuje um i 
okamenjuje srce.« Ova mu je posljednja misao bila najodvratnija; ali 
je već bio skeptik, bio je mlad, sklon apstraktnom razmišljanju pa 
dakle i okrutan, te je stoga, htio-ne htio, vjerovao da je taj treći izlaz, 
to jest razvrat, i najvjerojatniji. 

»Ali zar bi to mogla biti istina,« usklikne u sebi, »zar bi zbilja to 
stvorenje, koje je još sačuvalo bistrinu duha, moglo svjesno uto-nuti 
napokon u tu gadnu, smrdljivu jamu? Zar je zbilja već počela tonuti, i 
zar je zbilja samo zato mogla sve dosad izdržati što joj se porok više 
ne čini toliko odvratan? Ne, ne, to ne može biti!'« vapio je kao 
maloprije Sonja. »Ne, dosad ju je od kanala odvraćala samo 
pomisao na grijeh i na njih, na one ondje... Ako još dosad nije šenula 
pameću... Ali tko kaže da nije već šenula pameću? Zar je pri zdravoj 
pameti? Zar može normalno čeljade tako govoriti kao ona? Zar može 
čeljade pri zdravoj pameti tako prosuđivati kao što ona prosuđuje? 
Zar može tako sjediti nad ponorom, iznad same smrdljive jame u 
koju već tone, i mahati rukama i začepljivati uši kad se spomene 
opasnost? Što bi htjela, ne čeka valjda čudo? Zacijelo ipak čeka. A 
zar nisu sve to znaci ludila?« 

Tvrdokorno je ostao pri toj misli. Čak mu se taj izlaz više sviđao 
od svih drugih. Poče je pozornije motriti. 

— Često se, dakle, Sonja, moliš Bogu? — upita je. 

Sonja je šutjela, a on je stajao uz nju i čekao odgovor. 

— Pa što bih ja bez Boga? — prošapće ona brzo i odlučno, te 
letimice upre u njega oči, koje joj naglo zasjale, i čvrsto mu stisne 
ruku svojom rukom. 

»Pa da, tako je!« pomisli on. 

— A što tebi Bog zauzvrat daje? — nastavi je dalje ispitivati. 

Sonja je dugo šutjela, kao da ne zna odgovoriti. Njezine sla- 
bašne grudi nadimahu se od uzbuđenja. 

— Šutite! Nemojte me ispitivati! Niste toga vrijedni!... — naje- 
dnom uzvikne gledajući ga strogo i srdito. 

»Tako je! Tako je!« ponavljaše on uporno u sebi. 

— Sve mi daje! — šapne brzo Sonja i opet obori glavu. 


»Eto ti izlaza! Eto ti i objašnjenja izlaza!« zaključi on u sebi 
promatrajući je napeto i radoznalo. 

Obuzet nekim novim, čudnim, gotovo nezdravim osjećajem, 
zapiljio se u to blijedo, mršavo i nepravilno, uglasto lice, u te krotke, 
plave oči koje mogu sijevati onakvim plamenom, odraža-vati onako 
žestoke i snažne osjećaje, u to sitno tijelo što još drhti od ogorčenja i 
gnjeva, i sve mu se to činilo sve čudnijim i čudnijim, gotovo 


nemogućim. »Jurodiva je, jurodivakaai — ponavljao je u sebi. 

Na komodi je ležala nekakva knjiga. Zapazio bi je kad god bi 
prošao gore-dolje, a sad je uze i pogleda. Bijaše to Novi zavjet u 
ruskom prijevodu. Knjiga je bila stara, pohabana, u kožnom uvezu. 

— Otkud ti ovo? — dovikne joj s drugog kraja sobe. Sonja je 
svejednako stajala na istom mjestu, na tri koraka od stola. 

— Donijeli mi — odgovori ona nekako nevoljko i ne gledajući ga. 

— Tko ti je donio? 

— Lizaveta, molila sam je da mi donese. 

»Lizaveta! Čudno!l« pomisli on. Sve mu je kod Šonje bivalo 
nekako sve čudnije i divnije, svakim trenutkom. Prinese knjigu bliže 
svijeći i poče je listati. 

— Gdje je tu ono o Lazaru? — upita je iznenada. 

Sonja je bila uprla pogled u pod i nije mu odgovarala. Stajala je 
malo pobočke prema stolu. 

— Gdje je ono o uskrsnuću Lazarevu? Nađi mi to, Sonja! 

Ona ga poprijeko pogleda. 

— Sta tu tražite... u četvrtom evanđelju... — grubo mu šapne ne 
primičući se. 

— Nađi mi i pročitaj — reče joj on, sjede, nalakti se na stol, 
podupre rukom glavu i mrko se zagleda u stranu, spreman da sluša. 

»Za tri-četiri tjedna završit će u ludnici. Pa i ja ću valjda za njom, 
ako me ne snađe još nešto gore,« progunđa u sebi. 

Pošto je nepovjerljivo saslušala Raskoljnikovljevu čudnu želju, 
Sonja neodlučno priđe stolu. Ipak uze knjigu. 

— Zar niste to još čitali? — upita ga i pogleda ispod oka preko 
stola. Glas joj je bivao sve grublji i grublji. 

— Davno nekad... Kad sam išao u školu. Čitaj! 

— A zar niste slušali u crkvi? 


— Nisam... nisam išao u crkvu. A ti često ideš? 

— N-ne idem — prošapće Sonja. 

Raskoljnikov se osmjehne. 

— Razumijem... Nećeš valjda ni ocu sutra na sprovod? 

— Hoću. Bila sam i prošlog tjedna... dala sam parastos. 

— Kome? 

— Lizaveti. Nju je netko ubio sjekirom. 

Njemu su živci bivali sve napetiji i napetiji. Zavrtjelo mu se u 
glavi. 

— Jesi li bila dobra s tom Lizavetom? 

— Jesam... Ona je isto bila pravednica... dolazila je k meni... ali 
malokad... nije bilo zgodno. Čitale smo zajedno i... razgovarale. Nju 
je Bog uzeo k sebi. 

Čudno su mu zazvučale te knjiške riječi. Čuo je i nešto novo — 0 
nekakvim tajanstvenim sastancima s Lizavetom. A obadvije — 
jurodive. 

»Tu bi čovjek i sam postao jurodivi! To je zarazno!« pomisli. 

— Čitaj! — vikne najednom odrješito i srdito. 

Sonja se svejednako skanjivala. Srce joj lupalo. Nekako se nije 
usuđivala da mu čita. A on je gotovo patio gledajući tu »nesretnu 


luđakinju«. 

— Pa što će vam to? Kad ne vjerujete?... — šapne ona tiho i 
nekako zadihano. 

— Čitaj! Hoću da čitaš! — navaljivaše on. — I Lizaveti si čitala! 


Sonja otvori knjigu i nađe ono mjesto. Ruke su joj podrhtavale, 

glas je izdavao. Dva puta je počinjala, ali nikako nije mogla da 
izgovori prvi slog. 

— »Bijaše neki bolesnik, Lazar iz Betanije...« izusti napokon 
jedva jedvice, ali joj iznenada, kod treće riječi, glas cikne i prekine se 
kao prezategnuta žica. Ponestalo joj daha, u grudima je nešto 
steglo. 

Raskoljnikov je donekle shvaćao zašto se Sonja skanjiva da mu 
čita, ali što je više shvaćao, to kao da je grublje i srditije navaljivao 
neka mu čita. I te kako je dobro poimao koliko joj je teško odavati i 
iznositi na vidjelo sve ono svoje. Shvatio je da su ti osjećaji doista 
ona prava i možda već davnašnja njena tajna, možda još iz 
djetinjstva, još iz obiteljskog života koji je provela uz nesretnog oca i 


majku koja je poludjela od jada, među gladnom djecom, usred ružne 
vike i prijekora. Ali u isto je vrijeme sad doznao, i to pouzdano 
doznao, da joj je, koliko god je mučila tjeskoba i užasna bojazan od 
nečega dok se spremala da čita, u isti mah upravo bolno stalo do 
toga da čita, unatoč svoj tjeskobi i svim bojaznima, i to upravo 
njemu, da je on sluša, i to bezuvjetno sada — »pa što bilo da bilo!«... 
Pročitao joj je to u očima, razabrao po njenu zanosnu uzbuđenju... 
Sonja se upela, svladala grč što ju je stezao u grlu i presjekao joj 
glas na početku stiha, pa nastavi čitati jedanaestu glavu evanđelja 
po Ivanu. Čitala je sve do devetnaestog stiha: 

— »Mnogi Zidovi bijahu došli k Marti i Mariji da ih tješe zbog 
brata njihova. Marta, čim ču da dolazi Isus, iziđe mu u susret, dok 
Marija ostade u kući. Marta reče Isusu: ,Gospodine, da si bio ovdje, 
ne bi bio umro moj brat. Ali i sada znam da će ti Bog dati sve štogod 
zatražiš od njega.'« 

Tu Sonja opet zastane stidljivo predosjećajući da će joj glas opet 
zadrhtati i prekinuti se... 

— »,Uskrsnut ce brat tvoj, odgovori joj Isus. ,Znam da će 
uskrsnuti — odvrati mu Marta — o uskrsnuću, u posljednji dan.' — 
Ja sam uskrsnuće i život — reče joj Isus. — Tko vjeruje u mene, ako 
i umre, živjet će. Tko god živi i vjeruje u me, sigurno neće nigda 
umrijeti. Vjeruješ li ovo?' 

(Sonja nekako bolno predahne, a onda pročita jasno i glasno, 
baš kao da se sama javno ispovijeda:) 

— »,Da, Gospodine, ja tvrdo vjerujem da si ti Mesija, Sin Božji 
koji je došao na svijet.'« 

Pa opet zastane, naglo digne pogled na njega, ali se brže svlada 
i nastavi čitati. Raskoljnikov je sjedio i slušao nepomično, ne 
okrećući se, nalakćen na stol i zagledan u stranu. Došli su tako do 
trideset drugog stiha: 

— »A Marija, kad dođe tamo gdje bijaše Isus i kad ga opazi, 
pade mu pred noge pa mu reče: ,Gospodine, da si bio ovdje, ne bi 
umro brat moj." Kad opazi gdje plače i gdje plaču Židovi koji su došli 
s njom, Isus se potrese u duši, uzbudi i zapita: ,Gdje ste ga položili?" 
— ,Gospodine — rekoše mu — dođi pa ćeš vidjeti!' Isus proplaka. 
Nato su Židovi govorili: ,Gledaj kako ga je ljubio!" Neki od njih ipak 


rekoše: ,Zar nije ovaj koji je slijepcu otvorio oči mogao učiniti da 
Lazar ne umre?'« 

Raskoljnikov se okrene njoj i uzbuđeno se zagleda u nju: pa da, 
tako je! Već se sva trese od stvarne, prave groznice. To je i 
očekivao. Približavala se kazivanju o najvećem i nečuvenom čudu, 
pa ju je obuzeo osjećaj velika slavlja. Glas joj postao zvučan kao 
zvono; u njemu su odjekivali slavlje i radost pojačavajući ga. Reci su 
joj titrali pred očima jer joj je mrak padao na oči, ali je napamet znala 
ono što čita. U posljednjem stihu: »Zar nije ovaj koji je slijepcu 
otvorio oči...« snizila je glas te gorljivo i strastveno dočarala sumnju, 
kuđenje i hulu slijepih Židova koji ne vjeruju, a koji će sad na, za koji 
čas, pasti kao gromom ošinuti, zajecati i povjerovati... »I on, on — 
koji je isto tako zaslijepljen i ne vjeruje 

— i on će sad na čuti, i on će povjerovati, da, da, sad odmah, 
ovog časa« — sanjarila je Sonja i drhtala od radosna iščekivanja. 

— »Isus se opet potrese u sebi te se uputi na grob, što bijaše 
rupa u špilji i na kojoj je ležao kamen. Isus reče: ,Dignite kamen! 

— ,Gospodine, već zaudara — reče mu pokojnikova sestra 
Marta. — Četiri su dana što je umro.'« 

Posebno je naglasila riječ četiri. 

— »,Ne rekoh li ti — odvrati joj Isus — da ćeš vidjeti slavu Božju 
ako budeš vjerovala?' Tako digoše kamen. A Isus podiže oči i reče: 
,Oče, zahvaljujem ti što si me uslišao. Ja sam znao da me uvijek 
uslišavaš, ali ovo rekoh radi ovdje prisutnog svijeta, da vjeruje da si 
me ti poslao.' Rekavši to, viknu jakim glasom: ,Lazare, iziđi!' 
Pokojnik iziđe... 

(glasno i zanosno pročita te riječi, drhteći i trnući sva, kao da je 
sve to svojim očima vidjela) 

... obavijen povojima po rukama i nogama. Lice mu bijaše zamo- 
tano ručnikom. Isus im naredi: ,Razvežite ga i pustite ga da ide!" 

Kad vidješe što Isus učini, mnogi Židovi koji bijahu došli k Mariji 
povjerovaše u njega.« 

Dalje nije čitala niti je mogla čitati, pa zaklopi knjigu i naglo 
ustane sa stolca. 

— To je sve o uskrsnuću Lazarevu — prošapće isprekidano i 
grubo, pa se okrene u stranu i ukipi, ne usuđujući se i kanda se 
stideći da ga pogleda. Ona grozničava drhtavica još je nije ostav- 


ljala. Krnjadak svijeće već se odavno gasio u nakrivljenu svijeć- 
njaku, mutno obasjavajući u toj sirotinjskoj sobi ubojicu i blu-dnicu 
što su se čudnovato zbližili za čitanja vječne knjige. Prođe pet-šest 
minuta, a možda i više. 

— Došao sam poslom — glasno progovori najednom namrgo- 
đeni Raskoljnikov, pa ustane i priđe Šonji. Ona šutke digne pogled 
na njega. Njegov je pogled bio nekako osobito grub i u njemu se 
odražavala nekakva neobuzdana odrješitost. — Napustio sam danas 
svoje — reče joj — majku i sestru. Ne idem više k njima. S njima 
sam raskrstio. 

— Zašto? — upita ga Sonja zabezeknuto. Njen današnji susret s 
njegovom majkom i sestrom ostavio je na nju snažan dojam koji ni 
njoj samoj nije bio jasan. Vijest o njegovu raskidu s njima gotovo ju 
je užasnula. 

— Sad imam samo tebe — dometne on. — Hajdemo zajedno... 
Došao sam k tebi. Oboje smo prokleti, pa ćemo dalje zajedno! 

Sijevao je očima. »Kao da je sumanut!'« pomisli sad Sonja o 
njemu. 

— A kamo? — upita ga ona u strahu te i nehotice ustukne pred 
njim. 

— Sta ja znam! Samo znam da ćemo istim putem dalje, to 
pouzdano znam — i ništa više. Cilj nam je isti! 

Sonja ga je gledala i ništa nije shvaćala. Samo je znala da je 
strašno, beskrajno nesretan. 

— Nitko od njih neće ništa shvatiti ako im što rekneš — nastavi 
on — ali ja sam te shvatio. Ti si meni potrebna i zato sam i došao k 
tebi. 

— Ne razumijem... — prošapće Sonja. 

— Poslije ćeš razumjeti. A zar ti nisi isto učinila? I ti si se 
satrla si život... svoj (svejedno čiji!). Mogla si živjeti po duhu i 
razumu, a završit ćeš na Sijenskom trgu... Ali nećeš moći izdržati, pa 
ako ostaneš sama, šenut ćeš pameću kao i ja. Već si i sad nekako 
sumanuta, pa treba dakle da idemo dalje zajedno, istim putem! 
Hajdemo! 

— Zašto? Što će vam to? — izusti Sonja čudnovato uzbuđena i 
uzbunjena zbog njegovih riječi. 


— Zašto? Zato što ovako ne može ostati, eto zašto! Treba 
napokon prosuditi ozbiljno i iskreno, a ne djetinjasto plakati i vikati 
kako Bog neće dopustiti ono najgore. Eto, što će biti ako tebe sutra 
zaista otpreme u bolnicu? Ona je tamo luda i sušičava, uskoro će 
umrijeti, a što će onda djeca? Zar misliš da Polječka neće propasti? 
Zar nisi već vidjela ovdje, po uglovima, djecu koju majke šalju da 
prose? Raspitivao sam se gdje žive te majke i u kakvim prilikama. 
Tamo djeca ne mogu ostati djeca. Tamo je sedmogodišnje dijete 
pokvareno i krade. A djeca su ipak na sliku i priliku Kristovu: 
»Njihovo je kraljevstvo nebesko«. On je zapo-vjedio da ih poštujemo 
i volimo jer na njima svijet ostaje... 

— Pa što ćemo, što ćemo onda? — ponavljaše Sonja histerično 
plačući i kršeći ruke. 

— Što ćemo? Slomiti jednom zauvijek ono što treba da slo-mimo, 
ništa više, i primiti na sebe patnju. Što? Ne razumiješ? Poslije ćeš 
razumjeti... Sloboda i vlast, ali najvažnija je vlast! Nad svim drhtavim 
stvorenjima i nad cijelim mravinjakom!... Eto ti cilja! Upamti to! To ti je 
moja poruka na rastanku! Možda sad posljednji put razgovaram s 
tobom. Ako ne dođem sutra, sama ćeš sve čuti, a onda se sjeti ovih 
mojih sadašnjih riječi. | jednom poslije, nakon mnogo godina, s 
vremenom, možda ćeš shvatiti što te riječi znače. Ako dođem sutra, 
reći ću ti tko je ubio Lizavetu. Zbogom! 

Sonja se lecne od straha. 

— Pa zar vi znate tko ju je ubio? — upita ga trnući od jeze i 
unezvjereno ga gledajući. 

— Znam, i reći ću ti... Tebi, samo tebi! Tebe sam izabrao. Neću 
doći k tebi da te molim za oproštenje, nego ću ti jednostavno reći. 
Odavno sam izabrao tebe da ti to kažem, još onda dok mi je tvoj 
otac govorio o tebi i dok je Lizaveta bila živa, još sam onda pomislio 
na to. Zbogom. Ne pružaj mi ruku. Sutra! 

| iziđe. Sonja je gledala za njim kao za luđakom, ali je i sama bila 
sva izbezumljena i osjećala je to. Vrtjelo joj se u glavi. »Bože! Otkud 
zna tko je ubio Lizavetu? Što znače te njegove riječi? To je strašno!« 
Ali u isto vrijeme nije uopće naslutila pravu istinu, ni u jednom 
trenutku. O, mora da je strašno nesretan!... Napustio je majku i 
sestru. Zašto? Što se dogodilo? | što je naumio? Što joj je ono 


govorio? Poljubio joj je nogu i rekao... rekao (jest, to je jasno rekao) 
da ne može više živjeti bez nje... O, bože! 

Sonja je cijelu noć provela u groznici i bunilu. Skakala je gdjekad 
iz postelje, plakala, kršila ruke, pa bi opet utonula u grozničav san, i 
sanjala je Polječku, Katerinu Ivanovnu, Lizavetu, čitanje evanđelja i 
njega... njega, onako blijeda lica, užagrenih očiju... Ljubi joj noge, 
plače... O, bože! 

iza onih vrata zdesna, iza onih istih vrata što su odvajala Sonjinu 
sobu od stana Gertrude Karlovne Reslih, bijaše soba što je 
poodavno bila prazna a pripadala je stanu gospođe Reslih, koja ju je 
željela iznajmiti, o čemu su govorile objave na kućnim vratima i 
cedulje prilijepljene na prozorima što su gledali na kanal. Sonja se 
bila navikla da tu sobu smatra za nenastanjenu. Međutim, za sve 
vrijeme Raskoljnikovljeva posjeta, pokraj vrata u toj praznoj sobi 
stajao je gospodin Svidrigajlov i, pritajivši se, prisluškivao. Kad je 
Raskoljnikov otišao, stajao je još časak, porazmislio, vratio se na 
prstima u svoju sobu, koja je bila odmah do te prazne sobe, uzeo 
stolac i odnio ga nečujno do vrata što su vodila u Sonjinu sobu. 
Njihov mu se razgovor učinio zanimljivim i značajnim — i te kako mu 
se svidio, toliko mu se svidio da je i stolac onamo prenio kako se ne 
bi morao ubuduće, možda već sutra, izvrgavati neugodnosti da stoji 
cijeli sat, nego da se malo udobnije smjesti i uživa u pravom smislu 
riječi. 


V 


Kad je sutradan prije podne, točno u jedanaest sati, Raskoljnikov 
ušao u zgradu... ske policijske stanice, u istražni odjel, i zamolio da 
ga najave Porfiriju Petroviču, začudio se kako ga dugo ne primaju — 
prošlo je najmanje deset minuta dok ga nisu pozvali. A po njegovu 
računu, trebalo je, valjda, da odmah navale na njega. Međutim, dok 
je stajao u čekaonici, mimo njega su prolazili amo-tamo ljudi koji 
očito nisu ni najmanje marili za njega. U susjednoj sobi, nalik na 
pisarnicu, sjedilo je i pisalo nekoliko pisara, a vidjelo se da nitko od 
njih pojma nema tko je i što Raskoljnikov. Nemirno i sumnjičavo 
gledao je oko sebe, pazeći nema li gdjegod bar neki stražar, koji 
tajnoviti pogled, određen da pazi na njega kako ne bi umakao? Ali 


ničeg sličnog nije bilo — vidio je samo činovnička lica obuzeta sitnim 
brigama, i zatim još neke ljude — nitko nije o njemu vodio računa, 
mogao je otići istog časa kud god je htio. Sve se više i više 
učvršćivala u njemu misao — da je onaj zagonetni čovjek od jučer, 
ona utvara što je iznikla iz zemlje, da je zaista sve znao i sve vidio, 
zar bi onda pustili njega, Raskoljnikova, da sad ovako stoji i mirno 
čeka? I zar bi ga čekali ovdje sve do jedanaest sati, dok se nije sam 
udostojio doći? Znači, ili da taj čovjek još ništa nije prijavio, ili... ili 
naprosto isto tako ništa ne zna, ništa nije vidio svojim očima (pa i 
kako je mogao vidjeti?), pa je dakle sve ono što je on, Raskoljnikov, 
jučer doživio ipak samo utvara, preuveličana njegovom nadraženom 
i bolesnom maštom. Ta se slutnja već jučer, za njegova najvećeg 
nemira i očaja, počela učvršćivati u njemu. Pošto je sad o svemu 
tome promislio, spremajući se za novu borbu, najednom osjeti da 
dršće — pa čak i ogorčenje zavri u njemu pri pomisli da dršće od 
straha pred onim mrskim Porfirijem Petrovičem. Najstrašnije mu je 
bilo što se opet mora sastati s tim čovjekom; mrzio ga je neizmjerno, 
beskrajno, čak se bojao da ga ne oda ta mržnja. I toliko je bilo 
njegovo ogorčenje da je začas prestao drhtati; spremio se da uđe 
hladno i drzovito, i zarekao se da će šutjeti koliko god bude mogao, 
da će samo pozorno motriti i slušati i da će, bar ovaj put, pošto-poto 
nadvladati svoju bolesno razdražljivu ćud. Baš tada ga pozvaše do 
Porfirija Petroviča. 

Porfirij Petrovič bio je u tom času posve sam u svom kabinetu. 
Njegov kabinet nije bio ni malen ni velik; u njemu bijahu: velik pisaći 
stol ispred divana presvučenog voštanim platnom, stolčić za spise, 
ormar u kutu i nekoliko stolaca — sve samo državno pokućstvo od 
žuto polirana drva. U kutu, na stražnjem zidu ili, bolje reći, na 
pregradi, bijahu zatvorena vrata — ondje dalje, iza pregrade, bile su 
zacijelo još neke sobe. Kad je Raskoljnikov ušao, Porfirij Petrovič 
odmah je zatvorio za njim vrata pa su ostali nasamu. Dočekao je 
svoga gosta neobično radosno i prijazno, i tek nakon nekoliko minuta 
Raskoljnikov je razabrao, po nekim znacima na njemu, da je nekako 
zbunjen — baš kao da ga je tko iznenada smeo ili zatekao na 
tajnovitu i skrovitu djelu. 

— O, sluga pokoran! Eto, napokon, i vas... kod nas... — poče 
Porfirij pružajući mu obje ruke. — Pa hajde, sjedite, dragoviću! Ili 


možda ne volite da vam govorim sluga pokoran i... dragoviću, ovako 


tout court? Nemojte to, molim vas, shvatiti kao familijar-nost... 
Evo, izvolite ovamo, na divančić. 

Raskoljnikov sjede ne odvajajući očiju od njega. Ono »kod nas«, 
ispričavanje zbog familijarnosti, francuski izričaj tout court i tako 
dalje, i tako dalje, sve su to bili karakteristični znakovi. »Ipak, pružio 
mi je obadvije ruke, ali mi ni jednu nije dao, povukao ih je na 
vrijeme« — sijevne mu u glavi sumnja. Obojica su motrila jedan 
drugog, ali čim bi im se pogledi ukrstili, munjevito bi ih svrnuli na 
drugu stranu. 

— Donio sam vam onu izjavu... o satu... evo, izvolite. Jesam li 
dobro napisao ili treba da ponovo napišem? 

— Što? Izjavu? Dobro je, dobro... budite bez brige, sasvim je 
dobro — reče Porfirij Petrovič kao da se nekamo žuri, ali tek kad je 
to izgovorio, uze spis i pregleda ga. — Jest, sasvim je dobro, m.olim 
ljepo. Ništa više ne treba — poikrijepi isto onako brzoreko i stavi 
spis na stol. Zatim, čas kasnije, dok je već govorio o nečem drugom, 
uze ga opet sa stola i premjesti na stolić za spise. 

— Jučer ste, čini mi se, spomenuli da biste me željeli saslušati... 
službeno... u vezi s mojim poznanstvom s onom... ubijenom? — 
poče iznova Raskoljnikov. »Ama, zašto sam umetnuo ono čini mi 
se?« sijevne mu kroz glavu kao munja. »A zašto se toliko uzruja- 
vam što sam umetnuo to čini mi se?« sijevne mu odmah zatim i 
druga misao kao munja. 

Odjednom osjeti kako je njegova sumnjičavost, od pukog do-dira 
s Porfirijem, od svega dvije riječi, od svega dva pogleda, porasla u 
tren oka do čudovišnih razmjera... i kako je to straho-vito opasno: 
živci se napinju, uzrujanost raste. »Ne valja! Ne valja!... Opet ću se 
izbrbljati.« 

— Da-da-da! Budite bez brige! Ima vremena, ima vremena, 
molim lijepo — promrsi Porfirij Petrovič hodajući tamo-amo pored 
stola, ali nekako nasumce, kao da srlja čas do prozora, čas do 
stolića, čas do stola, čas se kloneći Raskoljnikovljeva nepovjerljiva 
pogleda, čas opet zastajući na mjestu i gledajući ga netremice. 
Neobično se čudno doimala u tim trenucima njegova mala, 
debeljuškasta i okrugla prilika, poput lopte što se kotrlja na sve 


strane i učas odbija od svih zidova i zakutaka. — Stići ćemo, stići 
ćemo, molim lijepo!... Nego, pušite li? Imate li što? Evo, izvolite 
cigaretu — proslijedi pružajući gostu cigaretu. — Primio sam vas, 
znate, ovdje, tu mi je odmah i stan, iza pregrade... državni, ali zasad 
još stanujem u privatnom stanu. Ovdje su se morali najprije obaviti 
kojekakvi popravci. Već je skoro gotovo... državni stan, vidite, to je 
zbilja divota, a? Što mislite? 

— Jest, divota — odgovori Raskoljnikov gledajući ga gotovo 
podrugljivo. 

— Divota, prava divota... — ponavljaše Porfirij Petrovič, kao da 
se iznenada zadubio u nešto posve drugo. — Jest, divota jedna! — 
umalo što ne usklikne na kraju, pa najednom baci pogled na 
Raskoljnikova i zastane na dva koraka od njega. To višekratno 
glupavo ponavljanje da je državni stan divota, isuviše je svojom 
banalnošću  protuslovilo ozbiljnom, zamišljenom i zagonetnom 
pogledu što ga je bio upro u svoga gosta. 

Ali to je samo još više podjarilo Raskoljnikovljenu kivnost tako da 
se više nije mogao suzdržati da ga podrugljivo i prilično neoprezno 
ne izazove: 

— Nego, znate šta — reče iznenada gledajući ga gotovo drsko i 
nekako se naslađujući tom svojom drskošću — postoji, čini mi se, 
jedno pravničko pravilo, jedna pravnička metoda, kojom se služe svi 
istražitelji odreda, da najprije počnu onako izdaleka, od nekih 
tričarija, ili čak od nečeg ozbiljnog, samo posve sporednog, ne bi li 
tako reći obodrili ili, još bolje, zabavili onog koga ispituju, ne bi li ga 
uspavali, a onda ga, sasvim neočekivano, raspalili po samom 
tjemenu nekakvim kobnim i škakljivim pitanjem; je li to istina? Čini mi 
se da se to u svim pravilima i uputama još i dan-danas spominje kao 
svetinja? 

— Jest, jest... a što, zar mislite da sam vam zato počeo govoriti o 
svom državnom stanu... a? 

| rekavši to, Porfirij Petrovič priškilji, namigne, a licem mu preleti 
nešto veselo i lukavo, bore mu se na čelu zagladiše, oči suziše, crte 
lica razvukoše i najednom prasne u nervozan, dugotrajan smijeh, 
zanoseći se i ljuljajući cijelim tijelom i gledajući Raskoljnikova ravno 
u oči. Raskoljnikov se i sam nasmije, pomalo na silu; ali kad se 
Porfirij, videći da se i on smije, naduši tako smijati da umalo što ne 


pomodri u licu, Raskoljnikovljevo gađenje prevlada najednom sav 
njegov oprez — prestane se smijati i namršti se te dugo i kivno 
gledaše Porfirija, ne odvajajući očiju od njega za sve vrijeme njegova 
dugotrajnog smijeha, koji kao da nikad neće prestati. Neopreznost 
je, uostalom, bila očito obostrana — reklo bi se da se Porfirij Petrovič 
smije u brk svom gostu, kome je taj smijeh mrzak, ali se domaćin 
zbog toga nimalo ne ustručava. Ovo se posljednje činilo 
Raskoljnikovu vrlo značajnim; shvatio je da ni maloprije Porfirij 
Petrovič nije zacijelo bio ni najmanje zbunjen, nego mu je, naprotiv, 
on sam, Raskoljnikov, nasjeo; da tu očito postoji nešto što on ne zna, 
neki cilj; da je možda već sve pripravljeno i sad će se za, za koji čas, 
pomoliti i survati na njega... 

Odmah prijeđe na ono glavno, ustane i uze kapu. 

— Porfirije Petroviču — poče odlučno ali i prilično srdito i 
uzrujano — jučer ste izrazili želju da dođem do vas radi nekog 
saslušanja. (Posebice naglasi tu riječ saslušanje.) Evo, došao sam, 
pa ako vam što treba, pitajte, a ako ne treba, onda mi dopustite da 
odem. Nemam vremena, imam posla... Moram na sprovod onog 
činovnika koga su konji pregazili i za koga... i vi znate... — nadoda, 
pa se odmah rasrdi što je to nadodao, a odmah se zatim još više 
razljuti: — Sve mi je to već dozlogrdilo, čujete li, i to već poodavno... 
zbog toga sam se donekle i razbolio... jednom riječju — malne 
uzvikne jer je osjetio kako je to spominjanje bolesti još neumjesnije 
— jednom riječju, ili me izvolite ispitivati, ii me odmah pustite da 
odem... a ako ćete me ispitivati, onda, molim, samo službeno! Neću 
nikako drugačije, pa zato sad, eto, lijepo zbogom jer nas dvojica 
nemamo više što reći jedan drugome. 

— Bože moj! Sto vi to govorite! Pa o čemu da vas ispitujem — 
razrakoli se najednom Porfirij Petrovič, koji je začas promijenio i ton i 


držanje i umah se prestao smijati. — Ma nemojte se uzruja-vati, 
molim vas — uzvrpolji se, čas opet jurcajući amo-tamo, čas 
posjedajući Raskoljnikova. — Ima vremena, ima vremena, molim 


ljepo, pa ionako su to same sitnice. Naprotiv, baš mi je drago što ste 
napokon stigli do nas... Vi ste sad moj gost. A što se tiče tog mog 
prokletog smijeha, oprostite mi, dragi moj Rodione Romanoviču. 
Rodion Romanovič, je li? Čini mi se da se tako zovete po 0cu?. ,.. 
Nervozan sam čovjek, a baš ste me nasmijali onom svojom 


duhovitom napomenom; koji put se zbilja sav tresem, kao 
gumilastika... Čemu god se smijem. A kako sam građen, bojim se 
čak i da me kap ne udari. Ama, sjedite, što vam je?... Molim vas, 
dragoviću, inače ču još pomisliti da ste se naljutili... 

Raskoljnikov je šutio, slušao i motrio ga, svejednako ljutit i 
namrgođen. Sjeo je, doduše, ali još nije ispuštao kapu iz ruku. 

— Reći ću vam nešto o sebi, dragi moj Rodione Romanoviču, 
kako bih vam objasnio, da tako kažem, svoj karakter — produži 
Porfirij Petrovič motajući se po sobi i zazirući, kao i prije, od pogleda 
svoga gosta. — Ja sam vam, znate, neženja, ne zalazim u društva i 
nepoznat sam, a uz to sam već i gotov čovjek, formiran, ne razvijam 
se više i... i... a jeste li primijetili, Rodione Romano-viču, kako kod 
nas, to jest kod nas u Rusiji, napose u našim petrogradskim 
društvima, kad se sastanu dva pametna čovjeka koji se još bogzna 
kako ne poznaju, ali se međusobno, da tako kažem, poštuju, evo, 
kao sad nas dvojica, na primjer, ne mogu po pola sata nikako naći 
temu za razgovor, ukočeni su jedan pred drugim, sjede i uzajamno 
se zbunjuju. Svi imaju teme za razgovor, dame, na primjer... ljudi iz 
visokog društva, na primjer, imaju uvijek temu za razgovor, c'est de 


rigueudtl, a ljudi iz srednjih društvenih slojeva, kao što smo mi, svi 
su nekako snebivljivi i nerado razgovaraju... naime, oni koji misle. 
Zašto je to tako, dragoviću moj? Je li možda zato što nemamo 
dovoljno interesa za društvena pitanja, ili smo pak previše pošteni pa 
ne želimo obmanjivati jedan drugog, ne znam. A? Što vi mislite? 
Ama, odložite kapu, molim vas, baš kao da se spremate ovaj čas 
otići, zbilja je neugodno i gledati... A meni je, naprotiv, baš drago... 

Raskoljnikov odloži kapu slušajući i dalje, ozbiljan i _mrk, 
Porfirijevo pusto i zbrkano naklapanje. »Ama, šta on zbilja hoće, da 
mi odvuče pažnju tim svojim glupim naklapanjem?« 

— Kavom vas ne nudim, nije zgodno na ovom mjestu, ali što ne 
bi čovjek posjedio pet-šest minuta s prijateljem, da se malo razonodi 
— sipao je dalje Porfirij kao iz rukava. — Pa, znate, onda, sve te 
službene obaveze... nemojte mi, dragoviću, zamjeriti što neprestano 
ovako hodam gore-dolje; oprostite, dragoviću, sve se bojim da vas 
ne uvrijedim, a opet mi je gibanje naprosto prijeka potreba. 
Neprestano sjedim pa mi je baš drago kad se mogu prohodati bar 


pet-šest minuta... hemoroidi... sve se spremam da se počnem liječiti 
gimnastikom; vele mi da tamo državni, pravi državni, pa čak i tajni 

savjetnici preskaču preko užeta sve u šesnaest; eto, tako vam je 
to u naše doba, na naučnoj bazi... tako vam je to... A što se tiče ovih 
mojih obaveza ovdje, saslušanja i svih tih formalnosti... eto, sami ste, 
dragoviču, maloprije spome-nuli saslušanje... da znate, dragi moj 
Rodione Romanoviču, da ta saslušanja, zbilja, koji put više dovode u 
nepriliku istražitelja nego onoga koga saslušava... To ste, dragoviču 
moj, potpuno točno i vrlo duhovito maloprije izvoljeli napomenuti. 
(Raskoljnikov nije ništa slično napomenuo). Zaplete se čovjek! Zbilja 
se zaplete! I uvijek jedno te isto, uvijek jedno te isto, kao da bubnjaš! 
Ali, eto, sprema se reforma pa ćemo se bar drugačije zvati, he-he- 
he! A što se tiče naših pravnih metoda, kao što ste se vrlo duhovito 
izrazili, tu se apsolutno slažem s vama. Ma tko još, molim vas lijepo, 
od svih optuženih, pa bili oni i najzatucaniji seljaci, ne zna da će ga, 
na primjer, najprije uspavljavati nekim sporednim pitanjima (kao što 
ste vrlo zgodno kazali), a da će ga onda iznebuha raspaliti po 
samom tjemenu, ušicom sjekire, he-he-he! Po samom tjemenu, kao 
što ste slikovito rekli, he-he! I vi ste, dakle, zbilja pomislili da sam 
vam počeo ono o stanu govoriti... he-he! E, baš ste podrugljivac 
neki! Pa dobro, neću! Ah, da, zbilja, vidite, jedna riječ vuče drugu, 
jedna misao izaziva drugu, eto, vi ste maloprije i o službenoj 
proceduri izvoljeli nešto napomenuti, što se tiče saslušanja, znate... 
Ama, kakva službena procedura! Procedura vam je, znate, u 
mnogim prilikama puka glupost! Koji put samo onako prijateljski 
porazgovaraš, pa više doznaš. Za službenu proceduru uvijek ima 
vremena, dopustite da vas umirim što se toga tiče; pa i što je 
zapravo službena procedura, pitam ja vas? Ne valja istražitelja na 
svakom koraku sputavati službenom procedurom. Istražiteljev je 
posao, da tako kažem, svojevrsno slobodno umjetničko djelo, ili tako 
nešto... he-he-he! 

Porfirij Petrovič predahne načas. Neumorno je sipao, čas 
besmislene šuplje fraze, čas iznenada ubacivao nekakve zagonetne 
riječi, pa onda opet odmah okretao na besmislice. Sad je već gotovo 
trčkao po sobi, sve brže i brže prebirući svojim debelim nožicama, 
neprestano zagledan u pod, desnu ruku zabacio za leđa, a lijevom 


neprekidno pomalo maše i izvodi kojekakve kretnje koje se, začudo, 
nikako ne slažu s riječima. Raskoljnikov najednom zapazi da je dva- 
tri puta, trčkajući po sobi, kanda zastao pokraj vrata, samo načasak, 
pa kao da nešto osluškuje... »Da ne očekuje štogod?« 

— Ašto se toga tiče, imate potpuno pravo — nastavi opet veselo, 
Porfirij gledajući Raskoljnikova neobično prostodušno (zbog čega se 
Raskoljnikov lecne i učas sabere) — zaista imate pravo što ste 
onako duhovito izvoljeli ismijati pravničku proceduru, he-he! Te su 
naše (samo neke, naravno) dubokoumne psihološke metode 
dozlaboga smiješne, pa bome i bezvrijedne, kad nas procedura 
suviše sputava. Jest, molim lijepo... opet ja, eto, o službenoj 
proceduri: ali, kad bih mislio ili, bolje reći, kad bih sumnjao na nekog, 
na ovog, onog ili nekog trećeg, da je on, da tako kažem zločinac, u 
slučaju koji je meni povjeren... Vi studirate pravo, Rodione 
Romanoviču? 

— Da, studirao sam... 

— E pa, onda, evo vam jednog malog primjera, da tako kažem, 
za ubuduće, naime nemojte misliti da bih se usudio da vas nešto 
poučavam, ta kakve vi samo članke o zločinima objavljujete! 
Nipošto, molim lijepo, nego samo onako, kao činjenicu, da nave-dem 
jedan mali primjer: eto, kad bih ja, na primjer, smatrao ovog, onog ili 
nekog trećeg za zločinca, zašto bih ga onda, pitam ja vas, prije 
vremena uzalud uznemirivao, sve kad bi i neke indicije govorile 
protiv njega? Ponekog i moram, na primjer, uhapsiti što prije, ali neki 
drugi nije, bome, takav čovjek, pa zašto ga onda ne bih pustio da se 
još malo šeta po gradu, he-he? Ama, vidim ja da me ne razumijete 
sasvim dobro, pa ću vam to malo jasnije izložiti: kad bih ga, recimo, 
prerano strpao u zatvor, možda bih mu još time dao moralnu, da tako 
kažem, podršku, he-he! Smijete se? (Raskoljnikovu nije bilo ni na 
kraj pameti da se smije: sjedio je stisnutih usana, ne odvajajući 
svojih užagrenih očiju od očiju Porfirija Petroviča.) A ipak vam je to 
tako, pogotovo s ponekim subjektom jer su ljudi različiti, a sa svima 
se jednako postupa. Eto, izvoljeli ste reći: indicije; pa možda i jesu, 
posrijedi, recimo, indicije, ali indicije, dragoviću moj, to vam je batina 
sa dva kraja, u većini slučajeva, a ja sam samo istražitelj, dakle slab 
čovjek, priznajem, i htio bih istragu, da tako kažem, provesti 
matematički jasno, htio bih doći do takvih indicija da dva puta dva 


bude nalik na četiri! Da budu nalik na neposredan i nepobitan dokaz! 
A ako ga prerano strpam u zatvor, pa ma i bio uvjeren da je on taj, 
onda sam možda sam sebi oduzeo mogućnost da ga još više 
raskrinkam. Pitate, zašto? Pa zato što sam mu, da tako kažem, dao 
određen položaj, odredio sam ga psihološki, da tako kažem, i umirio, 
pa će se lijepo zavući preda mnom u svoju ljušturu: shvatit će 
napokon da je zatvorenik. Eto, kažu da su se u Sevastopolju, odmah 

poslije AIme""“, pametni ljudi i te kako bojali da će neprijatelj 
svakog časa navaliti svom silom i začas osvojiti Sevastopolj, ali kad 
su vidjeli da se neprijatelj odlučio za običnu opsadu i da kopa prvi 
rov, onda su se, vele, ti pametni ljudi silno obradovali i umirili: 
osvajanje se odgodilo u najmanju ruku za dva mjeseca jer kad će 
neprijatelj običnom opsadom doći do svog cilja! Opet se smijete, 
opet mi ne vjerujete? Pa sad, naravno, imate i vi pravo. Imate, imate! 
Sve su to pojedinačni slučajevi, slažem se s vama; spomenuti je 
slučaj zaista osamljen. Ali znate što tu treba imati na umu, dobri moj 
Rodione Romanoviču: općeg slučaja, onog koji odgovara svim tim 
našim pravnim formama i pravilima i po kojem su te forme i pravila 
skrojeni i izneseni u knjigama, uopće nema, molim lijepo, već zbog 
toga što se svako djelo, svaki, recimo, zločin, čim se u stvarnosti 
dogodi, pretvara odmah u sasvim poseban slučaj, a ponekad čak 
nije nimalo nalik ni na jedan prijašnji slučaj. Pone-kad se zbivaju i 
dozlaboga smiješne zgode takve vrste. Ta kad bih ja nekog 
gospodina ostavio posve na miru, kad ga uopće ne bih dirao i 
uznemiravao, ali tako da zna svakog sata i svake minute, ili da bar 
sluti, da ja sve znam, svu njegovu tajnu, i da ga pratim danju i noću, 
da budno pazim na njega, pa kad bi svjesno podnosio tu vječitu 
sumnju i strah, bogami ako ne bi na kraju izgubio glavu i sam mi 
došao, možda čak počinio još nešto što bi već bilo nalik na dva puta 
dva, što bi imalo, da tako kažem, matematički oblik, a baš je to ono 
zgodno. To se može dogoditi i nekom običnom sivonji a kamoli ne 
ovako nekom kao što smo mi, današnjem pametnom čovjeku koji je 
još i usmjeren u svojoj naobrazbi na određenu stranu! Zato je, 
prijane moj, neobično važno znati na koju je stranu čovjek usmjeren 
u svojoj naobrazbi. A živci, živci tek, na njih ste posve zaboravili! Ma 
sve vam je to danas bolesno, pa slabo, pa razdražljivo!... A ŽUČI, 


koliko je samo Žuči u njima svima! Pa i to, velim vam, može kadikad 
biti svojevrstan rudnik! | što mene briga što on slobodno švrlja po 
gradu! Pa neka, neka ga, neka se još malo prošeta; ionako znam da 
mi je sigurna žrtva i da mi ne može izmaći! A i kamo može pobjeći, 
he-he! U inozemstvo, valjda? Poljak bi pobjegao u ino-zemstvo, ali 
on neće, pogotovo zato što pazim na njega i što sam poduzeo sve 
mjere. Mislite da će pobjeći možda u unutrašnjost zemlje? Ali tamo 
vam žive seljaci, oni pravi seljaci, ruske korje-nike, a suvremeno 
naobražen čovjek radije će i na robiju nego da živi s takvim 
strancima kao što su naše seljačine, he-he! Međutim, sve je to glupo 
i samo ono izvanjsko. Što uopće znači: pobjeći će! To je puka 
formalnost, a što je najvažnije, nije ono pravo; neće on meni pobjeći 
samo zato što nema karpo pobjeći, nego što mi psihološki ne može 
pobjeći, he-he! Što velite na ovaj izraz? Po prirodnom zakonu ne 
može mi pobjeći, sve kad bi i imao kamo pobjeći. Jeste li vidjeli 
leptiriću pred svijećom? E pa, tako će i on sve oko mene, sve oko 
mene kružiti, kao leptirića oko svijeće; sloboda će mu omrznuti, 
počet će se zanositi u misli, zapletat će se, sam će se zaplesti kao 
pile u kučine, živ će se izjesti!... | ne samo to nego će mi još sam 
pribaviti pravi matematički dokaz, kao što je dva puta dva, samo ako 
mu dam malo dulji predah... | sve će se, sve će se u krugu vrtjeti oko 
mene, i sve će mu biti manji i manji promjer kruga dok mi najednom 
— hop! — ne uleti ravno u usta, pa ću ga lijepo progutati, a to je baš 
ono zgodno, he-he-he! Ne vjerujete mi? 

Raskoljnikov mu nije odgovarao, samo je sjedio blijed i nepo- 
mičan, svejednako gledajući isto onako napregnuto Porfiriju u lice. 

»Dobro mi je očitao lekciju!« mislio je sleđen od užasa. »Ovo sad 
više nije igra mačke s mišem, kao što je bilo jučer. | ne pokazuje mi 
i... ne daje na znanje uludo koliko je moćan: za to je suviše pametan. 
Tu je neki drugi cilj posrijedi, ali koji? Ma gluposti su to, brate, samo 
me plašiš i zavaravaš! Nemaš ti nikakvih dokaza i uopće ne postoji 
onaj čovjek od jučer! Nego, naprosto hoćeš da me zbuniš, da se 
razljutim u zao čas pa da me onda klopiš po glavi, samo se varaš, 
prebacit ćeš se, prebacit ćeš se! Ali čemu, čemu mi sve to daje na 
znanje?... Da ne računa možda na moje slabe živce?... Ali, brate 
moj, varaš se, prebacit ćeš se, iako si možda nešto pripremio... E pa, 
da vidimo što si to pripremio!« 


I upne se svim silama, spremajući se za strašnu i neznanu 
katastrofu. Na mahove bi bio.najradije skočio i umah zagušio 
Porfirija. Još dok je bio dolazio ovamo, pribojavao se te svoje 
srdžbe. Osjećao je kako su mu se usne osušile, kako mu srce lupa, 
kako mu se uhvatila pjena na ustima. Pa ipak je naumio da šuti i da 
ne izusti ni riječi dok ne bude trebalo. Shvatio je da je to najbolja 
taktika u njegovu sadašnjem položaju, jer ne samo što se tako neće 
izlanuti nego će, štoviše, svojom šutnjom razdražiti 

samog neprijatelja, pa će se možda on pred njim izlanuti. Bar se 
tako nadao. 

— Ama, vidim ja da mi vi ne vjerujete, sve nešto mislite da tjeram 
šegu s vama — produži Porfirij, sve bolje i bolje raspoložen, 
neprestance se cerekajući od zadovoljstva, pa se opet uzvrti po sobi. 
— Pa sad, naravno, imate pravo; meni je već sam Bog dao takvu 
figuru da pobuđujem kod ljudi samo komične misli; rođeni lakrdijaš; 
ali znate što ću vam reći i opet ponoviti: oprostite, dragi moj Rodione 
Romanoviču, meni starcu, vi ste još mlad čovjek, tako reći u prvoj 
mladosti, pa zato najviše od svega cijenite ljudski um, kao i sva 
mladež. Privlači vas nestašna igra duha i apstraktni argumenti 
razuma. A to vam je na dlaku isto kao onaj nekadašnji austrijski 

Hofkriegsrat“ ', na primjer, naime koliko ja uopće mogu suditi o 
ratnim zbivanjima: oni su na papiru i potukli Napoleona i zarobili ga i 
sve kod sebe u kabinetu neobično oštroumno izračunali i predvidjeli, 


a kad tamo, general Mack23 se predaje sa cijelom svojom vojskom, 
he-he-he! Vidim, vidim, dragi moj Rodione Romanoviču, da mi se 
smijete što ja, običan civil, neprestano uzimam primjere iz vojne 
povijesti. Ali što ćete, to mi je slabost, volim vojnu znanost, i najradije 
čitam sve te ratne izvještaje... svakako sam pogriješio u izboru 
karijere. Trebalo je zbilja da služim u vojsci. Možda i ne bih postao 
Napoleon, ali major bih, he-he-he! E pa, onda ću vam, rođeni moj, 
iznijeti potanko svu istinu o tom pojedinačnom slučaju-, stvarnost i 
ljudska narav, gospodine moj, važne su činjenice pa gdjekad 
pomrse, bome, i najdalekosežnije račune! Eh, poslušajte starca, 
ozbiljno vam kažem, Rodione Romanoviču — govoreći to, Porfirij 
Petrovič, kome jedva da je bilo trideset pet godina, kao da se 
najednom zaista nekako postarao: i glas mu se promijenio, i sav se 


nekud skvrčio — a osim toga sam vam ja otvoren čovjek... Jesam li 
otvoren ili nisam? Što vi mislite? Ja bih rekao da sam potpuno 
otvoren: eto, vidite što vam sve otkrivam a da nikakve nagrade za to 
ne tražim, he-he! Nego, da nastavim: oštroumnost je, po mom 
mišljenju, nešto izvanredno, to je, da tako kažem, ures naravi i 
utjeha života, i kadra je da nam takve zagonetke zada da ih koji put 
nikako valjda ne može ni odgonetnuti kakav kukavni istražitelj, koji je 
još uz to zanesen nekom svojom tlapnjom, kao što svagda biva jer je 
i on, zaboga, čovjek! Ali priroda priskače u pomoć jadnom 
istražitelju, to je onaj vrag! A na to i ne pomišlja mladež zanesena 
oštroumnošću, mladež koja »svladava sve zapreke« (kao što ste se 
vi neobično duhovito i oštroumno izvoljeli izraziti). On će vam, 
recimo, i slagati, to jest taj čovjek, pojedinačni slučaj, taj incognito, i 
divno će slagati, najlukavije što može; i reklo bi se da će slaviti 
pobjedu i naslađivati se plodovima svoje oštroumnosti a kad tamo: 
hop! Baš na najzanimljivijem, najsablažnjivijem mjestu past će u 
nesvijest. Dobro, recimo da je posrijedi bolest, ponekad je i vrlo 
zagušljivo u sobama, ali svejedno! Ipak je dao povod za sumnju! 
Slagao je fantastično, ali nije vodio računa o prirodi. A eto gdje je bila 
zamka! Drugi put će se opet zanijeti igrom svoga duha, pa će se 
poigrati s čovjekom koji sumnja na njega, problijedjet će tobože 
navlaš, kao da se igra, ali će problijedjeti isuviše prirodno, isuviše će 
biti nalik na istinu, pa će i opet dati povod za sumnju! lako u prvi mah 
nasamaren, onaj će se drugi čovo preko noći dosjetiti jadu, ako nije 
vesla sisao. | tako na svakom koraku. Dapače, sam će se početi 
zalijetati, zabadati nos tamo gdje ne treba, neprestano će 
zapodijevati razgovore o onome o čemu bi, naprotiv, trebalo da šuti, 
počet će nabacivati kojekakve aluzije, he-he! Sam će doći i početi 
zapitkivati: zašto me toliko dugo ne hapse? He-he-he! I to se može 
dogoditi i najoštroumnijem čov-jeku, psihologu i književniku! Priroda 
vam je ogledalo, ogledalo, molim lijepo, u kojem se sve vidi! Gledaj 
samo u njega pa uživaj, i eto ti! Nego, što ste tako problijedjeli, 
Rodione Romanoviču, da vam nije ovdje zagušljivo? Da otvorimo 
prozorčić? 

— O, nemojte se, molim vas, uznemirivati! — vikne Raskoljnikov i 
najednom prasne u smijeh. — Molim vas, nemojte se uznemi-rivati! 


Porfirij stane pred njega, popričeka pa i sam najednom udari u 
smijeh. Raskoljnikov naglo zatomi svoj histerični smijeh i ustane s 
divana. 

— Porfirije Petroviču! — reče glasno i jasno, premda se jedva 
držao na klecavim nogama. — Napokon mi je potpuno jasno da 
zaista sumnjate na mene da sam ja ubio onu babu i njezinu sestru 
Lizavetu. Izjavljujem vam da mi je sve to već odavno dojadilo. Ako 
držite da imate pravo da me gonite po zakonu, onda me gonite; ako 
ćete me hapsiti, onda hapsite. Ali neću dopustiti da mi se smijete u 
lice i da me mučite. 

Iznenada mu usne zadršću, oči se užagre od bijesa, a dotle 
suzdržan glas zaori. 

— Neću to dopustiti! — vikne najednom i svom snagom udari 
šakom o stol. — Čujete li vi to, Porfirije Petroviču? Neću dopustiti! 

— Ah, bože moj, pa što je sad opet ovo? — uzvikne tobože 
prestravljeno Porfirij Petrovič. — Dragi moj Rodione Romanoviču! 
Rođeni moj! Dušo! Ama, što vam je? 

— Neću to dopustiti! — vikne i po drugi put Raskoljnikov. 

— Tiše malo, dragoviću moj! Čut će vas pa će još doći netko! A 
što ćemo im onda reći, pomislite i sami! — prošapće užasnuti Porfirij 
Petrovič unoseći se Raskoljnikovu u lice. 

— Neću to dopustiti, neću to dopustiti! — makinalno je ponav-ljao 
Raskoljnikov, ali odjednom — isto onako tihim šapatom. 

Porfirij se brže okrene i pohita da otvori prozor. 

— Da pustimo malo svježeg zraka! | vode da malo popijete, zlato 
moje, jer to je zbilja pravi napad! 

Pa pojuri prema vratima da pošalje po vodu, ali na vrijeme 
primijeti u kutu bokal s vodom. 

— Popijte malo, dragoviću moj — šaptao je hrleći do njega s 
bokalom u ruci — možebit će vam pomoći... — Prepast, pa i samo 
suosjećanje Porfirija Petroviča bijahu toliko prirodni da Raskolj-nikov 
ušuti i zagleda se u njega unezvjereno i radoznalo. Ipak, odbije 
vodu. — Rodione Romanoviču! Dragi moj! Pa ovako ćete sami sebe 
izluditi, vjerujte mi, u-uh! A-h! Popijte malo! Ma popijte bar malčice! 

Natjera ga da ipak uzme u ruku čašu s vodom. Raskoljnikov 
makinalno prinese već čašu ustima, ali se onda sabere i gadljivo je 
odloži na stol. 


— Jest, molim lijepo, bio je to zaista mali napad. Tako će vam se 
opet, dušo, povratiti stara bolest — razrakoli se Porfirij Petrovič 
pokazujući prijateljsko suosjećanje, ali još nekako zbunjeno. — Bože 
sveti! Pa kako se to slabo čuvate! Eto, i Dmitrij Prokofjič je jučer k 
meni dolazio, priznajem, priznajem, opake sam naravi, pogane, a 
vidite što su oni odatle izvukli!... Bože sveti! Došao je jučer, poslije 
vas, ručali smo zajedno, pričao je, pričao, a ja šam samo ruke širio 
od čuda, pa sve mislim... o, bože moj! Niste li ga to vi poslali? Ma 
sjedite, dragoviću moj, sjedite još malo, za ime božje! 

— Ne, nisam ga ja poslao! Ali sam znao da je otišao do vas, i 
zašto je otišao — oštro mu odgovori Raskoljnikov. 

— Znali ste? 

— Jesam. Pa šta onda? 

— Pa samo to, dragi moj Rodione Romanoviču, da znam i za 
neke druge vaše pothvate; sve mi je poznato! Znam, recimo, kako 
ste došli da unajmite stan, pred noć, kad se već smrklo, pa kako ste 
počeli zvoniti, pa kako ste za krv pitali, pa kako ste zbunili one 
radnike i pazikuće. Znajte da razumijem vaše tadašnje raspolože- 
nje... ali tako ćete naprosto sami sebe izluditi, bog i bogme! Izgubit 
ćete glavu! Jer u vama već malo previše vri ogorčenje, plemenito 
ogorčenje, zbog uvreda koje vam je nanijela najprije sudbina, a onda 
policija, pa se sve bacakate amo-tamo ne biste li, tako reći, što prije 
natjerali sve da progovore i tako sve jednom zauvijek dokončali, jer 
su vam već dojadile te gluposti i sva ta sumnjičenja. Je li tako? 
Jesam li dobro pogodio vaše raspoloženje?... Samo što na taj način 
nećete samo sebe upropastiti nego i Razumihina; jer on je prevelika 
dobričina za tako nešto, i sami znate. Vi ste bolesni a on je dobar, pa 
se može lako zaraziti... Ispričat ću vam nešto o tome kad se malo 
smirite... ama, sjedite već jednom, dragoviću moj, za ime božje! 
Odmorite se, molim vas, kakvi ste to u licu; pa sjedite, kad vam 
kažem! 

Raskoljnikov sjede, drhtavica ga je prolazila a po cijelom tijelu 
oblijevala vrućina. Silno zaprepašten, napeto je slušao preplaše-nog 
Porfirija Petroviča koji se tako prijateljski brinuo za njega. Ali nije 
vjerovao ni jednoj jedinoj njegovoj riječi, iako je osjećao nekakvu 
čudnu sklonost da mu povjeruje. Porfirjeve neočekivane riječi o 


naimanju stana dokraja su ga prenerazile. »Ma otkud samo zna to o 
stanu?« pomisli. »I još mi sam priča o tome!« 

— Jest, molim lijepo, bio je gotovo isti takav jedan slučaj, 
psihološki, u mojoj sudskoj praksi, takav jedan morbidan slučaj — 
produži Porfirij brzorečicom. — Isto je tako jedan prišio sam sebi 
ubojstvo, i još kako prišio: bila je to prava halucinacija, predočio je 
činjenice, iznio okolnosti, smeo i zbunio sve odreda, a što je bilo? 
Bio je, posve nesvjesno, donekle kriv za to ubojstvo, ali samo 
donekle, a kad je doznao da je dao povod ubojicama, ražalostio se, 
otupio, počela mu se javljati priviđenja, sasvim se raspametio, pa je 
na kraju uvjerio sam sebe da je upravo on ubojica! Ali je vrhovni sud 
napokon ispitao cijeli slučaj i nesretnik je oslobođen krivnje i stavljen 
pod nadzor. Hvala budi vrhovnom sudu! Eh, eh, eh! Pa ne možete 
tako, dragoviću moj! Tako biste mogli i vrućicu zaraditi, kad već 
imate takvu želju da razdražujete sami sebi živce, da po noći 
zvonjakate i za krv se raspitujete! Takvu sam vam ja psihologiju već 
izučio svu u praksi. Čovjeka vuče tako gdjekad nešto da skoči kroz 
prozor ili sa zvonika, taj osjećaj i te kako mami čovjeka. Isto vam je 
tako i sa zvoncima... Bolest je to, Rodione Romanoviču, bolest! 
Previše ste počeli zanemarivati svoje zdravlje. Trebalo bi da se 
posavjetujete s nekim iskusnim liječnikom, jer što vam može pomoći 
onaj debeljko!... U bunilu ste! Sve vi to naprosto radite samo u 
bunilu!... 

Načas se Raskoljnikovu sve zavrti pred očima. 

»Zar je zbilja moguće,« promicalo mu je glavom, »da i sad laže? 
Ne može biti, nije moguće!« Tjerao je od sebe tu pomisao sluteći do 
kojeg bi ga stupnja pomame i razjarenosti mogla ta misao dotjerati, 
sluteći da bi od pomame mogao i šenuti. 

— Nisam bio onda u bunilu, bio sam potpuno pri sebi! — uzvikne 
upinjući se svom snagom razuma da prozre Porfirijevu igru. — Pri 
sebi, pri sebi. Čujete li? 

— Da, čujem vas i razumijem! | jučer ste govorili da niste u 
bunilu, štoviše, izričito ste tvrdili da niste u bunilu! Razumijem sve što 
mi želite reći. E-eh!... Ma čujte, Rodione Romanoviču, dušo moja, da 
vam iznesem bar jednu okolnost. Pa eto, da ste vi zbilja, stvarno 
počinili zločin, ili da ste na bilo koji način upleteni u taj prokleti slučaj, 
pa zar biste onda sami, molim vas lijepo, isticali da niste bili u bunilu 


kad ste to učinili, nego, naprotiv, potpuno pri sebi? I zar biste to tako 
posebno isticali, tako uporno, tvrdokorno isticali, zar bi to bilo 
moguće, hajde, recite i sami, molim vas lijepo! Ama, ja mislim — baš 
naprotiv. Jer, kad vama savjest ne bi bila čista, onda biste baš isticali 
da ste svakako, tobože, bili u bunilu! Je li tako? Zar nije tako? 

Nešto je lukavo zazvučalo u tom pitanju. Raskoljnikov je 
uzmaknuo do samog naslona divana pred Porfirijem, koji se bio 
nagnuo prema njemu promatrajući ga šutke, netremice i u nedou- 
mici. 

— Ili, što se tiče gospodina Razumihina, naime je li jučer sam od 
sebe došao na razgovor ili ste ga vi nagovorili da dođe? Baš biste 
morali tvrditi da je došao sam od sebe i zatajiti da ste ga nagovorili! 
A eto, vi ništa ne tajite! Dapače, tvrdite da je došao na vaš nagovor. 

Raskoljnikov to nije uopće tvrdio. Podiđoše ga srsi. 

— Neprestano samo lažete i mažete — progovori polako i. po- 
tiho, a usne mu se iskriviše od bolna osmijeha. — Opet mi želite 
pokazati kako znate svu moju igru, kako unaprijed znate sve moje 
odgovore — govorio je, gotovo i sam osjećajući kako ne važe više 
riječi kako treba. — Htjeli biste me zaplašiti... ili mi se jedno-stavno 
rugate... 

I dalje ga je netremice gledao dok je to govorio, a u očima mu 
opet iznenada bljesne beskrajna mržnja. 

— Neprestano samo lažete! — uzvikne. — | sami dobro znate da 
je za zločinca najbolje da po mogućnosti ne taji ono što ne mora 
tajiti. Ne vjerujem ja ništa vama! 

— Kakav ste vi lisac! — zasmijulji se Porfirij. — Ma s vama, 
dragoviću moj, čovjek nikako da iziđe na kraj; kakva vas je to 
monomanija spopala? Ne vjerujete mi dakle? A ja vam kažem da mi 
već vjerujete, načetvrt ste mi već povjerovali, a potrudit ću se i da mi 
potpuno povjerujete, jer vas zaista volim i od sveg srca vam želim 
dobro. 

Raskoljnikovu zadršću usne. 

— Jest, molim lijepo, zaista želim i reći ću vam jednom zasvagda 
— produži Porfirij Petrovič i uhvati ovlaš, prijateljski, Raskoljnikova 
za ruku, malo više lakta — reći ću vam jednom zasvagda: pripazite 
malo na svoje zdravlje! Osim toga, sad su vam majka i sestra tu; 


mislite malo na njih. Treba da ih umirujete i mazite, a ne da ih samo 
plašite... 

— Sto se to vas tiče? Otkud vi to znate? Čemu se toliko zanimate 
za mene? Valjda pratite svaki moj korak i želite mi to pokazati? 

— Za boga miloga! Pa od vas samog, od vas samog sam sve to 
čuo! Uopće ne primjećujete da u svom uzbuđenju sve unaprijed sami 
kazujete, i meni i drugima. Pa i od gospodina Razumihina, Dmitrija 
Prokofjiča, doznao sam jučer mnogo zanimljivih potan-kosti. Eto, sad 
ste me prekinuli u riječi, ali ću vam svejedno reći da ste, uza svu 
svoju oštroumnost, izgubili zbog svoje nepovjerljivosti čak i 
sposobnost da zdravo prosuđujete o zbivanjima oko sebe. Pa eto, 
recimo, da se vratimo na istu temu, na ono vaše zvonjakanje: ja sam 
vam sam, glavom, sudac istražitelj, odao takvu dragocjenost, takvu 
činjenicu (cijelu cjelcatu činjenicu!)! | to vama ništa ne znači? Pa kad 
bih iole sumnjao na vas, zar bih tako postupio? Naprotiv, morao bih 
najprije raspršiti vaše sumnje i ne bih smio ničim pokazati da mi je ta 
činjenica već poznata; morao bih vam odvući pozornost na drugu 
stranu, a onda vas najednom raspaliti kao ušicom sjekire po tjemenu 
(da se poslužim vašim izrazom): »A što ste, milostivi gospodine, 
izvoljeli raditi u stanu ubijene u deset sati navečer, dapače, bilo je 
već gotovo jedanaest? Zašto ste zvonjakali? Zašto ste za krv pitali? 
Zašto ste pazikuće zbunjivali i zvali na policiju, k poručniku?« Eto 
kako bih morao postupiti kad bih bar malčice sumnjao na vas. Morao 
bih uzeti od vas iskaz po svim propisima, izvršiti premetačinu, pa 
možda vas i uhapsiti... Prema tome, neće biti da sumnjam na vas 
kad nisam tako postu-pio! Ali vi ste, ponavljam, izgubili sposobnost 
da zdravo prosuđujete pa ništa više ne shvaćate! 

Raskoljnikov se sav strese tako da Porfirij Petrovič mogaše to 
jasno vidjeti. 

— Neprestano samo lažete! — uzvikne Raskoljnikov. — Ne znam 
koji su vam ciljevi, ali neprestano samo lažete... Maloprije niste 
uopće govorili u tom smislu i nikako se nisam mogao prevariti... 
Lažete! 

— Ja da lažem? — preuze Porfirij riječ, tobože se žesteći, ali se i 
dalje držeći vrlo veselo i podrugljivo, kao da nimalo ne mari što o 
njemu misli gospodin Raskoljnikov. — Ja da lažem?... Pa dobro, a 
kako sam se onda maloprije ponio prema vama (ja, istražitelj), kad 


sam vam sugerirao i odavao sva sredstva za obranu, kad sam vas 
upućivao u svu tu psihologiju: »Bolest, bunilo, ljuto vas uvrijedili; 
melankolija i policijski službenici,« i sve ono ostalo? A? He-he-he! 
Premda su inače, uzgred budi rečeno, sva ta psihološka sredstva 
obrane, svi ti izgovori i izmotancije posve nepouzdani, pa i dvosjekli 
mač: — »Bolest, tobože, bunilo, utvare, pričinilo mi se, ne sjećam 
se,« sve je to lijepo, ali zašto vam se, dragoviću moj, u toj vašoj 
bolesti i bunilu javljaju baš takva priviđenja, a ne neka druga? Moglo 
je valjda biti i drugačijih priviđenja? Je li tako? Hehe he! 

Raskoljnikov ga pogleda oholo i prezirno. 

— Ukratko — reče odlučno i glasno pa ustane i uz put malo 
odgurne Porfirija — ukratko, htio bih znati: jesam li posve oslobođen 
sumnje ili nisam? Odgovorite mi, Porfirije Petroviču, odgovorite mi 
jasno i jednom zauvijek, i to što prije, odmah! 

— Vraški škakljivo pitanje! Ma nikako da čovjek s vama iziđe na 
kraj — uzvikne Porfirij držeći se isto onako veselo, lukavo i nimalo 
uznemireno. — Pa i što će vam to, što vam je toliko stalo do toga 
kad vas još nitko nije ni počeo uznemirivati? Baš ste kao dijete: daj, 
pa daj vatru u ruke! Što se toliko uznemirujete? Što nam se sami 
toliko naturate, iz kojih razloga? A? He-he-he! 

— | opet vam kažem — uzvikne razjareni Raskoljnikov — da ne 
mogu više trpjeti... 

— Šta to, molim lijepo? Neizvjesnost? — presiječe ga Porfirij u 
riječi. 

— Nemojte me zadirkivati! To neću dopustiti!... Kažem vam da to 
neću dopustiti!... Ne mogu i neću!... Čujte li? Čujete li? — vikne i 
ponovo lupi šakom o stol. 

— Ama, tiše, molim vas, tiše! Pa čut će vas! Ozbiljno vam velim: 
čuvajte se! Bez šale! — šapatom će Porfirij, ali ovaj put mu na licu 
ne bijaše onog maloprijašnjeg ženski dobroćudnog i prestrašenog 
izraza; naprotiv, sad je otvoreno zapovijedao, strogo, namrgođeno, 
kao da odjednom nema više tajni i dvosmislenosti. Ali je to bilo samo 
načas. Osupnuti Raskoljnikov odjednom se razgoropadi, ali, začudo, 
opet posluša zapovijed da govori tiše, premda se sav tresao od 
bijesa. 

— Neću se dati mučiti — prošapće najednom kao i prije te, 
osjećajući bol i kivnost, prizna učas sam sebi da se mora pokoriti 


zapovijedi, htio-ne htio, a pri toj pomisli spopade ga još veći bijes. — 
Uhapsite me, pretražite me, ali se izvolite držati propisa, nemojte se 
poigravati sa mnom! Da se niste usudili... 

— Ama, manite se propisa — upade mu Porfirij u riječ 
smješkajući se opet isto onako lukavo i, štoviše, kao da uživa 
gledajući Raskoljnikova. — Ja sam vas, dragoviću moj, pozvao 
ovamo neslužbeno, onako, sasvim prijateljski! 

— Ne treba meni vaše prijateljstvo: pljujem ja na njega! Čujete li? 
| evo vidite, uzimam kapu i odlazim. E pa, hajde, što ćeš sad reći ako 
me kaniš uhapsiti? 

Dohvati kapu i pođe prema vratima. 

— A zar ne biste hijeli vidjeti još jedno malo iznenađenje? — 
zasmijulji se Porfirij, pa ga opet ovlaš uhvati malo više lakta i zadrži 
na vratima. Bivao je nekako sve raspoloženiji i objesniji, što je 
izbezumljivalo Raskoljnikova preko svake mjere. 

— Kakvo iznenađenje? Što je sad opet to? — priupita 
Raskoljnikov, pošto je naglo zastao i prestrašeno pogledao Porfirija. 

— Malo iznenađenje, eto tu, iza vrata, sjedi, he-he-he! — Pa upre 
prstom u zatvorena vrata na pregradi što su vodila u njegov državni 
stan. — Zaključao sam ga da mi ne pobjegne. 

— Šta je to? Gdje? Šta?... 

Raskoljnikov već priđe vratima i htjede ih otvoriti, ali su bila 
zaključana. 

— Zaključana su, ali evo ključa! 

| zaista izvadi iz džepa ključ i pokaza mu ga. 

— | opet lažeš! — cikne Raskoljnikov ne susprežući se više. — 
Lažeš, pajacu prokleti! — i nasrne na Porfirija, koji je uzmicao prema 
vratima ali nije bio nimalo uplašen. 

— Sve, sve ja to shvaćam! — primakne mu se Raskoljnikov. — 
Lažeš i dražiš me ne bih li se odao... 

— Pa čovjek se i ne može više odati nego što ste se vi odali, 
dragoviću moj, Rodione Romanoviču. Potpuno ste se izbezumili. 
Nemojte vikati jer ću pozvati ljude da dođu ovamo. 

— Lažeš, ništa se neće dogoditi! Pozovi ljude! Ti si znao da sam 
bolestan, pa si me htio razdražiti da pobjesnim ne bih li se odao, to ti 
je bio cilj! Ali daj ti meni činjenice! Sve je meni tu jasno! Nemaš 
činjenica nego samo neka tričava, bezvrijedna Zamjotovljeva 


nagađanja!... Znao si kakve sam naravi pa si me htio razbjesniti, a 
onda me odjednom zaskočiti popovima i porotnicima... Njih čekaš, 
a? Što čekaš? Gdje su ti? Daj ih ovamo! 

Ama, kakvi vas porotnici spopali, brajko moj! Što sve čovjek 
neće izmisliti! Pa to ne bi bilo u skladu s propisima, ne znate vi, 
rođeni moj, kako se to radi... A za formalnosti ima vremena, vidjet 
ćete i sami!... — mrmljaše Porfirij osluškujući nešto pred vratima. 

| zaista, kao da se iza vrata u susjednoj prostoriji razlegao neki 
Šum. 

Aha, evo ih! — uzvikne Raskoljnikov. — Poslao si po njih!... 
Čekao si ih! Sve si proračunao... Pa dobro, daj ih sve ovamo, 
porotnike, svjedoke, koga god hoćeš... daj! Ja sam spreman! 
Spreman sam!... 

Ali se tada sluči čudnovata zgoda, nešto toliko neočekivano, u 
uobičajenu toku zbivanja, da ni Raskoljnikov ni Porfirij Petrovič nisu, 
naravno, nikako mogli predvidjeti takav rasplet. 


VI 


Kad se poslije sjećao tog trenutka, Raskoljnikovu je sve izlazilo 
pred oči ovako. 

Šum koji je bio čuo iza vrata naglo se pojačao i vrata se malko 
odškrinula. 

— Što je to? — srdito je viknuo Porfirij Petrovič. — Zar vam 
nisam rekao... 

Časak nije bilo odgovora, ali se moglo razabrati da iza vrata ima 
nekoliko ljudi i kao da nekog otiskuju. 

— Ma šta je to sad? — uznemireno ponovi Porfirij Petrovič. 

— Doveli su zatvorenika, Nikolaja — oglasi se netko. 

— Ne treba! Odlazite! Neka pričeka!... Kud je navalio! Kakav je to 
nered? — vikne Porfirij hitajući do vrata. 

— Ma on je... — poče opet isti glas, ali naglo ušuti. 

Samo dvije-tri sekunde potraje prava borba, a onda najednom 
kao da netko nekog svom snagom odgurne, i odmah zatim neki vrlo 
blijed čovjek stupi pravo u kabinet Porfirija Petroviča. 

Taj se čovjek na prvi pogled vrlo čudno doimao. Gledao je ravno 
ispred sebe, ali kao da nikog nije vidio. Iz očiju mu je izbijala 


odrješitost, ali u isto vrijeme lice mu je bilo mrtvački blijedo, baš kao 
da su ga dotjerali na stratište. Usne mu bile posve pobijeljele i malko 
podrhtavale. 

Bio je još vrlo mlad, obučen kao čovjek iz naroda, srednjeg rasta, 
suhonjav, kose podšišane ukrug, tankih, nekako istančanih crta lica. 
Čovjek koga je bio nenadano odgurnuo jurne odmah za njim u sobu i 
zgrabi ga za rame — bio je to njegov pratilac, ali Nikolaj povuče ruku 
i još jednom mu se ote. 

Na vrata nagrne nekoliko radoznalaca. Neki su od njih navaljivali 
da uđu. Sve se to zbilo u tren oka. 

— Odlazite, još je rano! Čekaj dok te ne pozovu!... Zašto su ga 
ranije doveli? — gunđao je Porfirij Petrovič neobično zlovoljno i 
nekako zbunjeno. Ali Nikolaj iznenada klekne. 

— Šta ti je? — vikne Porfirij zgranuto. 

— Kriv sam! Zgriješio sam! Ja sam ubojica! — izusti najednom 
Nikolaj pomalo zadihano, ali poprilično glasno. 

Desetak sekundi potraje šutnja, baš kao da su svi zanijemjeli od 
čuda; čak je i pratilac ustuknuo i više nije prilazio Nikolaju, nego se 
makinalno povukao do vrata i tu se ukipio. 

— Šta je sad to? — vikne Porfirij Petrovič kad se prenuo iz 
časovite ukočenosti. 

— Ja sam... ubojica... — ponovi Nikolaj pošto je časak pošutio. 

— Šta... ti... Šta... Koga si ubio? 

Porfirij Petrovič se očito smeo. 

Nikolaj opet malčice pošuti. 

Aljonu Ivanovnu i sestru njezinu, Lizavetu Ivanovnu, ja sam ih... 
ubio... sjekirom. Pao mi mrak na oči... — dometne iznenada i opet 
ušuti. Svejednako je klečao. 

Porfirij Petrovič stajao je nekoliko časaka kao da nešto premišlja, 
ali se opet naglo prene i mahne rukama na nezvane svjedoke. Oni 
se začas izgubiše i vrata se za njima zatvoriše. Zatim pogleda 
Raskoljnikova, koji je stajao u kutu i unezvjereno motrio Nikolaja, pa 
pođe prema njemu ali naglo stane, promotri ga i umah svrne pogled 
na Nikolaja, pa onda opet na Raskoljnikova, pa onda opet na 
Nikolaja, i iznenada, kao da se ne može svladati, opet saleti 
Nikolaja. 


— Šta mi se tu istrčavaš s tim svojim mrakom? — vikne na njega 
gotovo pomamno. — Nisam te još pitao je li ti pao mrak na oči ili 
nije... kaži mi: jesi li ih ti ubio? 

— Jesam... priznajem... — izusti Nikolaj. 

— E-eh! A čime si ih ubio? 

— Sjekirom. Pripravio sam je. 

— Ih, što se žuri! Sam? 

Nikolaj ne shvati pitanje. 

— Sam si ih ubio? 

— Sam. Mićka nije ništa kriv i nema s tim veze. 

— Ma kud se žuriš s tim Mićkom! E-eh!... A kako si onda, hajde 
reci, kako si onda strčao niza stube? Jer, pazikuće su vas obojicu 
srele? 

— To sam ja da zametnem trag... onda... trčao s Mićkom — 
odgovori Nikolaj nekako užurbano, baš kao da je unaprijed pripremio 
odgovor. 

— Pa da, znao sam! — srdito uzvikne Porfirij. Uopće ne govori 
svojim riječima! — progunđa nekako više za se i najednom opet 
zapazi Raskoljnikova. 

Zacijelo je bio toliko zaokupljen Nikolajem da je načas čak i 
zaboravio na Raskoljnikova. Sad se iznenada prisjetio, čak se i 
zbunio. 

— Rodione Romanoviču, dragoviču moj! Oprostite, molim vas — 
pohita do njega. — Ne možemo ipak ovako; izvolite, molim lijepo... tu 
sad više nemate šta... i sam sam... vidite kakva su to iznenađenja!... 
Izvolite, molim lijepo!... 

Pa ga uhvati za ruku i pokaza mu vrata. 

— Čini mi se da ovo niste očekivali? — reče mu Raskoljnikov, 
koji, naravno, nije ješ ništa pravo shvaćao, ali se već bio znatno 
osokolio. 

—Pani vi, dragoviču moj, niste ovo očekivali. Gle kako vam ruka 
dršće! He-he? 

— Pai vi dršćete, Porfirije Petroviču. 

— I ja dršćem; nisam ovo očekivao!... 

Stajali su već na vratima. Porfirij je jedva čekao da Raskoljnikov 
ode. 


— A ono vaše malo iznenađenje nećete mi sad ni pokazivati? — 
odjednom će Raskoljnikov. 

— Govori a sve još zubima cvokoće, he-he! Podrugljivac ste vi 
veliki! E pa, do viđenja. 

— Ja bih radije rekao zbogom! 

— Kako bog da, kako bog da! — progunđa Porfirij i iskrivi usta u 
osmijeh. 

Dok je prolazio kroz pisarnicu, Raskoljnikov opazi kako ga mnogi 
pozorno motre. U čekaonici, među svijetom, zapazi obojicu pazikuća 
iz one kuće koje je one noći zvao da pođu s njim na policiju. Stajali 
su i nešto čekali. Ali, tek što je izišao na stubište, začuje opet za 
sobom glas Porfirija Petroviča. Okrene se i vidi kako sav zadihan trči 
za njim. 

— Samo još nešto, Rodione Romanoviču; o svemu ostalom kako 
bog da, ali ću vas, reda radi, morati još koješta priupitati... vidjet 
ćemo se još dakle. — | Porfirij stane pred njim smješkajući se. — 
Eto, tako — dometne još na kraju. 

Reklo bi se da bi najradije još nešto rekao, ali mu nekako nije išlo 
preko jezika. 

— A vi meni oprostite, Porfirije Petroviču, zbog onog maloprije... 
malo sam se raspalio — poče Raskoljnikov, koji se već bio potpuno 
pribrao pa nije mogao odoljeti želji da se malo napravi važan. 

— Ništa, ništa — prihvati Porfirij gotovo radosno. — Pa i ja sam... 
Pogane sam ćudi, priznajem, priznajem! Ali još ćemo se vidjeti. Još 
ćemo se više puta vidjeti, ako bog da! 

— | dobro ćemo se upoznati — priklopi Raskoljnikov. 

— I dobro ćemo se upoznati — potvrdi Porfirij Petrovič pa priškilji 
i neobično ozbiljno pogleda Raskoljnikova. — A sad idete na 
imendan? 

— Na sprovod. 

— A, da, zbilja, na sprovod! Na zdravlje pripazite, na zdravlje... 

— A ja više ne znam što bih vama poželio! — prihvati 
Raskoljnikov, koji je već bio počeo silaziti niza stube, ali se opet 
iznenada okrene Porfiriju: — Poželio bih vam više uspjeha, ali vidite i 
sami kako vam je služba komična. 

— Zašto komična? — odmah nape uši Porfirij Petrovič, koji se 
također već bio okrenuo da ode. 


— Pa eto, tako, koliko ste tog jadnika Mikolku morali mučiti i 
natezati, onako psihološki, na svoj način, dok nije priznao; mora da 
ste mu danonoćno utuvljivali u glavu: »Ti si ubojica, ti si ubojica...« E, 
a sad, kad je već priznao, opet ćete ga početi pritezati: »Lažeš,« reći 
ćete, »nisi ti ubojica! Ne možeš ti biti ubojica! Uopće ne govoriš 
svojim riječima!« Pa kako onda ne bi ta vaša služba bila komična? 

— He-he-he! Ipak ste primijetili da sam maloprije rekao Nikolaju 
da »ne govori svojim riječima«. 

— Kako ne bih primijetio? 

— He-he! Oštroumni ste, oštroumni. Ništa vama ne može 
promaknuti! Zbilja bistra glava! | uvijek pogodite ono što je 
najkomičnije... he-he! Kažu da je, od svih pisaca, kod Gogolja ta crta 
bila najrazvijenija, je I'te? 

— Jest, kod Gogolja. 

— Jest, kod Gogolja... e pa, bit će mi drago da vas opet vidim. 

— I meni, do viđenja... 

Raskoljnikov pođe ravno kući. Bio je toliko smeten i smušen da 
je, kad je već došao kući i svalio se na ležaj, sjedio oko četvrt sata 
samo otpočivajući i nastojeći da se bar koliko-toliko sabere. O 
Nikolaju nije ni pokušavao razmišljati — osjećao je da je odviše 
preneražen, da u Nikolajevu priznanju ima nečeg neobjašnjivog, 
čudnovatog što sad ne bi mogao uopće pojmiti. Međutim, Nikolajevo 
je priznanje bila činjenica. Posljedice te činjenice postale su mu 
odmah jasne: laž će svakako izbiti na vidjelo, a onda će opet ovi 
navaliti na njega. Ali će dotle biti slobodan pa stoga treba svakako 
nešto poduzeti jer je opasnost neminovna. 

Pa ipak, kolika je ta opasnost? Položaj mu je pomalo bivao sve 
jasniji. Sjećajući se u glavnim crtama, u sklopu svega ostalog, cijele 
maloprijašnje scene s Porfirijem, i nehotice se još jednom strese od 
užasa. Dakako da još nije znao za čim sve Porfirije teži, te nije 
mogao dokučiti na što je sve maloprije bio računao, ali je otkrio dio 
njegove igre. Nitko, naravno, ne bi mogao bolje od njega shvatiti 
koliko je za njega »strašan« taj potez u Porfirijevoj igri. Još samo 
malo pa se mogao do kraja odati, zbiljski odati. Porfirij je poznavao 
njegovu razdražljivu narav, otprve ga je prozreo i dobro shvatio, 
postupio je, doduše, suviše odrješito, ali je išao tako reći na sigurno. 
Nema zbora da se Raskoljnikov i maloprije odveć kompromitirao, ali 


činjenice ipak nisu izišle na vidjelo; sve je to još relativno. Procjenjuje 
li, ipak, sad sve kako treba? Da se možda ne vara? Što je zapravo 
danas Porfirij htio postići? Je li zaista imao štogod u pripravnosti? A 
što zapravo? Je li zaista nešto čekao ili nije? Kako bi se danas bili 
rastali da se nije pojavio Nikolaj, kao grom iz Vedra neba? 

Porfirij je otkrio gotovo cijelu svoju igru; riskirao je, dakako, ali ju 
je otkrio i (sve se činilo Raskoljnikovu): da je zaista bilo u njega još 
štogod, zacijelo bi i to bio otkrio. Kakvo li je trebalo biti to 
»iznenađenje«? Neka neslana šala, valjda? Znači li to nešto ili ne 
znači? Skriva li se pod tim nešto što je bar nalik na činjenicu, na 
osnovanu optužbu? Onaj čovjek od jučer? Kamo li se taj izgubio? 
Gdje je danas? Jer, ako Porfirij ima bilo šta konkretno, onda je to, 
naravno, u vezi s tim čovjekom... 

Sjedio je na ležaju oborene glave, nalakćen na koljena i lica 
pokrivena rukama. Nervozna drhtavica svejednako ga je tresla. 
Napokon ustane, uze kapu, porazmisli i pođe prema vratima. 

Nekako je slutio da bar danas može biti gotovo siguran da mu ne 
prijeti nikakva opasnost. Odjednom osjeti u srcu gotovo neku radost 
— poželi da što prije ode do Katerine Ivanovne. Na sprovod je, 
dakako, zakasnio, ali će na daću stići i ondje će, za koji čas, vidjeti 
Šonju. 

Zastane, porazmisli i na usnama mu se ocrta bolan osmijeh. 

»Danas! Danas!« ponovi u sebi. »Jest, danas. Tako mora hbiti...« 

Baš kad je htio otvoriti vrata, ona se sama počeše otvarati. Lecne 
se i odskoči od njih. Vrata se otvarahu polagano i tiho, i odjednom se 
pomoli spodoba — onog čovjeka od jučer, koji kao da je bio iznikao 
iz zemlje. 

Čovjek zastane na pragu, pogleda šutke Raskoljnikova i zakorači 
u sobu. Bio je navlas isti onakav kao i jučer, ista ona prilika, isto 
onako odjeven, ali se u licu i u pogledu zbila neka velika promjena — 
bio je sad nekako pokunjen, a pošto postaja časak, duboko 
uzdahne. Trebalo je još samo da položi dlan uz obraz i da glavu 
nakrivi pa da bude posve nalik na žensko. 

— Što želite? — upita ga Raskoljnikov, ni živ ni mrtav. 

Čovjek pošuti i najednom mu se duboko pokloni, gotovo do 

poda. Bar je prstom desne ruke dodirnuo pod. 

— Šta je vama? — uzvikne Raskoljnikov. 


— Kriv sam — tiho izusti čovjek. 

— Zbog čega? 

— Zbog opakih misli. 

Zgledahu se. 

— Krivo mi bilo. Kad ste ono došli, možebit i pripiti, pa ste zvali 
pazikuće na policiju, i za krv pitali, krivo mi bilo što ste onako jeftino 
prošli i što su mislili da ste pijanac neki. Toliko mi bilo krivo da sam 
san izgubio. A kako smo zapamtili adresu, dolazili smo jučer vamo i 
raspitivali se... 

— Tko je dolazio? — upade mu u riječ Raskoljnikov, koji se učas 
počeo svega prisjećati. 

— Pa ja, ja sam vam nažao učinio. 

— Vi ste dakle iz one kuće? 

— Pa ja sam tamo onda na vratima š njima stajao, zar ste 
zaboravili? Imamo tamo i svoj obrt, od davnine. Krznari smo, 
obrtnici, uzimamo poso kući... a najviše mi krivo bilo... 

Najednom Raskoljnikovu jasno iziđe pred oči cijeli onaj 
prekjučerašnji prizor u veži; sjeti se da je, pored pazikuća, bilo ondje 
još nekoliko ljudi, među njima i žena. Sjeti se kako je netko 
predlagao da ga odvedu ravno na policiju. Nije se mogao sjetiti lica 
onoga tko je to govorio, pa ni sad ga nije mogao prepoznati, ali je 
zapamtio da mu je čak nešto i odgovorio, okrenuo se prema njemu... 

Tako se dakle razjasnila sva ona jučerašnja strahota. Najstrašnije 
mu je bilo pomisliti da umalo što zaista nije propao, umalo što nije 
upropastio sama sebe zbog takve jedne tričave okolnosti. Prema 
tome, ovaj čovjek ne može ništa reći protiv njega osim da je 
razgovarao o naimanju stana i o krvi. Prema tome, ni Porfirij nema 
ništa protiv njega, ništa osim tog buncanja, nikakvih činjenica osim te 
psihologije koja je batina sa dva kraja, ništa pouzdano. Prema tome, 
ako ne iskrsnu više nikakve druge činjenice (a ne smiju više 
iskrsnuti, ne smiju, ne smiju!), onda... što mu onda uopće mogu? 
Kako ga mogu konačno raskrinkati, pa makar ga i uhapsili? Prema 
tome, Porfirij je tek sad, tek maloprije, doznao ono o stanu, sve do 
sada nije ništa znao. 

— A jeste li vi rekli danas Porliriju... da sam ja dolazio? — 
uzvikne, preneražen nenadanom idejom. 

— Kojem Porfiriju? 


— Sucu istražitelju. 

— Jesam. Pazikuće nisu onda htjele otić na policiju, pa sam ja 
otišo. 

— Danas? 

— Došo sam malo prije vas. | sve sam čuo, sve, kako ste se 
natezali s njim. 

— Gdje? Što? Kada? 

— Pa odma tamo kod njega, iza pregrade, prosjedio sam cijelo 
vrijeme. 

— Šta? Vi ste dakle bili to njegovo iznenađenje? Pa kako se to 
moglo dogoditi, za boga miloga? 

— Kad sam ono vidio — poče krznar — da pazikuće neće da idu 
kako sam im reko, jer je, vele, već kasno pa bi se onaj možda još i 
naljutio što dolaze u nevrijeme, bilo mi krivo i san sam izgubio i 
počeo sam se raspitivat. A kad sam jučer dozno šta Sam htio, danas 
sam ošo tamo. Kad prvi put dođem — njega nema. Dođem poslije 
jedno sat vremena, neće da me prime, tek treći put pustili me do 
njega. Počnem ja njemu izlagat sve kako je bilo, a on sve skakuće 
po sobi i šakom se busa u prsa: »Šta vi to,« veli, »razbojnici, radite 
od mene? Da sam ja tako šta znao, ja bih njega dao dotjerati vamo!« 
Pa istrči iz sobe, pozove nekog i počne š njim šuškat nešto u kutu, 
pa onda opet do mene pa me stane ispitivat i psovat. Izgrdio me na 
pasja kola; a reko sam mu lijepo sve što znam, i kako se jučer niste 
usudili ništa odgovorit na moje riječi, i kako me niste prepoznali. Pa 
se opet ushodo po sobi, sve se busa u prsa i ljuti se, i trčka, a kad su 
vas najavili — hajde, veli, sakrij se za ovu pregradu i lijepo sjedi tu i 
da se nisi maknuo, što god čuo da čuo, i stolac mi sam doneso, i 
zaključo me; možda ću te, veli, i pozvat. A kad su ono dotjerali 
Nikolaja, onda je, poslije vas, i mene otpravio: još ću te, veli, pozvat, 
još ću te koješta priupitat... 

— A jeli Nikolaja ispitivao pred tobom? 

— Kad je vas otpravio, odmah je i mene, i tek je onda počeo 
ispitivat Nikolaja. 

Krznar ušuti i najednom se opet duboko pokloni dotaknuvši 
prstom pod. 

— Oprostite mi zbog klevete i zloće. 


— Neka ti Bog oprosti — odgovori Raskoljnikov, a čim to izgovori, 
krznar mu se opet pokloni, ali ne više do poda nego do pasa, pa se 
polako okrene i iziđe iz sobe. 

»Sve je to batina sa dva kraja, sad je sve batina sa dva kraja,« 
reče Raskoljnikov u sebi i iziđe iz sobe bodriji nego ikad. 

»Sad ćemo se još ogledati,« reče smješkajući se pakosno i 
silazeći niza stube. Pakost je bila uperena protiv njega samog; 
osjećao je prezir i stid sjećajući se svoje »malodušnosti«. 


PETI DIO 


l 

Jutro što je uslijedilo nakon kobnog prečišćavanja računa s 
Dunječkom i Puljherijom Aleksandrovnom otrijeznilo je donekle Petra 
Petroviča. Koliko mu god bilo teško, morao je ono što mu se još 
sinoć činilo tako reći fantastičnim događajem, koji se doduše zbio ali 
se još doimao nekako nemogućim — prihvatiti malo-pomalo kao 
nešto stvarno i nepovratno. Ljuta guja pozlijeđene taštine pila mu je 
krv cijele noći. Čim je ustao iz postelje, Petar Petrovič pogledao se u 
zrcalo. Pribojavao se da mu se obnoć nije razlila žuč. Ipak, što se 
toga tiče, bilo je zasad sve u najboljem redu, a kad je pogledao svoj 
otmjeni, bijeli i u posljednje vrijeme ponešto ugojeni lik, načas se čak 
i utješi, čvrsto uvjeren da će naći sebi ženu negdje drugdje, možda 
još i čestitiju; ali se umah trgne i odlučno otpljune, zbog čega se 
njegov mladi prijatelj i sobni drug Andrej Semjonovič Lebezjatnikov 
nijemo ali sarkastično osmjehne. Petar Petrovič zapazi taj osmijeh i 
odmah ga u sebi stavi na račun svoga mladog prijatelja. Mnogo mu 
je toga u posljednje vrijeme već stigao staviti na račun. Njegov se 
gnjev udvostruči kad se najednom sjeti da nije trebalo da sinoć 
govori Andreju Semjonoviču o jučerašnjim događajima. Bila je to 
njegova druga jučerašnja pogreška, a počinio ju je u žestini, od 
pretjerane neobuzdanosti, u ljutnji... Zatim su, u toku cijelog tog 
prijepodneva, kao za pakost, zaredale same neugodnosti. Čak ga je 
i na vrhovnom sudu dočekao nekakav neuspjeh u parnici koju je 
ondje vodio, a osobito ga je ozlojedio vlasnik stana što ga je bio 
unajmio radi skorašnje ženidbe i preuređivao o svom trošku — taj 
gazda, neki obrtnik Nijemac, koji se nedavno obogatio, nije nikako 
htio da se raskine netom sklopljeni ugovor i tražio je punu odštetu 
predviđenu ugovorom, premda mu je Petar Petrovič vraćao stan 
gotovo posve obnovljen. Isto tako u prodavaonici pokućstva nipošto 
nisu htjeli vratiti ni jednog jedinog rublja od kapare za pokućstvo što 
ga je bio kupio, iako ga još nije bio prevezao u stan. »Pa neću se 
valjda samo radi namještaja ženiti!t« škrgutao je Petar Petrovič 
zubima, a u isti se čas još jednom probudi u njemu mahnita nada: 
»Zar je zbilja sve propalo i otišlo u nepovrat? Zar zbilja ne bih mogao 


još jednom pokušati?« Pomisao na Dunječku još ga jednom 
sablažnjivo dirne u srce. Teško je podnio taj trenutak i, naravno, da 
je samo mogao odmah, pukom željom, ukinuti Raskoljnikova sa 
života, Petar Petrovič bio bi smjesta izustio tu želju. 

»Pogreška je bila i u tome što im uopće nisam davao novaca,« 
mislio je vraćajući se žalostan u Lebezjatnikov sobičak. »Pa i kog 
sam se vraga tako počifutio? Štoviše, nisam imao ni pravog računa! 
Kanio sam ih još malo ostaviti u neimaštini da ih natjeram da gledaju 
u mene kao u Providnost, a kad tamo — gle!... Fuj!... Ama, da sam 
bar za sve ovo vrijeme izdao na njih, recimo, tisuću i pol rubalja za 
opremu, pa za darove, za kojekakve kutijice, nesesere, karneole, 


tkanine i za sve one drangulije kod Knopai i Engleskog magazina, 
sad bi mi položaj bio bolji i... čvršći. Ne bi mi tako lako otkazali 
ljubav! To je takav svijet da bi svakako držali da su mi dužni u slučaju 
otkaza vratiti i darove i novce; a vraćati bi im bilo malo teško i žao! 
Pa ni savjest im ne bi dala mira 

— kako da sad ovako naprečac otjeraju čovjeka koji je do sada 
bio tako široke ruke i delikatan?... Hm! Prebacio sam se!« | Petar 
Petrovič još jednom zaškrguće zubima i reče sam sebi da je budala 

— u sebi, dakako. 

Došavši do tog zaključka, vrati se kući još dvaput ljući i 
razdražljiviji nego što je bio otišao. Pripreme za daću u sobi Katerine 
Ivanovne privukle su donekle njegovu pozornost. Još je jučer bio 
ponešto čuo o toj daći; čak se prisjetio da su i njega kanda pozvali, 
ali je imao svojih osobnih briga pa se nije mnogo osvrtao na sve 
ostalo. Požuri se da se raspita malo kod gospođe Lipevehzelj, koja 
je za izbivanja Katerine Ivanovne (što je otišla na groblje) bila 
preuzela brigu oko prostiranja stola, pa dozna da će daća biti 
svečana, da su pozvani gotovo svi stanari, od kojih neke pokojnik 
nije ni poznavao, da je pozvan čak i Andrej Semjonovič 
Lebezjatnikov, usprkos njegovoj nedavnoj svađi s Katerinom 
Ivanovnom, pa napokon i sam Petar Petrovič ne samo što je pozvan 
nego ga i vrlo nestrpljivo očekuju, jer je tako reći najugledniji gost od 
svih stanara. | sama Amalija Ivanovna vrlo je svečano pozvana, 
usprkos svim dotadašnjim razmiricama, te je sad malne uživala u 
tome da o svemu vodi brigu i zamjenjuje domaćicu, a uz to je bila 


sva nagizdana, u crnini ali je sve na njoj bilo novo novcato, ispod 
čekića, od svile, i dičila se time. Sve ove činjenice i podaci naveli su 
Petra Petroviča na jednu misao, pa ode pomalo zamišljen u svoju 
sobu, to jest u sobu Andreja Semjonoviča Lebezjatnikova. Posrijedi 
je bilo to što je uzgred doznao da je među pozvanima i Raskoljnikov. 

Andrej Semjonovič prosjedio je, tko zna zašto, cijelo to 
prijepodne kod kuće. Između toga gospodina i Petra Petroviča razvili 
su se bili nekakvi čudni, a djelomice i prirodni odnosi — Petar 
Petrovič prezirao je i mrzio tog gospodina preko svake mjere, gotovo 
od istog onog dana kad se bio nastanio kod njega, ali ga se u isto 
vrijeme pomalo i pribojavao. Kad je došao u Petrograd, nije odsjeo 
kod njega samo iz puke pretjerane štedljivosti, iako je to bio gotovo 
glavni razlog, nego i zbog nečega drugog. Još je u provinciji bio čuo 
o Andreju Semjonoviču, svom bivšem štićeniku, da je jedan od 
najistaknutijih mladih naprednjaka i, štoviše, da navodno igra važnu 
ulogu u nekim zanimljivim i famoznim društvima. To je prenerazilo 
Petra Petroviča. Jer, upravo ta moćna, sveznajuća društva koja sve 
preziru i sve raskrinkavaju bila su utjerala Petru Petroviču u kosti 
nekakav poseban strah koji je, uostalom, bio posve neodređen. 
Dakako da on sam nije mogao, pogotovu u provinciji, ni o čemu 
sličnom stvoriti sebi makar i približno točan pojam. Čuo je, kao i svi, 
da postoje, napose u Petrogradu, nekakvi naprednjaci, nihilisti, 
raskrinkavači i tako dalje, ali je, kao i mnogi drugi, preuveličavao i 
izvrtao smisao i značenje tih naziva tako da su uglavnom postajali 
besmisleni. Najviše se, već nekoliko godina, bojao raskrinkavanja, i 
to je bio glavni razlog njegovoj neprestanoj, pretjeranoj 
uznemirenosti, pogotovo kad je sanjario o premještanju svoje 
djelatnosti u Petrograd. Što se toga tiče, bio je, kako se ono kaže, 
zastrašen kao što su gdjekad zastrašena mala djeca. Prije nekoliko 
godina, dok je još bio na pragu svoje karijere, bio je u provinciji 
svjedok dvaju slučajeva u kojima bijahu nemilosrdno raskrinkane 
prilično ugledne osobe u guberniji, osobe na koje se do tada bio 
oslanjao i koje su ga štitile u društvu. Jedan se slučaj završio nekako 
posebno skandalozno za raskrinkanu osobu, a drugi umalo što nije 
završio i većim neprilikama. Eto, zato je Petar Petrovič bio nakanio, 
čim dođe u Petrograd, izvidjeti što je posrijedi pa, ako treba, i 
preduhitriti bruku i dodvoriti se »našem mladom naraštaju«. U tom 


pogledu uzdao se u Andreja Semjonoviča, pa kad je, na primjer, 
posjetio Raskoljnikova, već se bio naučio koliko-toliko kititi ponekim 
tuđim frazama... 

Dakako da je ubrzo uvidio da je Andrej Semjonovič neobično 
beznačajan i priprost čovo, ali to nipošto nije razuvjerilo ni ohrabrilo 
Petra Petroviča. Pa upravo da se uvjerio da su i svi ostali 
naprednjaci isto takvi šmokljani, ni onda se ne bi bio posve umirio. 
Njega zapravo nisu ni najmanje zanimali svi ti nauci, misli, sustavi 
kojima je Andrej Semjonovič umah bio navalio na njega. On je imao 
svoj posebni cilj. Želio je samo što prije, odmah dokučiti — što se tu 
zbiva, i kako? Imaju li ti ljudi kakve moći ili nemaju? Ima li se tu on 
osobno čega bojati ili nema? Ako se, recimo, upusti u to i to, hoće li 
ga raskrinkati ili neće? A ako ga raskrinkaju, zbog čega će to učiniti, i 
što zapravo sad raskrinkavaju? I ne samo to nego i ne bi li im se 
mogao kako dodvoriti, pa i nadmudriti ih, ako su zaista moćni? Treba 
li to uraditi ili ne treba? Ne bi li mu, na primjer, baš oni mogli 
pripomoći u njegovoj karijeri? Ukratko, pred njim je bilo na stotine 
pitanja. 

Taj je Andrej Semjonovič negdje služio, a bijaše neishranjen i 
skrofulozan čovjek niska rasta, nevjerojatno plav, sa zaliscima u 
obliku kotleta na koje je bio neobično ponosan. Uz to su ga vječito 
boljele oči. Bio je prilično meka srca, ali je govorio vrlo 
samouvjereno, a koji put čak i izvanredno uznosito, što je, s obzirom 
na njegovu sitnu pojavu, bilo gotovo svagda smiješno. Amalija 
Ivanovna ubrajala ga je, inače, među uglednije stanare jer se nije 
opijao i uredno je plaćao stanarinu. Uza sve te svoje vrline, Andrej 
Semjonovič bio je zaista priglup. A progresu i »našem mladom 
naraštaju« bio se prikrpio iz nekakve strasti. Bijaše to jedan iz one 
nebrojene i šarene legije tikvana, mlitavih žgoljavaca i nedoučenih 
uobraženjaka koji u tii čas pristanu bezuvjetno uz trenutno 
najpomodniju ideju kako bi je odmah vulgarizirali, kako bi učas 
napravili karikaturu od svega čemu sami gdjekad najodanije služe. 

Doduše, i Lebezjatnikov je, premda je bio dobre naravi, isto tako 
sve slabije podnosio svog sobnog druga i bivšeg skrbnika Petra 
Petroviča. Kod obojice se ta nesnošljivost pojavila nekako sama od 
sebe. Koliko god bio priprost, Andrej Semjonovič ipak je malo- 
pomalo uviđao da ga Petar Petrovič zavarava i u dubini duše prezire, 


i da »nipošto nije onakav kako se predstavlja«. Pokušao mu je bio 


izložiti Fourierov sistem?žl i Darwinovu teoriju, ali se Petar Petrovič, 
osobito u posljednje vrijeme, držao isuviše sarkastično dok ga je 
slušao, a u najnovije vrijeme počeo ga je čak i grditi. Radilo se o 
tome da je Lužin instinktivno počeo naslućivati da Lebezjatnikov nije 
samo vulgaran i priglup čovjek nego možda i lažljivac, i da nema 
nekih važnijih veza čak ni u svom društvu, već da je samo ponešto 
ČUO iz treće ruke; štoviše, ni svoj propagandni posao možda ne zna 
kako treba jer se svakako previše zapleće u tumačenjima — a gdje 
bi tek mogao biti neki raskrinka-vao! Spomenimo uz put da je Petar 
Petrovič u tih desetak dana rado slušao (pogotovo u početku) čak i 
neobično čudne pohvale Andreja Semjonoviča na svoj račun, to jest 
nije se bunio, na primjer, nego je šutio kad mu je Andrej Semjonovič 
pripisivao spremnost da pripomogne budućem brzom osnivanju nove 
komune tamo negdje u Meščanskoj ulici; ili, na primjer, kako neće 
braniti Dunječki da već u prvom mjesecu braka nađe sebi ljubavnika 
ako joj se prohtije; ili kako neće krstiti svoju buduću djecu, i tako 
dalje, i tome slično. Petar Petrovič nije se, po svom običaju, bunio 
kad bi mu tko pripisivao takve osobine, dopuštao je da bude čak i 
tako hvaljen — toliko mu je svaka pohvala godila. 

Petar Petrovič je toga jutra iz nekih razloga bio unovčio nekoliko 
petpostotnih obveznica, pa je sad sjedio za stolom, prebrojavao i 
slagao svežnjeve novčanica po serijama. Andrej Semjonovič, koji 
gotovo nikad nije imao novaca, hodao je po sobi i gradio se da sve 
te svežnjeve gleda ravnodušno, pa čak i s visoka. Međutim, Petar 
Petrovič ne bi, na primjer, ni za što na svijetu povjerovao da Andrej 
Semjonovič može zaista ravnodušno gledati na tolike pare; a Andrej 
Semjonovič je opet gorko pomišljao kako je Petar Petrovič možda i 
zaista kadar da o njemu tako misli, pa se valjda čak i obradovao 
prilici što može poškakljati i podbosti svog mladog prijatelja 
novčanicama izloženim na stolu, podsjećajući ga na njegovu 
beznačajnost i na razliku koja tobože postoji među njima dvojicom. 

Činilo mu se da je Lužin ovaj put upravo nevjerojatno razdražljiv i 
nepažljiv, iako mu je on, Andrej Semjonovič, baš počeo izlagati svoju 
omiljenu temu o osnivanju nove, zasebne »komune«. Kratki odgovori 
i napomene što mu ih je Petar Petrovič dobacivao na mahove, dok 


nije zveckao kuglicama na računalu, bijahu prožeti sasvim očitim i 
navlaš neuljudnim podrugivanjem. Međutim, »čovjekoljubivi« Andrej 
Semjonovič pripisivao —_ je —neraspoloženje — Petra — Petroviča 
jučerašnjem raskidu s Dunječkom i gorio je od želje da što prije 
skrene razgovor na tu temu — imao je s tim u vezi da mu kaže 
štošta progresivno i propagandističko što bi moglo utješiti njegova 
poštovana prijatelja i »neosporno« biti od koristi za njegov daljnji 
razvoj. 

— Kakva se to daća sprema kod one... udovice? — zapita 
najednom Petar Petrovič, prekidajući Andreja Semjonoviča na 
najzanimljivijem mjestu. 

— Pa kao da ne znate; jučer sam razgovarao s vama o toj temi i 
izložio vam svoju misao o svim tim ceremonijama... A čuo sam da je 
i vas pozvala. Jučer ste čak i razgovarali s njom... 

— Nikako se nisam nadao da će ta glupa sirota spiskati na daću 
sve novce koje je dobila od one druge budale... Raskoljnikova. Čak 
sam se i začudio maloprije dok sam onuda prolazio: što je sve 
spremila, čak i vina!... Pozvano je nekoliko ljudi, vrag bi ga znao šta 
će to biti? — nastavi Petar Petrovič raspitujući se i navraćajući 
razgovor na tu temu kao da ima neki svoj cilj. — Šta? Kažete da su i 
mene pozvali? — najednom doda dižući glavu. — A kada? Ne 
sjećam se. Uostalom, neću ići. Što ću tamo? Jučer sam razgovarao 
s njom samo onako, u prolazu, o mogućnosti da dobije, kao 
siromašna činovnička udovica, jednokratnu potporu u visini njegove 
jednogodišnje plaće. Da me možda nije radi toga pozvala? He-he! 

— Ni ja ne kanim ići — reče Lebezjatnikov. 

— Taman posla! Pa svojim ste je rukama izdevetali. Razumljivo 
je da je vama nezgodno, he-he-he! 

— Tko je izdevetao? Koga? — odjednom se usplahiri, pa čak i 
pocrveni Lebezjatnikov. 

— Pa vi, Katerinu Ivanovnu, prije jedno mjesec dana, valjda! 
Tako sam čuo, jučer... To su ta vaša uvjerenja!... Pa i u ženskom 
pitanju ste tu zakazali. He-he-he! 

I Petar Petrovič, nekako utješen, poče opet zveckati računalom. 

— Sve su to gluposti i klevete! — plane Lebezjatnikov, koji je 
neprestano strepio da se ta zgoda ne spomene. — | uopće nije bilo 
tako. Bilo je sasvim drugačije... Nisu vam točno rekli, to su puke 


glasine! Ja sam se samo branio. Ona je prva nasrnula na mene onim 
svojim čaporcima... sve mi je zaliske iščupala... Svaki čovjek valjda 
ima pravo da brani svoju ličnost. Osim toga, nikad nikome neću 
dopustiti da me zlostavlja... Iz principa. Pa to bi već tako reći bio 
despotizam. I što je trebalo da uradim: da mirno stojim pred njom? A 
samo sam je odgurnuo. 

— He-he-he! — nastavi se Lužin pakosno podsmjehivati. 

— To vi mene peckate zato što ste sami neraspoloženi i ljuti... A 
to je obična glupost i nema ama baš nikakve veze sa ženskim 
pitanjem! Vi to niste dobro razumjeli; ja sam čak mislio, kad je već 
prihvaćeno da je žena ravnopravna s muškarcem u svemu, pa i u 
snazi (i to već tvrde), da bi valjda i tu morala vladati ravnopravnost. 
Poslije sam, naravno, zaključio da se u biti uopće ne smije to pitanje 
postaviti zato što ni tučnjava ne smije biti, zato što je nezamislivo da 
u budućem društvu dolazi do tučnjave... i da je, naravno, besmisleno 
tražiti ravnopravnost u tučnjavi. Nisam ja opet toliko glup... iako 
tučnjava, inače, još ima... naime, poslije ih više neće biti, a zasad ih 
još ima... fuj! K vragu! Uz vas čovjek mora izgubiti nit. Neću ići na 
daću, ali ne zbog te neugodnosti nego jednostavno neću da idem iz 
principa, da ne sudjelujem u tom odvratnom običaju da se daje 
parastos, eto zbog čega! Uostalom, mogao bih baš otići, tek toliko da 
se malo nasmijem... Ali šteta što neće biti popova. Onda bih svakako 
otišao. 

— To jest, sjeli biste za tuđu trpezu i u isti mah je popljuvali, kao i 
one koji su vas pozvali. Je li tako? 

— Nipošto ih ne bih popljuvao nego bih samo protestirao. A to je 
vrijedan cilj. Tako mogu posredno pomoći napretku i propagiranju 
napretka. Svaki je čovjek dužan pomagati i propagirati napredak, a 
što to čini odlučnije, to je možda i bolje. Mogu tako posijati neku 
ideju, zrno... Iz tog će zrna niknuti činjenica. Cime bih ih uvrijedio? 
Isprva bi se uvrijedili, a poslije bi i sami uvidjeli da sam im od koristi. 
Eto, kod nas su zamjerali Terebjovoj (onoj što je sad u komuni) što je 
onda kad je ostavila svoju obitelj i... podala se, napisala majci i ocu 
da ne želi živjeti u predrasudama pa da stupa u slobodni brak, 
zamjerali su joj kako je tobože postupila suviše grubo s roditeljima, 
kako ih je trebalo poštedjeti, napisati to nekako blaže. A, po mom 
mišljenju, to je obična glupost i ne treba tu ništa ublažavati nego, 


dapače, dapače, treba odmah protestirati. Eno, Varencova je sedam 
godina proživjela u braku, pa je ostavila dvoje djece i lijepo odrezala 
mužu u pismu: »Spoznala sam da s vama ne mogu biti sretna. Nikad 
vam neću oprostiti što ste me obmanjivali, što ste zatajili od mene da 
postoji drugačije uređeno društvo zasnovano na komunama. Sve 
sam to tek nedavno doznala od jednog velikodušnog čovjeka kojem 
sam se predala u ruke i s kojim zajednički osnivam komunu. 
Govorim vam ovako otvoreno zato što držim da bi bilo nečasno da 
vas obmanjujem. Radite što znate. Nemojte se nadati da ću vam se 
vratiti, isuviše ste zakasnili. Želim vam da budete sretni.« Eto kako 
se pišu takva pisma! 

Ta Terebjova, je li to ona o kojoj ste onda rekli da je već u 
trećem slobodnom braku? 

— Tek je u drugom, ako ćemo pravo! Pa sve da je i u četvrtom, 
pa i u petnaestom, sve su to gluposti! Ako sam ikad žalio što su mi 
otac i majka umrli, onda je to upravo sada. Više puta sam čak i 
sanjario o tome kako bih ih opatrnuo protestom kad bi još bili živi! 
Navlaš bih tako učinio... Šta to uopće znači «biti svoj čovjek«, pih! 
Pokazao bih ja njima! Ala bi se zaprepastili! Zbilja je šteta što nikog 
više nemam! 

— Da ga zaprepastite? He-he! Pa dobro, neka bude kako vi 
kažete — presiječe ga Petar Petrovič u riječi. — Nego, recite vi 
meni, molim vas, poznajete li kćerku pokojnikovu, onu žgoljavicu? Je 
li Zbilja istina što o njoj pričaju, a? 

— Pa šta onda? Po mom mišljenju, odnosno po mom osobnom 
uvjerenju, to je najnormalniji položaj žene. A zašto i ne bi bio? 


Naime, distinguons ŽŠi. U današnjem društvu dakako da to nije 
potpuno normalan položaj zato što je prisilan, ali će u budućem 
društvu biti posve normalan jer će biti slobodno izabran. Pa i sad je 
imala pravo da to učini: zlopatila se, a to je bio njen fond, kapital, da 
tako kažem, kojim je mogla raspolagati kako je htjela. Dakako da u 
budućem društvu neće fondovi biti potrebni, ali će njezina uloga biti 
određena u drugom smislu, bit će regulirana funkcionalno i 
racionalno. A što se tiče same Sofje Semjonovne, držim da je njeno 
vladanje u današnje doba energičan i konkretan protest protiv 


društvenog uređenja i zato je neobično cijenim; čak mi je i milo 
gledati je. 

—Ameni su, vidite, pričali da ste je upravo vi istjerali iz kuće! 

Lebezjatnikov se raspomami. 

— To je još jedna kleveta! — poviče. — Uopće, uopće nije bilo 
tako! To nije istina! Sve je to onda Katerina Ivanovna nadrobila jer 
nije ništa shvatila! | uopće nisam oblijetao oko Sofje Semjonovne! 
Prosto-naprosto sam je prosvjećivao, potpuno nesebično, ne bih li je 
potaknuo da protestira... Meni je bilo samo do protesta, a Solji 
Semjonovnoj ionako nije više bilo opstanka u ovoj kući! 

— A jeste li je Zvali u komunu? 

— Vi se neprestano nešto podrugujete, i to, dopustite da vam 
kažem, sasvim bezuspješno. Ništa vi tu ne razumijete! U komuni 
nema takvih uloga. Komuna se osniva upravo zato da ne bude više 
takvih uloga. U komuni će ta uloga potpuno izmijeniti svoju sadašnju 
bit, pa i ono što je ovdje glupo, bit će ondje pametno, ono što je u 
sadašnjim uvjetima neprirodno, bit će ondje sasvim prirodno. Sve 
ovisi o tome u kakvim prilikama i u kakvoj sredini živi čovjek. Sve 
stoji do sredine, sam čovjek nije ništa. A sa Sofijom Semjonovnom ja 
sam i dan-danas dobar, što vam može poslužiti kao dokaz da ona 
mene nikad nije smatrala za svog neprijatelja i da je nikad nisam 
uvrijedio. Da! Nastojim je sad privući u komunu, ali na sasvim, 
sasvim drugačijim osnovama! Sto se smijete? Mi sad želimo 
osnovati svoju komunu, zasebnu, samo na širim osnovama nego što 
su bile one do sada. Odmakli smo još dalje u svojim uvjerenjima. Još 
više toga negiramo! Kad bi Dobroljubov ustao iz groba, i s njim bih 
se zakvačio. A Bjelinskog bih stjerao u kozji rog! U međuvremenu i 
dalje prosvjećujem Solju Semjonovnu. To vam je divna, divna narav! 

— A koristite li se štogod uz put tom divnom naravi, a? He-he! 

— Nipošto, nipošto! Ni govora! Naprotiv! 

— Oho, naprotiv, dakle? He-he-he! Bubne i ostane živ! 

— Ma vjerujte mi kad vam kažem! Iz kojih bih ja sad razloga tu 
nešto tajio pred vama, recite mi, molim vas! Naprotiv, čak je i meni 
samom čudno: sa mnom je nekako izrazito, nekako pretjerano 
plašljiva, čedna i stidljiva! 

— A vi je, dakako, prosvjećujete... he-he! Dokazujete joj kako je 
sva ta stidljivost besmislena?... 


— Ni govora! Ni govora! O, kako vi grubo, pa čak i glupo, 
oprostite, shvaćate tu riječ: prosvjećivanje! N-ništa vi pod bogom ne 
shvaćate! O, bože, kako ste vi još... nespremni! Mi tražimo slobodu 
za ženu, a vama je vječito ono isto na pameti... Ostavljajući sasvim 
po strani pitanje čednosti i ženske stidljivosti kao nešto što je samo 
po sebi bezvrijedno, pa čak i predrasuda, ja nemam ama baš ništa 
protiv njezine čednosti kad je sa mnom zato što to stoji samo do nje, 
što je to isključivo njeno pravo. Razumije se, kad bi mi sama rekla: 
»Želim te,« smatrao bih da mi je pala sjekira u med jer mi se ta 
djevojka i te kako sviđa; ali dosad, bar dosad, nitko još nije, naravno, 
nikad bio s njom pristojniji i uljudniji od mene, nije iskazivao više 
poštovanja njezinu dostojanstvu... ja samo čekam i nadam se — i 
ništa više! 

— Radije joj nešto poklonite. Kladio bih se da vam to uopće nije 
palo na pamet. 

— N-ništa vi pod bogom ne shvaćate, kažem vam! Njezin je 
položaj, doduše, takav, ali je ovdje riječ o nečemu sasvim drugom! Vi 
nju naprosto prezirete. Imate pred očima činjenicu za koju pogrešno 
držite da zavređuje prezir, pa nećete da humano gledate na jedno 
ljudsko stvorenje. Vi još ne znate kakva je to divna narav! Meni je 
samo krivo što je u posljednje vrijeme nekako sasvim zanemarila 
čitanje i što ne posuđuje više od mene knjige. A prije je posuđivala. 
Isto je tako šteta što ona, uza svu svoju snagu i odlučnost da 
protestira, što je već jednom dokazala, kao da još nije dovoljno 
samostalna i, da tako kažem, nezavisna da bi se mogla potpuno 
otresti nekih predrasuda i... gluposti. Ali i uza sve to izvrsno shvaća 
neka pitanja. Sjajno je, na primjer, shvatila pitanje ljubljenja ruku, 
naime da muškarac vrijeđa ženski osjećaj ravnopravnosti kad joj 

poljubi ruku“ '. Kod nas se o tom pitanju raspravljalo i to sam 
odmah njoj prenio. I o radničkim udruženjima u Francuskoj slušala je 
vrlo pozorno. A sad joj tumačim pitanje slobodnog pristupa u sobe u 
budućem društvu. 

— Sto vam je opet to? 

— Nedavno smo raspravljali o pitanju: ima li član komune pravo 
ulaziti u sobu drugog člana, muškarca ili žene, u svako doba... pa je 
zaključeno da ima... 


— Dobro, a ako su on ili ona zauzeti u tom času prijekom 
potrebom, he-he! 

Andrej Semjonovič se čak i rasrdi. 

— Ma vi neprestano o tome, o tim prokletim »potrebama«! — 
uzvikne kivno. — Uh, baš mi je krivo što sam vam, izlažući cijeli 
sistem, spomenuo i te proklete potrebe! Do vraga! To je kamen 
spoticanja za sve vama slične, a što je najgore, izruguju se još prije 
nego što znaju o čemu je riječ! | drže se kao da imaju pravo! Baš kao 
da se nečim diče! Fuj! Ja sam više puta ustvrdio da cijelo to pitanje 
treba novajlijama tumačiti tek na samom kraju, kad već vjeruju u 
cijeli sistem, kad su već prosvijećeni i upućeni. Pa dobro, recite mi, 
molim vas, što je vama tako sramotno i prezira vrijedno, recimo u 
gnojnicama? Ja, ja sam prvi spreman očistiti kakve god hoćete 
gnojnice!.Tu čak i nije posrijedi nikakav samoprijegor! To je naprosto 
rad, plemenita, društveno korisna djelatnost koja vrijedi koliko i 
svaka druga, čak i kudikamo više nego, recimo, djelatnost nekog 

Rafaela ili Puškina, zato što je korisnija! 

— I plemenitija, plemenitija, he-he-he! 

— Što znači plemenitija? Meni nisu jasni takvi izrazi kad je riječ o 
ocjenjivanju neke određene ljudske djelatnosti. »Plemenitije«, 
»časnije« — sve su to gluposti, besmislice, stari izrazi predrasuda 
koje ja ne prihvaćam! Sve što je korisno za čovječanstvo, vrijedno je 
i plemenito! Meni je tu jasna samo jedna riječ: korisno\ Smijuckajte 
se vi samo koliko god hoćete, ali je to tako! 

Petar Petrovič se slatko smijao. Već je bio prebrojio i spremio 
novce. Doduše, još je nešto novca, tko zna zašto, bio ostavio na 
stolu. To »pitanje gnojnica«, uza svu svoju vulgarnost, bilo je već 
nekoliko puta povod neslaganju i nesuglasicama između Petra 
Petroviča i njegova mlada prijatelja. Najgluplje je bilo to što se Andrej 
Semjonovič uistinu ljutio. Lužina je to razgaljivalo, a u ovom mu je 
trenutku bilo osobito stalo do toga da naljuti Lebezjatnikova. 

— To ste vi zbog svog jučerašnjeg neuspjeha tako zajedljivi i 
svadljivi — obrecne se napokon na nj Lebezjatnikov, koji se, 
općenito govoreći, uza svu svoju »nezavisnost« i uza sve svoje 
»proteste«, nekako nije usuđivao protusloviti Petru Petroviču, i 


uopće mu iskazivao stanovito poštovanje na koje se bio navikao u 
mlađim godinama. 

— Radije vi meni recite nešto drugo — presiječe ga uznosito i 
zlovoljno Petar Petrovič u riječi — možete li mi... ili, bolje reći, jeste li 
stvarno i toliko prisni s dotičnom mladom osobom da biste je mogli 
sad odmah pozvati načas ovamo, u ovu sobu? Čini se da su se svi 
oni tamo već vratili s groblja... Čujem kako su se ushodali... Morao 
bih porazgovarati s njom, s tom osobom. 

— A što će vam? — u čudu ga upita Lebezjatnikov. 

— Pa tako, treba mi nešto. Ovih ću se dana odseliti odavde, pa 
bih joj htio nešto reći... Uostalom, možete ostati ovdje dok budem 
razgovarao s njom. Dapače, tako će biti i bolje. Inače biste još mogli 
bogzna što pomisliti. 

— Ništa ja pod bogom ne bih pomislio... Pitao sam vas to samo 
onako, a ako imate kakva posla s njom, ništa lakše nego pozvati je. 
Idem odmah po nju. I budite uvjereni da vam neću smetati. 

| zaista, nakon pet-šest minuta Lebezjatnikov se vrati sa 
Sonječkom. Ona uđe neobično začuđena i, po svom običaju, 
snebivljiva. Svagda se snebivala u ovakvim zgodama i silno se 
bojala novih osoba i novih poznanstava, bojala se bila i prije, još od 
malih nogu, a pogotovo sada... Petar Petrovič dočeka je »prijazno i 
uljudno«, doduše s trunkom nekakve vesele familijarnosti u držanju, 
koja je, uostalom, po mišljenju Petra Petroviča, dolikovala takvu 
uglednu i ozbiljnu čovjeku kao što je on u društvu s tako mladim i u 
neku ruku interesantnim stvorenjem kao što je ona. 

Požuri se da je »ohrabri« i posjedne za stol, sučelice sebi. Sonja 
sjede, pogleda malo oko sebe — Lebezjatnikova, novce što su ležali 
na stolu, a onda opet naglo Petra Petroviča i više ne odvajaše očiju 
od njega, baš kao da je prikovana za nj. Lebezjatnikov pođe prema 
vratima. Petar Petrovič ustane, dade Šonji znak neka ostane sjediti 
pa zadrži Lebezjatnikova na vratima. 

— Je li onaj Raskoljnikov već tamo? Je li došao? — upita ga 
šapatom. 

— Raskoljnikov? Jest. A što? Jest, tamo je... Upravo je stigao, 
vidio sam ga... A što? 

— E pa, onda ću vas pogotovo zamoliti da ostanete ovdje, s 
nama, da me ne ostavite nasamu s tom... djevojkom. Radi se o 


nečem beznačajnom ali bi ljudi mogli još svašta izmisliti. Ne bih htio 
da Raskoljnikov tamo kaže... Razumijete što hoću da kažem? 

— A, razumijem, razumijem! — odjednom se dosjeti 
Lebezjatnikov. — Da, imate pravo... Doduše, po mom osobnom 
uvjerenju, malo ste pretjerali u svojim bojaznima, ali... ipak imate 
pravo. Ostat ću, molim lijepo. Stat ću tu do prozora i neću vam 
smetati... Mislim da imate pravo... 

Petar Petrovič se vrati do divana, sjede sučelice Šonji, pozorno je 
promotri i iznenada zauze neobično ozbiljno, pa čak i pomalo strogo 
držanje, kao da veli: »Nemojte još vi da nešto pomislite, milostiva 
gospodđice«. Sonja se dokraja smete. 

— Ponajprije, molim vas, Sofja Semjonovna, da me ispričate kod 
vaše gospođe mame... Tako vam nešto dođe, je li? Katerina 
Ivanovna vam dođe kao majka? — poče Petar Petrovič neobično 
ozbiljno, ali inače prilično ljubezno. Vidjelo se da ima posve 
prijateljske namjere. 

— Tako je, upravo tako, molim lijepo, dođe mi kao majka — 
odgovori Sonja žurno i plašljivo. 

— E pa, ispričajte me dakle kod nje što neću moći doći, iz 
razloga koji ne stoje do mene, k vama na palačinke... naime na 
daću, i pored ljubeznog poziva vaše mame. 

— Dobro, reći ću joj odmah — i Sonječka skoči brže-bolje sa 
stolca. 

— Još nešto, molim lijepo — zadrži je Petar Petrovič i osmjehne 
se njenoj priprostosti i nepoznavanju reda. — Slabo me poznajete, 
mila moja Sofja Semjonovna, ako ste pomislili da bih mogao takvu 
osobu kao što ste vi uznemirivati i pozivati k sebi zbog jednog tako 
nevažnog razloga koji se tiče samo mene. Imam ja još jedan drugi 
cilj. 

Sonja brže sjede. Opet joj zatitraše pred očima sive i šarene 
novčanice nepokupljene sa stola, ali hitro odvrati od njih pogled i 
upre ga u Petra Petroviča — odjednom joj se učinilo da je strašno 
nepristojno, osobito njoj, gledati tuđe novce. Upravila je bila pogled u 
zlatni lornjon koji je Petar Petrovič držao u lijevoj ruci, a u isti mah i u 
velik, krupan, izvanredno lijep prsten sa žutim kamenom na 
srednjem prstu te iste ruke, ali odjednom odvrati i od njega pogled i, 
ne znajući više kamo da se djene, zagleda se na kraju opet u oči 


Petra Petroviča. Ovaj je pak šutio još dostojanstvenije nego prije, te 
nastavio ovako: 

— Jučer sam onako uz put izmijenio riječ-dvije s tom vašom 
nesretnom Katerinom Ivanovnom. To mi je bilo dovoljno da se 
uvjerim kako je ona u... protuprirodnom stanju, ako se može tako 
reći... 

— Jest... u protuprirodnom — povladi mu žurno Sonja. 

— Ili jednostavnije i razumljivije rečeno, u bolesnom stanju. 

— Jest, jednostavnije i razum... jest, bolesna je. 

— Tako je. Dakle, iz humanih osjećaja i-i-i, da tako kažem, 
samilosti, htio bih da joj, sa svoje strane, budem nekako na pomoći, 
s obzirom na nesretnu sudbinu koja je neminovno čeka. Čini mi se 
da je cijela ta jadna obitelj ostala sad samo na vašoj brizi. 

— Dopustite da vas upitam — iznenada ustane Sonja — jeste li 
joj jučer zaista rekli da bi mogla dobiti penziju? Jer, još jučen mi je 
rekla da ste se poduhvatili da joj isposlujete penziju. Je li to istina? 

— Ma kakva istina, čak bi se moglo reći da je besmislica. Samo 
sam joj spomenuo privremenu potporu koja se daje udovicama 
činovnika koji su umrli u službi, kad bi imala protekciju, ali čini mi se 
da vaš pokojni otac ne samo što nije odslužio propisan rok, nego i da 
uopće nije služio u posljednje vrijeme. Jednom riječju, kad bi i moglo 
biti neke nade, ona je sasvim isprazna jer u ovom slučaju ne postoji 
u biti nikakvo pravo na potporu, nego naprotiv... A ona već na 
penziju puca, he-he-he! Malo se prenaglila! 

— Da, na penziju... Jer je lakovjerna i dobra, pa u svojoj dobroti 
svemu vjeruje i...i...i... inače je pametna... Da molim lijepo... oprostite 
— reče Sonja i opet ustane da pođe. 

— Oprostite, još niste čuli sve. 

— Ne, nisam — promrmlja Sonja. 

Onda sjedite još! 

Sonja se strašno zbuni i ponovo sjede, po treći put. 

— S obzirom na to da je ostala u takvu položaju, sa sirotom 
dječicom, želio bih, kako već rekoh, da nekako, prema svojim 
mogućnostima, budem na pomoći, naime, prema svojim 
mogućnostima, kako se to kaže, ništa više od toga. Moglo bi se, na 
primjer upriličiti sakupljanje priloga u njenu korist, ili nekakva lutrija... 
ili tako nešto, kao što obično u takvim prilikama upriličuju bliski ljudi, 


pa i stran svijet, oni koji općenito žele pomoći ljudima. Eto, to je ono 
što sam vam htio reći. To bi se moglo udesiti. 

— Da, dobro... Bog će vam već... — mucala je Sonja gledajući 
netremice Petra Petroviča. 

— Moglo bi se, ali... o tom ćemo poslije... naime, možemo već i 
danas početi. Večeras ćemo se vidjeti, dogovoriti i, da tako reknem, 
udariti temelje. Svratite ovamo do mene tamo negdje oko sedam. 
Andrej Semjonovič će također, nadam se, sudjelovati u tome... Ali... 
ima tu jedna okolnost o kojoj treba prethodno povesti računa. Radi 
toga sam vas i uznemirio, Sofja Semjonovna, pozivajući vas ovamo. 
Naime, moje je mišljenje da se ne smije, da bi opasno bilo davati 
novac u ruke samoj Katerini Ivanovnoj; dokaz je tome i ova današnja 
daća. Premda nema tako reći ni korice kruha za sutrašnji dan i... pa 
ni obuće, ničega, ona danas kupuje jamajka-rum pa, čini mi se, čak i 
maderu i-i-i kavu. Vidio sam to u prolazu. A sutra će opet sve pasti 
na vaša leđa, sve do posljednjeg zalogaja kruha; to ipak nema 
smisla. Zato bi se i sakupljanje priloga, po mom osobnom mišljenju, 
moralo organizirati tako da nesretna udovica i ne zna, tako reći, za 
novce, nego da znate, recimo, samo vi, nije li tako? 

— Ne znam, molim lijepo. Ona je to samo danas tako... to je prvi 
put u životu... mnogo joj je stalo do toga da učini pomen, iskaže čast, 
poštovanje... a inače je vrlo pametna. Uostalom, kako god želite, i ja 
ću biti vrlo, vrlo, vrlo... svi će hiti... i Bog će vam... i siročići... 

Sonja ne dovrši već zaplače. 

— Tako, dakle. E pa, onda računajte na to; a sad izvolite primiti, u 
korist vaše rođakinje, za prvu nuždu, od mene osobno, prema mojim 
mogućnostima. Nikako, nikako ne bih htio da se u povodu toga 
spominje moje ime. Evo, izvolite... imam i sam svojih briga, da tako 
reknem, pa nisam kadar više... 

| Petar Petrovič pomno razmota i pruži Šonji novčanicu od deset 
rubalja. Sonja je primi, zajapuri se, skoči na noge, nešto promrsi i 
brže-bolje se poče opraštati. Petar Petrovič je svečano otprati do 
vrata. Ona napokon izjuri iz sobe, sva uzbuđena i izmučena, i vrati 
se do Katerine Ivanovne neobično smućena. 

Za cijelog tog prizora Andrej Semjonovič je čas stajao do 
prozora, čas hodao po sobi jer nije želio prekidati razgovor, a kad je 
Sonja izišla, naglo priđe Petru Petroviču i svečano mu pruži ruku: 


— Sve sam čuo i vidio — reče posebno naglašujuči ovu 
posljednju riječ. — To je bilo zbilja plemenito od vas, naime, htio sam 
reći humano! Željeli ste izbjeći zahvalnosti, vidio sam! | premda, 
priznajem, iz principa ne odobravam pojedinačna dobročinstva jer, 
ne samo što radikalno ne iskorjenjuju zlo nego ga još više 
pothranjuju, ipak vam moram priznati da sam uživao u vašem 
postupku, da, da, zaista mi se to svidjelo od vas. 

— Ma sve je to luk i voda! — promrmlja Petar Petrovič, pomalo 
uzbuđen, ali nekako pozorno motreći Lebezjatnikova. 

— Ne, nije luk i voda! Čovjek koji je tako uvrijeđen i ozlojeđen 
kao što ste vi zbog onog što vam se jučer dogodilo, a koji je u isto 
vrijeme kadar misliti na tuđu nesreću, takav je čovjek... iako svojim 
postupcima griješi u socijalnom smislu, ipak... vrijedan poštovanja! 
Nisam se čak tome ni nadao od vas, Petre Petroviču, pogotovo zbog 
vaših shvaćanja. O, kako vas još opterećuju ta vaša shvaćanja! 
Kako ste, na primjer, utučeni zbog tog jučerašnjeg neuspjeha! — 
klicaše dobričina Andrej Semjonovič, osjećajući ponovo veliku 
naklonost prema Petru Petroviču. — A što će vam, što će vam 
upravo takav brak pod svaku cijenu, taj zakoniti brak, plemeniti moj, 
dragi moj Petre Petroviču? Što će vam upravo ta zakonitost braka 
pod svaku cijenu? Evo, ubijte me ako hoćete, ali meni je drago, baš 
mi je drago što vam se taj brak izjalovio, što ste slobodni, što još 
niste dokraja izgubljeni za čovječanstvo, baš mi je drago... Evo, 
vidite, kažem vam što mislim! 

— Zato što neću da u tom vašem slobodnom braku nosim rogove 
i podižem na noge tuđu djecu, eto što će mi zakoniti brak — reče 
Lužin tek toliko da nešto odgovori. Bio je nekako posebno 
zaokupljen nečim i zamišljen. 

— Djecu? Spomenuli ste djecu? — trgne se Andrej Semjonovič, 
kao bojni konj kad začuje vojničku trubu. — Djeca su, slažem se, 
socijalno pitanje, i to pitanje od prvorazredne važnosti; ali pitanje 
djece bit će drugačije riješeno. Neki čak posvema negiraju djecu, 
kao i svaku pomisao na obitelj. O djeci ćemo porazgovarati poslije, a 
sad da se pozabavimo rogovima! Moram vam priznati da mi je to 
slabost. Taj ružni, husarski, Puškinov izraz čak je i nezamisliv u 
budućem leksikonu. Pa i što su rogovi? O, kakve li zablude! Kakvi 
rogovi? Otkud sad rogovi? Kakva besmislica! Naprotiv, u slobodnom 


braku neće ih ni biti! Rogovi su samo prirodna posljedica svakog 
zakonitog braka, njegov ispravak, da tako reknem, protest, pa u tom 
smislu i nisu nikakvo poniženje... Ako ikad, pretpostavimo takvu 
besmislicu, stupim u zakoniti brak, bit će mi čak i drago ako mi tko 
nabije te vaše proklete rogove; i reći ću tada ovako ženi: »Draga 
moja, dosad sam te samo volio, a sad te i poštujem jer si bila kadra 
protestirati!« Smijete se? To je samo zato što niste kadri da se 
oslobodite svojih predrasuda. Ma k vragu, razumijem ja u čemu je 
neugodnost kad te žena prevari u zakonitu braku, ali je to samo 
nečasna posljedica nečasna položaja u kojem su i muž i žena 
poniženi. A kad se rogovi nabijaju otvoreno, kao u slobodnu braku, 
onda oni više i ne postoje, nezamislivi su i gube čak i svoje ime. 
Naprotiv, time će vam žena samo dokazati koliko vas poštuje, 
vjerujući da se ne možete usprotiviti njenoj sreći i da ste toliko 
prosvijetljeni da joj se nećete osvećivati zbog novog muža. Do vraga, 
ponekad mislim, kad bi mene udali, uh, kad bih stupio u brak 
(slobodni ili zakoniti, svejedno), sve mi se čini da bih sam doveo ženi 
ljubavnika, kad ga ona ne bi sebi dugo našla. »Mila moja,« rekao bih 
joj, »volim te, ali još više od toga želim da me poštuješ, i eto ti ga«. 
Je li tako, imam li pravo ili nemam? 

Petar Petrovič se smijuljio slušajući ga, ali bez pravog žara. Pa i 
slušao ga je nekako površno. Zaista je snovao nešto drugo, napokon 
je to čak i Lebezjatnikov primijetio. Petar Petrovič je bio, štoviše, 
uzbuđen, trljao je ruke, zanosio se u misli. Sve je to Andrej 
Semjonovič upamtio i tek poslije shvatio... 


Teško bi bilo točno navesti uzroke zbog kojih se u sumanutoj 
glavi Katerine Ivanovne začela ideja o toj besmislenoj daći. Na tu je 
daću zaista spiskala bezmalo deset rubalja od onih dvadesetak što 
ih je bila dobila od Raskoljnikova isključivo za Marmeladovljev ukop. 
Možda je Katerina Ivanovna držala da je dužna prema pokojniku 
učiniti pomen njegovoj duši »kako je red«, da bi svi susjedi, a 
napose Amalija Ivanovna, znali da on »ne samo što nije bio od njih 
ništa gori nego je možda bio i kudikamo bolji«, i da nitko od njih 
nema prava pred njim »dizati nos«. Možda je tome najviše pridonio 


onaj posebni sirotinjski ponos zbog kojeg se za neke javne 
ceremonije, koje su u našem životu obvezatne za sve i svakoga, 
mnogi siromasi upinju iz petnih žila i troše posljednju ušteđevinu, 
samo da ne budu »gori od drugih« i da im ti drugi ne bi »štogod 
zamjerili«. Vrlo je vjerojatno isto tako da je Katerina Ivanovna 
poželjela da baš u ovoj prigodi, baš u ovom trenutku, kad se činilo da 
su je svi na svijetu ostavili, pokaže svim tim »jadnim i kukavnim 
susjedima« da ona ne samo da »zna što je red i da zna primiti 
goste«, nego i da uopće nije bila odgojena za ovakav život, već da je 
bila odgojena u »finoj, moglo bi se čak reći aristokratskoj, 
pukovničkoj kući«, te da se uopće nije spremala da sama mete pod i 
obnoć pere dječje prnje. Ti paroksizmi ponosa i taštine spopadaju 
kadikad najsiromašnije i jadima skršene ljude i na mahove se 
pretvaraju kod njih u bolesnu, neodoljivu potrebu. Katerina Ivanovna 
nije, osim toga, uopće bila od onih koje su jadi skršili — nju su prilike 
mogle do kraja satrti, ali je ništa nije moglo moralno skršiti, to jest 
zastrašiti i slomiti joj volju. Osim toga, Sonječka je sasvim opravdano 
kazala da joj se pamet muti. To se, doduše, nije još moglo pouzdano 
i konačno ustvrditi, ali doista se u posljednje vrijeme, cijele 
posljednje godine, njena jadna glava suviše izmorila a da joj um ne 
bi bar donekle bio načet. Naglo napredovanje sušice također, kažu 
liječnici, pridonosi poremećaju umnih sposobnosti. 

Vina u množini i raznih vrsta nije bilo, pa ni madereto je sve bilo 
preuveličano, ali je pića bilo. Bilo je votke, ruma i lisabonskog vina, 
sve najgore kvalitete, ali je svega bilo u dovoljnim količinama. Od 
jela je, pored koljiva, bilo tri-četiri vrste (među ostalim i palačinki), 
sve iz kuhinje Amalije Ivanovne, a uz to su spremljena dva samovara 
za čaj i punč koji bijahu predviđeni za poslije objeda. Sve je to bila 
nakupovala sama Katerina Ivanovna uz pomoć jednog podstanara, 
nekog bijednog Poljaka, koji je bogzna zašto stanovao kod gospođe 
Lipevehzelj i sad odmah ponudio svoje usluge Katerini Ivanovnoj, te 
je trčkarao cijeli jučerašnji dan i cijelo današnje dopodne kao bez 
duše, isplažena jezika. Činilo se da se napose trudi da ovo 
posljednje udari u oči. Radi najmanje sitnice dotrčao bi svaki čas do 
Katerine Ivanovne, čak je jurio za njom i po trgovinama, neprestance 


56] . i 
je oslovljavao sa pani chorežnynač“i i napokon joj se popeo navrh 


glave, iako je iz početka govorila da bi bez tog »uslužnog i 
velikodušnog« čovjeka dokraja propala. Katerina Ivanovna bila je 
sklona da svakoga na koga naiđe počne kovati u zvijezde, da ga 
toliko hvali da se čovjek čak i posrami. Najprije bi izmislila njemu u 
hvalu koješta od čega nije bilo ni traga, i potpuno iskreno i bezazleno 
sama povjerovala u istinitost svega toga, a onda bi se odjednom, u 
jedan mah, razočarala, te ušutkala, izgrdila i izgurala čovjeka kome 
se još prije svega nekoliko sati doslovce klanjala. Po prirodi je bila 
sklona smijehu, bila je vesele i miroljubive ćudi, ali zbog neprestanih 
nevolja i neuspjeha počela je toliko pomamno željeti i zahtije-vati da 
svi žive u miru i radosti, i da se ne usude živjeti drugačije, da bi je i 
najmanje nesuglasje u životu, i najbeznačajniji neuspjeh, začas tako 
reći izbezumio, te bi umah, nakon najblistavijih nada i snova, počela 
proklinjati zlu sudbinu, kidati i bacati sve što bi joj došlo pod ruku i 
lupati glavom o zid. Amalija Ivanovna također je odjednom, odnekud, 
stekla neobičan ugled i poštovanje Katerine Ivanovne, jedino zato, 
možda, što se spremala ta daća i što je Amalija Ivanovna zdušno 
prionula da pomaže domaćici u pripremama — preuzela je brigu da 
prostre stol, da pribavi stolnjake, ubruse, posuđe i ostalo te da u 
svojoj kuhinji pripravi jela. Njoj je sve to povjerila i ostavila je da je 
zamjenjuje Katerina Ivanovna kad je odlazila na groblje. | zaista je 
sve bilo spremljeno da je bilo divota — stolnjaci su bili čak i prilično 
čisti, posuđe, viljuške, noževi, čašice, čaše i šalice — sve je to, 
naravno, bilo skupljeno zbrda-zdola, različitih oblika i dimenzija, od 
raznih stanara, ali je sve bilo u određeno vrijeme na svom mjestu, pa 
je Amalija Ivanovna, osjećajući da je izvrsno obavila svoj posao, 
dočekala one koji su se vratili s groblja čak nekako ponosno, sva 
nagizdana, u kapici s novim crnim vrpcama i u crnoj haljini. Taj 
ponos, iako zaslužen, nekako nije bio po volji Katerini Ivanovnoj: 
»Zbilja, baš kao da ne bismo ni stol znali prostrti da nema Amalije 
Ivanovne!« Nije joj bila po volji ni njena kapica s novim vrpcama: 
»Da se možda ta glupa Švabica čak i ne diči time što je gazdarica i 
što je iz samilosti pristala da pomogne siromašnim stanarima? Iz 
samilosti! Jest, molim lijepo! A kod oca Katerine Ivanovne, koji je bio 
pukovnik i tako reći gubernator, prostirao se gdjekad stol i za 
četrdesetak osoba tako da neku Amaliju Ivanovnu ili, bolje reći, 
Ludvigovnu, ne bi tamo ni u kuhinju pustili...« Doduše, Katerina 


Ivanovna nije još zasad kanila iskazati svoje osjećaje, premda je u 
duši odlučila da danas svakako natrlja nos Amaliji Ivanovnoj i pokaže 
joj kamo zapravo spada, jer bi inače još mogla bogzna što uobraziti 
sebi. Međutim, zasad se držala samo hladno prema njoj. Jedna 
druga neugodnost također je bila naljutila Katerinu Ivanovnu — od 
susjeda pozvanih na sprovod nije došao nitko osim Poljaka koji je 
stigao trknuti i do groblja, a na daću, to jest na zakusku, došao je sve 
neki neugledni i siromašni svijet, među kojim mnogi nisu bili ni 
pristojno obučeni nego onako, svakakav ološ. Od uglednijih i 
ozbiljnijih susjeda nije, kao za pakost, nitko došao, baš kao da su se 
dogovorili. Nije, na primjer, došao Petar Petrovič Lužin, najozbiljniji, 
moglo bi se reći, od svih susjeda, a ovamo je Katerina Ivanovna još 
sinoć bila svima probila uši, to jest Amaliji Ivanovnoj, Polječki, Šonji i 
Poljaku, pričama o tome kako je to neobično plemenit i velikodušan 
čovjek, koji ima velik imutak i fantastične veze, koji je nekad bio 
prijatelj njena prvog muža, čovjek koga su često primali u kući 
njezina oca i koji je obećao da će se zauzeti svim silama da joj 
isposluje pristojnu mirovinu. Ovdje valja napomenuti, ako se Katerina 
Ivanovna i hvalila koječijim vezama i imutkom, da je to činila bez 
ikakva interesa, bez ikakva osobnog računa, posve nesebično, tako 
reći od sveg srca, iz pukog zadovoljstva da nekog uzveliča i još mu 
više podigne cijenu. Osim Lužina, a vjerojatno »po uzoru na njega«, 
nije došao ni »onaj odurni gad Lebezjatnikov«. »Što li samo taj sebi 
ne umišlja? A njega sam iz puke milosti pozvala, i to zato što stanuje 
u istoj sobi s Petrom Petrovičem i poznaje se s njim, pa bi bilo 
nezgodno da ga nisam pozvala.« Isto tako nije došla jedna, tobože 
otmjena dama sa svojom kćerkom, »djevojkom u godinama«, koje 
su svega dva-tri tjedna stanovale kod Amalije Ivanovne, ali su se već 
nekoliko puta pritužile na buku i viku što su dopirale iz sobe 
Marmeladovih, osobito kad se pokojnik vraćao pijan kući. To je, 
naravno, Katerina Ivanovna bila već doznala od same Amalije 
Ivanovne kad je ova potonja, svađajući se s njom i prijeteći joj da će 
istjerati iz stana cijelu njenu obitelj, vikala na sav glas kako ne daju 
mira »čestitim stanarima kojima nisu ni do koljena«. Katerina 
Ivanovna je navlaš pozvala tu damu i njenu kćerku kojima ona 
»tobože nije ni do koljena«, pogotovo što je sve do tada ta dama, pri 
slučajnim susretima s njom, oholo okretala glavu od nje — pozvala 


ju je kako bi joj pokazala da je »plemenitija od nje u mislima i 
osjećajima i da nije zlopamtilo«, i kako bi svi vidjeli da Katerina 
Ivanovna nije navikla da ovako živi. To im je svakako bila nakanila 
objasniti za stolom, isto kao i ono o gubernatorstvu njena pokojnog 
tatice, i ujedno dati toj dami na znanje da nema razloga da se okreće 
od nje kad se sretnu, i da je to bilo od nje vrlo glupo. Nije došao ni 
onaj debeli potpukovnik (zapravo umirovljeni kapetan druge klase), 
ali se pokazalo da još od jučerašnjeg jutra »leži kao mrtav«. Jednom 
riječju, došli su samo Poljak, pa onda neki žgoljavi činovničić u 
masnu fraku, bubuljičav i odvratna zadaha, koji je šutio kao riba; pa 
onda još jedan gluhi i gotovo posve slijepi starkelja koji je negda 
služio negdje u pošti i za kojeg je od pamtivijeka netko plaćao 
uzdržavanje, tko zna zašto, kod Amalije Ivanovne. Došao je i jedan 
pijani umirovljeni poručnik, zapravo intendantski službenik, koji se 
vrlo nepristojno i glasno smijao, i to, »pomislite«, došao je bez 
prsluka! Jedan je pak sjeo pravo za stol a da se nije ni pozdravio s 
Katerinom Ivanovnom, a na kraju je jedna osoba došla u kućnom 
kaputu jer nije imala odijela, ali je to bilo već toliko nepristojno da su 
je, zahvaljujući nastojanjima Amalije Ivanovne i Poljaka, ipak uspjeli 
nekako otpraviti. Poljak je, doduše, doveo sa sobom još neka dva 
poljska kukavca koji nikad nisu ni stanovali kod Amalije Ivanovne i 
koje nitko do tada nije bio vidio u njenu stanu. Sve je to neobično 
ozlovoljilo Katerinu Ivanovnu. »Pa za koga se onda sve ovo 
spremalo?« Čak ni djecu nisu, da bude više mjesta, bili posjeli za 
stol koji je ionako zapremio cijelu sobu, nego su im prostrli otraga u 
kutu, na škrinji, tako da su ono dvoje mlađih namjestili na klupicu, a 
Polječka je, kao starija, morala paziti na njih, hraniti ih i useknjivati im 
nosiće »kao dobro odgojenoj djeci«. U jednu riječ, Katerina Ivanovna 
je, htjela-ne htjela, morala sve goste dočekivati dvostruko ozbiljno, 
pa čak i uznosito. Osobito je neke od njih _odmjerila strogim 
pogledom i s visoka ih pozvala da sjednu za stol. Držeći, bogzna 
zašto, da je Amalija Ivanovna kriva što nisu došli svi oni ostali, 
odjednom se počela prema njoj vladati neobično nehajno, što je ova 
potonja odmah zapazila i bila time neobično pogođena. Takav 
početak nije slutio na dobro. Napokon posjedaše za stol. 
Raskoljnikov je došao gotovo istog onog časa kad su se žalobnici 
vratili s groblja. Katerina Ivanovna mu se neobično obradovala, prvo, 


zato što je on bio jedini »naobraženi gost« koji se, »kao što je 
poznato, sprema da za dvije godine preuzme profesorsku katedru na 
ovdašnjem sveučilištu«, a drugo, zato što joj se odmah uljudno 
ispričao što nije, ni uz najbolju volju, stigao da dođe na sprovod. 
Umah ga je saletjela, posjela za stol lijevo od sebe (zdesna joj je 
sama od sebe sjela Amalija Ivanovna) i, uza svu svoju neprestanu 
užurbanost-i brigu da se jela raznose određenim redom i da svi budu 
podvoreni, uza sav svoj mučni kašalj koji ju je svaki čas prekidao u 
riječi i gušio, a kao da je posebno uzeo maha u ova dva posljednja 
dana, neprestance se obraćala Raskoljnikovu i  brže-bolje 
polušaptom istresla pred njega sve osjećaje što su se bili nagomilali 
u njoj i sve svoje opravdano ogorčenje zbog neuspjele daće. To se 
ogorčenje počesto izmjenjivalo s najveselijim i najneobuzdanijim 
ismijavanjem okupljenih gostiju, poglavito same gazdarice. 

— Svemu je kriva ta sinja kukavica. Znate na koga mislim: na 
nju, na nju! — i Katerina Ivanovna mahne glavom prema gazdarici. 
— Pogledajte je samo: izvalila oči, sluti da o njoj govorimo, ali ništa 
ne razumije pa je iskolačila oči. Ih, sovuljaga jedna! Ha-haha!... Khi- 
khi-khi! I što bi htjela dokazati tom svojom kapicom? Khi-khi-khi! 
Jeste li primijetili kako neprestano želi da svi misle kako je ona 
tobože moja zaštitnica i kako mi čini čast što je ovdje. Zamolila sam 
je, kao pristojnu ženu, da mi pozove malo bolji svijet, napose 
pokojnikove znance, a pogledajte koga mi je sve dovela: lakrdijaše 
nekakve! Dronjavce! Pogledajte samo onoga kako je musav: pravi 
slinavac! A ovi bijedni Poljaci... ha-ha-ha! Khi-khi-khi! Nitko, nitko ih 
ovdje nikad nije vidio, ni ja ih nisam nikad vidjela; pa zašto su uopće 
došli, pitam ja vas? Sjede važno jedan do drugoga. Pane, hej! — 
vikne iznenada jednom od njih. — Hoćete li palačinki? Uzmite još! 
Piva popijte, piva! Hoćete li votke? Vidi ga, skočio na noge i klanja 
se, pazite, pazite: mora da su izgladnjeli, siromasi! Pa ništa, neka se 
najedu! Bar ne galame, samo... samo, bojim se, bome, za 
gazdaričine srebrne žlice!... Amalija Ivanovna! — obrati se iznenada 
gazdarici gotovo naglas. Ako vam slučajno pokradu žlice, ja neću biti 
kriva, unaprijed vam kažem! Ha-ha-ha! — naduši se smijati i obrati 
se ponovo Raskoljnikovu, mašući ponovo glavom na gazdaricu i 
uživajući u svojoj nepodopštini. — Nije razumjela, opet me nije 


razumjela! Zinula i sjedi, pogledajte je samo: sovuljaga, prava 
sovuljaga, buljina, s novim vrpcama na glavi, ha-ha-ha! 

Tu se njen smijeh opet prometne u nesnosam kašalj koji potraje 
pet minuta. U rupčiću joj ostane nešto krvi, a na čelu izbijaše kapljice 
znoja. Bez riječi pokaza krv Raskoljnikovu, ali tek što je malo 
predahnula, poče mu opet šaptati neobično živo, a na obrazima joj 
izbiše crvene mrlje: 

— Povjerila sam joj, vidite, vrlo delikatan zadatak, može se reći, 
da pozove onu damu i njezinu kćerku, znate na koga mislim? Tu 
treba biti zbilja vrlo obziran, postupati vrlo vješto, a ona je to izvela 
tako da se ta glupa došljakinja, ta umišljena tikva, ta bijedna 
provincijalka, samo zato što je tamo nekakva majorska udovica pa je 
došla ovamo da ishodi penziju i obija pragove kojekakvih nadleštava, 
a sa svojih pedeset pet godina farba sebi kosu, bijeli se i rumeni (to 
je svima poznato)... i takva jedna guska ne samo što se nije 
udostojila doći, nego se nije čak ni ispričala, ako već nije mogla doći, 
kao što u takvim prilikama nalaže najobičnija pristojnost! Nikako ne 
razumijem zašto nije došao ni Petar Petrovič? Ali gdje je Sonja? 
Kamo je otišla? A, evo je, napokon! Što je, Sonja, gdje si bila? 
Čudim se što si čak i na očevoj sahrani tako netočna. Rodione 
Romaniču, pustite je da sjedne do vas. Eto ti mjesta, Sonječka... 
uzmi što god hoćeš. Uzmi hladetine, to ti je najbolje. Sad će donijeti i 
palačinke. A jesu li djeci dali da jedu? Polječka, imate li vi tamo 
svega? Khi-khi-khi! E pa, dobro. Budi pametna, Ljonja, a ti Kolja, 
nemoj mlatarati nogama; sjedi kao što dobro odgojeno dijete treba 
da sjedi. Što kažeš, Sonječka? 

Sonja joj brže-bolje prenese ispriku Petra Petroviča nastojeći 
govoriti glasno kako bi je svi čuli i služeći se najbiranijim izrazima 
punim poštovanja, što ih je sama u ime Petra Petroviča bila izmislila i 
sročila. Dodala je da joj je Petar Petrovič izričito poručio da će 
svakako doći, čim bude mogao, da porazgovara s njom nasamu o 
poslovima i da se dogovore što treba uraditi i poduzeti ubuduće, i 
tako dalje, i tako dalje. 

Sonja je znala da će tako najbolje umiriti i utješiti Katerinu 
Ivanovnu, da će joj time polaskati, a što je najvažnije — da će joj 
zadovoljiti ponos. Sjela je do Raskoljnikova s kojim se na brzinu bila 
pozdravila i letimice ga radoznalo pogledala. Inače se sve ostalo 


vrijeme nekako klonila da ga i pogleda i da razgovara s njim. Bila je 
čak pomalo i rastresena, premda je neprestano gledala u lice 
Katerini Ivanovnoj ne bi li joj ugodila. Ni ona ni Katerina Ivanovna 
nisu bile u koroti jer nisu imale crnih haljina; Sonja je imala na sebi 
nekakvu smeđu, malo tamniju haljinu, a Katerina Ivanovna svoju 
jednu jedinu, cicanu, zagasitu, prugastu haljinu. Obavijest o Petru 
Petroviču došla je kao naručena. Pošto je dostojanstveno saslušala 
Šonju, Katerina Ivanovna se isto tako dostojanstveno raspita za 
zdravlje Petra Petroviča. Zatim odmah gotovo glasno šapne 
Raskoljnikovu da bi doista bilo čudno kad bi onako ugledan i ozbiljan 
čovjek kao što je Petar Petrovič upao u ovako »šareno društvo«, uza 
svu svoju privrženost njenoj obitelji i staro prijateljstvo s njenim 
pokojnim ocem. 

— Eto, zato sam posebno zahvalna vama, Rodione Romaniču, 
što niste prezreli moje gostoprimstvo ni u ovakvim prilikama — 
nadoda gotovo naglas. — Uostalom, uvjerena sam da ste samo iz 
velikog prijateljstva prema mom sirotom pokojniku održali ipak riječ. 

Zatim još jedanput ponosito i dostojanstveno promotri sve goste, 
a najednom neobično brižno i glasno priupita preko stola gluhog 
starkelju ne bi li još pečenja i jesu li mu dali lisabonskog vina. 
Starkelja joj ništa ne odgovori i dugo ne mogaše shvatiti što ga 
pitaju, iako su ga počeli od šale čak i gurkati. Samo je zinuo i gledao 
oko sebe, čime je još više podgrijao opće veselje. 

— Kakav zvekan! Pogledajte ga samo, pogledajte! | što su mi 
njega doveli? Što se tiče Petra Petroviča, u njega sam se oduvijek 
uzdala — nastavi Katerina Ivanovna govoriti Raskoljnikovu — ali on, 
naravno, nije ni nalik... — obrati se oštro i glasno, držeći se neobično 
strogo, Amaliji Ivanovnoj, koja se čak i poplaši — nije ni nalik na one 
vaše nakinđurene vrtirepke koje kod mog tate ne bi ni za kuharice 
primili, a moj pokojni muž učinio bi im, dakako, čast kad hi ih primio, 
pa i to samo zbog svoje neiscrpne dobrote. 

— Jest, volio je gucnuti, molim lijepo, to je zbilja volio, pio je, 
molim lijepo! — iznenada vikne bivši intendantski službenik truseći 
dvanaestu čašicu votke. 

— Moj je pokojni muž zaista imao tu slabost i to svi znaju — 
zakvači se najednom Katerina Ivanovna za njegove riječi — ali je bio 
dobar i plemenit čovjek koji je volio i poštivao svoju obitelj; jedino mu 


nije valjalo što je u svojoj dobroti isuviše vjerovao svakojakim 
pokvarenjacima i sam bog zna s kim sve nije pio, čak i s onima koji 
nisu bili vrijedni ni njegova malog prsta! Pomislite samo, Rodione 
Romanoviču, u džepu su mu našli pjetlića od medenjaka: mrtav 
pijan, ali misli na djecu. 

— Pje-tli-ća? Kažete: pje-tli-ća? — vikne gospodin intendant. 

Katerina Ivanovna ne udostoji ga odgovora. Nešto se zamislila i 

uzdahnula. 

— Vi sigurno mislite, kao i ostali, da sam ja bila prestroga prema 
njemu — produži obraćajući se Raskoljnikovu. — A to nije istina! On 
je mene poštivao, i te kako poštivao! Bio je dobra duša! | koji put mi 
ga je bilo strašno žao! Sjedi tako i gleda me iz prikrajka, pa mi se 
toliko smili da bih ga najradije pomilovala, ali onda pomislim u sebi: 
»Ako ga pomiluješ, opet će se napiti.« Jedino sam ga strogošću 
mogla koliko-toliko obuzdavati. 

— Jest, molim lijepo, bivalo je i čupanja za kose, bilo je toga više 
puta — zaurla opet intendantski službenik i izlije u sebe još jednu 
čašicu votke. 

— Neke bi glupane trebalo ne samo za kosu nego i metlom po 
glavi. Ne _ mislim na pokojnika! — odbrusi Katerina Ivanovna 
intendantskom službeniku. 

Crvene mrlje na obrazima sve su joj se više i više crvenjele, prsa 
joj se uzbibala. Malo je nedostajalo da napravi skandal. Mnogi su se 
smijuckali, mnogima je to, očito, bilo drago. Intendantskog 
službenika počeše gurkati i nešto mu šaputati. Zacijelo su htjeli 
zavaditi njih dvoje. 

— A do-o-opustite da vas upitam na čiji vi to račun — poče 
intendantski službenik — naime, na čiji ste... cijenjeni račun... 

izvoljeli sad... Ma, uostalom, nije važno! Koješta! Udova! 


Udovica! Opraštam vam... Passel?i — pa opet iskapi čašicu votke. 

Raskoljnikov je sjedio i slušao sve to šutke i gadljivo. Jeo je iz 
puke uljudnosti, samo po zalogaj od svakog jela koje mu je Katerina 
Ivanovna svaki čas trpala na tanjur, i to jedino zato da nju ne uvrijedi. 
Upravo je motrio Šonju, ali je Sonja bivala sve nemirnija i zabrinutija: 
i ona je slutila da se daća neće mirno svršiti i u strahu pratila kako 
raste razdražljivost Katerine Ivanovne. Znala je, između ostalog, da 


je baš ona, Sonja, glavni razlog zbog kojeg su se dvije dame iz 
provincije onako prezirno ponijele prema pozivu Katerine Ivanovne. 
Čula je od same Amalije Ivanovne da se starija čak i uvrijedila zbog 
tog poziva i zapitala je: »Kako bi njena kćerka mogla sjesti do one 
djevojke?« Sonja je slutila da je Katerina Ivanovna to već nekako 
doznala, a uvreda nanesena njoj, Šonji, bila je za Katerinu Ivanovnu 
gora nego uvreda nanesena njoj samoj, njenoj djeci, njenom tatici, u 
jednu riječ, to je za nju bila smrtna uvreda, i Sonja je znala da 
Katerina Ivanovna sad više neće imati mira »dok ne dokaže tim 
vrtirepkama da su one obadvije...« i tako dalje, i tako dalje. Netko je 
s drugog kraja stola, kao za pakost, poslao Šonji tanjur a u njemu 
dva srca napravljena od crna kruha i probodena strelicom. Katerina 
Ivanovna plane i odmah glasno dobaci preko stola da je onaj koji je 
to poslao, naravno, »pijano magare«. Amalija Ivanovna, koja je 
također predosjećala neko zlo, a uz to je još bila uvrijeđena do dna 
duše uznositošću Katerine Ivanovne, htjede skrenuti nepovoljno 
raspoloženje društva na drugu stranu, a uz put još uzvisiti samu 
sebe u očima drugih, pa najednom poče, iz čista mira, pričati o tome 
kako se neki njen znanac, »Karl iz apoteka«, vozio po noći fijakerom 
i kako je »fijakerist htjela njega ubit, i kako je Karl njega jako, jako 
molila da ga ne ubila, i plakala, i ruke sklopila, i prestrašila, i ot strah 
mu srce probila«. Katerina Ivanovna se, doduše, osmjehnula, ali je 
odmah napomenula da Amalija Ivanovna ne bi smjela pričati 
anegdote na ruskom. Ova se nato još više uvrijedi i odgovori da je 


njen »Vater aus Berlinčši bila jako, jako fašni čovjek i sve sa 
rukama u žep išla«. Smješljiva Katerina Ivanovna nije odoljela da ne 
prasne u grohotan smijeh, tako da Amalija Ivanovna gotovo posve 
izgubi strpljenje i jedva se nekako savlada. 

— Pazite samo tu buljinu! — šapne opet Katerina Ivanovna 

Raskoljnikovu, gotovo udobrovoljena. — Htjela je reći da je držao 
ruke u džepovima, a ispalo je da je zavlačio ruke u tuđe džepove, 
khi-khi! A jeste li već primijetili, Rodione Romanoviču, kako su svi ti 
stranci u Petrogradu, to jest mahom Nijemci koji nam odnekud 
pristižu, kako su svi odreda gluplji od nas! Ama, recite i sami kako se 
može pričati o tome kako je »Karl iz apoteka strahom srce probola«, 
i kako je on (mizerija!), umjesto da udesi fijakerista, »ruke sklopila i 


plakala i jako molila«. Ah, kakva glupača! | još misli kako je to 
dirljivo, a pojma nema koliko je glupa! Ja mislim da je ovaj pijani 
intendantski službenik mnogo pametniji od nje; bar se vidi da se 
pijanduri pamet pomutila od pića, a ovi su svi drugi tako važni i 
ozbiljni... Gle kako sjedi izbečenih očiju! Ljuti se! Ljuti se! Ha-ha-ha! 
Khi-khi-khi! 

Udobrovoljivši se, Katerina Ivanovna se odmah upusti u 
kojekakve pojedinosti i najednom poče govoriti o tome kako će, uz 
pomoć mirovine koju će joj ishoditi, svakako osnovati u svom 
rodnom gradu T... internat za plemićke kćeri. O tome još Katerina 
Ivanovna nije bila pričala Raskoljnikovu, pa se zato sad odmah 
upusti u najprivlačnije pojedinosti. Ne zna se kako joj se najednom 
našla u rukama ona »pohvalnica« koju je još pokojni Marmeladov bio 
spomenuo Raskoljnikovu, kad mu je pričao u krčmi kako je njegova 
supruga Katerina Ivanovna, pri odlasku iz internata, plesala sa šalom 
»pred gubernatorom i ostalim ličnostima«. Ta je pohvalnica sad očito 
trebalo da posluži kao potvrda da Katerina Ivanovna ima pravo da i 
sama osnuje internat, ali je, uglavnom, bila pripremljena da konačno 
dotuče »one nakinđurene vrtirepke«, ako slučajno dođu na daću, i 
da im jasno pokaže da je Katerina Ivanovna iz najfinije, »moglo bi se 
čak reći aristokratske kuće, pukovnička kći i svakako malo bolja od 
ponekih pustolovki kojih se toliko namnožilo u posljednje vrijeme«. 
Pohvalnica je odmah pošla od ruke do ruke pijanih gostiju, protiv 
čega Katerina Ivanovna nije imala ništa, jer je u pohvalnici zaista 


pisalo en toutes lettres2Ž da je ona kćerka dvorskog savjetnika i 
nosioca tog i tog odlikovanja, pa prema tome uistinu tako reći 
pukovnička kći. Zagrijana Katerina Ivanovna umah rasprede o svim 
potankostima budućeg divnog i bezbrižnog živovanja u T.. , 0 
gimnazijskim profesorima koje će pozvati da predaju u njenu 
internatu; o jednom čestitom starcu, Francuzu Mangotu, koji je učio 
francuski i samu Katerinu Ivanovnu dok je bila u internatu, i koji još i 
dan-danas provodi staračke dane u T... i sigurno će doći k njoj da 
predaje za posve skromnu plaću. Došla je napokon na red i Sonja, 
»koja će s njom u T.. i tamo joj u svemu biti pri ruci.« Ali tu 
najednom netko na drugom kraju stola prasne u smijeh. Katerina 
Ivanovna se doduše odmah potrudi da pokaže, onako s visoka, kako 


nije ni opazila da se netko smije na drugom kraju stola, ali istog časa 
navlaš povisi glas i poče ushićeno govoriti o nesumnjivim 
sposobnostima Sofje Semjonovne da joj bude pomoćnica u poslu, 
»0 njezinoj blagosti, strpljivosti, samoprijegoru, plemenitosti i 
naobraženosti«, te uz put pogladi Šonju po obrazu, pridigne se i dva 
puta je žarko poljubi. Sonja se zajapuri, a Katerina Ivanovna se 
odjednom rasplače i odmah pripomene za samu sebe da je »luda 
slabih živaca i da je već suviše iznervirana, da je vrijeme da se ovo 
svrši i, budući da su se već svi najeli, da bi.trebalo poslužiti čaj«. Baš 
se u tom trenutku Amalija Ivanovna, koja je bila već dokraja 
uvrijeđena što uopće ne sudjeluje u cijelom razgovoru i što je nitko 
ne sluša, odvaži na posljednji pokušaj i, krijući jad u duši, priopći 
Katerini Ivanovnoj jednu izvanredno praktičnu i dubokoumnu 
napomenu o tome kako bi u tom budućem internatu trebalo osobito 
paziti na čistoću djevojačkog rublja (die Wasche), i kako bi »svakak 
trebala biti jedna dobra dam (die Dame) da bi dobro pazila na 
rublje«, i drugo, »da ne bi svi mlade djevojki potajno po noći nikakvi 
roman čitali«. Katerina Ivanovna, koja je zaista bila iznervirana i vrlo 
umorna i kojoj je daća već bila dozlogrdila, odmah »odbrusi« Amaliji 
Ivanovnoj da »melje gluposti« i da ništa ne razumije; da brigu o die 
Wasche vodi ekonomka, a ne direktorica internata za plemićke kćeri; 
a što se tiče čitanja romana, to je već jednostavno previše, pa je moli 
neka radije ušuti. Amalija Ivanovna plane i zajedljivo napomene da je 
samo »dobro šelila« i da je »jako puno dobro šelila«, a da joj »za 


kvartir davno već Geldl2 ne platila«. Katerina Ivanovna odmah je 
»poklopi« rekavši joj da laže kad kaže da je »dobro šelila« jer je još 
jučer, dok je pokojnik ležao na stolu, zanovijetala zbog stanarine. 
Nato je Amalija Ivanovna sasvim logično odvratila da je »one dame 
pozivala, ali te dame ne došli jer su te dame fine dame i ne mogu 
doći kot dame koje nisu fine«. Katerina Ivanovna odmah joj »skreše« 
da je ona obična zamazanka, pa da nikako ne može suditi o tome 
što je prava finoća. Amalija Ivanovna ne otrpi da odmah ne uzvrati 
da je njen »Vater aus Berlin bila frlo, frlo fašni čovjek i sa obadva 
ruka po žep išla i sve tako radila: puf, pufl« Da bi što vjernije 
prikazala svog Vatera, Amalija Ivanovna skoči na noge, turi obje ruke 
u džepove, nadme obraze i poče davati od sebe nekakve 


neodređene glasove nalik na puf-puf, praćene gromoglasnim 
kikotom svih susjeda, koji su naslućivali okršaj pa su navlas 
podbadali Amaliju Ivanovim svojim odobra-vanjem. Ali to više nije 
mogla Katerina Ivanovna podnijeti pa joj odmah, na sav glas, 
»odvali« da Amalija Ivanovna možda nikad nije ni imala Vatera, već 
da je naprosto petrogradska pijana Finkinja i da je nekad, po svoj 
prilici, bila negdje kuharica, a možda još i nešto gore od toga. 
Amalija Ivanovna pocrveni kao rak i vrisne da to možda Katerina 
Ivanovna »uopće nemala Vater, a da je ona imala Vater aus Berlin, i 
taki je dugački kaput nosila i sve tako radila: put, puf, pufl« Katerina 
Ivanovna prezirno napomene da je njeno porijeklo svima dobro 
poznato i da je u ovoj istoj pohvalnici navedeno štampanim slovima 
da joj je otac bio pukovnik; a da je otac Amalije Ivanovne (ako je 
uopće imala kakva oca!) po svoj prilici bio neki petrogradski Finac 
koji je mlijeko prodavao; a najvjerojatnije je od svega da uopće nije 
ni imala oca jer sve do dana današnjeg nije jasno kako se Amalija 
Ivanovna zove po ocu: Ivanovna ili Ludvigovna? Tada Amalija 
Ivanovna sasvim pomahnita i, lupajući šakom po stolu, zavrišti da je 
ona Amalj-Ivan, a ne Ludvigovna, da se njezin Vater »zvala Johann i 


da je bila Biirgermeisterlsti, a da Vater Katerine Ivanovne »baš nikat 
bila nije Burgermeister«. Katerina Ivanovna ustane i reče joj oštro, ali 
naoko mirnim glasom (premda je bila sva problijedjela i prsa joj se 
uzbibala), ako se samo još jedanput usudi »mjeriti svog kukavnog 
faterčića s njezinim tatom, ona će joj, Katerina Ivanovna, zbaciti tu 
kapicu s glave i zgaziti je nogama«. Kad je to čula, Amajlija Ivanovna 
uspropađa se po sobi vičući iz sveg glasa da je ona tu gazdarica i da 
Katerina Ivanovna ima »ovoga časa selit iz kvartir«; zatim pohita, 
bogzna zašto, da sakuplja srebrne žlice sa stola. Nasta cika i graja; 
djeca zaplakaše. Sonja pohrli da zadrži Katerinu Ivanovnu, ali kad 
Ivanovna odgurne Sonju i pojuri na Amaliju Ivanovnu da smjesta 
izvrši svoju prijetnju u vezi s kapicom. U taj mah otvoriše se vrata i 
na pragu se pojavi Petar Petrovič Lužin. Stajao je i oštrim, pozornim 
pogledom obišao cijelo društvo. Katerina Ivanovna pohrli pred njega. 


— Petre Petroviču! — vikne ona. — Dajte me bar vi zašititite! 
Utuvite toj glupači u glavu da se ne smije tako ponašati prema jednoj 
pravoj dami u nevolji, da za to postoji sud... otići ću do samog 
general-gubernatora... Odgovarat će još ona za to... Sjetite se 
gostoprimstva mog oca i zaštitite siročad... 

— Dopustite, milostiva... Dopustite, dopustite, milostiva — branio 


se Petar Petrovič rukama od nje. — | sami znate da uopće nisam 
imao čast poznavati vašeg oca... dopustite, milostiva! — Netko 
prasne u grohotan smijeh. — | nemam namjere da sudjelujem u tim 


vašim neprestanim rasprama s Amalijom Ivanovnom... Došao sam 
po svom poslu... i želim smjesta porazgovarati s vašom pastorkom 
Sofjom... Ivanovnom... Čini mi se da se tako zove? Dopustite da 
prođem, molim lijepo... 

| Petar Petrovič porebarke obiđe Katerinu Ivanovnu i zaputi se u 
suprotni kut u kojem je bila Sonja. 

Katerina Ivanovna ostala je na mjestu kao gromom ošinuta. 
Nikako nije mogla shvatiti kako je Petar Petrovič mogao zanijekati 
gostoprimstvo njena oca. Pošto je jednom izmislila to gostiprimstvo, 
povjerovala je u njega kao u svetinju. Prenerazio ju je i poslovni, 
suhoparni ton Petra Petroviča, pun, štoviše, nekakve prezirne 
prijetnje. Pa i svi su nekako malo-pomalo utihnuli kad se on pojavio. 
UZ to što je taj »poslovni i ozbiljni« čovjek suviše odudarao od cijelog 
tog društva, vidjelo se da je došao radi nečega važnog, da ga je 
vjerojatno samo neki neobični razlog mogao dovući u takvo društvo i 
da će se dakle uskoro nešto zbiti, nešto značajno. Raskoljnikov je 
stajao do Šonje pa se uklonio da ga propusti; reklo bi se da ga Petar 
Petrovič nije ni primijetio. Ubrzo se na vratima pojavi i Lebezjatnikov; 
nije ulazio u sobu nego je zastao također nekako posebno 
radoznalo, gotovo začuđeno; slušao je što se govori, ali čini se da 
dugo nije nikako mogao nešto shvatiti. 

— Oprostite što vas, možda, prekidam, ali radi se o nečem 
neobično važnom — reče Petar Petrovič nekako općenito, ne 
obraćajući se nikom ponaosob. — čak mi je i drago što je tu publika. 
Amalija Ivanovna, molim vas lijepo, kao vlasnicu ovog stana, da 
pozorno saslušate ovaj moj razgovor sa Sofjom Ivanovnom. Sofja 
Ivanovna — nastavi obraćajući se izravno neobično začuđenoj i već 


unaprijed uplašenoj Šonji — s mog stola, u sobi mog prijatelja 
Andreja Semjonoviča Lebezjatnikova, nestala je 

odmah nakon vašeg posjeta novčanica u vrijednosti od sto 
rubalja koja je bila moje vlasništvo. Ako odnekud znate i kažete nam 
gdje je sad ta novčanica, dajem vam svoju časnu riječ pred svim 
ovim ovdje svjedocima da će se na tome sve završiti. U protivnom, 
bit ću primoran da poduzmem vrlo ozbiljne mjere, a onda ćete... biti 
sami sebi krivi! 

U sobi nastane tajac. Utihnuše čak i djeca što su plakala. Sonja 
je stajala mrtvački blijeda, gledala Lužina i nije mogla ni riječi izustiti. 
Kao da joj ništa nije bilo jasno. Prođe tako nekoliko sekunda. 

— Pa šta ćemo, dakle, molim lijepo? — upita je Lužin gledajući je 
netremice. 

— Ne znam... Ništa ne znam... — prozbori napokon Sonja 
slabašnim glasom. 

— Što? Ne znate? — pripita je Lužin i još nekoliko sekunda 


pošuti. — Razmislite malo, mademoiselle“ći — poče oštro, još kao 
da je savjetuje. — Promislite, spreman sam vam dati još malo 
vremena za razmišljanje. Vidite i sami: da nisam ovako uvjeren kao 
što jesam, dakako da se ne bih, s obzirom na svoje iskustvo, 
odvažio da vas ovako otvoreno okrivim; jer za ovakvu otvorenu i 
javnu, ali lažnu ili čak samo i pogrešnu optužbu, mogu i sam, u 
izvjesnom smislu, odgovarati. To znam. Jutros sam unovčio za svoje 
potrebe nekoliko petpostotnih obveznica u nominalnoj vrijednosti od 
tri tisuće rubalja. Tu svotu imam zapisanu u svojoj lisnici. Kad sam 
se vratio kući, počeo sam brojiti novce, evo, Andrej Semjonovič 
može posvjedočiti, a kad sam izbrojio dvije tisuće trista rubalja, 
spremio sam ih u lisnicu, a lisnicu u unutarnji džep na kaputu. Na 
stolu je ostalo još oko pet stotina rubalja u novčanicama, među njima 
su bile i tri stotinjarke. U taj ste čas došli vi (na moj poziv) i cijelo ste 
vrijeme kod mene bili neobično zbunjeni, tako da ste čak tri puta 
usred razgovora ustajali i žurili se nekamo, ne znam zašto, iako naš 
razgovor još nije bio završen. Sve ovo može posvjedočiti Andrej 
Semjonovič. A vjerojatno se ni vi sami, mademoiselle, nećete nećkati 
da potvrdite i kažete da sam vas pozvao po Andreju Semjonoviču 
jedino radi toga da porazgovaram s vama o jadnom i žalosnom 


položaju vaše rođakinje Katerine Ivanovne (kojoj nisam mogao doći 
na daću), i o tome kako bi valjalo upriličiti kakvo sakupljanje priloga, 
lutriju ili nešto slično tome u njenu korist. Zahvalili ste mi na tome i 
čak ste i proplakali (pričam sve onako kako je bilo da bih vas, prvo, 
podsjetio na sve to, a drugo, da bih vam pokazao kako mi nije ni 
najmanja sitnica izmakla iz sjećanja). Zatim sam uzeo sa stola 
novčanicu od deset rubalja i dao vam je, u svoje ime, za prvu 
potporu vašoj rođakinji. Sve je to vidio Andrej Semjonovič. Zatim 
sam vas otpratio do vrata, sve još isto onako zbunjenu, a onda sam 
ostao nasamu s Andrejem Semjonovičem i porazgovarao s njim 
desetak minuta. Onda je Andrej Semjonovič izišao, a ja sam se opet 
vratio za stol na kojem su ležali novci, u namjeri da ih prebrojim i 
spremim na drugo pijesto, kao što sam od početka kanio. Na moje 
veliko čudo, nestalo je bilo jedne stotinjarke. A sad izvolite i sami 
prosuditi: Andreja Semjonoviča nikako ne mogu osumnjičiti, čak se 
stidim to i pomisliti. Zabuniti se u računu isto tako nisam mogao jer 
sam malo prije nego što ste vi došli bio sve zbrojio i račun se 
potpuno slagao. Priznajte i sami, kad sam se prisjetio one vaše 
zbunjenosti, one vaše žurbe da odete i činjenice da ste neko vrijeme 
držali ruke na stolu, i kad sam najposlije uzeo u obzir i vaš društveni 
položaj i navade koje su s njim povezane, bio sam, onako zgranut, 
tako reći, čak i protiv svoje volje, prisiljen da se zadržim na sumnji, 
okrutnoj, naravno, ali opravdanoj! Još ću dodati i ponoviti da 
shvaćam, uza svu svoju bjelodanu uvjerenost, kako ipak u ovoj mojoj 
optužbi ima izvjesnog rizika za mene. Ali, kao što vidite, nisam ostao 
skrštenih ruku; digao sam svoj glas a kazat ću vam i zašto: jedino, 
milostiva gospođice, zbog vaše crne nezahvalnosti! Šta? Pa ipak 
sam ja vas pozvao k sebi u interesu vaše sirote rođakinje, dao sam 
vam, prema svojim mogućnostima, milodar od deset rubalja, a vi 
meni odmah uzvraćate za sve to takvim postupkom! E, to zbilja nije 
ljepo; vama je potrebna lekcija. Promislite malo; štoviše, molim vas, 
kao vaš dobar prijatelj (jer boljeg prijatelja od mene ne možete u 
Ovom času imati), opametite se! Inače ću biti neumoljiv! E pa, dakle? 

— Ništa vam ja nisam uzela — prošapće prestravljena Sonja. — 
Dali ste mi deset rubalja i evo vam ih! 

Sonja izvadi iz džepa rupčić, napipa čvor, razveže ga, izvadi 
novčanicu od deset rubalja i pruži je Lužinu. 


— A onih sto rubalja ne priznajete, dakle, da ste uzeli? — izusti 
Lužin prijekorno i značajno, ne primajući novčanice. 

Sonja pogleda oko sebe. Svi su je gledali nekako užasno, strogo, 
podrugljivo i kivno. Zime na Raskoljnikova... stajao je uza Zid, 
prekrižio ruke i motrio je plamenim pogledom. 

— O, bože! — ote se vapaj Šonji. 

— Amalija Ivanovna, trebat će javiti policiji, ali vas najprije molim 
da pošaljete nekog po pazikuću — reče Lužin tiho, štoviše, ljubezno. 


— Gott der barmherzige!*! Znala sam ja da je ona kralo! — 
pljesne rukama Amalija Ivanovna. 

— Znali ste? — prihvati riječ Lužin. — Imali ste dakle več i prije 
bar neku osnovu za takvo mišljenje. Molim vas, poštovana Amalija 
Ivanovna, da upamtite te svoje riječi, koje ste, uostalom, izrekli ovdje 
pred svjedocima. 

Sa svih se strana zaori najednom glasan žagor. Svi se 
uskomešaše. 

— Šta-a-a! — uzvikne iznenada, snašavši se, Katerina Ivanovna 
pa navali na Lužina baš kao da se otkinula s lanca. — Šta! Vi nju 
optužujete za krađu? Zar Šonju? Uh, hulje, hulje! — Pa pohrli do 
Šonje i stisne je svojim suhonjavim rukama kao procijepom. — 
Sonja! Kako si mogla primiti od njega deset rubalja? O, ludo jedna! 
Daj ih ovamo! Daj mi sad odmah tih deset rubalja! Evo vam ih! 

| Katerina Ivanovna istrgne Šonji iz ruke novčanicu, zgužva je i 
baci ravno svom snagom u lice Lužinu. Kuglica od papira pogodi ga 
u oko i odskoči na pod. Amalija Ivanovna pojuri da digne novac. 
Petar Petrovič se rasrdi. 

— Držite tu luđakinju! — poviče. 

U taj se čas na vratima uz Lebezjatnikova pojavi još nekoliko 
osoba, među kojima su virkale i one dvije dame iz provincije. 

— Šta? Luđakinju? Ja da sam luđakinja? Glup-pane! — cikne 
Katerina Ivanovna. — Ti si običan glupan, fiškal jedan, hulja jedna! 
Sonja, Sonja da je uzela njemu pare! Sonja da je kradljivica! Ma ona 


bi još tebi dala, glupane! — | Katerina Ivanovna udari u histeričan 
smijeh. Jeste li vidjeli budale? — basrljaše na sve strane 
pokazujući svima na Lužina. — Sta! Zar i ti? — spazi odjednom 


gazdaricu. — Zar i ti, kobasičarko, potvrđuješ da je ona »kralo,«, ti 


podmukla pruska nakazo u krinolini! Eh, baš ste mi vi neki! Pa ona 
više nije ni izlazila iz ove sobe otkako je došla od tebe, hulje, odmah 
je sjela tu, do Rodiona Romanoviča!... Pretražite je! Ako nije nikud 
izlazila, onda moraju biti novci kod nje! Hajde traži, traži, traži! Samo 
ako ne nađeš, onda ćeš, oprosti, golube moj, odgovarati! Do cara, 
do cara, do samog ću cara milostivog otići, pred noge ću mu pasti, 
odmah, još danas! Ja sam bar sirota! Pustit će me do njega! Misliš 
da neće? Varaš se, doći ću ja do njega! Do-oći ću! Računao si valjda 
na njezinu blagost! U to si se pouzdao? 

Bože milosni! 

Ali sam ja zato, brate, kočoperna! Prebacio si se! Hajde traži! 
Traži, traži, hajde traži!! 

I Katerina Ivanovna, onako raspomamljena, poče potezati Lužina 
vukući ga prema Šonji, 

— Ja pristajem i preuzimam svu odgovornost... ali umirite se, 
milostiva, umirite se! Dobro vidim da ste kočoperni!... Kako... kako... 
ali kako ćemo? — mrmljaše Lužin. — Ipak bi trebalo pred policijom... 
iako ima ovdje, doduše, svjedoka i više nego do-voljno... Ja 
pristajem, molim lijepo... Ali, u svakom slučaju, nezgodno je 
muškarcu... zbog razlike u spolu... Kad bi nam pomogla Amalija 
Ivanovna... iako se, inače, tako ne radi... Kako ćemo dakle? 

— Uzmite koga god hoćete! Neka je pretraži tko god hoće! — 
vikaše Katerina Ivanovna. — Sonja, izvrni sve džepove! Evo, evo! 
Gledaj samo, okrutniče, vidiš da je prazan, tu joj je bio rupčić, a džep 
je sad prazan, vidiš! Evo i drugog džepa, evo na. Vidiš! Vidiš! 

I Katerina Ivanovna ne samo što izvrne oba džepa nego umalo 
što ih ne iščupa jedan za drugim. Međutim, iz drugog, desnog džepa 
najednom ispade jedna novčanica, opisa u zraku parabolu i pade 
pred noge Lužinu. To su svi vidjeli; mnogi su i vrisnuli. Petar Petrovič 
se sagne, podigne novčanicu sa dva prsta s poda, pokaže je svima 
da je vide, pa je razmota. Bijaše to novčanica od stotinu rubalja 
presavijena na osmero. Petar Petrovič opisa krug rukom pokazujući 
svima novčanicu. 

— Kradljivica! Van iz kvartir! Polis, polis! 
Ivanovna. — Njih treba u Sibir protjerala! Van! 


— zavrišti Amalija 


Sa svih se strana razlegoše uzvici. Raskoljnikov je šutio ne 
skidajući pogleda sa Šonje, samo bi gdjekad zirnuo na Lužina. Sonja 
je stajala na mjestu, kao da nije pri sebi — gotovo da i nije bila 
začuđena. Najednom joj rumenilo oblije lice; cikne i pokrije lice 
rukama. 

— Ne, nisam to ja! Nisam ja uzela! Ništa ja ne znam! — ote joj se 
vapaj što je parao srce, pa pohrli u zagrljaj Katerini Ivanovnoj, koja je 
zgrabi i snažno zagrli, kao da je svojim prsima želi od svih zaštititi. 

— Sonja, Sonja! Ja ne vjerujem u to. Vidiš da ja ne vjerujem! — 
vikala je (uza svu bjelodanost) Katerina Ivanovna, drmajući je u 
svom naručju kao dijete, obasipljući je poljupcima, hvatajući je za 
ruke i upijajući se cjelovima u njih. — Da si ti uzela! Kako su glupi ti 
ljudi! O, bože! Glupi ste, glupi — vikala je svima redom. — Vi još i ne 
znate, ne znate kakvo je to srce, kakva je to djevojka! Ona da uzme, 
ona! Ma prije bi svoju posljednju haljinu skinula sa sebe i prodala je, 
bosa bi hodala, ali bi vama dala kad bi vam trebalo, eto kakva je 
ona! Pa i žutu je knjižicu dobila samo zato što su moja djeca 
skapavala od gladi, radi nas se prodala!... Ah, pokojnice, pokojnice! 
Ah, pokojnice, pokojnice! Vidiš li, vidiš li ti ovo? Eto ti daće! Bože 
mili! Pa branite je, što svi tu sad tako stojite? Rodione Romanoviču! 
Zašto se vi ne zauzmete za nju? Pa zar i vi u to vjerujete? Niste 
vrijedni ni njenog malog prsta, svi vi, svi, svi skupa! Bože mili! Uzmi 
je napokon ti u obranu! 

Plač jadne, sušičave, sirote Katerine Ivanovne čini se da je 
ostavio snažan dojam na prisutne. Bilo je toliko jada, toliko patnje na 
tom licu iskrivljenom od bola i ispijenom od sušice, na tim suhim 
usnama na kojima se zgrušala krv, u tom promuklom i kreštavom 
glasu, u tom jecaju nalik na dječji plač, u toj bezazle-noj, djetinjastoj i 
u isti mah očajničkoj molbi da obrane Šonju — da su svi, čini se, 
požalili nesretnicu. Bar ju je Petar Petrovič odmah požalio. 

— Milostiva! Milostiva! — usklikne on svečano. — Vas se ova 
činjenica zapravo i ne tiče! Nitko se ne bi usudio da vas okrivi za 
nekakav umišljaj ili suglasnost, pogotovo kad ste sami otkrili krađu 
time što ste joj izvrnuli džepove: niste dakle ništa ni slutili. Potpuno 
sam spreman da se sažalim ako je neimaština, da tako kažem, 
ponukala na taj korak Sofju Semjonovnu, ali zašto, mademoiselle, 
niste htjeli priznati? Pobojali ste se sramote! To vam je prvi put? 


Zbunili ste se možda? To je razumljivo, sasvim ra-zumljivo... Pa ipak, 
što vam je trebalo da se upuštate u tako nešto? Gospodo! — obrati 
se svima prisutnima. — Gospodo! Žalim i, tako reći, suosjećam, pa 
sam, recimo, spreman i da oprostim, čak i sad, usprskos svim 
osobnim uvredama koje su mi nanesene. Ali neka vam sadašnja 
sramota, mademoiselle, bude lekcija za ubuduće — obrati se Šonji 
— sve ću ostalo zasad ostaviti kako jest i obustaviti, kao da ništa nije 
ni bilo. 

Petar Petrovič pogleda ispod oka Raskoljnikova. Pogledi im se 
ukrstiše. Raskoljnikovljev je pogled gorio kao da će ga sažgati. 
Međutim, Katerina Ivanovna nije, čini se, ništa više čula — grlila je i 
ljubila Šonju kao luda. Djeca su također sa svih strana obuimali 
Šonju ručicama, a Polječka, koja nije, uostalom, pravo razumjela što 
se zbiva, bila je sva uplakana, tresla se od jecaja i zarila je svoje 
ljepuškasto lice podbuhlo od plača Šonji u rame. 

— Kako je to podlo! — dobaci odjednom netko glasno s vrata. 

Petar Petrovič se naglo obazre. 

— Kakva podlost!' — ponovo će Lebezjatnikov gledajući ga 
netremice u oči. 

Petar Petrovič kao da se čak i lecne. To su svi zapazili. (Poslije 
su se toga sjećali.) Lebezjatnikov stupi u sobu. 

— Ina mene ste se usudili pozvati kao na svjedoka! — reče 
prilazeći Petru Petroviču, 

— Sta ovo znači, Andreju Semjonoviču? O čemu vi to govorite? 
— promrsi Lužin. 

— To znači da ste vi... klevetnik, eto što znače moje riječi! — 
gorljivo će Lebezjatnikov gledajući ga oštro svojim kratkovidnim 
očima. Bio je ljut kao ris. Raskoljnikov mu se upravo upio u oči, kao 
da hvata i mjeri svaku njegovu riječ. Opet nastane tajac. Petar 
Petrovič se gotovo i zbuni, osobito u prvi mah. 

— Ako vi to meni... — poče on zamuckujući. — Ma šta je vama? 
Jeste li pri sebi? 

— Ja jesam pri sebi, nego, vi ste naprosto... hulja! Uh, kako je to 
podlo! Sve sam mirno slušao, navlaš sam čekao ne bih li sve shvatio 
jer, moram priznati da mi ni sad još nije sve to logično... Zašto ste 
sve to učinili — nemam pojma. 


— Pa što sam učinio? Hoćete li već jednom prestati da govorite u 
tim vašim glupim zagonetkama? Ili da možda niste pripiti? 

— Možda vi i pijete, nepošteni čovječe, ali ja ne pijem! Ni votke 
nikad ne pijem zato što se to protivi mojim uvjerenjima! Zamislite, on 
je sam, svojim rukama, dao tu stotinjarku Sofji Semjonovnoj, vidio 
sam svojim očima, mogu posvjedočiti, mogu se zakleti! On, on sam! 
— ponavljaše Lebezjatnikov obraćajući se svima redom. 

— Ama, jeste li vi pobenavili, šmrkavče jedan? — podvrisne 
Lužin. — Pa ona je sad ovdje sama pred vama, pred svima, ovaj 
čas, potvrdila da nije dobila ništa drugo od mene osim deset rubalja. 
Pa kako sam joj to onda dao? 

— Vidio sam ja sve, vidio! — vikaše i dalje Lebezjatnikov. — | 
premda se to protivi mojim uvjerenjima, spreman sam da sad odmah 
na sudu položim zakletvu, kakvu god hoćete, jer sam vidio kako ste 
joj kradom tutnuli novčanicu u džep! Samo što sam ja, budala, 
pomislio da ste joj to dali iz milosrđa! Na vratima, dok ste se opraštali 
s njom, kad se ona okrenula i kad ste joj jednom rukom stiskali ruku, 
drugom ste joj, lijevom, kradom turili novčanicu u džep. Vidio sam 
svojim očima! 

Lužin problijedi. 

— Ala lažete! — drsko uzvikne. — Pa kako ste mogli vidjeti 
kakva je to novčanica kad ste stajali kod prozora? Pričinilo vam se... 
jer ste kratkovidni. Buncate! 

— Ne, nije mi se pričinilo! I premda sam podaleko stajao, sve 
sam vidio, sve, i premda je od prozora zbilja teško raspoznati 
novčanicu, tu imate pravo, ipak sam, po nečem osobitom, pouzdano 
znao da je to upravo stotinjarka, jer kad ste se spremali da dadete 
Sofji Semjonovnoj novčanicu od deset rubalja, vidio sam svojim 
očima kako ste uzeli sa stola stotinjarku (vidio sam zato što sam 
tada blizu stajao, a kako sam odmah nešto o tome pomislio, nisam ni 
zaboravio da držite u ruci tu novčanicu). Presavili ste je i držali 
stisnutu u ruci cijelo vrijeme. Onda sam opet zaboravio na nju, ali 
dok ste ustajali, prebacili ste je iz desne ruke u lijevu i umalo što vam 
nije ispala; tada sam se opet sjetio jer mi je opet pala na um ona ista 
misao, naime da joj želite, potajno od mene, udijeliti milostinju. 
Možete misliti kako sam tada počeo paziti, pa sam lijepo vidio kako 


vam je pošlo za rukom da joj turite novčanicu u džep. Vidio sam na 
svoje oči i spreman sam se zakleti! 

Lebezjatnikov je ostao gotovo bez daha. Sa svih strana počeše 
dopirati kojekakvi uzvici koji su ponajviše izražavali čuđenje, ali je 
bilo i takvih iz kojih je izbijala prijetnja. Svi se natisnuše oko Petra 
Petroviča. Katerina Ivanovna pohrli do Eebezjatnikova. 

— Andreju Semjonoviču! Prevarila sam se u vama! Obranite je! 
Jedini ste vi uz nju! Ona je siroče, sam vas je Bog poslao! Andreju 
Semjonoviču, dušo, srce! 

| ne znajući pravo što radi, Katerina Ivanovna pade pred njim na 
koljena. 

— Budalaštine! — vikne razjareni Lužin. — Same budalaštine 
meljete, milostivi gospodine. »Te zaboravio sam, te sjetio sam se, te 
zaboravio sam« — što vam sve to znači? Valjda sam joj namjerno 
podmetnuo? Radi čega? U kojem cilju? Što ja tu imam s tom... 

— Radi čega? E, to ni ja nikako nerazumijem, ali da govorim živu 
istinu, to je činjenica! Nipošto se ne varam, opaka, zločinačka dušo, 
dapače, sjećam se kako mi je zbog toga odmah tada palo na um 
jedno pitanje, baš dok sam vam zahvaljivao i stiskao ruku. Zašto ste 
joj zapravo turili novčanicu kradom u džep? To jest zašto baš 
kradom? Zar samo zato što ste to htjeli zatajiti od mene, znajući da 
je to protiv mojih _ uvjerenja i da sam ja protiv pojedinačnih 
dobročinstava koja ništa ne liječe temeljito? I stoga sam zaključio da 
se zaista stidite davati preda mnom tolike pare, a osim toga, pomislio 
sam, možda joj želi prirediti iznenađenje, da se zadivi kad nađe u 
džepu čak stotinu rubalja. (Jer znam da se neki dobrotvori rado tako 
razmeću svojim dobrim djelima.) Zatim sam još pomislio da je želite 
iskušati, to jest da vidite hoće li se vratiti, kad nađe novac, da se 
zahvali! Pa onda, da želite izbjeći zahvaljivanju i da, kako se ono 
kaže, ne zna desnica što radi... jednpm riječju, tako nešto... Ma 
svašta mi je tada palo na pamet i odlučio sam da poslije o svemu 
tome promislim, ali sam mislio da bi bilo nekako, nezgodno da vam 
pokažem kako znam za vašu tajnu. Pa ipak, odmah mi je tada palo 
na um još jedno pitanje: neće li Sofja Semjonovna, prije nego što 
opazi, ne daj bože, izgubiti novce; i eto, zato sam nakanio da dođem 
ovamo, da je zovnem i upozorim da ste joj turili stotinjarku u džep. 
Ali sam uz put najprije svratio do gospoda Kobiljatnikov da im 


odnesem Opći zaključak pozitivne metodelsžl, i da im posebno 
preporučim Pideritov članak (a, uostalom, i Wagnerov); a kad se 
vratim, imam što da čujem! E pa, zar sam mogao, zar sam mogao 
sve to misliti i prosuđivati da nisam zaista vidio kako ste joj turili 
stotinjarku u džep? 

Kad je Andrej Semjonovič dovršio ovo svoje opsežno izlaganje i 
na kraju izvukao tako logičan zaključak, bio je strašno umoran i čak 
mu je znoj curio s lica. Na žalost, ni na ruskom se nije znao čestito 
izraziti (nije doduše znao ni jedan drugi jezik) tako da je odjednom 
nekako iznemogao, pa čak i kao da je oslabio nakon tog svog 
braniteljskog pothvata. Ipak je njegov govor izazvao snažan dojam. 
Govorio je toliko vatreno, toliko uvjerljivo da su mu svi zacijelo 
povjerovali. Petar Petrovič osjeti da se mu loše piše. 

— Sta mene briga što su vama pala na pamet takva nekakva 
glupa pitanja -, uzvikne on. — To još nije nikakav dokaz, molim 
ljepo! Sve ste to vi mogli i sanjati, i nikom ništa! A ja vam kažem, 
milostivi gospodine, da lažete! Lažete i klevećete me iz nekakve 
kivnosti na mene, zapravo iz puke pizme što nisam pristao uz vaše 
slobodoumne i bezbožne socijalne ideje! 

Ali ni ta smicalica nije pomogla Petru Petroviču. Naprotiv, sa svih 
se strana razleglo gunđanje. 

— Oho, gle kud je sad zabrazdio! — vikne Lebezjatnikov. — 
Koješta! Zovite policiju, pred svima ću se zakleti! Samo nešto ne 
mogu nikako razumijeti: radi čega se odvažio na takvu podlost? O, 
bijednice, huljo jedna! 

— Ja vam mogu objasniti radi čega se odvažio na tako nešto, a 
ako treba, i sam ću se prisegnuti! — izusti napokon čvrstim glasom 
Raskol)nikov i odvoji se od ostalih. 

Bio je, po svemu sudeći, odlučan i miran. Svima je nekako 
postalo jasno, čim su ga pogledali, da on zaista zna što je posrijedi i 
da će sad doći do raspleta. 

— Meni jc sad sve jasno — proslijedi Raskoljikov obraćajući se 
izravno Lebezjatnikovu. — U samom sam početku pomislio da je tu 
posrijedi neka grdna podvala; pomislio sam to zbog nekih posebnih 
okolnosti za koje samo ja znam, a koje ću sad pred svima ovdje 
iznijeti: u njima se krije odgonetka! Vi ste mi, Andreju Semjonoviču, 


svojim dragocjenim iskazom konačno sve razjasnili. Molim vas sve 
da me dobro saslušate: ovaj je gospodin — tu pokaže na Lužina — 
prosio nedavno jednu djevojku, zapravo moju sestru, Avdotju 
Romanovnu Raskoljnikov. Ali, kad je doputovao u Petrograd, on se 
prekjučer, kad smo se prvi put vidjeli, posvađao sa mnom pa sam ga 
istjerao iz svoje sobe, za što imam dva svjedoka. Taj je čovjek vrlo 
opak... Prekjučer još nisam ni znao da stanuje ovdje, u ovoj kući, kod 
vas, Andreju Semjonoviču, i da je dakle onog istog dana kad smo se 
posvađali, to jest prekjučer, vidio kako sam, kao prijatelj pokojnog 
gospodina Marmeladova, dao nešto novaca Katerini Ivanovnoj za 
ukop. On je tada odmah napisao mojoj majci pisamce u kojem ju je 
obavijestio da sam ja poklonio sve svoje novce, ali ne Katerini 
Ivanovnoj nego Sofji Semjonovnoj, i uz to se vrlo nezgodno izrazio 
O... O ličnosti Sofje Semjonovne, to jest natuknuo je nešto o mojim 
odnosima sa Sofjom Semjonovnom. A svemu je tome, kao što već 
shvaćate, bio cilj da me zavadi s majkom i sestrom, dajući im na 
znanje kako u nepoštene svrhe rasipam njihove posljednje novce 
kojima me potpomažu. Sinoć sam pred majkom i sestrom, i u 
njegovoj prisutnosti, utvrdio svu istinu i dokazao da sam dao novce 
Katerini Ivanovnoj za ukop, a ne Sofji Semjonovnoj, i da Sofju 
Semjonovnu prekjučer još nisam bio ni poznavao, štoviše, da je 
nisam još uopće bio vidio. Uz to sam dodao da on, Petar Petrovič 
Lužin, sa svim svojim vrlinama, nije vrijedan ni malog prsta Sofje 
Semjonovne o kojoj tako ružno govori. A na njegovo pitanje: bih li 
Sofju Semjonovnu posjeo uz svoju sestru, odgovorio sam mu da 
sam to već i učinio, tog istog dana. Pošto se naljutio što moja majka i 
sestra neće da se, na njegov nagovor, zavade sa mnom, on ih je, 
riječ po riječ, počeo zasipati neoprostivim drskostima. Došlo je do 
konačnog raskida pa smo ga izbacili iz stana. Sve se to dogodilo 
sinoć. A sad vas molim da dobro pazite: zamislite da mu je sad pošlo 
za rukom dokazati da je Sofja Semjonovna kradljivica, time bi, prvo i 
prvo, dokazao mojoj sestri i majci da su njegove sumnje bile, tako 
reći, opravdane; da se s pravom naljutio što sam izjednačio svoju 
sestru sa Sofijom Semjonovnom; da je dakle, napadajući mene, 
tobože branio i čuvao čast moje sestre a svoje zaručnice. Jednom 
riječju, uz pomoć svega toga mogao me je čak ponovo zavaditi s 
mojima i dakako da se nadao da će opet zadobiti njihovu naklonost, 


a da i ne govorimo o tome kako se htio osvetiti i meni osobno zato 
što ima razloga da misli da mi je mnogo stalo do časti i sreće Solje 
Semjonovne. Eto, to je bio sav njegov račun! Eto kako ja sve to 
tumačim! Eto, to je bio jedini razlog i drugog razloga više ne može 
biti. 

Tako, ili tako nekako, završio je Raskoljnikov svoj govor koji je bio 
često prekidan uzvicima publike, koja ga je inače vrlo pozorno 
slušala. Ali, usprkos svim tim prekidima, govorio je oštro, mirno, 
točno, jasno i odlučno. Njegov oštri glas, njegov uvjereni ton i 
ozbiljno lice ostavili su na sve izvanredan dojam. 

— Jest, jest, tako je! — oduševljeno je potvrđivao Lebezjatnikov. 
— Mora da je tako zato što me je on, čim je Sofja Semjonovna došla 
u našu sobu, pitao jeste li tu, nisam li vas možda vidio među gostima 
Katerine Ivanovne. Radi toga me je odveo do prozora i tamo me 
potiho to upitao. Prema tome, pošto-poto je želio da vi budete 
prisutni! Tako je, sve se poklapa! 

Lužin je šutio i prezirno se smješkao. Ipak je bio vrlo blijed. Činilo 
se da smišlja kako da se izvuče. Možda bi bio najradije od svega 
digao ruke i otišao, ali sad više to gotovo nije ni mogao; to bi značilo 
otvoreno priznati da su optužbe protiv njega osnovane i da je zaista 
oklevetao Sofju Semjonovnu. Uz to je i publika, ionako već 
podnapita, bila suviše uzrujana. Intendantski službenik nije doduše 
sve pravo razumio, ali se najviše od svih derao i predlagao neke 
mjere koje bi bile vrlo neugodne za Lužina. Ali je bilo tu i trijeznih 
ljudi; sjatili su se i okupili stanari iz svih soba. Sva tri Poljaka strašno 

su se žestila i neprestance mu dobacivala: — Pane ladak! —a 
uz to su još gunđali neke prijetnje na poljskom. Sonja je napeto sve 
slušala, ali reklo bi se da ni njoj nije sve sasvim jasno, baš kao da se 
prenula iz nesvijesti. Samo nije odvajala očiju od Raskoljnikova 
sluteći da joj je on jedina uzdanica. Katerina Ivanovna je teško disala 
i krkljala, činilo se da je strašno iscrpljena. Najgljuplje se držala 
Amalija Ivanovna, zinula je i ništa pod milim bogom nije shvaćala. 
Samo je vidjela da se Petar Petrovič nekako uvalio u nepriliku. 
Raskoljnikov zausti da još nešto kaže, ali mu više nisu dali da dovrši 
— Svi su vikali i gurali se oko Lužina psujući i prijeteći mu. Međutim, 


Petar Petrovič se nije dao. Kad je vidio da je optužba protiv Šonje 
dokraja propala, pribjegne bezočnoj drskosti! 

— Molim vas, gospodo, nemojte se gurati, molim vas, pustite me 
da prođem! — govorio je probijajući se kroz gomilu. — I okanite se, 
molim vas, prijetnji... uvjeravam vas da ništa od toga neće biti, da 
ništa nećete učiniti jer ja nisam nikakva kukavica, dapače, odgovarat 
ćete, gospodo, što ste nasiljem prikrili krivično djelo. Kradljivica je 
više nego raskrinkana i ja ću je sudski goniti. Na sudu nisu tako 
slijepi i... nisu pijani, molim lijepo, pa neće povjerovati dvojici 
okorjelih bezbožnjaka, huškača i prevratnika koji okrivljuju mene iz 
osobne osvete, što i sami, iz svoje gluposti, priznaju... Da, pustite 
me, molim lijepo! 

— Da ste se odmah bestraga izgubili iz moje sobe; selite se, 
među nama je sve svršeno! Kad samo pomislim koliko sam se 
upinjao da mu nešto protumačim... puna dva tjedna!... 

— Pa ja sam vam i sam, Andreju Semjonoviču, maloprije rekao 
da se selim od vas, dok ste me još zadržavali da ostanem; zasad bih 
još samo dodao da ste budala. Želim vam da izliječite pamet i slab 
vid. Dopustite, gospodo! | progura se, ali intendantski službenik ne 
htjede ga samo tako pustiti, uz puke psovke, nego dohvati sa stola 
čašu, zamahne i baci je u Petra Petroviča, ali čaša pogodi Amaliju 
Ivanovnu. Ona vrisne, a intendantski službenik izgubi od zamaha 
ravnotežu i stropošta se pod stol. Petar Petrovič ode u svoju sobu i 
nakon pola sata izgubi se iz kuće. Sonja je po prirodi bila plašljiva i 
otprije je znala da je nju lakše upropastiti nego bilo koga drugog, a 
svatko ju je mogao nekažnjeno vrijeđati. Pa ipak, sve do tog časa 
činilo joj se da se nevolji može nekako izbjeći — oprezom, blagošću, 
pokornošću pred svim i svakim. Isuviše se grdno razočarala. Dakako 
da je strpljivo i gotovo bez roptanja mogla sve podnijeti — pa i ovo. 
Ali u prvi mah bilo joj je odveć teško oko srca. Bez obzira na svoju 
pobjedu i opravdanje pred svima, kad su minuli prvi strah i prva 
obamrlost, kad je sve jasno shvatila, srce joj se bolno steglo od 
osjećanja nemoći i uvrede. Spopala je histerija. Naposljetku nije 
odoljela da ne izjuri iz sobe i pobjegne kući. Bilo je to gotovo odmah 
nakon Lužinova odlaska. A ni Amalija Ivanovna, kad ju je, uz 
grohotan smijeh svih prisutnih, pogodila čaša, nije htjela da plaća 


tuđi ceh. Podvrisne kao sumanuta i navali na Katerinu Ivanovnu 
držeći da je ona svemu kriva: 

— Van iz kvarti! Odmah! Marš! — | govoreći tako, poče grabiti 
sve stvari Katerine Ivanovne, što bi joj god došlo pod ruku, bacajući 
sve na pod. lonako utučena, gotovo obeznanjena, blijeda, Katerina 
Ivanovna skoči s postelje (na koju je bila klonula od iznemoglosti) i 
navali na _Amaliju Ivanovnu. Međutim, borba je bila suviše 
neravnopravna; Amalija Ivanovna odgurne je kao perce. 

— Šta! Nije dosta što su nas onako bezočno oklevetali, nego još i 
ova gadura srlja na mene! Sta! Na sam dan muževa pogreba tjera 
me iz stana, pošto sam je lijepo pogostila, tjera me na ulicu, sa 
siročadi! A kamo da odem? — zavapi sirota žena jecajući i predišući. 
— Bože moj! — vikne odjednom i sijevne očima. — Zar zbilja nema 
pravde? Koga ćeš štititi, Bože, ako nećeš nas, sirote? E, vidjet ćemo 
još! Ima još na svijetu suda i pravde, ima, naći ću ih ja! Sad odmah, 
čekaj samo, bezbožnice! Polječka, ostani ovdje s djecom, vratit ću 
se brzo. Čekajte me makar i na ulici! Da vidimo ima li na ovom 
svijetu pravde ili nema! 

| prebacivši preko glave onaj svoj zeleni polusukneni rubac koji je 
u svom kazivanju spominjao i pokojni Marmeladov, progura se kroz 
razularenu i pijanu gomilu što se svejednako tiskala u sobi, pa izleti 
na ulicu zapomažući i plačući — u nejasnoj namjeri da negdje 
odmah pošto-poto istjera pravdu. Polječka se prestrašeno zavuče s 
djecom u kut na škrinju, zagrli oboje mališana i, sva dršćući, poče 
iščekivati majčin povratak. Amalija Ivanovna basrljala je po sobi, 
vrištala, jadikovala, bacala na pod sve što hi joj došlo pod ruku i 
vikala na sav glas. Susjedi su se nadmetali u urlanju — neki su 
pričali što su znali o onome što se zbilo, drugi se svađali i psovali, a 
treći zapjevali... 

»Vrijeme je da i ja krenem!« pomisli Raskoljnikov. »E pa, dobro, 
Sofja Semjonovna, da vidimo što ćete sad kazati!« 

I zaputi se do Šonje. 


IV 


Raskoljnikov je žustro i srčano zastupao Šonju protiv Lužina, 
premda je i sam nosio na duši velik teret užasa i patnje. Ali, pošto je 


prije podne bio onoliko propatio, reklo bi se da se obradovao 
drugačijim dojmovima od onih što su mu bili postali nepodnoš-ljivi, a 
da i ne govorimo o tome koliko se osobnog i nježnog skrivalo u 
njegovu nastojanju da obrani Šonju. Osim toga, neprestano mu je 
bio na pameti i strašno ga je uznemirivao, osobito na mahove, ovaj 
skorašnji razgovor sa Šonjom — morao joj je kazati tko je ubio 
Lizavetu, pa je naslućivao velike muke i baš kao da se branio od 
njih. | stoga, kad je odlazeći od Katerine Ivanovne uzviknuo u sebi: 
»E pa, da vidimo što ćete sad kazati, Sofja Semjonovna!« bio je još, 
očito, bodro i prkosno raspoložen zbog nedavne pobjede nad 
Lužinom. Ali, dogodilo se nešto čudno. Kad je došao do 
Kapernaumovljeva stana, iznenada je klonuo i prepao se. Zastao je 
pred vratima u nedoumici zbog čudnog pitanja: »Da joj kažem tko je 
ubio Lizavetu?« To je pitanje bilo čudno zato što je najednom, u isti 
mah, naslutio da ne samo što joj mora to kazati nego i da ne može 
odgoditi taj trenutak, čak ni za sasvim kratko vrijeme. Još nije znao 
zašto ne može, samo je naslutio — i ta mučna spoznaja o svojoj 
nemoći pred nečim što je neminovno gotovo da ga je dotukla. Da ne 
razmišlja dalje i ne muči se, naglo otvori vrata i još s praga ugleda 
Šonju. Sjedila je nalakćena na stolić i pokrila lice rukama, ali kad je 
spazila Raskoljnikova, brže ustane i pođe mu u susret, baš kao da 
ga je čekala. 

— Sto bi bilo od mene da nije bilo vas! — zabrza kad su se 
sastali nasred sobe. Bilo je očito da mu je samo to htjela što prije 
reći. Zato ga je i čekala. 

Raskoljnikov priđe stolu i sjede na stolac s kojeg je ona bila 
netom ustala. Ona je stala na dva koraka pred njim, navlas isto 
onako kao i jučer. 

— Što je, Sonja? — reče on i najednom osjeti kako mu glas 
podrhtava. — Sve se dakle zasnivalo na »vašem društvenom 
položaju i običajima koji ga prate«. Jeste li to maloprije shvatili? 

Na njenu se licu odrazi patnja. 

— Nemojte samo razgovarati sa mnom kao jučer! — unese mu 
se ona u riječ. — Nemojte, molim vas, opet počinjati! lonako je muka 
napretek... 

| brže se osmjehne jer se preplašila da mu njen prijekor možda 
neće biti po volji. 


— Glupo sam učinila što sam otišla odande. Kako je sad tamo? 
Baš sam se htjela vratiti, ali sam sve mislila da ćete... vi doći. 

On joj reče da ih Amalija Ivanovna tjera iz stana i da je Katerina 
Ivanovna odjurila nekamo da »traži pravdu«. 

— Ah, bože moj! — trgne se Sonja. — Hajdemo brže... 

I dohvati svoj ogrtač. 

— Vječito jedno te isto! — srdito uzvikne Raskoljnikov. — Vama 
su neprestano samo oni na pameti! Ostanite još malo sa mnom. 

— A... Katerina Ivanovna? 

— A Katerina Ivanovna neće vam pobjeći, doći će sama k vama 
kad je već odjurila od kuće — nadoda on gadljivo. — Ako vas ne 
nađe ovdje, bit ćete opet vi krivi... 

Sonja sjede na stolac obuzeta mučnom  neodlučnošću. 
Raskoljnikov je šutio gledajući u pod i premišljajući. 

— Recimo da Lužin nije sad htio da vas goni — poče on ne 
gledajući Šonju. — Ali, da je htio ili da mu je to išlo u račun, bio bi 
Vas strpao u zatvor da se nismo tamo našli ja i Lebezjatnikov. A? 

— Da — protisne ona slabašnim glasom. — Da! — ponovi 
rastreseno i uznemireno. 

— Ja zaista nisam morao biti tamo! A Lebezjatnikov se pogotovo 
tamo zatekao sasvim slučajno. 

Sonja je šutjela. 

— A da vas je strpao u zatvor, što bi onda bilo? Sjećate li se što 
sam vam jučer govorio? 

Sonja mu opet ne odgovori. Raskoljnikov pričeka. 

— A ja sam mislio da ćete sad opet povikati: »Ah, nemojte to 
govoriti, prestanite!« — nasmije se Raskoljnikov, ali nekako na silu. 
— Sta, opet ćemo šutjeti? — pripita je nakon jedne minute. — Ipak 
treba o nečemu valjda razgovarati? Mene bi, eto, baš zani-malo 
kako biste vi sad, kako kaže Lebezjatnikov, razriješili jedno 
»pitanje«. — Nekako se počeo zapletati. — Ma ozbiljno mislim, kad 
vam kažem. Zamislite, Sonja, da ste unaprijed znali sve Lužinove 
namjere (pouzdano znali, mislim), i da bi Zbog njih do kraja propala 
Katerina Ivanovna, pa i djeca; i vi pride (to priđe zato što sami do 
sebe ništa ne držite). Polječka isto tako... jer, i ona će poći tim istim 
putem. Dobro, dakle, kad bi vama dali da odlučite o svemu tome: da 
ostane na svijetu on ili one, to jest da ostane Lužin i čini nevaljalstva, 


ii da umre Katerina Ivanovna? Kako biste vi odlučili: tko od njih da 
umre? To vas pitam. 

Sonja ga nemirno pogleda — kao da je nešto posebno razabrala 
u tom njegovom neodlučnom govoru koji se izdaleka nečemu 
primicao. 

— Nekako sam predosjećala da ćete me tako nešto pitati — reče 
ona motreći ga ispitljivo. 

— Pa dobro, neka; ali recite mi kako biste odlučili? 

— Zašto pitate za nešto što ne može biti? — odvrati Sonja 
gadljivo. 

— Prema tome, bolje je da Lužin ostane živ i čini nevaljalstva? Ni 
to se niste usudili zaključiti. 

— Pa ne mogu ja valjda znati kakva je Božja providnost... | što 
me pitate ono što se ne smije pitati? Što će vam takva pusta pitanja! 
Kako bi se moglo dogoditi da to zavisi od moje volje? | tko je tu 
mene postavio za suca: tko će živjeti, a tko neće živjeti? 

— E, kad se providnost u nešto umiješa, onda se ništa više ne 
može — neveselo progunđa Raskoljnikov. 

— Recite radije otvoreno što želite! — uzvikne Sonja tjeskobno. 
— Opet na nešto navodite razgovor... Niste valjda došli samo zato 
da me mučite! 

I ne odoli da ne zaplače gorko. Raskoljnikov ju je gledao obuzet 
sumornom tjeskobom. Prođe tako pet-šest minuta. 

— Ma imaš pravo, Sonja — progovori on napokon tiho. Iznenada 
se promijenio; ni traga više onom neprirodno drskom i nemoćno 
izazovnom tonu. Čak mu je i glas najednom nekako klonuo. — 
Lijepo sam ti jučer rekao da neću doći da te molim za oproštenje, a 
eto, moglo bi se reći da sam počeo od toga da te molim za 
oproštenje... Ono o Lužinu i providnosti odnosilo se više na mene... 
To sam te zapravo molio za oproštenje, Sonja... 

Htjede se osmjehnuti, ali iz njegova blijeda osmijeha izbijaše 
nešto nemoćno i nedorečeno. Obori glavu i pokrije lice rukama. 

Odjednom mu srce obuze nekakav čudan, neočekivan osjećaj 
pakosne mržnje prema Šonji. Kao da se i sam iznenadi i prepade tog 
osjećaja, naglo digne glavu i zagleda se u nju; ali ga dočeka njen 
nemiran, bolan i brižan pogled; u njemu pročita ljubav; njegova 


mržnja iščezne kao utvara. Nije to bilo ono što je mislio; zamijenio je 
jedan osjećaj za drugi. To je samo značilo da je kucnuo čas. 

Opet pokrije lice rukama i pogne glavu. Iznenada problijedi, 
ustane sa stolca, pogleda Šonju i, ne izustivši ni riječi, makinalno 
sjede na njenu postelju. 

U tom su trenu njegovi osjećaji bili strašno nalik na one koji su ga 
obuzimali dok je stajao iza babe, pošto je već bio izvukao sjekiru iz 
petlje, kad je osjetio da »ne smije više ni časka časiti«. 

— Što vam je? — upita ga Sonja strašno uplašena. 

Nije joj mogao ništa odgovoriti. Nikako, nikako nije mislio da će 
joj ovako kazati, i nije mu bilo jasno što mu je. Sonja mu polagano 
priđe, sjede do njega na postelju i počeka, ne odvajajući očiju od 
njega. Srce joj je lupalo i zamiralo. Bilo je to već nepodnošljivo — 
okrene njoj svoje mrtvački blijedo lice; usne mu se nemoćno grčile 
upinjući se da nešto izgovore. Šonji se srce ispuni jezom. 

— Što vam je? — ponovi ona, odmičući se malko od njega. 

— Ništa, Sonja. Ne boj se... Gluposti! Zbilja su to, ako ćemo 
pravo, gluposti — mrmljao je kao čovjek koji je u bunilu i ne zna za 


sebe. — Zašto sam samo došao da te mučim? — dometne 
najednom gledajući je. — Zašto, zbilja? Neprestano se to pitam, 
Sonja... 


Možda se zaista to bio pitao još prije četvrt sata, ali je sad te riječi 
izgovorio na jedvite jade, gotovo i ne znajući za sebe i osjećajući 
kako ga drhtavica neprekidno sveg trese. 

— O, kako se vi mučite! — bolno izusti ona zureći u njega. 

— Sve su to gluposti!... Znaš šta, Sonja — odjednom se on, tko 
zna zašto, nasmiješi, nekako blijedo i nemoćno, na dvije-tri sekunde. 
— Sjećaš li se što sam ti jučer htio reći? 

Sonja uznemireno čekaše. 

— Rekao sam ti, kad sam odlazio, da se možda zauvijek 
rastajem s tobom, ali da ću ti, ako danas dođem, reći... tko je ubio 
Lizavetu. 

Ona najednom sva uzdršće. 

— E pa, eto, to sam ti došao reći. 

— Onda ste zbilja jučer... — jedva prošapće ona. — A otkud to 
znate? — brzo ga upita, kao da se odjednom pribrala. 

Sonja poče predisati. Bivala je sve bljeđa i bljeđa u licu. 


— Znam. 

Ona pošuti časak. 

— Zar su ga uhvatili? 

— NE, nisu ga uhvatili. 

— Pa kako onda to znate? — upita ga opet jedva čujno, i opet 
nakon gotovo pet minuta šutnje. 

On se okrene njoj i zapilji se u nju. 

— Pogodi — reče joj smješkajući se onim istim iskrivljenim i 
nemoćnim smiješkom kao i prije. 

Grčevit drhtaj kao da joj prođe cijelim tijelom. 

— Ma vi... mene... što me tako... plašite? — izusti ona smiješeći 
se kao dijete. 

— Valjda sam mu dobar prijatelj... kad znam — produži 
Raskoljnikov, gledajući joj i dalje netremice u lice, kao da više ne 
može odvojiti očiju od nje. — On tu Lizavetu... nije htio ubiti... Nju 
je... ubio slučajno... Htio je babu ubiti... dok je bila sama... i došao 
je... Ali tad je došla Lizaveta... Pa je onda... i nju ubio. 

Prođe još jedna jezovita minuta. | dalje se jednako gledahu. 

— Onda, ne možeš pogoditi? — upita je najednom, osjećajući se 
kao da je skočio s tornja. 

— N-ne mogu — jedva čujno prošapće Sonja. 

— Pogledaj dobro! 

I čim je to rekao, opet mu iznenada jedan prijašnji, poznati 
osjećaj sledi dušu — gledao ju je i najednom kao da na njenu licu 
ugleda Lizavetino lice. Dobro je upamtio izraz Lizavetina lica dok joj 
se primicao sa sjekirom u ruci, a ona uzmicala pred njim prema zidu 
i ispružila ruku preda se, ono njeno posve djetinje uplašeno lice, baš 
kao što mala djeca, kad se iznenada nečeg uplaše, gledaju ukočeno 
i uznemireno u predmet što ih plaši, pa uzmiču i spre-maju se da 
zaplaču, pružajući ručicu preda se. Gotovo se isto tako držala sad i 
Sonja — isto tako nemoćno, isto tako uplašeno, gledala ga je neko 
vrijeme, a onda najednom ispruži ljevicu preda se, lako, ovlaš upre 
prstima u njegova prsa i poče se polagano pridizati s kreveta, 
odmičući se sve više i više od njega, dok joj pogled bivaše sve 
ukočeniji. Njena strava prijeđe najednom i na njega — isti se onakav 
strah pojavi i na njegovu licu, isto se onako i on zagleda u nju, pa 
gotovo da se isto onako djetinje osmjehne. 


— Bože moj! — ote se njoj užasan vapaj iz grudi. Pa klone na 
postelju i zarije lice u jastuke. Ali se začas hitro pridigne, hitro mu se 
primakne, uhvati ga za obje ruke i, čvrsto ih stežući, kao u procijepu, 
svojim tankim prstima, ponovo mu se zagleda u lice, kao da se upija 
u njega. Tim posljednjim, zdvojnim pogledom htjela je uvrebati i 
uloviti bar kakav-takav posljednji tračak nade. Ali nade nije bilo; o 
tome nije bilo ni najmanje sumnje; sve je bila istina. Čak i poslije, kad 
se prisjećala tog trenutka, činilo joj se čudnim i čudesnim kako je 
zapravo tada umah uvidjela da nema više ni najmanje sumnje. Nije 
ipak mogla reći da je naslućivala tako nešto. Pa ipak, sad, čim joj je 
to rekao, odjednom joj se učinilo da je zaista baš to naslućivala. 

— Nemoj, Sonja, prestani! Ne muči me! — zamoli je on patničkim 
glasom. 

Nikako, nikako nije mislio da joj tako kaže, ali je tako ispalo. 

Kao da nije pri sebi, Sonja skoči i dođe do sredine sobe kršeći 
ruke, ali se brzo vrati i opet sjede do njega malne se dotičući 
ramenom njegova ramena. Najednom, baš kao da je ranjena, trgne 
se, vrisne i pade, ne znajući ni sama zašto, pred njim na koljena. 

— Šta ste to, šta ste to od sebe učinili? — izusti zdvojno pa skoči 
na noge, obisne mu se oko vrata, zagrli ga i stegne rukama čvrsto, 
čvrsto. 

Raskoljnikov ustukne i pogleda je smješkajući se turobno. 

— Kako si ti čudna, Sonja, grliš me i ljubiš a upravo sam ti ono 
rekao. Nisi pri sebi. 

— Nema, nema nesretnijeg čovjeka od tebe sad na svijetu! — 
uzvikne Sonja kao sumanuta, a da nije ni čula što je rekao, pa 
odjednom brižne u plač, kao da je spopala histerija. 

Već odavno zaboravljen osjećaj zapljusne mu dušu kao val i 
umah je smekša. Nije mu se opirao — dvije suze navrle mu na oči i 
zadržale se na trepavicama. 

— Onda, nećeš me ostaviti, Sonja? — reče on gledajući je 
gotovo obuzet nekom nadom. 

— Neću, neću, nikad i nigdje! — uzvikne Sonja. — Svuda ću za 
tobom, kud ti, tud i ja! O, bože!... O, jadne li menel... | zašto, zašto te 
nisam prije upoznala! Zašto nisi prije došao? O, bože! 

— Pa, evo me. 


— Sad istom! O, što ćemo sad?... Zajedno ćemo, zajedno! — 
ponavljaše ona nekako nesvjesno, iznova ga grleći. — | na robiju ću 
s tobom! 

On najednom sav protrne, a na usnama mu se opet pojavi onaj 
prijašnji, kivni i gotovo uznošljiv osmijeh. 

— Možda ja, Sonja, još i neću da idem na robiju — reče joj. 

Sonja ga brzo pogleda. 

Nakon one prve, strastvene i bolne samilosti prema nesretniku, 
ponovo je prenerazi strahovita pomisao na ubojstvo. U izmijenjenu 
tonu njegovih riječi odjednom razabra ubojicu. Zabezeknuto ga je 
gledala. Još ništa nije znala, ni zašto, ni kako, ni radi čega se to 
dogodilo. Sad joj odjednom sva ta pitanja iskrsnuše u svijesti. | opet 
posumnja u sve: »On, on da je ubojica? Pa zar je to moguće?« 

— Ma šta je ovo? Ma gdje sam ovo ja? — reče Sonja u silnoj 
nedoumici, kao da još nije pri sebi. — Ma kako ste se to vi, vi, takvi... 
mogli na to odlučiti!... Ma šta je ovo? 

— Zato da je opljačkam. Prestani, Sonja! — odgovori joj on 
nekako umorno i čak pomalo mrzovoljno. 

Sonja je stajala kao skamenjena, ali najednom uzvikne: 

— Bio si gladan! Ti si to... da majci pomogneš? Je li? 

— Nisam, Sonja, nisam — promrmlja on pa se okrene od nje i 
obori glavu. — Nisam bio opet toliko gladan... majci sam zbilja htio 
pomoći, ali... ni to nije sasvim točno... nemoj me sad mučiti, Sonja! 

Sonja pljesne rukama. 

— Pa zar je zbilja, zar je zbilja sve to istina? Bože moj, kakva je 
to samo istina! Tko bi u to mogao povjerovati?... | kako, kako to da vi 
sami i posljednje pare dajete a onamo ste ubili da opljačkate! A!... — 
uzvikne odjednom. — Oni novci koje ste dali Katerini Ivanovnoj... oni 
novci... Bože, pa nisu valjda i ti novci... 

— Nisu, Sonja — presiječe je Raskoljnikov žurno u riječi — nisu 
to oni novci, ne boj se! Te mi je novce majka poslala po jednom 
trgovcu i dobio sam ih dok sam ležao bolestan, onog istog dana kad 
sam vam ih dao... Razumihin je vidio... on ih je i primio mjesto 
mene... to su bili moji novci, moji vlastiti, uistinu moji. 

Sonja ga je slušala u nedoumici i upinjala se svim silama da 
nešto dokuči. 


— A oni novci... uostalom, čak i ne znam je li bilo tamo uopće 
novaca — doda on tiho i nekako zamišljeno. — Skinuo sam joj onda 
s vrata novčarku, od jelenje kože... punu puncatu, nabijenu 
novčarku... ali nisam ni zavirio u nju; nisam valjda stigao... E, a 
stvari, sve same neke kopče i lančiće, sve te stvari i novčarku sakrio 
sam odmah sutradan pod jedan kamen u nekom tuđem dvorištu, na 
V... skom prospektu... | sad tamo još leže... 

Sonja je upijala svaku njegovu riječ. 

— Pa dobro, zašto ste onda... sami ste rekli: da opljačkate, a 
niste ništa uzeli? — brže-bolje ga upita hvatajući se za tu slamčicu. 

— Ne znam... nisam se još odlučio hoću li uzeti te novce ili neću 
— izusti opet on nekako zamišljeno, a onda se prene i načas 
osmjehne. — Eh, kakvu sam glupost izvalio, a? 

Sonja pomisli na tren: »Nije li možda lud?« Ali odmah se okani te 
misli: ne, tu je nešto drugo posrijedi. Ništa, ništa joj tu pod bogom 
nije jasno! 

— Znaš, Sonja — najednom će on nekako nadahnuto — znaš 
što ću ti reći: da sam ih zatukao samo zato što sam bio gladan — 
produži naglašujući svaku pojedinu riječ i gledajući je zagonetno, ali 
iskreno — sad bih bio... sretan! To da znaš! — Čas zatim uzvikne 
čak nekako zdvojno: — A štobi, što bi ti imala od toga kad bih ti sad, 
recimo, priznao da nisam dobro učinio? Što bi imala od te glupe 
pobjede nada mnom? Ah, Sonja, pa zar sam radi toga došao K tebi? 

Sonja htjede opet nešto reći, ali se predomisli. 

— Zato sam te jučer i pozvao da pođeš sa mnom što si mi još 
jedino ti ostala. 

— Kamo si me pozvao? — bojažljivo ga upita Sonja. 

— Nisam te pozvao da krademo i ubijamo, ne boj se, nisam te 
zato zvao — podsmjehne se on zajedljivo — nas dvoje nismo od 
istog soja... A znaš li, Sonja, da sam tek sad, tek ovog časa shvatio 
kamo sam te jučer zvao? Kad sam te jučer zvao, nije mi ni samom 
bilo jasno kamo te zovem. Jedino sam te zato zvao, jedino sam zato 
dolazio: da me ne ostaviš! Nećeš me ostaviti, Sonja? 

Ona mu stisne ruku. 

— Zašto, zašto sam joj rekao, zašto sam joj odao svoju tajnu? — 
usklikne čas zatim, gledajući je očima punim beskrajne patnje. — 
Eto, sad čekaš od mene da ti objasnim, Šonja, sjediš i čekaš, vidim; 


a što da ti kažem? Ma ništa od svega toga nećeš shvatiti, samo ćeš 
se napatiti... zbog mene! Eto, plačeš i opet me grliš, a zašto me 
grliš? Zato što nisam mogao sam podnijeti tereta, nego sam došao 
da ga svalim na drugoga: »Pati i ti da meni bude lakše!« Pa zar bi 
mogla voljeti takvu hulju? 

—Azarse iti ne mučiš? — uzvikne Sonja. 

Opet mu onaj isti osjećaj zapljusne dušu kao val i opet ga na tren 
smekša. 

— Sonja, u mene je opako srce, upamti, time se štošta može 
objasniti. Zato sam i došao k tebi što sam opak. Ima i takvih koji ne 
bi došli. A ja sam kukavica i... hulja! Ali... neka! Sve to nije ono 
pravo... Sad treba da govorim, a ne znam kako da počnem... 

Ušuti i zamisli se. 

— E-eh, nas dvoje nismo od istog soja! — uzvikne opet.—Nismo 
jedno za drugo. | zašto, zašto sam ti došao? Nikad to sebi neću 
oprostiti! 

— Ama, dobro je što si došao! — klicaše Sonja. — Bolje je da 
znam! Mnogo bolje! 

Raskoljnikov je bolno pogleda. 

— Pa, zbilja! — reče kao da je nešto smislio. — Evo kako je to 
bilo! Znaš šta, htio sam postati Napoleon, zato sam i ubio... Je li ti 
sad jasno? 

— N-nije — prošapće Sonja naivno i bojažljivo. — Ali... govori, 
govori! Razumjet ću te ja, sve ću ja već u sebi razumjeti! — 
preklinjaše ga dalje. 

— Razumjet ćeš? Pa dobro, da vidimo! 

On ušuti i dugo još premišljaše. 

— Evo šta: jednom sam sam sebi zadao ovakvo pitanje: što bi 
bilo da se, recimo, na mom mjestu našao Napoleon, da nije na 
početku njegove karijere bilo ni Toulona, ni Egipta, ni prelaska preko 
Mont Blanca, nego da se umjesto svih tih lijepih i velebnih zapreka 
ispriječila pred njim prosto-naprosto samo nekakva smiješna 
babetina, činovnička udovica, koju još uz to treba ubiti da bi se 
domogao novaca iz njene škrinje (radi karijere, razumiješ?). E pa, bi 
li se on odlučio na to da nije imao drugog izlaza? Ne bi li se libio toga 
zato što to nije nimalo velebno i... i zato što je grijeh? E pa, moram ti 
reći da sam se strahovito dugo mučio oko tog »pitanja« tako da sam 


se silno postidio kad sam se napokon dosjetio (nekako iznenada) da 
ne samo što se ne bi on libio toga, nego mu uopće ne bi palo na 
pamet da to nije ništa velebno... i čak ne bi mogao pravo shvatiti: 
čega bi se tu čovjek libio? I da nije bilo pred njim drugog puta, ugušio 
bi je bio tako da ne bi ni pisnula, bez razmišljanja!... E pa, onda sam 
se i ja... okanio razmišljanja... i ubio... po uzoru na taj autoritet... Eto, 
upravo je ovako bilo kako ti kažem! Smiješno ti je? Jest, Sonja, tu je 
najsmješnije od svega to što je možda upravo tako bilo... 

Šonji uopće nije bilo ništa smiješno. 

— Radije mi govorite otvoreno... bez primjera — zamoli ga ona 
još plašljivije i jedva čujno. 

On se okrene njoj, tužno je pogleda i uhvati za ruku. 

— | opet imaš pravo, Sonja! Ma sve je to besmislica, puko 
naklapanje, tako reći! Vidiš, valjda znaš da je moja majka gotovo bez 
igdje ičeg. Sestra je slučajno stekla neku naobrazbu i osuđena je da 
se potuca od nemila do nedraga, kao guvernanta. Ja sam im bio sva 
nada. Studirao sam, ali se nisam mogao sam uzdržavati pa sam 
morao privremeno prekinuti studij. Ali, sve da sam se i nastavio tako 
školovati, mogao sam se nadati da ću za deset-dvanaest godina 
(kad bi se prilike popravile) ipak postati nekakav profesor ili činovnik, 
sa tisuću rubalja plaće... — Govorio je kao da je sve to naučio 
napamet. — Dotle bi mi se majka sasušila od briga i jada a da je 
ipak ne bih nikako mogao zbrinuti, a sestra... pa, sestra bi možda još 
i gore prošla!... | kakvo je uživanje cijelog života prolaziti pored 
svega i od svega glavu okretati, rođenu majku zaboraviti, a sestrinu 
sramotu, recimo, smjerno podnijeti? Radi čega? Zar radi toga da njih 
sahranim pa da nove žrtve steknem — ženu i djecu, pa da ih poslije 
isto tako ostavim bez prebijene pare i bez korice kruha? | eto... eto, 
stoga sam odlučio da se domognem babinih para pa da ih utrošim 
na svoje prve godine, da se bez majčine muke pobrinem za svoje 
školovanje, za prve korake nakon studija — i da sve to obavim 
pozamašno, temeljito, da napravim sasvim novu karijeru i pođem 
novim, samostalnim putem... E pa... e pa, to je, eto, sve... Ma jasno, 
što sam babu ubio, to nisam dobro učinio... ali sad je dosta! 

Posve iznemogao dogurao je do kraja svoga kazivanja i nikom 
poniknuo. 


— Ah, to nije ono pravo, nije — uzviče se ojađena Sonja. — | zar 
se može tako... ne, to nije ipak ono pravo, to nije ono pravo! 

— | sama vidiš da nije!... Ali sam ti iskreno ispričao, živu istinu! 

— Ali, kakva je to istina! O, bože moj! 

— Samo sam jednu običnu gnjidu ubio, Sonja, beskorisnu, 
odvratnu, štetnu gnjidu. 

— Da je ljudsko čeljade gnjida! 

— Ma znam i ja da nije — odvrati on gledajući je nekako čudno. 
— Uostalom, koješta trabunjam — nadoda — već odavno 
trabunjam... Sve to nije ono pravo, pravo veliš. Tu su bili sasvim, 
sasvim, sasvim drugi razlozi posrijedi!... Odavno nisam ni s kim 
razgovarao, Sonja... Strašno me boli glava. 

Oči su mu gorjele kao u groznici. Samo što nije počeo buncati; na 
usnama mu je titrao nemiran osmijeh. Iz njegova duševnog 
uzbuđenja već je izbijala strašna klonulost. Sonja pojmi koliko se on 
MUČI. I njoj se zavrti u glavi. I kako je samo čudno govorio: kao da joj 
je ponešto razumljivo, ali opet... »Kako! Kako! O, bože!« | opet je 
kršila ruke od očaja. 

— NE, Sonja, nije to ono pravo! — poče on opet i iznenada digne 
glavu, kao da ga je prenerazio i ponovo uzbudio nekakav obrat u 
mislima. — Nije to ono! Nego radije... zamisli (jest, tako će zbilja biti 
bolje!), zamisli da sam tašt,zavidan, opak, odvratan, osvetoljubiv, 
pa... možda čak i sklon ludilu. (Neka bude sve odjednom! O ludilu su 
mi i prije govorili, znam!) Eto, maloprije sam ti rekao da se nisam 
mogao sam uzdržavati na studijama. A znaš li da sam možda i 
mogao? Majka bi mi poslala da uplatim što treba, a za odjeću, obuću 
i kruh mogao sam i sam zaraditi, sigurno! Davao sam instrukcije; 
plaćali su mi po pola rublja. Pa i Razumihin radi! Ali sam se ja 
nekako raspakostio i baš nisam htio. Upravo sam se raspakostio (to 
je dobra riječ!). Zavukao sam se, kao pauk, u svoj kut. Pa bila si u 
onom mom brlogu, vidjela si i sama... Znaš li ti, Sonja, da nizak strop 
i tijesna sobica pritišću um i dušu! O, kako sam mrzio onaj svoj brlog! 
Pa ipak nisam htio izići iz njega. Baš nisam htio! Po cijele dane 
nisam izlazio i nisam htio raditi, čak ni jesti nisam htio, samo sam 
ležao. Ako mi Nastasja što donese — pojedem, a ako ne donese — i 
opet mi prođe dan; iz puke pakosti nisam ništa tražio! Po noći 
nemam svjetla, ležim u mraku, a neću da zaradim ni za svijeću. 


Treba učiti, a ja rasprodao knjige; na stolu mi, na bilješkama, na 
tekama i sad ima prst prašine. Najvolio sam ležati i razmišljati. 
Neprestano sam nešto razmišljao... | sve sam sanjao takve neke 
snove, čudne, svakojake snove, ne vrijedi ni govoriti kakve! Ali tek mi 
se tada počelo pričinjati da... Ne, opet nije dobro! Opet ne pričam 
dobro! Neprestance sam se, vidiš, pitao: zašto sam toliko glup? Kad 
su već drugi glupi, i kad pouzdano znam da su glupi, zašto onda ja 
neću da budem pametniji? Poslije sam shvatio, Sonja, da neću tako 
lako dočekati da se svi opamete... Zatim sam shvatio da se to nikad 
neće dogoditi, da se ljudi neće promijeniti, da ih nitko ne može 
preobraziti i da se ne vrijedi mučiti uzalud! Jest, tako je to! Takav je 
ljudski zakon... Zakon, Sonja! To je tako!... | sad znam, Sonja: tko je 
snažan i moćan umom i duhom, taj gospodari svima njima! Tko se 
više usudi, taj ima i pravo. Tko na više toga pljune, taj im je 
zakonodavac, a tko se najviše od svih usudi, taj ima i najviše prava! 
Tako je bilo do sada i tako će uvijek biti! Samo slijepac to ne vidi! 

Govoreći to, Raskoljnikov je doduše gledao Šonju, ali se nije više 
brinuo hoće li ga shvatiti ili neće. Potpuno ga je obuzela groznica. 
Bio je u nekom sumornom zanosu. (Zaista nije suviše dugo ni s kim 
razgovarao!) Sonja pojmi da je njemu taj mračni katehizam postao 
vjera i zakon. 

— Tada sam se, Sonja, dosjetio-produži on zaneseno — da vlast 
može zadobiti samo onaj tko se usudi sagnuti se i uzeti je u svoje 
ruke. Tu se traži jedno, tek jedno: treba se samo usuditi! Tada sam 
nadošao na jednu misao, prvi put u životu, na koju još nitko nikad 
prije toga nije bio nadošao! Nitko! Odjednom mi je sinulo, jasno kao 
sunce: kako to da se nitko dosad nije usudio niti se usuđuje, 
prolazeći pored sve te besmislice, zgrabiti prosto-naprosto sve za 
rep i baciti do vraga! Ja... ja sam poželio da se odvažim i ubio sam... 
samo sam poželio da se odvažim, Sonja, eto, to je bio svemu razlog! 

— Ma šutite, šutite! — uzvikne Sonja i pljesne rukama. — Od 
Boga ste se odvratili i Bog vas je pokarao, predao vas đavolu!... 

— Pa, zbilja, Sonja, dok sam ono u mraku ležao pa mi se sve 
nešto priviđalo, to me je valjda đavo kušao, a? 

— Šutite! Ne rugajte se, bogohulniče, ništa, ništa vi ne 
razumijete! O, bože! Ništa, ništa neće razumjeti! 


— Šuti, Sonja, uopće se ne rugam, i sam znam da me je đavo 
zaveo. Šuti, Sonja, šuti! — ponovi on sumorno i tvrdokorno. — Sve 
ja to znam. Sve sam to već premetnuo u mislima i rekao šapatom 
sam sebi dok sam onda ležao u mraku... Sve sam to raspravio sa 
samim sobom, sve do u tančine, i sve znam, sve! I kako mi je samo 
onda dojadilo sve to naklapanje! Htio sam sve zaboraviti i iznova 
započeti, Sonja, i prestati naklapati! | zar zbilja misliš da sam krenuo 
u to kao budala, grlom u jagode? Krenuo sam kao pametna glava, a 
baš me je to i upropastilo! | zar zbilja misliš da nisam znao, recimo, 
bar to: ako sam se već počeo pitati i ispitivati imam li pravo da 
prigrabim vlast ili nemam, onda to znači — da nemam prava na 
vlast. Ili, ako već zadajem sebi pitanje: je li čovjek gnjida, onda znači 
da za mene čovjek nije gnjida, nego da je gnjida za onoga kome to 
uopće ne pada na pamet i tko ide dalje bez pitanja... | čim sam se 
dane i dane mučio pitanjem: bi li Napoleon to učinio ili ne bi, onda 
znači da sam već jasno naslućivao da nisam Napoleon... Sve, sve 
muke tog naklapanja podnio sam, Sonja, i htio sam ih skinuti sebi s 
vrata, poželio sam, Sonja, da ubijem bez kazuistike, da ubijem radi 
sebe, samo radi sebe! Čak ni sebe nisam htio u tome obmanjivati! 
Nisam ubio radi toga da pomognem majci — koješta! Nisam ubio ni 
radi toga da se domognem sredstava i vlasti pa da postanem 
dobrotvor čovječanstva! Jednostavno sam ubio; radi sebe sam ubio, 
samo radi sebe: a hoću li ikad postati nečiji dobrotvor ili ću do kraja 
života, kao pauk, loviti sve oko sebe u paučinu i svima njima piti krv, 
to mi je u onom trenutku zacijelo bilo sasvim svejedno!... I, što je 
najvažnije, nisu meni novci bili potrebni, Sonja, kad sam ubio; nisu 
mi toliko bili potrebni novci koliko nešto drugo... Sve ja to sad dobro 
znam... Shvati me, kad bih opet išao tim istim putem, možda se ne 
bih nikad više latio ubojstva. Nešto sam drugo morao doznati, nešto 
me je drugo guralo naprijed: morao sam tada doznati, i to što prije 
doznati, jesam li gnjida kao i svi, ili sam čovjek? Hoću li moći 
preskočiti zapreku ili neću? Hoću li se odvažiti da se sagnem i 
uzmem ili neću? Jesam li puzav stvor ili imam pravo... 

— Ubijati? Imate li pravo ubijati? — pljesne Sonja rukama. 

— E-eh, Sonja! — uzvikne on srdito, htjede joj nešto odbrusiti, ali 
umjesto toga prezirno urnukne. — Nemoj me, Sonja, prekidati! Htio 
sam ti samo nešto dokazati: da me je đavo onda bio zaveo, a tek mi 


je poslije objasnio da nisam imao prava da idem tim putem, jer sam 
upravo isto takva gnjida kao i svi ostali! Narugao mi se pa sam zato i 
došao sad k tebi! Primi gosta! Da nisam gnjida, zar bih došao? Čuj, 
kad sam onda išao k babi, mislio sam samo da pokušam... Tako da 
znaš! 

— A ubili ste je! Ubili! 

— Ali, kako sam je ubio? Zar se tako ubija? Zar se tako radi kad 
se hoće nekog ubiti? Jednom ću ti ispričati kako sam to uradio... Zar 
sam ja babu ubio? Ja sam sebe ubio, a ne babu! Tu sam odmah 
umlatio lijepo sebe na vijeke vjekova!... A onu je babu đavo ubio, a 
ne ja... Dosta, Sonja, dosta! Okani me se— poviče najednom, 
obuzet grčevitom tjeskobom. — Okani me se! 

Nalakti se na koljena i stisne glavu dlanovima kao kliještima. 

— Kakve su to muke! — ote se Šonji bolan vapaj. 

— Pa što da sad radim, hajde reci! — upita je on pa iznenada 
digne glavu i zagleda se u Šonju. Lice mu bijaše izobličeno od očaja. 

— Što da radiš? — usklikne ona i naglo skoči s mjesta, sijevajući 
očima koje su dotad bile pune suza. — Ustani! — i ščepa ga za 
rame, a on se pridigne gledajući je gotovo u čudu. — Idi sad odmah 
do prvog raskršća, stani, pokloni se, poljubi najprije zemlju koju si 
oskvrnio, a onda se pokloni cijelom svijetu, na sve četiri strane, i reci 
svima, na sav glas: »Ubio sam!« Pa će ti Bog opet vratiti život. 
Hoćeš li? Hoćeš li? — zapitkivaše ga ona sva uzdrhtala, kao da ju je 
spopala groznica, te ga uhvati za obje ruke i čvrsto ih stisne 
gledajući ga plamenim pogledom. 

Raskoljnikov se začudi, štoviše, zaprepasti od tog njena 
nenadanog zanosa. 

— To ti misliš, valjda, na robiju, Sonja? Misliš da se sam 
prijavim? — upita je smrknuto. 

— Primi patnju na sebe i tako se iskupi, eto što treba da radiš. 

— Neću! Ne idem ja k njima, Sonja. 

— A kako ćeš živjeti, kako ćeš dalje živjeti? Sa čime ćeš na duši 
Živjeti? — uzviče se Sonja. — Je li to sad uopće moguće? Ama, 
kako ćeš s majkom razgovarati? (O, što li će, što li će sad od njih 
biti?) Ma šta ja to govorim! Pa, već si ostavio majku i sestru. Već si ih 
ostavio, već si ih ostavio. O, bože! — uzvikne. — Pa i sam već to 


sve zna! Ama, kako ćeš, kako ćeš bez ljudi proživjeti svoj vijek? Što 
li će sad biti od tebe? 

— Ne budi dijete, Sonja — tiho će joj on. — Što sam ja njima 
skrivio? Zašto da idem? Što da im kažem? Sve je to samo privid... 
Sami tamane na milijune ljudi i još to smatraju za vrlinu. Varalice su 
to i hulje, Sonja!... Ne idem nikamo. I što da im kažem: da sam ubio, 
ali da se nisam usudio uzeti novce, nego sam ih sakrio pod kamen? 
— dometne smješkajući se jetko. — Ma samo bi mi se narugali i 
rekli: »Budala si što nisi uzeo. Kukavica i budala!« Ništa, ništa ne bi 
shvatili, Sonja, i nisu ni vrijedni da shvate. Zašto da idem? Ne idem. 
Ne budi dijete, Sonja... 

— Živ ćeš se izjesti, živ ćeš se izjesti — ponavljaše ona pružajući 
ruke prema njemu u očajničkoj molbi. 

— Možda sam čak suviše ocrnio sam sebe — sumorno će on, 
nekako ogrezao u misli. — Možda sam još čovjek, a ne gnjida, i 
možda sam naprečac osudio sama sebe... Još ću se boriti. 

Na usnama mu se ocrta ohol smiješak. 

— Toliku muku da mučiš! | to do kraja života, do kraja života!... 

— Naviknut ću se... — reče on neveselo i zamišljeno. — Čuj — 
opet će čas zatim — dosta je bilo plakanja, vrijeme je da prijeđemo 
na posao: došao sam ti reći da me sad traže, love... 

— Ah! — vrisne Sonja od straha. 

— Što sad vrištiš! Sama bi htjela da odem na robiju, a sad se 
najednom uplašila? Samo, znaš šta: ne dam se još. Još ću se s 
njima malo ogledati, ništa mi oni ne mogu. Nemaju pravih dokaza. 
Jučer sam bio u velikoj opasnosti i mislio sam da sam već propao; ali 
danas se situacija popravila. Svi su njihovi dokazi kao batina sa dva 
kraja, to jest sve njihove optužbe mogu ja okrenuti u svoju korist, 
razumiješ li? | okrenut ću ih; jer sam već nešto naučio... Ali svakako 
će me na kraju strpati u zatvor. Da nije bilo pukog slučaja, možda bi 
me već i danas bili strpali u zatvor, dapače, sigurno bi me bili strpali, 
a možda će me još i strpati... Samo, nije to ništa, Sonja: odsjedit ću 
malo pa će me pustiti... jer nemaju ni jednog jedinog pravog dokaza, 
a neće ga ni imati, kunem ti se! S onim što imaju u rukama ne mogu 
čovjeka otjerati na robiju. A sad dosta... Tek toliko da znaš... Sestru i 
majku gledat ću da nekako razuvjerim, da se ničeg ne boje... 
Uostalom, čini mi se da je sestra već zbrinuta... pa valjda onda i 


majka... Eto, to je sve. Ali, budi inače na oprezu! Hoćeš li mi dolaziti 
u zatvor dok budem sjedio? 

— Ah, hoću! Hoću! 

Sjedili su jedno uz drugo, žalosni i utučeni, kao da su nakon bure 
izbačeni sami na pustu obalu. Raskoljnikov je gledao Šonju i osjećao 
na sebi svu njenu ljubav, ali mu najednom, začudo, bude teško pri 
srcu što ga ona toliko voli. Jest, bilo je to čudno i užasno čuvstvo! 
Dok je išao k njoj, slutio je da mu je ona sva nada i jedini izlaz; mislio 
je kako će skinuti sebi s vrata bar jedan dio svojih muka, a sad 
najednom, kad ga je prigrlila svim srcem, osjeti i pojmi da je još 
neizmjerno nesretniji nego što je bio. 

— Sonja — reče joj — radije mi nemoj dolaziti kad budem u 
zatvoru. 

Sonja mu ne odgovori, plakala je. Prođe tako nekoliko minuta. 

— Imaš li na sebi križ? — upita ga ona iznenada, baš kao da se 
najednom nečeg sjetila. 

On u prvi mah ne shvati njeno pitanje. 

— Nemaš ga, nemaš? Na, uzmi bar ovaj, od čempresovine. Ja 
imam još jedan drugi, bakreni, od Lizavete. Lizaveta i ja smo 
razmijenile križiće, ona je meni dala svoj križić a ja njoj svoju ikonicu. 
Ja ću sad nositi Lizavetin, a ovaj evo tebi. Uzmi ga... moj je! Moj! — 
preklinjaše ga ona. — Zajedno ćemo patiti, pa da zajedno i križ 
ponesemo!... 

— Daj! — reče joj Raskoljnikov. Nije ju htio razočarati. Ali u isti 
čas povuče opet ruku kojom je bio posegnuo za križićem. — Nemoj 
sad, Sonja. Bolje će biti poslije — doda ne bi li je utješio. 

— Da, da, bolje, bolje — prihvati ona oduševljeno. — Kad pođeš 
na muke, onda ćeš ga objesiti. Doći ćeš k meni i ja ću ti ga objesiti, 
pa ćemo se pomoliti i krenuti. 

U taj čas netko pokuca tri puta na vrata. 

— Sofja Semjonovna, je li slobodno? — začuše nečiji dobro 
poznati, pristojni glas. 

Sonja uplašeno jurne do vrata. U sobi se pomoli bjeloputno lice 
gospodina Lebezjatnikova. 


V 


Lebezjatnikov je bio sav usplahiren. 

— Došao sam k vama, Sofja Semjonovna... A mislio sam da ću i 
vas ovdje zateći — obrati se iznenada Raskoljnikovu — naime, 
nisam ništa mislio... ništa loše... zapravo sam mislio... Tamo nam je 
Katerina Ivanovna poludjela — odsječno će Šonji, pošto se okrenuo 
od Raskoljnikova. 

Sonja vrisne. 

— Naime, bar se tako čini. Uostalom... Mi tamo ne znamo više 
što da radimo, eto, to je! Vratila se odnekud, otjerali je valjda, možda 
su je i istukli... bar se tako čini... Odjurila je bila do predstojnika 
Semjona Zahariča, ali ga nije našla kod kuće, bio je na ručku kod 
jednog drugog generala... | pomislite samo, sprtljala se i tamo, tamo 
gdje su ručali... do tog drugog generala, i pomislite, navalila da 
pozovu predstojnika Semjona Zahariča, i.to još izgleda da je čovjek 
morao ustati od stola. Možete i sami zamisliti što se onda zbilo. 
Otjerali su je, naravno, ali ona veli da ga je izgrdila i bacila čak nešto 
na njega. Pa ja vjerujem da je bilo tako... samo ne razumijem kako je 
nisu uhapsili! Sad svima o tome priča, čak i Amaliji Ivanovnoj, ali ju 
je teško razumjeti, sve nešto viče i batrga se... Ah, da, kaže i viče da 
će sad, kad su je svi ostavili, uzeti djecu i poći s njima na ulicu, da će 
ona svirati na verglu a djeca će pjevati i plesati, pa i ona, ako treba, 
pa će sakupljati novce i svaki će dan dolaziti generalu pod prozore... 
"Neka vide,« veli, »kako djeca činovnika plemenita roda prosjače po 
ulicama!« Djecu redom tuče pa plaču. Ljonju uči pjevati 

»Majurić«, dečka uči plesati, pa i Polinu Mihajlovnu, sve haljine 
trga i pravi im nekakve kapice kao glumcima, a ona če nositi lavor i 
lupati u njega, umjesto glazbe... Ništa neće da čuje... Pomislite samo 
kako će to izgledati! Naprosto strašno! 

Lebezjatnikov bi i dalje pričao da nije Sonja, koja ga je slušala 
bez daha, najednom dohvatila svoj ogrtač i šeširić te istrčala iz sobe 
oblačeći se u trku. Raskoljnikov pođe odmah za Šonjom, a 
Lebezjatnikov za njim. 

— Apsolutno je poludjela! — reče on Raskoljnikovu izlazeći s 
njim na ulicu. — Nisam samo htio da se Sofja Semjonovna previše 
uplaši, pa sam zato rekao da se samo čini, a zapravo nema uopće 
sumnje. Kažu da sušicavcima iskoče na mozgu nekakve kvržice; na 


žalost, ne razumijem se u medicinu. Pokušao sam je, doduše, 
urazumiti, ali ona uopće ne sluša čovjeka. 

— Jeste li joj o tim kvržicama govorili? 

— Pa nisam zapravo o kvržicama. Osim toga, ne bi ona ništa od 
toga ni razumjela. Nego, ja ovako mislim: kad čovjeka s pomoću 
logike uvjeriš da u biti nema zašto plakati, onda i neće više plakati. 
To je jasno. A vi mislite da će ipak plakati? 

— Kad bi bilo tako, bilo bi suviše lako živjeti — odgovori 
Raskoljnikov. 

— Molim, molim; dakako da je Katerini Ivanovnoj prilično teško 
nešto shvatiti; ali znate li da su u Parizu već obavljeni ozbiljni pokusi 
lječenja luđaka pukim logičnim uvjeravanjem? Jedan tamošnji 
profesor, koji je nedavno umro, ozbiljan učenjak, bio je uvjeren da se 
tako može najbolje liječiti. Njegova je osnovna ideja u tome da kod 
luđaka nema nikakva osobita poremećaja u organizmu, nego da je 
ludilo, tako reći, logična pogreška, pogreška u prosuđivanju, 
neispravno gledanje na zbivanja. Postupno je razuvjeravao 
bolesnike i, pomislite, kažu da je postigao dobre rezultate! Ali, kako 
je uz to upotrebljavao i tuširanje, rezultati su toga liječenja, naravno, 
podvrgnuti sumnji... Bar se tako čini... 

Raskoljnikov ga već dugo nije slušao. Kad je stigao do svoje 
kuće, klimnuo je glavom Lebezjatnikovu i skrenuo u vežu. 
Lebezjatnikov se prenuo, obazro i odjurio dalje. 

Raskoljnikov uđe u svoju sobicu i stane na sredinu. »Zašto sam 
se uopće vratio ovamo?« Razgleda žućkaste, otrcane tapete, 
prašinu, ležaj... Iz dvorišta je dopirala nekakva reska, neprekidna 
lupa; kao da su negdje nešto zabijali, nekakav čavao... Priđe 
prozoru, prope se na prste i dugo, neobično pozorno gledaše dolje u 
dvorište. Ali dvorište je bilo pusto i nije vidio tko to lupa. Lijevo, u 
dvorišnoj zgradi, vidio je ponegdje otvorene prozore; na podbojima 
su stajali lončići s kržljavim geranijama. Iza prozora je vidio 
povješano rublje... Sve je to već znao napamet. Okrene se i sjede na 
ležaj. 

Nikad, nikad se još nije osjećao tako užasno osamljen! 

Da, još jednom osjeti da će mu Sonja možda zaista omrznuti, i to 
upravo sad kad ju je učinio još nesretnijom nego što je bila. Zašto je 


išao k njoj moliti je da plače nad njim? Zašto joj baš mora zatrovati 
život? O, kakve li podlosti! 

— Ostat ću radije sam! — progovori najednom odrješito. — | što 
da mi dolazi u zatvor! 

Nakon pet-šest minuta digne glavu i čudno se osmjehne. Čudna 
mu je misao iznenada pala na pamet: »Možda je na robiji zbilja 
bolje?« 

Nije se poslije sjećao koliko je dugo sjedio u svojoj sobici, 
zaokupljen tim nejasnim mislima što su mu se rojile u glavi. 
Najednom se vrata otvoriše i uđe Avdotja Romanovna. Najprije 
zastane i pogleda ga s vrata, kao što je on nedavno pogledao Šonju; 
zatim uđe i sjede na stolac sučelice njemu, gdje je i jučer sjedila. On 
je pogleda šutke i nekako rasijano. 

— Ne ljuti se, brate, došla sam samo načasakreče Dunja. Bila je 
zamišljena ali ne i smrknuta. Pogled joj bijaše vedar i miran. Vidio je 
da je i ona došla k njemu prožeta ljubavlju. — Brate, sad znam sve, 
sve. Dmitrij Prokofjič mi je sve objasnio i ispričao. Tebe progone i 
muče zbog neke glupe i mrske sumnje... Dmitrij Prokofjič mi je rekao 
da nema nikakve opasnosti i da nepotrebno toliko strahuješ. Ja ne 
mislim tako i potpuno razumijem da se u tebi sve pobunilo, i da to 
ogorčenje može ostaviti dovijeka tragove na tebi. Toga se najviše 
bojim. Ne zamjeram ti što si nas ostavio i ne smijem ti to zamjeriti, 
oprosti što sam ti onda ono govorila. | sama osjećam, kad bi mene 
snašla takva strahota, da bih se i ja isto tako od svih povukla. Mami 
neću o tome ništa kazati, ali. ću joj stalno pričati o tebi i reći joj u 
tvoje ime da ćeš uskoro doći. Ne brini se za nju; ja ću je već nekako 
umiriti; ali nemoj je mučiti, dođi bar jednom, sjeti se da ti je mati! A 
sad sam ti samo došla kazati — Dunja poče ustajati — ako ti 
slučajno radi bilo čega ustrebam, ili ti ustreba... sav moj život ili bilo 
što... samo me zovni i ja ću doći. Zbogom! 

Naglo se okrene i pođe prema vratima. 

— Dunja! — zovne je Raskoljnikov, ustane i priđe joj. — Taj je 
Razumihin, Dmitrij Prokofjič, zbilja dobar čovjek. 

Dunja malčice porumeni. 

— Pa? — priupita ga poštb je časak pričekala. 

— Poduzetan je, vrijedan, pošten i kadar je mnogo voljeti... 
Zbogom, Dunja! 


Dunja se sva zajapuri, ali se najednom uznemiri: 

— Ma šta ti je, brate, zar se zbilja zauvijek rastajemo kad mi... 
takve zavjete ostavljaš? 

— Nije važno... zbogom... 

Okrene se od nje i ode do prozora. Ona postaja časak, nemirno 
ga pogleda i iziđe zabrinuta. 

Ne, nije bio hladan prema njoj. U jednom trenutku (pri samom 
kraju) poželio je od sveg srca da je snažno zagrli i oprosti se s njom, 
pa da joj i prizna, ali se nije usudio ni da joj ruku pruži. 

»Poslije bi se još možda zgrozila, kad bi se sjetila kako sam je 
zagrlio, rekla bi da sam je na prijevaru poljubio!« 

»A hoće li i ta podnijeti kušnju ili neće?« nadoda u sebi nakon 
nekoliko minuta. »Ne, neće podnijeti; takve ne mogu podnijeti! Takve 
nikad ne mogu podnijeti...« 

Pa pomisli na Šonju. 

Kroz prozor je nadirao svježi zrak. Vani nije više bilo onako 
svijetlo. Najednom uze kapu i iziđe. 

Dakako da nije mogao niti htio misliti na svoju bolest. Međutim, 
sva ta neprestana uznemirenost i sav taj užas nisu mogli proći bez 
posljedica. A što još nije ležao u pravoj vrućici, to je možda bilo 
upravo zato što ga je ta neprekidna uznemirenost nekako održavala 
na nogama i pri svijesti, ali nekako na umjetan način i privremeno. 

Bazao je kojekuda. Sunce je zalazilo. U posljednje vrijeme počela 
ga je obuzimati nekakva posebna tjeskoba. U njoj nije bilo ničeg 
osobito jetkog, žestokog, ali je iz nje izbijalo nešto postojano, vječito, 
naslućivale su se beznadne godine te hladne ubitačne tjeskobe, 
naslućivala se nekakva vječnost na »aršinu prostora«. U večernje 
sate taj ga je osjećaj još više mučio nego inače. 

— | eto, uz ovakve preglupe, posve tjelesne slabosti koje zavise 
od nekakva zalaska sunca, daj se suzdrži da ne napraviš glupost! 
Ne samo da ćeš otići do Šonje nego i do Dunje! — promrmlja kivno. 

Netko ga zazva po imenu. Osvrne se; prema njemu je hitao 
Lebezjatnikov. 

— Pomislite, bio sam kod vas, tražio sam vas. Pomislite, ostvarila 
je svoj naum i odvela djecu! Jedva smo ih ja i Sofja Semjonovna 
našli. Lupa u tavu i tjera djecu da plešu. A djeca plaču. Zaustavljaju 


se na raskršćima i pred dućanima. Za njima nagrnula glupa rulja. 
Hajdemo! 

— A Sonja? — upita ga uznemireno Raskoljnikov hitajući za 
Lebezjatnikovom. 

— Sasvim je izbezumljena. Naime, nije Sofja Semjonovna izbe- 
zumljena nego Katerina Ivanovna; uostalom, i Sofja Semjonovna je 
izbezumljena. A Katerina Ivanovna je totalno izbezumljena. Dokraja 
je poludjela, kažem vam. Otjerat će ih na policiju. A možete misliti 
kako će to djelovati... Sad su na kanalu kod...skog mosta, sasvim 
blizu stana Sofje Semjonovne. Nije daleko. 

Na kanalu, nedaleko od mosta, samo dvije kuće dalje od kuće u 
kojoj je stanovala Sonja, slegla se bila svjetina. Osobito se sjatilo 
mnogo dječaka i djevojčica. Već su od mosta bili začuli promukli, 
napukli glas Katerine Ivanovne. I zaista je to bio čudnovat prizor koji 
je mogao privući uličnu publiku. Katerina Ivanovna, u onoj svojoj 
staroj haljini, zaogrnuta polusuknenim šalom i s poderanim slamnim 
šeširićem koji joj se bio ružno, kao naramak slame nakrivio na glavi, 
bijaše doista posve izbezumljena. Bila se umorila i zapuhala. Njeno 
izmučeno sušičavo lice doimalo se patnički kao nikad prije (osim 
toga, na ulici, na suncu, sušičavci svagda djeluju bolesnije i ružnije 
nego kod kuće); ali njena uzrujanost nije prolazila, štoviše, svakog je 
trenutka sve više rasla. Hitala je do djece, vikala na njih, nagovarala 
ih, učila odmah tu pred svijetom kako da plešu i što da pjevaju, 
tumačila im zašto je to potrebno, padala u očaj što je ne razumiju, pa 
ih i tukla... Zatim bi, ne dovršivši što je počela, hitala među publiku; 
kad bi zapazila iole bolje obučenog čovjeka koji bi zastao da ih 
pogleda, odmah bi mu počela tumačiti na što su, eto, spala djeca »iz 
ugledne, može se čak reći aristokratske kuće«. Kad bi čula iz 
svjetine smijeh ili koju podrugljivu riječ, odmah bi se okomila na 
bezobraznike i počela se svađati s njima. Jedni six se zaista smijali, 
drugi vrtjeli glavama, a svima je bilo zanimljivo gledati tu luđakinju s 
preplašenom djecom. Tave o kojoj je govorio Lebezjatnikov nije bilo, 
bar je Raskoljnikov nije vidio, ali je umjesto lupanja u tavu Katerina 
Ivanovna davala takt svojim tankim dlanovima tjerajući Polječku da 
pjeva, a Ljonju i Kolju da plešu; uz to je i sama pokušavala pjevati, 
ali bi je svaki put već pri drugoj noti prekinuo grdan kašalj, zbog čega 
je iznova očajavala, proklinjala kašalj i, štoviše, plakala. Najviše su je 


izluđivali Koljin i Ljonjin plač i strah. Zaista je bila pokušala obući 
djecu onako kako se oblače ulični pjevači i pjevačice. Mališanu je 
natukla na glavu nekakav crveno-bijeli turban ne bi li nalikovao na 
Turčina. Za Ljonju nije našla kostima, pa joj je samo natakla na glavu 
crvenu pletenu vunenu kapicu (ili, bolje reći, noćnu kapicu) pokojnog 
Semjona Zahariča, a za kapicu je zataknula komadić bijela nojeva 
pera, koji je nekoć pripadao baki Katerine Ivanovne i sve do tada se 
čuvao u škrinji kao obiteljska rijetkost. Polječka je bila u svojoj 
običnoj haljinici. Gledala je majku plašljivo i zbunjeno, nije se 
odvajala od nje, krila je suze, dosjećala se da joj je majka šenula 
pameću i nemirno sc obzirala. Bila je strašno zaplašena od ulice i 
svjetine. Sonja je išla u stopu za Katerinom Ivanovnom, plakala i 
neprestance je molila da se vrati kući. Ali Katerina Ivanovna bila je 
neumoljiva. 

— Dosta, Sonja, prestani! — vikala je brzorečicom, užurbano, 
predišući i kašljući. — Uopće ne znaš što tražiš, baš si pravo dijete! 
Već sam ti rekla da se neću vratiti onoj pijanoj Švabici. Neka vide svi, 
cijeli Petrograd, kako prose djeca jednog plemića koji je cijeli život 
vjerno i predano služio i koji je, može se reći, i umro u službi. — 
Katerina Ivanovna već je bila ishitrla tu priču i slijepo u nju 
povjerovala. — Neka, neka vidi onaj bijedni generalčić! Pa i glupa si 
ti, Sonja, što ćemo sad jesti, hajde reci! Dosta si se napatila zbog 
nas, nema više toga! Ah, Rodione Romaniču, vi ste to! — uzvikne 
kad spazi Raskoljnikova, pa pohita do njega. — Objasnite, molim 
vas, ovoj ludici da sad ništa pametnije ne možemo učiniti! | obični 
verglaši zarađuju, a nas će odmah svi zapaziti, vidjet će da smo 
siromašna, osirotjela plemićka obitelj koja je spala na prosjački štap, 
a onaj će generalčić ostati još i bez svog mjesta, vidjet ćete! Dolazit 
ćemo mu svaki dan pod prozore, a kad naiđe car, past ću pred njim 
na koljena, sve ću njih lijepo poredati preda se, pokazati mu ih i reći: 
»Zaštiti nas, oče!« On je otac siročadi, milosrdan je i zaštit će nas, 


vidjet ćete, a onog generalčića... Ljonja! Tenez vous droiteh ći TI 
ćeš, Kolja, sad opet zaplesati. Što cmizdriš? Opet cmizdri! Ama, 
čega, čega, se bojiš, ludice jedna? Bože moj! Što ću s njima, 
Rodione Romaniču? Da znate kako su priglupi! Što da čovjek radi s 
takvom djecom!... 


Samo što nije i sama plakala (ali to je nije priječilo da neprekidno 
i neumorno govori) pokazujući na rasplakanu djecu. Raskoljnikov je 
pokuša nagovoriti da se vrati i, misleći kako će je dirnuti u taštinu, 
reče da njoj ne dolikuje hodati tako po ulici kao što hodaju verglaši, 
kad se sprema da bude ravnateljica internata za plemićke kćeri... 

— Internata, ha-ha-ha! To vam je na vrbi svirala! — uzvikne 
Katerina Ivanovna, a odmah se nakon toga grčevito zakašlje. — 
Ama, prošle su mene, Rodione Romanoviču, te fantazije! Svi su nas 
ostavili!... A onaj generalčić... Znate li, Rodione Romaniču, da sam 
bacila na njega tintarnicu, tamo, u predsoblju, baš je na stolu stajala, 
uz papir na kojem se potpisuju posjetioci, i ja sam se potpisala, 
bacila tintarnicu i pobjegla. Uh, kakve hulje! Ma pljujem ja na njih; 
sad ću ovu dječicu sama prehranjivati, nikom se neću klanjati! Dosta 
se je ona napatila zbog nas! — pa pokaza na Šonju. — Polječka, 
koliko ste sakupili, pokaži! Sta? Svega dvije kopjejke? Eh, gadovi 
jedni! Ništa ne daju, samo jure za nama i prodaju zjala! A šta se sad 
taj šmokljan tu smije? — pa pokaza na jednog čovjeka u svjetini. — 
Sve je to zato što je Koljka tako tup, s njim je živa muka! Što hoćeš, 


[68] 


Polječka? Govori sam mnom francuski, parlez-moi francais“ “. Pa 
učila sam te, valjda znaš dvije-tri fraze!... Kako će inače ljudi vidjeti 
da ste plemenita roda, da ste dobro odgojeni i da niste obični 

verglaši; ne predstavljamo sad valjda nekog Petrušku po 
ulicama, nego ćemo otpjevati jednu lijepu romancu... Ah, da! Što da 
otpjevamo? Neprestano me samo prekidate, a mi... vidite, Rodione 
Romaniču, zastali smo tu da se dogovorimo što ćemo pjevati, tako 
nešto da i Kolja može plesati... jer sve ovo radimo, pomislite samo, 
bez priprema; moramo se dogovoriti da sve pošteno ponovimo i 
uvježbamo, a onda ćemo na Nevski prospekt, gdje ima mnogo više 
boljeg svijeta koji će nas odmah zapaziti. Ljonja zna Majurić... Ali 
samo Majurić te Majurić, a to svi pjevaju. Mi moramo otpjevati nešto 
mnogo otmjenije... Pa dobro, što si ti, Polja, smislila, daj bar ti 
pomozi materi! Samo da nisam pamćenje izgubila, sjetila bih se ja! 

Nećemo valjda zapjevati Husar se na sablju oslonio “-“. Ah, hajde 


[Z1] 


da zapjevamo na francuski Cinq sous! Pa to sam vas učila, 
sjećate se? A što je najvažnije, to je na francuskom pa će odmah svi 


vidjeti da ste plemićka djeca i bit će mnogo dirljivije... Mogli bismo 
čak zapjevati i Malborough s'en va-t-en guerre, to je prava dječja 
pjesmica i pjeva se u svim aristokratskim kućama kad se uspavljuju 
djeca. 


Malborough s'en va-t-en guerre, 

Ne sait quand reviendra“““... 


zapjeva ona... — Ama, bolje će ipak biti Cinq sous. Hajde, Kolja, 
podboči se, brže malo, a ti se, Ljonja, isto tako vrti na drugu stranu, a 
ja i Polječka ćemo pjevati i pljeskati! 


Cinq sous, cinq sous, 

Pour monter notre menage ““... 


Khi-khi-khi! — I zagrcne se od kašlja. — Popravi, Polječka, 
haljinicu, ramena su ti se objesila — napomene kašljući i predišući. 
— Sad se pogotovo morate držati pristojno i otmjeno, da svi vide da 
ste plemićka djeca. Rekla sam ja lijepo još onda da treba skrojiti duži 
struk, i to u dva dijela, a ti si, Sonja, neprestano savjetovala: »Kraće 
pa kraće«, i eto ti sad, sasvim smo nagrdili dijete... Eto, opet svi 
plačete! Ma što vam je, lude jedne? Hajde, Kolja, počni već jednom, 
brže, brže, brže, oh, kako je to dijete nemoguće!... 


Cing sous, cing sous... 


Opet policajac! Dobro, pa što hoćeš? 
| zaista, kroz svjetinu se probijao policajac. Međutim, u isti čas 


jedan gospodin u viemundirus*! i kabanici, ozbiljan činovnik 
pedesetih godina, s kolajnom obješenom oko vrata (što je ushitilo 
Katerinu Ivanovnu, a djelovalo je i na policajca), priđe Katerini 
Ivanovnoj i šutke joj pruži zelenu novčanicu od tri rublja. Na licu mu 
se ogledala iskrena sućut. Katerina Ivanovna primi novac i pokloni 
mu se uljudno, čak i svečano. 


— Hvala vam, milostivi gospodine — poče s visoka. — Razlozi 
koji su nas naveli... uzmi novce, Polječka! Vidiš da ima još plemenitih 
i velikodušnih ljudi koji su odmah spremni da pomognu sirotoj 
plemkinji u nevolji. Pred vama su, milostivi gospodine, siročad 
plemenita roda, pa i aristokratskog porijekla, moglo bi se reći... A 
onaj je generalčić sjedio i jeo jarebice... i počeo toptati na mene što 
sam ga uznemirila... »Presvijetli gospodine,« velim ja njemu, 
»zaštitite siročad, i sami ste dobro poznavali,« velim, »pokojnog 
Semjona Zahariča, a najpodliji od svih podlaca oklevetao mu je 
rođenu kćer na sam dan njegove smrti...« Evo opet onog policajca! 
Obranite nas! — dovikne činovniku. — Što se taj tu okomio na 
mene? Već smo pobjegli od jednoga iz Meščanske... pa dobro, što 
hoćeš, budalo? 

— Zabranjeno je, molim lijepo, izazivati nered na ulicama. 

— Pa upravo ti izazivaš nered! Ovo je isto kao da hodam po ulici 
s verglom, šta se to tebe tiče? 

— Za vergl treba imati dozvolu, a vi sami po sebi i još takvim 
ponašanjem uzbunjujete svijet. Gdje ste na stanu, molim lijepo? 

— Kakvu dozvolu? — podvrisnc Katerina Ivanovna. — Danas 
sam muža pokopala, pa što će meni dozvola! 

— Milostiva, milostiva, umirite se — poče činovnik. — Hajdemo, 
ja ću vas odvesti... Ovdje je pred svijetom nezgodno... vi ste 
bolesni... 

— Milostivi gospodine, milostivi gospodine, ne znate vi još ništa! 
— poviče Katerina Ivanovna. — Idemo radije na Nevski prospekt... 
Sonja, Sonja! Gdje je sad opet Sonja? I ona plače! Pa što je vama 
svima!... Kolja, Ljonja, kamo ćete? — uzvikne najednom 
prestrašeno. — O, glupe li djece! Kolja, Ljonja, ma kud će to oni?... 

Kad su Kolja i Ljonja, strahovito uplašeni od ulične rulje i izgreda 
lude majke, ugledali napokon policajca koji ih je htio pokupiti i 
odvesti nekamo, uhvatiše se najednom, kao po dogovoru, za ruke i 
nagoše bježati. Kukajući i plačući, sirota Katerina Ivanovna potrči za 
njima ne bi li ih stigla. Bilo je žalosno i jadno gledati je kako trči, 
plače i prediše. Sonja i Polječka natisnuše se odmah za njom. 

— Vrati ih, vrati, Sonja! O, glupe li, nezahvalne djece!... Polja! 
Hvataj ih!... Pa radi vas sam... 

U punom trku spotakne se i pade. 


— Sva se raskrvarila! O, bože! — vikne Sonja saginjući se nad 
njom. 

Svi se sjatili, svi se slegli oko njih. Među prvima su dotrčali 
Raskoljnikov i Lebezjatnikov; dohitao je i činovnik, a za njim i 


policajac gunđajući: — Eh, eh — i odmahujući rukom jer je slutio da 
će se iz ovoga izroditi grdna neprilika. 

— Odbij! Odbij! — rastjeravao je policajac svijet koji se bio 
okupio. 


— Umire! — dovikne netko. 

— Poludjela je! — dobaci netko drugi. 

— Sačuvaj nas, bože! — reče jedna žena križajući se. — A jesu | 
ufatili onu curicu i dečkića? Eno, vode ih, starija ih ufatila... Gle ti 
vražičke! 

Ali, kad su malo bolje pogledali Katerinu Ivanovnu, vidjeli su da 
se uopće nije udarila u kamen, kao što je pomislila Sonja, nego da 
joj je krv, od koje se zarumenjela kaldrma, navrla bila iz prsa. 

— Znam ja to, već sam vidio tako nešto — mrmljao je činovnik 
Raskoljnikovu i Lebezjatnikovu. — To je tuberkuloza; udari tako krv i 
uguši čovjeka. Isto je tako bilo s jednom mojom rodicom, nedavno 
sam vidio na svoje oči, isteklo je oko čaša i pol krvi... kad 
najednom... Nego, što da radimo, može svaki čas umrijeti? 

— Ovamo, ovamo, k meni kući! — zamoli ih Sonja. — Evo ovdje 
ja stanujem!... Eno, u onoj kući, drugoj odavde... K meni je prenesite, 
brže, brže!... — salijetala je sve redom. — Pošaljite po doktora... O, 
bože! 

Činovnik se pobrinuo da se to obavi, a čak je i policajac pomagao 
prenositi Katerinu Ivanovnu. Donijeli su je k Šonji gotovo mrtvu i 
položili na krevet. Svejednako je bacala krv, ali kao da joj se vraćala 
svijest. U sobu su, pored Šonje, istodobno ušli Raskoljnikov i 
Lebezjatnikov, činovnik i policajac, koji je prije toga bio rastjerao 
svjetinu, iz koje su ih neki ljudi dopratili sve do vrata. Polječka je 
dovela, držeći za ruke, Kolju i Ljonju što su drhtali i plakali. Došli su i 
Kapernaumovi — on, hrom i ćorav, čudne vanjštine, nakostriješene 
čekinjave kose i zalizaka; njegova žena koja je vječito bila nekako 
zaplašena, i nekoliko njihove djece razjapljenih usta i lica ukočenih 
od neprestanog iščuđavanja. Među svom tom publikom pojavi se 
iznenada i Svidrigajlov. Raskoljnikov ga u čudu pogleda, ne 


shvaćajući odakle je iznikao i ne sjećajući se da ga je vidio među 
svjetinom. 

Spominjali su i liječnika i svećenika. lako je činovnik šapnuo 
Raskoljnikovu da liječnik po svoj prilici neće više biti ni potreban, 
ipak je poslao po njega. Sam je Kapernaumov odjurio da ga dovede. 

Dotle je Katerina Ivanovna predahnula i prestala načas bacati 
krv. Motrila je bolnim ali upornim i pronicavim pogledom blijedu i 
ustreptalu Šonju, što joj je rupčićem otirala znoj s čela; naposljetku je 
zamolila da je pridignu. Posjeli su je na krevet pridržavajući je s obje 
strane. 

— A gdje su djeca? — zapita slabašnim glasom. — Jesi li ih 
dovela, Polja? O, glupa moja djeco!... Ama, što ste bježali... Oh! 

Još je bilo krvi na suhim usnama. Osvrne se razgledajući sobu. 

— Tako ti dakle živiš, Sonja! Nikad nisam bila kod tebe... ali eto, 
slučilo se... 

Bolno je pogleda: 

— Iscijedili smo te, Sonja... Polja, Ljonja, Kolja, hodite amo... E 
pa, evo ti ih, Sonja, uzmi ih... iz ruke u ruku... ja sam svoje dala!... 
Svršeno je! Ha!... Spustite me, dajte da bar na miru umrem... 

Ponovo je spustiše na jastuk. 

— Šta? Popa?... Ne treba... Nemate, valjda, para na bacanje?... 
Nemam ja grijeha!... lonako mi Bog mora oprostiri... | sam zna koliko 
sam se napatila!... A ako mi ne oprosti, i ne treba!... 

Sve je više zapadala u nemirno bunilo. Na mahove je 
podrhtavala, gledala oko sebe, prepoznavala načas svakoga, ali bi 
onda opet začas izgubila svijest i zapala u bunilo. Hripala je, teško 
disala i kao da joj je nešto klokotalo u grlu. 

— Velim ja njemu: »Presvijetli gospodine!...« — uzvikivala je i 
predisala nakon svake riječi. — Ta Amalija Ludvigovna... Ah! Ljonja, 

Kolja! Podbočite se, brže, brže, glissez, glissez, pas de basque! 
Lupkaj nogama... Budi ljupko dijete! 

Du hast Diamanten und Perlen a. 


Kako ono ide dalje? Da zapjevamo... 


Du hast die schonsten Augen, 

Madchen, was willst du mehr? 


E, jest, da ne bi! Was willst du mehr, što će još izmisliti, bukvan!... 
Ah, da, još ovo: 


[78] 


Za podnevne jare, u dolini Dagestana “-"... 


Ah, kako sam voljela... Upravo sam obožavala tu romancu, 
Polječka!... Znaš, tvoj ju je otac... pjevao dok smo još bili zaručeni... 
Ah, oni dani!... Hajde, hajde da je zapjevamo! Ali, kako, kako... eto, 
zaboravila sam... ma dajte me podsjetite, kako ono ide? 

Bila je neobično uzbuđena i upinjala se da se pridigne. 
Naposljetku zapjeva strašnim,  promuklim,  napuklim glasom, 
uzvikujući i gubeći dah pri svakoj riječi, nekako sve više obuzeta 
sfrahom: 

Za podnevne jare!... U dolini!... Dagestana!... 

S kuglom u prsima!... 

Presvijetli gospodine! — zavapi iznenada prodornim vriskom, 
obljevena suzama. — Zaštitite siročad! Sjetite se gostoprimstva 
pokojnog Semjona Zahariča!... Može se čak reći i aristokratskog !... 
Ha! — trgne se pošto joj se najednom vrati svijest, pa nekako 
zgroženo pogleda sve oko sebe, ali odmah prepozna Šonju. — 
Sonja, Sonja! — reče joj blago i prijazno, kao da se čudi što je vidi 
pred sobom. — Sonja, draga moja Sonja, zar si i ti ovdje? 

Opet je pripodigoše. 

— Dosta!... Vrijeme je!... Zbogom, sirotice!... Premorilo se 
kljuse!... Pretrglo se-e-e! — vikne zdvojno i kivno pa tresne glavom 
na jastuk. 

Ponovo se onesvijesti, ali ova posljednja nesvjestica ne potraje 
dugo. Blijedožuto, izmoždeno lice zabaci nauznak, razjapi usta, 
grčevito ispruži noge. Duboko, duboko, uzdahne i umre. 

Sonja klone na njeno mrtvo tijelo, obujmi je rukama, priljubi se 
glavom uz pokojničine uvele grudi i sva obamre. Polječka klekne 
majci do nogu i poče ih ljubiti plačući gorko. Kolja i Ljonja još nisu 
shvatili što se zbilo, ali su naslućivali nešto užasno pa su objema 


rukama uhvatili za ramena jedno drugo, zgledali se i zajedno, u isti 
mah, otvorili usta i zavrištali. Oboje su još bili u kostimima — on s 
turbanom na glavi, a ona s kapicom za koju bijaše zadjenuto nojevo 
pero. 

Kako li se odjednom ona »pohvalnica« našla na krevetu, pokraj 
Katerine Ivanovne? Ležala joj je do samog uzglavlja; Raskoljnikov ju 
je vidio. 

Ode do prozora. Lebezjatnikov mu brže-bolje pristupi. 

— Umrla je! — reče Lebezjatnikov. 

— Rodione Romanoviču, imam vam nešto važno reći — priđe im 
Svidrigajlov. Lebezjatnikov mu odmah prepusti svoje mjesto i 
diskretno se povuče. Svidrigajlov povede začuđenog Raskoljnikova 
još malo dalje u kut. — Svu tu gnjavažu, to jest sprovod i ostalo, 
uzimam na sebe. Znate da su novci u pitanju, a ja sam vam već 
rekao da ih imam više nego što mi treba. To dvoje mališana, i tu 
Polječku, smjestit ću u neko malo bolje sirotište i položit ću za 
svakoga od njih po tisuću petsto rubalja da im se isplate kad postanu 
punoljetni, kako bi Sofja Semjonovna mogla biti bez brige. Pa i nju 
ĆU izvući iz kala jer je dobra djevojka, je li? E pa, recite onda Avdoiji 
Romanovnoj da ću na taj način utrošiti onih njenih deset tisuća 
rubalja. 

— Koji vas ciljevi navode na takva dobročinstva? — upita ga 
Raskoljnikov. 

— E-eh! Što ste vi nepovjerljiv čovjek! — nasmije se Svidrigajlov. 

— Pa rekao sam vam da mi ti novci ne trebaju. A što, zar ne 
dopuštate mogućnost da to činim onako, iz puke čovječnosti? Pa nije 
i ona valjda bila »gnjida« — i tu upre prstom u kut gdje je ležala 
pokojnica — kao kakva babetina lihvarka? Recite i sami, »zar da 
zbilja Lužin živi i čini nevaljalštine ili da ona umre?« A ako ja ne 
pomognem, onda će, recimo, »Polječka udariti tim istim putem...« 

Dok je to govorio, kao da je veselo, obješenjački namigivao, ne 
odvajajući očiju od Raskoljnikova. Raskoljnikov problijedi i sledi se 
slušajući vlastite riječi što ih je bio kazao Šonji. Brzo se odmakne od 
Svidrigajlova i unezvjereno ga pogleda. 

— Ka-kako... to znate? — prošapće jedva nekako dišući. 

— Pa ja stanujem odmah tu, iza tog zida, kod madame Reslih. 
Ovdje je Kapernaumov, a tamo je madame Reslih, moja stara i 


neobično odana prijateljica. Susjed sam Sofje Semjonovne. 

— Vi? 

— Ja — nastavi Svidrigajlov tresući se od smijeha. — Tako mi 
časti, predragi moj Rodione Romanoviču, zbilja ste me zainteresirali. 
Pa rekao sam ja vama da ćemo se nas dvojica još zbližiti, to sam 
vam lijepo prorekao, i eto, vidite da smo se zbližili. | vidjet ćete još 
kako sam ja elastičan čovjek. Vidjet ćete da se sa mnom može 
sasvim lijepo živjeti. 


ŠESTI DIO 
' 


Za Raskoljnikova su počeli čudni dani — baš kao da ga je 
odjednom obavila magla i zatočila u bezizlaznu i mučnu osamljenost. 
Kad se poslije, već mnogo kasnije, prisjećao tih dana, poimao je da 
mu se svijest gdjekad mutila i da je tako bilo, uz stanovite prekide, 
sve do konačne katastrofe. Bio je čvrsto uvjeren da se tada u mnogo 
čemu varao, primjerice u vremenu nekih zbivanja i razmacima među 
njima. Bar je poslije, dok se prisjećao i pokušavao sam sebi 
protumačiti ono čega se prisjećao, doznao štošta o sebi samom tek 
na temelju podataka što ih je dobio od drugih osoba. Jedan je 
događaj, na primjer, pomiješao s drugim; nešto je opet držao za 
posljedicu događaja koji se zbio samo u njegovoj mašti. Na mahove 
ga je obuzimao bolestan i mučan nemir što je prelazio čak u paničan 
strah. Ali se isto tako sjećao da je bilo trenutaka, sati, pa možda i 
dana punih apatije, koja ga je obuzimala kao reakcija na dotadašnji 
strah — apatije nalik na bolesno-ravnodušno raspoloženje ponekih 
samrtnika. Uopće, moglo bi se reći da je tih posljednjih dana i sam 
nastojao izbjeći jasnom i potpunom poimanju svoga položaja; 
osobito su ga tištale neke važne činjenice koje su iziskivale najhitnije 
objašnjenje; još kako bi se bio rado oslobodio i otresao nekih briga, 
ali kad bi ih zaboravio, zaprijetila bi mu posvemašnja i neminovna 
propast, s obzirom na položaj u kojem se nalazio. 

Osobito ga je zabrinjavao Svidrigajlov — čak bi se moglo reći da 
mu je Svidrigajlov bio neprekidno na pameti. Otkad mu je ono u 
Sonjinoj sobi, na samrti Katerine Ivanovne, isuviše jasno rekao one 
isuviše strašne riječi, kao da se poremetio uobičajen tok njegovih 
misli. Ali, premda ga je ta nova činjenica i te kako zabrinjavala, 
Raskoljnikov se nekako nije žurio da izvede načistac što je posrijedi. 
Gdjekad, kad bi se tek odjednom našao negdje u nekom dalekom i 
pustom dijelu grada, kako u nekoj bijednoj krčmi sjedi sam za stolom 
zadubljen u misli, i ne znajući pravo kako je tamo dospio, iznenada 
bi se sjetio Svidrigajlova — odjednom bi suviše jasno i zabrinuto 
shvatio da bi trebalo da se što prije sporazumije s tim čovjekom i 
riješi jednom zasvagda ono što se može riješiti. Jednom, kad se 


našao negdje izvan grada, čak je uobrazio sebi da tu čeka 
Svidrigajlova i da je tu bio urekao s njim sastanak. Drugi put se 
probudio pred zoru negdje na zemlji, u grmlju, i nikako mu nije bilo 
jasno kako je tamo zabasao. Uostalom, u ona dva-tri dana nakon 
smrti Katerine Ivanovne već se bio nekoliko puta sreo sa 
Svidrigajlovom, oba puta u Sonjinu stanu, kamo je dolazio nekako 
nasumce, ali gotovo svagda samo načasak. Progovorili bi svagda 
tek pokoju riječ i nijednom nisu ni dotakli ono najvažnije, kao da se 
nekako samo po sebi uglavilo među njima da neće još neko vrijeme 
govoriti o tome. Tijelo Katerine Ivanovne još je ležalo u lijesu. 
Svidrigajlov je imao pune ruke posla oko ukopa. Sonja je također 
imala dosta posla. Kad su se posljednji put sreli, Svidrigajlov je rekao 
Raskoljnikovu da je djecu Katerine Ivanovne uspio nekako zbrinuti, i 
to dobro zbrinuti; da je, zahvaljujući nekim svojim poznanstvima, 
našao ljude uz čiju je pomoć smjestio sve tri sirotice u vrlo pristojne 
zavode; da su mnogo pomogli i novci što ih je položio na njihovo 
ime, jer je kudikamo lakše smjestiti siročad s kapitalom nego siročad 
bez igdje ičega. Rekao mu je nešto i o Šonji, obećao da će za koji 
dan navratiti i sam do Raskoljnikova, i spomenuo kako bi se »rado 
posavjetovao s njim; kako bi svakako trebalo da porazgovaraju, kako 
ima nekih stvari...« Taj su razgovor vodili u veži, pred stubištem. 
Svidrigajlov je netremice gledao u oči Raskoljnikovu, a onda je 
najednom pošutio i upitao ga potiho: 

— A što ste vi, Rodione Romaniču, tako nekako izgubljeni? Zbilja 
jeste! Slušate i gledate, ali kao da ništa ne razumijete. Glavu gore! 
Eto, hajde da porazgovaramo; šteta je samo što imam mnogo posla, 
i tuđeg i svog... Eh, Rodione Romaniču — nadoda iznenada — 
svakom čovjeku treba zraka, zraka, zraka, molim lijepo... To je ono 
najvažnije! 

Najednom se uklonio da propusti svećenika i crkvenjaka, koji 
zatim pođoše uza stube. Došli su da služe opijelo. Po nalogu 
Svidrigajlova, opijela su se služila redovito dva puta na dan. 
Svidrigajlov ode dalje svojim putem, a Raskoljnikov postaja časak, 
porazmisli i pođe za svećenikom u Sonjinu sobu. 

Zastane_ na _ vratima. _Počinjala je služba božja, tiho, 
dostojanstveno, turobno. U spoznaji o smrti i u osjećanju prisutnosti 
smrti bilo je oduvijek za nj nečeg tegobnog i mistično užasnog, još iz 


djetinjstva; ali i davno već nije slušao opijela. Međutim, bilo je tu još 
nešto drugo posrijedi, nešto suviše užasno i ganutljivo. Gledao je 
djecu — sva su klečala uz lijes, a Polječka je plakala. Iza njih se 
molila Sonja, tiho i nekako bojažljivo plačući. »Pa ona me nije ovih 
dana ni pogledala niti mi je ijedne riječi rekla,« pomisli najednom 
Raskoljnikov. Sunce je jarko obasjavalo sobu; iz kađionice se uzvijao 
dim u kolutovima; svećenik je izgovarao riječi molitve »Upokoj, 
Gospodi!« Raskoljnikov je odstajao cijelu službu božju. Dok je 
svećenik sve blagoslivljao i opraštao se, nekako je čudno gledao oko 
sebe. Nakon službe božje Raskoljnikov priđe Šonji. Ona ga iznenada 
uhvati za obje ruke i nasloni glavu njemu na rame. Ta intimna gesta 
čak prenerazi i zbuni Raskoljnikova; bilo mu je čudno — zar joj se ni 
najmanje ne gadi, zar joj nije ni najmanje omrznuo, zar joj nije ni 
najmanje zadrhtala ruka? To je već nekakvo beskrajno osobno 
ponižavanje. Tako je bar on to shvatio. Sonja je šutjela. Raskoljnikov 
joj stisne ruku i iziđe. Bilo mu je strašno teško pri duši. Da je mogao 
u tom času otići nekamo i ostati posve sam, pa makar i do kraja 
života, smatrao bi se sretnim. Ali je nevolja bila u tome što se u 
posljednje vrijeme, premda je gotovo neprestano bio sam, nikako i 
nigdje nije mogao osjećati sam. Odlazio je gdjekad izvan grada, 
izlazio na glavnu cestu, a jednom je čak zašao i u nekakav šumarak, 
ali što je neko mjesto bilo pustije, to je snažnije osjećao nečiju blisku 
i nemilu prisutnost, koja nije bila toliko strašna koliko ga je smetala, 
tako da se brže-bolje vraćao u grad, gdje bi se pomiješao među 
Svijet, zalazio u krčme, u pivnice, odlazio na tržnicu, na Sijenski trg. 
Tu kao da mu je bilo lakše, pa čak se osjećao i osamljeniji. U jednoj 
su prčvarnici, jednom pred večer, pjevali; prosjedio je tu cijeli sat 
slušajući, i upamtio je da mu je bilo čak i vrlo ugodno. Ali pri kraju je 
opet odjednom postao nekako nemiran; baš kao da ga je iznenada 
počela peći savjest: »Evo, sjedim ovdje, slušam kako pjevaju, a zar 
nemam drugog posla!« pomislio je tako nekako. Doduše, odmah se 
dosjetio da ga ne zabrinjava samo to; posrijedi je bilo nešto što je 
zahtijevalo hitnu odluku, ali što nije mogao ni jasno pojmiti ni riječima 
iskazati. Sve se splelo u nekakvo klupko. »Ama, bolja bi bila kakva 
god borba! Bolje bi bilo opet s Porfirijem... ili sa Svidrigajlovom... Da 
me opet kako izazovu, da me tko napadne... Da! Da!« mislio je. 
Izišao je iz prčvarnice i samo što se nije nadao u bijeg. Pomisao na 


Dunju i majku izazvala je u njemu, tko zna zašto, upravo paničan 
strah. | baš se te noći, pred samo jutro, probudio u grmlju, na 
Krestovskom otoku, sav uzdrhtao, u groznici; pošao je kući i stigao u 
ranu zoru. Nakon nekoliko sati sna prošla ga je groznica, ali se 
probudio vrlo kasno — bilo je već dva sata popodne. 

Sjetio se da je tog dana ukop Katerine Ivanovne, i obradovao se 
što nije bio na sprovodu. Nastasja mu je donijela jelo; jeo je i pio u 
slast, gotovo halapljivo. U glavi mu je bilo malo bistrije i bio je mirniji 
nego u posljednja tri dana. Čak se načas i začudio što ga je još 
nedavno spopadao onaj panični strah. Otvoriše se vrata i uđe 
Razumihin. 

— A, jede, nije dakle bolestan! — reče Razumihin, uze stolac i 
sjede za stol sučelice Raskoljnikovu. Bio je usplahiren i nije se trudio 
da to prikrije. Govorio je, očito, mrzovoljno, ali nije brzao niti je 
osobito povisivao glasa. Moglo bi se pomisliti da mu je na umu 
nekakva posebna, štoviše, jedna jedina namjera. — Slušaj — poče 
odlučno — po meni možete ići svi do vraga, ali prema onom što sad 
vidim, jasno mi je da ne mogu ništa tu shvatiti; molim te, nemoj misliti 
da sam te.došao ispitivati. Fućka se meni! Baš neću! Da mi sad 
počneš sam sve otkrivati, sve vaše tajne, možda te ne bih htio ni 
saslušati, nego bih pljunuo i otišao. Došao sam samo da doznam 
osobno i jednom zauvijek: je li istina, prvo, da si lud? Jer o tebi, vidiš, 
postoji mišljenje (ama, t;jamo negdje, šta ja znam) da si možda lud ili 
da si vrlo sklon ludilu. Moram ti priznati da sam i ja bio vrlo sklon da 
prihvatim to mišljenje, prvo, na osnovi tvojih glupih i pomalo gnusnih 
postupaka (koji se ne mogu ničim objasniti), a drugo, na osnovi tvog 
nedavnog ponašanja prema majci i sestri. Samo bi izrod i hulja, ako 
nije lud, mogao onako postupati s njima kao što si ti postupio; prema 
tome, lud si... 

— Kad si bio s njima? 

— Maloprije. A ti ih odonda nisi vidio? Kud se to potucaš, reci mi, 
molim te lijepo, već sam te tri puta tražio. Majka ti je od jučer ozbiljno 
bolesna. Nakanila je bila da te obiđe; Avđotja Romanovna je počela 
odgovarati od toga, ali ona ni da čuje: »Ako je,« veli, »bolestan, ako 
mu se pamet muti, tko će mu pomoći ako neće majka?« Došli smo 
svi ovamo, nismo je mogli pustiti samu. Sve do tvojih vrata molili 
smo je neka se smiri. Dođemo, a tebe nema; evo, ovdje je sjedila. 


Prosjedila je desetak minuta, a mi sve stajali šutke uz nju. Najednom 
ustane i veli; »Kad izlazi iz kuće, znači da je zdrav i da je majku 
zaboravio, pa bi bilo nezgodno i na sramotu majci da stoji na 
njegovu pragu i prosi od njega miloštu kao milostinju.« I vrati se kući 
i padne u postelju; sad je u vrućici: »Vidim,« veli, »da za onu svoju 
ima vremena«. Misli da ti je ta tvoja Sofija Semjonovna zaručnica ili 
ljubavnica, šta ja znam. Zato sam odmah otišao do Solje 
Semjonovne, htio sam, brate, odmah sve izvesti načistac. Kad 
dođem tamo, vidim: lijes, djeca plaču. Sofija Semjonovna isprobava 
na njima crne haljinice. Tebe nema. Pogledam, ispričam se i odem 
pa javim sve to Avdotji Romanovnoj. Sve su to dakle besmislice i 
nema tu nikakve tvoje, nego si ti po svoj prilici lud. Ali, eto, ti tu sjediš 
i mažeš kuhanu govedinu kao da tri dana nisi jeo. Dobro, recimo da i 
luđaci jedu, ali premda nisi sad sa mnom ni riječi progovorio, ipak... 
nisi lud! Zakleo bih se da nisi. Nipošto nisi lud. E pa, onda neka vas 
đavo sve nosi jer tu posrijedi mora da je neka tajna, neki misterij, ali 
ja ne kanim razbijati sebi glavu tim vašim tajnama. Samo sam onako 
svratio da te izgrdim — završi ustajući — da se izdovoljim, a sad 
znam što ču! 

— Pa što ćeš? 

— A što se tebe tiče što ću? 

— Napit ćeš se! 

— Kako... kako znaš? 

— Kako ne bih znao! 

Razumihin pošuti časak. 

— Oduvijek si ti bio vrlo razborit čovjek i nikad, nikad nisi bio lud 
— pripomene najednom žustro. — Tako je, napit ću se! Zbogom! 

| pođe iz sobe. 

— Razgovarao sam, Razumihine, sa sestrom, o tebi, prekjučer, 
čini mi se. 

— O meni! Ali... gdje si je mogao vidjeti prekjučer? — najednom 
zastane Razumihin, pa čak i malko problijedi. Nije bilo teško pogoditi 
da mu je srce malne zamrlo u grudima. 

— Došla je ovamo, sama, sjedila je ovdje i razgovarala sa mnom. 

— Ona! 

— Da, ona. 

— Pa što si joj rekao... mislim, o meni? 


— Rekao sam joj da si vrlo dobar, pošten i vrijedan čovjek. Nisam 
joj rekao da je voliš jer to i sama zna. 

— Sama zna? 

— Pa kako ne bi znala! Kamo god ja otišao, što mi se god 
dogodilo, ti treba da ostaneš uz njih, kao sama providnost. Predajem 
ih, tako reći, tebi u ruke, Razumihine. Kažem ti to zato što dobro 
znam koliko je voliš, i zato što sam uvjeren da ti je srce čisto. Isto 
tako znam da i ona tebe može zavoljeti, da te možda već i voli. A 
sad sam odluči kako najbolje znaš, hoćeš li se napiti ili nećeš. 

— Roćka... Vidiš... Ama... Uh, k vragu! A kamo se ti to spremaš? 
Vidiš, ako je sve to tajna, onda dobro! Ali ja... ja ću doznati tu tajnu... 
| uvjeren sam da je to sigurno neka glupost i strašna besmislica, i da 
si sve to sam sebi skuhao. A inače si duša od čovjeka! Duša od 
čovjeka!... 

— A ja sam ti upravo htio reći, ali si me prekinuo, da si vrlo dobro 
maloprije zaključio da ne treba istraživati te tajne i misterije. Ostavi to 
zasad, i budi bez brige! Sve ćeš na vrijeme saznati, upravo onda kad 
bude trebalo. Jučer mi je jedan čovjek rekao da čovjeku treba zraka, 
zraka, zraka! Sad ću otići do njega da ga pitam što pod tim misli. 

Razumihin je stajao zamišljen i uzbuđen, premišljajući nešto. 

»On je politički zavjerenik! Sigurno! | upravo se sprema na neki 
presudni korak, to je sigurno! Ne može drukčije biti, a... a Dunja to 
Zna...« — pomisli u sebi. 

— Tebi dakle dolazi Avdotja Romanovna — reče Razumihin 
naglašujući svaki slog — a ti hoćeš da se vidiš s čovjekom koji kaže 
da treba više zraka, zraka i... i, prema tome, i ono pismo... i ono isto 
tu negdje spada — završi nekako više za se. 

— Kakvo pismo? 

— Pa dobila je danas neko pismo koje ju je neobično uznemirilo. 
Neobično, čak i prekomjerno. Počeo sam joj nešto govoriti o tebi, a 
ona me zamolila da šutim. A poslije... poslije je rekla da ćemo se 
možda uskoro rastati, i onda mi je počela toplo na nečemu 
zahvaljivati; napokon je otišla u svoju sobu i zaključala se. 

— Dobila je neko pismo? — priupita ga Raskoljnikov zamišljeno. 

— Jest, pismo; zar nisi to znao? Hm. 

Obojica pošutješe. 


— Zbogom, Rodione. Ja sam ti, brate... neko vrijeme... ma, 
uostalom, zbogom, znaš, neko sam vrijeme... Ma zbogom! I ja sad 
moram ići. Neću piti. Sad više ne treba... koješta lupetaš! 

Zurio se, ali kad je već izlazio i gotovo zatvorio vrata za sobom, 
ponovo ih naglo otvori i reče, gledajući nekud u stranu: 

— Da, zbilja! Sjećaš li se onog ubojstva, ama, Porfirija, znaš, one 
babe? E pa, znaš da su oikrili ubojicu, sam je priznao i sve dokaze 
iznio. To ti je jedan od one dvojice radnika, ličilaca, zamisli samo, 
sjećaš li se da sam ih još ja branio? Šta misliš, cijelu je onu scenu 
natezanja i smijeha na stubištu, sa svojim drugom, dok su se 
pazikuća i ona dva svjedoka penjala gore, sve je to navlas udesio ne 
bi li zameo trag. Kakva lukavost, kakva prisebnost u onakva balavca! 
Upravo je teško povjerovati, ali je sam lijepo sve razjasnio, sam je 
sve priznao! Kako sam samo nasjeo! Što ćeš, bit će da je to pravi 
genij u pretvaranju i snalažljivosti, genij u zametanju traga, pa se 
valjda i ne treba previše čuditi! Zar ne može biti takvih ljudi? A što 
nije izdržao, već priznao, upravo mu zato još više vjerujem. Nekako 
je vjerodostojnije... Ali, kako, kako sam samo onda nasjeo! Bio bih 
dao glavu za njih! 

— A reci mi, molim te, kako si to doznao, i zašto te sve to toliko 
zanima? — upita ga Raskoljnikov očito uzbuđeno. 

— Čudna mi čuda! Zašto me zanima! Još pitaš!... A doznao sam, 
među ostalima, i od Porfirija. Uostalom, baš sam od njega gotovo 
sve doznao. 

— Od Porfirija? 

— Od Porfirija. 

—Ašto... a što on veli? — uplašeno ga upita Raskoljnikov. 

— On mi je sve to divno razjasnio. Psihološki mi je objasnio, na 
svoj način. 

— Objasnio? Sam ti je objašnjavao? 

— Sam, sam; zbogom! Poslije ću ti još koješta ispričati, a sad 
imam posla. Prije sam... neko vrijeme i ja mislio... Ali ništa, o tom 
potom!... Sto da se sad opijam! Opio si me ti i bez vina. Pijan sam, 
Roćka! | bez vina sam pijan; a sad zbogom; navratit ću opet uskoro. 

| iziđe. 

»Politički je zavjerenik, to je sigurno, sigurno!« zaključi Razumihin 
u sebi jednom zasvagda, silazeći polako niza stube. »I sestru je 


uvukao u to; to je sasvim, sasvim moguće, s obzirom na karakter 
Avdotje Romanovne. Počeli se sastajati... Pa i ona mi je tako nešto 
natuknula. Po mnogim njenim riječima... i izrazima... i aluzijama, sve 
to upravo na to izlazi! Pa i kako bi drukčije mogao čovjek razjasniti 
svu tu zbrku? Hm! A ja već mislio... O, bože, kako sam to uopće 
mogao i pomisliti! Jest, pomutila mi se pamet i kriv sam pred njim! To 
mi je on onda ispod svjetiljke u hodniku smutio pamet. Fuj! Kakva 
gadna, gruba, podla pomisao! Svaka čast Nikolki što je priznao... Pa 
i sve se ono prije sad može lijepo objasniti! Ona njegova bolest 
onda, sve sami neki čudni postupci, još i prije, prije, još na fakultetu, 
uvijek je bio onako smrknut, neveseo... Ali što sad znači ono pismo? 
I tu se opet valjda nešto krije. Od koga li je to pismo? Sve bih 
rekao... Hm, sve ću ja to još otkriti.« 

Sjeti se svega onoga što zna o Dunječki, porazmisli i srce mu 
zamre. Trgne se i potrči. 

Čim je Razumihin izišao, Raskoljnikov ustane, okrene se prozoru, 
udari se o jedan ugao, pa o drugi, kao da je zaboravio koliko mu je 
tijesna jazbina i... ponovo sjedne na ležaj. Kao da se preporodio; 
opet je na redu borba — postoji dakle izlaz! 

"Jest, postoji dakle izlaz! Već se suviše bilo sve steglo i zatvorilo, 
počelo ga strašno gušiti, obuzimala ga nekakva omama. Od one 
scene s Mikolkom kod Porfirija počeo je gubiti dah od bezizlazne 
tjeskobe. Nakon te scene odigrala se tog istog dana ona scena kod 
Šonje; odigrao ju je i završio sasvim, sasvim drugačije nego što je 
prije bio zamišljao... klonuo je umah i posvema! U jedan mah! | 
složio se tada sa Šonjom, sam se složio, u srcu se složio da ne 
može živjeti tako sam dalje, s tim zlodjelom na duši! A Svidrigajlov? 
Svidrigajlov je zagonetka... Svidrigajlov ga zabrinjava, to je istina, ali 
zbog nečega drugog. Sa Svidrigajlovom će se možda također još 
morati ogledati. U Svidrigajlovu je možda izlaz iz svega; ali, Porfirij je 
nešto drugo. 

Porfirij je dakle još sam sve objašnjavao Razumihinu, psihološki 
mu objašnjavao! Opet on s tom svojom prokletom psihologijom! Zar 
Porfirij? Ma kako bi Porfirij mogao i načas povjerovati da je Mikolka 
kriv, nakon svega onoga što se onda zbilo među njima, nakon one 
scene u četiri oka, prije dolaska Mikolke, za koju se može naći samo 
jedno valjano objašnjenje? (Raskoljnikovu su nekoliko puta tih dana 


izlazili pred oči djelići te scene s Porfirijem; sjećanje na scenu u 
cjelini ne bi mogao podnijeti.) Tada su jedan drugom kazali takve 
riječi, učinili takve kretnje i geste, izmijenili takve poglede, štošta 
izrekli takvim glasom, doprli do takvih granica da nakon toga nije 
mogao Mikolka (koga je Porfirij već od prve riječi i geste prozreo 
skroz-naskroz), nije mogao Mikolka uzdrmati same temelje njegova 
uvjerenja. 

Nego šta! Čak je i Razumihin već posumnjao! Ona scena u 
hodniku ispod svjetiljke nije onda prošla bez posljedica. Odjurio je 
odmah, eto, do Porfirija... Ali zbog čega ga je Porfirij tako povukao 
za nos? Iz kojeg razloga svraća Razumihinu pozornost na Mikolku? 
Jer, svakako je nešto naumio; ima neke namjere, ali kakve? Od onog 
je dopodneva, istinabog, prošlo mnogo vremena, odviše, odviše 
vremena, a Porfiriju ni traga ni glasa. Ali to je, naravno, baš ono što 
ne valja...« Raskoljnikov uze kapu i pođe zamišljen iz sobe. Prvi put 
za cijelo to vrijeme osjećao je da je bar pri zdravoj pameti. »Treba 
svršiti sa Svidrigajlovom,« mislio je, »i to pod svaku cijenu, što prije 
— ion, čini mi se, čeka da ja dođem najprije do njega.« I u taj mah 
mu takva kivnost iznenada uzavri u klonulu srcu da bi možda bio 
kadar i ubiti koga od te dvojice: Svidrigajlova ili Porfirija. Bar je 
naslutio da bi, ako ne sad, mogao to poslije učiniti. »Vidjet ćemo, 
vidjet ćemo,« reče u sebi. 

Ali tek što otvori vrata na hodniku, skobi se sa samim Porfirijem. 
Ovaj je dolazio k njemu. Raskoljnikov se na trenutak skameni. Nije 
se, začudo, iznenadio Porfiriju, gotovo da se nije ni prepao. Samo je 
protrnuo, ali se brzo, začas snašao. »Možda je ovo rasplet? Ali kako 
se to prikrao, kao mačka, da nisam ništa čuo? Nije valjda 
prisluškivao?« 

— Niste se gostu nadali, Rodione Romaniču — uzvikne Porfirij 
Petrovič smijući se. — Odavno sam se spremao da navratim, a sad 
prolazim ovuda i mislim: što ne bih svratio na pet-šest minuta, da 
vidim kako ste? Pošli ste nekamo? Neću vas dugo zadržavati. Samo 
evo cigaretu da popušim, ako dopuštate. 

— Ama, sjedite, Porfirije  Petroviču, sjedite — ponudi 
Raskoljnikov gostu da sjedne, tako nekako zadovoljno i prijateljski da 
bi se zacijelo i sam bio začudio da je mogao vidjeti sam sebe. Upeo 
se iz petnih žila, uložio je posljednje ostatke snage. Tako ponekad 


čovjek pretrpi po pola sata smrtnog straha pred razbojnikom, a kad 
mu napokon stavi nož pod grlo, prođe ga čak i strah. Sjede odmah 
sučelice Porfiriju i zagleda se u njega a da ni okom ne trepne. Porfirij 
priškilji i uze pripaljivati cigaretu. 

»Pa hajde, govori, govori,« umalo što ne provali Raskoljnikovu iz 
sama srca. »Ma zašto, zašto, zašto sad šutiš?« 


— Eto, i te cigarete! — progovori napokon Porfirij Petrovič pošto 
je pripalio i odahnuo. — Skode mi, samo škode, a opet ih ne mogu 
ostaviti! Kašljem, grebe me u grlu, muči me sipnja. Ja sam, znate, 


kukavica, pa sam nedavno otišao do B..nalžl, a taj svakog 
bolesnika pregledava minimum pola sata; čak se i nasmijao 
gledajući me: i lupkao me i osluškivao, pa mi veli: »Za vas nije 
duhan; imate proširena pluća.« E, ali kako da ga ostavim? Čime da 
ga zamijenim? Ne pijem, to je onaj vrag, he-he-he, ne pijem, to ne 
valja! Ma sve vam je relativno, Rodione Romaniču, sve je relativno! 

»Što, zar opet počinje s onim svojim starim šablonama?« gadljivo 
pomisli Raskoljnikov. Iznenada se sjeti cijele one scene kad su se 
posljednji put vidjeli, i onaj isti osjećaj zapljusne mu srce kao val. 

— A ja sam već svraćao do vas preksinoć, vi to i ne znate? — 
produži Porfirij Petrovič razgledajući sobu. — U sobu sam vam 
ovamo ulazio. Isto sam tako kao i danas prolazio ovuda, pa mislim: 
daj da mu uzvratim posjet. Svratim, a ono vrata širom otvorena; 
ogledam se malo, počekam, ali se ni služavci nisam javio, nego 
samo odoh. Ne zaključavate vrata? 

Raskoljnikov se sve više i više smrkavao. Porfirij baš kao da 
pogodi što misli. 

— Došao sam da se objasnimo, dragi moj Rodione Romaniču, da 
se objasnimo, molim lijepo! Dužan sam vam objašnjenje — nastavi 
smješkajući se, čak i lupne ovlaš Raskoljnikova po koljenu, ali mu se 
gotovo u isti mah na licu iznenada pojavi ozbiljan i zabrinut izraz; 
štoviše, kao da neka tuga preleti preko njega, na veliko čudo 
Raskoljnikovljevo. Nikad još nije bio vidio niti naslućivao u njega 
takva lica. — Čudna se scena odigrala prošli put među nama, 


Rodione Romaniču. Ono, doduše, i kad smo se prvi put vidjeli, 
odigrala se među nama također čudna scena, samo onda... ali, sad 
svejedno! Evo o čemu se radi, možda sam bio i vrlo nepošten prema 
vama, tako bar mislim. Sjećate li se kako smo se rastali: vama sve 
živci trepere i koljena klecaju, a i meni sve živci trepere i koljena 
klecaju. I, znate, nekako je to onda među nama i nezgodno završilo, 
nimalo džentimenski. A nas smo dvojica ipak džentimeni; naime, u 
svakom slučaju, nadasve smo džentimeni; to treba imati na umu. Pa 
sjećate se dokle smo dotjerali... nije više bilo čak ni pristojno. 

»Šta on to hoće, za koga me drži?« pitaše se u čudu 
Raskoljnikov, pošto je digao glavu i pogledao Porfirija razrogačenim 
očima. 

— Zaključio sam da će biti najbolje da sad budemo otvoreni — 
proslijedi Porfirij Petrovič, pošto je malko okrenuo glavu u stranu i 
oborio oči, kao da ne želi više smućivati pogledom svoju nekadašnju 
žrtvu i kao da se odriče svih svojih nekadašnjih lukavština i 
smicalica. — Da, onakve sumnje i onakve scene ne mogu dugo 
potrajati. Onda nas je izbavio Mikolka, inače ne znam do čega još ne 
bi došlo među nama. Onaj prokleti krznar, pomislite samo, sjedio mi 
je onda iza pregrade! Vi to već, naravno, znate; pa i ja znam da je 
poslije dolazio k vama; ali ono što ste vi onda pomislili, toga nije bilo: 
nisam bio ni po koga slao i nisam još bio ništa poduzeo. Možda ćete 
me zapitati zašto nisam bio ništa poduzeo. A što da vam kažem: i 
mene je sve to onda bilo nekako ošamutilo. Jedva da sam se sjetio 
da pošaljem po pazikuće. (Njih ste valjda primijetili kad ste odlazili?) 
Tada mi je jedna misao, samo jedna misao proletjela glavom kao 
munja; bio sam, vidite, Rodione Romaniču, već onda čvrsto, čvrsto 
uvjeren. Hajde, mislim, ispustit ću privremeno nešto iz šaka, ali ću 
zato nešto drugo uloviti za rep, i ništa, ništa još neću izgubiti. Vi ste, 
Rodione Romaniču, po prirodi vrlo razdražljivi, čak i previše, uza sve 
druge osnovne osobine svoga karaktera i srca, koje sam, nadam se 
bar, donekle dokučio. Ali, dakako da sam i ja mogao, čak i onda, 
zaključiti da se ne događa baš često da čovjek, ni pet ni šest, istrese 
pred vama sve što zna. To se doduše događa, pogotovo kad čovjeka 
dotjeraš dotle da izgubi strpljenje, ali svakako vrlo rijetko. To je i meni 
bilo jasno. Ama, sve mislim: da mi je bar neka sitnica, da mi je bar i 
najmanja trica, samo jedna jedina, ali takva da se mogu za nju 


rukama uhvatiti, da bude opipljiva, a ne samo ona pusta psihologija. 
Jer, mislio sam, ako je čovjek kriv, onda se, naravno, može svakako 
nešto konkretno od njega i dočekati; može se čak računati i na 
posve neočekivane rezultate. Na vašu sam narav tada računao, 
Rodione Romaniču, najviše od svega na vašu narav! Zbilja sam se 
tada uzdao u vas. 

— Ama... ama, kako sad najednom tako govorite? — promrmlja 
napokon Raskoljnikov a da nije bio pravo ni smislio pitanje. »O čemu 
to govori,« pitao se zbunjeno. »Pa zar zbilja misli da sam nedužan?« 

— Što ovako govorim? Pa došao sam da se objasnimo, da tako 
kažem, držim da mi je to sveta dužnost. Htio bih vam sve do u 
tančine izložiti kako je bilo, cijeli taj tadašnji slučaj, da tako kažem, 
pomračenja uma. Mnogo sam vam muka zadao, Rodione Romaniču. 
Ali nisam ja opet nikakav zlotvor. Pa mogu i ja razumjeti kako je sve 
to teško podnijeti čovjeku pritisnutom nevoljama, a ponositom, 
samovoljnom i nesnošljivom,osobito nesnošljivom. Svakako držim da 
ste neobično plemenit čovjek, pa da čak ima u vas i klica 
velikodušnosti, iako se ne slažem sa svim vašim mišljenjima, što mi 
je, mislim, dužnost da vam unaprijed kažem, otvoreno i bez uvijanja, 
jer nikako ne želim nikog zavaravati. Pošto sam vas upoznao, osjetio 
sam naklonost prema vama. Možda ćete se nasmijati na ove moje 
riječi? Imate pravo. Znam da vam se već na prvi pogled nisam svidio 
jer vam se zapravo i nemam zbog čega svidjeti. Pa, možete misliti 
što hoćete, ali sad želim popraviti, koliko god mogu, dojam koji sam 
ostavio na vas, i dokazati vam da sam i ja čovjek koji ima srca i 
savjesti. Iskreno vam ovo kažem. 

Porfirij Petrovič dostojanstveno zastane u govoru. Raskoljnikov 
osjeti kako ga obuzima neki novi strah. Najednom ga poče plašiti 
pomisao da Porfirij vjeruje da je on nedužan. 

— Nema valjda potrebe da pričam sve redom, kako je to 
najednom onda počelo — produži Porfirij Petrovič. — Mislim da bi to 
bilo čak i suvišno. Pa i teško da bih mogao. Jer, kako bi se to moglo 
pobliže objasniti? Najprije su počela govorkanja. Kakva su to bila 
govorkanja, i od koga su potekla, i kada... i kako je zapravo sumnja 
pala na vas, mislim da je i o tome suvišno govoriti. Ja sam osobno 
posumnjao na vas zbog jedne puke slučajnosti, zbog jedne posve 
slučajne slučajnosti koja se mogla zbiti, ali i nije morala. Koja? Ha, 


mislim da ni to nije vrijedno spomena. Sve to, i govorkanja i 
slučajnosti, stopilo se onda u mene u jednu misao. Priznat ću vam 
otvoreno jer, kad se već priznaje, treba sve priznati, da sam vas 
onda prvi ja nanjušio. A svi oni, recimo, babini zapisi na stvarima, i 
tako dalje, i tako dalje, sve su to besmislice. Takvih detalja možete 
na stotine nabrojiti. Isto sam tako imao onda priliku da potanko 
doznam sve o onoj sceni na policijskoj stanici, isto tako slučajno, i to 
ne samo onako površno nego od jednog iznimnog, izvanrednog 
pripovjedača koji je još divno izoštrio tu scenu a da ni sam nije toga 
bio svjestan. | sve se to na jedno svodilo, Rodione Romaniču moj 
dragi! E pa, kako da tu čovjek ne skrene na jednu stranu? Od sto 
kunića nećeš nikad napraviti konja, od sto sumnji nećeš nikad 
napraviti dokaz, kako kaže jedna engleska poslovica, ali tako samo 
razum govori, a dajte vi sa strastima, sa strastima iziđite na kraj, jer i 
istražitelj je samo čovjek. Sjetio sam se tada i onog vašeg člančića iz 
časopisa, znate, pričali smo o njemu nadugo i naširoko još kad ste 
me prvi put posjetili. Onda sam tjerao malo šegu s vama, ali samo 
zato da vas potaknem na daljnje razlaganje. Opet vam velim, 
nestrpljivi ste i ozbiljno ste bolesni, Rodione Romaniču. Da ste 
odvažni, uznositi, ozbiljni i... da ste već svašta proživjeli, to sam već 
odavno znao. Meni su svi ti osjećaji bili već poznati i vaš sam člančić 
pročitao kao nešto što već poznajem. Smišljali ste ga bili za besanih 
noći i u zanosu, a srce vam je tada skakalo u prsima i lupalo, od 
prigušena oduševljenja. Opasno _ je to prigušeno, ponosito 
oduševljenje u mladeži! Onda sam tjerao šegu s vama, ali vam sad 
kažem da općenito strašno volim, naime kao amater, tu prvu, 
mladenačku, žarku kušnju pera. Dim, magla, a žica brenči u magli. 
Vaš je članak apsurdan i fantastičan, ali iz njega na mahove izbija 
takva iskrenost, u njemu ima mladenačkog i nepotkupljivog ponosa, 
u njemu ima očajničke smionosti; to je mračan članak ali je i to 
dobro. Taj sam vaš člančić pročitao i ostavio, a... čim sam ga 
ostavio, pomislio sam: »E, ovaj čovjek neće na tome ostati!« Pa 
kako onda ne bi, recite i sami, nakon svega onoga čovjeka zanijelo 
sve ono što je slijedilo? Ah, bože moj, pa zar sam sad što rekao? Zar 
sad što tvrdim? Samo sam to onda zapazio. Sto se tu krije, mislim? 
Tu se ništa, ama baš ništa, možda zbilja pod milim bogom ništa ne 
krije. Pa i nikako nije red da se ja, istražitelj, ovako zanosim: imam 


eno već Mikolku u rukama, i to još sa činjenicama, mislite vi što vam 
drago, ali su ono ipak činjenice! Pa i on mi nudi svoju psihologiju; 
njime se treba pozabaviti jer se tu radi o životu i smrti. Zašto vam 
sad sve ovo objašnjavam? Pa zato da znate i da mi u duši i srcu ne 
zamjerate zbog mog tadašnjeg pakosnog ponašanja. A i nije bilo 
pakosno, iskreno vam velim, hehe! Što mislite da nisam tada dolazio 
k vama radi premetačine? Jesam, jesam, molim lijepo, he-he, jesam, 
dok ste eto tu bolesni u krevetu ležali. Nisam bio službeno ni 
osobno, ali sam bio. Ovdje je, u vašem stanu, pregledano sve do 


posljednje niti, i to dok je još trag bio svjež, ali umsonsti šo Mislim 
ja: sad će taj čovjek doći, sam će doći, i to uskoro; ako je kriv, onda 
će svakako doći. Neki drugi ne bi došao, ali ovaj će doći. A sjećate li 
se kako se gospodin Razumihin pred vama više puta izbrbljao? To 
smo mi bili udesili tako da vas malo uzrujamo, pa smo zato navlaš 
ponešto razglasii da se on pred vama izbrblja, a gospodin 
Razumihin je takav čovjek da ne može obuzdati svoje ogorčenje. 
Gospodinu Zamjotovu nadasve su udarili u oči vaš gnjev i vaša 
bezočna smionost: ama tko bi drugi onako u gostionici, iz čista mira, 
izvalio: »Ja sam ubio!« Odviše je to bilo smiono, odviše drsko, pa 
sve mislim, ako je on krivac, onda je strašan borac! Upravo sam tako 
tada pomislio. | sve vas čekam! Čekam vas kao ozebao sunce, a 
Zamjotova ste onda naprosto dotukli i... upravo je u tome vic što je 
sva ta prokleta psihologija batina sa dva kraja! | tako, čekam ja vas, 
izgledam, i sam mi vas bog šalje — eto vas! Upravo mi je srce 
zalupalo. Eh! | eto, što vam je onda trebalo da dođete? A onaj 
smijeh, onaj vaš smijeh kad ste onda ušli, sjećate li se, sve sam 
ljepo vidio kao kroz staklo, a da vas nisam onako željno čekao, ne 
bih bio ni u vašem smijehu ništa razabrao. Eto što znači 
raspoloženje. Pa onda gospodin Razumihin... ah, a kamena, sjećate 
li se kamena, onog kamena pod kojim su sakrivene stvari? Eto, 
upravo kao da ga vidim, tamo negdje, u nekom povrtnjaku, u 
povrtnjaku ste rekli Zamjotovu, a onda i kod mene, po drugi put, je li? 
A kad smo počeli onaj vaš članak pretresati, kad ste ga počeli 
razlagati, onda sam upravo svaku vašu riječ dvojako shvaćao, baš 
kao da se iza toga nešto drugo krije! E pa, eto, tako sam, Rodione 
Romaniču, došao i do kraja, a tek kad sam se udario čelom, došao 


sam Kk sebi. »Stani,« velim sam sebi, »šta ja ovo radim? Pa sve se 
ovo, samo ako čovjek hoće, sve do posljednje sitnice, može i 
drugačije objasniti, i bilo bi čak i prirodnije.« Živa muka! »Eh, da mi je 
samo,« mislim, »kakva-takva trica!...« Kad sam čuo za ono vaše 
zvonjakanje, naprosto sam sav protrnuo, čak su me i žmarci podišli. 
»E,« mislim, »evo upravo one trice! Evo je!« Nisam više ni 
premišljao, jednostavno nisam htio. A dao bih bio tisuću rubalja, 
svojih vlastitih, u onom trenutku, samo da sam vas mogao vidjeti na 
svoje oči: kako ste onda išli sto koraka naporedo s onim krznarom 
pošto vam je bio rekao u lice da ste »ubojica«, a niste ga se za svih 
tih stotinu koraka usudili ništa pitati!... »E, a jeza u moždanima? Pa 
ona zvonca dok ste bili bolesni, napola u bunilu? E pa, što se onda 
još, Rodione Romaniču, čudite što sam onda s vama onakve šale 
zbijao? | zašto ste mi u onom trenutku sami bili došli? Pa i vas kao 
da je tko, bogami, podbadao, a da nas Mikolka nije onda rastavio, ne 
znam... sjećate li se Mikolke onda? Jeste li ga dobro upamtili? Pa 
ono je bio pravi grom! Baš kao da je grom udario iz oblaka, strijela 
gromovnička! A kako sam ga ja dočekao? Nisam toj strijeli 
povjerovao ni koliko je crno pod noktom, i sami ste mogli vidjeti! 
Taman posla! Pa i poslije, kad ste vi otišli, kad je počeo i te kako 
razložno odgovarati na neka važna pitanja, tako da sam se i sam 
iznenadio, ni onda mu nisam ni najmanje povjerovao! Eto što znači 
biti nepokolebljiv kao stanac kamen. »Ma kakvi,« mislim, »morgen 


fruhi ki Kakav Mikolka, kakvi bakrači!« 

— Maloprije mi je Razumihin rekao da još i sad okrivljujete 
Nikolaja, i da ste ga i sami uvjeravali u njegovu krivnju... 

Ponestalo mu daha pa nije dovršio. Slušao je neopisivo 
uzbuđeno kako se čovjek koji ga je skroz-naskroz bio prozreo odriče 
sam sebe. Bojao se povjerovati i nije mu još vjerovao. U njegovim 
svejednako dvosmislenim riječima željno je tražio i vrebao štogod 
točnije i određenije. 

— Gospodin Razumihin! — uzvikne Porfirij Petrovič, baš kao da 
se obradovao pitanju Raskoljnikova koji je dotle neprestano bio 
šutio. — He-he-he! Pa njega sam se morao nekako otarasiti: gdje je 
dvojici dobro, treći samo smeta. Ne radi se o gospodinu Razumihinu, 
on s tim nema nikakve veze, a dojurio je bio do mene sav blijed... Ma 


nek ide s milim bogom, čemu da ga u ovo sad miješamo! A što se 
Mikolke tiče, hoćete li da znate kakav je to tip čovjeka, naime kako 
ga ja shvaćam? Prvo i prvo, on je još malodobnik i nije baš kukavica, 
ali je nešto kao umjetnik. Zbilja, nemojte se smijati što vam ga ovako 
opisujem. Nevin je i sve oko sebe upija kao spužva. Ima srca, 
fantasta je. I pjeva, i pleše, i priče tako, vele, priča da ga iz drugih 
mjesta dolaze slušati. | u školu ide, i pucat će od smijeha samo ako 
MU prst pokažeš, i pijančevat će do besvijesti, ali ne može se reći da 
je pijanica, nego onako, pije na mahove, kad ga časte, još je kao 
dijete. Tako je i onda ono ukrao a da nije ni znao da je ukrao; jer 
»ako je sa zemlje podigo, zar je ukro?« A znate li da je i 

njegovoj je porodici bilo i bjeguna“ *, pa i sam je donedavno 
proboravio pune dvije godine na selu pod duhovnim vodstvom nekog 
starca duhovnika. Sve sam ja to od Mikolke i od njegovih Zarajaca 
doznao. Ma ne samo to nego se htio i u pustinju povući! Spopao ga 
vjerski žar, po noći se Bogu molio, knjige »starostavne« čitao po 
cijele bogovetne noći. Petrograd je na njega snažno djelovao, 
osobito ženski spol, pa i piće. Dojmljiv je, pa je zaboravio i starca 
duhovnika i sve ostalo. Znam da ga je jedan umjetnik ovdje zavolio, 
pa je počeo dolaziti k njemu, ali se sad, eto, ovo dogodilo! | eto, 
prepao se — i hajde brže da se objesi! Da pobjegne! Pa i što bi 
drugo kad se u narodu uvriježio takav pojam o našem sudstvu! 
Ponekom su strašne i same riječi: »Osudit će te.« Tko je tome kriv! 

Baš ćemo vidjeti hoće li novi sudovi tu što izmijeniti“ -'. O, dao 
bog!E pa, čini se da se u zatvoru opet sjetio časne starine; i Biblije 
se opet prihvatio. Znate li, Rodione Romaniču, što nekima od njih 
znači »patnja«? To ne znači da treba za nekoga patiti, nego onako, 
naprosto »treba patiti«, naime prihvatiti patnju, a ako je od vlasti — 
još bolje! Poznavao sam svojedobno jednog sasvim mirnog 
zatvorenika koji je punu godinu dana prosjedio u zatvoru čitajući 
neprestano po noći Bibliju na peći, čitajući i čitajući sve dok mu se 
nije sasvim pamet pomutila, pa je iz čista mira iščupao ciglu i bacio 
je na starješinu, iako mu ovaj nije bio ništa nažao učinio. Ali kako je 
bacio: navlas je promašio za čitav aršin da mu ne bi slučajno naudio! 


E, a zna se kakva kazna čeka zatvorenika koji se oružjem 
suprotstavi starješinama: prihvatio je dakle »patnju«.. E pa, zato i 
sad sve mislim da Mikolka želi »prihvatiti patnju« ili tako nešto. To 
znam pouzdano, na temelju činjenica. Samo što on ne zna da ja 
znam. Što, zar mislite da među takvim svijetom ne može biti 
fantasta? Ima ih koliko god hoćete. Onaj je duhovnik sad opet počeo 
utjecati na njega, pogotovo ga se sjetio otkako je omču bio nabacio 
sebi oko vrata. Ali, uostalom, i sam će mi sve ispripovjediti, doći će 
on već. Mislite da neće? Čekajte malo, otvorit će on još dušu! Sve 
čekam da dođe i počne poricati vlastiti iskaz. Zavolio sam tog 
Mikolku i pomno ga proučavam. | šta mislite? He-he! Na neka mi je 
pitanja vrlo razložno odgovarao, očito je pribavio potrebne podatke, 
dobro se pripremio; ali na neka druga pitanja ne zna ni beknuti, 
pojma nema, ne zna, ali i ne sluti da ne zna! Ne, dragi moj Rodione 
Romaniču, nije Mikolka ništa kriv! Posrijedi je fantastično, mračno 
nedjelo, suvremeno nedjelo, slučaj našeg doba kad se smutilo 
ljudsko srce, kad se citira fraza da proljevena krv »osvježava«, kad 
se propovijeda da je sav život u komforu. Posrijedi su knjiške 
sanjarije, posrijedi je srce raspaljeno teorijom; tu se može zapaziti 
odlučnost da se poduzme prvi korak, ali odlučnost posebne vrste — 
odlučio se ali kao da se s brda survao ili sa zvonika skočio, pa kao 
da i nije došao svojim nogama da izvrši zločin. Vrata je za sobom 
zaboravio zatvoriti, a ubio je, dvije je ženskinje ubio, po nekoj teoriji 
svojoj. Ubio je ali ni novce nije znao uzeti, a ono što je stigao da 
ugrabi spremio je pod kamen. I nije mu bilo dosta ono što je pretrpio 
dok je čamio za vratima i dok su izvana obijali vrata i zvonjakali, ne, 
nego još poslije dolazi u prazan stan, napola u bunilu, da se prisjeti 
tog zvonjakanja, prohtjelo mu se da opet osjeti jezu u moždanima... 
Pa dobro, recimo da je to bilo u bolesti, ali evo još nešto: ubio je, a 
sam sebe i dalje smatra za poštena čovjeka, ljude prezire, ponaša 
se kao kakav anđeo — ama, kakav Mikolka, dragoviću moj, Rodione 
Romaniču, nije Mikolka tu ništa kriv! 

Ove posljednje riječi, nakon svega onoga što je prije toga bio 
izgovorio a što je bilo vrlo nalik na odricanje, bijahu suviše 

neočekivane. Raskoljnikov sav uzdrhti, kao da ga je nešto 
presjeklo. 


— Pa... iko je onda... ubio?... — ne odoli da ne upita jedva dišući. 
Porfirij Petrovič se čak zabaci na naslon stolca, baš kao da je i njega 
to pitanje prenerazilo i začudilo. 

— Kako, tko je ubio?... — ponovi, baš kao da ne vjeruje svojim 
ušima. — Pa vi ste ubili, Rodione Romaniču! Vi ste ih ubili... — doda 
gotovo šaptom, duboko uvjerenim glasom. 

Raskoljnikov skoči s ležaja, postaja nekoliko sekunda i opet sjede 
a da nije ni riječi izustio. Sitni grčevi preletješe mu odjednom preko 
cijelog lica. 

— Opet vam usna, kao i onda, podrhtava — promrmlja Porfirij 
Petrovič čak nekako samilosno. — Čini mi se, Rodione Romaniču, 
da me niste dobro razumjeli — nadoda nakon kraće šutnje —pa ste 
se valjda zato toliko iznenadili. A ja sam baš zato i došao da vam 
sve kažem i da sve skupa izvedemo načistac. 

— Nisam ih ja ubio — prošapće Raskoljnikov, baš kao 
prestrašena mala djeca kad ih uhvate na djelu. 

— Jeste, vi ste ih ubili, Rodione Romaniču, vi, molim lijepo, i nitko 
drugi — prošapće Porfirij strogo i uvjereno. 

Obojica ušutješe i šutnja potraje upravo neobično dugo, desetak 
minuta. Raskoljnikov se nalaktio na stol i šutke mrsio prstima kosu. 
Porfirij Petrovič je dotle mirno sjedio i čekao. Najednom Raskoljnikov 
prezirno pogleda Porfirija. 

— Opet vi po starom, Porfirije Petroviču! Opet one vaše metode, 
kako vam to već nije dodijalo? 

— Eh, manite se, što će mi sad tu neke metode! Drugo bi nešto 
bilo kad bi ovdje sad bilo svjedoka, ali, eto, šapućemo ovdje u četiri 
oka. I sami vidite da nisam došao do vas da vas gonim i lovim kao 
zeca. Priznali vi ili ne priznali, meni je u ovom trenutku svejedno. Što 
se mene tiče, ja sam o tome uvjeren i bez vašeg priznanja. 

— Pa zašto ste onda došli kad je tako? — srdito ga zapita 
Raskoljnikov. — Ponovo vas pitam, kao i onda: zašto me ne 
uhapsite ako mislite da sam kriv? 

— A, to vi mene pitate! Odgovorit ću vam po točkama: prvo, ne 
ide mi u račun da vas odmah uhapsim. 

— Kako vam ne ide u račun! Ako ste uvjereni, onda morate... 

— E pa, šta onda što sam uvjeren? Sve su to zasad samo moja 
nagađanja. | zašto da vam tamo lijepo dam odmor? Znate i sami da 


je tako, kad to tražite. Da vam, na primjer, dovedem onog krznara pa 
da mu vi kažete: »Jesi li ti pijan ili šta ti je? Tko je mene vidio s 
tobom? Ja sam naprosto mislio da si ti neki pijanac, a i bio si pijan«. 
E pa, što da vam onda na to kažem, pogotovo što je vaš iskaz i 
vjerodostojniji od njegova jer bi se njegov iskaz sastojao od same 
psihologije — što njegovoj njušci čak ne bi ni pristajalo — a vi biste 
pogodili ravno u metu, jer je ta ništarija ljuta pijanica i to svi dobro 
znaju. Pa i sam sam vam otvoreno već više puta priznao da je ta 
psihologija batina sa dva kraja, i da bi taj vaš drugi kraj bio čak i 
deblji i kudikamo vjerodostojniji, i da ništa drugo nemam zasad protiv 
Vas. | premda ću vas ipak strpati u zatvor, pa sam, evo, čak i došao 
(što nije uopće lijepo) da vam sve ovo unaprijed kažem, ipak vam 
otvoreno velim (što isto tako nije lijepo) da mi to ne ide u račun. E, a 
drugo, došao sam vam zato... 

— Da, da, a drugo? 

Raskoljnikov je svejednako teško disao. 

— Zato što mislim, kao što sam vam već maloprije rekao, da vam 
dugujem objašnjenje. Ne bih htio da me smatrate za nekog zlotvora, 
pcgotovo zato što sam vam iskreno naklonjen, vjerovali ili ne. | zbog 
toga sam, treće, došao k vama da vam otvoreno i direktno 
predložim: da se sami prijavite. To će vam biti neusporedivo 
probitačnije, pa i meni isto tako, jer ću skinuti brigu s vrata. E pa, je li 
ovo pošteno od mene ili nije? 

Raskoljnikov porazmisli na trenutak. 

— Čujte, Porfirije Petroviču, i sami kažete da je sve to puka 
psihologija, a sad ste zabrazdili i u matematiku. A što ćemo ako se i 
Vi sad varate? 

— Ne, Rodione Romaniču, ne varam se. Imam takvu jednu tricu 
u rukama. Tu sam tricu baš neki dan otkrio; sam mi ju je Bog poslao. 

— Kakvu tricu? 

— Neću vam reći kakvu, Rodione Romaniču. Pa i inače, nemam 
više prava da se dalje skanjivani; strpat ću vas u zatvor. A vi dobro 
promislite: meni je sad već sasvim svejedno, pa mi je dakle samo do 
vas stalo. Bit će vam bolje tako, bogami, Rodione Romaniču! 

Raskoljnikov se pakosno osmjehne. 

— E pa, ovo više nije samo smiješno, ovo je već i besramno. Pa 
dobro, sve da i jesam kriv (što nipošto ne kažem), iz kojeg bih se 


razloga prijavio vama kad i sami kažete da bih tamo kod vas došao 
na odmor? 

— Eh, Rodione Romaniču, nemojte baš vjerovati svemu što se 
kaže; možda to i neće biti baš pravi odmor\ Jer, to je ipak samo 
teorija, i to još moja teorija, a kakav sam ja za vas autoritet? Možda 
još i sad koješta tajim od vas. Neću vam valjda ipak sve lijepo izložiti 
kao na dlanu, he-he! A što se tiče onog drugog: kakva će vam biti 
korist od toga, znate valjda koliko će vam zbog toga smanjiti kaznu? 
Jer, kad ćete se vi u tom slučaju prijaviti, u kojem trenutku? Uzmite 
samo to u obzir! Kad je već onaj drugi primio zločin na svoju dušu i 
sve dokraja zamrsio! A ja ću vam, evo, kunem vam se samim 
Bogom, sve »tamo« tako udesiti i prikazati da će vaša prijava doći 
sasvim neočekivano. Svu ćemo ovu psihologiju sasvim odbaciti, sve 
ću sumnje na vas pretvoriti u prah i pepeo, tako da će vaš zločin biti 
prikazan kao nekakvo pomračenje uma, kao što je, iskreno govoreći, 
i bilo. Ja sam pošten čovjek, Rodione Romaniču, i održat ću riječ. 

Raskoljnikov je turobno šutio i ponikao glavom; dugo je 
razmišljao i napokon se opet osmjehnuo, ali mu je sad već osmijeh 
bio blag i turoban. 

— Ma ne treba! — reče kao da ništa više ne krije od Porfirija. — 
Ne vrijedi! Ne treba meni tog vašeg smanjenja kazne! 

— Eto, toga sam se baš bojao! — usklikne Porfirij gorljivo i 
nekako preko volje. — Eto, toga sam se baš bojao, da vama ne 
treba našeg smanjenja kazne. 

Raskoljnikov ga pogleda turobno i značajno. 

— Eh, nemojte potcjenjivati život! — nastavi Porfirij. — Ima ga još 
mnogo pred vama. Kako vam ne treba smanjenja kazne, kako vam 
ne treba! Što ste vi nestrpljiv čovjek! 

— Čega još ima mnogo preda mnom? 

— Života! Kakav ste mi to vi uopće prorok, zar možda mnogo 
znate? Tražite i naći ćete. Možda vas je baš tu Bog i čekao. Pa 
nećete dovijeka nositi okove... 

— Smanjit će mi kaznu... — nasmije se Raskoljnikov. 

— A što, da se niste uplašili malograđanske sramote? Može biti 
da ste se i uplašili a da ni sami ne znate, još ste mladi. Pa ipak, ne bi 
trebalo da se bojite ili da se stidite što ćete se prijaviti. 


— E-eh, baš me briga! — prošapće Raskoljnikov prezirno i 
gadljivo, kao da mu se ne da ni govoriti. Opet je već bio ustao, baš 
kao da kani nekamo izići, ali opet sjede, očito obuzet očajem. 

— Da, da, baš vas briga! Nemate više povjerenja pa mislite da 
vam u lice laskam; a zar ste bogzna što dosad proživjeli? Zar mnogo 
toga znate? Izmislio čovjek teoriju pa se stidi što je skrahirao, što sve 
skupa nije ispalo nimalo originalno! Ispalo je gadno, to je istina, ali vi 
svejedno niste beznadan gad. Niste nipošto takav gad! Bar niste 
dugo zavaravali sami sebe, odmah ste išli do kraja. Znate što ja 
mislim o vama? Ja mislim da ste vi jedan od onih kojima možeš i 
utrobu vaditi, a koji će i dalje gledati mučitelje smješkajući se, samo 
ako nađu vjeru ili boga. E pa, nađite ih i poživjet ćete! Ponajprije, već 
je odavno trebalo da promijenite zrak. Pa i patnja je dobra. Patite 
malo! Možda i Mikolka ima pravo što želi patiti. Znam da ne vjerujete 
u to, ali nemojte previše mudrovati, odajte se slobodno životu, bez 
razmiš-ljanja; ne bojte se — iznijet će vas ravno na obalu i na noge 
vas osoviti. Na koju obalu? A šta ja znam? Samo vjerujem da ćete 
još dugo poživjeti. Znam da vam ove moje riječi sad zvuče kao 
prodika koju sam naučio napamet, ali možda ćete ih se poslije sjetiti, 
možda će vam jednom dobro doći, radi toga vam i govorim. Sva je 
sreća što ste samo babu ubili. A da ste izmislili neku drugu teoriju, 
možda biste učinili nešto što bi bilo još milijun puta gadnije! Možda 
još treba i da Bogu zahvalite; što znate: možda vas Bog za nešto 
čuva? Nego, budite hrabri, nemojte se toliko bojati. Prepali ste se 
velikog čina pred kojim ste se našli? E, tu je već sramota bojati se. 
Kad ste već učinili takav korak, onda se dobro držite. Tako i pravda 
zahtijeva. Pa udovoljite pravdi. Znam da ne vjerujete u takve stvari, 
ali, tako mi boga, život će vas iznijeti na obalu. Poslije ćete ga i sami 
zavoljeti. Sad vam samo zraka treba, zraka, zraka! 

Raskoljnikov čak protrne od njegovih riječi. 

— Atko ste vi — uzvikne — kakav ste opet vi prorok? S kakve mi 
to visine uzvišenog mira izričete ta premudra proročanstva? 

— Tko sam ja? Ja sam čovjek koji je na kraju puta, i ništa više. 
Čovjek koji možda osjeća i suosjeća, koji možda i ponešto zna, ali je 
na samom kraju puta. A vi ste nešto drugo: pred vama je život (tko 
zna, možda će i vama život u vjetar proći i ništa od svega neće biti). 
Pa šta onda što ćete prijeći u drugu kategoriju ljudi? Nećete valjda 


žaliti za komforom, s tim svojim srcem? Pa šta onda što vas možda 
dugo, vrlo dugo nitko neće vidjeti? Nije stvar u vremenu, nego u 
vama samom. Postanite sunce pa će vas svi vidjeti. Sunce treba 
nadasve da bude sunce. Što se opet smješkate: je li zato što 
govorim kao Schiller? | kladio bih se da mislite kako vam sad 
laskam! Pa šta, možda vam zbilja i laskam, he-he-he! Nemojte vi 
meni, Rodione Romaniču, baš na riječ vjerovati, nemojte mi čak, 
bogami, nikad potpuno vjerovati, jer takve sam vam naravi, 
priznajem; samo znate što ću dodati: koliko sam nepošten a koliko 
pošten, možete valjda i sami prosuditi! 

— Kad me kanite uhapsiti? 

— Pa mogu vas pustiti još dan i pol, dva da se prošetate. 
Razmislite malo, dragoviću moj, pomolite se Bogu. To je u vašem 
interesu, bogami, kad vam kažem. 

— A što ako pobjegnem? — zapita Raskoljnikov smješkajući se 
nekako čudno. 

— Nećete, nećete vi pobjeći. Seljak bi pobjegao, pobjegao bi i 
neki pomodni vjerski sektaš, slugan tuđih misli, jer njemu je dosta da 

mu pokažete vršak prsta kao mornaričkom zastavniku Dirki pa 
da povjeruje u što god hoćete do kraja života. Ali vi sad više ne 
vjerujete u svoju teoriju, pa s čime da onda pobjegnete? I što biste 
dobili time? Na bijegu je gadno i teško, a vama nadasve treba života 
i određen položaj, i zraka koji će vam odgovarati, a zar bi vama onaj 
zrak odgovarao? Ako pobjegnete, sami ćete se vratiti. Ne možete vi 
bez nas. A kad vas bacim u zatvor pa odležite u njemu mjesec dana, 
dva mjeseca, tri mjeseca, onda ćete se najednom, upamtite ove 
moje riječi, sami prijaviti, jedva ćete dočekati da priznate krivnju, 
možda ćete se i sami iznenaditi. Još sat prije toga nećete znati da 
ćete sami priznati krivnju. Čak sam, evo, uvjeren da ćete »naumiti da 
prihvatite patnju«; ne morate mi sad vjerovati na riječ, ali ćete i sami 
na to nadoći. Jer, patnja vam je, Rodione Romaniču, nešto veliko; 
nemojte sad gledati na to što sam se ja ovako ugojio, nije važno, 
svejedno znam; nemojte se tome smijati, patnja ima svoj smisao. 
Mikolka je tu u pravu. Ne, nećete vi pobjeći, Rodione Romaniču. 
Raskoljnikov ustane i uze kapu. Porfirij Petrovič također ustane. 


— Spremate se u šetnju? Bit će lijepa večer, samo da ne bude 
oluje. A, uostalom, bilo bi i bolje da malo zahladi... 

| on se maši kape. 

— Pazite, molim vas, Porfirije Petroviču, da ne uvrtite možda sebi 
u glavu da sam vam ja danas što priznao — reče Raskoljnikov 
osorno i tvrdokorno. — Vi ste čudan svat i slušao sam vas iz puke 
radoznalosti. Ali ništa vam nisam priznao... Upamtite to! 

— Ma znam već, upamtit ću, gle ga samo kako se trese! Budite 
bez brige, dragoviću moj, neka bude po vašemu. Prošetajte se još 
malo, ali ne valja se ni previše šetati. U svakom slučaju, još jednu 
malu molbu na vas — doda malo tiše. — Malo je škakljiva, ali je 
važna: ako, naime, za svaki slučaj (u što doduše ne vjerujem i mislim 
da niste kadri to učiniti), ako vam slučajno, ma onako, govorim vam 
zbilja za svaki slučaj, dođe želja u ovih četrdesetak-pedesetak sati 
da svršite sa svim tim nekako drugačije, na neki čudnovat način, da 
dignete, recimo ruku na sebe (besmislena pretpostavka, ali valjda 
ćete mi ipak oprostiti), onda ostavite za sobom jedno kratko ali jasno 
pisamce. Onako, dva retka, svega dva retka, ali i kamen spomenite: 
bit će plemenitije... Želim vam još dobrih misli i lijepih djela! 

Porfirij iziđe nekako —pognut, izbjegavajući da pogleda 
Raskoljnikova. Raskoljnikov priđe prozoru i pričeka, srdito i 
nestrpljivo, koliko je mislio da treba Porfiriju da iziđe na ulicu i malo 
poodmakne. Zatim brže iziđe i sam iz sobe. 


Pohita do Svidrigajlova. Nije ni sam znao čemu se sve može 
nadati od tog čovjeka, ali je taj čovjek imao neku tajanstvenu vlast 
nad njim. Kad je to jednom spoznao, nije više imao mira, a sad je 
došlo i vrijeme da porazgovaraju. 

Putem ga je najviše mučilo jedno pitanje — je li Svidrigajlov bio 
Kod Porfirija? 

Koliko je on mogao prosuditi, nije bio, čak bi se zakleo da nije! 
Razmišljao je i dalje, prisjetio se cijelog Porfirijeva posjeta i zaključio: 
ne, nije bio, dakako da nije bio! 

Ali, ako još nije bio, hoće li otići do Porfirija ili neće? 


Zasad mu se činilo da neće. Zašto? Ni to ne bi znao objasniti, a i 
kad bi mogao, ne bi razbijao sebi time glavu. Sve ga je to mučilo, ali 
u isto vrijeme kao da mu i nije bilo stalo do toga. Možda mu nitko ne 
bi povjerovao, ali se on, začudo, nekako slabo i rastreseno brinuo za 
svoju neposrednu, skorašnju sudbinu. Mučilo ga je nešto drugo, 
kudikamo važnije, izvanredno važno — nešto što se isto tako ticalo 
njega samog i nikog drugog, ali nešto drugo, ono glavno. Osim toga, 
osjećao je beskrajnu duševnu zamorenost, iako mu je um toga dana 
radio bolje nego svih posljednjih dana. 

A je li i vrijedilo sad, nakon svega što se zbilo, nastojati da 
savlada sve te nove bijedne zapreke? Je li vrijedilo, primjerice, 
nastojati oko toga da Svidrigajlov ne ode do Porfirija; proučavati, 
raspitivati se, tratiti vrijeme na nekog tamo Svidrigajlova? 

O, kako mu je sve to dojadilo! 

Pa ipak je i dalje hitao do Svidrigajlova; da se nije ipak možda 
nadao od njega nečemu novom, kakvom savjetu, izlazu? Ljudi se i 
za slamku hvataju! Da to usud ili kakav nagon ne sastavlja njih 
dvojicu? A možda je posrijedi satno umor, očaj; možda mu i ne treba 
Svidrigajlov nego netko drugi, a Svidrigajlov se samo slučajno tu 
našao? Sonja? Ali zašto bi sad išao k Šonji? Da je opet moli da 
plače nad njim? Pa i zazirao je nekako od Šonje. Sonja je bila 
oličenje nesmiljene osude, neopozive odluke. Morao je birati između 
dva puta — njegova i njezina. Pogotovo u ovom trenutku ne bi je bio 
kadar vidjeti. Pa zar neće biti bolje ispipati Svidrigajlova što je 
posrijedi? I mora priznati sam sebi da mu je taj čovjek zaista već 
poodavno radi nečega potreban. 

Pa ipak, što može među njima biti zajedničko? Čak ni u zločinu 
ne bi mogli biti slični. Osim toga, taj je čovjek vrlo neugodan, očito 
skroz-naskroz pokvaren, svakako lukav i podmukao, možda i vrlo 
opak. O njemu se svašta priča. Pobrinuo se doduše za djecu 
Katerine Ivanovne, ali tko zna radi čega i što sve to znači? Taj čovjek 
vječito ima neke svoje planove i nakane. 

Još se jedna misao tih dana neprestance vrzmala Raskoljnikovu 
po glavi i strašno ga uznemiravala, premda ju je čak nastojao 
odagnati od sebe — toliko mu je bila na teret! Pokatkad je mislio: 
Svidrigajlov se neprestano vrtio oko njega, pa i sad se vrti; 
Svidrigajlov je otkrio njegovu tajnu; Svidrigajlov je nešto snovao 


protiv Dunje. A što ako i sad snuje? Gotovo je pouzdano mogao na 
to potvrdno odgovoriti. A što ako sad, pošto je otkrio njegovu tajnu i 
na taj način zadobio vlast nad njim, poželi da se posluži njome kao 
oružjem protiv Dunje? 

Ta ga je pomisao gdjekad mučila, čak i u snu, ali već mu je i prvi 
put bila isto tako jasna u svijesti kao i sad dok ide k Svidrigajlovu. 
Već je i sama ta pomisao izazivala u njemu sumornu jarost. 
Ponajprije, ako je tako, onda se sve mijenja, čak i u njegovu položaju 
— morat će odmah odati svoju tajnu Dunječki. Morat će, možda, 
žrtvovati samog sebe da bi odvratio Dunječku od kakva neoprezna 
koraka. A pismo? Jutros je Dunja primila nekakvo pismo! Od koga bi 
u Petrogradu mogla ona primati pisma? (Da nije od Lužina?) Ondje 
je, doduše, na straži Razumihin; ali Razumihin ništa ne zna. Možda 
će se morati povjeriti i Razumihinu? Raskoljnikov je nevoljko 
pomislio na to. 

Bilo kako mu drago, treba što prije porazgovarati sa 
Svidrigajlovom, zaključi najposlije. Tu neće, bogu hvala, biti toliko 
potrebne potankosti koliko sama bit; ali samo, samo ako je on kadar, 
ako Svidrigajlov sprema nešto protiv Dunje, onda... 

Raskoljnikov se bio toliko umorio za sve to vrijeme, za cijeli taj 
mjesec dana, da više nije znao drugačije odgovarati na takva pitanja 
nego ovako: «Onda ću ga ubiti«. Pomislio je to obuzet hladnim 
očajem. Tegoban mu je osjećaj stegao srce; zastao je nasred ulice i 
počeo se osvrtati za sobom — kojim to putem ide i kuda je to zašao? 
Bio _ je na...skom prospektu, tridesetak-četrdesetak koraka od 
Sijenskog trga preko kojeg je već bio prošao. Na cijelom prvom katu 
kuće s lijeve strane protezala se gostionica. Svi su prozori bili širom 
otvoreni; sudeći po prilikama što su promicale pored prozora, 
gostionica je bila dupkom puna. Iz dvorane se orila pjesma, 
razlijegala svirka klarineta i violine i grmio talambas. Dopiralo je i 
žensko pocikivanje. Već se htio okrenuti da se vrati, ne znajući ni 
sam zašto je skrenuo na...ski prospekt kad najednom, kroz jedan od 
krajnjih otvorenih prozora gostionice, spazi Svidrigajlova kako sjedi 
za stolićem do samog prozora, s lulom u zubima. To ga strašno, 
upravo užasno prenerazi. Sviđrigajlov ga je šutke motrio i mjerio 
pogledom i, što je također umah prenerazilo Raskoljnikova, kao da je 
baš htio ustati da kriomice ode prije nego što ga ovaj potonji opazi. 


Raskoljnikov se odmah napravi kao da ga nije primijetio i kao da 
zamišljeno gleda nekamo u stranu, a zapravo ga je i dalje motrio 
krajičkom oka. Srce mu je nemirno lupalo. Tako je — Svidrigajlov 
očito ne želi da ga on opazi. Izvadio je iz usta lulu i već se htio 
sakriti, ali kad je podigao i odmaknuo stol, najednom zapazi da ga 
Raskoljnikov vidi i promatra. iMeđu njima se zbilo nešto slično onoj 
sceni kad je Svidrigajlov prvi put došao k Raskoljnikovu, dok je 
Raskoljnikov spavao. Na sSvidrigajlovljevu se licu pojavi lupeški 
osmijeh koji se sve više širio. | jedan i drugi su znali da vide i 
promatraju jedan drugog. Naposljetku Svidrigajlov prasne u grohotan 
smijeh. 

— De, de, uđite samo ako želite, evo me! — vikne kroz prozor. 

Raskoljnikov se pope u gostionicu. 

Našao je Svidrigajlova u majušnoj stražnoj sobi, koja je imala 
samo jedan prozor i nalazila se uz samu dvoranu, u kojoj su za 
dvadesetak stolića pili čaj trgovci, činovnici i mnoštvo kojekakvih 
ljudi, uz ciku dozlaboga lošeg pjevačkog zbora. Odnekud je dopirala 
lupa biljarskih kugli. Na stoliću ispred Svidrigajlova stajala je načeta 
butelja šampanjca i čaša dopola puna vina. U sobici su još bili dječak 
koji je svirao na malom verglu i jedra, rumena djevojka u zađignutoj 
prugastoj suknji, s tirolskim šeširićem ukrašenim vrpcama na glavi, 
pjevačica od svojih osamnaest godina, koja je, ne mareći za 
pjevanje zbora u susjednoj sobi, pjevala uz pratnju vergla prilično 
promuklim kontraaltom nekakvu prostačku pjesmicu. 

— A sad dosta! — prekine je Svidrigajlov kad uđe Raskoljnikov. 

Djevojka odmah umukne i ostane stajati smjerno nešto očekujući. 
Svoju je bezobraznu pjesmicu također bila pjevala s nekakvim 
ozbiljnim i smjernim izrazom na licu. 

— Hej, Filipe, donesi čašu! — vikne Svidrigajlov. 

— Neću ja vina — reče Raskoljnikov. 

— Kako vas volja, ali ovo nije za vas. Pij, Katja! Danas te više 
neću trebati, možeš ići! 

Natoči joj punu čašu vina i metne na stol žućkastu novčanicu. 
Katja popije čašu nadušak, onako kako piju žene, to jest ne 
odvajajući čašu od usta, u dvadesetak gutljaja, uze novčanicu, 
poljubi Svidrigajlovu ruku koju joj je on sasvim ozbiljno pružio, pa 
iziđe iz sobe, a za njom se otklati i dječak s verglom. Obadvoje su 


bili pozvani s ulice. Svidrigajlov nije još ni tjedan dana boravio u 
Petrogradu, a već je sve oko njega bilo nekako uređeno na 
patrijarhalan način. Konobar Filip mu je također već bio dobar 
«znanac« i vladao se prema njemu servilno. Zaključavao je vrata što 
su vodila u dvoranu; Svidrigajlov je u toj sobi bio kao kod kuće i 
provodio je, možda, u njoj i po cijele dane. Gostionica je bila prljava i 
bijedna, čak ispod prosjeka. 

— Pošao sam bio do vas — poče Raskoljnikov — ali ne znam 
zašto sam sad najednom skrenuo sa Sijenskog trga na...ski 
prospekt! Inače nikad ovamo ne zalazim i ne svraćam. Uvijek sa 
Sijenskog trga skrećem desno. Pa ni put do vas ne vodi ovuda. Ali 
tek što sam skrenuo, eto vas! Čudno! 

— Što odmah ne kažete: pravo čudo! 

— Zato što je možda samo slučaj. 

— Eto kakav je čudan taj svijet! — prasne Svidrigajlov u smijeh. 
— Neće priznati čak ni onda kad u sebi vjeruje u čudo! Eto, i sami 
ste sad rekli da je to »možda« bio samo slučaj. A ne možete ni 
zamisliti, Rodione Romaniču, kakvih sve ovdje ima kukavica kad je u 
pitanju vlastito mišljenje! Ne mislim sad na vas. Vi imate vlastito 
mišljenje i ne zazirete od njega. Upravo ste time i privukli moju 
radoznalost. 

— Ničim drugim? 

— Pa valjda je i to dosta. 

Svidrigajlov je očito bio uzbuđen, ali jedva primjetno; popio je bio 
svega pola čaše vina. 

— Čini mi se da ste bili došli do mene prije nego što ste doznali 
da bih ja bio kadar imati ono što nazivate vlastitim mišljenjem — 
pripomene Raskoljnikov. 

— E pa, onda je bilo nešto drugo. Svak ide svojim putem. A što 
se tiče tog čuda, moram vam reći da mi se čini da ste ova dva-tri 
posljednja dana prespavali. Sam sam vam rekao za ovu gostionicu i 
nije nikakvo čudo što ste došli ravno ovamo; kazao sam vam kako 
ćete doći ovamo, gdje je ova gostionica i u koje me vrijeme možete 
ovdje naći. Sjećate li se toga? 

— Zaboravio sam — odgovori u čudu Raskoljnikov. 

— Vjerujem vam. A dvaput sam vam rekao. Adresa vam se 
mehanički utisnula u pamćenje. Pa i svratili ste sad ovamo meha- 


nički, ali točno po adresi, a da ni sami to niste znali. Ni onda kad sam 
vam govorio, nisam se nadao da ste me shvatili. Previše se odajete, 
Rodione Romaniču. | još nešto: uvjeren sam da u Petrogradu ima 
mnogo ljudi koji u hodu razgovaraju sami sa sobom. Ovo je grad 
sumanuta svijeta. Kad bi u nas bila razvijena znanost, u Petrogradu 
bi medicinari, pravnici i filozofi mogli obaviti zaista dragocjena 
istraživanja, svaki u svojoj struci. Malo se gdje može naći toliko 
mračnih, snažnih i čudnih utjecaja na ljudsku dušu kao u Petrogradu. 
Koliko znače samo klimatski utjecaji! A ovo je administrativni centar 
cijele Rusije i njegov se karakter mora odraziti na svemu. Ali nije sad 
o tome riječ, nego o tome da sam vas već nekoliko puta promatrao iz 
prikrajka. Kad izlazite iz kuće, još držite glavu uspravno. Iza 
dvadesetak koraka, već ste pognuli glavu i ruke zabacili za leđa. 
Gledate ali očito ništa više ne vidite ni pred sobom ni sa strane. 
Naposljetku počinjete micati usnama i razgovarati sa samim sobom, 
ponekad ispružite ruku i deklamirate, a na kraju stanete nasred puta 
i dugo tako stojite. To nikako ne valja, molim lijepo. Možda vas još 
tkogod osim mene promatra, a to već ne bi bilo dobro. Meni je u biti 
svejedno i ne mogu vas ja izliječiti, ali me, valjda, ipak razumijete. 

— A vi znate da mene prate? — upita ga Raskoljnikov motreći ga 
ispitljivo. 

— NE, ništa ja ne znam — odgovori Svidrigajlov kao da se čudi. 

— E pa, onda da ostavimo mene na miru — promrsi Raskoljnikov 
i namrgodi se. 

— Dobro, ostavit ćemo vas na miru! 

— Recite mi radije, ako dolazite ovamo piti i ako ste mi dvaput 
rekli da ovamo dođem, zašto ste se onda maloprije, dok sam gledao 
s ulice kroz prozor, htjeli sakriti i otići? To sam vrlo dobro opazio. 

— He-he! A zašto ste vi onda kad sam ja stajao kod vas na pragu 
ležali na svom ležaju sklopljenih očiju i pravili se da spavate, iako 
uopće niste spavali? To sam ja vrlo dobro opazio. 

— Mogao sam imati... nekih svojih razloga... i sami znate. 

— Ija sam mogao imati nekih svojih razloga, iako ih nećete 
doznati od mene. 

Raskoljnikov se nasloni desnim laktom na stol, podupre prstima 
desne ruke bradu i zagleda se u Svidrigajlova. Promatrao mu je 
časak lice koje ga se i prije snažno doimalo. Bilo je to neko čudno 


lice, nalik na masku — bijelo, rumeno, rumenih, skrletnih usana, 
Ssvijetloplave brade i još prilično bujne svijetle kose. Oči mu bile 
nekako suviše plave, a njihov pogled nekako suviše težak i ukočen. 
Bilo je nečeg strašno odbojnog na tom lijepom i, s obzirom na 
godine, izvanredno mladolikom licu. Odjeća je na Svidrigajlovu bila 
pomodna, ljetna, lagana, a napose se gizdao košuljama. Na prstu je 
nosio golem prsten s dragim kamenom. 


— Pa neću se valjda još i s vama natezati! — najednom će 
Raskoljnikov, obuzet grozničavim nestrpljenjem da izvede sve 
odmah načistac. — lako ste vi možda za mene i najopasniji čovjek 


ako mi baš želite nauditi, neću više da se izmotavam pred vama. 
Odmah ću vam sad pokazati da ne marim toliko za sebe koliko 
vjerojatno mislite. Znajte dakle da sam vam došao otvoreno reći, ako 
i dalje imate neke namjere prema mojoj sestri, i ako radi toga kanite 
iskoristiti nešto od onoga što ste otkrili u posljednje vrijeme, da ću 
vas ubiti prije nego što me strpate u zatvor. Možete se pouzdati u 
moju riječ: znate i sami da ću biti kadar da je održim. Drugo, ako mi 
želite štogod kazati (meni se sve ovo vrijeme činilo kao da hoćete da 
mi nešto kažete), onda kazujte to što prije jer je vrijeme dragocjeno, 
možda će već uskoro biti kasno. 

— Ama kud se to vi toliko žurite? — upita ga Svidrigajlov motreći 
ga radoznalo. 

— Svak ide svojim putem — otrese se Raskoljnikov sumorno i 
nestrpljivo. 

— Sami ste me maloprije pozivali na otvorenost, a već na prvo 
pitanje nećete da mi odgovorite —pripomene Svidrigajlov smješka- 
jući se. — Vama se sve čini da ja imam nekakve zle namjere pa me 
zato i motrite tako sumnjičavo. Ali, to je u vašem položaju sasvim 
razumljivo. Međutim, koliko god želim da se zbližim s vama, ipak se 
neću potruditi da vas uvjeravam u protivno. Nije, bogami, vrijedno 
truda, a nisam ni imao namjere razgovarati s vama o bilo čemu 
posebnom. 

— A što sam vam onda bio toliko potreban? Ipak ste oblijetali oko 
mene? 

— Pa naprosto ste zanimljiva osoba za promatranje. Privukla me 
fantastičnost vašeg položaja, eto, to je ono! Osim toga, brat ste 
osobe koja me je neobično zanimala i, najposlije, od te sam iste 


osobe svojedobno strašno mnogo i često slušao o vama, pa sam po 
tome zaključio da imate velik utjecaj na nju; pa zar je to malo? 

He-he-he! Inače, moram priznati da je vaše pitanje vrlo složeno i 
da mi je teško odgovoriti na njega. Jer, eto, na primjer, sad niste 
došli do mene samo poslom nego i da doznate štogod novo, nije li 
tako? Nije li tako? — navaljivaše Svidrigajlov lupeški se smješkajući. 
— E pa, onda možete zamisliti da sam i ja, kad sam dolazio ovamo, 
još u vlaku, računao upravo na vas, da ćete vi meni reći štogod novo 
i da ću se moći okoristiti nečim od vas! Eto vidite kako smo nas 
dvojica bogati! 

— Čime biste se to mogli okoristiti? 

— Ma što da vam kažem? Šta ja znam čime! Vidite li u kakvoj 
bijednoj gostionici cijelo vrijeme sjedim i uživam u tome, naime nije 
da baš uživam nego onako, mora čovjek ipak negdje sjediti. Pa eto, 
uzmimo, recimo, onu sirotu Katju, jeste li je vidjeli?... Dobro, još 
recimo da sam kakva izjelica, gurman klupski, ali eto vidite i sami 
koliko mogu pojesti! — Tu upre prstom u kut gdje su na stoliću, u 
limenoj zdjelici, ležali ostaci groznog bifteka s krumpirom. — Zbilja, 
jeste li ručali? Ja sam samo prezalogajio i neću više. Vina, na 
primjer, uopće ne pijem. Osim šampanjca, nikakvog drugog, pa i 
šampanjca za cijelu večer samo čašu, a čak me i onda glava boli. 
Ovo sam sad naručio da se malo potkrijepim jer se spremam 
nekamo, pa sam nekako posebno raspoložen. Zato sam se 
maloprije i sakrio kao kakav školarac jer sam pomislio da ćete mi 
smetati; ali čini mi se — izvadi sat — da mogu ostati s vama još oko 
sat vremena; sad je četiri i pol. Vjerujte mi da bih volio biti bilo šta, 
recimo, vlastelin, ili otac, ili ulan, fotograf, novinar... ali, eto, nisam n- 
niš-ta, nemam nikakve specijalnosti! Ponekad mi je čak i dosadno. 
Zbilja sam mislio da ćete mi reći nešto novo. 

— Ama, tko ste vi i zašto ste ovamo doputovali? 

— Tko sam ja? Pa znate, plemić, služio dvije godine u konjici, pa 
se onda ovuda po Petrogradu smucao, pa se oženio Marfom 
Petrovnom i živio na selu. Eto vam cijele moje biografije! 

— Čini mi se da ste i kartaš? 

— Nisam, ma kakav kartaš! Varalica na kartama nije kartaš. 

— Varali ste na kartama? 

— Jesam, varao sam. 


— A jesu li vas tukli? 

— Bilo je i toga. A što? 

— Pa valjda ste mogli koga izazvati na dvoboj... ipak je i to neka 
razbibriga. 

— Neću da se sporim s vama, a i nisam vičan filozofiranju. 
Moram vam priznati da sam ovamo doputovao više radi žena. 

— Tek što ste pokopali Marfu Petrovnu? 

— Pa da — osmjehne se Svidrigajlov, pokazujući otvorenost koja 
razoružava sugovornika. — Pa šta onda? Čini mi se da vi mislite da 
je ružno ovako govoriti o ženama? 

— To jest, mislim li ili ne mislim da je razvrat ružan? 

— Razvrat! Kud ste vi odmah zapeli! Uostalom, idemo redom, 
najprije ću vam odgovoriti što mislim o ženama općenito; raspoložen 
sam, znate, za ćaskanje. Recite mi zašto bih se uopće suzdržavao? 
Zašto bih se okanio žena kad ih volim? Bar sam nečim zaokupljen. 

— Vi se dakle ovdje jedino razvratu nadate? 

— Pa šta onda, neka bude i razvrat! Razvrat pa razvrat. Ali, 
drago mi je što me bar otvoreno pitate. U tom razvratu bar ima nešto 
postojano, štoviše, zasnovano na prirodi i neovisno o fantaziji, nešto 
što neprestano pali čovjeka u krvi kao živa žeravica, nešto što vječito 
podjaruje čovjeka i što nikako ne možeš brzo ugasiti, možda ni 
nakon mnogo godina. Priznajte i sami da to može čovjeka zaokupiti! 

— Ali čemu se tu imate radovati? To je bolest, i to opaka bolest. 

— A, tako vi mislite? Slažem se da je to bolest, kao i sve što 
prevrši mjeru, a tu čovjek svakako mora prevršiti mjeru, ali je to, 
prvo, kod jednoga ovako, kod drugog onako, a drugo, dakako da 
treba u svemu znati mjeru i račun, pa makar to bio i nepošten račun, 
ali što možemo? Kad ne bi toga bilo, možda bi se čovjek i ustrijelio, 
tko zna? Slažem se da se čestit čovjek mora dosađivati, ali ipak... 

— Zar biste se vi mogli ustrijeliti? 

— Eto ga na! — odvrati Svidrigajlov gadljivo. — Molim vas, 
nemojte sad o tome — doda žurno i, štoviše, bez trunka razmetanja, 
što je inače izbijalo iz svega onoga što je prije toga govorio. Čak mu 
se i lice nekako izmijenilo. — Priznajem da patim od te neoprostive 
slabosti, ali što mogu: bojim se smrti i ne volim da se o njoj govori. 
Znate li da sam pomalo i mistik? 

— A! Privida vam se Marfa Petrovna! I dalje vam se privida? 


— Pustite to, nemojte to sad spominjati; u Petrogradu mi se još 
nije prividjela; ma nek ide k vragu! — vikne nekako srdito. — Ama, 
bolje da o tome... ali, uostalom... Hm! E, nemam mnogo vremena, 
neću moći dugo ostati s vama, šteta! Imao bih vam štošta kazati. 

— A tko vas čeka, neka žena? 

— Da, žena, nešto sasvim slučajno... ali, nisam vam sad htio o 
tome govoriti. 

— Dobro, a zar te mrske okolnosti oko vas ne djeluju već na vas? 
Zar nemate snage da se obuzdate? 

— A vi tobože imate snage? He-he-he! Iznenadili ste me sad, 
Rodione Romaniču, iako sam unaprijed znao da će tako biti. | vi 
meni govorite o razvratu i o estetici! Vi — Schiller, vi idealist! Sve to, 
naravno, i mora biti tako, i trebalo bi se čuditi kad bi bilo drugačije, 
pa ipak, u stvarnosti je nekako čudno... Eh, šteta što nemam više 
vremena, jer ste vi neobično zanimljiv čovjek! A, da, zbilja, volite li vi 
Schillera? Ja ga strašno volim. 

— Kakav ste vi, ipak, razmetljivac! — izusti Raskoljnikov pomalo 
gadljivo. 

— Ama, nisam, kad vam kažem! — odgovori Svidrigajlov smijući 
se grohotom. — A, u uostalom, ne poričem, neka budem i 
razmetljivac; zašto se ne bi čovjek malo i razmetao ako nikog ne 
vrijeđa? Sedam godina sam proživio na selu kod Martfe Petrovne, pa 
mi je sad, kad sam naletio na pametna čovjeka kao što ste vi, na 
tako pametna i zanimljiva čovjeka, duša da malo popričam, a uz to 
sam još popio, evo, i pola čaše vina i već mi je malčice udarilo u 
glavu. A što je najvažnije, ima nešto što me je i te kako raspoložilo, 
ali o tome ću... radije šutjeti. Kamo ćete? — priupita najednom 
preplašeno Svidrigajlov. 

Raskoljnikov je počeo ustajati. Bilo mu je i nekako teško, i 
zagušljivo, i neugodno što je došao ovamo. Uvjerio se da je 
Svidrigajlov najkukavniji i najbeznačajniji zlotvor na svijetu. 

— He-ej! Sjedite još malo, ostanite — preklinjaše ga Svidrigajlov 
— i dajte si naručite bar čaja. Ama, sjedite još malo, neću više mljeti 
gluposti, naime o sebi. Ispričat ću vam nešto. Eto, hoćete li da vam 
ispričam kako me je jedna žena, da se izrazim u vašem stilu, 
»spašavala«? To će biti ujedno i odgovor na vaše pitanje jer je ta 


osoba — vaša sestra. Da vam ispričam? Pa tako ćemo i vrijeme 
malo skratiti. 

— Pričajte, ali se nadam da... 

— Ma, budite bez brige! Uostalom, čak i kod ovakve bijedne 
ništarije kao što sam ja Avdotja Romanovna može pobuditi samo 
najdublje poštovanje. 


IV 


— Možda znate (ma i ja sam vam, uostalom, pričao o tome) — 
poče Svidrigajlov — da sam ležao ovdje u dužničkom zatvoru zbog 
golema duga, bez i najmanje mogućnosti da vratim dug. Nije 
potrebno da vam sad raspredam o tome kako me je tada iskupila 
Marfa Petrovna; znate koliko se ludo može ponekad žena zaljubiti. 
Bila je to poštena žena i nimalo glupa (mada bez ikakve naobrazbe). 
I zamislite samo da se upravo ta ljubomorna i poštena žena 
udostojila, nakon mnogih užasnih scena i prijekora, da sklopi sa 
mnom neku vrstu ugovora kojeg se držala za sve vrijeme našeg 
braka. Ona je, naime, bila poprilično starija od mene, a uz to je 
neprestano držala u ustima nekakav karanfilčić. Ja sam u duši bio 
tolika svinja, a opet na svoj način pošten da sam joj otvoreno rekao 
da joj ne mogu biti potpuno vjeran. To ju je priznanje razbjesnilo, ali 
joj se moja gruba otvorenost na neki način svidjela. »Ne želi me 
dakle obmanjivati kad mi unaprijed tako kaže« — a za ljubomornu je 
ženu to najvažnije. Nakon mnogo suza sklopili smo među sobom 
ovakav usmeni ugovor: prvo, da neću nikad ostaviti Marfu Petrovnu i 
da ču joj dovijeka biti muž; drugo, da nikad neću nikamo otići bez 
njene privole; treće, da nikad neću imati stalne ljubavnice; četvrto, 
zato mi Marfa Petrovna dopušta da se gdjekad ogledam za kojom 
njenom služavkom, ali samo uz njenu prešutnu privolu; peto, bože 
sačuvaj da zavolim koju ženu iz našeg staleža; šesto, ako me 
slučajno, ne daj bože, obuzme kakva velika i ozbiljna strast, dužan 
sam to povjeriti Marfi Petrovnoj. Što se tiče ove posljednje točke, 
Marfa Petrovna bila je za sve vrijeme prilično mirna; bila je to 
pametna žena, a to znači da nije mogla da me ne smatra za 
razvratnika i ženskara koji nije kadar da se ozbiljno zaljubi. Ali 
pametna žena i ljubomorna žena, to su dva različita pojma i u tome 


je sva nevolja. Uostalom, da bi čovjek nepristrano sudio o nekim 
ljudima, treba unaprijed odbaciti neka otprije uvriježena gledišta i 
svakidašnje držanje prema ljudima i predmetima koji nas obično 
okružuju. U vaš sud imam pravo uzdati se vise nego u bilo čiji drugi. 
Možda ste već štošta smiješno i besmisleno čuli o Adarfi Petrovnoj. 
Ona je zaista imala neke vrlo smiješne navike, ali vam otvoreno 
velim da se iskreno kajem što sam joj zadao nebrojene jade. Ovo će 

valjda biti dovoljno za sasvim pristojan oraison funebre neobično 
nježna supruga neobično nježnoj supruzi. U našim sam razmiricama 
ponajčešće šutio i nisam se uzrujavao, a to je džentImenstvo gotovo 
svagda postizalo cilj; djelovalo je na nju i čak joj se sviđalo; u nekim 
se prigodama i ponosila mnome. Ali vašu seku ipak nije mogla 
podnijeti. | kako se to uopće dogodilo da se odvažila uzeti u kuću za 
guvernantu onakvu ljepoticu! Jedino tako mogu to objasniti što je 
Marfa Petrovna bila vatrena i osjetljiva Žena, pa se prosto-naprosto i 
sama zaljubila, doslovce zaljubila, u vašu seku. Pa i jest lijepa 
Avdotja Romanovna! Odmah sam vrlo dobro shvatio da tu nešto nije 
u redu i — što mislite? Odlučio sam da je i ne gledam. Međutim, 
Avdotja Romanovna učinila je sama prvi korak — vjerovali ili ne! A 
vjerujere li i da je Marfa Petrovna čak dotle dotjerala da se ljutila na 
mene što vazda šutim o vašoj sestri, što posve ravnodušno slušam 
njezine vječite zaljubljeničke besjede o Avdotji Romanovnoj? Ni sam 
ne znam što je htjela! Ali dakako da je Marfa Petrovna ispričala 
Avdotji Romanovnoj sve o meni do u tančine. Imala je tu nesretnu 
naviku da ama baš svima kazuje sve naše obiteljske tajne i da se 
svima neprestance na mene tuži; pa kako onda ne bi postupila tako i 
pred svojom novom i divnom prijateljicom? Vjerujem da njih dvije 
nisu ni o čemu drugom razgovarale nego o meni, i nema sumnje da 
je Avdotja Romanovna doznala sve one mračne, tajanstvene priče 
koje o meni kolaju... Kladio bih se da ste i vi već čuli ponešto od 
toga? 

— Jesam. Lužin vas je okrivio čak i za smrt jednog djeteta. Je li 
to istina? 

— Molim vas, nemojte mi spominjati sve te vulgarne priče — 
odvrati Svidrigajlov gadljivo i mrzovoljno. — Ako vam je baš stalo do 


toga da doznate sve o toj besmislici, pričat ću vam jednom posebno 
o tome, ali sad... 

— Cuo sam i o nekom vašem lakaju na selu i o tome kako ste i 
njemu nešto skrivili. 

— Ma prestanite, molim vas! — upade mu opet Svidrigajlov očito 
nestrpljivo u riječ. 

— A da nije to onaj isti lakaj koji vam je nakon smrti dolazio da 
vam napuni lulu... sami ste mi o tome pričali? — žestio se 
Raskoljnikov sve više i više. 

Svidrigajlov pozorno pogleda Raskoljnikova, kome se učini da je 
u tom pogledu načas bljesnuo, poput munje, pakostan podsmijeh. 
Međutim, Svidrigajlov se svlada i neobično uljudno odgovori: 

— Jest, to je taj isti. Vidim da i vas sve to neobično zanima, pa 
držim za svoju dužnost da u prvoj zgodnoj prilici udovoljim vašoj 
radoznalosti u svakom pogledu. Do vraga! Vidim da bih se zaista još 
mogao nekom učiniti kao neki junak iz romana. Prosudite i sami 
koliko sam onda imao zahvaliti pokojnoj Marfi Petrovnoj za sve ono 
tajanstveno i zanimljivo što je napričala o meni vašoj seki. Ne 
usuđujem se suditi o dojmu, ali je sve skupa svakako išlo meni u 
prilog. Uza svu prirodnu odvratnost koju je Avdotja Romanovna 
osjećala prema meni, i usprkos mom svagdašnjem smrknutom i 
odbojnom držanju, sažalila se napokon na mene, sažalila se na 
propalicu. A kad se srce djevojačko na nekog sažali, to je za tu 
djevojku, naravno, najopasnije. Onda već svakako poželi i da 
»Sspasi« tog čovjeka, i urazumi ga, i uskrisi, i usmjeri na plemenitije 
ciljeve, i preporodi za nov život i djelatnost, ma zna se što sve mogu 
djevojke izmaštati u tom smislu. Odmah sam se dosjetio da mi 
ptičica sama leti u mrežu, pa sam se spremio kako treba. Mrštite se 
nešto, Rodione Romaniču? Nije potrebno, molim, sve se, kao što 
znate, završilo na tričarjama. (Do vraga, koliko samo pijem!) 
Oduvijek sam, znate, od samog početka, žalio što sudbina nije dala 
vašoj sestri da se rodi u drugom ili trećem stoljeću naše ere, pa da 
bude, recimo, kćerka nekog kneza ili kakvog drugog vladara ili 
prokonzula u Maloj Aziji. Ona bi nesumnjivo bila jedna od onih što su 
pretrpjeler mučenje, i dakako da bi se smješkala dok bi joj užarenim 
kliještima palili prsa. | sama bi se od sebe bila podvrgnula tim 
mukama. A u četvrtom ili petom stoljeću povukla bi se u egipatsku 


pustinju i proživjela bi u njoj trideset godina hraneći se korijenjem, 
zanosom i priviđenjima. Pa ona jedva čeka i traži priliku da se što 
prije za nekoga podvrgne mukama, a kad bi joj uskratili te muke, 
možda bi još kroz prozor skočila. Čuo sam nešto o nekom gospodinu 
Razumihinu. Kažu da je razborit dečko (o čemu svjedoči i njegovo 
prezime, valjda je studirao bogosloviju), neka on samo čuva vašu 
sestru! Jednom riječju, mislim da sam je dobro shvatio, i držim da mi 
to služi na čast. Ali onda, to jest u početku našeg poznanstva, čovjek 
je uvijek, i sami znate, nekako lakoumniji i gluplji, pogrešno gleda, ne 
Vidi ono pravo. Do vraga, zašto je onako lijepa? Nisam ja valjda 
tome kriv! Jednom riječju, kod mene vam je to počelo od posve 
neodoljive požude: Avdotja Romanovna je dozlaboga čedna, to je 
nešto neviđeno i nečuveno. (Pazite, ovo vam kazujem o vašoj sestri 
kao činjenicu. Ona je možda i bolesno čedna, uza syu svoju veliku 
pamet, i to će joj jednom nauditi.) Baš smo tada imali jednu sobaricu, 
neku Parašu, crnooku Parašu. Nedavno su je bili dopremili iz drugog 
sela, da nam bude sobarica, nikad je prije nisam bio vidio — vrlo je 
zgodna, ali nevjerojatno glupa: udarila je u plač, nadigla dreku da se 
orilo cijelo dvorište, i izbio je skandal. Jednom poslije ručka Avdotja 
Romanovna potražila me sama u aleji u parku i zatražila od mene, 
sijevajući očima, da ostavim sirotu Parašu na miru. To je bio tako reći 
prvi naš razgovor nasamu. Ja sam, dakako, smatrao za čast da 
udovoljim toj njenoj želji, potrudio sam se da hinim preneraženost, 
zbunjenost, ama, jednom riječju, nisam loše odigrao svoju ulogu. 
Zaredali su sastanci, tajanstveni razgovori, pouke, savjeti, molbe, 
preklinjanja, pa i suze — vjerujte mi, bilo je čak i suza! Eto do koje se 
mjere u ponekih djevojaka razvije strast za propagandom! Ja sam, 
naravno, sve svalio na svoju sudbinu, pretvarao sam se da žudim i 
čežnem za svjetlošću, a naposljetku sam se poslužio najboljim i 
najpouzdanijim sredstvom za osvajanje ženskih srdaca, sredstvom 
koje nikad i nikog neće iznevjeriti i koje djeluje ama baš na sve 
odreda, bez iznimke. To je poznato sredstvo — laskanje. Ništa na 
Svijetu nije teže od iskrenosti, a ništa nije lakše od laskanja. Ako u 
iskrenosti ima samo jedna stotinka lažne note, odmah nastaje 
disonanca, a za njom — skandal. A ako je u laskanju i sve do 
posljednje note lažno, laskanje je svejedno ugodno i ne sluša se bez 
zadovoljstva — pa bilo to zadovoljstvo i grubo, ipak je zadovoljstvo. | 


koliko god laskanje bilo grubo, u njemu se bar polovica toga čini 
istinom. I to vrijedi za sve stupnjeve naobrazbe i društvene slojeve. 
Čak bi i vestakku mogao zavesti laskanjem, a da o običnim 
smrtnicama i ne govorimo. Moram se smijati kad god se sjetim kako 
sam jednom zavodio neku gospođu privrženu svom mužu, svojoj 
djeci i svojim vrlinama. Kako je to bilo zabavno, i kako je malo truda 
trebalo! A gospođa je zaista bila kreposna, bar na svoj način. Sva je 
moja taktika bila u tome što sam svaki čas satrven padao ničice pred 
njenom čednošću. Bezočno sam joj laskao i, čim bih, recimo, uspio 
da joj stisnem ruku, ili da joj bar ulovim pogled, prekorio bih samog 
sebe da sam joj to tobože silom oteo, da se ona branila, da se toliko 
branila da zacijelo ne bih nikad ništa postigao da nisam sam toliko 
poročan; da ona, u svojoj bezazlenosti, nije ni naslućivala lukavštinu, 
pa je nenamjerno tome podlegla, ni sama toga ne znajući, i ne 
sanjajući, i tako dalje, i tako dalje. Jednom riječju, postigao sam sve 
što sam htio, a moja je gospa ostala čvrsto uvjerena da je nedužna i 
čedna i da izvršava sve svoje dužnosti i obveze, te da je posrnula 
posve slučajno. | da znate kako se naljutila na mene kad sam joj na 
kraju rekao da je ona, po mom iskrenom uvjerenju, isto toliko tražila 
užitak koliko i ja. Sirota Marfa Petrovna isto tako nije mogla odoljeti 
laskanju i, da sam samo htio, mogao sam, naravno, još za njena 
života prepisati cijelu njezinu imovinu na sebe. (Ipak, malo previše 
pijem i brbljam.) Nadam se da se nećete naljutiti ako sad ovdje 
spomenem da sam isti takav učinak počeo zapažati i kod Avdotje 
Romanovne. Ali sam bio glup i nestrpljiv pa sam sve pokvario. 
Avdotji Romanovnoj već se i prije više puta (a jednom osobito) 
nikako nije svidio izraz mojih očiju, hoćete li mi vjerovati? Ukratko, u 
njima se sve snažnije i bezobzirnije razbuktavala nekakva vatra koja 
je nju plašila i napokon joj omrznula. Što da vam pričam, uglavnom, 
razišli smo se. Tad sam opet napravio glupost. Počeo sam vrlo grubo 
ismijavati svu onu njenu propagandu i nastojanje da me preobrati; i 
opet se Paraša pojavila na sceni, ali ne samo ona — ukratko, nastao 
je pravi pakao. O, da samo vidite, Rodione Romaniču, bar jedanput 
u životu, kako vam seka ponekad sijeva očima! Ništa ne znači ovo 
što sam sad pijan i što sam, evo, popio več cijelu čašu vina, istinu 
vam govorim; vjerujte mi da sam sanjao taj njezin pogled; napokon 
nisam više mogao podnositi ni šuštanja njezine haljine. Bome sam 


mislio da če me spopasti padavica, nikad nisam ni sanjao da bih se 
mogao tako pomamiti. Ukratko, morao sam se s njom pomiriti, ali je 
to več bilo nemoguće. | pomislite što sam tada uradio! Koliko može 
čovjeka bijes zaglupiti! Nikad nemojte ništa u bijesu poduzimati, 
Rodione Romaniču. Računajući da je Avdotja Romanovna zapravo 
puka sirota (ah, oprostite, nisam to htio reći... ali zar nije svejedno 
ako se time izražava isti pojam?), ukratko, da živi od svojih ruku, da 
mora uzdržavati i majku i vas (ah, k vragu, opet se mrštite...), odlučio 
sam joj ponuditi sve svoje novce (mogao sam tada prikupiti oko 
trideset tisuća) samo da pobjegne sa mnom, makar i ovamo, u 
Petrograd. Dakako da bih joj se odmah zakleo i na vječnu ljubav, 
blaženstvo i tako dalje, i tako dalje. Vjerujete li da sam tada bio toliko 
zateleban te da mi je samo rekla: »Zakolji ili otruj Marfu Petrovnu i 
uzmi mene za ženu« — da bih bio odmah to i učinio! Ali se sve 
svršilo katastrofom, kao što već znate, pa možete i sami misliti koliko 
sam se razbjesnio kad sam čuo da je Marfa Petrovna izvukla 
odnekud iz naftalina onu hulju fiškalsku Lužina i da umalo što nije 
udesila svadbu, što bi zapravo bilo isto što sam i ja nudio Avdotji 
Romanovnoj, nije li tako? Nije li tako? Je li da je tako? Primjećujem 
da ste me nekako vrlo pažljivo počeli slušati... zanimljiv ste vi 
mladić... 

Svidrigajlov nestrpljivo lupi šakom o stol. Vas se bio zajapurio. 
Raskoljnikov je jasno vidio da je ona čaša, ili čaša i pol, šampanjca 
što ju je Svidrigajlov bio popio, pijuckajući pomalo, na gutljaje, i te 
kako djelovala na njega, pa je odlučio iskoristiti priliku. Svidrigajlov 
mu je bio vrlo sumnjiv. 

— E pa, sad sam zbilja čvrsto uvjeren da ste i ovamo doputovali 
radi moje sestre — reče Svidrigajlovu otvoreno i bez okolišanja, ne 
bi li ga još više podjario. 

— Ma hajte, molim vas — kao da se iznenada trgne Svidrigajlov. 
— Pa rekao sam vam... a, osim toga, vaša me sestra ne može živa 
vidjeti. 

— Pa toi ja vjerujem da ne može, ali nije sad o tome riječ. 

— A vi zbilja vjerujete da ne može? — Svidrigajlov priškilji i 
podrugljivo se osmjehne. — Imate pravo, ne voli me, ali nemojte 
nikad dati ruku u vatru za ono što se zbiva između muža i žene, ili 
ljubavnika i ljubavnice. Tu svagda ima jedan kutak koji uvijek ostaje 


cijelom svijetu nepoznat i koji poznaju samo njih dvoje. Vi biste dali 
ruku u vatru da sam se ja gadio Avdotji Romanovnoj? 

— Po nekim vašim riječima i izrazima kojima ste se poslužili u 
svom pričanju, zaključujem da i sad imate neke svoje planove i 
sasvim neposredne namjere, dakako nečasne, prema Dunji. 

— Sta? Zar su mi se potkrale takve riječi i izrazi? — preplaši se 
najednom Svidrigajlov neobično naivno, ne obazirući se ni najmanje 
na epitet prišiven njegovim namjerama. 

— Pai sad vam se potkradaju. Eto, na primjer, čega se sad toliko 
bojite? Sto ste se sad najednom uplašili? 

— Ja da se bojim i plašim? Da se vas plašim? Prije bi trebalo da 


se vi mene bojite, cher amišil I kakva je to samo budalaština... 
Uostalom, podnapio sam se, vidim i sam; umalo što se opet nisam 
izbrbljao. Do vraga i vino! Hej, daj amo vode! 

Pa zgrabi butelju i, ni pet ni šest, hitne je kroz prozor. Filip 
donese vode. 

— Sve su to gluposti — reče Svidrigajlov namačući ubrus i 
stavljajući ga na čelo. — Mogao bih vas jednom jedinom riječju 
poklopiti i sve vaše sumnje raspršiti. Znate li, na primjer, da se 
ženim? 

— To ste rni već rekli. 

— Rekao sam vam? Zaboravio sam. Ali onda vam još nisam 
mogao ništa pouzdano kazati jer nisam bio još ni vidio mladojku; tek 
sam imao namjeru. E, a sad već imam zaručnicu i sve je gotovo; 
samo kad ne bih imao nekih neodgodivih pbslova, svakako bih vas 
sada odmah odveo k njima, jer bih vas htio zamoliti za savjet. Uh, k 
vragu! Imam još svega deset minuta vremena. Pazite, gledajte na 
sat, ali, uostalom, da vam ispričam o svojoj ženidbi jer je to 
zanimljiva pričica, naime na svoj način — kamo ćete? Opet odlazite? 

— Ne odlazim, sad više uopće neću otići. 

— Uopće nećete otići? Vidjet ćemo! Odvest ću vas onamo, kad 
vam kažem, pokazat ću vam svoju zaručnicu, samo neću sada, jer 
uskoro i vi morate otići. Vi ćete desno, a ja lijevo. Poznajete li 
Reslihovicu? Znate, onu Reslihovicu kod koje sad stanujem, a? 

Čujete li? Ama, što mislite, to vam je ona ista o kojoj pričaju da je 
onu curicu, zimus, u vodi... ama, čujete li vi mene? Čujete li? E pa, 


ona je sve to udesila; dosadno ti je, veli, zabavi se malo. A ja sam 
vam čovjek neveseo, mrzovoljan. Vi mislite da sam veseljak? Nisam, 
neveseo sam; nikom ne činim ništa nažao, ali sjedim u zapećku; 
ponekad me ne mogu po tri dana uvući u razgovor. A ta vam je 
Reslihovica vražja baba, kažem vam, znate što je smislila: računa da 
će mi ta moja buduća dosaditi pa da ću je ostaviti i otići, i da će žena 
ljepo ostati njoj pa da će je onda ona pustiti u promet; naime, u 
našem društvenom sloju, pa i u višem. Maloj je, veli, otac sasvim 
paraliziran, umirovljen činovnik, sjedi u naslonjaču i već treću godinu 
ne može nogama ni maknuti. Ima i majku, i veli da je mama razborita 
dama. Sin im negdje u provinciji služi, ne pomaže uopće roditeljima. 
Starija im kći udata i ne posjećuje ih, a na brizi još imaju dva mala 
nećaka (nemaju dosta svojih!). Zato su iz gimnazije ispisali 
djevojčicu, svoju najmlađu kćer, tek će za mjesec dana navršiti 
šesnaest godina, pa će je dakle za mjesec dana moći i udati. Za 
mene, naime. I otišli mi lijepo do njih; da znate kako je to bilo 
smiješno kod njih; predstavim se ja: vlastelin, udovac, iz poznatog 
roda, s dobrim vezama, imam svoj kapital — nije važno što je meni 
pedeset, a njoj nije još ni šesnaest. Tko će još na to gledati? A inače 
je primamljivo, a? Bome primamljivo, ha-ha! Da ste samo vidjeli kako 
sam razgovarao s tatom i mamom! Vrijedilo bi vam platiti samo da 
ste me tada mogli vidjeti! | dođe vam mala, poklecne, e pa, možete li 
zamisliti, još je u kratkoj haljinici, pravi pupoljak, crveni se, rumeni, 
kao jutarnja rumen (rekli su joj, dabome, o čemu se radi). Ne znam 
što vi mislite o ženskim licima, ali za mene tih šesnaest godina, te 
još dječje oči, ta bojažljivost i suze od stida, za mene to više vrijedi 
od ljepote; a uz to je još lijepa kao slika! Svijetla košića, sva u 
kovrčicama kao u janjeta, usne punašne, rumene, nožice — da je 
divota!... | tako, upoznali se, ja rekoh da se žurim radi nekih svojih 
domaćinskih poslova, i sutradan, to jest prekjučer, već su nam dali 
blagoslov. Otada, kad god dođem, ja malu odmah sebi na koljena i 
više je ne puštam... Ona se rumeni kao jutarnja rumen, a ja je svaki 
čas ljubim; mama joj, naravno, utuvljuje u glavu da sam joj muž i da 
je tako red, jednom riječju, čista uživancija! | možda je ovaj moj 
položaj, zaručnički, zbilja još ljepši od supružanskog. To vam je ono 

što se zove la nature et la veritćžš! Ha-ha! Jedno sam dva-tri puta i 


porazgovarao s malom — uopće nije glupa curica; koji put me onako 
krišom pogleda — a mene sve nešto štrecne. A lice joj, znate, kao u 
Rafaelove Madone. Jer, u Sikstinske je Madone upravo fantastično 
lice, lice tužne jurodive, niste li to zapazili? E pa, eto, tako nešto. Čim 
su nam dali blagoslov, a ja sutradan donesem darova za tisuću i pol 
rubalja: nakit od briljanata, pa nakit od biserja i srebrnu kutijicu za 
žensku toaletu — evo ovoliku, sa svakojakim draguljima, tako da se 
čak i njoj, toj Madoni, lice zarumenjelo. Jučer sam je posjeo sebi na 
koljena, ali valjda malo previše bezobzirno jer se sva zajapurila i 
suze joj udarile na oči, ali neće da ih pokaže iako sva gori. Onda su 
svi načas izašli iz sobe, ostali smo potpuno sami, a ona mi se 
najednom obisne oko vrata (prvi put sama od sebe), zagrli me 
objema ručicama, ljubi me i kune mi se da će mi biti poslušna, vjerna 
i dobra žena, da će me usrećiti, da će mi posvetiti cijeli svoj život, 
svaki čas svoga života, da će sve, sve žrtvovati za mene, a da za 
sve to želi od mene samo i jedino moje poštovanje, ništa joj više, 
veli, »ništa, ništa ne treba, nikakvih darova!« Priznajte i sami: čuti 
takvo priznanje nasamu od takva šesnaestogodišnjeg anđelka koji 
se rumeni od djevojačkog stida i kome su oči pune suza od ushita, 
priznajte i sami da je to prilično primamljivo. Je li da je primamljivo? 
Je li da to ipak nešto vrijedi, a? Ipak vrijedi, je li? E pa... e pa, čujte... 
e pa, da odemo do moje zaručnice... samo ne možemo sad odmah! 

— Ukratko rečeno, upravo ta čudovišna razlika u godinama i 
naobrazbi izaziva u vama požudu? I zar ćete se zbilja oženiti? 

— Pa nego šta? Bezuvjetno. Svak sam o sebi vodi brigu, a 
najveselije živi onaj tko zna najbolje obmanuti sama sebe. Ha-ha! A 
što ste vi tako do grla ogreznuli u kreposti? Smilujte mi se, 
dragoviću, ja sam čovjek grešnik. He-he-he! 

— Pa ipak ste zbrinuli djecu Katerine Ivanovne. Doduše... 
doduše, imali ste za to svojih razloga... sad mi je sve jasno. 

— Ja i inače volim djecu, mnogo volim djecu — zakikoće se 
Svidrigajlov. — S tim u vezi mogu vam čak ispričati jednu vrlo 
zanimljivu zgodu koja se još nije ni završila. Već prvog dana kad sam 
doputovao, počeo sam ovdje obilaziti kojekakve jazbine, ama, 
naprosto sam nakon sedam godina navalio na njih. Vjerojatno ste 
primijetili da se ne žurim da se sastanem sa svojim starim društvom, 
s nekadašnjim prijateljima i pajdašima. I neću ih potražiti dokle god 


budem mogao biti bez njih. Znate, na selu, kod Marfe Petrovne, 
dozlaboga su me izmučile uspomene na sva ona tajnovita mjesta i 
mjestašca na kojima pravi znalac može svašta naći. Vrag ih odnio! 
Puk se opija, naobraženi mladi ljudi izgaraju od besposlice u 
neostvarljivim snovima i tlapnjama, zatupljuju se teorijama; odnekud 
su Čifuti navrli, zgrću pare, a sve ostalo odalo se razvratu. | ovaj me 
je grad već u prvim satima zapahnuo svojim poznatim mirisom. 
Obreo sam se na nekoj takozvanoj plesnoj večeri, strašna neka 
jazbina (ali ja volim takve jazbine baš kad su prljave), pa naravno 
kankan kakvog nigdje drugdje nema i kakvog u moje doba nije 
uopće bilo. Jest, u tome se napredovalo. Najednom vidim, djevojčica 
od svojih trinaest godina, dražesno obučena, pleše s jednim 
majstorom; drugi joj je vizavi. A uza zid na stolcu sjedi joj mati. E pa, 
možete zamisliti kakav je to bio kankan! Djevojčica je zbunjena, 
crveni se, napokon se vrijeđa i udara u plač. Majstor je grabi i 
počinje je vrtjeti i pokazivati kako se pleše, svi se oko njih valjaju od 
smijeha i — volim u takvim trenucima tu vašu publiku, čak i tu 
kankansku — kese se i viču: »Neka, neka, tako joj i treba! Što vode 
djecu ovamo!« A meni se baš fućka, nije me briga je li im ta utjeha 
logična ili nije! Odmah sam našao sebi mjesto, sjeo sam do majke i 
razvezao o tome kako sam i ja nedavno doputovao, kako su tu sve 
sami prostaci, kako ne znaju uočiti prave vrijednosti i iskazati dužno 
poštovanje; dao sam joj na znanje da imam para na bacanje; 
ponudio sam da ih odvezem svojom kočijom, i odvezao sam ih kući i 
upoznao se s njima. (Stanuju kao podstanari u nekoj sobici, nedavno 
su doputovale.) Kazale su mi da poznanstvo sa mnom mogu i ona i 
njena kćerka držati samo za čast; doznao sam da nemaju ni kuće ni 
kućišta, a da su doputovale ne bi li što isposlovale u nekom 
nadleštvu; ponudim im svoje usluge, novce; kažu mi da su zabunom 
došle na tu plesnu večer, mislile su da se tamo zaista uči plesati; 
ponudim se da pripomognem odgoju mlade djevojke u učenju 
francuskog jezika i plesa. One objeručke prihvate moju ponudu, drže 
je za čast, i evo, i dan-danas održavam to poznan-stvo... Možemo, 
ako hoćete, otići i do njih, samo ne sad odmah. 

— Manite se, manite se tih svojih ružnih, prljavih pričica, vi, 
razvratni, pokvareni bludniče! 


— Eto nam opet Schillera, eto opet našeg Schillera, Schillera! Ou 


la vertu va-t-elle se nicher?.š A znate li da ću vam baš navlaš 
pričati o ovakvim dogodovštinama, samo da bih čuo te vaše usklike. 
To je pravi užitak! 

— Kako i ne bi bio, zar mislite da nisam u ovom trenutku i sam 
sebi smiješan? — promrsi Raskoljnikov pakosno. 

Svidrigajlov samo što ne pukne od smijeha; naposljetku zovne 
Filipa, plati mu i poče ustajati. 


— E, zbilja sam se napio, assez cause 2 — reče. — Pravi 
užitak! 

— Pa kako i ne biste uživali — uzvikne Raskoljnikov također 
ustajući. — Kad okorjeli razvratnik priča o takvim pustolovinama a 


ima na umu isto tako nekakvu namjeru, dakako da uživa, pogotovo 
kada još priča u ovakvim prilikama i ovakvu čovjeku kao što sam ja... 
To ga još više nadražuje. 

— E pa, ako je tako — odvrati Svidrigajlov čak pomalo začuđeno, 
promatrajući Raskoljnikova — ako je tako, onda ste i vi pravi pravcati 
cinik. U svakom slučaju, imate sve preduvjete da to postanete. 
Mnogo toga možete pojmiti, mnogo... ali mnogo toga možeti i učiniti. 
A sad dosta! Iskreno mi je žao što smo ovoliko malo razgovarali, ali 
nećete vi meni pobjeći... Samo malo pričekajte... 

Svidrigajlov pođe van iz gostionice, a Raskoljnikov za njim. 
Svidrigajlov ipak nije bio trešten pijan; samo mu je načas bilo udarilo 
u glavu, a sad se već sve više trijeznio. Bio je nečim ozbiljno 
zabrinut, nečim neobično važnim, pa se mrštio. Očekivao je očito 
nešto što ga je uzbuđivalo i uznemirivalo. Nekako je u posljednjim 
minutama naglo promijenio držanje prema Raskoljnikovu, svakog je 
časa bivao sve grublji i podsmješljiviji prema njemu. Raskoljnikov je 
sve to zapazio te se i sam uzrujao. Svidrigajlov mu je postao vrlo 
sumnjiv i stoga je nakanio da pođe za njim. 

Siđoše na pločnik. 

— Vi ćete nadesno, a ja ću nalijevo, ili možda obratno, samo — 

adieu, mon plaisir“““, bit će mi drago da se opet vidimo. 
I pođe desno, prema Sijenskom trgu. 


V 


Raskoljnikov pođe odmah za njim. 

— Šta je sad? — uzvikne Svidrigajlov okrećući se. — Čini mi se 
da sam vam rekao... 

— Sad se neću više maknuti od vas. 


— Šta-a-a? 
Obadvojica zastadoše i zgledaše se kao da mjere jedan drugog. 
— Iz cijelog tog vašeg sutrusnog pričanja — odbrusi mu 


Raskoljnikov — pouzdano sam zaključio da ne samo što se niste 
okanili svojih nečasnih planova u vezi s mojom sestrom, nego da ste 
zaokupljeni njima više nego ikad. Znam da je moja sestra jutros 
primila neko pismo, a vi ste se sad neprestano vrckali na stolcu... 
Možda ste negdje uz put i pronašli kakvu drugu ženu, ali to ništa ne 
znači. Želim se osobno uvjeriti... 

Teško da je Raskoljnikov i sam mogao odrediti što zapravo hoće i 
o čemu se to želi osobno uvjeriti. 

— Atako! A kako bi bilo da zovnem policiju? 

— Zovi! 

Opet su stajali tako oko jedne minute jedan naspram drugog. 
Naposljetku se Svidrigajlovu izmijeni lice. Pošto se uvjerio da se 
Raskoljnikov nije uplašio njegove prijetnje, najednom zauze sasvim 
vedro i prijateljsko držanje. 

— Takvi ste vi, dakle! Ja namjerno nisam potezao u razgovoru 
vaš slučaj, iako me, naravno, muči radoznalost. To je nešto 
fantastično. To sam ostavio za drugi put, ali vi biste zbilja bili kadri i 
mrtvaca razdražiti... Pa dobro, hajdemo, ali vam unaprijed kažem da 
ću samo svratiti kući da uzmem nešto novaca, a onda ću zaključati 
stan, uzeti fijaker i otići na cijelu večer na Otoke. Pa kud ćete onda 
za mnom? 

— Zasad s vama u stan, ali ne k vama nego k Sofji Semjonovnoj, 
da se ispričam što nisam došao na sprovod. 

— Kako vas volja, samo Sofje Semjonovne nema kod kuće. 
Odvela je djecu k jednoj dami, jednoj uglednoj staroj dami, mojoj 
davnašnjoj znanici koja vodi nekakva sirotišta. Ja sam očarao tu 
damu time što sam uplatio kod nje za uzdržavanje sve troje nejačadi 
Katerine Ivanovne, a uz to sam priložio nešto novaca za sirotišta; na 


kraju sam joj ispričao životni put Sofje Semjonovne, sve do u 
tančine, ništa joj nisam zatajio. To je ostavilo na nju neopisiv dojam. 
Eto, zato je Sofja Semjonovna pozvana da dođe još danas ravno u... 
ski hotel, gdje je ta moja dama privremeno odsjela nakon povratka s 
ladanja. 

— Nije važno, ipak ću svratiti. 

— Kako hoćete, samo ja ne idem s vama, baš me briga! Eto, 
samo što nismo stigli. Nego, uvjeren sam da ste zato tako sumnjičavi 
prema meni što sam imao previše obzira pa vas sve dosad nisam 
uznemirivao nikakvim zapitkivanjem... razumijete me? To vam se 
valjda učinilo neobičnim; kladio bih se da je tako! E pa, kako da onda 
čovjek nakon toga ima još nekih obzira! 

— | da prisluškuje na vratima! 

— A, na to pucate! — nasmije se Svidrigajlov. — Pa i začudio bih 
se kad nakon svega ne biste to popratili nekom svojom napomenom. 
Ha-ha! lako sam ponešto shvatio od onoga što ste onda... tamo... 
uprskali i sami ispričali Sofji Semjonovnoj, ipak, šta to znači? Možda 
je mene već pregazilo vrijeme pa ništa više ne mogu shvatiti. 
Objasnite mi, zaboga, dragi moj! Prosvijetlite me, upoznajte me s 
najnovijim idejama. 

— Ništa vi niste mogli čuti, samo lažete! 

— Ma ne mislim ja na ono, ne mislim ja na ono (iako sam, inače, 
ponešto i čuo), nego na to kako, eto, neprestano uzdišete te 
uzdišete! Schiller se u vama svaki čas pobuni. A onda mi još kažete 
neka ne prisluškujem na vratimm! Ako je tako, idite prijaviti vlastima 
da vam se, eto, tako i tako, dogodio mali peh: u teoriji vam se 
potkrala sitna pogreška. Ako ste pak uvjereni da se ne smije 
prisluškivati na vratima, a da se babe mogu slobodno mlatiti čime 
god stigneš, radi vlastitog zadovoljstva, onda otputujte što prije 
kudgod u Ameriku. Bježite, mladiću! Možda još imate vremena. 
Iskreno vam velim. Nemate novaca? Dat ću vam ja za put. 

— Nije mi to ni na kraj pameti — presiječe ga Raskoljnikov 
gadljivo u riječi. 

— Razumijem (nemojte se, uostalom, zamarati, ne morate mi 
mnogo ni govoriti ako ne želite); razumijem kakva su vas pitanja 
zaokupila: moralna, je li? Građanske i ljudske dužnosti? A vi njih 
ljepo na stranu; što će vam sad to? He-he! Zar zato što ste još 


građanin i čovjek? Ali, ako je tako, onda se niste morali ni petljati u 
to; čemu ste se prihvaćali nečeg što nije za vas. Pa ustrijelite se 
onda; što, ne da vam se? 

— Čini mi se da me sad baš želite naljutiti kako bih vas pustio na 
miru... 

— E, baš ste neki čudak! Pa evo, već smo stigli, molim vas lijepo, 
i na stubište. Eto, vidite, tu su vrata Sofje Semjonovne, gledajte, 
nema nikoga! Ne vjerujete? Pitajte kod Kapernaumovih; kod njih 
ostavlja ključ. Evo i nje, madame de Kapernaumov, a? Šta? 
(Nagluha je.) Otišla? Kamo? Eto, jeste li sad čuli? Nema je i neće se 
vratiti, možda, do kasno uvečer. E, a sad idemo do mene. Htjeli ste 
valjda i do mene? E pa, evo nas i kod mene. Madame Reslih nije 
kod kuće. Ta je žena vječito u poslu, ali je dobra žena, vjerujte mi... 
možda bi i vama mogla dobro doći kad biste bili malko razumniji. E 
pa, evo, izvolite pogledati: uzimam iz pisaćeg stola ovu petstotnu 
obveznicu (evo vidite koliko ih još imam!), nju ću još danas unovčiti u 
mjenjačnici. Eto, jeste li vidjeli? Ne smijem više tratiti vrijeme. Pisaći 
stol zaključavam, stan zaključavam, i evo nas opet na stubištu. E pa, 
hoćete li da uzmemo fijaker? Jer, ja idem na Otoke. Hoćete li da se 
malo provozate? Evo, odvest ću se ovom kočijom do Jelagina, idete 
li sa mnom? Ne idete? Odustajete? Pa da se provozamo, svejedno? 
Kao da će kiša, ali ne smeta, spustit ćemo krov... 

Svidrigajlov je već sjedio u kočiji. Raskoljnikov je zaključio da su 
njegove sumnje, bar u ovom trenutku, neosnovane. Ne odgovorivši 
mu ni riječi, okrene se i pođe natrag, prema Sijenskom trgu. Da se 
samo jednom putem osvrnuo, vidio bi kako se Svidrigajlov nije 
odvezao ni sto koraka dalje i kako je platio fijakeristu i sišao na 
pločnik. Ali Raskoljnikov ništa više nije mogao vidjeti jer je zamaknuo 
za ugao. Snažno ga je gađenje otjeralo što dalje od Svidrigajlova. 
»Kako sam se mogao i jednog trenutka nadati čemu od tog grubog 
zlikovca, od tog pokvarenog bludnika i hulje!« i nehotice uzvikne. 
Istina je da je to svoje mišljenje izrekao suviše brzopleto i lakoumno. 
Bilo je nešto u Svidrigajlova što mu je u najmanju ruku pridavalo bar 
kakvu-takvu originalnost, ako ne i tajanstvenost. Što se pak tiče 
sestre, Raskoljnikov je ostao čvrsto uvjeren da je Svidrigajlov neće 
ostaviti na miru. Ali već mu je bilo preteško i nepodnošljivo o svemu 
tome razmišljati i premišljati! 


Kad je ostao sam, utonuo je, kao i obično, već iza dvadesetak 
koraka u duboku zamišljenost. Popevši se na most, zastao je uz 
ogradu i zagledao se u vodu. Međutim, malo dalje od njega stajala je 
Avdotja Romanovna. 

Susreo se bio s njom dok se penjao na most, ali je prošao mimo 
nje a da je nije prepoznao. Dunječka ga još nikad nije bila srela 
takvog na ulici pa se iznenadila i, štoviše, prestravila. Stala je i nije 
znala bi li ga zovnula ili ne bi. Najednom opazi Svidrigajlova kako se 
žurno približava od Sijenskog trga. 

Ali, kao da se približavao kradom i oprezno. Nije se popeo na 
most nego je zastao po strani, na pločniku, pazeći se dobro da ga 
Raskoljnikov ne primijeti. Dunju je već bio opazio i počeo joj rukama 
davati nekakve znakove. Njoj se učini da je moli neka ne zove brata, 
neka ga ostavi na miru i neka dođe do njega. 

Dunja tako i učini. Polagano obiđe brata i priđe Svidrigajlovu. 

— Hajdemo brže odavde — šapne joj Svidrigajlov. — Ne bih htio 
da Rodion Romanic zna za naš sastanak. Moram vam reći da sam 
sjedio s njim nedaleko odavde, u jednoj gostionici, gdje me je on 
sam bio potražio, jedva sam ga se otresao. Doznao je nekako za 
pismo koje 5am vam poslao, i sad nešto sumnja. Niste mu valjda vi 
rekli za pismo? Ako niste vi, tko je onda? 

— Evo, već smo zamakli za ugao — upade mu Dunja u riječ — i 
sad nas moj brat više ne može vidjeti. Da znate da ne idem dalje s 
vama. Recite mi sve ovdje; sve se to može i na ulici ispričati. 

— Prvo, to se nikako ne može na ulici ispričati; drugo, morate čuti 
i Sofju Semjonovnu; treće, pokazat ću vam i neke dokumente... 
Najposlije, ako nećete da dođete do mene, onda vam neću uopće 
ništa objašnjavati i odmah odlazim. Uz to vas molim da ne 
zaboravite da je neobično zanimljiva tajna vašeg obožavanog brace 
isključivo u mojim rukama. 

Dunja neodlučno zastane i proburazi Svidrigajlova pogledom. 

— Što se bojite? — pripomene on mirno. — Grad nije selo. Pa i 
na selu ste više vi naudili meni nego ja vama, a ovdje... 

— A zna li za ovo sad Sofja Semjonovna? 

— Ne zna, nisarmjoj rekao ni riječi, nisam baš siguran ni je li kod 
kuće. Ali vjerojatno jest. Danas je sahranila maćehu pa joj nije do 
posjeta. Zasad ne želim nikom govoriti o tome, pa se pomalo kajem 


što sam i vama javio. Tu je i najmanja neopreznost isto što i prijava. 
Ja stanujem evo ovdje, u ovoj kući, evo, stigli smo. Evo, ovo je naš 
pazikuća; on me dobro poznaje; evo, vidite kako nas pozdravlja; vidi 
da dolazim s jednom damom, već je, naravno, zapazio vaše lice, ato 
je dobro za vas ako se baš bojite i sumnjate u mene. Oprostite što 
vam ovako grubo govorim. Ja sam ovdje podstanar. Solja 
Semjonovna stanuje odmah do mene, isto je tako podstanarka. Cijeli 
je kat iznajmljen. Pa što se onda imate bojati kao kakvo dijete? Zar 
sam zbilja tako strašan? 

Svidrigajlovu se lice razvuče u milostiv smiješak, iako mu nije 
više bilo do smješkanja. Srce mu je lupalo a dah zastajao u prsima. 
Navlaš je govorio malo glasnije ne bi li prikrio uzbuđenje koje ga je 
sve više obuzimalo, ali Dunja nije zapazila to njegovo posebno 
uzbuđenje, jer su je bile rasrdile njegove riječi da ga se boji kao 
kakvo dijete, i da je tako strašan. 

— Znam doduše da ste čovjek... bez časti, ali vas se nimalo ne 
bojim. Idite vi prvi — reče mu naoko mirno, iako bijaše vrlo blijeda. 

Svidrigajlov zastane pred Sonjinim vratima. 

— Dopustite da vidim je li kod kuće. Nije. Nemamo sreće! Ali 
znam da će stići svakog časa. Ako je već otišla, onda je mogla otići 
samo do jedne dame radi one svoje siročadi. Umrla im je majka. I ja 
sam se tu upleo i pomagao koliko sam mogao. Ako Sofja 
Semjonovna ne dođe u roku od deset minuta, poslat ću je samu k 
vama, ako hoćete još danas; e pa, evo i mog stana. Tu su moje dvije 
sobe. Tu, iza tih vrata, stanuje moja gazdarica gospođa 

Reslih. A sad pogledajte ovamo, da vam pokažem svoje glavne 
dokaze: iz moje spavaonice evo ova vrata vode u dvije posve prazne 
sobe koje se izdaju pod najam. Evo ih... ovo morate pogledati malo 
bolje... 

Svidrigajlov je stanovao u dvije prilično prostrane namještene 
sobe. Dunječka se nepovjerljivo osvrtala, ali nije zapazila ništa 
osobito ni na pokućstvu ni u rasporedu tih soba, iako se moglo 
koješta primijetiti, na primjer da se Svidrigajlovljev stan nalazi tako 
reći između dva gotovo nenastanjena stana. K njemu se nije ulazilo 
ravno iz hodnika nego kroz dvije gazdaričine gotovo prazne sobe. U 
svojoj spavaćoj sobi Svidrigajlov otključa jedna vrata i pokaza 
Dunječki prazan stan koji se izdavao pod najam. Dunječka zastane 


na pragu, ne shvaćajući što ju je Svidrigajlov pozvao da vidi, ali se 
on požuri da joj razjasni: 

— Evo, pogledajte ovamo, u ovu drugu veliku sobu. Pazite na 
ova vrata, zaključana su. Uz ova vrata, evo, stoji stolac, samo jedan 
stolac u obadvije sobe. To sam ga ja donio ovamo iz svog stana da 
bi mi bilo zgodnije slušati. Eto tu, odmah iza tih vrata, nalazi se stol 
Sofje Semjonovne; tamo je ona sjedila i razgovarala s Rodionom 
Romaničem. A ja sam ovdje sjedio na stolcu i prisluškivao dvije 
večeri za redom, svaki put po dva-tri sata, pa sam valjda mogao 
nešto doznati, što vi mislite? 

— Prisluškivali ste? 

— Jesam, prisluškivao sam; a sad hajdemo u moj stan; ovdje 
nemamo ni gdje sjesti. 

I odvede Avdotju Romanovnu opet u onu svoju prvu sobu, koja 
mu je služila kao salon, i ponudi joj da sjedne na stolac. On sjede za 
drugi kraj stola, najmanje dva metra od nje, ali mu je u očima već 
zacijelo gorio onaj isti plamen koji je nekad bio onako uplašio 
Dunječku. Ona se lecne i još jedanput nepovjerljivo pogleda oko 
sebe. Ta je njena gesta bila nehotična jer očito nije željela pokazati 
nepovjerenje. — Napokon ju je ipak iznenadila izoliranost 
Svidrigajlovljeva stana. Htjela ga je upitati je li bar gazdarica kod 
kuće, ali ga nije upitala... iz ponosa. Uz to joj je srce morila i druga, 
neusporedivo veća muka od straha za sebe. Bila je zaista na grdnim 
mukama. 

— Evo vam vašeg pisma — poče ona, stavljajući pismo na stol. 
— Zar je zbilja istina to što pišete? Vi tu natucate nešto o zločinu koji 
je tobože izvršio moj brat. Sasvim jasno natucate, nemojte se sad 
izvlačiti. Znajte da sam već i prije bila čula za tu glupu priču i da ni 
najmanje ne vjerujem u nju. To je gnusna i smiješna sumnja. Znam 
njezin historijat, zašto je i kako izmišljena. Vi ne možete imati 
nikakvih dokaza. A obećali ste da ćete mi sve dokazati, govorite 
dakle! Ali unaprijed Znajte da vam ne vjerujem! Ne vjerujem!... 

Dunječka je sve to izgovorila brzorečicom, užurbano, i načasak 
joj rumenilo oblije lice. 

— Ako ne vjerujete, kako ste se onda odvažili doći sami ovamo k 
meni? Zašto ste došli? Iz puke radoznalosti? 

— Nemojte me mučiti, govorite, govorite! 


— Valja priznati da ste hrabra djevojka. Bogami sam mislio da 
ćete zamoliti gospodina Razumihina da vas doprati ovamo. Ali njega 
nije bilo ni uz vas ni u vašoj blizini, dobro sam gledao: to je smiono 
Od vas, htjeli ste dakle poštedjeti Rodiona Romaniča. Uostalom, kod 
vas je sve božanstveno... A što se tiče vašeg brata, što da vam 
kažem? I sami ste ga maloprije vidjeli. Kako vam se čini? 

— Ne zasnivate valjda samo na tome svoju sumnju? 

— Ne, ne na tome nego na njegovim vlastitim riječima. Eto, dvije 
večeri za redom dolazio je ovamo, k Sofji Semjonovnoj. Pokazao 
sam vam gdje su sjedili. Sve joj je ispovjedio. On je ubojica. Ubio je 
staru činovničku udovicu, lihvarku, kod koje je i sam bio zalagao 
stvari; ubio je i njezinu sestru, preprodavačicu, po imenu Lizavetu, 
koja je iznenada bila naišla kad joj je sestru ubio. Obadvije je ubio 
sjekirom koju je bio ponio sa sobom. Ubio ih je da ih opljačka, i 
opljačkao ih je; uzeo je novce i kojekakve stvari... Sve je to sam od 
riječi do riječi ispričao Sofji Semjonovnoj, koja jedina zna za tu 
njegovu tajnu, ali u ubojstvu nije sudjelovala ni riječju ni djelom, nego 
se, naprotiv, zgrozila isto tako kao sad vi. Budite bez brige, ona ga 
neće izdati. 

— Ali to ne može biti! — promrmlja Dunječka blijedim, obamrlim 
usnama; jedva je disala. — Ne može biti, nema nikakvog, ni 
najmanjeg razloga, nikakvog povoda... To je laž! Laž! 

— Pljačka, to je jedini razlog. Uzeo je novce i stvari. Nije se 
doduše, prema vlastitom priznanju, okoristio ni novcem ni stvarima, 
nego ih je spremio nekamo pod neki kamen gdje još i sad leže. Ali to 
je samo zato što se nije usudio okoristiti svojim plijenom. 

— Ma kako bi on mogao ukrasti, opljačkati? Kako bi uopće 
mogao pomisliti tako nešto? — vikne Dunja i skoči sa stolca. — Pai 
Vi ga poznajete, vidjeli ste ga? Zar bi on mogao biti lopov? 

Baš kao da je preklinjala Svidrigajlova; zaboravila je na svaki 
strah. 

— Tu vam, Avdotja Romanovna, ima na tisuće i milijune 
kombinacija i mogućnosti. Kradljivac krade, ali dobro zna da je hulja; 
međutim, čuo sam nedavno za nekog poštenog čovjeka kako je 
orobio poštu; tko bi ga znao, možda je zaista mislio da je učinio 
dobro djelo! Dakako da ne bih ni ja u ovo povjerovao kao ni vi, da 
sam to čuo iz druge ruke. Ali sam svojim rođenim ušima povjerovao. 


On je Sofji Semjonovnoj iznosio i svoje razloge; ona nije u prvi mah 
ni svojim ušima povjerovala, ali je očima napokon povjerovala, 
rođenim očima. Pa to joj je sve sam ispričao. 

— A koji su to... razlozi? 

— To vam je duga priča, Avdotja Romanovna. Posrijedi je, kako 
da vam kažem, svojevrsna teorija, ona ista prema kojoj ja, recimo, 
držim da je pojedinačni zločin dopušten ako je glavni cilj valjan. 
Jedno jedino zlo nasuprot sto dobrih djela? Pa kako i ne bi sposobnu 
i pretjerano ambicioznu mladiću bilo krivo kad zna da bi mu, na 
primjer, svega tri tisuće rubalja mogle iz temelja promijeniti karijeru, 
sav budući životni cilj, a on nema tih triju tisuća! Dodajte još tome 
razdražljivost od gladovanja, od tijesna sobička, od dronjaka što ih 
nosi, od jasne spoznaje o svom krasnom društvenom položaju, a 
ujedno i o položaju svoje sestre i majke. A najviše od svega taština, 
oholost i taština, uza sve druge, tko zna, možda i dobre karakterne 
osobine... Ma nemojte, molim vas, misliti da ga ja možda krivim; 
uostalom, baš me briga. | razvio je još jednu svoju malu teoriju, nije 
ni loša ta teorija, prema kojoj se ljudi, znate, dijele na materijal i na 
posebne ljude, to jest na one koji su na takvoj visini da za njih ne 
vrijede zakoni, nego, naprotiv, oni sami propisuju zakone ostalim 
ljudima, tom materijalu, tom smeću. Nije ni loša ta teorijica; une 


thćorie comme une autrel*2i Napolćon ga je strašno zanio, to jest 
zanijelo ga je zapravo to što se mnogi genijalni ljudi nisu obazirali na 
pojedinačna zla, što su prelazili preko njih bez razmišljanja. Čini se 
da je uobrazio sebi da je i on genijalan, to jest bio je bar u to neko 
vrijeme uvjeren. Mnogo ga je mučila, pa i sad ga još muči, pomisao 
da je znao izmisliti teoriju, ali da nije bio kadar svladati zapreke bez 
razmišljanja, pa da prema tome nije genijalan čovjek. E, a to je već 
za tašta mladića poniženje, pogotovo u ovo naše doba... 

— A grižnja savjesti? Vi mu dakle poričete svaki moralni osjećaj? 
Pa zar je on takav? 

— Ah, Avdotja Romanovna, sad se sve to poremetilo, ali ni inače 
nije nikad bilo u bogzna kakvu redu. Rusi su uopće, Avdotja 
Romanovna, ljudi široke naravi, kao što im je i zemlja široka, i 
neobično skloni fantastici, neredu; ali ne valja kad je čovjek široke 
naravi a nije osobito genijalan. Sjećate li se koliko smo se isto ovako 


i o ovoj istoj temi nas dvoje napričali sjedeći navečer, uvijek poslije 
večere, na terasi? I još ste vi mene korili upravo zbog te širine. Tko 
zna, možda je on, baš u isto vrijeme dok smo mi o tome razgovarali, 
ovdje ležao i premišljao o svom naumu. Jer kod nas, Avdotja 
Romanovna, u obrazovanom društvu, i nema nekih svetih tradicija: 
jedino ako ih tko sam sebi iz knjiga izvuče... ili iz ljetopisa štogod ne 
preuzme. Ali to su vam uglavnom učeni ljudi i, znate, sve nekakvi 
zvekani, tako da ih se svjetski čovjek čak i stidi. Uostalom, moje 
nazore općenito poznajete; ja ama baš nikog ne krivim. I ja sam 
besposličar i pri tome ostajem. Ali o tome smo već više puta 
razgovarali. Čak sam imao sreću da se zanimate za moja mišljenja... 
Neobično ste blijedi, Avdotja Romanovna! 

— Znam ja za tu njegovu teoriju. Pročitala sam u jednom 
časopisu njegov članak o ljudima kojima je sve dopušteno... Donio 
mi je Razumihin taj časopis... 

— Gospodin Razumihin? Članak vašeg brata? U časopisu? Zar 
postoji takav članak? Nisam znao. E pa, to mora da je zanimljivo! Ali 
kamo ćete, Avdotja Romanovna? 

— Htjela bih porazgovarati sa Sofjom Semjonovnom — izusti 
Dunječka slabašnim glasom. — Kako se može doći do nje? Možda 
je već stigla; htjela bih svakako sad odmah porazgovarati s njom. 
Neka mi ona... 

Avdotja Romanovna nije mogla dovršiti; jednostavno joj se dah 
presjekao. 

— Sofja Semjonovna se neće vratiti sve do navečer, bar ja tako 
mislim. Morala je doći vrlo brzo, ali kad nije, onda će se vratiti vrlo 
kasno... 

— A, tako, dakle, lažeš! Vidim sad... da si lagao... stalno si 
lagao!... Ne vjerujem ti! Ne vjerujem! Ne vjerujem! — poviče 
Dunječka raspomamljeno, posve izgubivši glavu. 

Gotovo obeznanjena klone na stolac koji joj je brže-bolje 
podmetnuo Svidrigajlov. 

— Avdotja Romanovna, što vam je, saberite se! Evo vam vode. 
Otpijte malo... 

Poprska je vodom. Dunječka se prene i sabere. 

— Strašno ju je potreslo! — promrmlja Svidrigajlov za se, namr- 
gođen. — Avdotja Romanovna, smirite se! Ne zaboravite da on ima 


prijatelja. Izvući ćemo ga, spasit ćemo ga.. Hoćete li da ga 
prebacimo u inozemstvo? Ja imam novaca; za tri dana pribavit ću 
Mu putnu kartu. A što se ubojstva tiče, još će on učiniti mnogo dobrih 
djela i sve će to popraviti; smirite se! Može još postati i velik čovjek. 
Kako vam je? Kako se osjećate? 

— Zlobnice! Još se podsmjehujete. Pustite me... 

— Kamo ćete? Ama, kamo ćete? 

— Do njega. Gdje je? Znate li gdje je? Zašto su ova vrata 
zaključana? Na ova smo vrata ušli, a sad su zaključana. Kad ste ih 
brže zaključali? 

— Pa nismo valjda mogli vikati da ori po svim sobama ono o 
čemu smo ovdje razgovarali. Uopće se ne podsmjehujem; samo mi 
je dojadilo govoriti takvim tonom. Ama, kamo ćete sad takvi? Ili, da 
ga možda ne želite prijaviti? Samo ćete ga razbjesniti pa će se sam 
prijaviti. Znajte da ga već prate, da su mu već ušli u trag. Samo ćete 
ga odati. Pričekajte malo, maloprije sam razgovarao s njim; još ga 
možemo spasiti. Pričekajte malo, sjedite, pa da zajedno 
porazmislimo. Radi toga sam vas i pozvao da porazgovaramo o 
tome u četiri oka i da o svemu dobro porazmislimo. Ama, sjedite već 
jednom! 

— Kako ga to vi možete spasiti? Zar se još može spasiti? 

Dunja sjede. Svidrigajlov sjede do nje. 

— Sve to stoji do vas, do vas, samo do vas — poče on gotovo 
šaptom, sijevajući očima, zapinjući i, štoviše, ne izgovarajući do kraja 
riječi od uzbuđenja. 

Dunja se u strahu odmakne od njega. I on je sav drhtao. 

— Vi... samo jedna vaša riječ i on će se spasiti! Ja... ja ću ga 
spasiti. Ja imam novaca i prijatelja. Odmah ću ga otpremiti, izvadit 
ću mu pasoš, dva pasoša. Jedan za njega, drugi za sebe. Ja imam 
prijatelja, a poznajem i neke poslovne ljude... Hoćete li? Izvadit ću i 
za vas pasoš... i za vašu majku... ma što će vam onaj Razumihin? | 
ja vas isto tako volim... Beskrajno vas volim. Dajte da vam poljubim 
krajičak haljine, dajte, dajte! Ne mogu slušati kako šušti. Recite mi 
samo: učini to i to, i učinit ću! Sve ću učiniti. | nemoguće ću učiniti. U 
što god vi vjerujete, u to ću i ja vjerovati. Sve, sve ću učiniti! 
Nemojte, nemojte me tako gledati! Zar ne znate da me ubDijate... 


Počinjao je već i bulazniti. Odjednom ga nešto spopade, baš kao 
da mu iznenada u glavu udari. Dunja skoči i pohrli do vrata. 

— Otvorite! Otvorite! — vikala je kroz vrata dozivajući nekoga i 
drmusajući vratima. — Ma otvorite! Zar zbilja tu nema nikoga? 

Svidrigajlov ustane i pribere se. Na usnama što su mu još 
podrhtavale polako se ocrta pakostan i podrugljiv smiješak. 

— Nema nikoga kod kuće — reče tihim i odmjerenim glasom. — 

Gazdarica je otišla i ne vrijedi vam uopće vikati; samo se uzalud 
uzrujavate. 

— A gdje je ključ? Otvori mi odmah vrata, odmah, huljo jedna! 

— Izgubio sam ključ i ne mogu ga naći. 

— A? Ovo je dakle nasilje! — uzvikne Dunja, problijedi kao krpa i 
Odjuri u kut, gdje se brže-bolje zakloni stolićem što joj se našao pri 
ruci. Nije vikala, ali se upila očima u svoga mučitelja i budno pazila 
na svaki njegov pokret. Ni Svidrigajlov se nije micao s mjesta — 
stajao je sučelice njoj na drugom kraju sobe. Čak je zagospodario 
sobom, bar naoko, ali je u licu bio jednako blijed. Podrugljiv mu je 
smiješak neprestano titrao na usnama. 

— Kažete »nasilje«, Avdotja Romanovna. Ako je nasilje, onda 
možete i sami zaključiti da sam poduzeo stanovite mjere. Sofja 
Semjonovna nije kod kuće, a Kapernaumovi su daleko, iza pet 
zaključanih soba. Najposlije, ja sam najmanje dva puta jači od vas, a 
osim toga, nemam se čega bojati jer se ni poslije nećete moći nikom 
požaliti — nećete valjda izdati rođenog brata! Pa i nitko vam ne bi 
povjerovao jer iz kojeg bi razloga djevojka sama došla u stan 
čovjeku samcu? Dakle, sve kad biste i brata žrtvovali, ništa ne biste 
time dokazali — nasilje je vrlo teško dokazati, Avdotja Romanovna. 

— Huljo jedna! — ogorčeno šapne Dunja. 

— Neka vam bude, ali znajte da sam vam ovo iznio tek kao 
pretpostavku. Po mom osobnom uvjerenju, imate potpuno pravo, 
nasilje je odvratno. Htio sam reći samo to da se ne biste nimalo 
ogriješili o svoju savjest kad biste čak... kad biste čak i poželjeli da 
spasite brata dragovoljno, kao što vam predlažem. Naprosto biste se 
dakle pokorili prilikama, pa najposlije i sili, ako već ne možemo bez 
te riječi. Razmislite malo o tome; sudbina vašeg brata i vaše majke u 
vašim je rukama. A ja ću vam biti rob... do kraja života... evo, ovdje 
ću pričekati... 


Svidrigajlov sjede na divan, otprilike na osam koraka od Dunje. 
Ona nije više ni najmanje sumnjala da je on nepokolebljiv u svojoj 
odluci. Osim toga, dobro ga je poznavala... 

Najednom Dunja izvadi iz džepa revolver, zape ga i spusti ruku s 
revolverom na stolić. Svidrigajlov skoči kao oparen. 

— Aha! Tako, dakle! — uzvikne začuđeno, ali se pakosno osmje- 
hne. — E pa, to potpuno mijenja situaciju! Time mi samo olakšavate 
posao, Avdotja Romanovna! Ali otkud vam taj revolver? Da nije od 
gospodina Razumihina? Oho! Pa to je moj revolver! To je moj stari 
znanac! Koliko sam ga samo onda tražio!... Ipak nisu dakle propali 
uzalud oni satovi iz gađanja koje sam imao čast da vam dajem na 
selu. 

— Nije ovo tvoj revolver nego Marfe Petrovne, koju si ti, zlikovce, 
ubio! Nisi ti imao ničega svoga u njezinoj kući. Uzela sam ga kad 
sam naslutila što si sve kadar učiniti. Samo zakorakni prema meni, 
kunem se da ču te ubiti! 

Dunja je bila izbezumljena. Revolver je držala uperen u njega. 

— A vaš brat? Pitam vas to iz puke radoznalosti — reče 
Svidrigajlov stojeći svejednako na mjestu. 

— Prijavi ga ako hoćeš! Ni koraka bliže! Ni makac! Pucat ću! 
Ženu si svoju otrovao, znam, i ti si ubojica!... 

— Jeste li sigurni da sam otrovao Marfu Petrovnu? 

— Jesi! Sam si mi to nagovijestio; govorio si mi o otrovu... znam 
da si išao da ga kupiš... imao si ga spremnog... To je svakako tvoje 
maslo... huljo jedna! 

— Kad bi to i bila istina, bilo bi opet samo radi tebe... ipak si ti bila 
razlog svemu. 

— Lažeš! Ja sam tebe oduvijek mrzila, oduvijek... 

— Ehe, Avdotja Romanovna! Valjda ste zaboravili kako ste u žaru 
svoje propagande već popuštali i topili se... Vidio sam vam po očima; 
sjećate li se, bilo je to uvečer, na mjesečini, slavuj je još biglisao? 

— Lažeš! — Dunji oči sijevnuše od bijesa. — Lažeš, klevetniče! 

— Lažem? Pa dobro, neka lažem! Slagao sam. Pred ženama se 
ne smije tako nešto ni spominjati. — Podsmjehne se. — Znam da 
ćeš opaliti, zvjerko prelijepa! Pa hajde, pucaj! 

Dunja digne revolver. Mrtvački blijeda, donja joj usna pobijeljela i 
uzdrhtala, sijevala je svojim krupnim crnim očima kao živom vatrom i 


gledala ga, spremna na sve, vrebajući i čekajući da se samo makne. 
Nikad je on još nije bio vidio tako lijepu. Vatra što joj je sijevnula iz 
očiju u času dok je dizala revolver baš kao da ga je opržila, i srce mu 
se bolno stegne. Zakorači i odjekne pucanj. Tane mu očeše kosu i 
zabije se u zid iza njega. On zastane i tiho se nasmije: 

— Ubola me osica! Ravno u glavu cilja... Šta je ovo? Krv? 

Izvadi rupčić da obriše krv što mu je u sasvim tankom mlazu 

curila niz desnu sljepoočnicu; vjerojatno mu je tane tek malčice 
okrznulo kožu na lubanji. Dunja spusti revolver gledajući 
Svidrigajlova ne toliko u strahu koliko u nekakvoj unezvjerenoj 
nedou-mici. Kao da ni sama više nije bila nacistu što je učinila i što 
se to zbiva oko nje. 

— E, što ćete, promašili ste! Pucajte opet, pričekat ću — tiho će 

Svidrigajlov, svejednako se smješkajući, ali nekako sumorno. — 
Inače bih vas mogao zgrabiti još prije nego što ga zategnete. 

Dunječka uzdrhti, brzo zape revolver i opet ga digne. 

— Pustite me! — reče zdvojno. — Kunem vam se da ću opet 
pucati... Ja ću vas... ubiti! 

— Pa nego šta... sa tri koraka morate me ubiti. Ali, ako me ne 
ubijete... onda... 

On sijevne očima i priđe joj još dva koraka bliže. 

Dunječka odape, ali revolver zataji! 

— Niste ga dobro napunili. Ali nije važno! Imate još jednu kapslu. 
Namjestite je, pričekat ću. 

Stajao je pred njom na dva koraka, čekao i gledao divlje i 
odlučno, užagrenim, strastvenim i teškim pogledom. Dunja shvati da 
će on prije poginuti nego je pustiti. I... i, naravno, ubit će ga sad, sa 
dva koraka... 

Najednom ona baci revolver. 

— Bacili ste ga! — reče Svidrigajlov u čudu i odahne. Kao da mu 
je neki teret pao sa srca — a možda to i nije bio samo teret smrtnog 
straha; teško da je osjećao strah u tom trenutku. Bijaše to izbavljenje 
od nekog drugog, bolnijeg i sumornijeg osjećaja koji ni on sam ne bi 
mogao pravo odrediti. 

Priđe Dunji i polako je obujmi oko struka. Ona se nije opirala ali je 
sva treperila, kao list na grani, i motrila ga umolnim pogledom. On 


zausti da joj nešto rekne, ali mu se usne samo iskriviše — nije 
mogao ni riječi izgovoriti. 

— Pusti me! — umolno će Dunja. 

Svidrigajlov uzdrhti: to ti nije više bilo izrečeno kao ono maloprije. 

— Ne voliš me dakle? — tiho je priupita. 

Dunja niječno odmahne glavom. 

— I... ne bi mogla?... Nikad? — prošapće zdvojno. 

— Nikad! — šapne Dunja. 

Prođe trenutak užasne nijeme borbe u Svidrigajlovljevoj duši. 
Motrio je Dunju neopisivim pogledom. Naglo povuče ruku, okrene se, 
brzo ode do prozora i stane pred njega. 

Prođe još jedan trenutak. 

— Evo vam ključ! — Pa izvadi ključ iz lijevog džepa na kaputu i 
metne ga iza sebe na stol, ne gledajući Dunju i ne osvrćući se na 
nju. — Uzmite ga, i idite što prije!... 

I dalje je uporno gledao kroz prozor. 

Dunja priđe stolu da uzme ključ. 

— Brže! Brže! — ponovo će Svidrigajlov, svejednako se ne 
mičući niti se osvrćući. Ali je u tom »brže« očito zazvučao nekakav 
strašan ton. 

Dunja pojmi što on znači, zgrabi ključ, pohrli do vrata, brže ih 
otključa i izleti iz sobe. Ubrzo istrči kao sumanuta, ne znajući za 
sebe, na kanal i potrči prema... skom mostu. 

Svidrigajlov stajaše još tri-četiri minute pokraj prozora; napos- 
ljetku se polako okrene, obazre se i lagano prijeđe dlanom preko 
čela. Lice mu se iskrivi od čudna osmijeha, jadnog, tužnog i 
slabašnog osmijeha, osmijeha punog očaja. Uprlja dlan krvlju koja se 
već bila zgrušala; pogleda srdito krv, pa namoči ubrus i otare njime 
sljepoočnicu. Odjednom spazi revolver koji je Dunja bila odbacila čak 
do vrata. Pogleda ga i razgleda. Bijaše to malen, džepni, starinski 
revolver na tri metka; u njemu su bila ostala još dva naboja i jedna 
kapsla. Još se jedanput moglo ispaliti iz njega. Porazmisli, strpa 
revolver u džep, uze šešir i iziđe. 


VI 


Cijelu tu večer, sve do deset sati, proveo je po kojekakvim 
gostionicama i jazbinama, prelazeći iz jedne u drugu. Našao je opet 
negdje i Katju koja mu je otpjevala jednu drugu prostačku pjesmu o 
tome kako neka »hulja i despot« 


Katju stane ljubiti... 


Svidrigajlov je častio pićem i Katju, i verglaša, i pjevače, i 
konobare, i dvojicu nekakvih pisarčića. Ti su ga pisarčići ponajviše 
privukli zato što su obadvojica imali krive nosove — jednom, je nos 
bio nakrivljen nadesno, a drugom nalijevo. To je prenerazilo 
Svidrigajlova. Napokon su ga odvukli u nekakvo vrtno zabavište gdje 
je i za njih platio ulazninu. U toj je bašči bila jedna tanahna 
trogodišnja jela i tri bijedna grmića. Tu je bio podignut i nekakav 
»paviljon« — zapravo obična krčma, ali se mogao dobiti i čaj i bilo je 
nekoliko zelenih stolića sa stolcima. Publiku je uveseljavao grozan 
pjevački zbor s nekakvim pijanim Nijemcem iz Munchena crvenog 
nosa, nalik na pajaca, koji je bio neobično neveseo. Pisarčići se 
porječkali s nekim drugim pisarčićima i zapodjeli kavgu. Svidrigajlova 
su izabrali za suca. Sudio im je već oko četvrt sata, ali su toliko vikali 
da se ništa pod milim bogom nije moglo razumjeti. Po svoj prilici je 
jedan od njih nešto ukrao i čak uspio to odmah prodati nekom Židovu 
koji se tu našao; ali, kad je prodao, nije htio podijeliti novac sa svojim 
drugom. Naposljetku se pokazalo da je prodani predmet bila čajna 
žličica koja je bila vlasništvo vrtnog paviljona. U paviljonu su 
primijetili da je nema i slučaj je počeo poprimati nezgodne razmjere. 
Svidrigajlov je platio za žličicu, ustao i otišao iz bašče. Bilo je oko 
deset sati. Ža sve to vrijeme nije bio popio ni kapi alkohola, samo je 
u paviljonu naručio za sebe čaja, pa i to više reda radi. Međutim je 
večer bila sparna i mračna. Oko deset sati nadvile su se sa svih 
strana oblačine; tresne grom i spusti se kiša kao iz kabla. Nije 
padala u kapima nego je lijevala kao iz kabla. Neprestance su 
Sijevale munje, a za svake se sijavice moglo izbrojiti do pet. 
Svidrigajlov dođe kući pokisao do kože, zaključa se, otvori pisaći 
stol, izvadi sve svoje novce i razdere dva-tri spisa. Zatim strpa novce 
u džep i već se htjede presvući, ali kad pogleda kroz prozor i oslušne 


kako bjesni oluja i kiša, odmahne rukom, uze šešir i iziđe a da ne 
zaključa za sobom vrata. Ode ravno do Šonje. Bila je kod kuće. 

Međutim, nije bila sama; oko _ nje je bilo četvoro 
Kapernaumovljeve male djece. Sofja Semjonovna pojila ih je čajem. 
Šutke je i smjerno dočekala Svidrigajlova, u čudu promotrila njegovo 
mokro odijelo, ali mu nije rekla ni riječi. Djeca su odmah pobjegla 
obuzeta neopisivim strahom. 

Svidrigajlov sjede za stol, a Šonju zamoli da sjedne do njega. 
Ona se plašljivo spremi da ga sluša. 

— Sofja Semjonovna, možda ću otputovati u Ameriku — reče 
Svidrigajlov — pa budući da se sad vidim s vama vjerojatno 
posljednji put, došao sam da posvršavam neke poslove. E pa, jeste li 
bili danas kod one gospođe? Znam što vam je rekla, ne trebate mi 
sad prepričavati. (Sonja načini jednu kretnju i pocrveni.) Znamo 
kakav je to svijet. A što se tiče vaših seka i brace, oni su dobro 
zbrinuti, a novce koji im pripadaju predao sam za svakoga od njih, uz 
priznanicu, tamo gdje treba, u pouzdane ruke. Uostalom, uzmite te 
priznanice sebi, tako, za svaki slučaj. Evo vam ih! E pa, sad smo s 
tim gotovi. Evo vam tri petstotne obveznice, u svemu tri tisuće 
rubalja. To zadržite za sebe, za sebe osobno, i neka ovo ostane 
među nama, da nitko drugi ne zna, što god poslije čuli o meni. Taj će 
vam novac dobro doći, Sofja Semjonovna, jer je gadno živjeti tako 
kako ste dosad živjeli, a neće vam više biti ni potrebno. 

— Vi ste mi već toliko dobra učinili, i siročadi i pokojnici — zabrza 
Sonja — a ako vam nisam dosad zahvaljivala koliko treba... nemojte 
misliti... 

— Ma dobro, dobro! 

— A za ove novce, Arkadije Ivanoviču, mnogo vam hvala, ali sad 
mi neće ni trebati. Sama ću sebe uvijek nekako prehraniti. Nemojte 
misliti da sam nezahvalna, ali ako baš želite učiniti dobro djelo, onda 
te novce... 

— Vaši su, vaši, Sofja Semjonovna, i molim vas, okanimo se 
pustog razgovora jer ja nemam mnogo vremena. A vama će novci 
zatrebati. Pred Rodionom Romanovičem dva su puta: ili kugla u 

čelo, ili na Vladimirku“ '. — Sonja ga unezvjereno pogleda i 
zadršće. — Ne bojte se, ja sve znam, on mi je sam rekao, a ja nisam 


brbljavac; neću nikom reći. Dobro ste mu onda rekli neka se sam 
prijavi i sve prizna. To bi mu bilo najbolje. E, a kad krene 
Vladimirkom, vi ćete, valjda, za njim? Je li da hoćete? Je li? E, ako je 
tako, onda će vam novci trebati. Trebat će vam za njega, razumijete 
li? Dajući ih vama, isto je kao da ih dajem njemu. Osim toga, obećali 
ste i Amaliji Ivanovnoj vratiti dug; čuo sam. Zašto vi to, Solja 
Semjonovna, tako nepromišljeno preuzimate na sebe sve takve 
nekakve ugovore i obaveze? Pa Katerina Ivanovna je ostala dužna 
toj Švabici, a ne vi, što vas briga za Švabicu! Tako se ne može živjeti 
na ovom svijetu. A ako vas kada tko bude pitao, recimo sutra ili 
prekosutra, za mene ili za nešto u vezi sa mnom (sigurno će vas 
pitati), nemojte uopće spominjati da sam bio kod vas, i nipošto 
nemojte nikom pokazivati novce i nemojte nikom reći da sam vam ih 
ja dao. E, a sad, do viđenja. — Ustane. — Pozdravite Rodiona 
Romaniča. Da, zbilja, novce možete privremeno držati makar i kod 
gospodina Razumihina. Poznajete li gospodina Razumihina? Pa 
naravno da poznajete. To je dobar čovo. Odnesite ih k njemu, sutra 
ili... kad dođe vrijeme. A dotle ih dobro spremite. 

Sonja također skoči sa stolca i uplašeno se zagleda u njega. 
Najradije bi mu bila nešto rekla, nešto ga zapitala, ali se nije u prvi 
mah usuđivala, a nije ni znala kako da počne. 

— Pa kako ćete... kako ćete sad na tu kišu? 

— E, spremam se u Ameriku pa da se kiše bojim, he-he! 
Zbogom, draga moja Sofja Semjonovna! Živite, dugo poživite, 
drugima ćete još biti potrebni. Da, zbilja... recite gospodinu 
Razumihinu da ga lijepo pozdravljam. Upravo mu tako recite: 

»Arkadij,« recite, »Ivanovič Svidrigajlov lijepo vas pozdravlja.« 
Nemojte zaboraviti! 

Iziđe i ostavi Šonju zaprepaštenu, prestrašenu i obuzetu nekak- 
vom nejasnom i teškom sumnjom. 

Poslije se doznalo da je Svidrigajlov te iste večeri, blizu ponoći, 
obavio još jedan vrlo čudnovat i neočekivan posjet. Kiša još nije bila 
prestala. Sav mokar, ušao je u jedanaest sati i dvadeset minuta u 
tjesan stan roditelja svoje zaručnice, na Vasiljevskom otoku, u 
Trećoj ulici na Malom prospektu. Jedva ih je nekako lupajući 
razbudio. U prvi je mah izazvao pravu uzbunu; ali, kad je htio, 
Arkadij Ivanovič umio je biti vrlo šarmantan, tako da je ubrzo sama 


po sebi otpala prvobitna (inače sasvim razumna) pomisao 
zaručničinih razboritih roditelja da se Arkadij Ivanovič zacijelo 
gdjegod toliko natreskao da i ne zna za sebe. Paraliziranog oca 
dogura u naslonjaču do Arkadija Ivanoviča zaručničina sažaljiva i 
razborita mati pa odmah, po svom običaju, prijeđe na kojekakva - 
okolišna pitanja. (Ta žena nije nikad ništa otvoreno pitala, svagda se 
najprije smješkala i trljala ruke, a onda bi se, ako je trebalo pošto- 
poto štogod pouzdano doznati, na primjer, kad će Arkadiju Ivanoviču 
biti po volji da odredi dan svadbe, počela neobično radoznalo i 
gotovo pohlepno raspitivati o Parizu i o tamošnjem dvorskom životu, 
i tek bi poslije redom došla i do Treće ulice na Vasiljevskom otoku.) 
U prijašnjim je zgodama sve to, naravno, ulijevalo čovjeku mnogo 
poštovanja, ali je ovaj put Arkadij Ivanovič bio nekako posebno 
nestrpljiv i umah je zamolio da vidi svoju zaručnicu, iako su ga na 
samu početku bili izvijestili da je zaručnica već legla u krevet. 
Dakako da je zaručnica ipak došla. Arkadij Jvanovič joj bez uvijanja 
reče da će zbog jednog neobično važnog razloga morati na neko 
vrijeme otputovati iz Petrograda, pa da joj je stoga donio petnaest 
tisuća rubalja u vrijednosnim papirima, i moli je da ih primi od njega 
na dar jer je već odavno kanio da joj uoči svadbe pokloni tu sitnicu. 
Ovo objašnjenje nije doduše otkrilo nikakvu osobito logičnu vezu 
između tog dara i prijeke potrebe da se radi toga dolazi ovako po kiši 
i u ponoć — ali sve se ipak sasvim lijepo svršilo. Čak su i neminovni 
uzdasi, zapitkivanja i čuđenje nekako naglo postali neobično 
umjereni i suzdržljivi, ali je zato bila iskazana najtoplija zahvalnost, 
potkrepljena čak i suzama prerazborite majke. Arkadij Ivanovič 
ustane, nasmije se, poljubi zaručnicu, podraga je po obraščiću i 
potvrdi joj da će se uskoro vratiti, a kad zapazi u njenim očima 
radoznalost, doduše dječju, ali istodobno i nekakvo vrlo ozbiljno, 
nijemo pitanje, porazmisli, cjelune je po drugi put i odmah iskreno 
zažali u duši što će njegov dar smjesta prijeći na čuvanje pod ključ 
najrazboritijoj od svih matera. Ode i ostavi ih sve za sobom u 
neobičnu uzbuđenju. Međutim, sažaljiva je mati odmah, polušaptom i 
brzorečicom, raščistila neke neobično važne nedoumice, ustvrdivši 
da je Arkadij Ivanovič čovjek velikog formata, čovjek koji ima mnogo 
posla i jakih veza, bogataš — sam bog zna što sad smjera, palo mu 
na pamet i otputovao, palo mu na pamet i dao novce, pa se ne treba 


ničemu čuditi. Čudno je, naravno, što je došao sav mokar, ali Englezi 
su, na primjer, još ekscentričniji, štoviše, svi ti ljudi iz višega društva 
ne obaziru se na ono što se o njima priča i ni najmanje se ne cifraju. 
Možda baš navlaš sad tako hoda da pokaže kako se nikoga ne boji. 
A što je najvažnije, o tome ne treba nikome ni zucnuti jer bogzna što 
se još sve iz toga može izleći, a novce treba što prije staviti pod 
ključ. Najveća je sreća ipak u svemu tome to što je Fedosja za sve 
vrijeme sjedila u kuhinji, a sad je najvažnije da se o tome nipošto, 
nipošto, nipošto ništa ne kaže onoj staroj vještici Reslihovici, i tako 
dalje, i tako dalje. Sjedili su tako i šaputali sve do dva sata. 
Zaručnica je doduše bila otišla spavati mnogo ranije, začuđena i 
pomalo žalosna. 

Svidrigajlov je međutim točno u ponoć prelazio preko...va mosta 
na Petrogradsku stranu. Kiša je bila prestala, ali je hujao vjetar. 
Obuzela ga drhtavica, a u jednom času nekako se osobito 
radoznalo, pa čak i upitno, zagledao u crnu vodu Male Neve. 
Međutim, ubrzo mu se učini da je suviše hladno da tako stoji nad 
vodom; okrenuo_ se i otišao na...ki prospekt. Hodao je po 
beskrajnom...om prospektu već vrlo dugo, gotovo pola sata, višeput 
je i posrnuo u mraku na drvenom pločniku, ali je neprekidno nešto 
radoznalo tražio na desnoj strani prospekta. Tu negdje, već pri kraju 
prospekta, bio je zapazio nedavno, kad se tuda vozio, neko drveno 
ali poveliko svratište, kojem je ime bilo, koliko se sjećao, nešto kao 
Adrianopol. Nije se prevario u računu to je svratište u toj zabiti bilo 
toliko uočljiva točka da ga je čovjek morao opaziti čak i u mraku. 
Bijaše to dugačko, drveno, pocrnjelo zdanje u kojem su, koliko god 
bilo kasno, još gorjela svjetla i zapažala se neka živost. Uđe i od 
odrpanca koji ga dočeka u hodniku zatraži sobu. Odrpanac odmjeri 
pogledom Svidrigajlova, strese se i odmah ga povede do jedne 
udaljene sobe, tijesne i zagušljive, negdje na samom kraju hodnika, 
u kutu, ispod stuba. Druge sobe nije bilo; sve su bile zauzete. 
Odrpanac ga upitno pogleda. 

— Ima li čaja? — zapita Svidrigajlov. 

— Može se dobiti, molim lijepo. 

— Čega još ima? 

— Teletine, molim lijepo, votke, zakuske. 

— Donesi teletine i čaja. 


— I ništa više? — upita ga odrpanac čak pomalo začuđeno. 

— Ništa, ništa! 

Odrpanac ode duboko razočaran. 

»Mora da je ovo zgodan lokal,« pomisli Svidrigajlov. »Kako da to 
nisam prije znao! Vjerojatno i ja izgledam kao čovjek koji se vrača 
odnekud iz nekog kafešantana, ali je uz put već koješta doživio. Ipak 
me zanima tko sve ovamo svraća i ovdje noći?« 

Upali svijeću i malo bolje razgleda sobu. Bila je to toliko majušna 
komorica da se Svidrigajlov nije mogao pravo ni uspraviti u njoj, 
imala je samo jedan prozor, a vrlo prljav krevet, običan obojeni stol i 
stolac zapremali su gotovo cijelu prostoriju. Zidovi kao da su bili 
sklepani od dasaka i presvučeni otrcanim tapetama, već toliko 
prašnim i poderanim da im se boja (žuta) mogla još nekako nazreti, 
ali se šare nisu više nikako mogle raspoznati. Jedan dio zida i stropa 
bijaše kos, kao što je obično u mansardama, samo što su se tu iznad 
te kosine nalazile stube. Svidrigajlov namjesti svijeću, sjede na 
krevet i zamisli se. Neko čudno i neprekidno šaputanje u susjednoj 
sobici, što je na mahove prelazilo gotovo u viku, privuče napokon 
njegovu pozornost. To šaputanje nije nikako prestajalo otkako je bio 
ušao u sobu. Oslušne — netko je grdio i tako reći kroz suze korio 
nekog drugog, ali je čuo samo jedan glas. Svidrigajlov ustane, 
zakloni rukom svijeću i na zidu učas bljesne pukotina; priđe joj i 
pogleda kroz nju. U sobi, koja je bila nešto veća od njegove, bijahu 
dva gosta. Jedan je od njih, bez kaputa, neobično kudrave kose i 
rumena, zažarena lica, stajao u govorničkoj pozi, raskrečen da bi 
održao ravnotežu, busao se u prsa i patetično predbacivao onom 
drugom da je puki siromah, nitko i ništa, da ga je on izvukao iz gliba i 
da ga može otjerati kad god hoće, i da sve to vidi samo prst Božji. 
Njegov prijatelj, koga je korio, sjedio je na stolcu i držao se kao 
čovjek koji samo što nije kihnuo, ali nikako da kihne. Kadikad bi se 
zablenuo mutnim pogledom u govornika, ali je bilo očito da nema 
pojma o čemu je riječ, pa i jedva da ga je slušao. Na stolu je 
dogorijevala svijeća i stajala gotovo prazna staklenka votke, čašice, 
kruh, čaše, krastavci i čajnik, iz kojeg već odavno bijaše popijen čaj. 
Pošto je pozorno promotrio taj prizor, Svidrigajlov se ravnodušno 
odmakne od pukotine i ponovo sjedne na krevet. 


Odrpanac, koji mu je donio čaj i teletinu, nije se mogao suzdržati 
da ga još jednom ne zapita: »Želite li još štogod?« Kad je ponovo 
dobio niječan odgovor, napokon ode. Svidrigajlov se naklopi na čaj 
ne bi li se ugrijao, te popije jednu čašu, ali ne okusi ni zalogaja jer 
uopće nije imao teka. Opet ga je zacijelo obuzimala groznica. Svuče 
oba kaputa, umota se u pokrivač i legne u krevet. Pomisli ljutito: »A 
sad bih baš morao biti zdrav!« i osmjehne se. U sobici je bilo 
zagušljivo, svijeća je slabo gorjela, vani je fijukao vjetar, negdje je u 
kutu grebuckao miš, pa i u cijeloj je prostoriji nekako zaudaralo na 
miševe i nekakvu kožu. Ležao je i kanda snatrio — jedna mu je 
misao smjenjivala drugu. Reklo bi se da pošto-poto želi maštom 
prionuti uz nešto. »Tu pod prozorom mora da je neki vrt,« pomisli. 
»Šumi drveće; nikako ne volim šum drveća po noći, za nevremena i 
u mraku, gadan je ovo osjećaj!« I sjeti se kako je, kad je maloprije 
prolazio pored Petrovskog parka, osjetio isto takvo gađenje. Uzgred 
se sjeti i...ova mosta i Male Neve, pa ga opet nešto zazebe oko srca 
kao ono maloprije, dok je stajao iznad vode. »Nikad, otkako znam za 
sebe, nisam volio vode, čak ni na pejzažima,« ponovo pomisli i opet 
se osmjehne na jednu čudnu pomisao. »Eto, sad bi mi bar moralo 
biti sasvim svejedno sve što se tiče estetike i komfora, a tek sam sad 
postao izbirljiv, kao zvjerka koja mora izabrati sebi mjesto... u ovakvu 
položaju. Baš je trebalo da svratim maloprije u Petrovski park! Valjda 
mi se učinilo da je tamo mračno, hladno, he-he! Rekao bi čovjek da 
težim za nekim ugodnim osjećajima!... Uostalom, što ne ugasim 
svijeću? (Utrne je.) Susjedi su legli,« pomisli ne videći više svjetla da 
dopire kroz onu pukotinu. »Eto, vidite, Marfa Petrovna, kad biste mi 
bar sad izvoljeli doći u goste, i mrak je, i mjesto je prikladno, i 
trenutak je originalan. Ali, eto, sad baš nećete doći...« 

Odjednom se sjeti kako je nedavno, sat prije nego što je bio 
pokušao ostvariti svoje namjere prema  Dunječki, preporučio 
Raskoljnikovu neka je povjeri Razumihinu na čuvanje. »Zapravo sam 
to možda najviše radi toga govorio da razjedim sam sebe, kao što je 
Raskoljnikov i pogodio. Ipak je lopuža taj Raskoljnikov! Svašta je već 
preturio preko glave. Mogao bi s vremenom, kad mu budalaštine 
izvjetre iz glave, postati i velika lopuža, ali zasad mu je još previše 
stalo do života! Što se toga tiče, takvi su ljudi sinje kukavice. Ma nek 
ide k vragu, nek radi što hoće, baš me briga!« 


Nikako mu se nije spavalo. Sve mu je češće Dunječkin 
maloprijašnji lik izlazio pred oči, a odjednom mu drhtavica prođe 
cijelim tijelom. »Ama, toga se sad zbilja moram okaniti,« pomisli kad 
se prenuo. »Moram na nešto drugo misliti. Čudno je i smiješno: 
nikad nikog nisam mnogo mrzio, pa ni za osvetom nisam nikad 
osobito hlepio — ovo ne sluti na dobro, ne sluti na dobro! Nisam se 
volio ni prepirati niti sam se žestio — ni to ne sluti na dobro. A što joj 
sve nisam danas naobećavao, uh do vraga! Možda bi me ipak 
nekako i stjerala u red...« Ponovo ušuti i stisne zube — ponovo mu 
se javi pred očima Dunječkin lik, navlas isti onakav kakva je bila kad 
je prvi put ispalila hitac i strašno se prepala, spustila revolver i, sva 
obamrla, zurila u njega, tako da ju je mogao i dva puta zgrabiti, i ne 
bi bila ni ruke podigla da se obrani da je nije sam podsjetio na to. 
Sjeti se kako mu se u tom času upravo smilila, kako mu se srce 
steglo... »Eh! Do vraga! Opet te iste misli, svega se toga treba sad 
okaniti, okaniti!...« 

Već je drijemao — prolazila ga je grozničava drhtavica. 
Najednom, kao da mu pretrči nešto ispod pokrivača preko ruke i 
noge. Trgne se: »Uh, k vragu, mora da je miš!« pomisli. »Ostavio 
sam onu teletinu na stolu...« Nikako mu se nije dalo da se otkrije, 
ustane, zebe, ali mu najednom opet nešto neugodno prošvrlja po 
nozi; zbaci pokrivač sa sebe i upali svijeću. Drhtureći od groznice, 
sagne se da pregleda krevet ali ne nađe ništa; strese pokrivač i 
najednom na plahtu iskoči miš. Poleti da ga ulovi, ali miš nije ni 
silazio s kreveta nego je jurio u ševuljici kojekuda, izmicao mu ispod 
prstiju, trčkao mu po ruci i najednom se zavukao pod jastuk. 
Svidrigajlov zbaci jastuk, ali u jednom trenu osjeti kako mu nešto 
skoči pod pazuh, kako mu švrlja po tijelu i već mu je na leđima, ispod 
košulje. Uzdrhti od nervoze i probudi se. U sobi je bio mrak, ležao je 
u krevetu umotan kao i maloprije u pokrivač, ispod prozora zavijala 
je vjetrušina. »Baš je gadno!« pomisli zlovoljno. 

Ustane i sjede na rub kreveta, leđima okrenut prozoru. »Najbolje 
da uopće ne spavam, « zaključi. Od prozora je inače udarala studen i 
vlaga; ne ustajući s mjesta, navuče pokrivač na sebe i umota se u 
njega. Svijeće nije palio. Ni o čemu nije mislio niti je htio misliti, ali su 
mu pred očima promicale tlapnje jedna za drugom, titrali odlomci 
misli bez početka i kraja, bez veze. Kao da ga je obuzimao polusan. 


Bilo studen, bilo mrak, bilo vlaga, bilo vjetar što je zavijao pod 
prozorom i drmao drvećem, tek, nešto je u njemu izazvalo nekakvu 
upornu težnju i želju za fantastikom — neprestano mu se priviđalo 
cvijeće. Divan mu krajolik iziđe pred oči; vedar, topao, gotovo vruć 

dan, blagdan, Duhovi. Bogat, raskošan seoski cottage u 
engleskom stilu, sav obrastao miomirisnim cvijećem u lijehama što 
okružuju cijelu kuću; ulazne stube obavijene povijušama i opasane 
gredicama ruža; svijetlo, hladovito stubište pokriveno raskošnim 
sagom i okićeno nekim rijetkim cvijećem u kineskim vazama. 
Napose zapazi na prozorima, u vazama s vodom, kitice bijelih i 
nježnih narcisa kako se savijaju na svojim jarkozelenim, krupnim i 
dugačkim stabljikama, šireći oko sebe snažan miris. Naprosto mu se 
nije odlazilo od njih, ali se svejedno uspe uza stube i uđe u veliku, 
visoku dvoranu, pa i tu posvuda ugleda cvijeće, pokraj prozora, oko 
otvorenih vrata što vode na terasu i na samoj terasi. Pod bijaše 
posut netom pokošenom mirisavom travom, prozori bijahu otvoreni, 
svjež, lak, hladovit zrak naviraše u sobu, ptičice cvrkutahu pod 
prozorima, a nasred dvorane, na stolu pokrivenom bijelim atlasnim 
pokrovom, stajaše lijes. Lijes bijaše presvučen bijelom svilenom 
tkaninom i opšiven bijelim debelim porubima, a sa svih strana 
obavijen vijencima od cvijeća. U njemu je ležala, sva u cvijeću, 
djevojčica u bijeloj haljini od tila, a ruke joj, prekrižene i priljubljene 
uz prsa, kao da bijahu isklesane iz mramora. Ali njena raspletena 
kosa, kosa izrazite plavojke, bijaše mokra; glava joj bila obavijena 
vijencem od ruža. Ozbiljan i već ukrućen profil njena lica bijaše 
također kao isklesan iz mramora, ali je osmijeh na blijedim usnama 
bio pun nekakve nedjetinje, beskrajne žalosti i silna jada. Svidrigajlov 
je poznavao tu djevojčicu; nigdje oko lijesa nije bilo ni ikone ni 
upaljenih svijeća niti se čula kakva molitva. Ta je djevojčica bila 
samoubojica-utopljenica. Bilo joj je svega četrnaest godina, ali joj je 
srce već bilo slomljeno pa se ubila, satrvena uvredom koja je 
užasnula i zaprepastila tu mladenačku djetinju svijest, okaljala 
nezasluženom sramotom njenu anđeoski čistu dušu i iščupala joj iz 
grudi posljednji očajnički krik koji je ostao neuslišan, štoviše, bio 
bezočno dočekan psovkom u mrkloj noći, u mraku, na studeni, za 
vlažne jugovine, dok je vjetar zavijao... 


Svidrigajlov se prene, ustane iz kreveta i korakne prema prozoru. 
Napipa zasun i otvori prozor. Vjetar pomamno nadre u njegovu 
tijesnu komoricu pa kao da mu ledenim injem obaspe lice i prsa 
pokrivena samo košuljom. Ispod prozora je zaista moralo biti nešto 
nalik na vrt, valjda također neko zabavište; vjerojatno se tu obdan 
pjevalo i služio na stolićima čaj. Sad su pak s drveća i grmlja pljuštali 
kroz prozor mlazovi kiše, bio je mrak kao u podrumu, tako da su se 
jedva mogle nazreti tek poneke tamne mrlje što su naznačavale 
predmete. Svidrigajlov se nagne, nalakti se na podboj i već pet 
minuta netremice gledaše u tu pomrčinu. Usred tame i noći razlegne 
se topovski hitac, a za njim i drugi. 

»A, signal! Voda nadolazi!« pomisli. »Ujutro će navrijeti tamo gdje 
je malo niže, na ulicama, poplavit će podrume i suterene, isplivat će 
podrumski štakori, a ljudi će usred kiše i vjetra početi, onako mokri, 
psujući, prenositi svoju starudiju na gornje katove... Koliko li je sati?« 
Tek što je to pomislio, negdje blizu, tiktakajući i kao da se žuri što 
brže može, zidna ura odbije tri sata. »Oho, pa za jedan sat počet će 
već svitati! Što da čekam? Izaći ću i otići ravno u Petrovski park, 
potražit ću neki poveći grm sav obljeven kišom, a čim ga malo 
očešem ramenom, milijuni brizgova prolit će mi se po glavi...« Ode 
od prozora, zatvori ga, zapali svijeću, obuče prsluk i kaput, natakne 
šešir i iziđe sa svijećom u hodnik da potraži onog odrpanca što 
spava valjda negdje u nekom sobičku među svakojakom ropotarijom 
i krnjacima svijeća, da mu plati za sobu pa da ode iz svratišta. 
»Najzgodniji trenutak, bolji ne bih mogao izabrati!« 

Dugo je hodao po svekolikom dugačkom i uskom hodniku a da 
nije nikog našao. Kad je već htio viknuti, iznenada spazi u mračnu 
kutu, između starog ormara i vrata, nekakvu čudnovatu priliku, kao 
nešto živo. Sagne se sa svijećom u ruci i ugleda dijete — djevojčicu 
od najviše pet godina, u haljinici mokroj kao krpa za suđe — kako 
dršće i plače. Reklo bi se da se nije ni uplašila Svidrigajlova, samo 
ga je motrila tupo i začuđeno svojim krupnim crnim očima i kadikad 
bi zajecala, kao dijete što odavno plače ali je već prestalo i čak se 
utješilo, pa ipak, malo-malo pa opet najednom zajeca. U licu bijaše 
blijeda i ispijena; ukočila se od studeni, ali »kako je uopće dospjela 
ovamo? Zacijelo se ovamo sakrila i nije cijele noći spavala.« Poče je 
ispitivati. Djevojčica najednom živne i protepa nešto brzo, brzo na 


svom dječjem jeziku. Spominjala je »mamicu«, kako će je »mamica 
istući«, spominjala je neku čašu koju je »lazbila« (razbila). Djevojčica 
je neumorno govorila; iz sveg tog njena pričanja ipak se moglo 
nekako razabrati da je nevoljeno dijete kojoj je mati, neka vječno 
pijana kuharica, vjerojatno iz ovdašnjeg svratišta, utjerala strah u 
kosti prijetnjama i batinama; da je djevojčica razbila maminu čašu i 
da se toliko prepala te je još sinoć pobjegla od kuće; vjerojatno se 
dugo sakrivala gdjegod vani, na. kiši, pa se napokon ušuljala ovamo, 
sakrila za ormar i tu u kutu prosjedila cijelu noć, plačući i drhtureći od 
vlage, od mraka i od straha da će sad zbog svega toga izvući grdne 
batine. Svidrigajlov je uze u naručaj, odnese u svoju sobu, posjede 
na krevet i poče svlačiti. Njene poderane cipelice obuvene na bosu 
nogu bijahu toliko mokre kao da su cijelu noć proležale negdje u 
nekoj bari. Kad ju je svukao, položi je na krevet, pokrije i umota u 
pokrivač od glave do pete. Mala začas zaspi. Kad je sve to obavio, 
Svidrigajlov se opet zanese u svoje nevesele misli. 

»Samo mi je još ovo trebalo!« zaključi najednom, obuzet nekim 
teškim i pakosnim osjećajem. »Kakva budalaština!« Srdito dohvati 
svijeću u namjeri da pošto-poto pronađe onog odrpanca i što prije 
ode odavde. »Eh, curice, curice!« pomisli pa i prokune nešto i već 
otvori vrata, ali se još jednom vrati da vidi spava li djevojčica, i kako 
spava. Oprezno odigne pokrivač. Djevojčica je spavala tvrdim i 
slatkim snom. Ugrijala se bila pod pokrivačem i rumen joj se već 
razlila po blijedim obrazima. Ali ta je rumen, začudo, bila nekako 
jarca i snažnija nego što je obična dječja rumen. »To je rumenilo od 
groznice,« pomisli Svidrigajlov. Sasvim nalik na rumenilo od vina, 
baš kao da joj je tko dao da popije punu čašu vina. Crvene usne 
kanda joj gore, plamte, ali što je ovo?« Odjednom mu se učini da joj 
dugačke i crne trepavice nekako podrhtavaju i trepere, kao da se 
dižu, a ispod njih izviruje lukavo, oštro oko kojim namiguje kao da 
uopće nije dijete, baš kao da se djevojčica samo pretvara da spava. 
Pa i jest tako — usne joj se razvlače u smiješak; kutovi joj usana 
podrhtavaju, kao da se još suzdržava. Ali, evo, više se uopće ne 
suzdržava; već se smije, otvoreno se smije; nešto se drzovito, 
izazovno žari na tom licu koje nije nimalo djetinje; to je razvrat, to je 

lice kamelijelči, drzovito lice francuske kamelije što se prodaje, 


Evo, više se uopće ne pretvara, otvara oba oka i mjerka ga vatrenim 
i bestidnim pogledom, mami ga, smije se... Bilo je nečeg beskrajno 
ružnog i uvredljivog u tom smijehu, u tim očima, u svoj toj gadosti na 
dječjem licu. »Šta? Petogodišnja djevojčica!« prošapće Svidrigaj-lov, 
obuzet pravim pravcatim užasom. »Ovo je... ama, što je ovo?« Ali, 
evo, već se sasvim okrenula njemu svojim zažarenim lišćem, pruža 
mu ruke... »Uh, prokleta bila!« vikne Svidrigajlov prestravljeno i 
zamahne rukom na nju... Međutim, u tom se hipu probudi. 

Na istom je onom krevetu, isto onako umotan u pokrivač; svijeća 
ne gori ali kroz prozor već šija bijeli dan. 

»Cijele noći sam košmar!« Srdito se pripodigne osjećajući da je 
sav izlomljen; bole ga kosti. Vani je magla gusta kao mlijeko pa ništa 
ne može vidjeti. Blizu je pet sati; prespavao je! Ustane i obuče donji i 
gornji kaput, oba još vlažna. Napipa u džepu revolver, izvadi ga i 
namjesti kapslu; zatim sjede, izvadi iz džepa bilježnicu i na prvom 
listu napiše krupnim slovima nekoliko redaka. Pročitavši ih, zamisli 
se, onako nalakćen na stol. Revolver i bilježnica ležahu mu tu, uz 
sam lakat. Muhe se probudile i navalile na netaknutu porciju teletine 
što je stajala također na stolu. Dugo ih je gledao i napokon počeo 
slobodnom desnom rukom loviti jednu muhu. Dugo se mučio ali je 
nikako nije mogao uloviti. Napokon pojmi kakvim se zanimljivim 
poslom bavi, prene se, strese, ustane i odrješito iziđe iz sobe. Začas 
se nađe na ulici. 

Mliječna, gusta magla pritisla je grad. Svidrigajlov krene po 
skliskom, prljavom drvenom pločniku prema Maloj Nevi. Priviđala mu 
se obnoć nabujala voda Male Neve, Petrogradski otok, mokre staze, 
mokra trava, mokro drveće i grmlje i, najposlije, onaj grm... 
Mrzovoljno poče razgledati kuće oko sebe ne bi li mislio na nešto 
drugo. Na prospektu nije sreo ni prolaznika ni fijakera. Turobno i 
prljavo doimali se jarkožuti drveni kućerci sa spuštenim kapcima. 
Studen i vlaga prodirahu mu kroz cijelo tijelo pa se poče ježiti. 
Kadikad bi naišao na dućanske i povrtlarske natpise i svaki bi natpis 
pomno pročitao. Evo, već je prestao drveni pločnik. Stigao je do 
jedne velike zidanice. Prljavo, prozeblo pseto podvijena repa pretrči 
mu preko puta. Neki čovjek pijan kao majka, u kabanici, ležao je 
ničice na nogostupu. Pogledao ga je i proslijedio dalje. Visok 
vatrogasni toranj promakne mu s lijeve strane. »Gle!« pomisli. »I ovo 


je dobro mjesto, zašto da idem na Petrovski otok? Bar ću imati 
službenog svjedoka...« Umalo što se ne osmjehne toj najnovijoj 
pomisli pa skrene u...sku ulicu. Tu je stajala velika kuća s 
vatrogasnim tornjem. Ispred velikog ulaza u kuću stajao je, naslonjen 
na vrata, čovuljak umotan u sivu vojničku kabanicu, s bakrenim, 
ahilovskim šljemom na glavi. Bunovno i hladno pogleda čovuljak 
poprijeko Svidrigajlova koji mu je prišao. Na licu mu se ogledaše ona 
vjekovna mrzovoljna tuga što se tako kiselo utisnula na sva lica 
židovskog plemena bez iznimke. Neko su se vrijeme nijemo gledali, 
Svidrigajlov i Ahil. Ahilu se napokon učini da nije u redu što taj čovjek 
nije pijan, a stoji tu pred njim na tri koraka, netremice ga gleda i ni 
riječi da progovori. 

— A sto-o-o ćete vi ov-dje? — izusti naposljetku, ne mičući se još 
s mjesta i ne mijenjajući položaja. 

— Pa ništa, brate, zdravo da si! — odgovori mu Svidrigajlov. 

— Ov-dje vam nije mjesta. 

— Odoh ja, brate, u tuđinu. 

— U tudzinu? 

— U Ameriku. 

— U Ameriku? 

Svidrigajlov izvadi revolver i zape ga. Ahil uzvi obrvama. 

— Asto ćete sad, za takve sale nije ov-dje mjesta. 

— A zašto ne bi bilo mjesto? 

— Pa zato sto nije mjesta. 

— E pa, brate moj, svejedno. Mjesto je dobro; ako te budu što 
pitali, reci im da sam otputovao u Ameriku. 

| prisloni revolver sebi na desnu sljepoočnicu. 

— Ali ov-dje nije mjesta, ov-dje nije mjesta! — trgne se Ahil šireći 
sve više i više zjenice. 

Svidrigajlov odape. 


VII 


Tog istog dana, samo navečer, oko sedam sati, Raskoljnikov se 
približavao stanu svoje majke i sestre, onom stanu u Bakalejevljevoj 
kući koji im je bio našao Razumihin. Na stubište se ulazilo s ulice. 
Raskoljnikov je prilazio kući svejednako usporavajući korak, kao da 


se dvoumi — bi li ušao ili ne bi? Ali vratio se ne bi više ni za što na 
svijetu; odluka je pala. »Osim toga, svejedno je, još ništa ne znaju,« 
mislio je. »Ionako su već navikle da me drže za čudaka...« Odijelo 
mu je bilo strašno — sve je na njemu bilo ukaljano jer je cijelu noć 
bio na kiši, sve je bilo poderano, iskrzano. Lice mu bijaše gotovo 
iznakaženo od umora, od nevremena, od tjelesne iscrpljenosti i 
borbe sa samim sobom, borbe koja je trajala tako reći dan i noć. 
Cijelu je tu noć bio proveo sam, bogzna gdje. Ali se bar odlučio. 

Pokuca na vrata; otvori mu majka. DunjeČke nije bilo kod kuće. 
Čak ni služavke nije bilo. Puljherija Aleksandrovna najprije zanijemi 
od radosna iznenađenja, a onda ga uhvati za ruku i povuče u sobu. 

— Došao si dakle! — poče ona zamuckujući od radosti. — Nemoj 
se ljutiti na mene, Rodja, što te ovako glupo dočekujem, sa suzama 
u očima: ja se ovo smijem, a ne plačem. Misliš da plačem? Ama, 
radujem se, kad ti kažem, samo što imam tu glupu naviku da mi 
suze same teku. To mi je ostalo od smrti tvog oca, zbog bilo čega se 
rasplačem. Sjedi, srce moje, vidim da si nekako umoran. Ah, kako si 
se zamazao! 

— Bio sam jučer na kiši, mama... — poče Raskoljnikov. 

— Ane, ne! — unese mu se Puljherija Aleksandrovna u riječ. — 

Mislio si da ću te sad odmah početi ispitivati, po svojoj staroj 
ženskoj navadi, ali ne boj se! Ma razumijem ja, sve ja razumijem, 
sad sam se već naučila na ovdašnji red i vidim zbilja i sama da je 
ovako pametnije. Shvatila sam jednom zauvijek: otkud bih mogla 
razumjeti sve tvoje razloge i tražiti od tebe da mi polažeš račun? Ti 
možda imaš bogzna kakve poslove i planove u glavi, ili ti se možda 
kakve misli roje; pa zar da te ja gurkam i pitam: o čemu to misliš? 
Evo... O, bože! Ma što sam se sad ovdje ustumarala kao muha bez 
glave... Evo, Rodja, čitam onaj tvoj članak u časopisu već po treći 
put, donio mi ga je Dmitrij Prokofjič. Zinula sam od čuda kad sam to 
vidjela; vidiš, budalo, mislim u sebi, vidiš čime se on bavi, eto ti 
odgonetke svega! Učeni su ljudi uvijek takvi. Njemu se sad valjda 
neke nove misli motaju po glavi; pretresa ih, a ja ga samo bunim i 
mučim. Čitam, dušo, i dabome da mnogo toga ne razumijem, ali 
tako, uostalom, i mora biti: gdje sam ja od tebe! 

— Dajte da vidim, mama. 


Raskoljnikov uze časopis i preleti pogledom svoj članak. Koliko 
god to bilo u opreci s njegovim položajem i raspoloženjem, ipak ga 
obuze ono čudnovato i bolno-slatko osjećanje što obuzima svakog 
pisca kad prvi put ugleda svoje djelo tiskano; uz to su i njegove 
dvadeset tri godine učinile svoje. To potraje samo časak. Pročitavši 
nekoliko redaka, namrgodi se i strašna mu tuga stegne srce. 
Odjednom se prisjeti svekolike svoje duševne borbe ovih posljednjih 
mjeseci. Gadljivo i mrzovoljno baci časopis na stol. 

— Samo, Rodja, koliko god bila glupa, ipak mogu i sama 
procijeniti da ćeš uskoro biti jedan od prvih ljudi, ako ne i prvi u 
našem naučnom svijetu. | kako su se samo usudili i pomisliti da si 
šenuo pameću. Ha-ha-ha! Ti i ne znaš, ali oni su to zaista mislili! Ah, 
ti bijedni crvići, otkud bi oni znali što je to pamet! Pa i Dunječka 
umalo što im nije povjerovala — šta misliš! Tvoj pokojni otac slao je 
dva puta svoje priloge u časopise, najprije pjesme (i sad još čuvam 
jednu njegovu bilježnicu, pokazat ću ti je jednom), a zatim i cijelu 
jednu pripovijest (sama sam ga zamolila da mi je dade da je 
prepišem), i kako smo se oboje molili Bogu da je prime, ali je nisu 
primili! Prije šest-sedam dana, Rodja, bila mi je smrt gledati to tvoje 
odijelo, to kako živiš, kako se hraniš i u čemu hodaš po svijetu. A 
sad vidim da sam i opet bila glupa jer ćeš ti, samo kad htjedneš, 
odmah sve postići svojom pameću i talentom. A sad valjda još nećeš 
i baviš se kudikamo važnijim poslovima... 

— Dunja nije kod kuće, mama? 

— Nije, Rodja. Vrlo često odlazi od kuće, ostavlja me samu. 
Dmitrij Prokofjič, hvala mu, dolazi da posjedi sa mnom i neprestano 
O tebi priča. Voli te i cijeni, srce moje. A o tvojoj sestri ne kažem da 
me baš ne poštuje. Ne žalim se na nju. Ona ima svoju ćud, a ja 
svoju; ima sad i neke svoje tajne, ali ja nemam pred vama nikakvih 
tajni. Naravno, čvrsto sam uvjerena da je Dunja i te kako pametna, a 
uz to i mene i tebe voli... ali ne znam do čega će sve ovo dovesti! 
Eto, zbilja si me obradovao, Rodja, što si svratio, a ona lijepo otišla u 
šetnju; kad dođe, reći ću joj: »Dok tebe nije bilo, brat ti je dolazio, a 
gdje si ti dotle izvoljela provoditi vrijeme?« Ne moraš ti mene, Rodja, 
maziti: svrati kad možeš, a kad ne možeš, ništa za to, strpjet ću se. 
Ipak ću znati da me voliš, meni je i to dovoljno. Čitat ću, eto, tvoja 


djela, slušat ću o tebi od svih, a malo-malo pa ćeš me i sam obići, i 
kud ćeš bolje? Pa eto, i sad si svratio da majku utješiš, vidim ja... 

| Puljherija Aleksandrovna najednom proplače. 

— Evo, opet ja! Ne obaziri se na mene, staru ludu! Ah, bože moj, 


pa šta ja ovdje sjedim — uzvikne ona i skoči s mjesta. — Imamo 
kave, a uopće te ne nudim! Eto vidiš što znači bapska sebičnost. 
Sad ću ja! 


— Ostavite to, mama, moram odmah dalje. Nisam radi toga 
došao. Saslušajte me, molim vas. 

Puljherija Aleksandrovna bojažljivo mu priđe. 

— Mama, što god se dogodilo, što god čuli o meni, što god vam 
rekli o meni, hoćete li me voljeti tako kao što me sad volite? — upita 
je iznenada iz dubine srca, kao da ne misli što govori i kao da ne 
važe riječi. 

— Rodja, Rodja, što ti je? Pa kako me to uopće možeš pitati? 
Tko bi mi što rekao protiv tebe? Pa i ne bih nikom ništa povjerovala, 
tko god došao da došao, jednostavno bih ga otjerala. 

— Došao sam vam kazati da sam vas uvijek volio, i sad mi je 
drago što smo sami, čak mi je i drago i što nema Dunječke — 
produži on isto onako poneseno. — Došao sam vam otvoreno reći 
da ćete doduše biti nesretni, ali da znate da vas vaš sin voli sada 
više nego sam sebe, i da sve ono što ste mislili o meni, da sam 
okrutan i da vas ne volim, da sve to nije istina. Nikad vas ja neću 
prestati voljeti... A sad dosta; mislio sam da ovako treba učiniti i da 
odavde treba početi... 

Puljherija Aleksandrovna nijemo ga je grlila, privijala uza se i tiho 
plakala. 

— Ne znam, Rodja, što je tebi — reče napokon. — Sve sam ovo 
vrijeme mislila da smo ti naprosto dosadile, a sad po svemu vidim da 
te čeka neka grdna nevolja i da si zato tako neveseo. Odavno to već 
naslućujem, Rodja. Oprosti što sam o tome sad progovorila; 

neprestano mislim na to i ne mogu po noći spavati. Noćas ti je i 
sestra cijelu bogovetnu noć nešto bulaznila i neprestano tebe 
spominjala. Razabrala sam ponešto, ali ništa nisam shvatila. Cijelo 
sam prijepodne tumarala kao da me čeka smrtna kazna, sve sam 
nešto čekala i predosjećala, pa sam evo i dočekala! Rodja, Rodja, a 
kamo ćeš? Putuješ valjda nekamo? 


— Putujem. 

— Tako sam i mislila! Mogu i ja s tobom ako treba. | Dunja; ona 
te voli, mnogo te voli, pa neka i Sofja Semjonovna pođe s nama ako 
bude trebalo; eto, vidiš, drage bih je volje povela umjesto kćerke. A 
Dmitrij Prokofjič će nam pomoći da se spremimo... ali kamo ti to... 
putuješ? 

— Zbogom, mama. 

— Šta? Zar već danas odlaziš! — usklikne ona kao da ga 
navijeke gubi. 

— Ne mogu, moram ići, moram svakako... 

— Ine mogu s tobom? 

— Ne možete, radije kleknite i pomolite se za mene Bogu. Možda 
će vašu molitvu uslišati. 

— Daj da te prekrižim, da te blagoslovim! Eto tako, eto tako. O, 
bože, šta ovo radimo? 

Jest, bilo mu je drago, baš mu je bilo drago što nema nikoga, što 
je nasamu s majkom. Kao da mu se za sve to užasno vrijeme u 
jedan mah smekšalo srce. Pade pred nju na koljena i izljubi joj noge, 
pa se zagrliše i zaplakaše. Ovaj put se ona nije ničemu čudila niti ga 
je što ispitivala. Već joj je odavno bilo jasno da njen sin proživljava 
nešto užasno i da je kucnuo nekakav strašan trenutak za nj. 

— Rodja dragi moj, prvenče moj — govorila je jecajući — eto, 
sad si isti onakav kao kad si bio mali, isto si tako dolazio do mene, 
isto si me tako grlio i ljubio; još dok sam s tvojim pokojnim ocem 
živjela i sirotovala, tješio si nas samim time što si bio s nama, a kad 
sam ti sahranila oca, koliko smo puta nas dvoje, evo isto ovako 
zagrljeni kao sad, plakali na njegovu grobu! A što već odavno 
plačem, to je zato što je majčinsko srce naslućivalo nesreću. Cim 
sam te prvi put ugledala one večeri, sjećaš li se, kad smo istom 
doputovale ovamo, sve sam ti odmah po jednom jedinom tvom 
pogledu pogodila, samo mi je srce uzdrhtalo, a danas, kad sam ti 
otvorila vrata i pogledala te, pomislila sam da je, eto, došao kobni 
čas. Rodja, Rodia, nećeš valjda odmah otići? 

— Neću. 

— Još ćeš doći? 

— Hoću... doći ću. 


— Rodja, nemoj se ljutiti, ne smijem te ništa pitati, znam da ne 
smijem, ali kaži mi, samo dvije riječi: putuješ li daleko? 

— Vrlo daleko. 

— A što te tamo čeka, služba kakva, karijera, što li? 

— Što mi bog dadne... samo se pomolite za mene... 

Raskoljnikov pođe prema vratima, ali se ona uhvati za nj i upre 

u njega zdvojan pogled. Sva se izobličila od užasa. 

— Nemojte, mama — reče joj Raskoljnikov, kajući se od sveg 
srca što mu je palo na pamet da dolazi ovamo. 

— Nije još zauvijek? Nije još valjda zauvijek? Valjda ćeš doći još 
sutra? 

— Hoću, hoću, zbogom. 

I napokon se nekako istrgne. 

Predvečerje bijaše svježe, toplo i vedro; vrijeme se još jutros bilo 
proljepšalo. Raskoljnikov je išao kući; žurio se. Htio je sve 
posvršavati do zalaska sunca. Do tada nije želio da se bilo s kim 
sretne. Dok se penjao u svoju sobu, opazio je kako je Nastasja 
ostavila samovar i zagledala se u njega. »Da nije tko kod mene?« 
upita se. Gadljivo pomisli na Porfirija. Ali, kad je došao do svoje sobe 
i otvorio vrata, ugleda Dunječku. Sjedila je sama samcata, duboko 
zamišljena, reklo bi se da ga već odavno čeka. On zastane na 
vratima. Ona se pridigne preplašeno s ležaja i uspravi se pred njim. 
U njenu pogledu, netremice uprtom u njega, ogledahu se užas i 
beskrajan jad. | po samom tom pogledu on odmah shvati da ona već 
sve zna. 

— Da uđem ili da se vratim? — upita je nepovjerljivo. 

— Cijeli sam dan prosjedila kod Sofje Semjonovne; obadvije smo 
te čekale. Mislile smo da ćeš najprije tamo navratiti. 

Raskoljnikov uđe u sobu i klone na stolac. 

— Nekako sam slab, Dunja; isuviše sam se umorio; a htio bih da 
bar u ovom trenutku mogu potpuno vladati sobom. 

Nepovjerljivo Zirne na nju. 

— Gdje si bio cijele noći? 

— Ne sjećam se pravo; vidiš, sestro, htio sam se odlučiti jednom 
zauvijek i više puta sam prošao pored Neve, toga se sjećam. Htio 
sam tamo svršiti sa samim sobom, ali... nisam se mogao nakaniti... 
— prošapće zirkajući opet nepovjerljivo na Dunju. 


— Hvala bogu! Baš smo se toga i bojale, ja i Sofja Semjonovna! 
Dakle, još vjeruješ u život, hvala bogu, hvala bogu! 

Raskoljnikov se gorko osmjehne. 

— Nisam vjerovao, ali maloprije sam zagrljen s mamom plakao; 
ne vjerujem, a zamolio sam je da se moli za mene. Bog bi ga znao, 
Dunječka, kako se to zbiva, ništa od svega toga ne razumijem. 

— Bio si kod mame? I rekao si joj? — usklikne Dunja obuzeta 
užasom. — Nisi se valjda odlučio da joj kažeš? 

Ne, nisam joj rekao... riječima, ali je mnogo toga shvatila. Čula je 
kako si noćas buncala. Uvjeren sam da joj je već sve napola jasno. 
Možda sam pogriješio što sam svratio do nje. Više i ne znam zašto 
sam uopće svraćao. Hulja sam ja, Dunja. 

— Hulja, a spreman si da pođeš na muke! Ideš, valjda? 

— Idem. Sad odmah. Da, htio sam se, Dunja, utopiti baš zato da 
izbjegnem toj sramoti, ali kad sam već stajao nad vodom, pomislio 
sam: ako sam sve dosad držao da sam jak, ne smijem se sad ni 
sramote bojati — reče zatrčavajući se u pričanju. — Je li to ponos, 
Dunja? 

— Jest, ponos, Rodja. 

Kao da je plamen sijevnuo u njegovim mutnim očima; reklo bi se 
da mu je drago što još ima ponosa. 

— Ali ne misliš li, sestro, da sam se jednostavno prepao vode? 
— upita je, smješkajući se ružno i zagledajući joj u lice. 

— Nemoj tako, Rodja! — gorko usklikne Dunja. 

Dvije-tri minute potraje šutnja. On je sjedio oborene glave i 
gledao u pod; Dunječka je stajala za drugim krajem stola i bolno ga 
gledala. Najednom on ustane: 

— Kasno je, moram ići. Idem se odmah prijaviti. lako ne znam 
zašto. 

Krupne suze curile su Dunječki niz obraze. 

— Plačeš, sestro, a možeš li mi pružiti ruku? 

—Iti si u to sumnjao? 

Ona ga grčevito zagrli. 

— Zar time što odlaziš na muke nisi već upola sprao svoj zločin? 
— usklikne ona stišćući ga u zagrljaju i ljubeći ga. 

— Zločin? Kakav-zločin? — uzvikne on odjednom, obuzet nekim 
iznenadnim bijesom. — Zar to što sam ubio odurnu štetočinu, gnjidu, 


babu lihvarku koja nikom nije bila potrebna, koja je sirotinji krv pila, 
koju, ako ubiješ, oprostit će ti se četrdeset grijeha, zar je to zločin? | 
ne mislim na zločin niti ga mislim spirati sa sebe. | što mi svi guraju 
pod nos: »Zločin te zločin!« Tek sad jasno vidim svu besmislenost 
svoje malodušnosti, sad kad sam već nakanio podnijeti tu 
nepotrebnu sramotu! Odlučio sam se na to iz puke podlosti i 
nesposobnosti, a možda i iz interesa, kao što mi je predlagao onaj... 
Porfirij!... 

— Brate, brate, Šta to govoriš! Pa ipak si krv prolio! — zdvojno 
uzvikne Dunja. 

— Koju svi prolijevaju — prihvati on gotovo bjesomučno — koja 
se prolijeva i oduvijek se prolijevala na svijetu kao vodopad, koju 
toče kao šampanjac i radi koje krune glave na Kapitolu, a poslije 
nazivaju tc iste ljude dobrotvorima čovječanstva. Ama, pogledaj 
samo malo bolje pa ćeš vidjeti. Ja sam želio ljudima dobro i učinio 
bih na stotine, na tisuće dobrih djela za tu jednu jedinu glupost, nije 
to čak bila ni glupost nego naprosto nespretnost, cijela ta misao 
uopće nije bila tako glupa kao što se sad čini, nakon neuspjeha... 
(Nakon neuspjeha sve se čini glupo!) Tom sam glupošću samo htio 
steći nezavisan položaj, učiniti prvi korak, domoći se sredstava, a 
poslije bih sve popravio neusporedivom korišću... Ali ni prvi korak 
nisam znao učiniti zato što sam — podlac! Eto, u tome je stvar. Pa 
ipak, neću na to gledati vašim očima: da sam uspio, onda bi me 
slavili, a ovako ću u buharu! 

— Ali to je nešto drugo, nešto sasvim drugo! Što ti to, brate, 
govoriš? 

— A, nije forma u redu, nije forma dovoljno estetska! E pa, nikako 
mi nije jasno zašto bi bilo doličnije bacati bombe na ljude, opsjedati 
gradove po svim propisima? Strah od estetike prvi je znak nemoći!... 
Nikad, nikad mi to nije bilo jasnije nego sada; sad manje nego ikad 
mislim da sam počinio zločin! Nikad, nikad nisam bio jači i uvjereniji 
da sam u pravu, nego sada!... 

Čak mu je i rumenilo oblilo blijedo, izmoždeno lice. Ali, dok je 
izgovarao ove posljednje riječi, slučajno mu se pogled srete s 
Dunjinim pogledom, i u njemu pročita toliko, toliko patnje zbog njega 
da se i nehotice pribere. Pojmi da je ipak unesrećio te dvije sirote 
žene. Ipak je on svemu kriv... 


— Dunja moja draga! Ako sam kriv, oprosti mi (iako mi se ne 
može oprostiti ako sam kriv). Zbogom! Nećemo se sad prepirati! 
Vrijeme je da pođem, krajnje je vrijeme. Ne idi za mnom, preklinjem 
te, moram još nekamo svratiti... Nego, idi odmah i sjedi uz mamu. 
Molim te kao boga! To je moja posljednja, najveća molba na tebe. 
Nemoj se nikako odvajati od nje; ostavio sam je u brizi koju teško da 
može podnijeti: ili će umrijeti ili poludjeti. Ostani uz nju, molim te! 
Razumihin će vam biti pri ruci, rekao sam mu već... Nemoj plakati 
zbog mene, potrudit ću se da budem i hrabar i čestit, do kraja života, 
premda sam ubojica. Možda ćeš još čuti za mene. Neću vas 
osramotiti, vidjet ćeš; još ću dokazati... a sad, do viđenja — požuri se 
da završi kad opet zapazi nekakav čudan izraz u Dunjinim očima pri 
njegovim posljednjim riječima i obećanjima. — Što sad toliko places? 
Nemoj plakati, nemoj; ma ne rastajemo se zauvijek!... Ah, da! Čekaj 
malo, zaboravio sam nešto!... 

Priđe stolu, uze jednu debelu prasnu knjigu, otvori je i izvadi 
između listova mali portret, akvarel na slonovoj kosti. Bijaše to 
portret gazdaričine kćerke, njegove nekadašnje zaručnice koja je 
umrla od groznice, one iste čudne djevojke koja je htjela otići u 
manastir. Časak se zagledao u njeno izražajno i boležljivo lice, pa 
poljubi portret i dade ga Dunječki. 

— Eto, s njom sam mnogo razgovarao i o tome, jedino s njom — 
reče zaneseno. — Njezinu sam srcu povjerio mnogo šta od onoga 
što se poslije onako ružno ostvarilo. Ne boj se — obrati se Dunji — 
nije se slagala sa mnom, kao ni ti, i drago mi je što je više nema 
među živima. Najvažnije, najvažnije je što će sad sve biti drugačije, 
što će se sve raskoliti — uzvikne najednom, vraćajući se na svoj jad 
— sve, sve, a jesam li ja spreman za to? Želim li to i sam? Kažu da 
mi je potrebna ova kušnja. Ali čemu, čemu sve te besmislene 
kušnje? Čemu? Zar će mi biti što jasnije poslije, kad budem skrhan 
mukama, idiotizmom, starački nemoćan, nakon dvadeset godina 
robije, zar će mi biti jasnije nego sada, i čemu onda da živim? I zašto 
sad pristajem da tako živim? O, znao sam da sam podlac dok sam 
danas, u zoru, stajao nad Nevom! 

Naposljetku oboje iziđoše. Teško je bilo Dunji ali ga je voljela! 
Pošla je na jednu stranu, ali se nakon pedesetak koraka okrenula da 
ga još jednom pogleda. Još ga je mogla vidjeti. Kad je došao do 


ugla, okrene se i on; posljednji put im se pogledi sretoše, ali kad on 
primijeti da ga ona gleda, nestrpljivo joj i, štoviše, zlovoljno mahne 
rukom neka ide dalje, pa naglo zamakne za ugao. 

»Vidim i sam da sam opak,« mislio je u sebi pošto se začas 
postidio svoje zlovoljne kretnje rukom Dunji. »Ali zašto me toliko vole 
kad nisam toga vrijedan? O, da sam bar sam, i da me nitko ne voli, i 
da ni ja nikad nikog nisam volio! Svega ovoga ne bi bilo! Nego, 
zanima me hoće li se zbilja u ovih budućih petnaest-dvadeset godina 
moja duša toliko upokoriti da ću puziti pred ljudima i uz svaku riječ 
nazivati sam sebe razbojnikom? Jest, jest, tako je! Upravo me radi 
toga sad i tjeraju na robiju, upravo im je to i potrebno... Evo, svi oni 
ljepo švrljaju amo-tamo po ulicama, a svaki je od njih po samoj 
svojoj prirodi hulja i razbojnik, pa još i gore od toga — idiot! Ali, čim 
bih nekako izbjegao robiju, svi bi _pomahnitali od plemenita 
zgražanja! O, kako ih sve mrzim!« 

Duboko se zamisli — kakvim bi se to procesom moglo zbiti da se 
naposljetku pred svima njima pokori bez razmišljanja, da se pokori iz 
uvjerenja? Pa što, zašto ne? Dakako da tako i mora biti. Zar ga 
dvadeset godina neprekidna tlačenja neće napokon dotući? Voda 
kamen toči. | zašto, zašto onda da živim, zašto sad idem tamo kad i 
sam znam da će sve biti upravo ovako kao što mislim, i nikako 
drugačije!« 

Već se možda po stoti put od sinoć to isto pitao, ali je i dalje išao 
svojim putem. 


VIII 


Kad je ušao u Sonjinu sobu, već se bilo počelo smrkavati. Sonja 
ga je čekala cijeli dan strašno uzbuđena. Čekala ga je zajedno s 
Dunjom. Dunja joj je došla još jutros jer se sjetila Svidrigajlovljevih 
jučerašnjih riječi da Sonja »zna za to«. Nećemo sad opisivati 
pojedinosti njihova razgovora, i kako su obadvije plakale, i koliko su 
se zbližile. Dunja je iz tog razgovora bar ponijela utjehu da joj brat 
neće ostati sam — Kk njoj je, k Šonji, bio došao najprije da se 
ispovjedi; u njoj je tražio čovjeka kad mu je zatrebao čovjek, a ona 
će i poći za njim kamo ga god baci sudbina. Dunja je nije ni pitala, ali 
je znala da će biti tako. Čak je osjećala strahopoštovanje gledajući 


Šonju, i iz početka ju je čak zbunjivala tim svojim strahopoštovanjem 
što joj ga je iskazivala. Sonja samo što nije zaplakala jer je, naprotiv, 
držala da nije vrijedna ni da pogleda Dunju. Otkako joj se Dunja, pri 
njihovom prvom susretu kod Raskoljnikova, bila onako pažljivo i 
smjerno poklonila, njen krasni lik ostao joj je zanavijek u duši kao 

Dunječka nije napokon više mogla izdržati pa je otišla od Šonje 
da čeka brata u njegovoj sobici; sve joj se činilo da će on prije doći 
onamo. Kad je ostala sama, Šonju je odmah spopao strah pri pomisli 
da će se on možda zaista ubiti. Toga se bojala i Dunja. Ali su se cijeli 
dan bile nadmetale uvjeravajući jedna drugu svakojakim razlozima 
da se to ne može dogoditi, pa su bile mirnije dok su bile zajedno. A 
sad, čim su se rastale, i jedna i druga neprestano su samo na to 
mislile. Sonja se sjećala kako joj je Svidrigajlov jučer rekao da su 
pred Raskoljnikovom dva puta — Vladimirka ili... UZ to je znala i za 
njegovu taštinu, uznositost, samoljublje i ateizam. »Zar ga zbilja 
samo malodušnost i strah od smrti mogu natjerati da ostane u 
životu?« pomisli naposljetku, sva očajna. Sunce je međutim već 
zalazilo. Tužno je stajala pokraj prozora i zurila van — ali je kroz 
prozor vidjela samo golem neokrečen zid susjedne kuće. Napokon, 
kad je već bila potpuno uvjerena da je nesretnik_ mrtav — 
Raskoljnikov uđe u sobu. 

Radostan usklik izvije joj se iz grudi. Ali, kad ga malo bolje 
pogleda, iznenada problijedi. 

— Pa da! — reče joj Raskoljnikov smješkajući se. — Došao sam, 
Sonja, po tvoje križiće. Sama si me slala na raskršće; a sad, kad je 
došlo do onog pravog, prepala se? 

Sonja ga je u čudu gledala. Čudnim joj se učinio taj njegov ton; 
hladna je jeza podiđe, ali se začas dosjeti da je sve to namješteno, i 
taj ton i te riječi. Pa i dok je razgovarao s njom, gledao je nekamo u 
kut i baš kao da se klonio da joj pogleda ravno u oči. 

— Eto, vidiš, Sonja, zaključio sam da će ovako ipak biti bolje. Ima 
jedna okolnost... Ali, duga je to priča, a i što da ti pričam! Ama, znaš 
šta me samo ljuti? Krivo mi je što će me odmah opkoliti sve one 
glupe, zvjerske njuške pa će blenuti u mene, zadavati mi ona svoja 
glupa pitanja na koja ću morati odgovarati, pa će upirati prstom u 
mene... Fuj! Ne idem, znaš, k Porfiriju; dosadio mi je. Radije ću otići 


do svog pajdaša Baruta, eh, što ću ga iznenaditi, kakav će to biti 
efekt! Nego, trebalo bi da budem hladnokrvniji; previše sam nekako 
žučljiv u posljednje vrijeme. Vjeruješ li da maloprije umalo što nisam 
zaprijetio sestri šakom zato što se okrenula da me posljednji put 
pogleda. Ovakvo je raspoloženje zbilja gadno! Eh, vidiš dokle sam 

Nekako kao da nije bio pri sebi. Nije mogao ni časka stajati na 
mjestu, ni usredotočiti pozornost na bilo koji predmet; misli mu 
skakale jedna preko druge, govorio je nesuvislo; ruke su mu malko 
drhtale. Sonja šutke izvadi iz ladice dva križića, jedan od 
čempresovine a drugi od bakra, prekriži se pa prekriži i njega i objesi 
mu oko vrata križić od čempresovine. 

— Sad dakle simbolično uzimam križ na sebe, he-he! Baš kao da 
sam se dosad malo napatio! Čempresov je križić dakle pučki, a 
bakreni — Lizavetin — uzimaš ti sebi, daj da ga vidim! Bio je dakle 
na njoj... i onda? | ja znam za dva slična križića, jedan je srebrni a 
drugi s ikonicom. Bacio sam ih onda babi na prsa. Sad bi mi baš 
dobro došli, zbilja, da ih objesim oko vrata... Ma, uostalom, sve nešto 
lupetam, a ono ću glavno zaboraviti; nekako sam rastresen!... Vidiš, 
Sonja, došao sam zapravo zato da ti javim, da znaš... E pa, to je 
sve... Samo sam radi toga došao. (Hm, zapravo sam mislio da ću ti 
više toga reći.) Pa i ti si sama htjela da se prijavim, i eto, ležat ću u 
zatvoru i ispunit će ti se želja; a što sad places? I ti plačeš? Prestani, 
molim te; oh, kako mi je sve to teško! 

Ipak su se u njemu probudili osjećaji; srce mu se steglo dok ju je 
gledao. »A ova, šta je opet njoj?« mislio je u sebi. »I što sam ja njoj? 
Sto plače, što me sprema na put, kao majka ili Dunja? Dadiljat će 
me, valjda!« 

— Prekriži se, pomoli se bar jedanput — zamoli ga Sonja drhta- 
vim, bojažljivim glasom. 

— Ah, izvoli, koliko god želiš! | od sveg srca, Sonja, od sveg 
Srca... 

Htio je zapravo reći nešto drugo. 

Prekriži se nekoliko puta. Sonja dohvati svoj rubac i prebaci ga 
preko glave. Bijaše to zelen polusuknen rubac, vjerojatno onaj isti 
koji je onda spominjao _Marmeladov, »obiteljski«. Raskoljnikovu 
promine glavom ta misao, ali je ništa ne upita. Zaista je već i sam 


počeo uviđati da je strašno rastresen i nekako grdno uzrujan. Uplaši 
se toga. Odjednom ga prenerazi i to što Sonja želi poći s njim. 

— Što ti je? Kamo ćeš? Ostani, ostani tu! Sam ću — vikne 
obuzet malodušnom zlovoljom, pa gotovo ozlojeđeno pođe prema 
vratima. — Što će mi cijela svita! — promrsi izlazeći. 

Sonja ostane nasred sobe. Nije se ni oprostio s njom, već je 
zaboravio na nju; srce mu je uzavrelo od jedne otrovne i nemirne 
sumnje. 

»Je li u redu, je li u redu sve ovo?« pomisli opet silazeći niza 
stube. »Ne bih li se mogao još zaustaviti i opet sve povući... i ne 
otići?« 

Pa ipak je išao dalje. Odjednom osjeti jednom zauvijek da nema 
smisla zadavati sebi bilo kakva pitanja. Kad iziđe na ulicu, sjeti se da 
se nije ni oprostio sa Šonjom, da je ostala nasred sobe ubrađena 
onim svojim zelenim rupcem, ne usuđujući se ni maknuti zbog onog 
njegovog povika, pa zastane načas. U isti mah mu jedna druga 
misao sijevne u glavi, baš kao da je čekala priliku da ga dokraja 
prenerazi. 

»Ma zašto sam, zašto sam sad uopće dolazio k njoj? Rekao sam 
joj: poslom, ali kakvim poslom? Nikakva posla nisam kod nje imao! 
Kazati joj da idem; pa šta onda što idem? Baš je to bilo potrebno! Da 
je možda ne volim? Ma ne, ne volim! Pa eto, sad sam je otjerao kao 
Eh, meni je trebalo njenih suza, meni je trebalo da vidim njenu 
prepast, kako je srce boli i kida se! Trebalo mi je da se bar za nešto 
uhvatim, da se malo zadržim, da pogledam ljudsko biće! I kako sam 
se usuđivao toliko uzdati u sama sebe, toliko snatriti o sebi — 
kukavac jedan, ništarija jedna, hulja, hulja!« 

Išao je uz kanal i nije više imao daleko ići. Ali, kad je došao do 
mosta, zastane i najednom skrene na most, u stranu, i zaputi se na 
Sijenski trg. 

Požudno je gledao lijevo i desno, napeto se zagledao u svaki 
predmet, ali ni na čemu nije mogao zadržati pozornost; sve mu je 
izmicalo. »Eto, za tjedan dana, za mjesec dana provest će me 
nekamo u kažnjeničkim kolima preko ovog mosta. Kako li ću tada 
pogledati na ovaj kanal — kad bih bar mogao to zapamtiti!« sijevne 
mu u glavi. »Evo, ovaj natpis, kako li ću tada pročitati ova ista slova? 


Evo, ovdje piše: Kumpanija, da mi je zapamtiti to u, slovo u, i 
pogledati ga za mjesec dana, to isto slovo u: kako li ću ga tada 
pogledati? Sto li ću tada osjećati i misliti?... Bože, kako je sve ovo 
zacijelo nedostojno čovjeka, sve ove moje sadašnje... brige! 
Naravno, sve je to po svoj prilici zanimljivo... na svoj način... (Ha-ha- 
ha! O čemu ja ovo razmišljam!) Podjetinjio sam, pravim se važan 
sam pred sobom; i što se imam stidjeti? Uh, kako se guraju! Eto, taj 
debeljko, sigurno je Švabo, taj što me je gurnuo, zna li taj koga je 
gurnuo? Seljakinja s djetetom prosi, čudno je kako sigurno misli da 
sam ja sretniji od nje. Pa što, da joj dadem nešto, onako, šale radi? 
Gle, ostao mi je jedan novčić u džepu, otkud samo? Na, na... uzmi, 
dušo! 

— Čuvao te dobri Bog! — izusti prosjakinja plačnim glasom. 

Stiže na Sijenski trg. Bilo mu je neugodno, vrlo neugodno tiskati 
se među svijetom, ali je išao baš onuda gdje je bilo više svijeta. Bio 
bi dao sve na svijetu samo da ostane sam, ali je slutio da ni trenutka 
više neće biti sam. Jedan se pijanac razulario među svjetinom — 
neprestano je htio da pleše, ali se sve rušio na jednu stranu. Okupili 
se ljudi oko njega. Raskoljnikov se progura kroz svjetinu i nekoliko 
minuta gledaše pijanca, a onda prasne u kratak i isprekidan smijeh. 
Čas kasnije već je zaboravio na njega, nije ga ni vidio iako ga je 
gledao. Otišao je napokon dalje a da nije ni Znao gdje se nalazi; ali 
kad dođe do sredine trga, iznenada se u njemu nešto pokrene, 
odjednom ga obuze jedan osjećaj, svega ga zaokupi — i dušu i 
tijelo. 

Sjeti se Sonjinih riječi: »Idi na raskršće, pokloni se narodu, poljubi 
zemlju jer si se i o nju ogriješio, i reci naglas cijelom svijetu: ,Ja sam 
ubojicalA4« Sav uzdrhti kad se toga sjeti. | toliko su ga već bile 
pritisnule beznadna čamotinja i brige svih tih dana, a napose 
posljednjih sati, da objeručke prihvati mogućnost tog cjelovitog, 
novog, punog osjećanja. Obuzelo ga je to osjećanje iznenada, kao 
kakav napad — planulo mu u duši kao glavnja i najednom ga svega 
zahvatilo, kao vatra. Sve se u jedan mah u njemu razmekšalo i suze 
mu grunule na oči. Kako je stajao, tako pade na zemlju... 

Kleknuo je nasred trga, poklonio se do zemlje i poljubio onu 
prljavu zemlju, sav prožet nasladom i srećom. Ustane i pokloni se po 
drugi put. 


— Pazi ga što se naroljo! — pripomene neki momak blizu njega. 

Razlegne se smijeh. 

— To vam on, braćo, u Jeruzalem ide, pa se oprašta š djecom i 
domajom, cijelom se svijetu klanja, prijestolni grad Petrograd i tlo 
njegovo cjeliva — nadoda neki nakresani građanin. 

— A još je mlađahan momak! — priklopi neki treći. 

— Plemić! — pripomene netko ozbiljnim glasom. 

— Dan-danas više ne znaš koji je plemić a koji nije. 

Sva ta mišljenja i dobacivanja zadržaše Raskoljnikova pa u 
njemu zamriješe riječi: »Ubio sam« što su mu možda bile na vrhu 
jezika. Ipak, mirno podnese svu tu viku i pođe, ne obzirući se, ravno 
prvom uličicom prema policijskoj stanici. Uz put spazi načas jednu 
priliku, ali joj se ne iznenadi; već je slutio da tako mora biti. U času 
kad se na trgu po drugi put poklonio do zemlje i osvrnuo na lijevu 
stranu, opazio je na pedesetak koraka od sebe Šonju. Sakrila se bila 
od njega za jednu od onih daščara što stoje na tržnici — pratila ga je 
dakle na cijelom tom trnovitom putu! Raskoljnikov u taj mah nasluti i 
pojmi, jednom zasvagda, da će Sonja ostati s njim dovijeka i da će 
poći za njim i na kraj svijeta, kamo ga god baci sudbina. Srce mu se 
steglo... ali, evo, već je stigao i do kobnog mjesta... 

Prilično čilo uđe u dvorište. Valjalo se popeti na drugi kat. »Još 
imama vremena dok se popnem,« pomisli. Uopće mu se činilo da je 
još daleko do onog kobnog trenutka, da mu je ostalo još mnogo 
vremena, da može još o mnogo čemu promisliti. 

Opet isto ono smeće, iste one ljuske od jaja na vijugavim 
stubama, opet su vrata stanova širom otvorena, opet one iste 
kuhinje iz kojih dopiru para i vonj. Raskoljnikov nije odonda bio 
ovdje. Noge su mu trnule i klecale ali su ga nosile. Zastane načasak 
da predahne, da se sabere, da uđe kao čovjek. »A zašto? Zašto?« 
pomisli iznenada, kad shvati što radi. »Ako već moram ispiti ovu 
čašu, zar onda nije svejedno? Sto gadnije, to bolje.« U taj mu čas 
pred oči iziđe lik lije Petroviča zvanog Barut. »Zar da zbilja odem do 
njega? Ne bih li radije do nekog drugog? Ne bih li do Nikodima 
Fomiča? A kako bi bilo da se sad odmah okrenem i odem u stan 
samog šefa? Bar bi bilo sve onako familijarno... Ne, neću! Idem do 
Baruta, do Baruta! Kad se pije, nek se pije nadušak... « 


Protrne i, jedva znajući za sebe, otvori vrata policijske stanice. 
Ovaj put je u njoj bilo vrlo malo svijeta — samo jedan pazikuća i još 
jedan čovjek iz puka. Podvornik nije ni izvirio iž svoje pregrade. 
Raskoljnikov produži u susjednu sobu. »Možda još i ne bih morao 
ništa reći,« pade mu na um. Tu se neki ugledniji pisar, u civilnom 
kaputu, upravo spremao da nešto piše na pisaćem stolu. Jedan je 
drugi pisar u kutu sjedao za stol. Zamjotova nije bilo. Ni Nikodima 
Fomiča, naravno, nije bilo. 

Nema još nikoga? — zapita Raskoljnikov onog pisara za 
pisaćim stolom. 

— A koga tražite? 

— O-ho! Nit se što čuje, nit se što vidi, al se ruski duh... kako ono 
ide u onoj bajci... zaboravio sam! M-moje p-poštovanje! — začuje 
najednom Raskoljnikov nečiji poznati glas. 

Zadrhti. Pred njim stoji poručnik Barut; naglo je bio došao iz treće 
sobe. »Ovo je zbilja prst sudbine,« pomisli Raskoljnikov. »Otkud sad 
on ovdje?« 

— K nama ste došli? Koje vas dobro nosi? — usklikta se lija 
Petrovič. Bio je očito izvrsno raspoložen i, štoviše, malčice uzbuđen. 


— Ako ste došli poslom, malo ste poraniližći, Ja sam slučajno sad 
ovdje... Ah, uostalom, izvolite. Moram priznati... Kako, kako ono 
bješe? Oprostite... 

— Raskoljnikov. 

— Ma naravno, Raskoljnikov! Zar ste mogli i pomisliti da sam 
zaboravio! Nemojte, molim vas, opet misliti da sam tako... Rodion 
Ro... Ro... Rodionič, čini mi se, je li? 

— Rodion Romanic. 

— Jest, tako je! Rodion Romanic, Rodion Romanic! Bilo mi je na 
vrhu jezika. Čak sam se više puta i raspitivao za vas. Moram priznati 
da mi je poslije bilo iskreno žao što sam se onda s vama onako... 
poslije su mi rekli, čuo sam da ste mlad književnik, pa i učenjak... i 
tako reći na početku karijere... O, bože! Pa tko nije od književnika i 
učenjaka u početku učinio po koji originalni korak! Ja i moja žena 
oboje cijenimo književnost, žena mi je čak i obožava!... Književnost i 
umjetnost! Samo ako si plemenit, sve drugo možeš steći 
nadarenošću, znanjem, razumom, genijalnošću! Šešir, recimo, što 


znači šešir? Šešir je sitnica, mogu ga kupiti kod Cimermana; ali ono 
što je pod šeširom, ono što šešir pokriva, to ne mogu nigdje kupiti!... 
Moram priznati da sam čak kanio otići do vas da se objasnimo, ali 
sam mislio da možda vi... Nego, zaboravio sam vas pitati: trebate li, 
zbilja, štogod? Čuo sam da vam je familija doputovala? 

— Jest, majka i sestra. 

— Čak sam imao čast i sreću da se upoznam s vašom sestrom, 
obrazovanom i divnom osobom. Priznajem da sam zažalio što smo 
se onda onako pograbili. To je baš bio peh! A što sam vas onda, kad 
ste se onesvijestili, onako sumnjičavo gledao, to se sve poslije lijepo 
objasnilo da ne može ljepše! Zadrtost i zaslijepljenost! Razumijem 
vaše ogorčenje. Možda se selite zato što vam je familija doputovala? 

— N-ne, samo sam onako... Došao sam da nešto pitam... Mislio 
sam da ću ovdje naći Zamjotova. 

— A, da! Pa vas ste se dvojica sprijateljili; čuo sam. E pa, 
Zamjotova nema više kod nas, nećete ga ovdje naći. Da, izgubili 
smo, molim lijepo, Aleksandra Grigorjeviča! Od jučer nije više kod 
nas; premješten je... na odlasku se čak sa svima zavadio... bio je 
čak i nepristojan... Balavi vjetrogonja, ništa drugo; iako je budio 
izvjesne nade; ali, eto, dajte iziđite na kraj s njima, s tom našom 
zlatnom mladeži! Htio je navodno polagati nekakav ispit, ali kod nas 
samo pričaj i pravi se važan, pa si položio ispit. Nije to ipak ono što 
ste, recimo, vi ili vaš prijatelj gospodin Razumihin! Vaša je karijera na 
znanstvenom polju i vas ne mogu nikakvi neuspjesi pokolebati! Za 

vas sve te ljepote života nihil estčil moglo bi se reći, vi ste asket, 
monah, pustinjak!... Za vas je knjiga, pero iza uha, znanstvena 
istraživanja — to je poprište vašeg duha! Pa i ja sam donekle... jeste 

li možda čitali Livingstonove zapise? 

— Nisam. 

— A ja, vidite, jesam. Uostalom, dan-danas se namnožila sva sila 
tih nihilista; ali to je i razumljivo; kakva su samo ovo vremena, pitam 
ja vas? Ma, uostalom, ja i vi... ali vi, naravno, niste nihilist! Recite mi 
otvoreno, otvoreno! 

— N-nisam... 

— Ma sa mnom, znate, možete biti sasvim otvoreni, nemojte se 
ustručavati, kao da govorite sami sa sobom! Jedno je služba, a 


drugo je... mislili ste da ću reći: prijateljstvo, ali ne, niste pogodili, 
molim lijepo! Nije prijateljstvo nego osjećaji građanina i čovjeka, 
osjećaji čovječnosti i ljubavi prema Svevišnjemu. Ja mogu biti i 
službena osoba i na dužnosti, ali sam uvijek dužan poštovati u sebi 
građanina i čovjeka i voditi brigu o svemu... Eto, izvoljeli ste 
spomenuti Zamjotova, a Zamjotov će vam napraviti skandal na 
francuski način u javnoj kući, uz čašu šampanjca ili donskog vina, 
eto kakav je taj Zamjotov! A ja možda, da tako kažem, upravo 
izgaram od odanosti i uzvišenih osjećaja, i povrh toga još i nešto 
značim, imam čin, položaj! Oženjen sam, imam djecu. Obavljam 
svoju građansku i ljudsku dužnost, a tko je on, dopustite da vas 
upitam? Obraćam se vama kao čovjeku oplemenjenom znanjem. Ma 
nekako se i tih babica malo previše namnožilo. 

Raskoljnikov upitno uzvije obrvama. Riječi lije Petroviča, koji je 
očito maloprije bio ustao od trpeze, odjekivale su i pljuštale pred njim 
ponajvećma kao pusti zvuci. Pa ipak, ponešto je koliko-toliko shvatio; 
gledao je upitno, ne znajući kako će se sve ovo završiti. 

— Mislim na sve one ošišane djevojke — nastavi razgovorljivi lija 
Petrovič. — Ja sam ih sam nazvao babicama, mislim da im taj naziv 
potpuno odgovara. He-he! Navalile na medicinu, uče anatomiju; ma 
hajde, recite, ako se, recimo, razbolim, pa zar ću djevojku pozvati da 
me liječi? He-he! 

lja Petrovič se grohotom smijao, neobično zadovoljan svojim 
dosjetkama. 

— Dobro, recimo da je posrijedi prekomjerna žeđ za prosvjetom, 
ali, kad si se već jednom prosvijetlio, što će ti više? Čemu te 
zloupotrebe? Čemu vrijeđati čestite osobe, kao što to čini ona 
bitanga Zamjotov? Zašto je mene uvrijedio, pitam ja vas? I koliko se 
opet tih samoubojica namnožilo, to ne možete ni zamisliti. Sve vam 
to spiska posljednje pare pa se ubije. Djevojčice, derani, starci... 
Evo, baš su jutros javili o nekom gospodinu koji je nedavno 
doputovao u Petrograd. Nile Pavliču, o, Nile Pavliču! Kako se zvao 
onaj džentlemen za kojeg su nam maloprije javili da se ustrijelio na 
Petrogradskoj strani? 

— Svidrigajlov — odgovori netko iz susjedne sobe promuklim i 
ravnodušnim glasom. 

Raskoljnikov se lecne. 


— Svidrigajlov! Svidrigajlov se ubio! — uzvikne. 

— Sta? Poznavali ste ga? 

— Da... Poznavao sam ga... Nedavno je doputovao... 

— Pa da, nedavno je doputovao, žena mu umrla, a bio je inače 
čovjek raskalašena vladanja i, eto, najednom se ustrijelio, i to tako 
skandalozno da ne možete ni zamisliti... ostavio je za sobom u 
bilježnici dvije-tri riječi o tome kako umire pri zdravoj pameti, i moli 
da nikog ne okrive za njegovu smrt. A imao je, vele, para. Otkud ga 
Vi poznajete? 

— Ja... poznajem ga... moja je sestra bila kod njih guvernanta... 

— Gle, gle, gle... Onda nam možete nešto reći o njemu. Niste 
ništa takvo očekivali? 

— Jučer sam bio s njim... on je... pio vino... nisam imao pojma. 

Raskoljnikov se osjećao kao da se nešto stropoštalo na njega i 
prignječilo ga. 

— Opet ste nekako problijedjeli. Kod nas je ovdje zbilja tako 
zagušljivo... 

— Da, moram ići dalje — promrsi Raskoljnikov. — Oprostite što 
sam vam smetao... 

— Ma ni govora, samo izvolite navratiti! Baš ste me obradovali, i 
drago mi je što mogu reći... 

lja Petrovič mu pruži čak i ruku. 

— Htio sam samo... Zamjotova... 

— Razumijem, razumijem, baš ste me obradovali. 

— Da... drago mi je... do viđenja... — smješkao se Raskoljnikov. 

| iziđe teturajući. Vrtjelo mu se u glavi. Nije osjećao noge pod 
sobom. Poče silaziti niza stube oslanjajući se desnom rukom o zid. 
Učini mu se da ga je neki pazikuća, s bilježnicom u ruci, odgurnuo 
penjući se u stanicu; da negdje dole na prvom katu bjesomučno laje 
neko pseto; i da je neka žena bacila za psetom oklagiju i povikala 
nešto. Sišao je u prizemlje i izišao na dvorište. Tu na dvorištu, 
nedaleko od izlaza, stajala je blijeda, sva obamrla, Sonja i 
unezvjereno, unezvjereno ga pogledala. Zastane pred njom. Na 
njenu se licu pojavi nešto bolno i izmučeno, nešto zdvojno. Ona 
pljesne rukama. Na usnama joj se ocrta ružan, očajnički smiješak. 
On popostane, osmjehne se i vrati se gore, na policiju. 

Uja Petrovič bio je sjeo i prekopavao po nekim spisima. Ispred 


njega je stajao onaj isti seljak što je maloprije, penjući se uza 
stube, odgurnuo Raskoljnikova. 

— A-a-a? Opet vi! Da niste što zaboravili?... Ali, što vam je? 

Raskoljnikov mu se polako približi, blijedih usana i ukočena 

pogleda, priđe do samog stola, nasloni se na nj rukom, zausti da 
nešto rekne, ali ne mogaše izustiti ni riječi; protisne samo neke 
neartikulirane glasove. 

— Vama je zlo, dajte stolac! Izvolite, sjedite ovamo, sjedite! Vode! 

Raskoljnikov se skljoka na stolac, ali ne odvoji očiju od lica vrlo 
neugodno iznenađenog lije Petroviča. Časak su se tako gledali i 
čekali. Donesoše vode. 

— Ja sam... poče Raskoljnikov. 

— Popijte malo vode. 

Raskoljnikov otkloni rukom vodu i tiho, isprekidano, ali razgo- 
vijetno izusti: 

— Ja sam onda ubio sjekirom onu staru činovničku udovicu i 
njezinu sestru Lizavetu. 

lja Petrovič zine. Sjatiše se ljudi sa svih strana. 

Raskoljnikov ponovi svoj iskaz — — — 


EPILOG 
| 


Sibir. Na obali široke, puste rijeke leži grad, jedan od admini- 
strativnih središta Rusije; u gradu je tvrđava, u tvrđavi kaznionica. U 
kaznionici je već devet mjeseci zatočen prognanik-robijaš druge 
kategorije Rodion Raskoljnikov. Od njegova zločina proteklo je 
gotovo godinu i pol dana. 

Suđenje je proteklo bez većih poteškoća. Zločinac se odlučno, 
točno i jasno držao svog iskaza, nije zamagljivao okolnosti niti ih 
ublažavao u svoju korist, nije izvrtao činjenice niti zaboravljao i 
najmanje pojedinosti. Izložio je do u tančine cijeli tok umorstva — 
objasnio tajnu zaloga (drvene daščice s metalnom pločicom) koji je 
nađen u ruci ubijene starice; ispripovjedio je potanko kako je uzeo 
ključeve od ubijene, opisao te ključeve, opisao škrinju i što je u njoj 
bilo; čak je nabrojio pojedine predmete koji su u njoj ležali; objasnio 
je zagonetku oko ubojstva Lizavete; ispripovjedio kako je Koh došao 
i lupao na vrata, a za njim onaj student; prepričao sve što su oni 
među sobom govorili; ispripovjedio kako je on, zločinac, strčao zatim 
niza stube i čuo Mikolku i Mićku kako ciče; kako se sakrio u prazni 
stan i došao kući, a na kraju je pokazao kamen u dvorištu, na 
Voznesenskom prospektu, kod ulaza, kamen ispod kojeg su nađene 
stvari i novčarka. Jednom riječju, cijeli je slučaj bio posve rasvijetljen. 
Istražitelji i suci nisu se mogli načuditi, između ostalog, tome kako je 
sakrio novčarku i stvari pod kamen a da se nije okoristio njima, ali su 
se najviše čudili što ne samo da se nije točno sjećao svih stvari što 
ih je bio napljačkao, nego im nije ni broja znao. Upravo to što 
nijednom nije otvorio novčarku i što nije znao ni koliko u njoj ima 
zapravo novaca, činilo se nevjerojatnim (u novčarci je nađeno trista 
sedamnaest rubalja i šezdeset kopjejaka; od dugog ležanja ispod 
kamena prilično se oštetilo nekoliko novčanica što su bile na vrhu, 
baš one najkrupnije). Dugo su se dovijali zašto okrivljenik samo tu 
okolnost lažno prikazuje, a sve drugo dobrovoljno i točno priznaje. 
Naposljetku su neki (navlastito psiholozi) dopustili čak i mogućnost 
da zaista nije ni zavirio u novčarku pa da ne zna što je u njoj bilo, i 
tako, ne znajući, spremio novčarku pod onaj kamen, ali su baš 


odatle zaključivali da je zločinac mogao izvršiti zločin samo obuzet 
tako reći nekom privremenom neuračunljivošću, obuzet bolesnom 
monomanijom umorstva i grabeži, bez ikakvih daljnjih ciljeva i 
koristoljublja. Tu je baš dobro došla najnovija moderna teorija o 
privremenoj neuračunljivosti, koju vrlo često nastoje u naše doba 
primijeniti na poneke zločince. Uz to su mnogi svjedoci, doktor 
Zosimov, Raskoljnikovljeve bivše kolege, gazdarica i posluga, 
odlučno potvrdili da je Raskoljnikov odavno bio hipohondar. Sve je to 
znatno pripomoglo da se izvuče zaključak da on nije baš nalik na 
običnog ubojicu, razbojnika i pljačkaša, nego da je nešto drugo 
posrijedi. Na veliko nezadovoljstvo pobornika tog mišljenja, sam 
zločinac gotovo da se nije ni pokušao braniti; na završna pitanja: što 
ga je zapravo navelo na umorstvo i što ga je potaklo na grabež, 
odgovorio je sasvim jasno, pokazujući grubu otvorenost, da je uzrok 
svemu bio njegov kukavni položaj, gola neimaština i nevolja, želja da 
osigura svoje prve korake u karijeri uz pomoć bar triju tisuća rubalja 
koje je računao da će naći kod ubijene. A odlučio se na ubojstvo 
zbog svoje lakoumne i malodušne naravi, i zato što je bio ozlojeđen 
oskudicom i nedaćama. A na pitanje što ga je zapravo potaklo da 
sam prizna krivnju, otvoreno je odgovorio da ga je potaklo iskreno 
kajanje. Sve je to bilo gotovo čak i grubo... 

Osuda je ipak bila blaža nego što se moglo očekivati, s obzirom 
na težinu počinjenog zločina, možda upravo zato što zločinac ne 
samo da se nije htio opravdavati, nego čak kao da je pokazivao želju 
da još više okrivi sam sebe. Uzete su u obzir sve čudne i posebne 
okolnosti. Nitko nije ni najmanje sumnjao u bolest i neimaštinu 
okrivljenoga prije nego što je počinio zločin. To što se nije okoristio 
svojim plijenom pripisano je dijelom kajanju zbog počinjenog nedjela, 
a dijelom poremećenim umnim sposobnostima u trenutku izvršenja 
zločina. Neželjeno ubojstvo Lizavete poslužilo je čak kao primjer koji 
potkrepljuje ovu posljednju pretpostavku — čovjek je počinio dva 
ubojstva a u isto vrijeme zaboravio da su vrata ostala otvorena! 
Najposlije, to što se sam prijavio u trenutku kad se slučaj bio 
neobično zapetljao zbog toga što je vjerski fanatik (Nikolaj) klonuo 
duhom i lažno okrivio sam sebe, i kad, osim toga, ne samo što nije 
bilo nikakvih jasnih indicija koje bi govorile protiv pravog ubojice, 
nego se nije na njega pravo ni sumnjalo (Porfirij Petrovič doista je 


održao riječ), sve je to ria kraju pridonijelo da se okrivljenikova 
sudbina ublaži. 

Osim toga, sasvim neočekivano pojavile su se i neke druge 
okolnosti koje su i te kako išle na ruku optuženome. Bivši student 
Razumihin iščeprkao je odnekud podatke i iznio dokaze o tome kako 
je zločinac Raskoljnikov, još dok je studirao, svojim posljednjim 
sredstvima potpomagao nekog svog siromašnog i sušičavog kolegu, 
bezmalo uzdržavao oko pola godine. Kad je ovaj umro, njegovao je 
još starog i nemoćnog oca svog pokojnog druga (koji je opet 
uzdržavao i prehranjivao oca vlastitim radom gotovo od svoje 
trinaeste godine), smjestio je napokon starca u bolnicu, a kad je ovaj 
umro, pokopao je i njega. Svi su ovi podaci prilično povoljno utjecali 
na odluku o Raskoljnikovljevoj sudbini. Pa i sama njegova bivša 
gazdarica, majka pokojne —Raskoljnikovljeve zaručnice, udova 
Zarnicina, posvjedočila je isto tako da je Raskoljnikov, dok su još 
stanovali u drugoj kući, kod Pet uglova, za jednog noćnog požara 
izvukao iz nečijeg stana, što je već gorio, dvoje mališana i zadobio 
pri tome opekotine. Ta je činjenica pomno istražena, a prilično su je 
temeljito potvrdili i mnogi svjedoci. Ukratko, završilo se tako što je 
zločinac osuđen na svega osam godina robijaškog rada druge 
kategorije, s obzirom na stanovite olakotne okolnosti i na to da se 
sam prijavio vlastima. 

Još na početku suđenja razboljela se _ bila majka 
Raskoljnikovljeva. Dunji i Razumihinu pošlo je nekako za rukom da 
je uklone iz Petrograda do kraja suđenja. Razumihin je izabrao jedan 
gradić uz željezničku prugu, nedaleko od Petrograda, kako bi mogao 
redovito pratiti cijeli tok suđenja a uz to se što češće viđati s 
Avdotjom Romanovnom. Bolest Puljherije Aleksandrovne bila je 
nekako čudna, živčana, popraćena nečim nalik na ludilo, ako ne baš 
posvemašnjim a ono bar djelomičnim. Kad se Dunja vratila kući 
nakon posljednjeg razgovora s bratom, zatekla je majku već ozbiljno 
bolesnu, u vrućici i bunilu. Te se iste večeri dogovorila s 
Razumihinom kako će odgovarati majci na njena pitanja o Dunjinu 
bratu, pa je čak zajedno s njim izmislila cijelu priču o tome kako je 
Raskoljnikov otputovao nekamo daleko, na granicu Rusije, nekim 
svojim privatnim poslom, koji će mu na kraju donijeti i novaca i slavu. 
Ali ih je iznenadilo što se sama Puljherija Aleksandrovna ni tada ni 


poslije nije o tome uopće raspitivala. Naprotiv, sama je isprela cijelu 
priču o tome kako joj je sin iznenada otputovao; pripovijedala je, sa 
suzama u očima, kako je došao Kk njoj da se oprosti; uz put je davala 
na znanje da samo ona zna za mnoge neobično važne i tajanstvene 
okolnosti i da Rodja ima vrlo mnogo moćnih neprijatelja, tako da se 
mora čak i sakrivati. Što se pak tiče njegove buduće karijere, njoj je 
ona bila isto tako pouzdana i blistava, samo je trebalo da minu neke 
nepovoljne okolnosti; uvjeravala je Razumihina da će joj sin s 
vremenom postati čak i državnik, o čemu svjedoči njegov članak i 
Sjajni književni talent. Taj je članak neprestance prečitavala, gdjekad 
ga je čitala i naglas, samo što nije spavala s njim, pa ipak, uopće nije 
pitala gdje je zapravo sad njen Rodja, bez obzira na činjenicu što su 
se očito klonili da s njom o tome razgovaraju — što je već samo po 
sebi moglo izazvati kod nje sumnjičavost. Napokon ih je počela 
plašiti ta čudna šutnja Puljherije Aleksandrovne o nekim stvarima. Na 
primjer, nije se uopće tužila što ne dobiva pisama od njega, a prije je, 
dok je živjela u svom gradiću, živjela od puke nade i iščekivanja 
hoće li skoro dobiti pismo od svoga voljenog Rodje. To je bilo već 
suviše neobjašnjivo pa je i te kako zabrinjavalo Dunju. Zaokupljala ju 
je misao da majka možda naslućuje nešto užasno o sudbini svog 
sina, pa se boji pitati da ne bi doznala nešto još užasnije. Bilo kako 
mu drago, Dunji je bilo jasno da Puljherija Aleksandrovna nije pri 
zdravoj pameti. 

Uostalom, dva-tri puta je Puljherija Aleksandrovna sama tako 
vodila razgovor da se u odgovoru nije moglo izbjeći pitanja gdje se 
zapravo sad nalazi Rodja, a kako su odgovori silom prilika morali biti 
nedostatni i sumnjivi, odjednom je postala neobično tužna, 
neraspoložena i mučaljiva, što je potrajalo vrlo dugo. Dunja je 
najposlije uvidjela da je teško lagati i izmišljati, pa je zaključila 
jednom zauvijek da je bolje jednostavno šutjeti o nekim stvarima; ali 
je bivalo upravo bjelodano jasno da sirota majka naslućuje nešto 
užasno. Dunja se, između ostalog, sjetila da je majka slušala kako 
ona bulazni one noći, uoči posljednjeg kobnog dana, nakon njene 
scene sa Svidrigajlovom — da nije možda tada štogod shvatila? 
Često, gdjekad nakon nekoliko dana, pa i tjedana turobne, sumorne 
šutnje i nijemih suza, bolesnica bi nekako histerično živnula i 
iznenada počela govoriti naglas, gotovo bez prestanka, o svom sinu, 


O Svojim nadama, o budućnosti... Njene su tlapnje bile kadikad vrlo 
čudnovate. Tješili su je, povlađivali joj (možda joj je i samoj bilo jasno 
da joj povlađuju i tješe je reda radi), ali je svejedno i dalje govorila... 

Pet mjeseci pošto se zločinac sam prijavio vlastima, izrečena mu 
je presuda. Razumihin ga je posjećivao u zatvoru kad god je mogao. 
Sonja isto tako. Napokon je došao čas rastanka; Dunja se zaklela 
bratu da se ne rastaju zauvijek; Razumihin isto tako. U 
Razumihinovoj mladoj i usijanoj glavi čvrsto se uvriježio naum da u 
iduće tri-četiri godine udari, ako bude ikako mogao, temelje budućem 
imutku, da skuca bar nešto novaca i preseli se u Sibir, gdje je zemlja 
bogata u svakom pogledu, a radne snage, ljudi i kapitala ima malo; 
da se ondje nastani u istom onom gradu u kojem bude Rodja, pa 
da... svi zajedno započnu nov život. Na rastanku su svi plakali. 
Raskoljnikov je posljednjih dana bio vrlo zamišljen, mnogo se 
raspitivao za majku, neprestano je strepio za nju. Čak se suviše 
mučio zbog nje, što je opet zabrinjavalo Dunju. Kad je potanko 
doznao sve o majčinoj bolesti, obuzelo ga je sumorno raspoloženje. 
Sa Šonjom je za sve to vrijeme, tko zna zašto, vrlo malo razgovarao. 
Sonja se onim novcima što joj ih je bio ostavio Svidrigajlov već 
odavno spremila da krene za skupinom kažnjenika među kojima će 
biti i on. O tome ona i Raskoljnikov nisu nikad ni riječi progovorili, ali 
su oboje znali da će tako biti. Za posljednjeg rastanka Raskoljnikov 
se nekako čudno smješkao na vatrena uvjeravanja svoje sestre i 
Razumihina o njihovoj sretnoj budućnosti, kad se on bude vratio s 
robije, i prorekao je da će se majčina bolest uskoro završiti 
nesrećom. Napokon su on i Sonja krenuli na put. 

Dva mjeseca nakon toga Dunječka se udala za Razumihina. 
Svadba je bila nevesela i tina. Među uzvanicima su inače bili Porfirij 
Petrovič i Zosimov. Razumihin je za sve to posljednje vrijeme 
djelovao kao čovjek koji se čvrsto na nešto odlučio. Dunja je slijepo 
vjerovala da će on ostvariti sve svoje naume, pa i nije mogla da ne 
vjeruje, jer je iz tog čovjeka izbijala čelična volja. Između ostalog, 
počeo je opet odlaziti na predavanja kako bi završio studij. Njih dvoje 
su svakog časa kovali planove za budućnost; oboje su pouzdano 
računali da će se za pet godina preseliti u Sibir. A dotle su se uzdali 
u Sonju... 


Puljherija Aleksandrovna radosno je blagoslovila kćerkinu udaju 
za Razumihina, ali je nakon njihova vjenčanja postala još nekako 
tužnija i zabrinutija. Kako bi je načas razvedrio, Razumihin joj, 
između ostalog, ispriča o onom studentu i njegovu nemoćnu ocu, i o 
tome kako se Rodja opekao i, štoviše, bolovao neko vrijeme pošto je 
lanjske godine spasio od smrti dvoje mališana. Obje ove vijesti 
bacile su ionako umno poremećenu Puljheriju Aleksanđrovnu u pravi 
zanos. Neprestance je svima o tome govorila, čak je zapodijevala 
razgovore o tome na ulici (premda ju je Dunja svuda pratila). U 
fijakerima, u dućanima, čim bi našla kojeg slušatelja, navodila bi 
razgovor na svoga sina, na njegov članak, na to kako je potpomogao 
jednog studenta, kako se opekao u požaru, i slično. Dunječka nije 
više znala kako da je spriječi u tome. Jer, pored same opasnosti od 
takva zanesena, bolesna raspoloženja, prijetila je nevolja i odatle što 
je netko mogao zapamtiti Raskoljnikovljevo prezime s nedavnog 
suđenja pa to i spomenuti. Puljherija Aleksandrovna doznala je čak i 
adresu majke ono dvoje mališana spašenih iz požara, pa je pošto- 
poto htjela otići do nje. Napokon je njen nemir dosegao vrhunac. 
Gdjekad bi iz čista mira zaplakala, često je pobolijevala i u vrućici 
buncala. Jednoga je jutra otvoreno rekla da bi se po njenu računu 
Rodja morao uskoro vratiti, da se sjeća kako joj je na rastanku rekao 
da ga upravo nakon devet mjeseci mogu očekivati. Počela je 
spremati stan i sve priređivati za doček, dotjerivati sobu namijenjenu 
njemu (svoju vlastitu), čistiti pokućstvo, prati i vješati nove zastore i 
tako dalje. Dunja se uznemirila, ali je šutjela i čak joj pomagala da 
uredi sobu za bratov dolazak. Nakon burnog dana provedenog u 
neprekidnom snatrenju, u radosnim tlapnjama i suzama, preko noći 
se razboljela i ujutro već pala u vrućicu i u bunilo. Spopala je 
groznica. Nakon dva tjedna je umrla. Dok je bila u bunilu, izgovorila 
je neke riječi po kojima se moglo zaključiti da je naslućivala mnogo 
više o sinovoj užasnoj sudbini nego što su oni i sanjali. 

Raskoljnikov nije dugo znao za majčinu smrt, premda se počeo 
dopisivati sa svojima u Petrogradu čim je stigao na odredište u Sibir. 
Dopisivao se s njima preko Šonje, koja je redovito svakog mjeseca 
pisala u Petrograd na Razumihinovu adresu i redovito svakog 
mjeseca dobivala iz Petrograda odgovor. Sonjina su se pisma isprva 
činila Dunji i Razumihinu nekako suhoparnima i šturima, ali je na 


kraju oboje uvidjelo da se i ne može bolje pisati, jer se iz tih pisama 
najposlije ipak dobivala potpuna i točna predodžba o sudbini njihova 
nesretnog brata. Sonjina su pisma bila ispunjena običnom 
svakidašnjicom, posve jednostavnim i jasnim opisima svih 
pojedinosti Raskoljnikovljeva robijaškog života. Tu nije bilo ni 
izlaganja njenih vlastitih nada, ni nagađanja o budućnosti, ni 
opisivanja svojih osjećaja. Umjesto pokušaja da se razjasni njegovo 
duševno raspoloženje i, uopće, cijeli njegov duševni život, tu su bile 
same činjenice, to jest njegove riječi, potankosti o njegovu zdravlju, 
što je poželio kad su se vidjeli, što ju j-e zamolio, što je naručio od 
nje, i tako dalje. Sve je to izlagala neobično potanko. Lik nesretnog 
brata izranjao je na kraju sam od sebe, ocrtan točno i jasno; tu nije 
moglo biti ni pogrešaka jer su sve to bili istiniti podaci. 

Ali su malo šta utješno mogli Dunja i njen muž izvući iz tih vijesti, 
pogotovo u početku. Sonja je neprestance javljala kako je 
svejednako neraspoložen, mučaljiv i kako ga gotovo i ne zanimaju 
vijesti koje piu ona prenosi kad god dobije pismo od njih; kako 
ponekad pita za majko; a kad mu je, videći da on već naslućuje 
istinu, rekla napokon da mu je majka umrla, čak ni ta vijest o 
majčinoj smrti kao da nije, na njeno veliko čudo, bogzna kako 
djelovala na njega, bar joj se tako činilo po njegovu držanju. Pisala 
im je, između ostalog, kako on na svoj novi život, koliko god bio 
naoko zabavljen samim sobom i nekako zakopčan prema svima, 
ipak gleda vrlo jednostavno i otvoreno; kako dobro shvaća svoj 
položaj, kako ne očekuje u dogledno vrijeme ništa bolje, kako nema 
nikakvih ispraznih nada (što je inače svojstveno ljudima u njegovu 
položaju) i kako se gotovo ničemu ne čudi u svojoj novoj okolini, iako 
se ona mnogo razlikuje od svega onog prijašnjeg. Pisala je da je 
zdrav, da odlazi na rad, niti bježi od njega niti ga baš traži. Prema 
jelu je gotovo ravnodušan, ali je hrana, osim u nedjelju i na 
blagdane, toliko loša da je na kraju ipak rado uzeo od nje, Šonje, 
nešto novaca kako bi svaki dan mogao popiti čaj; a što se tiče svega 
ostalog, molio ju je neka se ne brine, uvjeravajući je da mu je sva ta 
njena briga za njega samo na teret. Nadalje je Sonja pisala da je on 
u kaznionici u zajedničkoj sobi s ostalima, da nije vidjela 
unutrašnjosti njihovih nastambi, ali je zaključila da je u njima tijesno, 
ružno i nezdravo; da spava na pričnama, a da poda se prostire 


pustenu prostirku i da ništa drugo ne želi. Međutim, nipošto ne živi 
tako slabo i jadno prema nekom svom određenom planu ili radi 
nekog svog cilja, nego jednostavno iz nemara i prividne 
ravnodušnosti prema svojoj sudbini. Sonja im je otvoreno pisala 
kako njemu, osobito u početku, ne samo što nije bilo stalo do njenih 
posjeta, nego se čak tako reći i ljutio zbog toga na nju, kako je bio 
šutljiv pa i osoran prema njoj, ali kako se na kraju navikao na njene 
posjete, pa su mu čak tako reći postali i potrebni, tako da se i 
rastužio kad je ona nekoliko dana bila bolesna i nije ga mogla 
posjećivati. A sastaje se s njim o blagdane na ulazu u kaznionicu ili u 
stražarnici, kamo ga pozovu na koju minutu; u radne dane posjećuje 
ga na radilištu, ili u radionicama, ili na ciglanama, ili u sušama na 
obali Irtiša. O sebi je pak Sonja pisala da joj je pošlo za rukom da u 
gradu čak sklopi i neka poznanstva i stekne naklonost nekih ljudi; da 
se bavi švelom, a kako u gradu gotovo i nema krojačke, u mnogim 
kućama i ne mogu više bez nje; samo nije spominjala da je preko nje 
i Raskoljnikov stekao naklonost uprave, zbog čega uživa olakšice u 
radu, i tako dalje. Napokon je stigla vijest (Dunja je čak zapazila i 
nekakvo posebno uzbuđenje i zabrinutost u njenim posljednjim 
pismima) da se on od svih nekako odbio, da ga ostali kažnjenici ne 
vole; da šuti po cijele dane i da je sve bljeđi. Najposlije, u 
posljednjem pismu, Sonja je javila da se Raskoljnikov teško razbolio 
i da leži u bolnici, na kažnjeničkom odjelu... 


Već je odavno bolovao; ali nisu njega skršile strahote robijaškog 
života, ni rad, ni hrana, ni obrijana glava, ni dronjci što ih je nosio. Ih, 
što su njemu bile sve te patnje i muke! Naprotiv, čak je i volio posao 
— kad bi se tjelesno izmučio, bar bi stekao nekoliko sati mirna sna. | 


baš ga je bila briga za hranu — onaj posni šći2l sa žoharima? 
Nekoć, dok je studirao, nije često ni toga imao. Odjeća mu je bila 
topla i prilagođena načinu života. Okove nije ni osjećao na sebi. Zar 
da se stidi svoje dopola obrijane glave i bluze od dvije pole 
raznobojna sukna? Ali pred kim? Pred Šonjom? Sonja se njega 
bojala, pa zar da se pred njom stidi? 


A nego što? Stidio se čak i pred Šonjom koju je zbog toga mučio 
svojim prezirnim i osornim držanjem. Ali se nije stidio dopola obrijane 
glave ni okova, nego mu je ponos bio odviše povrijeđen; i razbolio se 
upravo od povrijeđena ponosa. O, kako bi bio sretan kad bi mogao 
sam sebe okriviti! Tada bi sve podnio, pa i stid i sramotu. Ali, premda 
je strogo sudio sam sebi, njegova okorjela savjest nije mogla naći 
bogzna kako strašne krivnje u prošlosti, osim možda običnog 
neuspjeha koji može svatko doživjeti. Stidio se upravo toga što je on, 
Raskoljnikov, propao tako slijepo, beznadno, neznano i glupo, 
osuđen slijepom sudbinom, što se mora poniziti i pokoriti pred 
nekom »besmislenom« osudom, ako hoće da se bar koliko-toliko 
smiri. 

Bezrazložan i besciljan nemir u sadašnjosti, a u budućnosti tek 
neprekidne žrtve kojima ništa neće postići — eto što ga čeka na 
ovome svijetu. I što vrijedi što će mu za osam godina biti tek trideset 
dvije godine i što će moći iznova započeti život? Čemu da živi? Na 
što da računa? Čemu da teži? Zar da živi samo zato da opstoji? Pa i 
prije je bio tisuću puta voljan žrtvovati život za ideju, za nadu, pa čak 
i za tlapnju. Goli život nije mu nikad bio dovoljan; uvijek je htio nešto 
više. Možda je samo zbog svojih želja i držao tada sebe za čovjeka 
kome je dopušteno više nego drugima. 

Kad bi mu bar sudba poslala kajanje — ono skrušeno kajanje što 
kida srce, odgoni san, kajanje od čijih užasnih muka čovjek 
priželjkuje omču ili vir! O, kako bi mu se obradovao! Muke i suze — 
pa i to je život. Ali nije se kajao zbog svoga zločina. 

Bar bi se mogao ljutiti na svoju glupost, kao što se prije ljutio 
zbog svojih ružnih i sasvim glupih postupaka koji su ga doveli do 
kaznionice. Ali sad, u kaznionici, na slobodi, pošto je ponovo 
pretresao i procijenio svoje prijašnje postupke, uopće nije mislio da 
su onako glupi i ružni kao što su mu se činili prije, onih kobnih dana. 

»Po čemu je,« mislio je, »po čemu je moja zamisao bila gluplja 
od drugih ideja i teorija što se roje i sudaraju jedna s drugom na 
svijetu otkako je svijeta i vijeka? Treba samo da čovjek na sve skupa 
baci potpuno samostalan i širok pogled oslobođen od svakidašnjih 
utjecaja, pa da mu se moja zamisao, naravno, uopće ne čini tako... 
čudnom. O, negatori i mudrijaši, zašto se zaustavljate na pola puta!« 


»A zbog čega im se moj postupak čini tako ružan?« govorio je 
sam sa sobom. »Zbog toga što je zlodjelo? A što znači ta riječ — 
zlodjelo? Moja je savjest mirna. Dakako da sam počinio krivično 
djelo; dakako da sam prekršio slovo zakona i prolio krv, pa dobro, 
uzmite za slovo zakona moju glavu... i gotovo! Dakako da su onda i 
mnogi dobrotvori čovječanstva koji nisu naslijedili vlast, nego su je 
prigrabili morali biti smaknuti već na svojim prvim koracima. Ali ti su 
ljudi uspješno načinili svoje prve korake i zato su imali pravo, a ja 
nisam, pa nisam imao ni pravo dopustiti sebi tako nešto.« 

Eto što je on jedino držao za svoj zločin — samo to što nije uspio 
i što je sam priznao svoju krivnju. 

Patio je i pri pomisli — zašto se tada nije ubio? Zašto je tada 
stajao iznad rijeke i radije se predao vlastima? Zar je ta želja za 
životom toliko snažna i zar ju je zbilja toliko teško nadvladati? A kako 
ju je nadvladao Svidrigajlov koji se bojao smrti? 

Mučio se zadajući sebi to pitanje i nikako nije mogao shvatiti da 
je već i onda dok je stajao iznad rijeke možda naslućivao u sebi i u 
svojim uvjerenjima duboku laž. Nije shvaćao da bi ta slutnja mogla 
biti predznak buduće prekretnice u njegovu životu, njegova budućeg 
preporoda, budućeg novog gledanja na život. 

Prije bi se moglo reći da je u tome vidio samo nesvjestan teret 
nagona koji nije mogao ukloniti, a nije ga bio kadar ni nadvladati (iz 
slabosti i kukavnosti). Gledao je svoje drugove na robiji i čudio se — 
kako svi oni vole život, koliko samo drže do njega! Zapravo mu se 
činilo da ga u kaznionici još više vole i da još više drže do života 
nego na slobodi. Kolike su strahovite muke i patnje podnijeli neki od 
njih, na primjer skitnice! Pa zar zbilja može za njih toliko značiti tek 
koja sunčana zraka, prašuma, gdjegod u pustoj zabiti hladno vrelo 
što ga je skitnica bio otkrio još preklanjske godine, pa snatri o 
sastanku s njim kao o sastanku s milosnicom, sanja vrelo i onu 
zelenu travu oko njega, ptičicu što pjeva u grmu? Promatrajući dalje 
oko sebe, vidio je još neobjašnjivije primjere. 

U kaznionici, u svojoj okolini, nije, naravno, mnogo toga 
primjećivao, nije ni htio primijetiti. Živio je nekako oborenih očiju; bilo 
mu je mrsko i nepodnosivo gledati oko sebe. Ali se naposljetku 
mnogo čemu počeo čuditi, i nekako preko volje počeo zapažati 
koješta o čemu nije ni sanjao. Općenito se najviše čudio onoj 


strahovitoj, onoj nepremostivoj provaliji koja ga razdvaja od svih tih 
ljudi. Reklo bi se da ne pripadaju istom narodu. Gledali su se 
nepovjerljivo i neprijateljski. Znao je i shvaćao opće uzroke toj 
podvojenosti, ali prije nije nikad htio priznati da su ti uzroci uistinu 
toliko duboki i snažni. U kaznionici je bilo i prognanih Poljaka — 
političkih zatvorenika. Oni su naprosto sav taj svijet smatrali za 
neuke prostake i gledali ih s visoka, ali Raskoljnikov ih nije mogao 
tako gledati — on je jasno vidio da je taj neuk svijet u mnogo čemu 
kudikamo pametniji od tih istih Poljaka. Bilo je tu i Rusa koji su 
također suviše prezirali taj svijet — jedan bivši oficir i dva bivša 
bogoslova; Raskoljnikov je jasno uviđao i njihovu zabludu. 

Njega pak nije nitko volio i svi su ga se klonili. Napokon su ga i 
zamrzili — a zašto? To nije znao. Prezirali su ga, ismijavali, ismijavali 
su i njegov zločin oni koji su počinili kudikamo teže zločine. 

— Ti si gospodin! — govorili su mu. — Zar ti da se laćaš sjekire? 
To uopće nije gospodski posao. 

U drugom tjednu Velikoga posta dođe i na njega red da se 
sprema za pričest s cijelom svojom nastambom. Išao je u crkvu da 
se moli s ostalima. Jednom je oko njega izbila svađa — zašto, nije ni 
sam znao; svi su ga u jedan mah napali kao sumanuti: 

— Ti si bezbožnik! U Boga ne vjeruješ! — vikali su mu. — Tebe 
treba ubiti. 

Nikad nije s njima razgovarao o Bogu ni o vjeri, ali su ga htjeli 
ubiti kao bezbožnika; šutio je, nije se pravdao. Jedan je robijaš 
upravo bjesomučno nasrnuo na njega; Raskoljnikov ga je dočekao 
mirno i bez riječi — nije ni okom trepnuo, nijedna mu crta na licu nije 
zadrhtala. Stražar je skočio na vrijeme između njega i ubojice — 
inače bi bila potekla krv. 

Na još jedno pitanje nije nikako mogao naći odgovora: kako su 
svi oni zavoljeli Šonju? Nije im se dodvoravala; malokad su je viđali, 
samo gdjekad na radilištu, kad bi načas došla da njega vidi. Pa ipak, 
svi su je već poznavali, a znali su isto tako da je došla za njim 
ovamo, znali su kako živi i gdje živi. Nije im davala novaca niti im 
činila bogzna kakve usluge. Samo jednom, na Božić, donijela je dar 
za cijelu kaznionicu — piroga i pletenica. Ali malo-pomalo nastali su 
između njih i Šonje nekakvi prisniji odnosi — ona im je pisala pisma 
rodbini i odnosila ih na poštu. Njihovi rođaci i rođakinje, kad bi došli u 


grad, ostavljali bi, prema njihovim uputama, kod Šonje stvari, pa čak 
i novce. Njihove žene i ljubavnice poznavale su je i obilazile. A kad bi 
ona došla na radilište, da vidi Raskoljnikova, ili kad bi se susrela sa 
skupinom kažnjenika koji idu na posao, svi bi redom skidali kape i svi 
bi je pozdravljali: »Draga naša Sofja Semjonovna, majko naša blaga 
i milostiva!« — govorili su ti osorni žigosani robijaši tom sitnom i 
slabašnom stvorenju. Ona se osmjehivala i odzdravljala im, a svima 
je bilo drago kad bi im se osmjehnula. Voljeli su čak i njen hod, 
okretali se za njom da vide kako hoda, i hvalili je; hvalili su je čak i 
zbog toga što je tako sitna, nisu više znali kako da je nahvale. 
Dolazili su joj i da ih liječi. 

Raskoljnikov je odležao u bolnici cijeli kraj posta i Veliki tjedan. 
Kad je već prizdravljao, prisjetio se što je sve sanjao dok je ležao u 
vrućici i bunilu. Prisnilo mu se u bolesti da je cijeli svijet osuđen da 
bude žrtva neke strašne, nečuvene i neviđene kuge što nadire iz 
krila Azije u Evropu. Svi su joj morali podleći osim nekolicine 
izabranih. Pojavile su se neke nove trihine, mikroskopski sitna bića 
što prodiru u ljudska tijela. Ali su ta bića bila duhovi obdareni umom i 
voljom. Ljudi u koje bi se uselili pretvarali su se namah u 
bjesomučnike i luđake. Ali nikad, nikad nisu ljudi mislili da su toliko 
pametni niti su bili toliko uvjereni da znaju istinu koliko upravo oni 
koji su bili zaraženi tom bolešću. Nikad nisu manje sumnjali u svoje 
presude, u svoje znanstvene zaključke, u svoja moralna uvjerenja i 
načela. Cijela naselja, cijeli gradovi i narodi bili su zaraženi i ludovali. 
Svi su se uzbunili i nisu shvaćali jedan drugoga, svak je mislio da 
samo on zna pravu istinu i mučio se gledajući druge, busao se u 
prsa, plakao i kršio ruke. Nisu znali koga i kako da sude, nisu se 
mogli složiti što je dobro, a što zlo. Nisu znali koga da okrive, koga 
da opravdaju. Ljudi su ubijali jedni druge  obuzeti nekom 
besmislenom kivnošću. Dizali su jedni na druge cijele vojske, ali bi 
se vojske već na putu iznenada počele same raspadati, redovi bi im 
se osipali, vojnici nasrtali jedan na drugoga, sjekli i klali, grizli i jeli 
jedan drugog. Po gradovima su povazdan zvonili na uzbunu — 
sazivali su sve, a nitko nije znao tko ih i radi čega poziva, samo su 
svi bili unezvjereni. Okanili su se običnih zanimanja jer je svak 
predlagao svoje zamisli, svoje ispravke i nikako se nisu mogli složiti; 
zapuštena je poljoprivreda. Ponegdje su se ljudi okupljali, uglavljivali 


nešto, zaklinjali se da se neće rastajati — ali bi se začas prihvatili 
nečeg sasvim drugog od onog što su maloprije bili sami naumili, 
počeli bi okrivljavati jedan drugog, tukli su se i klali. Zaredaše požari, 
zavlada glad. Sve je pod milim bogom propadalo. Kuga se širila sve 
dalje i dalje. Samo se nekolicina ljudi na cijelom svijetu mogla spasiti 
— to su bili neokaljani i izabrani ljudi, predodređeni da zasnuju nov 
ljudski rod i nov život, da obnove i očiste zemlju, ali nitko nikad nije 
vidio te ljude, nitko nije čuo njihove riječi ni glasa. 

Raskoljnikova je mučilo to što mu se taj besmisleni san tako 
tužno i bolno urezao u sjećanje, što se nikako ne može osloboditi 
dojma tih grozničavih tlapnji. Bio je već drugi tjedan nakon Velikog 
tjedna; dani bijahu topli, vedri, pravi proljetni; na kažnjeničkom odjelu 
otvorili su prozore (okovane rešetkama ispod kojih je hodao čuvar). 
Sonja ga je za cijele bolesti mogla samo dva puta posjetiti u bolnici; 
svaki put je trebalo ishoditi odobrenje, a to nije bilo lako. Međutim, 
često je dolazila u bolničko dvorište, pod prozore, osobito pred 
večer, gdjekad tek toliko da postoji u dvorištu časak i bar izdaleka 
pogleda na prozore njegove sobe. Jednom je pred večer, pošto je 
već bio gotovo potpuno ozdravio, Raskoljnikov zaspao; kad se 
probudio, slučajno je prišao prozoru i najednom spazio u daljini, kod 
bolničkog ulaza, Šonju. Stajala je i kanda nešto čekala. U tom času 
kao da je Raskoljnikova nešto ujelo za srce; protrnuo je i odmaknuo 
se brže-bolje od prozora. Sutradan Sonja nije došla, prekosutra isto 
tako. Napokon su ga otpustili iz bolnice. Kad še vratio u kaznionicu, 
doznao je od kažnjenika da se Sofja Semjonovna razboljela, da leži 
kod kuće i da nikamo ne izlazi. 

Neobično se uznemirio, raspitivao se za nju. Ubrzo je doznao da 
njena bolest nije opasna. Kad je pak Sonja doznala da on tako 
tuguje i brine se za nju, poslala mu jepisamce ispisano olovkom, u 
kojem mu je javljala da joj je već mnogo bolje, da je posrijedi obična, 
laka prehlada i da će brzo, vrlo brzo doći na radilište da ga vidi. Dok 
je čitao to pisamce, srce mu je snažno i bolno lupalo. 

Opet je osvanuo vedar i topao dan. U rano jutro, oko šest sati, 
Raskoljnikov je krenuo na posao, na obalu rijeke, gdje je u sušari 
bila peć u kojoj su tucali i palili alabastar. Svega su se tri radnika bila 
uputila onamo. Jedan je kažnjenik pozvao stražara i otišao s njim u 
tvrđavu po neki alat, drugi je počeo pripravljati drva i slagati ih u peć, 


a Raskoljnikov je izišao iz sušare i otišao na samu obalu, sjeo na 
grede naslagane pokraj sušare i zagledao se u široku i golu rijeku. S 
visoke obale pucao je vidik na sve strane. S daleke druge obale 
dopirala je jedva čujna pjesma. Ondje, u nepreglednoj stepi 
obasjanoj suncem, crnjeli su se nomadski šatori kao jedva primjetne 
točke. Ondje je bila sloboda i živjeli su drugačiji ljudi, ni najmanje 
nalik na ovdašnje, ondje kao da je i samo vrijeme stalo, baš kao da 

još nije minulo doba Abrahama i njegovih stada . Raskoljnikov je 
sjedio i netremice gledao; misao mu je prelazila u maštanje, u 
snatrenje; ni o čemu nije razmišljao, ali ga je uzbuđivala i morila 
nekakva čežnja. 

Odjednom se Sonja nađe pokraj njega. Prišla mu je bila gotovo 
nečujno i sjela do njega. Bilo je vrlo rano, jutarnja svježina još nije 
bila jenjala. Sonja je imala na sebi svoj stari bijedni ogrtač i zeleni 
rubac na glavi. Na licu su joj se još opažali tragovi bolesti, lice joj je 
omršavjelo, problijedjelo, ušiljlo se. Osmjehnula mu se prijazno i 
radosno, ali mu je po običaju bojažljivo pružila ruku. 

Svagda mu je bojažljivo pružala ruku, a ponekad mu je ne bi ni 
pružila, kao da se boji da će je odgurnuti od sebe. On je svagda 
nekako gadljivo prihvaćao njenu ruku, svagda kao da ju je nerado 
dočekivao, a gdjekad je uporno šutio dok je god bila s njim. Kadšto 
je i strepila pred njim i odlazila od njega duboko ojađena. Ali sad im 
se ruke nisu odvajale; on je samo zirnuo na nju, ali nije ništa rekao i 
poniknuo je očima. Bili su sami, nitko ih nije gledao. Stražar se baš 
bio okrenuo na drugu stranu. 

Nije ni sam znao kako se to dogodilo, ali najednom kao da ga je 
nešto zgrabilo i bacilo do njenih nogu. Plakao je i grlio joj koljena. 
Ona se u prvi mah strašno prepala i problijedjela kao krpa. Skočila je 
s mjesta i zagledala se u nj dršćući. Ali začas, u isti tren, sve pojmi. 
U očima joj zasja beskrajna sreća; pojmila je i nije više sumnjala da 
je on voli, bezgranično voli, da je napokon došao taj čas... 

Zaustili su da nešto kažu, ali nisu mogli. Suze su im bile u očima. 
Oboje su bili blijedi i mršavi, ali je na tim blijedim i bolesnim licima 
već sjala zora obnovljene budućnosti, posvemašnjeg uskrsnuća u 
nov život. Uskrisila ih je ljubav, srce jednog nosilo je u sebi neiscrpne 
izvore života za srce drugoga. 


Odlučiše da će čekati i trpjeti. Pred njima je bilo još sedam 
godina, a do tada koliko još nepodnošljivih muka i koliko beskrajne 
sreće! Ali on je uskrsnuo, i znao je to, ćutio je to svekolikim svojim 
obnovljenim bićem, a ona... ona je valjda jedino i živjela njegovim 
životom! 

Uvečer tog istog dana, kad su već zaključali nastambe, 
Raskoljnikov je ležao na pričnama i mislio na nju. Toga mu se dana 
čak učinilo da ga svi robijaši, njegovi bivši neprijatelji, već drugačije 
gledaju. Čak je i sam zapodijevao razgovor s njima, a oni su mu 
prijazno odgovarali. Sad se toga prisjetio, ali tako valjda i treba da 
bude — zar se sad ne mora sve promijeniti? 

Mislio je na nju. Sjetio se kako ju je neprestano mučio i kidao joj 
srce; sjetio se njena blijeda, mršava lica, ali ga sad to sjećanje 
gotovo i nije mučilo — znao je kakvom će beskrajnom ljubavlju 
iskupiti sve njene patnje. 

Pa i što znače sve, sve te muke iz prošlosti! Sve, pa i njegov 
zločin, pa i osuda i robija činili su mu se sad, u tom prvom zanosu, 
nekakvim tuđim, čudnovatim događajima koji kao da se nisu njemu 
zbili. Uostalom, nije mogao te večeri ni o čemu dugo i uporno 
razmišljati, usredotočiti misli na nešto; pa i ništa ne bi mogao svjesno 
zaključiti; samo je mogao osjećati. Umjesto dijalektike, započinjao je 
život i u svijesti mu se moralo razviti nešto sasvim drugo. 

Ispod jastuka mu je ležalo evanđelje. Mehanički je posegnuo za 
njim. Ta je knjiga bila njezina, ona ista iz koje mu je čitala o 
uskrsnuću Lazarevu. Na početku je robijanja mislio da će mu Sonja 
dosađivati religijom, da će navoditi razgovor na evanđelje i naturati 
mu knjige. Ali, na njegovo veliko čudo, nijednom nije povela o tome 
razgovor, čak mu nije nijednom ni ponudila evanđelje. Sam ju je 
zamolio da mu ga donese, malo prije nego što se razbolio, i donijela 
mu je knjigu bez riječi. Sve dosad je nije bio ni otvorio. 

Nije ju ni sad otvorio, ali mu je jedna misao proletjela glavom: 
»Zar mogu sad njena uvjerenja da ne budu i moja uvjerenja? Ili bar 
njeni osjećaji, njene težnje...« 

I ona je cijeli taj dan bila uzbuđena, a preko noći se opet 
razboljela. Ali je bila toliko sretna da se malne prepala svoje sreće. 
Sedam godina, samo sedam godina! U početku svoje sreće, u 
stanovitim trenucima, oboje su bili skloni da na tih sedam godina 


gledaju kao na sedam dana. Raskoljnikov nije još znao da nije dobio 
nov život na dar, nego da će ga još i te kako skupo stajati, da će 
platiti za nj velikim pothvatom u budućnosti... 

Ali, ovdje već počinje nova pripovijest, pripovijest o čovjekovoj 
postupnoj obnovi, pripovijest o njegovu postupnu preporodu, 
postupnu prelasku iz jednoga svijeta u drugi, o upoznavanju s 
novom, dotad posve neznanom zbiljom. To bi mogla biti tema nove 
pripovijesti, ali je naša sadašnja pripovijest dokončana. 


DNEVNIK RASKOLJNIKOVA 


N.B. Neprestano usred pripovijesti moraju iskrsavati potpuno 
suvišne i neočekivane sitnice. 


16. lipnja. Preksinoć sam počeo opisivati i prosjedio puna četiri 
sata. Bit će to dokument. 

Nikada neće u mene pronaći ove papire. Mogu odići prozorsku 
dasku, što nitko ne zna. Već odavno znam da se ta daska može 
podići. Ako bude potrebno, mogu je dignuti i opet tako položiti da se 
neće pomaći dotakne li je tko drugi. A nikome ne bi ni palo na pamet. 
Pod prozorsku dasku sam i sve ostalo sakrio. Bio sam izvadio dvije 
opeke... 

Baš je sad bila Nastasja i donijela mi šči. Po danu nije stigla. A i 
da gazdarica ne vidi. Večerao sam i sam joj vratio tanjur. Nastasja 
uopće ne razgovara sa mnom. Kao da je i ona nečim nezadovoljna. 

Prekinuo sam na onome mjestu kako sam se, pošto sam bio 
vratio sjekiru u pazikućin stan, svalio na postelju i ostao ležati bez 
svijesti. Bit će da sam tako dugo ležao. 

Gdjekad bih se, u to vrijeme, i koliko-toliko razbudio, primijetio da 
je odavno zanoćalo, ali mi ne bi palo na pamet da ustanem. Kad 
sam se, napokon, gotovo posve osvijestio, vidio sam da je već 
svanulo. Ležao sam nauznak na divanu, još onako obamro od sna i 
nesvijesti. Do mene su nejasno dopirali grozoviti, očajnički povici s 
ulice, koje i inače čujem svaku noć pod prozorom oko tri sata. To već 
pijanci izlaze iz krčmi, tri su sata, pomislih i odmah na noge, kanda 
me otrglo od divana. Što? Tri sata! Sjeo sam na divan — i tada se 
svega, svega sjetio. Odjednom, u tren oka, svega sam se prisjetio. 

Časak kasnije skočih s divana grozno uplašen. Podišla me 
zimica. A zimicu je izazvala groznica, koja me već u snu bila srvala i 
koju sam i te kako osjećao. Tek što ustadoh, spopadne me i 
tresavica, samo što mi zubi nisu ispali, cijelog me naprosto trgalo, 
trgalo. Otvorio sam vrata i osluhnuo. Svi su mirno spavali. 
Izbezumljeno sam pogledao sebe i sve okolo po sobi, nikako da 
shvatim: kako sam samo mogao, ušavši sinoć, ne zakračunati vrata i 
baciti se na divan, ne samo odjeven, nego i u šeširu, eno ga kamo 
se otkoturao do jastuka koji leži na podu. Da je tko unišao, što bi 


pomislio? Da sam pijan? Ali... Odjednom sam jurnuo prema 
prozorčiću. Bilo je dosta svjetla i uzeo sam sebe razgledavati 
cijeloga, cijelu odjeću: da nema tragova? Zbilja se ovako ne može! 
Tresući se od jeze počeo sam se potpuno svlačiti i opet se 
ogledavati uokolo. Pregledao sam sve, svaki konac, svaku krpicu, i 
sam sebi nisam vjerovao — osjećajući da ne mogu na sve 
usredotočiti pažnju, sve sam po tri puta prevrtao u rukama. Ali nije 
bilo nikakvih tragova osim na rubu nogavica koje su bile otrcane i 
visile u resama. »Hvala bogu, hvala bogu!«, govorio sam u sebi. 
Silno sam se poveselio. Na resama kao da se naziralo nekoliko 
kapljica krvi. Sigurno se umrljalo i skorilo. Uzeo sam perorez i posve 
odrezao rese. Ničega drugoga nigdje nije bilo. Sjetih se, hvala bogu, 
da su mi novčarka i sve stvari koje sam bio izvadio iz kovčega — još 
uvijek u džepu! Nisam se uopće sjetio da ih izvadim i sakrijem. 
Odmah sam ih počeo vaditi i istresati na stol. Naime, od groznice i 
vrtoglavice, nisam baš bio pri sebi. Izvadivši sve, čak i izvrnuvši 
džepove, da se uvjerim da nije štogod gdje zapelo, cijelu sam hrpu 
prenio u kut, gdje sam imao svoje skrovište. Ondje su tapete bile 
poderane, pa sam počeo sve trpati kroz taj otvor, pod papir. I meni je 
bilo čudno gledati cijelu tu hrpu, jedva sam čekao da svrnem pogled. 
Ništa se nije vidjelo, jer je kut bio mračan, ali skrovište ipak nije bilo 
sretno izabrano. lako mi se vrtjelo u glavi, toliko sam shvaćao. 
Nisam bio ni nakanio donositi te stvari, pa tako nisam ni pripravio 
mjesto za njih. Mislio sam da ću pokupiti samo novce. A novce bih 
već lako negdje sakrio. Bilo mi je jasno što treba učiniti. Sutra treba 
za te stvari pronaći pravo mjesto. Iznemogao a pogotovo zbunjen, 
sjedoh na divan. Ali tek što sam sjeo, drhtavica me silno pograbila 
tresti. | nehotice sam sa stolice, kraj divana, povukao svoju 
kabanicu, toplu ali posve dronjavu, i pokrio se. Hvatalo me sneno 
bunilo. 

Ali odjednom, baš kao da me opet otrglo od divana, skočih na 
noge, zbacivši sve sa sebe, i iznova počeh razgledavati odijelo. 
Kako sam opet mogao zaspati a da odijelo nisam uredio. Naravno! 
Petlju ispod pazuha nisam skinuo, zaboravio, uopće mi nije palo na 
pamet. Da nisam šenuo, pitao sam se? Da su samo obavili pretres i 
sve vidjeli! Otrgnuo sam petlju, razvezao je i iskidao na komadiće, 
koje sam poslije bacio pod krevet. Komadići platna zaista, ni u kojem 


slučaju, neće izazvati bilo kakvu sumnju. Stajao sam nasred sobe i 
pažljivo i napeto — jer se svejednako nisam uspio posve pribrati — 
uzeo gledati uokolo po podu, da vidim nisam li još što zaboravio. 
Najgori mi je bio osjećaj kao da me je netko napustio, da me i razum 
napušta, da nastojim sabrano misliti i sve temeljito pogledati, 
poduzeti sve mjere opreza, točno smisliti kako da se spasim — a ne 
mogu, ne znam. Kako sam mogao zaboraviti na petlju kad sam 
pregledavao odijelo? Da mi i što drugo nije promaklo? Tupo sam 
gledao oko sebe, naprezao pažnju. Sinulo mi je da je i odijelo na 
mnogim mjestima okrvavljeno, a samo mi se čini da nigdje nema 
ništa, jer sam tako slab, rastresen i teško se snalazim, ničemu se ne 
mogu dovinuti a pamet mi se brka i napušta me. Odjednom opet 
primijetili: rese, koje sam bio odsjekao s hlača, ostavio sam na podu 
i nisam ih pokupio. Gospode bože, kako sam ih mogao tek tako 
baciti na pod? Kamo ću s njima? Ne mogu pod krevet, a u peć? Ali 
ondje će zacijelo prvo zaviriti i odmah pronaći. U taj mi čas sunčeva 
zraka osvijetli lijevu čizmu a na čarapi, koja je provirivala iz čizme, 
nekakav trag. Brzo sam se izuo — zaista trag, trag krvi. Zacijelo sam 
je umrljao kad sam stao u onu lokvu. Bio sam pogledao čizme, ali se 
na čizmama nije ništa vidjelo. Ali što sada, što s tim tragovima, kako 
se izbaviti svih tih mrlja? Da ih operem? Ne, najbolje je izići i nekamo 
sve baciti, sve... »Najbolje je baciti, tako je!«, rekao sam sam sehi i 
opet satrveno sjeo na divan. Neobična spoznaja da čak nisam 
sposoban sakriti stvari, dotukla me i opet me zgrabila tresavica. Ali 
više nisam mogao ustati a grozno me mučila pomisao da bi trebalo 
ustati i opet se latiti posla, pregledati, srediti i posakrivati. | dugo, kao 
u bunilu, možda i nekoliko sati, opsjedala me misao da sve treba 
pobacati, nekamo otići i sve pobacati. Ali ne ustadoh. Ne sjećam se 
kad li sam se opet pokrio kabanicom. Probudio sam se tek veoma 
kasno, jer je netko snažno kucao o moja vrata. Isprva sam čak 
pomislio da provaljuju, a onda shvatio da netko kuca. Čim sam 
začuo lupu, osjetio sam da sam u vrućici a možda i u bunilu. 
Osjećao sam to još u snu. Kucali su i dalje, pa sam se uspravio i 
sjeo. 

— Ma otvaraj! Jesi li živ ili nisi? Samo crkava! — vikala je 
Nataša. — Cijeli božji dan crkava ko pseto. Vidi se da nema drugog 
posla. 


— Možda i nije kod kuće — reče pazikuća. 

— A tko se zakračunao? Pa da, počeo se i zaključavati! Da ga, 
valjda, ne bi tko ukrao? Otvaraj, klipane, probudi se! 

Gospode bože, kad je još mene Nastasja budila, i to čak s 
pazikućom? 

Napola se pridigoh, nagnuh i odbravih vrata. Cijela mi je soba 
dugačka tri koraka, pa možeš s kreveta odbraviti vrata. Zbilja: pred 
vratima pazikuća i Nastasja. Nastasja me nekako čudno gleda. 
Premda očajan, izazovno pogledam pazikuću, još onako smantran 
od sna i bunila. On mi šutke pruži sivi, presavijeni list opečaćen 
jeftinim pečatnim voskom. 

— Poziv na policiju — izgovori pazikuća. 

— Na policiju? — kažem ja. — Zašto? 

— Oklen da ja znam? Zovu i idi — čudno me pogleda, promotri 
uokolo po sobi i okrenu se da pođe. 

— Kanda si mi ti bolestan? — reče odjednom Nataša netremice 
me promatrajući. | pazikuća se načas ogleda. — Gledaj, sav gori. 

Nisam ništa odgovorio a u ruci držao neotpečaćeni list. 

— Vidi ga — ponovi Nastasja — bolje ti ne ustaj — dometnu kad 
vidje da spuštam noge s divana. — Ako si bolestan, ne idi... Sto ti je 
to u ruci? 

Vidim da u ruci držim odrezane komadiće resa, onu čarapu, 
suknene dronjke. Ostali mi u ruci. | spavao sam držeći ih u ruci: kad 
sam poslije o tome razmišljao, prisjetio bih se da bi ih, čim bih se 
napola razbudio, čvrsto, čvrsto stisnuo i opet zaspao. 

— Vidi što je prnja nakupio i spava s njima kanda su blago — i 
Nastasja prasne u smijeh, nju je bilo lako nasmijati. 

Ja sam odmah sve gurnuo pod kabanicu i pozorno, pozorno se 
zagledao u Nastasju. lako nisam mogao baš nimalo suvislo 
razmišljati, ali mi se ipak učinilo da se ne razgovara ovako s 
čovjekom kad ga dolaze hapsiti. Međutim, zašto na policiju? 

— Hoćeš da ti donesem čaja, da malko popiješ? 

— NE treba, sad ću ja sam izići — rekoh. 

— Makar što, nećeš sići niti niza stubište. 

— Hoću, izići ću. 

— Kako 'oš — okrenu se ona i siđe. 


Izvučem čarapu i pogledam je. Ima traga, ali se ne vidi, umrljalo 
se a i čizma je zgrebla. Nastasja ne bi zamijetila sve da je i pažljivo 
gledala. Nesvjesno sam otpečatio list, koji mi bjehu donijeli, i 
pročitao ga. Bio je to običan poziv iz policije, da se javim današnjeg 
dana, u pola deset, u ured starješine četvrti. 

Ruke mi se oduzele. Tako je proteklo kojih pet minuta. »Možda je 
to samo lukavstvo, hoće me lukavstvom namamiti, jer ja inače 
nikada s njima nisam imao nikakva posla?«, sinulo mi. Međutim, 
čemu šalju poziv? Dobro, poći ću, poći ću. Od svoje volje. Gospode 
bože, već sam se bio bacio na koljena da se pomolim, ali sam naglo 
ustao i počeo se odijevati. »Obut ću čarapu«, pomislih, »pa će se još 
jače zgrepsti i zamazati, nestat će traga.« Ali, tek što sam je obuo, 
odmah sam je strgnuo. Tada sam shvatio da druge nemam, pa sam 
je opet obuo. Uostalom, toliko sam se bojao toga skorog odlaska na 
policiju, da na drugo nisam ni mislio. »Hoće me lukavstvom.« I u 
glavi mi se strašno vrtjelo, a i boljela me od vrućice. 

Grozno mi je bilo kad sam dohvatio šešir i izišao na stubište. Na 
stubištu sam se sjetio da ostavljam one stvari zapravo neskrivene, u 
jami iza tapeta, pa sam zastao, ali me odmah obuzeo takav očaj da 
se ni na što nisam obazirao, nego krenuo dalje. Neka bude, što 
bude, ionako me stisnuo jad i čemer, pa znam da nisam kadar sve 
posakrivati i osigurati se. 

»Samo da što prije sve doznam!«, mislio sam. Sigurno su me 
vidjeli kad sam sinoć, poslije onoga, prolazio mimo policiju. »Njihovo 
lukavstvo«, pomislih izlazeći na ulicu. 

Vani bijaše strašno zagušljiva omara, gužva, kreč, skele, pijesak, 
prašina, smrad iz trgovina, osobito iz krčmi, dreka dostavljača i 
pijanaca, kojih je bilo koliko hoćeš usprkos jutru i radnom danu. 
Sunce jarko osvijetlilo mene i sve uokolo, tako da su me oči zapekle 
i sve preda mnom zaigralo: uobičajeni osjećaj grozničava čovjeka 
kad iziđe na zrak i ulicu. Činilo se da će mi glava prsnuti kao bomba. 
Teturao sam i žurio se sudarajući se zacijelo s prolaznicima. 
»Zapitaju li, reći ću: istina je«, mislio sam, »Ne, neću, ne, ne, ne!« To 
mi se motalo po glavi kad sam se našao pred uredom, a drhtao sam 
i obamirao u iščekivanju. 

Policijski ured bio je jedva četiri stotine koračaja od kuće. Znao 
sam gdje je iako u njemu nikada nisam bio. Ušavši kroz ulaz, 


ugledao sam seljaka koji je silazio, odnekud s vrha stubišta, s 
knjižicom u ruci. Bit će, dakle, da se tim stubama uspinje u ured. 
Krenuh i ja gore. Ako ne bude druge, reći ću. Ući ću, kleknuti i sve 
ispričati! 

Policija se tek nedavno uselila u tu kuću. Stubište usko, prljavo, 
puno splačina. Kuhinje svih stanova, od prizemlja do trećega kata, 
gledaju na stubište i gotovo cijeli dan su otvorene. Uskim stubištem 
su se penjali ili silazili, s knjižicama pod rukom, pazikuće, policijski 
teklići i kojekakve stranke oba spola. Na trećem katu su vrata 
policijskog ureda, slijeva, bila širom otvorena. Ušao sam i zastao u 
predsoblju. Stajao je tu i čekao sve sam seljak. Strašno zagušljivo 
bilo je već i na stubištu, a ovdje je još zaudaralo po svježoj boji. Malo 
sam pričekao i odlučio krenuti dalje i ući u iduću sobu. Sve su sobice 
ovdje majušne. Ondje su sjedili i pisali nekakvi pisari, odjeveni jedva 
malo pristojnije od mene. Nagovorih jednoga. 

— Što bi ti? 

Pokazah mu policijski poziv. 

— Vi ste student? — upita on pošto je pročitao poziv. 

— Student. 

Znatiželjno me pogledao. 

— Javite se perovođi — i on pokaže prstom naprijed, prema 
posljednjoj sobi. 

Udjoh i u tu sobu. Također tijesna sobica, puna stranaka, ali 
svijeta, koji je bio mnogo urednije odjeven od onih u prethodnim 
odajama. Bile su tu čak i dvije dame. Jedna skromno odjevena, u 
crnini, sjedila ja za stolom sučelice perovođi i nešto pisala po 
njegovu diktatu. Druga dama, veoma punačka i grimizna u licu, 
punom pjegica, prilično otmjeno obučena, stajala je malo po strani i 
nešto čekala. Bile su tu još dvije stranke u poprilično iznošenim 
ogrtačima, trgovac iz koga je bazdilo po krčmi, u zobuncu i crnom, 
nevjerojatno masnom satenskom pršnjaku, te neki tuđinac, i još 
tkotko, ali se ne sjećam. Motali se svi po četirima sobama, neki 
dolazili, neki odlazili. Uručih perovodi svoj poziv, on me letimično 
pogleda, reče »odmah, pričekajte« i opet se obrati onoj dami. 
»Sigurno nije zbog onoga«, sinu mi u mozgu. Malo-pomalo, 
ogledavajući se uokolo, nekako sam živnuo. Dugo sam stajao i 
čekao. Poneka sitnica bi me iznenadila i zaokupila, a mnogo toga 


uopće nisam primjećivao. Neobično i osobito me zanimao perovođa. 
Želio sam mu zaviriti u dušu, nešto zaključiti iz izraza na njegovu 
licu. Bio je mlad, najviše dvadesetidvogodišnjak, naočit, odjeven 
moderno i kicoški, s razdjelkom na potiljku, uredno počešljane i 
nauljene kose, s obiljem prstenja i vitica na bijelim, blistavim prstima, 
s urom o zlatnu lancu i isto tako zlatnom lornjonu. Sa strancem je 
progovorio dvije-tri riječi na francuskome. »Ne, on sigurno neće 
spomenuti ono«, pomislih. Uporno sam mu zavirivao u lice nastojeći 
dokučiti što ono skriva i što on smjera sa mnom. 

— Izvolite sjesti, Lujza Ivanovna — ponudi usput perovođa 
gizdavu grimiznu damu, koja kao da se ustručavala sjesti. 

— Ich danke — rekla je tiho, ali je, zašuštavši svilom, sjela na 
stolicu i ogledala se. 

| ja sam se okrenuo i počeo je pažljivo promatrati. Svijetlomodra 
haljina, ukrašena bijelim čipkama, nalik na balon, raširila se oko 
stolice i zauzela gotovo pola odaje. Očito joj je bilo nelagodno 

što zauzima pola sobe, pa je sjedila, smiješeći se, i plahovito 
iščekujući. 

Žena u crnini je završila i ustala. Odjednom veoma mladenački, 
nekako neobično vrteći ramenima pri svakom koraku, uđe časnik, 
baci kapu s kokardom na susjedni stol a sam sjede u naslonjač, za 
stol. 

Gizdava dama skoči čim je on ušao i htjede opet sjesti, ali časnik 
se nije ni osvrnuo prema njoj, tako da u njegovoj nazočnosti više nije 
sjela. Bio je to poručnik, zamjenik policijskog starješine četvrti. 
Pogledao me ispod oka i nekako ljutito. Bio sam ipak odviše bijedno 
odjeven. A i bio sam, očito, onako u groznici, raščupan i znojan. 

— Sto ti ovdje tražiš? — poviče kad primijeti da nisam propao u 
zemlju pred njegovim ubojitim pogledom. Mene je njegov uzvik 
prilično ohrabrio. 

»Znači da ništa ne znaju...« 

— Pozvali me... dobio poziv... — odgovorih nekako drhturavo i 
odjednom me obuzela srdžba. Valjda zbog te njegove izazovne 
pojave, ali se sad i sam sebi čudim. 

— Radi se o potraživanju novca... od studenta — objasni mu 
perovođa. — Dodite ovamo, evo — zovne me on pružajući mi 
bilježnicu i pokazujući jedan list u njoj. — Pročitajte! 


»Kakvog novca?« mislio sam. »Znači da sigurno nije zbog 
onoga.« 

— Au koliko ste sati morali biti ovdje? — podviknu poručnik, 
svejednako srdit na mene, bit će da je od onih koji se vrijeđaju. — 
Piše vam u devet. A sad će već dvanaest sati. 

— Meni uručili tek prije četvrt sata — glasno mu odbrusim. — 
Nije dosta što sam došao, a imam groznicu. Mogli ste ranije poslati. 
Pišete u devet a šaljete u jedanaest. 

— Nemojte vikati, moj gospodine! 

— Vi vičete, a ja govorim tiho. Oprostite, ali ja sam student i ne 
trpim vašu neučtivost. 

Poručnik tako plane, da čak zadrhta i skoči na noge. 

— Molim vas da šu-u-utite! Vi ste u državnom uredu. Bez 
prostota... moj gospo-o-odine! 

— Pai vi ste u uredu i još pušite. Prema tome, vi vrijeđate sve 
nas ovdje — odgovorim ja. 

Perovođa, koji je također pušio, gledao nas je i smiješio se. | ja 
sam drhtao, koliko sam bio ogorčen. Zamjenik starješine se očito 
zbunio. 

— To se vas ne tiče — viknuo je on smeteno i neprirodno glasno, 

kako bi prikrio zbunjenost. — Izvolite vi radije dati izjavu koja se 
traži od vas. Pokažite mu, Aleksandre Ivanoviču — dobaci on 
perovođi. — Tuženi ste. Ne plaćate dug... A tu se nešto junačite! 

Perovođa opet otvori bilježnicu i prstom mi pokaza jedno mjesto. 

Uzeh list i stadoh čitati. 

Poručnik-barut se i dalje derao, ali ga više nisam slušao, gutao 
sam sadržaj onoga lista. Pročitao sam jednom, drugi put — i ništa 
nisam shvatio. 

— Sto je ovo? — zapitah perovođu. 

— To je mjenica koju morate platiti. Ili ćete platiti sa svim sudskim 
troškovima, u vrijednosnim papirima, i tome slično, ili ćete dati izjavu 
kad ćete moći platiti, koja vas u isto vrijeme obvezuje da ne 
napuštate grad dok ne podmirite dug i da ne prodajete ili skrivate 
svoju imovinu. 

— Ali, molim vas lijepo, ja nikome nisam dužan. 

— To je vaša stvar. Nama je, međutim, podnijeta posve zakonita 
tužba s priloženom  protestiranom mjenicom, koju ste vi, na 


sedamdeset i pet rubalja, još prije devet mjeseci izdali udovici 
prisjednika Zarnicina. 

— Pato je moja gazdarica! 

— I što onda ako vam je gazdarica? 

Perovođa me gledao s visoka i sažalno se osmjehivao, ali u isto 
vrijeme i likovao, kao što već gledaju novajliju u prvom vatrenom 
krštenju: »E pa, kako mi se ti sad osjećaš?« Ali radost i hrabrost 
osvajali su mi dušu i naprosto mi se razlijevali po svim žilama, baš 
me briga za mjenicu! Odjednom mi je bilo tako ugodno čavrljati s 
perovođom, da bih se sad najradije zavezao s njime u što dulji, 
opširniji i prisniji razgovor. Dušu kanda mi je ozarila sreća i razblažila 
je. | ni o čemu, baš ni o čemu nisam u tom času brinuo. Prijateljski 
sam promatrao perovođu i uživao u njemu. Bio je to obični životni 
nagon, radost što si spašen. Disao sam punim plućima. 

A onda nas je iznenada pogodilo nešto poput munje i groma. 

Odista je i bilo nalik na udar groma. 

— A tako ti, dakle — odjednom se poručnik okomi na otmjenu 
damu, još potresen mojom drskošću, da bi se, sav zažaren, iskalio, i 
to očito u namjeri da pred svijetom pokaže svoj autoritet, koji sam ja 
načeo opaskom da on ne bi smio pušiti u uredu tako ti, dakle, 
orgije tjeraš? Tuče se i opija da cijela ulica čuje? Hoćeš malo onkraj 
brave? A govorio sam ti, opominjao te što ti ne gine, a ti opet, 
lopužo? 

Čak mi je ispao list, koji mi je bio gurnuo u ruke perovođa, koliko 
sam u čudu blenuo u gizdavu damu, na koju se časnik ovako izdirao. 
Samo se sjećam da sam u tome čak prilično uživao. 

— Uja Petroviču — otpočeo je čak perovođa, ali i ušutio, jer se 
poručnika još moglo zadržati jedino rukom. 

Otmjena dama se stresla od glave do pete, ali, što je neobično, 
usprkos najprostačkijim časnikovim uvredama, držala se neobično 
prijazno, sve pažljivije slušajući i, što su padale prostačkije uvrede, 
to se ona obraćala strašnome poručniku sve čarobnijim i ljubaznijim 
smiješkom, baš kao da se naslađuje tim psovkama. Cupkala je na 
mjestu i neprestano se klanjala i klecala čekajući da napokon i njoj 
dopusti reći koju. 

— Kod mene nije bilo nikakve galame ni tučnjave, gospon 
kapetan — i nikakva, baš nikakva skandala — raskokodakala se ona 


odjednom tečnim ruskim, iako je odnekud pokupila njemački 
naglasak. — Došli su oko tri sata, gospodin kapetan — počela je 
smiješeći se — i bili su pijani, gospon kapetan, sve ću vam ispričati. 
Ali ja nisam kriva, niti su djevojke krive, jer je moja kuća čestita, 
gospodin kapetan, i čestito se vladamo, i ja sama ne želim nikakva 
skandala. Ali što su oni bili pijani i još naručili tri boce šampanjca a 
onda jedan digao noge i počeo nogama svirati na klaviru, to nije u 
redu, u mojoj čestitoj kući. Posve mi je razbio klavir, rekla sam mu da 
to nije nikakav bonton i da je vrlo nepristojno, rekla sam mu. A on 
kaže da je on uvijek tako svirao na javnim koncertima, pa ti uzme 
bocu i stane djevojku odostrag gurkati, a meni svom snagom opalio 
ćušku. A kad sam pozvala pazikuću i Karlo došo, maznuo je Karla 
po oku, i Henrietu je također po oku, a mene još tri puta po obrazu. 
To je tako nezgodno u čestitoj kući, gospodin kapetan. Vikala sam i 
plakala, gospon kapetan. Onda on još otvorio prozor iznad kanala i 
udri se kriviti na ulicu ko prase, sramota jedna. Fuj, fuj, fuj! Ni gostu 
to ne možeš dopustiti, kad ja, koja sam gazdarica, ne bi to nikada 
sama mogla učiniti, nikad se u mojoj kući, gospodin kapetan, nije 
dralo na ulicu ko prase. Karl ga za frak vukao od prozora i, to je 
istina, kapetan, otkinuo mu sein Rock. Onda se počeo derati da mu 
se plati petnaest srebrnika odštete, pa sam mu ja, kapetane, 
dvanaest rubalja dala. Kakav je to nepristojni gost, gospon kapetan, 
koji je te novce uzeo, a nasred sobe, pred svima demoiselles, još se 
opoganio. Kaže da on to uvijek voli raditi i da će napisati satiru o 
nama i tiskati u novinama, jerbo sam ja, kaže, u svima novinama, o 
svakome mogu pisati. 

— Znači da je pisac. 

— O, gospodin kapetan, to je nepristojan gost, kad može u ovako 
čestitoj kući, pred svima demoiselles, nasred sobe, na pod... 

— De, de, de! Što tu petljaš! Dat ću ti ja čestitu kuću. — Dobro, 
stara — smekša se on malo — upozoravao sam te, tri puta sam te 
upozoravao. Ako još samo jednom bude skandala, velepoštovana 
Lujza Ivanovna, osobno ću te povući na odgovornost, kako se to 
kaže u boljem stilu. Znači taj književnik, pisac, uzeo dvanaest 
srebrnika za rep od fraka! 

— lija Petroviču — tiho opet zovne perovođa. Poručnik ga hitro 
pogleda. Perovođa mu lagano klimne glavom. Slučaj je jasan. 


— Eto tih pisaca! — i ošine mene prijetećim i podrugljivim 
pogledom. — | prekjučer je u krčmi bilo bruke: ručao čovjek i neće 
da plati. Sve ću vas, veli, inače opisati u satiri. Prošle sedmice je 
opet treći, na parobrodu, najprljavijim riječima izvrijeđao uglednu 
obitelj, državnog savjetnika i ženu s kćerkom. Prije tri dana su 
jednoga stihoklepca časnici dali nogom van izbaciti iz slastičarnice. 
To su vam ti — pisci, književnici, studenti, glasnogovornici! Fuj! A što 
vi niste prije izvoljeli doći — okomi se on na onoga, vjerojatno 
građanina, u zobuncu i umašćenom satenskom pršnjaku. — A ti se 
gubi! Dat ću ti ja čestitu kuću. Nasred sobe!... 

Lujza Ivanovna usrdno se nakloni i klecne na sve strane, prijazno 
i dostojanstveno, i otkleca do vrata, gdje opet odskoči, jer se 
natraške sudari s naočitim časnikom mladenačka i prostođušna lica 
s divnim zaliscima, crnima kao smola. Bijaše to glavom Nikodim 
Fomič, starješina četvrti. Lujza Ivanovna brže-bolje klecnu, umalo što 
ne sjedne na pod i onda, sitno vezući nogama i pocupkujući, isperja 
iz državne ustanove. 

— Opet buka, opet grom i munje! Opet morska pijavica i uragan! 
— prijateljski će Nikodim Fomič Aleksandru Iljiču. — Opet se uzrujali, 
iskalili, opet ražestili. Čuo sam još sa stubišta. 

— Što se može! — reče Aleksandar Iljič prenoseći neke papire 
na svoj stol i napadno trzajući ramenima — svaki put mu rame. slijedi 
korak — i očito se prenemažući i šepureći. — Eto, molit ću fino, 
izvolite pogledati gospodina pisca — on pokaže mene — naime, 
studenta, to jest bivšega studenta, novce ne vraća, mjenice 
ispodijelio, ne da se iz stana, neprestano tužbe protiv njega, pa se 
još izvoli kočoperiti, jer sam pred strankama zapalio cigaretu. Onamo 
zasvi-i-inji, a izvolite ga pogledati: eto vam ga u punom sjaju. 

— Siromaštvo nije porok, druškane, ali zna se da je nekome 
narav — barut. Očito ste se nešto uvrijedili i niste se znali savladati 
— nastavi Nikodim Fomič ljubazno mi se obraćajući — ali tu ste 
pogriješili. On vam je najplemenitiji, naj-ple-me-e-enitiji čovjek, 
kažem vam, ali — barut! Raspali se, plane/izgori i — gotovo! Bilo pa 
prošlo, a ostaje samo srce plemenito kao zlato. Zbilja je plemenit, 
plemenit! A u pukovniji su ga svi zvali: poručnik-barut! 

— Kakva je to bila pukovnija! — reče i Aleksandar Iljič, neobično 
zadovoljan što su ga tako ugodno pecnuli a opet pohvalili, te 


pretjerano tržnu ramenima. 

Mene, opet, obuzeo neki neobuzdan zanos i potreba da im svima 
kažem nešto veoma prijazno. 

— Molim vas lijepo, kapetane — počeh ja — čak sam ih spreman 
zamoliti da mi oproste, ako sam nečim... ja... Ja sam siromašan, 
bolestan student, siromaštvo me smoždilo (baš sam tako rekao: 
smoždilo). Bivši sam student, jer sada više nemam od čega živjeti... 
Ali dobit ću novaca. Majka i sestra mi žive u S-koj guberniji. Poslat 
će mi. Sve ću platiti. Dajem satove... naći ću već, i sve ću platiti. 
Moja je gazdarica dobra žena, ali se toliko ozlojedila, kad sam ostao 
bez instrukcija i jer još ne plaćam već četvrti mjesec, da mi ne da ni 
ručak. A ne razumijem o kakvoj je mjenici riječ. Sad me tuži zbog 
nekakve mjenice; kako da joj platim? 

— Ali vi ste — odvrati perovođa — izdali tu mjenicu, pa ste se, 
prema tome, obvezali da platite — završi on. 

— Dopustite da vam objasnim — nastavljam ja ne obraćajući se 
njemu, već Nikodimu Fomiču, nastojeći se čak usrdno obratiti i 
Aleksandru lljiču, iako se on gradi da kopa po papirima i, prezirno, 
uopće na me ne obraća pažnje — dopustite da vam objasnim, ja 
stanujem kod nje već više od dvije godine, sve otkako sam došao iz 
pokrajine i prije... pa da, zašto vam ne bih priznao... u početku... 
obećao sam da ću se oženiti njenom kćerkom. Nisam zapravo bio 
zaljubljen, nego onako... međutim, ne tvrdim ja time da me je tko 
prisiljavao, posve sam dobrovoljno... | tada mi je gazdarica otvorila 
veliki kredit. Nisam baš uredno živio, bio sam veoma lakouman... 

— Kakve prisne potankosti — obrecne se Aleksandar Iljič. 

— Dopustite —— upadnem ja ponovo. — Prije godinu dana, 
gospodo, kći joj je umrla od tifusa. Već sam vam rekao da uopće 
nisam bio zaljubljen, nego samo lakouman. Ostao sam stanovati 
gdje sam stanovao, a gazdarica se preselila u svoj sadašnji stan, 
prijateljski mi rekla, tako reći sa suzama u očima, da ona meni posve 
vjeruje i da li bih joj mogao potpisati mjenicu na sedamdeset i pet 
rubalja, koliko je smatrala da iznosi moj dug. Molim vas lijepo, 
gospodo, doslovno je rekla da će me, dadnem li joj tu mjenicu, 
kredirati koliko hoću i da nikada, nikada — to su doslovno njene 
riječi, neće iskoristiti tu mjenicu, dok joj ja sam ne platim. Govorila je 
suznih očiju... I, moram vam priznati, toliko sam bio ganut, da sam 


potpisao, iako vam opet moram reći da uopće, uopće nisam bio 
zaljubljen u njezinu kćer, nego samo lakouman... | sada, kad sam 
ostao bez instrukcija i nemam što jesti, ne samo što mi više ne daje 
ručak, jer sam joj dužan za četiri mjeseca, nego čak zatražilaprisilnu 
naplatu mjenice. Eto ti ga sad! Oprostite mi, ali... ali... Sto da sad 
kažem? 

— Sve se te sentimentalne potankosti, dragi gospodine, nas 
nimalo ne tiču — prezirno me prekine Aleksandar Iljič — mogli ste ih 
zadržati za sebe, ali zato morate dati izjavu i obvezati se, a jeste li vi 
bili Zaljubljeni, i sve te tragične pojedinosti, to se nas uopće ne tiče. 

— Opet ti pretjeruješ — promrsi Nikodim Fomič pogledavši me 
sažalno. Zatim brzo priđe stolu Aleksandra Iljiča, sjedne i uze nešto 
potpisivati. 

— De, pišite — reče mi perovođa. 

— A što da pišem? 

— Diktirat ću vam... — Činilo mi se da je, poslije moje ispovijedi, 
razgovarao sa mnom mnogo nehajnije i prezirnije. 

— Pa vi ne možete ni pisati, ispada vam pero iz ruku — gledao 
me perovođa znatiželjno. — Vi ste, bome, zaista bolesni. 

— Jest, vrti mi se u glavi — odgovorih — samo vi govorite. 

Diktirao je uobičajenu izjavu, to jest da ne mogu platiti, da se 

obvezujem da privremeno neću napustiti grad, ni prodavati ili 
poklanjati imovine. 

— Ja vam i nemam imovine... 

— Ma ovo je samo takva formulacija. 

— Tako? Zar bi me ona hijela strpati u zatvor? — pitam ja pišući. 

— Možda i neće — ravnodušno promrsi perovođa promatrajući 
moj potpis. — Pokušajte se nekako nagoditi, imate još vremena 
nekoliko dana. 

Ali ga više nisam slušao. Odbacio sam pero, nalaktio se s obje 
ruke na stol i stisnuo šakama glavu. Glava mi je gorjela i tako me 
boljela, kao da mi tko zabija čavao u zatiljak. Pokušao sam ustati, ali 
sam odjednom obamro i zastao. Nikodim Fomič je gorljivo pričao i do 
mene su dopirale riječi. 

— Ne može biti... Treba ih odmah pustiti. Prvo i prvo, ništa se ne 
poklapa: promislite, zašto bi oni zvali pazikuću? Da su to oni učinili, 
zar bi sami sebe prijavili? A Povališčev je, prije nego će poći starici, 


pola sata sjedio dolje u zlatara i krenuo starici točno u tri četvrt 
osam... Sad malo razmislite. 

— Ali, dopustite, kako to da kažu da su lupali i vrata bila 
zatvorena a kad su došli s pazikućom — otvorena? 

— U tome i jest stvar, da je on dotle bio unutra. Student je ostavio 
Povališčeva da čeka pred vratima. Da Povališčev nije otišao da 
požuri pazikuću, sigurno bi odmah ščepali ubojicu. A u trenutku kad 
je on otišao, ubojica je imao časak vremena da sjuri niza stubište i 
nekako šmugne mimo njih. 

— Ida ga nitko ne bi vidio? 

— Tko bi ga vidio kad je kuća kao Noeva arka, stotinu stanara 
živi u njoj — dobaci perovođa sa svog stola. 

Ustao sam, zaljuljao se, jedva pronašao šešir na podu i krenuo 
prema vratima. Dalje se više ničega ne sjećam. 

Kad sam se osvijestio, sjedio sam na stolici i vidio da me zdesna 
drži čovjek u masnome pršnjaku, da mi slijeva netko pruža žutu čašu 
punu tople, žute tekućine i da me Nikodim Fomič gleda prilično 
zabrinuto. Pridigao sam se i zaljuljao. 

— Zar ste bolesni? — Odrešito, ali i s nešto sućuti, zapita 
Nikodim Fomič. 

— Jesam — rekoh ogledavajući se uokolo. 

— I dok su se potpisivali, jedva su pero držali u ruci — pripomenu 
perovođa sjedajući na svoje mjesto i prihvaćajući se spisa. 

— Jeste li već dugo bolesni? — poviče Aleksandar Iljič stojeći 
pored svojega stola i premećući papire. Očito je bio uza me i dobro 
me pogledao dok sam bio u nesvijesti, a odmaknuo se čim sam se 
osvijestio. 

— Od... sinoć — propentam ja. 

— Jučer niste izlazili iz kuće? — nastavi Aleksandar Iljič. 

— Jesam. 

— A kamo, ako smijem pitati? 

— Na ulicu. 

— Hm. 

— Vidiš da se jedva drži na nogama, a ti ga... — ubaci Nikodim 
Fomič. 

— Nema veze — nekako neobično reče lija Petrovič. Nikodim 
Fomič je još nešto htio dodati ali, pogledavši pisara, koji ga uporno 


promatraše, zausti i zašuti. 

Sve je to bilo neobično. 

— Pa, u redu — zaključi Aleksandar Petrovič. — Možete ići. 

Izišao sam. Čuo sam kako su nastavili, tek što sam izišao, živo 

razgovarati, a najjače je odjekivao glas Nikodima Fomiča. Idućeg 
trenutka već sam silazio niza stube. Sad sam već bio posve pri 
svijesti. 

»Pretres, odmah će doći i obaviti pretres«, ponavljah u sebi 
zamirući od straha. Dosjetili su se. Dosjetila se ona pisarska hulja od 
lije Petroviča. 

»A možda je već i bio pretres, baš dok sam bio na policiji?« 
mislio sam već na stubištu. »Možda ih još zateknem u kući.?« 

Ali evo me pred kućom. Evo i moje sobe. Nigdje nikoga, čak je 
sigurno da nitko nije njuškao, sve je kako je i bilo. Čak ni Nastasja 
nije ništa dirnula. Ona mi, uostalom, već odavno nije pospremala. 
Posvuda je prašina. Odahnuo sam. 

To će reći da ni sinoć, ni danas, nisu još uopće bili posumnjali na 
mene, pokušavao sam sebe uvjeriti. 

ipak je taj Aleksandar Iljić, što od gluposti, što od pakosti, izazvao 
u njima sumnju i zacijelo će me početi uhoditi, pratiti... A možda me i 
posjete. | to odmah. Što je vrlo, vrlo, vrlo vjerojatno. Ali bože, bože 
moj, kako sam se ponizio. Treba što prije uteći, što prije, odmah, 
gospode bože! Kamo, kamo da sad stavim sve te stvari? Sjeo sam 
na krevet i odjednom me obuzeo čudan osjećaj. 

Treba ukloniti sve tragove, jasno. 

Jurnuo sam u kut, zavukao ruku iza tapeta, poizvukao sve one 
stvari i počeo ih trpati u džepove. 

Treba ih svakako odnijeti, i to odmah, ne časeći ni časa, prije 
nego oni krenu... Kako sam samo mogao sve to bezbrižno ostaviti! 
Osjećao sam da moram upeti mozak da bih ocijenio svoj položaj, 
skupiti svu snagu da se spasim. 

Jurnuo sam u kut, zavukao ruku iza tapeta i stao izvlačiti one 
stvari i trpati ih u džepove. Sve u svemu, ako se sada ne varam, 
bijaše osam komada. Nisam ih ni pogledao, nego se tek prisjećam. 
Upamtio sam taj broj nesvjesno, dok sam ih brojio. Ovako: bile su 
dvije kutijice, u to sam siguran, vjerojatno s naušnicama, ali nisam 
gledao, zatim možda četiri futrole, jedan lančić, sudeći po opipu, 


zamotan naprosto u novinski papir. Onda još neki zamotak, samo se, 
čini se, varam, jer mi je tada sve igralo pred očima. Potrpao sam 
svaku stvar u drugi džep, da ništa ne strši. Uzeo sam i novčarku i 
stavio je u džep ogrtača, sa strane. Novčarke se sjećam kao danas, 
oble, od zelene jelenje kože, čelična zatvarača, s jedne strane 
veoma okrvavljene. Nisam je još bio otvorio, niti mi je bilo na kraj 
pameti da je sad otvaram. Pomislio sam da je i dŽepovina u hlačama 
okrvavljena. Napokon sam brzo izišao iz sobe ne zaključavši je, po 
običaju, a nije se ni dala izvana zaključati, niti je uopće bilo ključa. 

Koračao sam brzo i odlučno — samo kamo? — i, premda sam 
osjećao da će me početi pratiti, činilo mi se da mi je u glavi, gotovo 
umjetno, nikla neka nova snaga. Srljao sam naprijed. Cutio sam da 
su mi se bar misli razbistrile i nekako sredile, naravno zato što je 
ispalo da me nisu zvali zbog onoga... A baš je ta napetost, možda i 
neprirodna, odjednom ojačala čak i moju fizičku snagu. Prvotnji strah 
me napustio čim je u policiji prošlo bolje nego sam očekivao. 

Prije sam se bojao potjere i bio slomljen, ali sam sada bar bio pri 
svijesti. Razum mi se mračio i snaga me napuštala, to mi je bilo 
posve jasno. Treba se snaći prije nego što, kako sam se bojao, za 
pola, ili čak četvrt sata izdaju nalog da me se prati, dakle samo 
Žurno, žurno. Sad se, za razliku od maloprije, nisam gotovo uopće 
ljuljao, niti spoticao. Bio sam odlučio, naime, još ujutro, još noćas, 
sve te stvari baciti nekamo u kanal, u Nevu, ili naprosto u tuđu vežu, 
pa da svemu bude kraj. 

Međutim, trebalo je otići što dalje. Samo kamo? Nekoliko puta 
sam pogledao stube koje vode do Jekaterininog kanala. Ali na svim 
tim mjestima bilo je ili splavi, ili čamaca, a mogao bi svatko vidjeti i s 
prozora na obali, bilo otkud. Naravno da je sumnjivo ako neki čovjek 
zastane i počne nešto bacati u vodu. Ne, u kanal ne mogu baciti. To 
prije što me svi prolaznici tako znatiželjno promatraju, kao da sam im 
ja jedina briga na svijetu. Napokon zaključih da je bolje poći na 
Nevu, gdje je manje ljudi. Sam sam se sebi čudio kako već pola sata 
lunjam, znajući da treba odmaći što dalje, a da mi nije palo na um da 
krenem na Nevu? Kako da to odmah nisam odlučio? Mozak mi je 
sporo radio. Krenuo sam V-skim prospektom. A putom me ozarila 
odjednom i nova ideja. 


Sinulo mi iznenada da odem nekamo veoma daleko, na 
Krestovski ili Petrovski otok i ondje, na osamljenu mjestu, u šumi, 
sve ovo zakopam pod drvo, a drvo obilježim. Mozgajući i 
premišljajući, skupljajući, naime, gotovo natprirodnu snagu da štogod 
smislim, zaključio sam da je ta ideja odlična i ravno se uputim prema 
Vasiljevskom otoku, i ne pomišljajući da možda, ovako slab i gladan, 
neću ni stići donde. Kad sam već prevalio dobro četvrt vrste, rekao 
sam sam sebi da je dobro što idem tako daleko, jer bih se inače 
neprestano motao uz kanale oko kuće, sve dok mi ne bi, što je 
sigurno, ušli u trag. 

Ali mi nije bilo suđeno da stignem do Krestovskoga, a vjerojatno 
ne bih ni uspio. Evo što se dogodilo. Skrećući s Voznesenskog 
prospekta na Marijin trg, odjednom slijeva ugledah ulaz u dvorište, 
omeđeno posve praznim zidovima. U dnu dvorišta šupe i složena 
drva. Još dublje se izdizala oniska, stara brvnara, očito za obrtnike. 
Bijaše to nekakva kolarska ili bravarska radionica, ne. znam. U dnu 
prljava dvorišta crnjelo se mnogo uglja, i uopće je sve uokolo bilo 
umrljano i tamno od ugljena. »Tu bi trebalo sve baciti«, sinu meni, 
»baciti i uhvatiti maglu.« Premišljajući tako krenem u dvorište, 
prošavši crnu daščanu kapiju, širom otvorenu na ulicu, i odmah 
ugledam s lijeve strane drveni plot, koji je počinjao od kapije, 
protezao se dvadesetak koračaja ravno i onda zavijao ulijevo. S 
desne strane, opet, odmah pokraj kapije, uzdizao se stražnji, prazni i 
neokrečeni zid susjedne trokatnice. Tik iza kapije, kao i u svim 
takvim kućama, gdje je mnogo radnika, kočijaša i dostavljača, 
nalazio se drveni odvodni žlijeb i, kao što je običaj na sličnim 
mjestima, iznad žlijeba na plotu pisalo je kredom: zabranjeno mokriti. 

Međutim, to je bilo pravo mjesto. Tako uvijek i ispadne. Dobro je 
već i zbog toga što nije nimalo sumnjivo ako uđeš i staneš kraj 
žlijeba. Ogledao sam se — nigdje nikoga. E, tako, sve samo 
nabacati na hrpu i uteći. 

Pogledao sam još jednom uokolo, a već sam bio zavukao ruku u 
džep, kad odjednom, tik uza zid, između kapije i žlijeba, a tu je 
razmak bio jedva dva aršina, ugledam velik kamen, onako odoka 
petnaestak kila težak. Ispred toga zida, koji se naslanjao točno na 
vanjski, ulični kameni zid, bila je već ulica i čulo se kako brzaju 
prolaznici, kojih je ovdje uvijek koliko hoćeš, ali me ovdje nijedan ne 


može vidjeti, osim da svrati do žlijeba, što se moglo vrlo lako 
dogoditi, pa je zato i trebalo požuriti. U dnu dvorišta također nije bilo 
nikoga. Čas posla! Zgrabio sam kamen i odmaknuo ga bez p6 muke. 
Ispod kamena, što je i prirodno, ugledah udubinu. Brže-bolje stadoh 
izvlačiti sve iz džepa i bacati u jamu. Novčarka je pala na vrh ali, 
jasno, jama nije bila ispunjena ni do polovice. Opet sam podigao 
kamen, jednim ga okretom prevrnuo u prijašnji položaj i on se 
smjesti točno onako kako je i prije stajao, tek se malčice činilo da je 
narastao. Još sam ga stigao dva puta pritisnuti nogom. Sinulo mi je 
da će se i sam slegnuti i dublje spustiti. Tada sam izišao kroz kapiju i 
uputio se prema Marijinom trgu. Nitko, nitko me nije vidio! 

Obuzela me istinska radost. Gotovo! Zameo sam sve tragove. | 
kome, kome bi samo moglo pasti na pamet da dođe ovamo i traži 
pod onim kamenom? Kome bi uopće palo na pamet da prevrne 
kamen? Možda već onako leži dvadeset godina. Tako sam bio 
sretan da sam se čak nasmijao. Pa i da nađu, što bi imali od toga? 
Tko bi na mene posumnjao? | pri toj pomisli nasmijao sam se tiho i 
veselo, udahnuo punim plućima svjež zrak. Bijaše prašnjiva i 
zagušljiva omara. Zaboljelo me u prsima. Krenuo sam prema 
Senatskom trgu. Ondje uvijek pirka vjetar, osobito kraj spomenika. 
Zašto mi se nikada ništa na ovome svijetu nije činilo tužnije i 
sumornije od toga velikoga trga? Sad sam ga promatrao u čudu i 
ubrzo posve otupio, koliko sam bio rastresen. Sabrao sam se na 
Nikolajevskome mostu i ondje tek jasno spoznao da sam se zapravo 
uputio Razumihinu, nekadašnjem drugaru, koji je, kao i ja, bio 
isključen sa sveučilišta. Već prije sedam dana bio sam nakanio 
svratiti njemu po nekome važnu poslu a sada, kad sam novčarku 
sakrio pod kamen, bilo je još važnije da ga obiđem. Veoma je 
zanimljivo zašto li sam krenuo njemu, što sam bio odlučio još prije 
pola sata, kada sam tobože pošao na Krestovski otok. 

Zašto baš Razumihinu? E pa, zato što poslije mogu objasniti gdje 
sam proveo cijeli dan, budu li njuškali, dovijali se i ispitivali Znajući da 
sam bio bolestan i čak u nesvijest padao. Lijepo im kažem da sam 
pošto-poto htio otići drugu i uzajmiti novaca, a drug stanuje daleko, 
na Vasiljevskom, na Maloj Nevi, a drug će, jasno, poslije 
posvjedočiti, da sam mu zaista dolazio po pozajmicu, pa zacijelo 
moje dugo odsuće od kuće neće biti nimalo sumnjivo. 


Kako sam to mogao smisliti u onome stanju, naprosto ne 
razumijem, niti mogu protumačiti, jer su me razum, moć rasuđivanja i 
snaga potpuno, potpuno bili iznevjerili, i ja sam tek povremeno, po 
koji časak, bio kadar razmišljati. Čak nisam ni primijetio kada sam to 
smišljao, jer sam siguran da u tome času nisam ni o čemu mogao 
suvislo misliti. 

Tako, primjerice, uopće nisam primijetio da sam prevalio 
beskrajni i dosadni put Prvom linijom do Male Neve, čak nisam 
osjećao ni umora od tako duga hoda, ali to se događa kad je čovjek 
preko svake mjere umoran i iscrpljen. 

Kad sam se uspeo na treći kat, gdje je stanovao Razumihin, 
prožeo me neobičan osjećaj koji ne mogu točno opisati riječima. 

Razumihin je bio kod kuće, u svojoj sobici, i otvorio mi vrata. Bio 
je u poslu, pisao je. Nismo mi bili baš neki prijatelji, više stari i, 
zapravo, prilično dobri drugovi. Nisam ga već vidio punih pet 
mjeseci. Kad sam bio odlučio da ga posjetim, nisam uopće pomislio 
da ću se s njime začas zaista naći licem u lice, a to je posve 
drugačije nego kad samo zamišljaš susret. Grozno je što sam 
nevjerojatno jasno spoznao, već kad sam došao, da nemam s njime 
ni o čemu razgovarati. Riječju, ne mogu objasniti taj osjećaj, ali sam 
pomislio da nije trebalo dolaziti, samo što u to vrijeme nisam mogao 
otići nikamo drugdje ni po kakvu poslu. Naime, ja nisam ni pomislio 
da je sada za mene najteže i najmučnije razgovarati i družiti se s 
ljudima kao nekoć. Ne mogu jednostavno opisati što sam u tom 
trenutku osjećao, ali znam. A osjetio sam sve to tek što sam ušao. 
Na tren je ta spoznaja izazvala u meni najtežu bol, koju sam možda 
osjetio u cijelom ovome mjesecu, što je za mene bio pun tolikih 
beskrajnih kušnji. 

— Što je tebi? — uskliknu on gledajući me zaprepašteno od 
glave do pete. — Ne ide ti valjda toliko loše? Ti si nas sve prešišao. 
— Razumihin je bio gotovo u dronjcima, ali svejedno bolje obučen 
nego ja. — Sjedni. 

Kad sam se izvalio na njegov divan presvučen voštanim platnom 
i još bjedniji od njega, Razumihin shvati da sam ja bolestan. 

— Pati si bolestan, i to opasno. 

Opipa mi bilo. Ja istrgnem ruku. 


— Nemoj — rekoh — ja, ja sam došao... Došao sam tebi jer ne 
znam drugoga tko bi mi mogao pomoći... Znaš što: nemam 
instrukcija... a htio sam... Uostalom, sad ne moram davati satove. 

— Čini mi se da ti buncaš — reče on pošto je malo odšutio. 

— Ne buncam. Zbogom! — i ustanem s divana. 

— Ma čekaj malo, čekaj! Ne budi lud! 

— Nemoj — rekoh izvlačeći ruku. 

— Saslušaj me a onda neka bude kako ti oš (uvijek je kratio 
riječi). Ovako: ni ja nemam instrukcija, a i fućka mi se, ali ima na 
bušjoj tržnici neki knjižar Heruvimov. Nije bolje nego instrukcije, a i 
on je sam živa instrukcija svoje vrste. Izdaje različite knjižice a sad 
se zbilja latio i znanstvenih izdanja. Eto ti ovdje dva arka 
njemačkoga teksta, najglupljeg šarlatanstva što ga možeš zamisliti. 
Ukratko, rasprava o tome da li je žena čovjek ili nije, u kojoj se 
svečano dokazuje da žena jest čovjek. Ja prevodim, a on će ta dva 
arka rastegnuti na šest, staviti kićeni naslov preko pola stranice, 
prodavati po pola rublja i rasprodati. Za prijevod mi daje šest rubalja 
po arku, znači dvanaest sve u svemu, a šest sam dobio unaprijed. 
Kad to prevedem, dobit ću i drugih prijevoda, o kitovima, i svašta 
drugo, on je neumoran. Hoćeš li prevesti drugi arak? Ako hoćeš, 
uzmi ga odmah, a dajem ti i tri rublja, jer sam dobio predujam za 
cijeli prijevod, pa onda ovako, čini mi se, ispada pravedno. Usto ćeš 
Mi i pomoći, čak ću ti biti zahvalan. Ja ti slabo znam pravopis, a 
njemački ni beknuti, i uglavnom izmišljam iz glave, bogami. Čini se 
da tako ispada i bolje, knjiga je puno dobila, bogami! Dakle, oš ili 
neP 

Šutke sam uzeo njemačke listove, istrgnute iz nekog časopisa, 
primio tri rublja i izišao bez riječi, ali kad sam stigao do Prve linije, 
vratio sam se Razumihinu i vratio mu na stol i njemački tekst i tri 
rublja, te opet šutke izišao. 

— Jesi li ti u deliriju, ili što ti je? —viknu zapanjeni Razumihin. — 
Zašto si onda dolazio? 

— Ne treba mi... prijevoda... — dobacih ja već sa stubišta. 

— Uhl... Što ti onda treba, vraže? Gdje stanuješ? — vikao je za 
mnom niza stepenice. 

Ali ništa nisam odgovorio nego pošao istim putom kući. 

— Onda neka te vrag nosi! — odjeknulo je sa stubišta. 


Išao sam vjerojatno veoma zamišljen, jer sam se prenuo tek na 
Nikolajevskom mostu, i to kako: pošteno me opleo bičem po leđima 
kočijaš s kola, jer sam gotovo pao konjima pod noge iako mi je on, 
čini se, više puta viknuo. Udarac bičem toliko me razbjesnio da sam 
odskočio prema ogradi pomamno škrgućući zubima. Oko mene su 
se smijali. 

| ta novčarka. Zašto si ubio ako poslije bacaš plijen? Jučer si 
želio taj plijen, jesi li? A danas bi ga bacio u kanal. Možda si to učinio 
nesvjesno, iz straha. A svjesno, pri punom razumu i punoj snazi — 
ne bi li ih opet bacio u kanal? Zar nije tako? Jesi li u deliriju? Sad si 
lud. Ne buncaš li? Buncaš ali se sjeti da nisi još ni otvorio novčarke, 
ni zavirio u nju. Ni govora, ni na pamet ti nije palo. 

| baš u trenutku kad sam stajao uz ogradu i mahnito gledao za 
kočijom, odjednom osjetim kako mi netko gura novčić u šaku: »Primi, 
mili, Krista radi«. Vidim postariju trgovkinju, sigurno je bila trgovkinja, 
s kćerkom. Primio sam a one otišle. Po odjeći su me zacijelo 
smatrale za prosjaka, za pravog božjaka koji prosi na ulici, a dar od 
punih dvadeset kopjejki vjerojatno imam zahvaliti onom udarcu 
bičem, zbog koga su se ovako smilovale nada mnom. 

Stisnuo sam dvadeset kopjejki u šaku, prošao dvadesetak 
koračaj a i, sjećam se, okrenuo se prema Nevi, u smjeru Dvorca. 

Bijaše topao i vedar dan, voda gotovo modra, kakva Neva nije 
tako često. Kupola saborne crkve, koju niotkud ne možeš vidjeti kao 
odavde, s mosta, nekoliko koračaja od Nikolajevske kapelice, 
naprosto je sijala i u čistom zraku razabirao se svaki, i najmanji 
ukras na njoj. Odjednom sam se mutno prisjetio kako sam, još sam 
polazio sveučilište i ovuda se vraćao kući, možda i nekoliko stotina 
puta gledao ovu doista veličanstvenu panoramu. Bilo mi je neobično 
što stojim na tom istom mjestu, kao da sad više na tom istom mjestu 
ne bih smio stajati. Volio sam ovdje zastati i svaki puta uživati u 
dojmu, čak mi ušlo u naviku da zastanem na minutu-dvije — a sada? 

Nisu to više bile moje misli, nego nekoga drugoga. 

Sjetivši se toga, nasmiješio sam se ovakvu dojmu, onda mi se 
opet učinilo čudno što odlučujem da više nikada neću imati... misli. 
Ne zato što bih se sad čudio da su me mogli zanimati slični prizori, 
nego zato što, ni u ovome ni u bilo kojem drugom slučaju, ja više ne 
mogu imati... Jer sve mi je svejedno, e, sve mi je to... 


. koja sve uništava, ubija, pretvara u ništicu, i ta osobina, 
potpuna hladnoća i mrtvilo panorame, odišu iz nje potpuno 
neobjašnjivom studeni. Svaki put je tu nijemi duh tišine, »nijemi i 


gluhi« duh, koji obavija cijelu panoramu i pritišće mi srce Lot 

Loše se izražavam, ali znam da je moj dojam posve različit od 
onoga što se naziva nestvarnim, razumskim, izmišljenim, on je 
posve neposredan. Nisam vidio ni Venecije, ni Zlatnoga Roga, ali se 
ondje već zacijelo odavno ugasio život, iako kamenje još svejednako 
govori, »vapije« sve do dana današnjega. 

I kad sam se ovdje zaustavio, po navici, odjednom me obuzeo isti 
onakav mučan osjećaj, koji me je prije pola sata stisnuo u prsima 
kod Razumihina. Zato što mi je odjednom sinulo da više ne moram 
zastajkivati, ni ovdje, ni bilo gdje, i da bi mi trebalo biti svejedno 
kakav dojam pruža ova panorama, i da je sad za mene sve 
drugačije, a ono prijašnje, nekadašnji interesi i ljudi, sve je toliko 
daleko od mene, kao da je na drugom planetu. Onako nagnut na 
ogradu, osjetio sam milodar u ruci, otvorio šaku, pažljivo pogledao 
NOVČIĆ i ispustio ga u vodu. I tada sam starim putom pošao kući. 

Kad sam došao kući, bilo je već kasno, večer. Bit će da sam se 
vraćao, prema tome, pet-šest sati, ali ne znam kako i gdje sam 
proveo vrijeme. Svukao sam se i, drhteći cijelim tijelom, ne više od 
groznice nego od slaboće, kao premoreni konj kakva sam jednom 
Vidio u djetinjstvu, legao na divan i prebacio preko sebe kabanicu. 
Čarape sam zaboravio skinuti. Izuo sam ih poslije i bacio u kut. 
Onda sam usnuo ne razmišljajući ni o čemu. 

Probudila me već u dubok sumrak grozovita vika. Inače je u 
sumrak u mojoj sobici, čak i ljeti, potpuno mrklo. Otvorih oči. 

Gospode bože, kakva galama! Takvih neljudskih glasova, urlika, 
šgrguta, plača, psovki i udaraca nikada još nisam čuo. Ne bih ni 
mogao zamisliti ovakvo životinjsko mahnitanje. Užasnut, pridignem 
se i sjednem na krevet. Ali tučnjava, vika, urlici i psovke bivali su sve 
glasniji. Nisam se mogao načuditi da sam odjednom raspoznao glas 
moje gazdarice, ona se to drala, vrištala i malne naricala, ali tako 
brzo da se nije razabiralo zašto zapomaže, ali vjerojatno da bi je 
prestali tuči, jer su je očito nemilo mlatili, prvo u stanu, a onda je 
izvukli na stubište. Glas onoga koji je tukao bio tako strašan, ljutit i 


bijesan, da je zapravo naprosto hripao, ali sam ja ipak pogodio da je 
tuče Aleksandar Iljič, i to vjerojatno čizmama, šakama, gazi po njoj i, 
držeći je za kosu, udara joj glavom o stube. Sudeći po vrisci i 
očajničkim uzvicima jadne žene, sigurno ju je tako zlostavljao. 

Zacijelo se na cijelom stubištu skupilo mnogo svijeta. Čulo se 
mnogo glasova, ulazilo se, kucalo, lupalo vratima, svi stanari navalili. 
»Sto je to?«, mislio sam. »Zašto li je on tuče?« Sledio sam se od 
straha. Činilo mi se da mi se pamet muti, iako sam sve posve jasno 
čuo. Mislio sam da će sad doći meni, pridigao sam se i htio 
zakračunati vrata, ali sam se predomislio. Napokon je za desetak 
minuta cijela galama počela pomalo jenjavati. Gazdarica je stenjala i 
uzdisala a Aleksandar Iljič je bio na odlasku ali se očito još prijetio i 
psovao. Čak sam mu čuo korake. Čuo sam i kad se gazdarica 
zaključala u svoj stan. Malo-pomalo su se stanari sa stubišta razišli 
po stanovima prepirući se i uzdišući, čas glasno vičući, čas tiho 
šapćući. Mora biti da ih je bilo mnogo, kao da je cijela kuća bila 
izišlama stubište. Gospode bože, kako to i zašto dođe ovamo 
Aleksandar Iljič? Nije li to nevjerojatno? Kako je se usuđuje tući? 

Napokon sam opet legao, ali više nisam mogao ni stisnuti oka. 
Mislim da sam proležao oko pola sata, mučeći se, iščuđavajući i u 
strahu kakva još nisam nikada iskusio. Odjednom, svjetlo. Ugledam 
pred sobom Nastasju sa svijećom i tanjurom juhe. Pogledala me, 
uvjerila se da ne spavam i počela na stolu razmiještati kruh, tanjur i 
drvenu žlicu. 

— Zacijelo od jučer ništa nisi okusio. A cijeli se dan skitaš iako 
imaš groznicu. 

— Nastasja... Zašto su tukli gazdaricu? 

— Gazdaricu? Tko je tukao gazdaricu? 

— Gazdaricu je prije pola sata tukao Aleksandar Iljič, Zamjenik 
šefa policije. Zbog čega ju je tako mlatio? I kako mu je... dopustila? 

Nastasja me promatrala netremice, dugo i oštro. Bilo mi je 
grozno. 

— Nastasja, zašto šutiš? — upitah. 

— To je krv — odgovori ona tiho i zlokobno. 

— Krv! Čija krv? Kakva krv? — jedva izustih a lice mi se bolno 
izobliči. 


— Krv viče, u tebi se miče, zato ti se i privida, otud strah. Nitko 
nije tukao gazdaricu... Niti će je tući — dometnu ona. 

Još se više prestravih. 

— Pa nisam spavao, sjedio sam na krevetu — progovorim 
napokon pošto sam dulje vrijeme šutio. — Ta zar nije u kuću dolazio 
Aleksandar Iljič? 

— Nitko nije dolazio. Krv je u tebi vikala. To je kad se već zapeče 
u jetri, pa ti se počne priviđati. De, jedi. Hoćeš ili nećeš? 

Ništa nisam odgovorio nego opet legao na svoj zavežljaj. Mjesto 
jastuka obično sam stavljao pod glavu zavežljaj s rubljem, jer jastuka 
odavno nisam imao. 

Od straha mi se dizala kosa na glavi. Nastasja je još stajala 
pokraj mene. 

— Daj mi nešto popiti, Nastasjuška — javim se napokon. 

Šutke je sišla i, čini mi se, vrlo brzo vratila, ali ja više nisam bio 

pri svijesti. Sjećam se samo da sam otpio gutljaj vode i odmah se 
obeznanio. 

Nisam baš bio posve bez svijesti. Mnogo čega se sjećam, ali tek 
letimično ili u drugačijem svjetlu od stvarnoga. Čas mi se činilo da se 
oko mene skuplja mnogo svijeta, da me hoće nekamo odnijeti i 
žestoko se oko mene natežu i prepiru. Čas sam opet sam-samcat, 
svi su me ostavili, jer me se čak i boje, pa samo gdjekad otvore vrata 
i s njih mi prijete, psuju me ili mi se rugaju. Ovo mi se najčešće 
ukazivalo. A i Nastasje se često sjećam pokraj sebe. Vidio sam još 
jednoga čovjeka, koji mi je dobro poznat, ali nikako da se sjetim tko li 
je zapravo, pa sam se zbog toga jedio, bacakao, plakao, upinjao se 
da se dosjetim o kome je riječ, ali nisam uspio. Pitao sam druge, 
odgovarali su mi, ali bih opet zaboravio. Nekad mi se činilo da već 
ležim godinu dana, drugi put da je još isti dan. Gdjekad me 
spopadao grozan strah i, što je najčudnije, sjećam se dobro, ne pred 
čovjekom koji se pritajio pred vratima i čeka kad će krišom pustiti na 
mene svoga buldoga, ili kakve slične ludosti, nego ja zapravo nisam 
znao čega sam se uplašio, nego bih odmah zaboravio, ali bih se 
svejedno htio otrgnuti i pobjeći, samo me je uvijek netko na silu 
zaustavljao a ja opet zaspao. Napokon sam se posve razbudio. 

Bit će da je to bilo poslije podne, negdje prije pet sati. U to doba 
mi nekad padne u sobu sunčeva zraka. Pored mene su stajali 


Nastasja i još jedan čovjek, koji me znatiželjno i nekako oprezno 
promatrao a koga ja nisam nikada vidio. Bio je to mladić, još 
momčić, u ruskom kaftanu i s bradicom, naizgled nalik na 
dostavljača. Kroz odškrinuta je vrata virila gazdarica. Sve sam ih 
pažljivo promotrio širom otvorenih očiju i pridigao se. 

— Nastasja, tko je ovo? — upitam i pokažem momka. 

— Gle, pazi, osvijestio se! — reče ona. 

— Osvijestili se — poprati dostavljač kao jeka. Gazdarica je brže- 
bolje isparila i zatvorila vrata. 

— Tko ste vi? — upitah sad i samoga zadrugara. 

— Ja, da oprostite, gospodine, po poslu, molit ću lijepo — otpoče 
on ali se otvore vrata i uđe Razumihin, koji se morao dobro sagnuti, 
jer bijaše visoka rasta. 

— Kakva kajita! — viknu on. — Zar se to naziva stanom? De, reci 
jesi li došao sebi? 

— Sad se probudio — reče Nastasja. 

— Probudili se — dometnu dostavljač. 

— Atko ste vi, ako smijem pitati? — upita Razumihin okrenuvši 
se od nas i obraćajući se samo njemu. — Ja sam, ako nemate ništa 
protiv, Vrazumihin. Nisam Razumihin kako me zovu, student sam, 
plemićki sin, a ovo je moj prijatelj. Dakle, tko ste vi? 

— Ja sam dostavljač, kod trgovca Šerstobitova, molit ću lijepo, i 
ovdje sam po poslu, gospodine. 

— Izvolite sjesti — dopusti mu Razumihin. — Dobro si uradio što 
si došao svijesti, brate, danas ti je peti dan. Ništa ne jedeš i ne piješ. 
Dvaput sam ti dovodio Bakavina. Pregledao te i odmah rekao da ti 
nije ništa, neka živčana glupost, a i od slabe ishrane, malo si pio piva 
i jeo hrene, pa se razbolio, ali da ćeš se brzo oporaviti i da će sve 
dobro svršiti. Bravo, Bakavin zna liječiti, odmah je pogodio! E pa, da 
vas ne bi zadržavao — obrati se on opet dostavljaču trgovca 
Šerstobitova — biste li nam izložili što vas nosi? Da znaš da ti drugi 
put već dolaze od Šerstobitova, samo prije nije dolazio ovaj, nego 
neki drugi... ja sam s njime razgova-rao. Tko je to dolazio, prije vas? 

— Bit će prekjučer, molit ću lijepo. Dolazio Aleksej Petrovič, naš 
nadzornik, gospodine. 

— Rekao bih da je on nešto bistriji od vas, što vi mislite? 

— Jest, gospodine, oni su glavniji, gospodine. 


— Dobro, dakle? Vi tu još ništa niste... 

— Eto, ja dolazim od Semjona Semjoniča, koga vi izvolijevate 
višestruko poznavati, gospodine — obrati se dostavljač neposredno 
meni. — Ako ste već, molit.ću lijepo, pri zdravoj pameti, moram vam 
isporučiti novce, deset rubalja, gospodine, prema nalogu koji su 
Semjon Semjonovič od Androna Ivanoviča Tolstonogova iz Penze 
dobili. Izvolijevate li ga poznavati, gospodine? 

— Poznajem trgovca Tolstonogova. 

— Slušajte, pozna Tolstonogova, znači da je pri zdravoj pameti 
— povika Razumihin. — Ja sam ono maloprije rekao samo u šali. 
Vidi se da ste i vi bistar čovjek. Tek sam sad primijetio. De, samo vi 
nastavite. Ugodno je slušati pametan razgovor. 

— | opet oni, naime Tolstonogov, Andron Ivanovič, molit ću lijepo, 
na molbu vaše gospođe majke, koja je vama, gospodine, opetovano 
slala, opet nisu ni ovaj put odbili, pa su izvijestili Semjona 
Semjonoviča, da bi vam za sada, gospodine, predao u mamičino 
ime, molit ću fino, tih deset rubalja, u očekivanju, gospodine, boljih 
dana, budući da baš sada, gospodine, vaša gospođa mamica nisu 
pri novcu, ali su im poslovi baš, kako se čuje, krenuli, a Semjon 
Semjonovič će kao i uvijek, molit ću lijepo, srediti to s Andronom 
Ivanovičem... 

— Onda, što mislite — prekinu ga Razumihin pokazujući mene — 
je li on pri zdravoj pameti ili nije? 

— Glede mene gospodin jest, molim lijepo. Samo bi trebalo, 
gospodine, potvrdu potpisati... 

— Naškrabat će on već. Imate li neku knjigu ili što? 

— Knjigu, molit ću fino, izvolite, gospodine. 

— Dajte ovamo! De, Vasjuk, diži se. Pridržat ću te, evo ti pero u 
ruke i rgspali. Da si primio, je li tako, jer su nam, brate, novci 
potrebniji nego ikad, u-Žža-a-sno. Više no med! 

— Nemoj — rekoh ja i odmaknuh pero. 

— Kako nemoj? 

— Neću... potpisati. 

— Ma hajde k vragu, kako ćemo bez potpisa? 

— Ne treba mi novaca. 

— E, brate, baš ti buncaš. Opet ga uhvatilo, ali ne brinite. Vidim 
da ste vi razborit čovjek... pa ćemo mu mi pomoći. 


— Pa, sad, mogu ja i drugi put navratiti, molit ću lijepo. 

— Ne, ne, ni govora. Vi ste razborit čovjek. De, Vasilij! — I on mi 
stade voditi ruku s perom. 

— Pusti, mogu sam — i ja potpišem. 

Dostavljač isporuči novce i ode. 

— E, sad, Vasja, ne bi li ti jeo? 

— Bih — odgovorih. 

— Imate li juhe? 

— Ima juhe — odgovori Nastasja, koja se cijelo vrijeme nije 
micala od nas. — Od krumpira i rižine krupice. 

— Znam već napamet. De donesi krupice i čaja. 

— Odmah. 

Za dvije minute već je donijela juhu i rekla da će ubrzo donijeti i 
čaj. 

Uz juhu se našle i dvije žlice i dva tanjura. Stolnjak čist, a žlice 
srebrne, gazdaričine. Pred Razumihinom soljenka i sve što treba, 
gorčica, i tako dalje. U juhi je bilo i govedine. 

— Ne bi bilo loše kad bi nam Sofja Timofejevna poručila dvije 
boce piva. Da si popijemo! 

— Uh, ti jedno zakeralo! — reče Nastasja i ode da prenese 
narudžbu. 

još nisam shvaćao što se zapravo događa. Dotle je već 
Razumihin sjeo uza me, na divan, nespretno kao medvjed, odigao 
mi ljevicom glavu, premda sam imao više snage, nego li je on slutio, 
a desnom mi rukom počeo davati žlicom juhu, pušući u nju, da se ja 
ne bih opekao. A juha je bila jedva mlaka. Pohlepno sam posrkao 
prvu žlicu, pa i drugu, treću sam već htio odbiti ali mi ju je Razumihin 
ulio na silu. U to je ušla Nastasja i donijela dvije boce piva. 

— Zamisli, Nastja, samo tri žlice! Tobože još bio gladan! Hoćeš li 
bar čaja? 

— Čaja hoću. 

— Što brže ovamo s čajem, Nastasja. Evo je došlo i pivce! — 
sjedne on za stol primičući sebi zdjelu juhe i govedinu. Navalio je 
jesti kao da je tri dana postio. 

-Brate moj, svaki dan ti ja tu ovako ručam — govorio je koliko su 
mu dopuštala puna usta i namigivao mi lijevim okom. — Misliš na 
tvoj račun? Ma kakvi, neće to tebi staviti na račun. Nemoj misliti da 


ću i ja platiti ove dvije boce piva. To nam sve daje, o svome trošku, 
Sonječka, tvoja gazdarica, u znak pažnje. Evo i Nastasje s čajem. 
Baš si okretna, Nastjenka, oš malo piva? 

— Prođi me se, sprdalo! 

— A malko čaja? 

— Čaja hoću. 

— Sjedaj za stol! Nalij si. Čekaj, ja ću ti naliti. 

Brzo je nalio jednu šalicu, pa drugu, napokon prestao jesti, opet 
mi sjeo na divan i, jednako mi onako pridržavši lijevom rukom glavu, 
premda sam ga uvjeravao da nisam tako slab, počeo pojiti čajem 
neprestano pušući u žlicu, tako da sam naprosto morao popiti 
desetak žlica, da bih se zatim izvalio na jastuk. 

Zaista sam pod glavom imao jastuk. Prije sam uvijek stavljao 
hrpicu rublja, koje bih bio skidao preko noći. 

Smatrao sam da je najbolje šutjeti i pažljivo slušati. Koješta mi je 
bilo čudno. Bio sam posve pri svijesti iako mi se malo vrtjelo u glavi. 
Htio sam sve saznati. 

— Sonječka nam danas mora poslati slatka od malina. I za njega 
napraviti neko piće — reče Razumihin sjedajući i prihvaćajući se 
opet juhe i piva. 

— A otkud da ti stvori maline? — upita Nastasja. 

— U trgovini, mala moja, u trgovini. Lako će kupiti maline u 
trgovini, mala moja. Vidiš kakva se ovdje priča isplela. Kad si ti 
onako lupeški kidnuo od mene a da mi nisi rekao ni gdje stanuješ, 
odlučio sam te potražiti i već sat kasnije, istoga dana, prihvatio se 
posla. Ala sam se nahodao ovamo i onamo, raspitivao se, raspitivao, 
dan i noć izgubio i, zamisli ti, pronašao te na prijavnom uredu. 

— Zar sam upisan? — poviče Raskoljnikov ne mogavši se 
savladati. 

— Eto, vidiš, a generala Kobeljova, baš kad sam bio ondje, 
nikako nisu mogli pronaći. E pa,.da ne duljim, čim sam upao ovamo, 
odmah sam saznao kako mi ti stojiš. Sve, brate, znam, sve, pitaj nju. 
I Nikodima Fomiča sam upoznao, i pazikuću, i gospodina Zamjotova, 
policijskog perovođu u tvojoj četvrti, a napokon i Sonječku. To je bila 
kruna svemu. Pitaj Nastju. 

Zaludio je — promrsi Nastasja, odgrizavši komadić šećera i 
srčući čaj iz tanjurića. 


— Ti si luda, ali za šećerom, Nastasja Nikiforovna. 

— Slušaj mangupa — prasnu odjednom Nastasja u smijeh. — 
Osim toga, ja sam Petrovna a ne Nikiforovna — doda ona i prestane 
se smijati. 

— Uzet ćemo na znanje — odvrati Razumihin. — Vidiš, brate, 
tako ti je to. Da ti tu ne duljim, htio sam isprva svuda ovdje provesti 
električnu struju, da iz ove selendre iskorijenim sve predrasude. Ali 
je Sonječka problijedjela. Nisam se, brate, uopće nadao da je ona 
tako... susretljiva. Ha, što ti misliš? Čak je veoma susretljiva. Zbilja, 
zbilja je u redu i posve, posve na svome mjestu. 

— Vidi živine! — gunđala je Nastasja koja je očito neizmjerno 
uživala u razgovoru. 

— Ne valja, brate, što si se ti od samoga početka krivo postavio 
— nastavljao je Razumihin. — Trebalo je drugačije s njom! Njena je 
narav, da tako kažem, neuhvatljiva. Gotovo... Kako si je samo 
natjerao da ti se usudi obustaviti ručak? Ili, na primjer, ta mjenica? 
Pa jesi li ti pošašavio da potpisuješ mjenice? Ili, opet, kako si mogao 
ponuditi brak kćerki, dok je bila živa? Međutim, to je osjetljivo 
područje, oprosti, već ćeš mi poslije ispričati — dometnu on i uozbilji 
lice kao što samo on zna. — Sto ti misliš, Vasja, je li glupa Sonječka 
ili nije? 

— Ne, nije glupa — ubaci Raskoljnikov da podrži razgovor. 

— Istina, baš kakva treba biti, rumena i punačna žena. Bit će joj 
već četrdeset, a ona priznaje trideset i šest, i s punim pravom. Ne 
možeš je uštinuti. Mogu ti reći, u povjerenju, da ti meso naprosto 
isklizne iz prstiju. Cijela je, dakle, nevolja u tome što je ona shvatila 
da više nisi student, ne daješ satove, nemaš što obući, a iza smrti 
gospođice kćerke više nije bilo razloga da te drži u kući kao svojtu. 
Odjednom se uplašila a, kako ti, opet, nisi održavao prijašnje 
odnose, odlučila te izbaciti iz stana. Odavno je to već kanila učiniti, 
ali joj je bilo žao mjenice, a ti si, uz to, tvrdio da će tvoja mama platiti. 

— Govorio sam tako jer nemam duše — rekoh ja. — Moja mati 
gotovo prosjaci, u Penzi. Samo sam lagao... da me ne izbaci iz 
stana. 

— Pa to ti je bilo mudro... Samo se na nesreću umiješao 
gospodin prisjednik Čerbarov. Sama Sonječka ne bi ništa smislila. 
Odviše je stidljiva. Čerbarov se bavi različitim poslovima, naime, 


sumnjivima. Piše i satiričke pjesmice, progoni javne sablazni, 
iskorjenjuje predrasudu, hvata ga plemeniti bijes kad iko spomene 
kako zemlja počiva na tri ribe, satirički se izruguje konjičkim 
zastavnicima koji sviraju u rog. Za to od uredništva dobiva tri do 
sedam rubalja sedmično, to su ti pare. Takvi ti samo gledaju da 
dignu paru, mnogo je takvih danas... Poslovni ljudi prodaju čak i svoj 
plemeniti bijes, ali više vole mutnije poslove, sudske rasprave, 
parnice, pa i zelenaše oni, drže krčme pod tuđim imenon, i, eto, bave 
se čak i slučajevima kao što je tvoj. Na primjer, Sonječka ima tu 
mjenicu na sedamdeset i pet rubalja. Sad je pitanje ima li nade da je 
unovči? Ima, eto, jer postoji, zna se, tvoja mama, koja cijelu godinu 
neće jesti, ali će od svoje godišnje mirovine, što iznosi stotinu i 
dvadeset rubalja, možda za godinu i pol odvojiti sedamdeset i pet 
rubalja. Unaprijed će založiti buduću mirovinu, a sestrica, 
guvernanta, poći će i na vješala da spasi brata.Sto se migoljiš? 
Brate, ja sad točno znam kako ti stojiš i govorim ti sve ovo, jer te 
volim i razumijem. Sonječka ti je bila malne svojta, pa si pred njom 
otvarao srce. E, to je loše! Sama Sonječka nikada ne bi smislila da 
tako postupi s tobom, prepunačna je ona za to, ali su joj preporučili 
Čerbarova. On ti je onda smislio cijelu spletku, jer, vjeruj meni, kad je 
u pitanju kako zdipiti novce, nema spretnijeg ološa, od onoga koji se 
razbjesni kad čuje za tri ribe, i još unovči svoj bijes. Zapamti jednom 
zauvijek: ako si, na primjer, dužan takvome jednome troribonji, ili on 
samo ima svoje prste u po-stupku, ne gine ti da će pokušati s tobom 
u buharu. Samo na tome rade. To je njihova pozitivna osobina i 
shvaća se kao prezir prema predrasudama (prezir prema 
dužnostima, ali ne i prema dugovima, ako si ti njima dužan). A taj je 
Čerbarov baš takav troribonja, naime koji dalje od tri ribe i ne vidi. 
Pronjuškao i odlučio se da, za deset rubalja, preuzme slučaj. Tvoju 
mjenicu nije ni pomislio otkupiti od Sonječke. Ali oni su se 
napismeno dogovorili, kao da je sad on vlasnik mjenice, naime da ju 
je otkupio, što najbolje govori, vidiš, kako je Sonječka obzirna i kako 
se posramila što je naumila kćerkina zaručnika strpati u buharu, pa 
unajmila kita da te proguta. Cijelu sam priču, prijateljski, ispipao od 
Zamjotova. Bili smo kod Lujze zajedno. Sjećaš se sigurno Lujze 
Ivanovne. Znaš Lujzu? Divna žena. Cijelo se naše društvance 
sastaje gotovo svake večeri u jednoj krčmici. Nakanio ja onda 


Čerbarovu, vjeruj mi da sam navraćao u svako doba, i po pet puta, 
puna mu tri dana ostavljao poruke, naime, po kakvu ga poslu tražim. 
Nema ga i nema, ni u cik zore, ni o ručku, i u jedan sat iza ponoći on 
je u ljetnikovcu, i gotovo, kad ima ljetnikovac i konje. Ali već bih ga ja 
ukebao, namjestio mu električni struju, ali smo se tada baš lijepo 
složili Sonječka i ja, pa sam je zamolio da povuče tužbu zajamčivši 
joj da ćeš ti već platiti. Jamčio sam za tebe, brate. Shvaćaš? | ona ti 
lijepo obavijestila Čerbarova da okonča cio slučaj i platila mu deset 
rubalja za njegove usluge, Bio je zadovoljan, jer je on gorljivo bio 
prionuo za taj posao i još uložio mnogo književničkog žara. Čitao 
sam u policijskom uredu njegovu tužbu za naplatu: »Smatram za 
svoju dužnost prijaviti da se N.N. sprema napustiti prijestolni grad 
Petrograd«. Naravno da je lagao. Kako bi ti, N.N. , mogao bilo što 
napustiti? To ti je poslovan čovjek. U slučaju da zbilja misliš klisnuti, 
prijavit će te policiji. Dakle, pripazi što radiš! Već dvadeset godina ti 
on izdaje Klopstocka. Saznao sam od Heruvimova. Je li tako, 
Nastasjuška? I lijepo tih deset rubalja čekaju da dođu u prave ruke... 
A sad mi je tek jasno, Vasja, da sam ja budala. Htio sam te 
razonoditi, razveseliti ovom brbljarijom, a samo ti razlio Žuč. 

— Ništa — odgovorili i okrenuh se, da bih začas upitao: — 
Jesam 

li to tebe viđao u bunilu, kraj kreveta... i nisam te mogao poznati? 

— Tako je, i još bi podivljao. Jednom sam svratio ovamo sa 
Zamjotovom. 

— Zamjotovom? Perovođom? A zašto? 

— Htio se bolje upoznati s tobom, baš je želio... Silan je on čovo. 
Kod Lujze smo zajedno bili, mnogo o tebi razgovarali, sad smo 
prijatelji. A od koga bih inače sve ono o tebi doznao? 

— Jesam li buncao? O čemu sam buncao? — upitah 
pokušavajući se pridići s kreveta i kao da nekako ne pripadam sam 
sebi. 

— Eto ti ga sad! O čemu si buncao! | ne diži se, zna se o čemu 
se već bunca. A sada, brate, da se prihvatimo posla... 

-r O čemu sam, a? 

— Dok si buncao, to? Ah, gospode bože, što si zapeo! Valjda se 
ne bojiš da si izlanuo neku tajnu? Ne boj se, groficu nisi ni 
spomenuo. Nego sve o nekom buldogu, o pazikući, pa o Aleksandru 


lljiču i o Nikodimu Fomiču, mnogo si o njima. Očito su te se onomad 
dojmili. Osim toga vas je osobito zaokupila jedna vaša čarapa i 
kukali ste: dajte mi, velite, vratite tu čarapu. Zamjotov je osobno 
posvuda posebno tražio tvoje čarape i vlastitim, namirisanim 
rukama, punim prstenja, dao vam te vaše dronjke, tek ste se onda 
umirili i dan i noć ste te dronjke držali u ruci... Istrgnuti vam ih nisam 
mogao, ma kakvi! | sad su ti sigurno negdje pod pokrivačem. Onda 
si još tražio neke rese od hlača. Zamjotov te neprestano ispitivao o 
kakvim resama pričaš. 

Šutio sam i primirio se. Znači da je Zamjotov bio ovdje i 
pregledavao moje čarape. Popipam uokolo rukom, evo, jedna 
čarapa je još u krevetu. Čvrsto je stisnuh u ruci. 

— Da se vratimo na posao— nastavi Razumihin. — Naime, riječ 
je o tome da ću ja od tvojih novaca nešto predujmiti, s tvojim 
dopuštenjem, jer oni jedva čekaju da dođu u prave ruke, i odmah ću 
se vratiti. A vi, Nastjenka, pripazite ako mu što ustreba. | ne 
zaboravite na slatko, svakako od malina. Uostalom, svratit ću sam 
Sonječki. Tebi ću poslati Zosimova. A i ja se vraćam! 

— Zove je Sonječkom, dripac jedan napasni — reče Nastasja tek 
što iziđe Razumihin, koji ju je, očito, već odavno opčinio. 

Ja sam šutio. Ona se okrenula, otvorila vrata i isprva osluhnula, a 
onda i ona izišla i spustila se niza stube. 

Čim je izišla, odmah sam izvukao čarapu, onu čarapu s lijeve 
noge i uzeo je pažljivo razgledati na svjetlu. Vidi li se štogod? Ali ta 
je čarapa već i prije bila tako iznošena, crna i prljava, a ja sam je, 
poslije onoga, još toliko izribao od dodira sa zemljom i nakvasio, da 
se okom nikada ne bi moglo zamijetiti da tu ima krvi. Cio vrh čarape 
i, što je glavno, taban, bili su, naime, jedna jedina mrka mrlja. Smirio 
sam se. Zamjotov ništa nije mogao otkriti, ali je svejedno zanimljivo 
da je došao nepozvan i već se sprijateljio s Razumihinom, 

Najviše me jedilo što sam se osjećao tako slabašan, 
bespomoćan i pod zaštitom Razumihina, koga sam odjednom malne 
zamrzio. Sad me neće napustiti dok se ne oporavim, a još sam toliko 
slab da bi me mogla pamet izdati a ja se neoprezno izlanuti. Najbolje 
je posve šutjeti. O, prokleti bili! Ne želim biti s njima, hoću biti sam. 
Samoća, to je ono što želim. Ražestio sam se i planuo. A to što me 
je Razumihin pronašao, spasio, liječio svojim novcem, liječnika 


doveo, vrijeme sa mnom gubio i upinjao se iz petnih žila da me 
razveseli i razonodi — to me je tek mučilo i uzrujavalo, Hladnokrvno i 
pakosno čekao sam da se vrati. Ali glava je opet boljela i vrtjelo mi 
se u njoj. Zatvorih oči. Nastasja škripnu vratima, uđe, pogleda, 
pomisli da sam zaspao, i opet iziđe. 

Sat i pol kasnije, kad se već smrkavalo, odjeknu stubištem glasan 
i Zvonak Razumihinov glas. Bio sam u snu, ali me njegov glas i te 
kako prenuo. Otvorio je vrata ali, vidjevši da su mi oči sklopljene, 
šutke zastao na pragu, Tada ga ja pogledah. 

— Vidim da ne spavaš, pa evo i mene. Nastasja, donesi sve gore 

— viknu on niza stubište. — Sad ćemo napraviti obračun, glavno 
da si se dobro naspavao. 

U rukama je imao neki zamotak i držao se slavodobitno. 

Hladno sam ga motrio. 

— Dobro je spavati i, brate Vasja, puštam te na miru do sutra. 
Samo spavaj, koristit će ti. Usput sam svratio Bakavinu, ubrzo će 
doći da te pogleda. A dok ne dođe Bakavin, da vidiš što sam kupio. | 
Nastjuška će nam biti u društvu. 

A Nastasja je već bila u sobi. Ona se, čini se, nije mogla odvojiti 
od Razumihina. 

— Dakle, prvo i prvo — nastavi Razumihin razmatajući zamotak 

— prvo i prvo, evo kačketa. Dopusti da ti ga isprobam. 

Prišao mi je, pridigao me i htio mi staviti kačket na glavu, da ga 
isproba. Gadljivo ga odgurnuh. 

— Nemoj... Sutra. 

— Nemyoj se ti, brate, Vasja, opirati. Sutra je prekasno a ja cijelu 
noć neću moći spavati od uzrujavanja, jer sam ti kapu kupio 
napamet, ne znajući mjeru. Točno! — uzviknu on slavodobitno. — 
Točno kao po mjeri! Sad ću moći mirno zaspati. To ti je najvažnija 
stvar — nastavi on skinuvši kačket i uživajući u njemu. —Pokrivalo 
za glavu, općenito uzevši, sigurno pridonosi uspjehu u višem 
društvu. U tome ti je cijela filozofija svakodnevice. Kačket je divan — 
uživao je on i dalje, i to veoma ozbiljno. — Vidi, Nastjenka, usporedi 
ova dva pokrivala, ovaj palmerston — on digne iz kuta moj zgnječeni 
okrugli klobuk, koji je tko zna zašto okrstio palmerstonom i položi ga 
pokraj novoga kačketa na stol — ovaj palmerston ili ovaj kicoški 
ukras? Znaš, Vasja, mi ćemo ovaj okrugli klobuk pokloniti muzeju 


Akademije i reći da je to ptičje gnijezdo iz Zanzibara, a da su nam se 
ptičja jaja putom razbila. De, reci, Vasja, što misliš koliko sam platio 
kačket? Nastasjuška? — obrati se on služavci vidjevši da ja šutim. 

— Što znam... Najmanje si dao dvadeset kopjejki — lupi Nastasja 
također ogledavajući kačket. 

— Dvadeset kopjejki, budalo! Šezdeset! Zar se danas može za 
dvadeset kopjejki kupiti kapu? Još s garancijom, dobit ćeš drugi 
badava, ako ovaj iznosiš za godinu dana, bogami. E, sad prelazimo 
u Sjedinjene Američke Države. Što ćeš, brate, reći za ove hlače? 
Unaprijed ti kažejn da sam ja ponosan na njih! — i on razastre pred 
nama sive i prilično iznošene čaksire od cela. — Nema na njima ni 
rupice, ni mrljice, a rabljene su. Takav je i prsluk, iste boje, kako 
treba biti po modi, isto je rabljen, što je čak i bolje, mekši je, nekako 
nježniji. Znaš, Vasja, ako hoćeš u životu postići karijeru, ja mislim da 
je važno paziti na sezonu. Sad je ljetna sezona, pa je i jedno i drugo 
ljetno, i prsluk i hlače. Do jeseni će se, naravno, raspasti kao vladar 
Babilonski, ne baš od pretjerane raskoši i unutrašnjih nemira, ali, u 
prvom redu, tada će sezona ionako tražiti topliju odjeću, a, u drugom 
redu, ipak će nam još ostati pristojne krpice za zimske obojke. Što 
misliš, je li skupo? Reci cijenu! 

Slavodobitno je gledao, ali više u Nastasju nego u mene, jer mu 
je očito smetao moj hladan i čak srdit izraz na licu. 

— Srebrenjak i dvadeset i pet kopjejki, ni više ni manje, za hlače i 
prsluk zajedno. To je zbilja badava, a, usto, također imaš garanciju. 
Ako se poderu, dobit ćeš druge, koje god izabereš, od ponajboljeg 
engleskoga sukna. Badava daju. A sada da pogledamo čizme. 
Vasja, pogledaj, jesu rabljene, ali, što misliš, neće li izdržati tri 
mjeseca? Kako neće! Ja sam ih birao, zna se. A ja sam stručnjak za 
obuću, ponosim se time. Ovaj je par bio na nogama samo tjedan 
dana, a izrađen je u inozemstvu. Prodao ih tajnik engleske 
ambasade na bušjoj tržnici, zatrebalo mu para. Cijena — jedan 
rubalj s dostavom. To je trgovina! 

— Možda mu nije po mjeri — reče Nastasja. 

— A što je ovo? — i on svečano izvuče iz svoga džepa moju 
staru čizmu, s ogromnom rupetinom, prljavu, okorjelu i stvrdnutu. 

— Osigurao se ja i, kao prirodoznanac, od jedne koščice 
sastavljao cijeli kostur, pa su mi u Fominovoj trgovini, po ovoj 


ruševini odredili pravu mjeru i još rekli da su posve sigurni, a prije će 
i prirodoznanac pogriješiti negoli Fomin. A sada, Vasja, dolaze 
intimnije stvari. Košulja ti uopće nemaš, znam, sve same krpe, evo ti, 
dakle, dvije platnene, jest da su rabljene, ali su od nošenja samo 
očvrsle, obje za rubalj i pol, i još pride i badava jedne gaće, samo 
jedne, ali će ti biti dosta, jer su gaće dio odjeće koje visoko društvo 
ne vidi. Dakle, rubalj i pol i rubalj, su — dva rublja i pol, pa rubalj 
dvadeset i pet, i još šezdeset kopjejki, sve u svemu — četiri rublja i 
trideset kopjejki, ostaje pet rubalja i sedamdeset kopjejki, tu su — i 
on položi novac na stol. — Obučen si sad od glave do pete, jer 
mislim da ti ogrtač ne samo što još može poslužiti, nego te čak 
nekako naročito uzvisuje. E, a što se tiče čarapa i toga, k vragu s 
njima. Tu ćeš se već i sam snaći. Savjetujem ti da opereš svoju staru 
košulju i, kako se ona već ionako odavno raspala, razderi je i napravi 
od nje obojke.Izići će i za dva para, a da i ne spominjemo kako su 
sad obojci u modi, čak i među damama. De, dajder da ti promijenim 
košulju. 

— Nemoj... Ne treba... — branio se ja rukama. 

— Moraš, Vasja, toliko si je dugo nosio i znojio se u njoj, i što ja 
znam što, da će ti se od toga bolest nepotrebno produžiti još tri 
dana. De, skidaj! Nastjenka, ne prenemažite se, nego mi radije 
pomozite. Eto ga! 

Silom mi je presvukao rublje. Nastasja je uzela staru košulju da je 
opere. Pomahnitao sam od bijesa, izvalio se na uzglavlje i zaplakao 
od srdžbe. 

— Gle, molim te, kakav je to čovjek! — vikne Razumihin posve 
izmijenivši svoj namješteni i veseljački ton, i čak me prijekorno 
pogleda. 

— Ne treba mi dadilja, ne treba mi dobročinitelja ni tješitelja, 
pustite me, ostavite me — jecao sam promuklo. 

Razumihin me promatrao veoma tužno, s istinskim bolom na licu. 

— Zašto, čemu ti — rekoh ja ljutito i žučno — čemu razgovaraš 
sa mnom? 

U taj tren se otvoriše vrata i uđe Bakavin. lako je privremeno bio 
bez posla, bio je on vrlo iskusan liječnik, inače visok, podbuo čovjek, 
velikih ali bezbojnih očiju, plave kose i sarkastična smiješka. Viđao 
sam ga i prije. Uvijek mi je pred njim bilo nekako osobito nelagodno. 


— Dakle, kako je? — reče on pošto je sjeo na krevet i pažljivo mi 
se zagledao u lice. 

— Neprestano cendra, rasplakao se što smo mu rublje 
promijenili. 

— Prirodno. 

Opipao mi bilo i glavu. 

— Glava vas još uvijek boli, je I' te? 

— Ja sam zdrav, ja sam potpuno zdrav! — uporno i srdito je 
ponavljao Raskoljnikov pridižući se u krevetu. 

— Hm, dobro. U redu. Posve je u redu. Je li što jeo? 

Rekli su mu što sam pojeo i pitali ga što mi smiju davati. 

Pa, možete mu dati juhe, čaja... koliko hoće. On najbolje 
osjeća koliko mu treba. Naravno, nećete mu dati gljiva ili krastavaca. 
Može i govedine, a sutra ćemo vidjeti da li još treba uzimati lijek. 

— Sutra navečer ću ga ja izvesti na šetnju! — poviče Razumihin. 

— Odjeća je već tu, pa ćemo prvo u Jusupov vrt, onda malo u 
Palais de Cristal. 

— Sutra bih ga još ostavio na miru — apatično dobaci Zosimov. 

— Možda bi se moglo malo, ali kratko... Ako bude lijepo vrijeme. 

— Šteta. A prekosutra? 

— | prekosutra. 

— Zbilja šteta, baš sam htio da se bolje upozna sa Zamjotovom. 
On poznaje sva zgodna mjesta i svagdje ga primaju kao gazdu. 

— Bar kad biste večeras mogli k meni, bit ću kod kuće. Ja već 
sad mogu otići bilo kamo... ako hoću. 

— A tko drugi dolazi? 

Zosimov je šutio. 

— Kakva šteta! — vikne Razumihin. — Danas slavim naselje, 
samo dva koraka odavde, mogao hi i on. Ali ti ćeš doći? Ta obećao 
si — obrati se iznenada Zosimovu. 

— Ne znam, možda, tko dolazi? 

— Sve domaći, eto, dva mjeseca nemaš ni gosta, onda 
odjednom cijela gomila. 

— Tko su to? 

— Jedan poštanski upravitelj, cijeli je život proveo negdje u 
provinciji, sad prima mirovinu. Neki jadničak, uvijek šuti, veoma ga 
volim, osobito jednom u pet godina. Sve domaći, kažem, ako ne 


računamo strica, pravoga starca, šezdeset i pet mu je godina, koji je 
po poslu stigao iz Petrograda prije sedam dana. To ovako, po prilici. 
A bit će i drugih. Tvoj prijatelj Porfirij Stepanovič, istražni sudac. E, to 
ne valja, vi ste posvađeni pa ti možda ne dođeš. 

— Pustimo zgodna mjesta, ali osim tih zgodnih mjesta, koja on 


poznaje, što ti i on imate sa Zamjotovom? — upita Bakaviri 
pokazavši prema meni i nekako posebno iskrivivši usta u optužujući 
osmijeh. 


— Oh, vi pretjerujete s tim svojim načelima, glupost! Ja tako 
volim svakoga čovjeka koji je na mjestu. Dobar čovjek, eto vam 
načela. A sa Zamjotovom imam neki zajednički posao. 

— Zanimalo bi me kakav? 

— Radi se o nekom maleru, naime ličiocu. Već ćemo ga mi 
izvući, nije velika nevolja. Pustili bi ga i bez naše pomoći, jer je cijeli 
slučaj sad posve, posve jasan, mi možemo jedino poduprijeti, da se 
prije riješi. 

— Kakav ličilac? 

— Ma znaš, pričao sam ti. Ili nisam. Ne, zbilja ti nisam pričao, 
samo sam ti početak ispričao, o umorstvu starice i kako se taj maler 
poslije uvalio. 

— Za umorstvo sam čuo i prije nego si mi ti rekao, i u novinama 
sam čitao, čak me cio slučaj i osobno zanima. 

— Isto tako odjednoč ubili i Lizavetu — upadne Nastasja 
gledajući pravo u mene. 

— Koju Lizavetu? — promrsim, nemajući više snage šutjeti. 

— Pa valjda Lizavetu Petrovnu, trgovkinju. De, kao da je ne 
znaš? Ovuda je uvijek prolazila dolje. Baš ti je ovu košulju krpala. 

— Košulju — jedva čujno ponovih za njom. 

— Jasno! Nisam je ja valjda krpala. Ne znam ja šiti tankom iglom. 
Vidi, na pet mjesta je prišila zakrpe — mrmljaše djevojka obrćući 
košulju — pravu ti košulju napravila, gle. Još si joj ostao dužan deset 
kopjejki za posao, nikad joj nisi dao... Ubili su je trudnu, ionako su je 
uvijek tukli i zlostavljali, tko je htio. 

— Dakle, što je s tim malerom? — prekine je Bakavin obraćajući 
se Razumihinu. 

— Pa naprosto ga optužili za umorstvo. 

— Imaju li dokaze? Jesu li neke nove činjenice izišle na vidjelo? 


— Vražje dokaze! Naime, baš imaju dokaz, ali taj dokaz nije 
dokaz, što sad treba dokazati. Isprva su osumnjičili onu dvojicu, kako 
im bješe ime, da, Bergstolza i studenta Kopilina. Joj, kako je to 
glupo. Žuč mi se odmah digne. Uostalom, Vasja, znaš i ti za taj 
slučaj. Dogodilo se jedno umorstvo, dok si ti ležao. Značajno je da 
su ta ubojstva i takve stvari sve češće i češće, to jest, što pričam, ti 
si onda još izlazio, je I' tako, baš si bio na policiji... Pa da, što mi je, 
ČUO Si o tome, pričali su pred tobom, još si se onesvijestio. Dogodilo 
se prije tvoje bolesti. 

Šutke se okrenuh na drugu stranu. Nisam ih mogao gledati i 
jedva sam disao. 

— Onda? 

— Onda su Bergstolz, onaj debeljko, a i Kopilin, dali vrlo uvjerljive 
izjave. Čuo si to od Porfirija Filipiča, sigurno. U prvom redu, kakav bi 
to bio potez da prvo ubiju, pa onda dovedu pazikuču? Vrata su, je I' 
da, bila poslije otvorena. Otišli su po pazikuču i rekli mu da su vrata 
iznutra zabravljena, a kad su se popeli — vrata otvorena. To i jest taj 
kamen spoticanja, tu su se zapetljali. 

— Poznajem Bergstolza — reče Bakavin. — On je otkupljivao od 
starice predmete kojima je prošao rok. On je lupež, ali tako ti je to 
kod nas, čim je lupež koji otkupljuje tuđe zaloge, onda je sigurno on i 
ubio. Kako je samo mogao to zaključiti? Razmetljivac jedan! 

— Znam, samo što se niste potukli s Porfirijem kod Porošinovih. 
Istina je da je Porfirij hvalisavac, ali je sposoban i izleći će se iz 
njega odličan istražitelj. Za ovu reformu nam treba takvih praktičara. 

— Dobro, a dalje? — nestrpljivo ga prekine Bakavin. — Obojica 
su se lako izvukli, i student i Bergstolz, deseci svjedoka su ih vidjeli u 
posljednje pola sata. Za svaku minutu imali su svjedoka. 

— Sve to znam. 

— Da, pazikuće su ih vidjeli kad su ušli, prvo Bergstolz, pa 
student. Student došao da iskupi zalog i ono tri minute, koliko je on 
bio unutra, nije mogao počiniti umorstvo, pogotovo što su pazikuće 
zatekli još oba leša topla. Prema tome, baš kad su ta gospoda 
kucala na vrata, ubojica je bio unutra. Obojica su rekli istinu, da su 
vrata bila zabravljena. Da Bergstolzu nije dodijalo čekati studenta i 
da, budala, nije i sam pošao po pazikuču, zatekli bi ga gore, spriječili 


da utekne i uhvatili kao miša. Ovako je ubojica otkračunao vrata i 
odmaglio. 

— Sad misle da se ubojica sklonio u onaj prazni stan, dok su se 
oni p&l! mimo njega. Sve ja to znam, cijelu teoriju — podrugljivo će 
Bakavin. 

— Svakakć — gorljivo poviče Razumihin kao da očekuje da mu 
se liječnik usprotivi — inače bi ga sreli! 

— Žalosno je samo — promrmlja Bakavin iskrivivši lukavo usta 
— što je sve to odviše ishitreno. Bolje bi bilo da je malo čvršće i 
jasnije. 

— E, moj Bakavine, što si ti neki! — žustro i prijekorno, gotovo 
bolno, podviknu Razumihin. — Ti si zbilja poseban čovjek, tako 
plemenit, a opet toliko zavidan. Što se u jednoj kući sretnu dva 
čovjeka, koji su, vrag bi znao zašto, neprijatelji, zato sad moraš 
proturječiti i zatvarati oči pred očitim činjenicama! A ja sve mislim da 
je Porfirij točno pogodio. 

— Vidiš, ima jedno osnovno pitanje na koje on nema odgovora — 
mirno reče Bakavin. — Jesu li Lizaveta i starica bile zajedno u stanu 
kad ih je ubojica umorio ili je svaku posebno zatukao? 

— Posebno! Posebno! — razgalami se i ražesti Razumihin. — U 
tome i jest stvar što ih je posebno svaku ubio, na tome se sad i 
zasniva svaka daljnja pretpostavka. 

— Posebno? Dakle, navalio je na staricu a da vrata nije 
zaključao, jer druga je žena stigla kasnije? Ne bi je on valjda pustio u 
stan? Uplašio bi se i pritajio, kao i kad je lupao Bergstolz. 

— U tome i jest ono glavno, da ta otvorena vrata, čini se, jesu 
onaj najdragocjeniji podatak koji objašnjava cijeli slučaj. 

— Mudro... 

— Nije to nikakva mudrost. E, moj Bakavine, ti kad nekoga ne 
voliš, odmah bi ga rastrgao. Kakve to veze ima s time što se Porfirij i 
ti vrtite oko iste žene, da odmah... 

— Nemoj pričati gluposti — reče Bakavin mirno, iako je 
problijedio. 

— A činjenice? Činjenice dokazuju da to nisu gluposti, čak ni 
pretpostavke. Sve je sad utvrđeno i sigurno je da je bilo baš tako. Ma 
tko da je ubojica, očito je da je čovjek bez iskustva. 


— A istražitelj Semjonov je tvrdio da je ubojica spretan i iskusan, 
ono s petljom... 

— Laže, izmislio je on to! Uostalom, tako je pričao samo u 
početku, a sad se slaže da je sigurno nespretan i neiskusan, i da mu 
je to prvo zlodjelo. Toliko se smeo, da je čak zaboravio zatvoriti 
vrata. U tome baš i leži istinitost cijele odgonetke, na tome se sve 
zasniva. To je psihologija. Ne rugaj se! Drugo i nije znao nego samo 
ubiti, čak ni novce nije pokupio. U kovčegu je bilo petpostotnih 
obveznica... U novčanicama je bilo oko tisuću i pol rubalja, koje nije 
uzeo, nego je samo pograbio nekoliko više-manje nevrijednih 
stvarčica, vrag zna zašto. A možda ništa nije uzeo ne samo zato što 
su ga omeli, nego što je bio toliko uzbuđen, pa i nije znao što da 
uzme. Istina je da su ga omeli, ušla je Lizaveta, jer je posve sigurno 
da ona nije bila niti mogla biti kod kuće, kraj nje su našli zamotak, a 
pazikuća je vidio kad je prošla kroz kućna vrata s tim zamotkom i 
pošla uza stube. To je bilo desetak minuta prije nego su ih obje našli 
mrtve. Znači da se sve odigralo za kojih pet minuta. Ubojica, 
uplašivši se što je ostavio otvorena vrata, kroz koja je ušla Lizaveta, 
ubio je i nju. Zamisli da je čak prao sjekiru! Onda odjednom dolaze 
Bergstolz i Kopilin, te počinju lupati, ali je sad najvažnije da je 
prekjučer ujutro u policiju seljak Morterin donio naušnice, koje je 
primio u zalog, u krčmi, točno one večeri kad je starica bila umorena, 
a založio ih je nitko drugi nego ličilac, koji je tada bojio prazni stan. 
Naušnice su bile u kutijici, zamotanoj u papir, a starica je običavala 
na svakom zamotuljku ispisati ime vlasnika predmeta, tako da su 
mnoge stvari, nađene u kovčegu, isto tako bile umotane u papir, na 
kojem su ispisana imena vlasnika. Radnik je sve priznao i donio 
papir, koji je bio odbacio još u praznome stanu... 

— Priznao? Dakle... 

— E, stvar je u tome, što to ništa ne znači. Zato se mi i trudimo, 
jer je on, inače, sve objasnio i rekao cijelu cjelcatu istinu. On je taj 
predmet, te naušnice — nastavi Razumihin odjelito i slavodobitno — 
on je tu kutijicu našao u praznome stanu, iza vrata, gotovo u istom 
trenutku kad su gore pazikuća, Bergstolz i student otkrili leševe. 

— Kako to može dokazati? 

— Vidjeli su ga, vidjeli! Glavno je baš što su ga vidjeli! Vidjela su 
ga tri svjedoka koja su po prilici baš u to vrijeme prolazila stubištem. 


Bergstolz i student su još u početku, dok se na njega nije ni 
sumnjalo, izjavili da je on ondje bio kad su se, jedan iza drugoga, 
pell i kad je staričin stan još bio zatvoren. Kako je mogao u isto 
vrijeme biti dolje i gore, zaključan? | neki činovnik, koji je na stubištu 
sreo Bergstolza, sjeća se da je radnik bio u praznom stanu, a 
Bergstolz je čak zastao i pitao čiji je prazan stan, koji su krečili, To 
pitanje, taj razgovor s radnikom, spomenuo je već prve večeri na 
saslušanju, kao dokaz da je radnik njega vidio, dakle je radnika 
naveo kao svoga svjedoka, dok se tada na radnika nije uopće 
sumnjalo. Radnik je, tek što je student pošao po pazikuću, izletio iz 
stana po Mićku, svoga pomoćnika s kojim je bojio stan, i u punom 
trku, vrisnuvši, naletio na cijelo društvo, Bergstolza, studenta i 
pazikuću, koji su se već uspinjali. Svi su ga ispsovali a on se 
svejedno dao u potragu za Mićkom. Riječ je, očito, o tome da je pravi 
ubojica stigao šmugnuti iz stana i, čuvši da se pazikuće već uspinju, 
klisnuti kroz širom otvorena vrata u stan u kome tada nikoga nije 
bilo, jer je radnik upravo odjurio po Mićku. Popričekao i, kad su 
pazikuća i Bergstolz prošli mimo i gore (mogu zamisliti kako se 
osjećao u tome trenutku), odmah uhvatio maglu, ostavivši samo 
jedan trag — izgubio kutijicu s naušnicama. Izdevetavši Mićku, 
radnik se brzo vratio i na podu ugledao naušnice. Ne razmišljajući 
mnogo, zatvorio je stan i, jasno, odmah otišao u krčmu gdje je nalaz 
založio u Morterina za dva rublja, dok takav novi par stoji šest 
rubalja. A kad je Morterin čuo cijelu priču, mućnuo je glavom i 
prekjučer otišao na policiju ponijevši naušnice. Tako i tako, kaže on, i 
eto ti vraga! I oni, vidiš, odmah upetljali sve njih Zajedno. 

— Nisam to čuo. Jest, slučaj je složen — promrmlja Bakavin 
listajući. — A ti si, Razumihine, veliki spletkar, da znaš. 

— Fućka se meni. Malko sam se raspalio pa sam te možda 
uvrijedio? 

— Vrag te odnio — reče Bakavin, poluprijateljski odmahne 
glavom i iziđe. 

— Ma nije se valjda uvrijedio! — vikao je Razumihin. 

— Živio je s Lizavetom — lupi Nastasja, tek što je liječnik izišao. 

— Sto? On? Ne može biti — čudio se Razumihin. 

— Jest. Prala mu je i rublje. Ni on nije ništa plaćao. 


— Pa to ne može biti! — dreknu Razumihin. — Jedan drugi je bio 
s njom. Znam ja. 

— Mogo je biti i treći, i četvrti — nasmije se Nastasja. — Lako je 
nju bilo nagovoriti. Ne da je baš od svoje volje, nego ih je više trpjela 
od smjernosti. Svaki bezobraznik se na njoj izdovoljavao. A đjetence, 
koje su našli, bilo je njegovo, doktorovo. 

— Kakvo dijete? 

— Pa znaš da su je otvorili. Bila je u šestom mjesecu. Dječak. 
Mrtav. 

— Da... sjećam se — zamišljeno reče Razumihin. — Ali za 
Bakavina nisam znao. Ma ti si to izmislila, Nastasja! Rahmetov je 
odvisio. Uostalom, mani ga, jedno ne isključuje drugo, ali vidiš ti 
njega, Vasja, kako je ljut na istražitelja, mislim na Porfirija Ivanoviča? 
Oba se vrte oko kćerke Porošinovih, samo što se ne tuku i u svemu 
se natječu. Danas će s.e opet s njime svađati kod Porošinovih, da 
Žuč iskali. Inače je sjajan dečko, ali... Mi smo tebe, Vasja, dotukli s 
ovakvim razgovorima. Spavaš li? 

Bez riječi sam se okrenuo prema zidu. 

— Zbilja sam ja smiješan, u sve se petljam — izgovori on 
dobroćudno razmišljajući — i naravno da sam spletkar. Ima pravo 
Bakavin. Odučit ću se ja toga — proslijedi on dobroćudno. — Dobro, 
dosta je. Zapamtite, Nastjenka, što sam vam rekao. Malo-malo, pa 
zavirite ovamo. | po noći. Do viđenja, Vasja. Stvari sam ti ostavio, 
novce ostavio... Ništa nisam zaboravio. 

Zbogom. Nastjenka, iziđi malo sa mnom, samo da ti još nešto 
ljepo šapnem. 

Čim su izišli, bacio sam se ničice na postelju i stisnuo glavu 
rukama. 

Sumnjam u svakoga. Pišući uspomene, oslanjam se samo na 
svoje sjećanje. 

Pred jutro, kroza san, padali su mi na um različiti planovi, da 
otputujem, da nekako pobjegnem, isprva u Finsku a onda u 
Ameriku... 

A bolest je dotle jenjavala. Za tri dana, kad su duševne muke, 
bolesna sumnjičavost i oprez bili poprimili u meni čudovišne 
razmjere, fizički sam se već osjećao sve bolje i jače, ali sam se 
pretvarao. Sve sam ih prevario. Vodila me neka životinjska, zvjerska 


lukavost: kako prevariti lovca i zamesti trag pred tim krdom pasa. 
Mislio sam samo na sebe i svoj spas, uopće i ne pomišljajući da se 
možda baš i ne sumnja toliko na mene i da nema dokaza, koje sam 
preuveličavao, nego da sam zapravo posve siguran. Ali razgovor 
Razumihina i Bakavina o umorstvu, kraj mojeg kreveta, neopisivo 
me ražestio i zanimljivo je kako za svih tih muka i toga straha, nisam 
ni na trenutak pomislio na zločin, koji sam počinio. Životinjski bijes i 
nagon za samoodržanjem zatomili su sve ostalo u meni. 

Tako sam ih, dakle, sve prevario. Namjerno sam se tri dana 
pretvarao da sam tako slab da se ne mogu ni pomaći, da bi mi oni 
vjerovali. Nisam s njima gotovo uopće razgovarao, pogotovo s 
Razumihinom. Nešto ne shvaćam: toliko sam mu tada bio pokazao 
mržnje, i u pogledima, i neobazrivošću, grubošću — a on svejedno 
nije digao riku od mene. Čini se da je u sebi, potajno, već bio malo 
uvrijeđen, a meni je najviše išlo na živce što on sve to, vjerojatno, 
pripisuje mojoj bolesti, pa zato i trpi. Činilo se kao da je sam sebi 
zadao riječ da će me osoviti na noge a dotle me tetošiti kao dadilja, 
dok je stoga u meni jačala želja da ih sve zaprepastim, kako više ne 
bi moj bijes pripisivali isključivo bolesti... 

Treći dan, pod večer, kad je prokleti Bakavin, koji je počeo 
redovno svraćati, da bi brbljao — o, bože moj, kakvi su svi oni 
brbljavci! — kad je on napokon otišao, odmah sam tobože zaspao. 
Razumihin je, kao i obično, izdao sve upute, na dugo i na široko 
kukao što mu neću sutra moći doći na rođendan i izišao. Znao sam 
da nadoknađuje vrijeme, koje sa mnom izgubi, i da radi do četiri 
ujutro. Tek što je izišao, odmah sam ustao, obukao se i izišao iz kuće 
da potražim drugi stan. Vjerovao sam da ću imati dosta novaca za 
selidbu, iznajmio bih samo podstanarski kut a usto sam svaki dan 
očekivao novce od majke. Oh, što sam se veselio zamišljajući kako li 
će samo zinuti kad saznaju da se bolesnik, koji se sinoć jedva 
micao, već preselio u drugi stan, da ih se riješi. Kako sam ja sebi 
uobražavao da ću im izmaći i da ih ovim postupkom još više neću 
vezati uza se, makar i u drugom stanu, i da možda neću samo 
podstaći njihove, već sada i piave sumnje — to ne mogu shvatiti. Ali 
kada sad razmišljam o prošlosti i pokušavam je protumačiti, sve sam 
skloniji vjerovati da sve te dane, a osobito te večeri, nisam baš bio 


pri zdravoj pameti. Uostalom, već idućeg dana sam to i počeo slutiti, 
sjećam se dobro. 

Tiho, kao mačka, išuljao sam se niza stubište i uputio se prema 
Voznesenskom mostu. Htio sam se preseliti negdje malo dalje, na 
Fontanku ili iza Fontanke. Bilo je oko osam sati, kad sam na uglu 
Sadovoje i Voznesenskoga nabasao na svratište a, kako sam znao 
da ondje drže novine, svratio sam unutra da vidim, ima li u dnevnoj 
rubrici štogod o umorstvu starice. Već sam kod kuće žudio za 
novinama, ali sam se, iz opreza, bojao zamoliti Razumihina da mi ih 
nabavi. Tek što sam ušao i naručio čašu čaja i Glas, kad, za nevolju, 
ugledam u susjednoj odaji Zamjotova, gdje sjedi s nekim veoma 
debelim gospodinom. Pred njima je bila boca šampanjca. Gospodin 
ga je častio. Ali to nije sve: od prvoga časa mi je bilo potpuno jasno 
da je i Zamjotov vidio mene, ali se pretvarao kao da me ne vidi. 
Namjerno sam odlučio ostati, zapalio cigaretu i primaknuo se 
vratima, okrenuvši Zamjotovu leđa. Kad bude izlazio, morat će proći 
pokraj mene. »Hoće li se pretvarati da me ne pozna?«, mislio sam. 

U novinama je odista bio članak, i to već drugi nastavak, koji je 
upućivao na početak. Zatražio sam i novine s prvim člankom. 
Pronašli su ga i donijeli mi. Nisam se bojao da će Zamjotov vidjeti 
što čitam. Naprotiv, baš sam želio da primijeti kako o onome čitam, 
pa sam dijelom zbog toga i tražio onaj prvi broj. Ne shvaćam što me 
je vuklo da ovako opasno izazivam sudbinu, ali me je zaista nešto 
vuklo. Možda bijes, možda onaj životinjski bijes koji ti ne da 
razmišljati. 


NAPOMENE 
ZLOČIN I KAZNA 


Godina 1866. bila je neobično važna u životu Dostojevskoga. Te 
je godine pisac prvi put objavio roman Zločin i kazna u osam brojeva 
mjesečnika »Ruski vjesnik« i izdiktirao roman Kockar stenografkinji 
Ani _Grigorjevnoj Snitkinoj, kojom se nakon četveromjesečnog 
poznanstva oženio. Dvije godine prije te prekretnice u njegovu životu 
(valja imati na umu da je pisac proživio sve do smrti u razmjerno 
sretnu braku sa svojom drugom ženom i da je tih posljednjih 
petnaestak godina najplodnije i najzrelije razdoblje u njegovu 
stvaralaštvu), umrla mu je prva žena, Marja Dmitrijevna, i umrli su 
mu brat Mihail, koga je pisac neobično volio, i prijatelj Apolon 
Grigorjev. 

Nakon četiri godine provedene na robiji u Sibiru, nakon nesretnog 
braka s prvom ženom, nakon velikih gubitaka u kockanju, i 
neimaštine zbog koje se sam osjećao najviše kriv, činilo se da su 
nesreće dosegle vrhunac i da će dotući genijalnoga pisca prije nego 
što ostvari djela za koja je bio dorastao. O tome u kakvim je teškim 
priikama Dostojevski živio u to doba, svjedoče mnoga njegova 
pisma i sjećanja suvremenika. Tako je u prosincu 1863. pjesnik 
Njekrasov poklonio Dostojevskom svoju zbirku pjesama i, upozorivši 
ga na pjesmu »Nesretnici«, rekao: »Mislio sam tu na vas kad sam to 
pisao; to je o vama napisano«, o čemu je posvjedočio sam 
romanopisac u svom časopisu »Piščev dnevnik«. U ožujku 1865. 
Dostojevski javlja prijatelju Vrangelu da mu je žena umrla: »Ah, 
prijatelju dragi, ona me bezgranično voljela, a i ja sam nju volio preko 
svake mjere, ali zajedno nismo bili sretni...« Ubrzo nakon toga prosi 
A. V. —Korvin-Krukovsku koja _ ga odbija. Njena mlađa, 
petnaestogodišnja sestra, koja je potajno bila zaljubljena u pisca i 
koja je kasnije postala znamenita matematičarka, Sofja Kovalevska, 
zapisala je u svojim Uspomenama iz djetinjstva: »Dostojevski nam je 
često pripovijedao o planovima romana što ih je zamislio, a katkad o 
prizorima i epizodama iz svoga života. 

— Jest, dobro me uredio život — govorio je ponekad — ali ga 
zato najednom spopadne nekakav hir dobrote pa me najednom 


počne maziti tako te mi čak dah zastane od sreće. 

U lipnju iste godine Dostojevski je morao prekinuti izdavanje 
časopisa »Epoha« zbog pomanjkanja financijskih sredstava. 
Ovrhovoditelj mu je popisao svu imovinu, na zahtjev jednoga od 
mnogobrojnih vjerovnika. Pisac je bio u takvu škripcu da je objeručke 
prihvatio ponudu nakladnika Stelovskoga da mu izda izabrana djela 
u tri knjige, uz naknadu od svega 3.000 rubalja. UZ to se Dostojevski 
još morao obvezati da če do 1. studenoga 1866. predati rukopis 
novoga romana s određenim brojem stranica. Ako ne izvrši tu 
obavezu, sva autorska prava na njegova djela pripast če nakladniku. 
Od toga novca pisac nije dobio ništa na ruke jer je sve otišlo 
vjerovnicima. Zapravo je posrijedi bila smicalica Stelovskoga, koji je 
jeftino pokupovao mjenice što ih je Dostojevski potpisao na ime 
dugova svoga pokojnog brata Mihaila. 

U srpnju 1865. pisac je otputovao u Wiesbaden, u Njemačku. Tu 
je opet prokockao veliku svotu novca tako da je bio prisiljen da se 
obraća na sve strane radi pozajmica, između ostalih i književniku 
Turgenjevu koji mu je, umjesto zamoljenih 100 talira, poslao 50. U 
rujnu moli u pismu prijatelja Miljukova da pokuša unaprijed prodati za 
300 rubalja bilo kojem časopisu u Moskvi pripovijest koju je pisac 
zamislio (ta je pripovijest bila Zločin i kazna koja je tek poslije, u toku 
pisanja, prerasla u roman): »Sjedim u hotelu, do grla sam zadužen, i 
prijete mi; nemam ni prebijene pare.« Miljukov je obišao uredništva 
svih časopisa u Moskvi, ali uzalud. U isto vrijeme Dostojevski piše i 
uredniku »Ruskoga vjesnika«, Katkovu, nudeći mu pripovijest od 5 
do 6 araka i moleći ga za predujam. U listopadu se vraća brodom u 
Petrograd i na putu pravi plan za Zločin i kaznu. U Petrogradu 
počinje pisati novo djelo. U studenom po drugi put prosi svoju 
prijateljicu Suslovu (s kojom je neko vrijeme putovao po inozemstvu i 
na koju je kasnije mislio kad je opisivao Polinu u Kockaru), ali ga ona 
ponovo odbija. Potkraj istog mjeseca spaljuje prvu verziju Zločina i 
kazne. U siječanjskom broju »Ruskoga vjesnika« 1866. počinje 
izlaziti Zločin i kazna u nastavcima. 

U travnju vraća dug I.L. Januševu i piše mu: »Sad radim za 
;Ruski vjesnik', objavljujem roman. Preostaje mi da napišem još 
dvadesetak araka. Za ono što sam napisao primio sam već 2.000 
rubalja — ali nisam ih ja primio; potvrdio sam samo primitak — a 


primili su ih umjesto mene moji vjerovnici. Prva veća svota koju sam 
dobio na ruke ova je koju sada Vama šaljem. 

Treba da dobijem još oko 2.000 dok ne završim roman. Valja 
imati na umu da mi je roman neobično uspio i da mi je podigao ugled 
kao piscu. Sva mi budućnost ovisi o tome hoću li ga dobro dovršiti. 
(Više će mi dati za buduća djela.) Međutim: dotle sam dotjerao sa 
svojom padavicom da, ako samo tjedan dana neprekidno radim, 
dobivam napad pa se idućeg tjedna ne mogu prihvatiti pera jer bi 
inače nakon dva-tri napada nastupila apopleksija. A treba završiti. 
Eto u kakvu sam položaju. Ne znam kako ću se spasiti dužničkih 
uza; podnio sam izjavu o bolesti. Ali, hoće li je uzeti u obzir — ne 
znam. A u zatvoru se ne može pisati. 

Reći ćete: zašto Vam nisam u obrocima vratio dug, pa makar i 
manjim? Evo što ću Vam odgovoriti: kad sam već napisao za više od 
1.000 rubalja, morao sam prodavati knjige i zalagati odjeću da bih 
preživio. Moje su novce podizali vjerovnici, inače bi me strpali u 
zatvor, a u zatvoru, osobito našem, ne bih mogao završiti svoj rad — 
i tako ne bih nikad nikom mogao isplatiti ni pare. | što sam mogao? 
Osim toga, imam na brizi pastorka i bratovu udovicu. Naravno, Vaša 
su prava još veća nego njihova. Ali tu nisam mogao postupiti onako 
kako je trebalo da postupim. 

Nemojte, uostalom, misliti (ako ushtjednete da pomislite na 
mene) da mnogo patim. Ne patim, bilo je i mnogo radosnih 
trenutaka... Za mene nisu još presahnuli život i nada.« 

U jesen 1866. Dostojevski je morao prekinuti pisanje Zločina i 
kazne da bi napisao roman koji se obvezao da će napisati za 
Stelovskoga. Budući da se rok primicao kraju, uvidio je da neće moći 
sam napisati to djelo, pa je poslušao savjet svojih prijatelja i odlučio 
unajmiti stenografkinju kojoj će kazivati u pero svoj novi rofnan. Na 
dan 3. listopada navečer došla je Ana Grigorjevna Snitkina da se 
predstavi  Dostojevskomu i ponudi mu svoje usluge kao 
stenografkinja. Preporučio ju je bio njen učitelj stenografije. Evo kako 
je poslije Ana Grigorjevna opisala taj njihov prvi susret: »Treba da 
ovo napomenem: nijedan čovjek na svijetu, ni prije ni poslije, nije 
učinio na me tako težak, tako sumoran dojam kakav je na me učinio 
Fjodor Mihajlovič pri našem prvom susretu. Ugledala sam pred 
sobom čovjeka strašno nesretna, satrvena, izmučena. Doimao se 


kao čovjek kome je te večeri umro netko tko mu je bio prirastao srcu, 
kao čovjek koga je snašla nekakva strašna nevolja. Kad sam otišla 
od Fjodora Mihajloviča, moje se ružičasto, sretno raspoloženje 
rasplinulo kao dim... Moji su se radosni snovi srušili, pa sam vrlo 
tužna, potištena, hodala ulicama...« 

Za nešto manje od mjesec dana, do 29. listopada, Dostojevski je 
izdiktirao Ani Grigorjevnoj roman Kockar. Sutradan, na piščev 
rođendan, ona mu donosi posljednje prepisane stranice. On nosi 
cijeli roman u krajnjem roku, 1. studenoga, Stelovskomu, ali ga ne 
nalazi kod kuće. Njegov pomoćnik neće da preuzme rukopis, pa ga 
pisac predaje na čuvanje policijskom povjereniku te četvrti. Na dan 
3. studenoga Dostojevski posjećuje prvi put Snitkinu kod kuće i 
predlaže joj da joj kazuje u pero posljednji dio Zločina i kazne. Ona 
prihvaća tu ponudu, i oni nastavljaju rad. On je 8. studenoga prosi, i 
ona pristaje da se uda za nj. 

Vjenčali su se u veljači 1867, a dva mjeseca nakon vjenčanja 
otputovali su u inozemstvo gdje su ostali pune četiri godine. 

Prvi podatak o zamisli Zločina i kazne nalazimo u autorovu pismu 
uredništvu časopisa »Domovinski zapisi« od 8. lipnja 1865: »Moj se 
roman zove Pijanci i obrađivat će sadašnji problem pijanstva. Ne 
raščlanjuje se samo taj problem nego se iznose i svi njegovi ogranci, 
uglavnom obiteljske slike, odgoj djece u takvoj okolini itd, itd. Imat će 
najmanje dvadeset araka, a možda i više.« 

Iz ovih se riječi može razabrati da je glavni junak toga romana 
trebalo da bude Marmeladov. Međutim, nekako u isto vrijeme pisac 
je naumio da napiše pripovijest o mladom naraštaju, koji ga je 
veoma zanimao zbog svojih materijalističkih i ateističkih nazora koje 
je on pripisivao »moralnoj nepostojanosti«. U spomenutom pismu 
Katkovu, u rujnu 1865,pisac tvrdi da je već dva mjeseca zaokupljen 
pisanjem pripovijesti koja će obasezati 5-6 araka i koju će završiti 
otprilike za dvije sedmice. Ujedno izlaže ne samo osnovnu temu 
nego i idejni smisao svoga djela. Zbog zanimljivosti toga izlaganja 
navest ćemo ga ovdje u cjelini: »Ideja pripovijesti neće se ni u čemu 
kositi s Vašim časopisom; naprotiv. To je psihološki prikaz jednoga 
zločina. Radnja se zbiva u naše doba, ove godine. Mladić koji je 
isključen sa sveučilišta, građanskog podrijetla, koji živi u krajnjoj 
bijedi, odlučio je, iz lakomosti, zbog kolebljivih shvaćanja, pod 


utjecajem nekih čudnih, »nedomišljenih« ideja, da se u jedan mah 
izvuče iz grdnog položaja. Odlučio je da ubije jednu babu, titularnu 
savjetnicu, koja pozajmljuje novac uz kamate. Baba je glupa, gluha, 
bolesna, lakoma, uzima visoke kamate, opaka je i zagorčava život 
drugima, muči mlađu sestru koja joj radi u kući kao sluškinja. ,Ona 
nije ni za šta. ,Radi čega živi?' ,Ima li itko ikakve koristi od nje?" itd. 
Ta pitanja zavode mladića na krivi put. On odluči da je ubije, 
opljačka, da bi usrećio majku koja živi u provinciji, izbavio sestru, 
koja živi kao družbenica u nekih veleposjednika, od pohotljivih 
zahtjeva glave te veleposjedničke obitelji — zahtjeva od kojih joj 
prijeti propast, da bi završio nauke, otputovao u inozemstvo i zatim 
do kraja života bio pošten, čvrst, nepokolebljiv u vršenju ,humane 
dužnosti prema čovječanstvu', čime će, naravno, ,iskupiti zločin'. 

Ali poslije ubojstva odvija se sav psihološki proces zločina. 
Nerješiva se pitanja javljaju pred ubojicom, neslućeni i neočekivani 
osjećaji muče mu dušu. Božja pravda, zemaljski zakon čine svoje i 
on je na kraju prisiljen da se sam prijavi. Prisiljen, pa makar ga robija 
došla glave, samo da se opet približi ljudima; osjećanje odvojenosti i 
otrgnutosti od čovječanstva, koje ga je bilo obuzelo čim je počinio 
zločin, satrlo ga je. Zakon pravde i ljudska narav učinili su svoje... 
Zločinac sam odluči da se podvrgne mukama ne bi li okajao svoje 
nedjelo... 

U mojoj se pripovijesti, osim toga, cilja na onu misao da sudska 
kazna za zločin kudikamo manje zastrašuje zločinca nego što misle 
zakonodavci, djelomice i zato što je on sam u duši traži.« 

Potkraj studenoga 1865, kad je rad na romanu već bio 
poodmakao, pisac je zaključio da treba izmijeniti cijeli plan i proširiti 
radnju, pa je spalio sve što je do tada napisao. »Sve sam spalio... 
Nije mi se ni samom sviđalo. Zanijela me nova forma, novi plan, pa 
sam počeo sve iznova. Radim dan i noć pa ipak radim premalo.« 
Tako je pisao 18. veljače 1866. svom prijatelju, barunu Vrangelu. 
Očito je da je tek tada Dostojevski došao na misao da poveže 
prvobitni plan romana o pijancima s planom pripovijesti o mladom 
naraštaju. U tom se-novom planu prvi put pojavljuju Svidrigajlov i 
Porfirij Petrovič. Evo kako je pisac u to vrijeme izložio osnovnu ideju 
romana u svojoj bilježnici: 

»1. Pravoslavni nazor, u čemu je pravoslavlje. 


Nema sreće u komforu, sreća se kupuje patnjom. 

Čovjek se ne rađa radi sreće. Čovjek zavređuje svoju sreću, i to 
uvijek patnjom. Tu nema nikakve nepravde, jer se životni položaj i 
spoznaja (to jest ona koja se neposredno osjeća tijelom i duhom, to 
jest cijelim životnim tokom) stječu iskustvom pro i contra koje treba 
ponijeti na sebi. Patnjom; takav je zakon našeg planeta; ali ta 
neposredna spoznaja do koje se dolazi životnim tokom, tako je 
velika radost da se za nju može platiti godinama patnje. 

2. Njegovim likom izražava se u romanu misao o neizmjernu 
ponosu, oholosti i preziru prema tom društvu. Njegova je ideja: 
zagospodariti tim društvom (tu su precrtane riječi: da bi mu činio 
dobro). Despotizam mu je crta... On hoće da vlada — a nema 
nikakvih sredstava. 

Što prije da se dočepa vlasti i obogati. Ideja o ubojstvu došla mu 
je gotova na um.« 

Iz nekih drugih zapisa može se razabrati da je Dostojevskoga 
mučila pomisao što je motiv Raskoljnikovljeva ubojstva dvojak: nije 
posrijedi samo despotizam i želja za vlašću, nego i nepodnosive 
prilike u kojima je živio ubojica. »Da vidimo zašto sam to učinio, kako 
sam se odlučio, tu je zloduh posrijedi (i tu počinje analiza cijeloga 
slučaja, kivnosti, siromaštva), izlaz iz nužde, pa ispada da sam 
postupio logično.« U bilješci koja nosi naslov »Glavna anatomija 
romana« pisac je zapisao ovo: »Svakako treba postaviti razvoj 
događaja na pravu točku, to jest ovako ili onako protumačiti cijelo 
ubojstvo...« 

Autor je iz početka kanio napis?/i roman u prvom licu, to jest da 
glavni junak sam pripovijeda o svojim doživljajima. Čini se da se 
dugo kolebao između prvog i trećeg lica, o čemu svjedoče sačuvani 
odlomci u kojima Raskoljnikov izlaže događaje i svoje misli, sad u 
obliku sjećanja, sad u obliku dnevnika. Na temelju tih odlomaka i 
nekih prethodnih zapisa o romanu izdan je posthumno Dnevnik 
Raskoljnikova koji se u ovom izdanju prvi put pojavljuje na našem 
jeziku. Isto tako postoje gotovo uz sve romane mnogobrojni piščevi 
zapisi koji često razjašnjavaju pojedinosti i misli iznesene u tim 
djelima. Nadajmo se da če kasnija izdanja ovih Djela obuhvatiti sve 
te zanimljive dopune. 


Ideja koja zaokuplja Raskoljnikova i koja ga potiče na umorstvo 
bila je u to vrijeme vrlo aktualna u Rusiji, ponajviše zbog prijevoda 
knjige Napoleona Ill Životopis Julija Cezara. U predgovoru toj knjizi 
iznesena je bila misao da postupke velikana treba mjeriti drugim 
mjerilima nego postupke običnih ljudi. lako ta misao nije bila ni nova 
ni originalna (izložio ju je prije toga engleski filozof Carlyle u knjizi 
Heroji i obožavanje heroja, a najbolje ju je kasnije izrazio Nietzsche 
svojim pojmom »natčovjeka«), izazvala je veliku raspru između 
nosilaca naprednih i natražnjačkih strujanja u tadašnjem ruskom 
društvu. (Jedan se kritičar u »Suvremeniku« ovako osvrnuo na tu 
teoriju: »Može se dogoditi da ćemo držati da je neka osoba običan 
smrtnik, a pokaže se da je genij; ili će nam se, najednom, učiniti da 
je netko genij, a pokaže, se da je, onako, prosječan čovjek.«) 

Dok je roman izlazio u nastavcima u »Ruskom vjesniku«, izbile 
su nesuglasice između urednika i pisca. Glavni je razlog tim 
nesuglasicama bilo četvrto poglavlje četvrtog dijela romana u kojem 
Sonja čita Raskoljnikovu Evanđelje. Urednici su držali da je 
nedopustivo da jedna bludnica čita ubojici Sveto pismo. U srpnju 
1866. Dostojevski je pisao o tome A.P. Miljukovu: »S obojicom sam 
(urednika) raspravljao o tome, ali oni ostaju pri svojemu! O tom 
poglavlju ne mogu sam ništa da kažem; napisao sam ga u pravom 
nadahnuću, ali je možda i zbilja loše; međutim, nije kod njih riječ o 
književnoj vrijednosti nego se boje za ćudoređe. Tu sam imao pravo 
— nije bilo ničega protiv ćudoređa nego baš obratno, ali oni vide 
nešto drugo i, osim toga, vide tragove nihilizma. Ljubimov je odlučno 
rekao da treba sve prepraviti. Ja sam se prihvatio posla, a dok sam 
tp prepravljao, mogao sam napisati u najmanju ruku tri nova 
poglavlja, sudeći po trudu i muci, ali sam sve prepravio i predao... Ne 
znam kako će biti dalje, ali me ova razlika u mišljenjima s 
uredništvom, koja se napredovanjem romana sve više očituje, 
počinje ozbiljno zabrinjavati.« 

Čim je roman počeo izlaziti u mjesečniku »Ruski vjesnik«, 
pobudio je veliku pažnju kritike. Dok su reakcionarni kritičari, 
uglavnom, hvalili idejnu podlogu romana, napredni su kritičari, 
okupljeni oko »Suvremenika«, »lIskre« i »Nedjelje«, napali pisca 
zbog ideja izloženih u romanu i navodno lažna prikazivanja tadašnje 
omladine. Tako je Jelisejev pisao već u ožujskom broju 


»Suvremenika« 1866: »Kojom se, na primjer, razumnom svrhom 
može opravdati prikazivanje mladića, studenta, kao ubojice, 
motivacija toga ubojstva znanstvenim uvjerenjima i, napokon, 
pripisivanje tih uvjerenja svoj studentskoj omladini? Kome se time 
čini usluga osim opskurantima koji u širenju svjetla vide uzrok svemu 
zlu na svijetu?« 

Od svih tadašnjih naprednih kritičara i revolucionarnih demokrata 
jedino je Pisarev uočio da je velika piščeva zasluga što je u romanu 
prikazao u svoj svojoj strahoti prilike u kojima su ljudi živjeli. U članku 
»Borba za život« on je ustvrdio da se »korijen njegove 
(Raskoljnikovljeve) bolesti ne krije u glavi nego u džepu«, i da se 
»č,udna«, »luda« teorija »rodila u Raskoljnikovu zato što je težina 
njegova položaja premašila njegovu snagu i hrabrost«. »Tu teoriju 
nipošto ne treba smatrati za uzrok zločinu, isto kao što se 
halucinacija bolesnika ne može smatrati za uzrok bolesti. Ta je 
teorija samo onaj oblik u kojem se izrazilo u Raskoljnikova slabljenje 
i izopačivanje umnih sposobnosti. Ona je bila obična posljedica 
teških prilika s kojima se Raskoljnikov morao boriti i koje su ga 
potpuno iscrple.« Ova je kritika bila ipak nepotpuna i jednostrana 
zato što je zanemarivala ostale vrline romana, koje, začudo, nisu 
zapazili ni mnogi drugi tadašnji kritičari. 

Godine 1867. izišao je roman Zločin i kazna prvi put u zasebnom 
izdanju. Pisac je unio neke ispravke i skratio pojedine prizore (tako 
je, primjerice, znatno skratio Lužinov monolog na daći i izostavio 
cijelu stranu o Raskoljnikovljevim razmišljanjima zašto je Lužin 
oklevetao Šonju, itd.), ali te promjene nisu nimalo utjecale na idejnu 
suštinu i sadržaj romana. 

ZG. 


DNEVNIK RASKOLJNIKOVA 


Danas u svijetu gotovo da i nema ozbiljnijeg izdanja Zločina i 
kazne, bilo kao pojedinačne knjige, bilo u sabranim djelima F. M. 
Dostojevskoga, koje nije popraćeno i Dnevnikom Raskoljnikova, a 
neka imaju i kompletne prijevode svih radnih bilježnica 
Dostojevskoga uz mnoga njegova kasnija djela (Zločin i kazna, Idiot, 
Bjesovi, Mladac, Brača Karamazovi). U Hrvatskoj smo ionako 


predugo čekali na sabrana djela Dostojevskoga, da bismo, u ovome 
trenutku, mogli i pomišljati na kritičko izdanje u punome smislu riječi. 
Međutim, izdavač nije htio ovom prilikom mimoići najcjelovitiji i 
najpoznatiji fragment iz književne ostavštine Dostojevskoga, 
najčešće poznat pod uvjetnim naslovom Dnevnik Raskoljnikova, koji 
mu, naravno, nije dao pisac, nego se nametnuo prvim ozbiljnim 
srediteljima piščeve ostavštine, na čelu s piščevom udovicom Anom 
Grigorjevnom i, osobito, I. I. Glivenkom. 

Upravo zbog toga naslova, koji će ljubitelje Dostojevskoga i 
Zločina i kazne, prije nego ga pročitaju, možda navesti na pogrešnu 
pomisao da je riječ o tekstu koji se temeljito razlikuje od posljednje, 
definitivne verzije romana, potrebno je o tome izuzetnome rukopisu 
reći ovdje nekoliko riječi. 

Radne bilježnice Dostojevskoga, vezane uz roman Zločin i 
kazna, nalaze se danas u moskovskome Centrarhivu. To su tri 
sveska, koje je numerirala i dala uvezati Ana Grigorjevna 
Dostojevska, a prvi i jedini put objavljena su na ruskome jeziku u 
izdanju Gosizdata (1932). Uredio ih je i predgovorom popratio I. I. 
Glivenko. (Najpotpunije strano izdanje objavio je, na francuskome, 
Gallimard u svojoj poznatoj Bibliotheque de la Plćiade, u prvome 
svesku sabranih djela F. M. Dostojevskoga, Pariz, 1950). Ovaj sam 
prijevod radio _ prema foto-kopiji sovjetskoga izdanja, uz neke 
dragocjene sugestije koje mi je dao piščev unuk A. F. Dostojevski. 

Većina zapisa u trima bilježnicama uz Zločin i kaznu nemaju 
datuma, tako da je naknadno bilo vrlo teško utvrditi točnu kronologiju 
rada na romanu. Pokušala ju je provesti Ana Grigorjevna, ali se i ona 
na mnogim mjestima zabunila i pogrešno odredila redoslijed 
fragmenata, budući da pisac očito nije pisao redom, iz bilježnice u 
bilježnicu, nego je uzimao prvu koja bi mu bila pri ruci, a često ih je 
naprosto prevrtao i pisao s druge strane, unoseći, uz bilješke o 
romanu, i podatke o svojim vječitim financijskim brigama, dugovima, 
potraživanjima, nacrte pisama, ponajviše izdavaču, zatim pojedine 
riječi ili izraze koje je kasnije htio upotrijebiti, citate, itd. Mnogo je tu i 
crteža perom, uglavnom muških glava, dekorativnih ukrasa i nacrta, 
nalik na arhitektonske skice. Ti su crteži uglavnom negdje u kutu 
stranice, ali ponekad prekrivaju cijelu stranicu, a pisac je tada pisao 
preko njih. Ponekad bi odjednom krasopisnim velikim slovima 


ispisao imena, kao, na primjer, Julije Cezar ili Napoleon (značajna za 
oblikovanje lika Raskoljnikova). Najveća poteškoća s kojom se, 
očito, suočio 1.1. Glivenko bila je u tome što je Dostojevski često 
počinjao pisati usred stranice, ili čak pri dnu, da bi onda nastavio 
tekst odozgo, ubacujući brojne inačice između redaka ili sa strane, 
često ne križajući one kojih se odrekao. Karakteristično je da 
uglavnom nema bilješki o posljednjem dijelu romana, iz čega 
možemo zaključiti da je postojala još jedna, četvrta bilježnica, ili da je 
pisac, kao i obično pritisnut zahtjevima nestrpljivoga izdavača, 
»Ruskoga vjesnika«, naprosto cijeli posljednji dio romana — diktirao, 
kao što je često radio. Ovu posljednju pretpostavku potvrđuju i 
njegova pisma uredniku Katkovu, iz rujna 1865, u kojima otvoreno 
kaže da u rukopisu ima mnogo »vrlo, vrlo loših mjesta«, i da on 
jedino može jamčiti da će roman pobuditi zanimanje čitatelja, ali o » 
njegovoj umjetničkoj vrijednosti ne može suditi«. 

U svakome slučaju, građa iz spomenutih bilježnica ipak je tako 
sređena da može pobuditi pažnju ne samo uskog broja stručnjaka, 
nego i svih ljubitelja Dostojevskoga i onih čitatelja koje zanima 
zagonetni fenomen nastanka umjetničkoga djela. Dostojevski je 
nebrojeno puta ispravljao i najmanje sitnice, pa i one naoko 
beznačajne podatke (kao, na primjer, da li rabljeno odijelo može 
stajati rubalj i sedamdeset kopjejki ili, preciznije, rubalj i pedeset 
kopjejki) Da ne govorimo o njegovim sumnjama u logičnost 
događaja ili psiholoških reakcija svojih junaka. Tek što bi napisao da 
je policija odlučila pustiti Raskoljnikova, sa strane bi se, velikim 
slovima, upitao: »Zar je to moguće?« Od osnovne ideje djela, pa do 
najmanje sitnice u opisu, on je oklijevao i tražio uvijek potpuno 
uvjerljivo rješenje i potpuno točan podatak. 

Iz takvih dilema i nevjerojatnog stvaralačkog opreza upravo je i 
nastao takozvani Dnevnik Raskoljnikova. 

Isprva je Dostojevski odlučio napisati Zločin i kaznu u prvome 
licu, kao ispovijed Raskoljnikova ili, možda, čak i kao dnevnik, iako 
bilješke manje upućuju na ovu posljednju varijantu (u prvoj rečenici 
ovdje objavljenoga teksta on spominje ubojičinu odluku da u 
dokumentu opiše sve što se dogodilo, ali kasnije na to gotovo 
potpuno zaboravlja). Veći dio stranica u Bilježnici br. 2, kao i neke 
stranice u Bilježnici br. 1, potvrđuju da se pisac dugo nije odricao 


prvotne koncepcije u ich-formi, do koje mu je isprva bilo toliko stalo. 
Ali već i tada ponegdje, uzgred, nagovještava promjenu plana i 
odluku da pripovijest ispriča kao » tako reći nevidljivi ali sveznajući 
pisac«, ili da je vremenski prebaci u budućnost, osam godina poslije 
događaja, i izloži je kao zločinčev flash back. Napokon pomišlja da u 
pripovijest, ispričanu u objektivnom, trećem licu, samo ubaci 
ispovijed Raskoljnikova ili njegove uspomene, a da velika većina 
djela bude piščev tekst. 

Odatle, do konačne odluke da potpuno odbaci ja-oblik, dijelio je 
pisca samo još jedan korak. Veliko iskušenje da čitatelja 
neposredno, iznutra, upozna s osobnošću svoga junaka, popustilo je 
pred dominantnom željom Dostojevskoga da djelo, prije svega, bude 
— uvjerljivo. On je shvatio da ispovijed njegova junaka nema prave 
valjanosti ako bude »potpuno iskrena«, jer je u karakteru 
Raskoljnikova i te kako značajna crta upravo sramežljivost i 
zatvorenost. On naprosto ne bi mogao ispričati sve, a onda bi 
trebalo, ili mijenjati pripovijest, ili junaka. »Ispovijed«, odlučio je na 
kraju Dostojevski, » ne bi bila iskrena i teško bi bilo objasniti zašto je 
onda uopće  napisana«. Tako je  nepogrešivi nagon za 
vjerodostojnošću djela odvratio Dostojevskoga od prvih planova i, 
mjesto Raskoljnikova, sam nam je ispričao pripovijest o zločinu i 
kazni. Dnevnik Raskoljnikova ostao nam je kao dragocjen dokument 
o stvaranju jednog velikog realističkog djela, a za svakoga čitatelja 
zanimljiv pogled samoga junaka na događaje i osobe, o kojima je 
prije, u romanu, čitao iz objektivnoga piščevog pera. 

U prijevodu Dnevnika Raskoljnikova imao sam na umu da ovdje 
nije riječ o kritičkome izdanju djela F. M. Dostojevskoga i da tekst 
mora biti što čitljiviji. Držeći se redoslijeda koji je utvrdio |. |I. 
Glivenko, uz neka minimalna odstupanja, ispisivao sam potpuno one 
riječi koje je Dostojevski često kratio, i ubacivao sam one koje je 
ispustio, gdje god je bilo očito koja je riječ posrijedi. Da bih pokazao 
kako je autor već u ovoj fazi rada oklijevao između dva oblika 
pripovijedanja, ostavio sam onih nekoliko mjesta gdje Raskoljnikov 
odjednom postaje treća osoba i više ne govori (ili piše) u ja-obliku, a 
nisam ujednačavao ni imena osoba, koja je Dostojevski često 
varirao. To nigdje ne smeta razumijevanju pripovijesti, baš kao što će 
i čitatelji, koji su prethodno pročitali Zločin i kaznu, lako poznati u 


Aleksandru Ivanoviču — Aleksandra Grigoreviča zZamjotova, u 


Aleksandru lljiču — liju Petroviča (poručnika zvanog Barut), u 
Bakavinu — zosimova (kako ga i ovdje katkad naziva), u 
Tolstonogovu — Vahrušina, u Sonječki — Pašenjku, da se i ne 


govori o samome Rodionu, koji je ovdje — Vasilij. 
|. K. 

i] 


"Vlasnik radionice šešira u tadašnjem Petrogradu. 
Srednji službenički čin u carskoj Rusiji. 
3 z 
Isl »Ecce homo« — riječi Poncija Pilata kad je pokazao Zidovima Krista izbičevana i 


okrunjena trnovom krunom. 


[4] 


»Fiziologija svakodnevnog života« Georgea Lewesa (1817-1878), muža George 
Eliot, izišla je u ruskom prijevodu 1861. i stekla veliku popularnost. 


»Kao što se vosak topi (pred licem Gospodnjim)« — riječi iz crkvenoslavenske 
pjesme. 


Popularna pjesma na riječi A. V. Koljcova (»Majurčić«), 


Rjazanska gubernija. 
[9] : . e ' re 
Borba oko vojvodstva Schleswig i Holstein bijaše povod ratu između Njemačke i 
Danske 1864. i između Pruske i Austrije 1866. 


Niži činovnički čin u carskoj Rusiji. 


Zahvaljujem. 


12 
12] Ispovijedi je naslov autobiografskog djela francuskog pisca Jeana-Jacquesa 


Rousseaua (1712 — 1778). 


13 
uš] A. N. Radiščev (1749 — 1802), ruski književnik koji je zbog svoje knjige Putovanje 


iz Petrograda u Moskvu (1790) osuđen na smrt, ali je pomilovan i prognan u Sibir. 
14 
u] Raskršće gdje se sijeku pet ulica i uličica. 
»Kristalni dvorac« — restoran u nekadašnjem Petrogradu. 


Stavljajući ove riječi Lužinu u usta, Dostojevski nastoji diskreditirati teoriju razumnog 
egoizma N. G. Cerniševskog. 


17 
LI Cilja se na manifest cara Aleksandra II, kojim je 1861. godine proglašeno 


oslobođenje seljaka od kmetstva. Međutim, seljaci nisu tada dobili zemlju, pa se njihov 
položaj nije bitno promijenio. 


Izler je bio vlasnik parka »Mineralne vode« u okolici Petrograda. 
19 
us U ljetu 1865. pokazivali su u Petrogradu patuljke — mladića Massima i djevojku 
Bartolu — za koje su tvrdili da su posljednji potomci nekad moćnog plemena Asteka. 


[20] 


Godine 1865. zaredali su požari u Petrogradu. 


Dosta ćaskanja! 


[22] 


>“ Pučko ime za bivši Petrograd. 


[23] 


Niža dvorska titula u carskoj Rusiji i nosilac te titule. 


[24] 


Rab (rob Božji) u staroslavenskim crkvenim molitvama. 
20 
2s] Crknite, psi, ako vam nije pravo. 


[26] 


Tako otprilike u Gogoljevu Revizoru kaže gradonačelnik upravitelju škole na račun 
nastavnika povijesti koji lomi stolce kad predaje o Aleksandru Velikom. 


[27] 


Velika zajednička nastamba u socijalističkom utopizmu Francoisa Charlesa Fouriera 
(1722 — 1837). 


[28] : : : 
Poznati zvonik u Moskvi. 

| Penn 

Zivio vječni rar! 

30 p 
Voznesenska crkva (tj. crkva Uzašašća). 


Bl 
in Riječ je, dakako, o Napoleonu i njegovim pothvatima. Navodno je nakon poraza u 


Rusiji Napoleon u Wilnu kazao: »Od uzvišenoga do smiješnog samo je jedan korak, pa sad 
neka sudi potomstvo!« 


32 

82] Parafraza krilatice koja je u tridesetim godinama prošlog stoljeća kolala u 
naprednom dijelu francuskog društva: Apporter sa pierre a I'&difice nouveau (priložiti svoj 
kamen gradnji nove zgrade). 


»I ništa ljudsko...« Riječi iz komedije rimskog pisca Terencija Mučitelj sama sebe: 
Homo sum, et nihil humanum a me alienum puto: »Covjek sam i ništa mi ljudsko nije 
strano«. 


Častan rat. 


Potkraj godine 1860. novine su u Rusiji pisale o tome kako je vlastelin Kozljainov 
pretukao neku građanku iz Rige. Casopis Dostojevskoga Vrijeme napao je tada novine 
Sjevernu pčelu koje su branile Kozljainova. 


36 
[SS] Godine 1861. objavljen je u novinama Vijek članak u kojem je napadnuta žena 


nekog činovnika u Permu što je javno pročitala Puškinovu pjesmu Egipatske noći. Taj je 
članak izazvao prosvjede napredne štampe, a na nj se okomio i časopis Dostojevskoga 
Vrijeme. 


37 

S7 Vlasnik u ono doba poznatog petrogradskog restorana na Jelaginom otoku gdje su 
se zabavljali bogati Petrograđani. 

38 


Loš sam u piću. 
39 
sg] Berg je bio vlasnik petrogradskog zabavišta koji se radi reklame proglasio i 
zrakoplovcem. 


[40] , 
Vama za volju. 


Crkvena pogrebna pjesma. 


[42] 


Put, putovanje. 
Nekadašnje prenoćište za sirotinju u Petrogradu. 


»Jurodivi« su bili u Rusiji luđaci od rođenja, »božji ljudi«, kojima su pripisivali 
proročanske sposobnosti. 
[45] ' 
Posve kratko, jednostavno. 


[46] 


To je obvezatno. 
He mn na Pm 
Viši činovnički činovi u carskoj Rusiji. 
pa U rujnu 1854. u krimskom ratu, Rusi su doživjeli poraz u odsudnoj bici na rijeci Almi 
i uzmaknuli prema Sevastopolju. 
[49] 


50 

leg) Na dan 20. listopada 1805. austrijska vojska s generalom Mackom na čelu predala 
se Napoleonu (što je opisano u Ratu i miru). 

[91] 


[52] 


Dvorsko ratno vijeće. 


U ono vrijeme poznata robna kuća u Petrogradu. 


Francois M. Ch. Fourier (1772 — 1837), francuski socijalist, utopist, koji je 
predlagao osnivanje falanga od otprilike 1600 članova što bi zajednički živjeli i radili. 


[53] 


Treba da lučimo. 
[54] e om : RR : 
Lebezjatnikov parafrazira riječi Vere Pavlovne iz romana Cerniševskoga Sto da se 
radi: »Ne treba da muškarci ljube ženama ruku. To bi, dragi moj, moralo biti za žene vrlo 
uvredljivo; to znači da ne drže da su i one ljudi, misle da se muškarac ne može uopće 
poniziti pred ženom...« 
Lebezjatnikov ovdje karikira riječi revolucionarnog demokrata i književnog kritičara 
Pisareva koji je od svake djelatnosti, pa i umjetničke, zahtijevao nadasve praktičnu korist. 


[56] 


Gospođo zastavnikovice. 


[57] 


Dalje (u kartanju). 


[58] 


"" Otac iz Berlina. 


Od riječi do riječi. 


[60] 
Novac. 


Gradonačelnik. 


[62 


“" Gospođice. 


[63] 


Bože milosni! 


[64] 


Policija. 
Opći zaključak pozitivne metode jesr zbornik rasprava prevedenih na ruski, 


objavljen u Petrogradu 1866. godine. Među autorima rasprava bili su njemački liječnik 
Teodor Piderit i njemački ekonomist Adolf Wagner. 


[66] 


Gospodine nitkove! 
Držire se uspravno. 
[68] ' ' 
Govorite sa mnom francuski. 
Ruski pučki lakrdijaš u crvenoj haljini i s crvenom kapom na glavi. 
Pjesma na riječi K. N. Batjuškova. 
[Z4] 


Pet novčića. 


Malborough kreće u rat, Ne zna kad će se vratiti... (Popularna francuska šaljiva 
pjesmica koja se spominje i u Ratu i miru...) 


Pet novčića, pet novčića, Da se skućimo... 


LA] ne pam 
Uniforma civilnih činovnika u carskoj Rusiji. 
Klizite, klizite, baskijskim korakom! 
76 
28] Imaš dijamante i biserje... 
Imaš najljepše oči, Djevojko, što hoćeš više? (Popularna romanca na Heineove 
riječi). 


78 
Poznata romanca skladana na tekst Ljermontovljeve pjesme San. 
79 


[79] 


““ Tadašnji glasoviti petrogradski liječnik Botkin. 
[80] 
[81] 
[BZ] ' a = : 

Pripadnik ruske vjerske sekte koja je nastala u XVII stoljeću kao reakcija na crkvenu 


reformu provedenu po uzoru na Bizant. Tada je i u javnom životu došlo do rascijepa 
(raskola), a pristaše starine, starih obreda nazvani su raskolnicima, starovjercima. 


83 

83] Bjeguni su bili vjerska sekta koja je propovijedala bježanje od svih javnih služba i 
dužnosti kao od Antikrista. Nisu htjeli plaćati porez, služiti vojsku itd. pa su bili progonjeni od 
vlasti, a gdjekad su se sami živi spaljivali. 


Uzalud! 


Sutra rano izjutra (u prenesenom smislu — nikad). 


U to se doba provodila u Rusiji sudska reforma. 


85 
Sl Dostojevski ovdje pogrešno naziva Dirkom mornaričkog natporučnika Petuhova iz 


Gogoljeve Ženidbe. 


[86] 


Nadgrobni govor. 


[87] Pad 
Dragi prijatelju. 


Priroda i istina. 


[89] 


Gdje se sve vrlina neće ugnijezditi! 
Dosta ćaskanja! 


Zbogom, radosti moja. 


[92] 


= Teorija kao i svaka druga. 
Cesta koja je preko grada Vladimira vodila u Sibir, na robiju ili u progonstvo. 


< Koliba; ljetnikovac. 
[95] : ' : ma 
Nakon pojave romana A. Dumasa sina Gospođa s kamelijama, a osobito njegove 
dramske verzije (1852) i opere Traviata (1858), riječ »kamelija« dugo se vremena 
upotrebljavala u značenju žene slobodna vladanja. 


96] _ 
eg] Čini se da je Dostojevski ovdje smetnuo s uma da je već bilo zašlo sunce, a da su 


Raskoljnikovu, kad je prvi put došao oko dva sata po podne u policijsku stanicu, prigovorili 
da je došao kasno. ' 


Nije ništa. 
98 
Očito se misli na knjigu engleskog istraživača Davida Livingstona (1813 — 1873) 
Putovanje po Zambeziji koja je izišla u Londonu 1875, a na ruski ju je preveo prijatelj 
Dostojevskoga N. N. Strahov. 
[99] 


Juha od kisela kupusa ili zelenja. 


[100] 


Misli se, naravno, na biblijsko doba. 


[101] 


Ovi odlomci su među najnečitljivijima u rukopisu Dnevnika, o kojemu vidi u bilješci 
na kraju knjige. 


